
DE  L'AN  MCCCCIX. 

[Du  7  avril  1409  au  23  mars  1410.] 


CHAPITRE  LI. 

Comment  le  conte  de  Nevers  se  maria  à  la  damoiselle  de  Coucy.  Et  de 

la  guerre  Amé  de  Viry. 

Au  commencement  de  cest  an ,  Charles ,  roy  de 
France,  fut  moult  oppressé  de  sa  maladie  acoustumée, 
et  pour  ce ,  les  roys  de  Cécile  et  de  Navarre  et  le  duc 
de  Berry,  avecques  eulx  le  duc  de  Bourgongne  ^  après 
ce  qu'ilz  eurent  pourveu  à  Testât  et  garde  du  Boy,  ilz 


II 

se  départirent  de  Paris  et  s'en  alèrent  chascun  en  leur 
pays  pour  iceulx  \isiter.  Et  pareillement  icellui  duc 
de  Bourgongne ,  et  s'en  ala  aux  nopees  de  Phelippe , 
conte  de  Ne  vers  ,  son  frère.  Lequel  print  à  femme  la 
damoiselle  de  Coucy,  fille  de  sire  Enguerran  de  Goucy, 
jadis  seigneur  et  conte  de  Soissons ,  et  niepce  de  par 
sa  mère ,  du  duc  de  Lorraine  et  du  conte  de  Vaude- 
mont^  Lesquelles  nopees  se  firent  à  Soissons,  et  y 
estoient ,  la  duchesse  de  Lorraine  et  la  contesse  de 
Vaudemont ,  venues  de  leur  pays  pour  compaigner  et 
honnourer  la  dame  de  Coucy  et  sa  fille.  Et  si  fut  ce 
mariage  fait  et  la  feste  solemnizée  moult  haultement , 
par  ung  jour  de  Saint  George,  et  dura  trois  jours  en- 
suivans.  Et  après  iceulx  jours  passez  ,  le  duc  de  Bour- 
gongne se  parti  et  s'en  ala  en  son  pays  de  Bourgongne, 
en  sa  compaignie  le  conte  de  Penthièvre  son  beau 
filz  ^  Et  tost  après  ,  ledit  conte  de  Ne  vers ,  avecques 
ladicte  duchesse  de  Lorraine  et  la  comtesse  de  Vau- 
demont, emmena  sa  femme  en  la  conté  de  Réthel,  où 
elle  fut  receue  moult  joieusement. 

Durant  lequel  temps ,  le  duc  de  Bourbon  ^  fut  défié 
de  sire  Amé  de  Viry,  savoyen,  lequel  estoitung  povre 
chevalier  au  regard  dudit  duc.  Mais  ce  non  obstant, 
lui  fist-il  plusieurs  dommages  par  feu  et  par  espée,  ou 
pays  de  Bresse  et  de  Beaujolois.  Pour  lesquelz  dom- 

i.  Philippe  de  Bourgogne,  comte  de  Nevers,  frère  de  Jean 
sans  Peur,  épousa,  le  9  avril  1409,  Isabelle  de  Couci,  comtesse 
de  Soissons ,  fille  puînée  d'Enguerran  VII ,  baron  de  Couci ,  et 
d'Isabelle  de  Lorraine. 

2.  Olivier  de  Blois,  comte  de  Penthièvre,  avait  épousé ,  Tan 
1404  ,  Isabelle,  quatrième  fille  de  Jean  sans  Peur. 

3.  Louis  II,  dit  le  Bon ,  grand  oncle  maternel  de  Charles  VI. 

mages ,  icellui  duc  le  print  en  grant  indignacion ,  et 
assembla  très  grant  nombre  de  gens  d'armes  et  gens 
de  trait  pour  le  punir  et  subjuguer.  Si  envoya  devant, 
le  conte  de  Clermont  son  filz*,  et  assez  tost  après  le 
suivy.  Et  en  sa  compaignie  estoient  le  conte  de  La 
Marche  et  de  Vendosme  ^,  îe  seigneur  de  Labreth , 
connestable  de  France ,  Loys  de  Bavière ,  frère  de  la 
royne  de  France ,  Montagu ,  grant-maistre  d'ostel  du 
Roy,  le  seigneur  de  La  Heuze  et  plusieurs  autres  grans 
seigneurs,  qui  tous  ensemble  tirèrent  ou  pays  de  Beau- 
jolois,  à  tout  grande  puissance.  Mais,  devant  la  venue 
dudit  duc  de  Bourbon ,  icellui  Ame  de  Viri ,  son  ad- 
versaire ,  fut  adverti  de  ladicte  puissance  qui  venoit 
contre  lui.  Si  n'osa  actendre  la  venue  dudit  duc ,  car 
il  n'avoit  point  d'espérance  de  povoir  tenir  contre  lui 
les  chasteaulx  qu'il  avoit  prins.  Et  pour  tant,  s'en  parti 
et  s'en  ala  en  une  ville  qu'on  appelle  Le  Bourc  en 
Bresse,  appartenant  au  conte  de  Savoie,  son  seigneur. 
Lequel  conte  de  Savoie  ne  le  voult  point  garantir 
contre  ledit  duc  de  Bourbon  son  grant  oncle  ^,  ains  en 
fîst  présent  à  icelîui  duc,  par  telle  condicion  que  ledit 
Ame  lui  amenderoit  à  son  povoir  ce  qu'il  lui  avoit 
mesfait,  et  se  rendroit  en  ses  prisons  tant  qu'il  seroit 
content  de  tous  les  frais  et  dommages  qu'il  avoit  euz 


\.  Jean,  comte  de  Clermont  en  Beauvoisis,  qui  devint  duc  de 
Bourbon,  à  la  mort  de  son  père,  en  1410. 

2.  Jacques  II  de  Bourbon,  comte  de  La  Marche  par  son  père, 
et  comte  de  Vendôme  par  sa  mère,  oncle  du  duc  de  Bourbon. 

3.  Amédée  VIIÎ,  dit  le  Pacifique.  Il  avait  épousé,  le  30  octobre 
1393,  Marie,  fille  de  Philippe  le  Hardi,  duc  de  Bourgogne.  Ce 
fut  en  sa  faveur  que  l'empereur  Sigismond  érigea  la  Savoie  en 
duché,  l'an  1416. 

à  roccasion  dessusdicte ,  sauf  qu'il  ne  lui  feroit  des- 
plaisir en  corps  ne  en  membres.  Ainsi  le  receut  ledit 
duc  de  Bourbon,  lequel  remercia  très  grandement 
sondit  nepveu.  Et  pour  ceste  cause,  une  dissencion 
qui  estoit  esmeue  entre  eulx,  fut  appaisëe.  Car  ledit 
de  Savoie  disoit  que  son  grant  oncle  de  Bourbon  lui 
de  voit  faire  hommage  à  cause  de  sa  terre  de  Beaujo- 
lois ,  laquelle  chose  il  ne  vouloit  point  faire ,  mais  la 
question  fut  mise  par  eulx  deux  ensemble  en  la  vou- 
lenté  et  ordonnance  du  duc  de  Berry.  Après  lesquelles 
besongnes  concluses ,  ledit  duc  de  Bourbon  s'en  re- 
tourna en  France  et  donna  congié  à  toutes  ses  gens 
d'armes.  Et  depuis  par  certain  moien  que  ledit  de  Viri 
eut  avecques  ledit  duc ,  il  fut  délivré  *. 

CHAPITRE  LU. 

Comment  deux  champs  de  bataille  furent  promeuz  à  faire  à  Paris  en 
la  présence  du  Roy.  De  l'arcevesque  de  Reims  qui  fut  occis.  Et  du 
concile  de  Pise. 

Item,  environ  l'Ascension",  Charles,  roy  de  France, 
qui  avoit  esté  longue  espace  malade,  revint  en  santé  , 
et  tantost  après  les  ducs  de  Bourgongne  et  de  Bourbon 

i .  Pour  cette  expédition ,  voyez  le  récit  beaucoup  plus  circon- 
stancié et  plus  instructif  du  Religieux  de  Saint-Denis.  (  C/ir.  de 
Ch.  VI,  t.  IV,  p.  240.)  A  la  fm  de  ce  chapitre,  le  ms  Snppl.  fr.  93, 
fol.  94  v°  ajoute  :  «  A  laquelle  assemblée  et  pour  y  aller  Waleran, 
conte  de  Saint-Pol,  mist  sus  très  grosse  armée.  Mais  en  passant 
parmy  Paris  lui  fu  ordonné  de  par  le  Roy  qu'il  n'alast  plus  avant, 
mais  s'en  retournast  es  frontières  de  Boulenoys,  où  il  estoit  espé- 
cialcment  commis  de  par  le  Roy.  »  Addition  qui  se  trouve  aussi 
dans  Vérard  et  dans  Pédit.  de  4572. 

2.  En  d409  l'Ascension  tomba  le  23  mai. 

et  plusieurs  autres  grans  seigneurs  retournèrent  à  Pa- 
ris. Ou  quel  temps  furent  faiz  deux  champs  de  bataille 
en  la  place  Saint-Martin  des  Champs ,  présent  le  Roy 
et  les  seigneurs  dessusdiz.  C'estassavoir  le  premier 
d'un  gentilhomme  et  chevalier  breton ,  nommé  sire 
Guillaume  Bariller  contre  ung  Ânglois,  nommé  mes- 
sire  Jehan  Carnicon ,  et  fut  pour  cause  de  foy  mentie 
l'un  à  l'autre.  Et  après  qu'ilz  furent  mis  ensemble  et 
que  Montjoye ,  roy  d'armes  ,  eut  fait  et  publié  les  cris 
et  défenses  acoustumées  et  aussi  qu'il  eut  déclairé 
qu'ilz  feissent  leur  devoir,  ledit  messire  Guillaume  , 
qui  estoit  appellant ,  yssi  premier  de  son  paveillon  et 
commença  à  marcher  moult  fièrement  contre  son  ad- 
versaire  ,  lequel  pareillement  vint  contre  lui,  et  quant 
ilz  eurent  gecté  leurs  lances  l'un  contre  l'autre  sans  eulx 
entre  actaindre,  ilz  commencèrent  à  combatre  de  leurs 
espées,  et  en  ce  faisant  ledit  Anglois  fut  ung  petit  navré 
par  dessoubz  ses  lames  \  et  tantost  le  Roy  les  fist  cesser. 
Et  depuis  furent  remenez  très  honnourablement  à  leurs 
hostelz.  Et  yssirent  du  champ  aussitost  l'un  que  l'autre. 
L'autre  champ ,  si  fut  du  sénéchal  de  Haynnau  à 
rencontre  de  messire  Jehan  de  Cornouaille ,  Anglois, 
chevalier  de  grant  renom ,  lequel  avoit  lors  espousée 
la  seur  du  roy  d'Angleterre.  Et  estoient  lors  icelles 
armes  entreprinses  à  faire  par  lesdiz  deux  chevaliers 
devant  le  duc  de  Bourgongne,  à  Lisîe ,  tant  seulement 
pour  monstrer  leur  proesse,  à  courir  certains  cops  de 
lance  l'un  contre  l'autre  et  aussi  à  faire  aucuns  cops 
de  haches  et  d' espées.  Mais  quant  ledit  duc  de  Bour- 
gongne eut  fait  préparer  le  champ  où  ce  se  devoit 

4 .  Par-dessous  les  lames  de  fer  qui  formaient  sa  cotie  d'armes. 

acomplir,  les  deux  champions  dessusdiz  furent  mandez 
à  Paris  à  aler  devers  le  Roy  pour  parfurnir  leur  entre- 
prinse.  Et  là ,  après  les  ordonnances  faictes  et  le  jour 
venu,  ledit  de  Cornouaille  entra  premier  ou  champ 
moult  pompeusement,  chevauchant  sur  son  destrier 
jusques  à  ce  qu'il  vint  devant  le  Roy,  lequel  il  inclina 
et  salua  moult  humblement.  Et  estoient  après  lui  six 
petis  pages  sur  destriers,  desquelz  les  deux  plus  prou- 
chains  de  lui  estoient  couvers  d'ermines,  et  les  quatre 
ensuivans  av oient  couvertures  de  drap  d'or,  et  après 
qu'il  fut  entre  es  lices,  lesdiz  pages  se  partirent  du 
champ.  Et  tantost  après  vint  ledit  sèneschal ,  acom- 
paigné  du  duc  Anthoine  de.  Brabant  et  de  Phelippe , 
conte  de  Nevers  ,  frères ,  estans  à  pie ,  et  tenoient  le 
frain  de  son  cheval ,  l'un  à  dextre  et  l'autre  à  senestre, 
et  le  conte  de  Clermont  portoit  sa  hache ,  et  le  conte 
de  Pointièvre  *  portoit  sa  lance.  Et  après  ce  qu'il  fut 
entré  ou  champ  et  qu'il  eut  fait  la  révérence  au  Roy 
comme  avoit  fait  ledit  de  Cornouaille ,  ilz  se  prépa- 
rèrent tous  deux  pour  aler  jouster  de  fers  esmoulus 
l'un  contre  l'autre.  Mais  devant  qu'ilz  s'esmurent  à 
courre,  il  fut  crié  de  par  le  Roy  qu'ilz  cessassent  et 
n'alassent  plus  avant  en  faisant  icelles  armes,  et  que 
nul,  sur  peine  capitale,  dores  en  avant  en  tout  son 
royaume  n'appellast  aucun  en  champ  sans  cause  rai- 
sonnable. Et  depuis,  quant  le  Roy  eut  grandement 
festié  et  honnoré  à  sa  court  les  deux  chevaliers  dessus- 
diz, ilz  se  départirent  et  s'en  alèrent  eulx  deux,  comme 
on  disoit,  en  Angleterre,  en  entencion  de  parfurnir  et 
acomplir  leurs  armes. 

i .  Penthièvre. 

En  ce  temps  le  cardinal  de  Bar,  filz  au  duc  de  Bar, 
et  Guy  de  Roye ,  arcevesque  de  Reims ,  avec  eulx 
maistre  Pierre  d'Ailly,  évesque  de  Cambray,  et  plu- 
sieurs autres  prélas  et  autres  gens  d'église  alans  au 
concile  général  qui  lors  se  tenoit  à  Pise ,  furent  logez 
en  une  ville  sur  la  mer,  nommée  Voutre*,  séant  à 
quatre  lieues  de  Gènes ,  en  laquelle  ville  le  mareschal 
dudit  arcevesque  eut  noise  et  content  avec  ung  autre 
mareschal  de  ladicte  ville  pour  le  salaire  de  ferrer  ung 
cheval ,  et  tant  multiplia  la  discorde  que  ledit  mares- 
chal dudit  arcevesque  tua  cellui  de  la  ville ,  et  tout 
prestement  il  s'en  fuit  à  Postel  de  son  maistre  à  saul- 
veté.  Auquel  lieu ,  ceulx  de  ladicte  ville  soudainement, 
en  grant  nombre ,  tous  esmeuz  vindrent  pour  venger 
ledit  mareschal  occis.  Et  quant  ledit  arcevesque  oy  la 
noise ,  lui  estant  en  grant  ennoy  ^  pour  ladicte  be- 
songne,  descendi  de  sa  chambre  appellant  iceulx  doul- 
cement  etpromectant  que  prestement  il  feroit  amender 
ladicte  offense  à  leur  voulenté.  Et  pour  mieulx  les 
appaiser  il  mist  son  mareschal  en  la  main  du  juge  de 
la  ville,  lequel  estoit  lieutenant  de  messire  Boucicault, 
mareschal  de  France,  adonc  gouverneur  de  Gênes  de 
par  le  Roy.  Mais  ce  riens  n'y  valu,  car  ainsi  que  ledit 
arcevesque  parloit  à  eulx  en  dehors  de  Fuis  de  son 
hostely  Fun  d'iceulx  lui  lança  une  javeline  parmy  le 
corps  droit  au  cuer,  si  doloreusement  qu'il  chey  pres- 
tement mort  sans  depuis  parler  aucune  parole.  Dont 
ce  fut  très  piteuse  chose,  car  il  estoit  très  notable  pré- 
lat, bien  condicionné  et  de  noble  lignée.  Et  après  que 

1 .  Voltri ,  à  deux  lieues  et  demie  ouest  de  Gênes. 

2.  En  grand  ennui ,  fort  troublé. 

ce  fut  iàit,  ne  leur  suffist  point  encores  à  tant,  ains 
mirent  encores  à  mort  ledit  juge  de  la  ville  et  ledit 
mareschal.  Et  avecques  ce  vouloient  efforcer  l'ostel 
du  cardinal  de  Bar,  où  la  plus  grant  partie  des  autres 
s'estoient  retrais,  pour  tout  mectre  à  mort.  Toutesfois 
ilz  furent  rapaisez  aucunement  par  aucuns  des  plus 
notables  d'icelle  ville,  et  tant  fut  traictié  qu'enfin  ledit 
cardinal  leur  bailla  pardon  de  tout  ce  qu'ilz  avoient 
mespris  contre  lui.  Et  fut  à  ce  conseillé  par  ses  gens, 
afin  qu'ilz  ne  feussent  là  tous  destruis.  Et  aussi  on  ne 
lui  dist  point  la  mort  dudit  arcevesque  jusques  à  ce 
qu'il  fut  bien  deux  lieues  arrière  d'icelle  ville.  Pour 
laquelle  mort,  quant  elle  fut  venue  à  sa  congnoissance, 
il  en  fut  tant  desplaisant  et  ennuieux  en  cuer  qu'à 
grant  peine  se  povoit-il  tenir  sur  sa  mule.  Néantmoins 
ses  gens  le  firent  liaster  le  plus  qu'ilz  porent ,  car  ilz 
estoient  en  grant  doubte  de  leurs  vies  pour  l'exemple 
qu'ilz  avoient  veu,  et  aussi  qu'ilz  veoient  par  les  signes 
qu'ilz  ont  ou  pays  acoustumé  de  faire  quant  il  y  a 
effroy  en  une  ville,  par  cloches  qu'ilz  sonnent  et  autre- 
ment ,  lequel  signe  estoit  jà  tout  parmy  le  pays ,  et 
veoient  de  plusieurs  lieux  descendre  paysans  des  mon- 
tagnes pour  courir  après  euîx.  Mais  quant  ilz  vindrent 
à  une  lieue  de  la  cité  de  Gènes ,  le  mareschal  Bouci- 
quault  vint  audevant  dudit  cardinal  à  très  belle  com- 
paignie.  Lequel  cardinal  lui  fist  très  grant  complainte 
de  l'outrage  qui  avoit  esté  fait  contre  ses  gens  par 
ceulz  de  la  ville  de  Voultre ,  en  lui  requérant  que  par 
justice  il  y  voulsist  pourveoir.  Lequel  Bouciquault  fist 
response  qu'il  en  feroit  si  bonne  justice  que  tous  autres 
y  devroient  prendre  exemple.  Et  après,  emmena  icel- 
lui  cardinal  en  ladicte  ville  de  Gènes,  où  il  fut  grande- 

mentreçeu,  tant  des  t^eris  d'église  comme  bom^gois. 
Et  en  ce  mesme  jour  fut  apporté  le  corps  dudit  arce- 
vesqiie  de  Reims  audit  lieu  de  Gènes  ,  et  là  fut  enterré 
très  honnorablementet  son  service  fait  dedens  la  grant 
église  d'icelle  ville.  Et  tantost  après  fut  prinse  grande 
punicion  par  ledit  mareschal  Bouciquault  de  tous 
ceulx  qu'on  peut  prendre  et  appréhender,  et  aussi  de 
leurs  complices  ,  qui  avoient  fait  ceste  cruaulté  ;  et 
furent  mis  à  mort  et  justiciez  par  diverses  manières, 
et  avec  ce  furent  leurs  maisons  abatues  et  démolies  de 
fons  en  comble  à  fin  de  donner  exemple  aux  autres 
que  jamais  ne  feissent  si  cruel  ne  si  horrible  murdre. 
Et  adonc  le  cardinal  de  Bar  et  toutes  ses  gens ,'  se 
parti  de  Gênes  et  ala  par  plusieurs  journées ,  jusques 
à  ce  qu  ilz  vindrent  en  la  ville  de  Pise.  Duquel  lieu 
estoient  assemblez  très  grant  multitude  de  cardinaulx 
de  l'obédience  des  deux  papes ,  de  maistres  en  théo- 
logie, de  graduez,  tant  en  décret  comme  en  autres 
sciences,  les  ambaxadeurs  de  divers  royaumes  et  très 
grant  nombre  de  prélas  de  toutes  les  parties  de  chres- 
tienté.  Lesquelz  après  qu'ilz  eurent  tenu  plusieurs 
consaulx  sur  la  division  de  l'Église  universelle ,  vin- 
drent enfin  à  une  conclusion ,  et  tous  ensemble  et 
d'une  mesme  voulenté,  condemnèrent  les  deux  con- 
tendans  à  la  papalité  comme  hérétiques ,  scismatiques 
obstinez  en  mal  et  troubleurs  de  la  paix  de  nostre 
mère  saincte  Église.  Ceste  condemnacion  fut  faicte, 
présens  vingt-quatre  cardinaulx,  es  portes  de  la  cité  de 
Pise,  en  la  présence  de  tout  le  peuple.  Et  le  xv^  jour 
de  juing  oudit  an ,  les  cardinaulx  dessusnommez ,  ap- 
pellans  et  invoquans  la  grâce  de  Saint-Esperit,  entrèrent 
en  conclave  et  là  furent  ensemble   par  l'espace  de 

XXVI  jours ,  tant  qu41z  \indrent  à  conclusion  et  esleu- 
rent  Pierre  de  Candie,  natif  de  Grèce,  de  Tordre  des 
frères  mineurs,  docteur  en  théologie  fait  à  Paris, 
arcevesque  de  Milan  et  cardinal ,  à  vray  et  souverain 
évesque  catholique  de  nostre  mère  saincte  Église. 
Lequel ,  en  consacrant ,  appellèrent  pape  Alexandre , 
V^  de  ce  nom  \  O  Dieu  tout  puissant  !  comme  grant 
joye  et  grant  léesse  fut  adonques  par  la  grande  provi- 
sion de  ta  grâce.  Car  adonques  n'eust-on  peu  racompter 
la  grant  voix  et  resjouissance  que  faisoient  ceulx  qui 
estoient  et  ven oient  autour  de  ladicte  cité  par  Tespace 
d'une  lieue  ou  environ.  Mais  que  pourrons  nous  dire 
de  la  cité  de  Paris  ?  Certainement  quant  de  ce  ilz 
oyrent  les  nouvelles ,  ce  fut  le  viii®  jour  de  juillet ,  ilz 
furent  remplis  de  si  grant  joye  qu'ilz  ne  cessoient  de 
crier,  nuit  ne  jour,  par  les  places  et  par  les  rues ,  à 
haulte  voix  :  Vive  Alexandre  V®  nostre  pape  !  buvans 
et  mengans  ensemble  par  manière  de  grant  solemnité. 
Et  après  firent  les  feux  ,  qui  estoient  moult  grant. 

Les  solennitez ,  procès  et  ordonnances  dudit  concile 
pevent  apparoir  par  plusieurs  lectres  cy-après  escriptes. 
Et  premièrement ,  par  les  lectres  de  l'abbé  de  Saint- 
Maxence  envolées  à  l'évesque  de  Poictiers  ,  desquelles 
la  teneur  s'ensuit  '  ; 

{(  Révérend  père  et  mon  redoubté  seigneur,  humble 
recommandacion  prémise.  Moy  sachant  que  vostre 

1.  Élu  le  26  juin  1409,  et  couronné  le  7  juillet  suivant  dans 
l'église  cathédrale  de  Pise. 

2.  L'abbé  de  Saint-Maixent  était  alors  Pierre  Baston,  etl'évéque 
de  Poitiers ,  Gérard  de  Montaigu ,  chancelier  du  duc  de  Berri ,  et 
qui  succéda  dans  l'évêché  de  Paris  à  Pierre  d'Orgemont,  mort  le 
16  juillet  de  cette  année  1400. 

révérende  paternité  désire  aucunement  estre  informé 
du  procès  et  ordonnance  de  ce  saint  concile  général , 
qui  pour  le  présent  est  tenu  en  la  cité  de  Pise  ,  et  des 
nouvelles  là  estans,  j'ay  pour  ce,  délibéré  notifier  par 
lectres  à  vostre  paternité,  les  choses  qui  s'ensuivent  : 
Et  premièrement,  le  xxv^  jour  de  mars,  tous  les  sei- 
gneurs cardinaulx  de  l'un  et  de  Tautre  collège  et  tous 
les  prélas  qui  pour  lors  estoient  à  Pise,  s'assemblèrent 
en  l'église  Saint-Martin ,  qui  est  oultre  la  rivière  vers 
les  parties  de  Florence  et  de  ladicte  abbaye,  tous  vestus 
d'aulbes  et  de  chapes  et  aornez  de  mitres ,  firent  une 
procession  grande  et  notable  jusques  à  l'église  cathé- 
drale. Lesquelles  églises  sont  autant  loin  g  l'une  de 
l'autre  qu'est  l'église  Nostre-Dame  de  Paris  de  celle 
de  Saint-Martin  des  Champs.  En  laquelle  église  cathé- 
drale est  célébrée  messe  continuellement  durant  ledit 
concile  général.  Et  cedit  jour,  fut  la  messe  célébrée 
moult  solennellement,  et  fist  le  sermon,  monseigneur 
le  cardinal  de  Milan,  de  Tordre  des  Frères  Mineurs, 
qui  est  ung  grant  théologien.  Et  après  la  solennité 
faicte ,  la  journée  fut  continuée  lendemain  pour  com- 
mencer ledit  concile.  Auquel  jour  furent  appeliez  les 
deux  contendans  à  la  papalité ,  mais  nul  ne  com- 
paru ,  jà  soit  ce  qu'ilz  feussent  appeliez  aux  portes  de 
ladicte  église. 

Item ,  en  ce  jour  fut  faicte  une  autre  continuacion 
jusques  au  xxvni^  jour  dudit  mois.  Esquelz  jours ,  de 
rechef  furent  appeliez  les  deux  contendans  à  la  papa- 
lité, et  nul  ne  comparu. 

Item,  de  ce  jour  fut  faicte  continuacion  jusques  au 
pénultime  de  mars ,  et  à  ce  jour  furent  appeliez  les 
deux  contendans,  comme  dessus,  et  nul  ne  comparu. 

Et  pour  ce  que  ledit  concile  général ,  les  deux  conten- 
dans  légitimement  requis ,  appeliez  et  évoquez  en 
cause  de  scisme  et  de  la  foy,  non  venans  ne  compa- 
rans  par  eulx  ne  par  autre  oudit  concile  général ,  ne 
faisans  satisfaction  dedens  le  terme  ordonné  et  establi, 
jà  soit  ce  qu'ils  feussent  actendus  après  le  terme  par 
deux  sièges ,  répula ,  juga  et  déclaira  en  ladicte  cause 
de  scisme  et  de  foy,  contumax  ,  et  les  mist  en  contu- 
mace et  défault.  Et  ordonna  ledit  concile  à  procéder 
en  oultre  contre  iceulx  à  l'autre  siège  ensuivant ,  or- 
donné le  lundi  après  Quasimodo ,  xv®  jour  d'avril. 
Lequel  temps  pendant,  messeigneurs  les  cardinaulx 
célébrèrent  ensemble  l'office  de  la  sainte  semaine  Pe- 
neuse  *.  Et  le  jour  du  Benoist  vendredi ,  monseigneur 
le  cardinal  Pénestrin  célébra  l'office  divin  en  l'église 
Saint-Martin.  Et  là  prescba  ung  maistre  en  tbéoîo- 
gie  séculier,  de  Boulongne  la  Crasse ,  moult  notable- 
ment. 

Item ,  le  jour  de  Pasques  je  fus  présent  à  la  solen- 
nité de  messeigneurs  les  cardinaulx. 

Item ,  en  la  semaine  ensuivant ,  s'assemblèrent  les- 
diz  cardinaulx  en  concile,  aucunes  foiz  tous  seuls, 
aucunes  foiz  appellans  les  prélas  qui  là  estoient  pré- 
sens, pour  délibérer  des  cboses  à  faire.  Et  moult  agréa- 
blement et  honnestement  se  maintenoient  entre  eulx 
et  entre  tous  autres  prélas. 

Item ,  en  celle  sep  mai  ne  arrivèrent  à  Pise  les  am- 
baxadeurs  de  Ruper,  roy  des  Roumains  ^ 

Item ,   le  dimenclie  de  Quasimodo  ,  ung  évesque 

1 .  La  semaine  sainte ,  la  semaine  de  pénitence. 

2.  Robert,  dnc  de  Bavière.  L'ambassade  se  composait  d'un 
archevêque  et  de  deux  évéques  avec  deux  clercs. 

d'Ytalie  célébra  la  messe  devant  les  cardinaulx.  Là  , 
fîst  le  sermon  ung  cordelier  de  Languedoc,  maistre  en 
théologie,  et  prescha  moult  solennellement  à  la  loenge 
des  seigneurs  cardinaulx,  du  roy  de  France,  et  des  pré- 
las  quérans  la  paix  de  FÉglise,  et  très  durement  contre 
les  deux  contendans ,  réputant  iceulx  scismatiques  et 
hérétiques,  traistres  et  ennemis  de  Dieu  et  de  PÉglise  ; 
faisant  plusieurs  conclusions.  Et  print  son  tlieume 
Jhesus  clixit pax  çobis,  lequel  il  démena  moult  bien. 

Item ,  le  lundi  ensuivant  lesdiz  cardinaulx ,  tous  les 
prélas ,  ambaxadeurs  et  procureurs  là  estans  présens , 
jurèrent  et  promirent  tenir  ledit  concile  général,  qui 
est  moult  solemnellement  et  continuellement  célébré. 
Car  premièrement,  la  messe  est  célébrée  et  chantée, 
et  là  sont  faictes  plusieurs  oraisons,  et  la  grande  létanie  ' 
chantée.  Ausquelles  toudiz  sont  présens  lesdiz  cardi- 
naulx et  prélas ,  vestus  d'aulbes ,  de  chapes  et  de 
mitres,  tant  comme  dure  la  célébracion  dudit  concile, 
laquelle  est  dévote  et  honneste  à  regarder. 

Item ,  ce  mesme  jour  dudit  concile ,  fut  donnée 
audience  ausdiz  ambaxadeurs  dudit  Ruper,  roy  des 
Roumains ,  et  l'évesque  de  Verdun ,  natif  de  la  pro- 
vince de  Maience ,  de  par  le  roy  Ruper,  favorables  à 
cellui  pape  Grégoire  en  tant  qu'il  peut,  en  commen- 
çant son  thème  Pax  i^obis  ^  proposa  moult  de  mau- 
vaises choses  pour  rompre  et  troubler  ledit  concile 
général,  à  Fentencion  de  son  maistre  et  dudit  faulx 
pape  Grégoire.  Et  estoient  avec  ledit  évesque,  ung 
arcevesque  d'estrange  ordre  tant  qu'à  nous  ,  et  ung 
autre  évesque ,  avec  plusieurs  autres  honnestes  per- 
sonnes, comme  il  apparoit.  Après  lesquelles  choses 
proposées  par  ledit  évesque ,  lesdiz  ambaxadeurs  fu- 

rent  requis  qu'ilz  baillassent  par  escript  ce  qu'ilz 
avoient  proposé  ,  et  enseignassent  la  procura cion  de 
leur  maistrCj  et  jour  leur  seroit  assigné  à  oyr  response, 
par  le  saint  concile,  sur  ce  quilz  avoient  proposé. 
Laquelle  chose  ilz  firent.  Mais  dcYant  ce  que  le  jour 
feust  venu  ouquel  ilz  dévoient  oyr  response,  lesdiz 
ambaxadeurs  se  partirent,  sans  prendre  congié  de 
leur  hoste. 

En  celle  sepmaine  de  Quasimodo ,  vindrent  à  Pise 
le  seigneur  de  Maie  teste  en  très  grant  estât.  Lequel 
avoit  baillé  à  icellui  Grégoire  ung  sien  chastel  nommé 
Rien  ville.  Et  fist  certaine  requeste  aux  cardinaulx  en- 
semble, tant  de  par  ledit  Grégoire  comme  de  par  lui. 
G'estassavoir  qu'il  pleust  à  eulx  tous ,  que  le  temps 
dudit  concile  feust  prolongué  et  le  lieu  mué  ,  et  se  ilz 
vouloient  ainsi  faire ,  ledit  Grégoire  viendroit  au  con- 
cile, pourveu  que  le  lieu  feust  seur  et  qu'il  eust  seureté 
d'aler  et  de  venir.  Après  lesquelles  requestes,  les  car- 
dinaulx mandèrent  les  prélats,  ausquels  ils  notifièrent 
lesdictes  requestes.  Les  prélas,  tous  ensemble,  respon- 
dirent  que  nullement  ne  consentiroient  que  le  temps 
feust  prolongué,  ne  le  lieu  mué.  Laquelle  response  fu 
moult  plaisante  aux  cardinaulx.  Et  en  telle  manière, 
ledit  seigneur  de  Maleteste  se  parti  sans  riens  beson- 
gner.  Toutesfois  il  fut  assez  bien  appaisé  par  aucuns 
cardinaulx  ses  amis  et  de  sa  congnoissance. 

Item ,  depuis  ledit  xv®  jour  d'avril ,  fut  continué 
l'autre  siège  ^  jusques  au  xxnif  jour  dudit  moys  d'avril. 
Ouquel  siège ,  après  la  solennité  de  la  messe  et  de  la 
létanie ,  il  fut  requis  par  l'advocat  fiscal ,  que  le  saint 

1.  L'autre  session. 

sène  ou  saint  concile  général  voulsist  déclairer  et  dis- 
cerner r union  et  communion  faicte  des  deux  collèsres 
des  cardinaulx  de  saincte  Eglise  Rommaine  avoir  esté 
et  estre  légitime  et  canonique;  item,  qu'il  voulsist 
déclairer  que  ce  saint  senne  est  deuement  convoqué 
par  les  cardinaulx  de  l'un  et  de  l'autre;  item,  que 
ledit  senne  est  assemblé  et  convoqué  en  temps  conve- 
nable et  ydoine;  item,  qu'il  voulsist  déclairer  que 
c'est  saint  senne;  item,  qu'il  voulsist  déclairer  qu'à  ce 
saint  senne  représentant  l'Église  de  Dieu  universelle , 
appartient  avoir  la  congnoissance  de  la  cause  des  deux 
contendans  à  la  papalité. 

Item,  en  ce  mesme  jour  fut  leue  toute  la  narracion 
du  procès  du  commencement  jusques  à  l'introduction 
du  scisme  après  la  mort  de  Grégoire  ,  X®  de  ce  nom , 
jusques  à  la  convocacion  du  saint  concile  général. 
Duquel  procès  furent  racomptez  tous  les  maulx ,  cau- 
teiles  ,  refus  et  décepcions  que  ont  fait  ensemble  et 
particulièrement  les  dessusdiz  contendans  à  la  papa- 
lité. Après  la  lecture  dudit  procès  Fadvocat  fiscal  fist 
plusieurs  conclusions  contre  lesdiz  contendans  et  plu- 
sieurs requestes,  et  fînablement  qu'ilz  feussent  dé- 
boutez et  punis  corporelement  et  qu'on  procédast  à 
l'élection  d'un  vray  et  seul  pape. 

Item,  l'autre  siège  fut  continué  jusques  au  vendredi 
XXVII®  jour  dudit  mois.  Ouquel  jour  les  ambassadeurs 
du  roy  d'Angleterre  entrèrent  tous  ensemble  ou  saint 
concile  général,  en  très  grant  estât  et  honneste.  Et  là, 
proposa  l'évesque  de  Salsebery  *  de  la  province  de 
Cantorbie ,  bien  et  notablement ,  en  esmouvant  tous 

i .  L'évéque  de  Salisbury. 

à  la  paix  et  union  de  l'Église.  Et  après  sa  proposicion, 
l'advocat  fiscal  fist  sa  requeste  de  par  le  procureur  du 
saint  concile  général ,  qu'il  pleust  au  saint  concile 
ordonner  certains  hommes ,  preudeshommes ,  lion- 
nestes,  et  expers  en  sciences  pour  examiner  tesmoings 
sur  les  péchez  notoires  proposez  contre  lesdiz  deux 
contendans.  Laquelle  péticion  fut  exaulcée. 

Item ,  le  second  dimanche  après  Pasques  fut  célé- 
brée la  messe  solennellement  devant  les  cardinaulx. 
Et  fist  le  sermon,  l'évesque  de  Dignen,  de  la  province 
de  Bredane  \  de  l'ordre  des  Frères  Mineurs ,  grant 
docteur  en  théologie,  qui  tous  jours  avoit  esté  des 
principaulx  amis  de  Pierre  de  La  Lune ,  et  qui  mieulx 
sçavoit  des  cavillacions  et  des  décepcions  de  Tun  et 
de  l'autre.  Lequel  évesque  prescha  moult  notablement, 
et  fut  son  tlieume  Mercenarius  fugit  ^  en  déclairant 
plusieurs  décepcions  desdiz  contendans ,  en  la  propo- 
sicion  de  sondit  theume. 

Item,  ce  dimanche  xxvif  jour  de  cel  autre  siège , 
fut  prolongué  jusques  au  second  jour  de  may.  Et  le 
dimanche  estant  en  ce  temps ,  fut  la  messe  célébrée 
devant  les  cardinaulx  moult  solennellement.  Et  fist  le 
sermon  ,  le  cardinal  Pénestrin  ,  qu'on  appelloit  com- 
munément le  cardinal  de  Poictiers.  Si  prescha  moult 
notablement ,  et  fut  son  thème  Libéra  Deus  Israël  ex 
omnibus  tribulacionibus  suis.  C'est  à  dire ,  ô  tu  Dieu  ! 
délivre  Israël  ton  peuple  chrestien  de  toutes  ses  tribu- 
lacions.  Et  en  la  déduction  dudit  sermon  fist  onze 
conclusions  concluans  contre  lesdiz  deux  contendans 

1.  Le  ms.  Suppl.  fr.  93  donne  :  JO évesque  de  Dignen  ^  du  pro~ 
vlnce  de  Ebredunen  ,  ce  qui  indique  clairement  i'évéque  de  Digne, 
suffragant  d'Embrun. 

à  la  papalité  et  refusans  donner  paix  à  l'Eglise.  Et 
pour  ce ,  actendu  leur  contumace  et  obstinacion ,  le 
concile  devoit  procéder  contre  eulx  et  pourveoir  à 
l'Eglise  d'un  pasteur. 

Item,  le  second  jour  du  mois  de  may  fut  le  siège 
du  concile  général,  ouquel,  après  les  solennitez  acous- 
tumées,  ung  très  renommé  docteur  en  théologie  de 
Bonnongne^  fist  responce  à  icelle  mauvaise  proposi- 
cion  que  avoit  fait  l'évesque  de  Berdenne  ^  de  par  le 
dessusdit  Ruper,  roy  des  Rommains.  Et  condemna, 
ledit  excellent  docteur  de  Bonongne ,  moult  notable- 
ment oudit  concile ,  par  allégacion  des  drois  divins , 
canoniques  et  civilz ,  tout  ce  que  par  ledit  évesque 
avoit  esté  proposé  ;  respondant  moult  élégamment  et 
clèrement  à  toutes  choses ,  par  raison  de  droit.  Dont 
ledit  concile  fut  moult  reconforté. 

Item ,  le  dimenche  ensuivant  fut  célébrée  la  messe 
devant  les  cardinaulx.  Et  fîst  le  sermon,  ung  frère 
général  des  Augustins,  grant  docteur  en  théologie, 
natif  d'Ytalie.  Et  fut  son  theume  :  Cum  çenerit  ille , 
arguet  mundwn  de  peccato,  et  dejusticia,  et  dejudicio. 
C'est-à-dire,  quant  Dieu  Saint-Esperit  venra,  il  arguera 
le  monde  de  péchié  ,  de  justice  et  de  jugement.  Moult 
bien  démena  ledit  theume ,  en  tendant  à  bonne  fin. 

Item,  du  second  jour  de  may  fut  prolongué  l'autre 
siège  jusques  au  x®  jour  dudit  moys.  Et  ce  temps  pen- 
dant ,  fut  la  messe  célébrée  devant  les  cardinaulx  par 
le  patriarche  d'Alixandre ,  le  jour  de  la  Révélacion 
Saint-Michel,  viii^  jour  de  may.  Et  fist,  icellui  mesmes 

\ .  De  Bologne.  Il  se  nommait  Pierre  de  Anchorano. 
2.  L'évesque  àe  Bertenne  (Ms.  Suppl.  fr,  93). 

patriarche,  le  sermon,  et  fu  son  theume  :  Congre  gâta 
est  Ecclesia  ex  filiis  Israël^  et ^  omnes  qui  fugiehant 
a  malis  acliti  swit  et  facti  sunt  illis  ad  flrmamentum. 
Et  sont  ces  paroles  escriptes  ou  premier  livre  des  Ma- 
chabées,  ou  second  et  cinquiesme  chapitre,  et  est 
autant  à  dire  :  Que  l'Église  est  assemblée  des  filz  d'Is- 
raël, et  tous  ceulx  qui  faisoient  (sic)  mal  vindrent  avec 
eulx  pour  les  conforter  et  aider.  Et  en  démenant  ledit 
theume  il  fîst  six  conclusions  contre  lesdiz  contendans 
à  la  papalité. 

Item,  le  vendredi  x^  jour  de  may,  fut  le  siège  oudit 
concile,  ouquel,  après  les  solennitez  acoustumées, 
certaines  requestes  furent  faictes  par  l'advocat  et  pro- 
cureur fiscal.  C'est  assavoir  que  le  saint  senne  voulsist 
déclairer,  prononcer,  discerner,  approuver  et  confer- 
mer  les  requestes  autrefois  par  eulx  faictes  oudit  saint 
senne,  c'estassavoir  que  l'union  et  conjonction  faicte 
desdiz  collèges  des  cardinaulx  ,  a  esté  et  est  légitime  ; 
et  autres  requestes  cy-dessus  déclairées.  Ausquelles 
requestes  ledit  saint  siège  obtempéra ,  et  prononça  et 
discerna  estre  fait  par  la  manière  qu'ilz  le  reque- 
roient. 

Item ,  en  ce  mesmes  siège ,  à  la  requeste  du  procu- 
reur fiscal ,  furent  donnez  huit  jours  d'induce  pour 
prouver  et  produire  tesmoings.  Et  fut  ledit  siège  pro- 
longué  jusques  au  venredi  xxvii®  jour  de  may. 

Item ,  le  dimenche  estant  oudit  temps,  fut  célébrée 
la  messe  devant  les  cardinaulx  par  ung  évesque  nommé 
Fachinquant  ^  Et  fist  le  sermon ,  l' évesque  de  Sistora- 

1.  «Nommé  de  Fassinquant  »  {Suppl.  fr.  93).  «  Forte  Faënza?» 
{Note  de  Ducange.)  Mais  il  y  avait  alors  en  Italie  un  capitaine 

censé  ^,  natif  d'Aragon  ,  très  grant  docteur  en  théolo- 
gie ,  qui  tous  jours  avoit  tenu  le  parti  de  Pierre  de  La 
Lune  :  commençant  son  theume  :  Expugnate  vêtus 
fermentiim ,  ut  sis  noça  consparsio.  Ces  paroles  sont 
escriptes  en  l'Epistre  monseigneur  Saint-Pol  leue  en 
saincte  Eglise  le  jour  de  Pasques  communaulx.  Et  vault 
autant  à  dire  en  moralité  :  expurgez  le  \ieii  levain , 
c'est  à  dire  la  vieille  corrupcion  de  péché,  afin  que 
vous  soiez  nouvelle  consparsion  ,  c'est  à  dire  par 
bonnes  œuvres  et  bonnes  vertus.  Lequel  tlieume  il 
démena  si  parfond  que  tous  les  prélas  et  docteurs  s'en 
esmerveillerent  grandement;  mectant  certaines  con- 
clusions, et  dist  que  les  deux  contendans  estoient  aussi 
bien  papes  que  ses  vielz  soulers,  appellans  et  nom- 
mans  iceulx  que,  Annas  et  Cay plias,  et  les  appella  dya- 
blés  et  les  compara  aux  dyables  d'enfer. 

Ce  sont  les  choses  en  brief  racomptées  ,  qui  furent 
faictes  en  ce  concile,  du  commencement  jusques  au 
xxini®  jour  de  ce  présent  mois  de  may.  Ouquel  jour 
dévoient  appliquer  et  venir  à  Pise ,  les  ambaxadeurs 
du  roy  d'Espaigne.  Tant  qu'est  du  nombre  des  prélas 
là  estans ,  ne  peut  point  estre  justement  estimé ,  car 
tous  les  jours  viennent  nouveaux  prélas  de  toutes  les 
parties  du  monde.  Mais  au  derrenier  jour  dudit  con- 
cile ,  tant  de  cardinaulx ,  arcevesques ,  évesques  et 
abbez,  furent  nombrez  cent  et  cinquante  prélats  aour- 
nez  de  chapes  et  de  mitres,  sans  les  autres  abbez  qui 
n'estoient  point  mitrez.  Là  estoient  aussi  les  ambaxa- 
deurs des  roy  s  de  France,  d'Angleterre,  de  Jhérusalem 

fameux  nommé  Facino  Cane,  dont  cet  évéque  Fachinquant  semble 
avoir  porté  le  nom. 

1,  «  L'évesquede  Fiscariscen.  »  (JhUL) 

et  de  Cécile  ,  de  Cipre  et  de  Poulaine  *  ;  les  ambaxa- 
deursdes  ducs  d'Ostericbe%  de  Brabant,  de  Saxongne' 
et  de  Bavière ,  et  Guillaume  de  Bavière  ;  les  ambaxa- 
deurs  des  contes  de  Clèves ,  de  Blanquemairi ,  de 
Branbourg  *  et  de  Moracte  ^  ;  les  ambaxadeurs  des 
arcevesques  de  Coulongne,  de  Maience  ,  de  S^lse- 
bourg,  et  de  Tèvesque  du  Trecb;  les  ambaxadeurs 
du  grant  maistre  de  Pruce ,  du  patriàrcbe  d'Aquilëe , 
et  de  plusieurs  grans  seigneurs  d'Ytalie.  Là  estoit  grant 
nombre  de  maistres  en  théologie,  de  docteurs  en  droit 
canon  et  civil  de  France  et  d'Ytalie ,  grant  nombre  de 
procureurs  de  diverses  parties  du  monde ,  qui  par  la 
grâce  de  Dieu  ont  eu  et  ont  bonne  conversacion  et 
charitable  ensemble  du  commencement  jusques  à 
tnaintenant.  En  laquelle  cité  est  grant  habundance  de 
vivres  ,  lesquelz  sont  Vendus  par  pris  raisonnable ,  et 
encores  seroient  à  meilleur  marchié  se  ne  feussent  les 
tribus  et  gabelles  qui  sont  èsdictes  parties.  Et  selon  ma 
considéracion ,  la  cité  de  Pise  est  une  des  notables 
villes  qui  soit  en  ce  monde  ,  qui  a  ung  fleuve  courant 
et  descendent  en  la  mer%  estant  à  une  lieue  de  ladicte 
ville.  Par  lequel  fleuve  viennent  en  ladicte  ville,  grans 
navires  amenans  plusieurs  biens.  Et  à  Tenviron  de 
ladicte  ville ,  sont  vignes ,  blez  et  grant  habondance 
de  prez.  Nous  sommes  bien  honnestement  logez,  jà 
soit  ce  qu'en  ladicte  ville  soit  grant  multitude  de  gens 

1 .  De  Pologne. 

2.  D'Autriche. 

3.  De  Saxe. 

4.  De  Brandebourg. 

5.  De  Moravie. 

6.  L'Arno. 

d'armes  pour  la  conservacion  de  ladicte  ville,  laquelle 
ont  conquestée  les  Florentins  par  force  d'armes  contre 
ceulx  de  Pise.  Car  lesdiz  Florentins  ont  fait  partir 
lesdiz  de  Pise  hors  de  ladicte  ville,  afin  qu'ilz  ne  feis- 
sent  aucune  trahison.  Et  sont  alez  à  Florence  jusques 
au  nombre  de  deux  mille,  et  se  doivent  monstrer  deux 
foiz  le  jour  aux  gouverneurs  de  Florence,  en  certain 
lieu  désigné  ,  sur  peine  de  la  teste. 

Item,  de  quatre  à  cinq  mille  sont  alez  devers  le 
roy  Lanselot  *  pour  avoir  secours  et  aide  de  luy.  Lequel 
roy,  à  tout  le  nombre  de  quatre  mille  combatans,  tant 
de  pie  comme  de  cheval ,  est  jà  venu  jusques  à  deux 
lieues  près  de  ceste  ville  de  Pise.  Mais  les  Florentins, 
par  la  grâce  de  Dieu ,  pevent  bien  résister  contre  lui 
et  sa  puissance ,  en  nous  gardant.  Et  est  vérité  que 
ledit  roy  Lanselot  doubte  à  perdre  son  royaume  par 
le  moien  de  l'union  de  saincte  Eglise.  Car,  par  tirannie 
il  ocupe  et  empesche  en  moult  grande  quantité  le  pa- 
trimoine de  ladicte  Eglise.  Et  avec  ce,  on  disoit  que 
certains  ambaxadeurs  de  Pierre  de  La  Lune  venoient 
oudit  concile,  non  mie  pour  le  bien  de  l'union  ,  mais 
pour  y  bailler  empeschement  à  leur  povoir.  Et  est  le 
nombre  des  cardinaulx  estans  pour  le  présent  à  Pise , 
tant  d'une  partie  comme  d'autre,  dix-neuf.  Et  est 
assavoir  que  les  serviteurs  du  cardinal  de  Chalent  sont 
jà  venus  oudit  concile,  et  le  cardinal  venra  briefment 
avecques  les  ambaxadeurs  du  conte  de  Savoie.  Mes- 
seigneurs  les  cardinaulx  sont  malcontens  des  évesques, 
abbez  et  chappelains  des  églises  cathédrales  qui  n'ont 

i.  Ladislas,  ou  Lancelot,  roi  de  Naples.  Il  se  fit  couronner  roi 
de  Hongrie  en  i  403,  mais  fut  forcé  de  revenir  en  Italie,  Tan  140^. 
En  1408  il  se  rendit  maître  de  Rome. 

point  envoie  leur  procureur  audit  concile  général. 
Autre  chose  ne  vous  scay  que  escripre  pour  le  pré- 
sent. Escript  à  Pise  ,  le  xv^  jour  du  mois  de  may  \ 
Vostre  humble  religieux  et  subject,  l'abbé  de  Saint- 
Maxence.  »  Et  la  superscription  estoit  :  «  A  révérend 
père  en  Jhesucrist  et  Seigneur,  par  la  grâce  de  Dieu 
évesque  de  Poictiers,  et  grant  chancelier  de  monsei- 
gneur le  duc  de  Berry.  » 

CHAPITRE   LUI  \ 

Comment  les  ambaxadeurs  de  l'Université  de  Paris  envoièrent  leurs 
lectres  à  leurs  seigneurs  et  niaistres,  de  ce  qui  avoit  esté  fait  ou  des- 
susdit concile  de  Pise  touchant  l'union  de  l'Eglise.  ». 

S'ensuict  la  teneur  des  lectres  des  ambaxadeurs  de 
rUni\ersité  de  Paris  concordans  aux  lectres  dessus- 
dictes,  envolées  à  ceulx  de  ladicte  Université. 

«  Révérens  pères ,  seigneurs  et  maistres  très  honno- 
rables,  humble  recommandacion  prémise.  Plaise  vous 
savoir  que  nous  rescripvons  pardevers  vous  les  copies 
des  fais  et  traictiez  fais  ou  concile  général  depuis  le 
derrenier  jour  d'avril  jusques  à  ce  présent  jour  \  Pour 
quoy  est  à  savoir  que  ledit  saint  concile  général  s'est 
assis  par  treize  foiz ,  ouquel  en  effect  ont  esté  faictes 
les  choses  qui  s'ensuivent  :  Les  deux  contendans  à  la 
papalité  actendans  par  plusieurs  jours,  furent  déclairez 
contumax  en  fait  de  scisme  et  de  la  foy.  En  leur  con- 
tumace furent  donnez  plusieurs  articles  contre  iceulx 

1.  L'an  1409. 

2.  Ce  chapitre  est  mal  coté  LX  dans  l'édilion  de  Vérard,  sans 
date,  suivie  eu  cela  par  Tédilion  de  1572. 

3.  29  mai. 

contendans ,  grandes  escriptures  et  le  libelle  de  con- 
tumace. Si  furent  ordonnez  conrimissaires  à  examiner 
les  tesmoings  contre  lesdiz  contendans. 

Item,  par  ledit  concile  général  fut  approuvée  l'union, 
le  collège  des  cardinaulx ,  la  citacion  desdiz  conten- 
dans et  la  convocacion  dudit  concile  par  les  cardi- 
naulx comme  en  temps  et  en  lieu  convenables ,  seurs 
et  estal^les,  et  que  ledit  concile  estoit  juge  souverain 
en  terre  pour  congnoistre  sur  lesdiz  articles  proposez 
contre  lesdiz  contendans. 

Il  fut  aussi  prononcé  par  le  saint  senne  que  ce  avoit 
esté  chose  licite  de  partir  de  l'obédience  d'iceulx  de- 
puis le  temps  qu'ilz  avoient  promis  de  eulx  desmettre 
de  la  papalité ,  et  que  les  procès,  constitucions  et  sen- 
tences faictes  par  lesdiz  contendans  contre  ceulx  qui 
se  sont  soubstrais  de  leur  obéissance,  sont  de  nulle 
valeur.  Après ,  furent  les  attestacions  publiées ,  et  la 
sentence  interlocutoire  fut  leue  par  le  saint  concile  sur 
les  notoires  péchez  desdiz  contendans.  Etaujour  dui, 
maistre  Pierre  PaouP,  ou  saint  concile  disttrès  solem- 
nellement  vostre  opinion.  Et  print  son  theume  :  Con- 
gre gabuntiir  filii  Jude  et  fllii  Israël  et  facient  sihimeî 
caput  unum.  C'est  à  dire ,  que  les  enfans  d'Israël  et 
les  enfans  de  Jude  s'assembleront  et  feront  à  eulx 
mesme  ung  chef.  Ce  sont  ceulx  proprement  assemblez 
et  venus,  et  aussi  ceulx  à  venir  à  ce  saint  concile,  qui 
feront  un  seul  pape.  Et  paravant  avoit  aussi  parlé  très 

\ .  Dupuy,  dans  son  histoire  du  schisme,  l'appelle  Pierre  Plaon, 
et  dit  que  c'était  un  docteur  fort  estimé  dans  le  concile.  Il  signe 
Pierre  Plaoul,  et  se  qualifie  chanoine  de  Paris  dans  un  acte  de  l'an 
1 398  qui  contient  son  adhésion  à  l'opinion  de  PUniveisité ,  opi- 
nion favorable  à  la  soustraction  d'obédience. 


Î4  CHRONIQUE  [d409] 

solemnellement  maistre  Dominique  le  Petit  en  la  pré- 
sence de  tous  les  cardinaulx.  Et  fut  son  theume  :  Priîi- 
cipes  populorum  congre gati  sunt  cuni  Deo  Abraham. 
C'est  à  dire,  les  princes  des  peuples  sont  assemblez 
avec  le  Dieu  d'Abraham.  Les  cardinaulx  et  prélas  de 
saincte  Eglise  sont  appeliez  les  princes  des  peuples.  Au 
jour  d'ui  pareillement,  les  théologiens  ont  dit  leurs 
opinions  ;  qui  sont  en  nombre  six  vingts  et  trois,  des- 
quelz  les  vingt  quatre  sont  de  vos  subjetz  et  suppos. 

Item ,  au  jour  dui  a  esté  ordonné  que  les  deux 
contendans  soient  citez  aux  portes  des  églises  ,  au 
mercredi  cinquiesme  jour  de  juillet ,  à  oyr  sentence 
diffinitive. 

Ebron  a  envoie  une  bulle  aux  Anglois  en  leurs 
priant  qu'ilz  vueillent  estre  de  leur  parti  avec  Ruper, 
roy  des  Rommains  second  esleu,  pour  muer  le  lieu  du 
concile ,  et  qu'il  leur  plaise  à  estre  à  son  povoir.  Mais 
il  labeure  en  vain  ,  car  les  Anglois ,  Alemans ,  Bohé- 
miens ,  ceulx  de  Poulaine ,  de  France ,  de  Cipre  ,  de 
Rodes,  d'Ytalie  sont  si  très  solemnellement  concor- 
dables,  excepté  Ruper,  duquel  les  ambaxadeurs  sont 
départis.  Peu  de  prélats  sont  venus  de  Landislay  *  et 
de  celle  seigneurie  et  dominacion.  Le  roy  de  Hongrie 
a  escript  qu'il  a  entencion  d'estre  oudit  concile ,  mais 
il  a  eu  grande  occupacion  pour  maintenir  sa  guerre 
contre  les  Sarrasins. 

Pierre  Martin ,  dit  La  Lune  ^,  a  envoyé  une  bulle 
moult  terrible  par  laquelle  il  admoneste  les  cardinaulx 
de  retourner  devers  lui ,  et  s'iîz  ne  veulent  retourner, 

\ .  Landislay  (sic  et  dans  8345  Suppl.  fr.  93).  Le  grand-duché 
de  Lithuanie? 
■3.  Benoît  XIII. 

il  leur  défend  traicter  d^élection ,  et  ou  cas  qu'ilz  n'y 
obéiront ,  il  les  excommenie  et  prononce  moult  de 
choses  contre  lesdiz  cardinaulx  et  leurs  adhérens. 

Révérens  pères,  seigneurs  et  maistres  redoubtez, 
autre  chose  pour  le  présent  ne  vous  escripvons ,  fors 
que  toutes  nacions  tendent  à  la  réformacion  de  l'Eglise, 
à  laquelle  réformer,  sera  tenu  et  obligé ,  le  nouvel 
pape  qui ,  à  la  grâce  de  Dieu ,  sera  esleu.  S'il  vous 
plaist  aucune  chose  mander,  prestz  et  appareillez 
sommes  de  obéir  selon  nostre  povoir,  comme  tenus  y 
sommes,  en  vous  suppliant  humblement,  qu'en  toutes 
noz  besongnes ,  il  vous  plaise  nous  avoir  pour  recom- 
mandez. Le  Très  Souverain  vous  ait  en  sa  garde. 
Escript  à  Pise,  le  xxix®  jour  du  mois  de  may*.  » 

Et  estoit  escript  dessoubz  :  «  Dominique  le  Petit , 
Pierre  Paoul ,  Jehan  le  Quesnoy,  Pierre  Ponce ,  Vin- 
cent et  Eustace  de  Faulquemberge  ,  Ernoul  Vibrant , 
Jehan  Rourlet,  dit  François.  Maistre  Pierre  de  Poigny 
et  maistre  Guillaume  le  Charpentier  ne  sont  point  cy 
dessoubz  escrips  ,  pour  ce  qu'ilz  sont  absens.  » 

Comment  les  deux  contendans  à  la  papalité  furent  condempnez  par  le 

saint  concile  de  Pise  *, 

S'ensuit  la  condemnacion  desdiz  contendans  à  la 
papalité ,  dont  la  teneur  s'ensuit  : 

«  Ce  présent  saint  senne  général  assemblé  ou  nom 
de  Jhésucrist,  se  soustrait  et  départ  de  Pierre  de  La 
Lune ,  appelle  Benoist ,  Xlir  de  ce  nom  ,  et  de  Lange 

1.  L'an  4409. 

2.  Ce  chapitre,  dans  l'édition  de  1572,  fait  partie  du  cinquante- 
troisième  chapitre  mal  coté  lx. 

Corrarion  nommé  Grégoire  XIP,  et  descerne  ledit  saint 
senne  que  ainsi  doivent  faire  tous  loyaulx  catho- 
liques. 

«  Item ,  ledit  saint  senne  représentant  l'Eglise  uni- 
verselle séant  pour  juge  en  ceste  ville  de  Pise ,  après 
meure  délibéracion  et  examen  de  tesmoings  sur  les 
horribles  péchez  desdiz  contendans ,  prononce  et  dis- 
cerne par  sentence  diffînitive  iceulx  estre  privez  et 
indignes  de  tout  honneur  et  dignité,  et  mesmement 
de  dignité  papale.  De  rechef,  prononce  iceulx  estre 
séparez  de  saincte  Eglise  de  fait  et  par  les  sains  canons, 
par  icelle  sentence  en  ces  escrips,  en  défendant  à 
iceulx  et  à  chascun  d'eulx,  que  jamais  ne  soient  si 
hardis  de  eulx  tenir  pour  pape ,  en  déclairant  la  saincte 
Eglise  Rommaine  vacquant. 

«  En  après,  ledit  saint  senne  a  déclairé  que  nulz 
chrestiens  n'obéissent  à  iceulx  ou  à  l'un  d'eulx,  ne 
donnent  faveur  ou  entendent  aucunement ,  non  ob- 
stant  quelque  serement  de  loyaulté  ou  autres ,  fais  ou 
promis  à  iceulx,  sur  peine  d'excommunicacion.  Et 
quiconques  ne  vouldra  obéir  à  ceste  ordonnance  ou 
sentence ,  il  sera  condemné ,  réputé  et  baillé  es  mains 
de  la  justice  laie,  comme  favorable  aux  hérétiques ,  à 
punir  selon  les  comman démens  divins  et  disposicion 
des  sains  canons. 

«  En  après  ,  ledit  saint  senne  prononce  et  déclaire 
que  toutes  les  procuracions  des  cardinaulx  faictes  par 
lesdiz  contendans  de  la  papalité,  par  ledit  Ange  Corra- 
rion depuis  le  tiers  jour  de  may,  et  par  ledit  Pierre  de 
La  Lune  depuis  le  xv^  jour  de  juing  en  l'an  derrenier 
passé  mil  quatre  cens  et  huit,  avoir  esté  et  estre  de 
nulle  valeur,  et  du  tout  en  tout  sont  adnullées  par  ceste 

sentence  diffinitive.  Et  toutes  les  sentences  et  ordon- 
nances faictes  par  lesdiz  contendans  ou  préjudice  de 
l'union  de  saincte  Eglise  contre  les  seigneurs,  ï'oys, 
princes,  patriarches,  arcevesques  et  évesques  et  autres 
prélas  de  l'Eglise  et  personnes  singulières,  estre  de  nulle 
valeur  et  de  nul  effect.  Et  ledit  saint  senne  a  ordonné 
à  procéder  en  oultre  au  bien  de  l'Eglise  universelle 
lundi  proucliain  venant,  qui  sera  le  x^  jour  de  juing.  » 
«  Ces  choses  dessusdictes  ont  esté  faictes  ou  saint 
concile  général,  à  Pise,  l'an  mil  quatre  cens  et  neuf, 
le  cinquiesme  jour  de  juing.  » 

Comment  union  fut  mise  en  saincte  Église  par  le  saint  concile  de  Pise 
où  fut  esleu  un  seul  pape  nommé  Alixandre  *. 

Le  XXVI®  jour  de  juing.  Fan  mil  quatre  cens  et  neuf, 
Pierre  de  Candie ,  cordelier,  natif  de  Grèce ,  docteur 
en  théologie,  appelle  communément  cardinal  de  Mi- 
lan ,  en  la  cité  de  Pise  fut  esleu  à  pape ,  en  bonne 
concorde,  par  les  cardinaulx,  du  consentement  et 
approbacion  du  concile  général,  et  le  appellèrent 
Alixandre  cinquiesme  ^  Duquel  s'ensuit  la  teneur  des 
bulles. 

«  Alixandre ,  évesque,  le  serviteur  des  serviteurs  de 
Dieu,  à  l'évesque  de  Paris,  salut  et  bénédiction  apos- 
tolique. Loenge  et  gloire  soit  à  Dieu  ou  ciel,  qui  donne 
aux  hommes  de  bonne  voulonté  paix  en  terre ,  et  qui 
par  sa  bénigne  miséricorde  a  mis  vraie  union  en  son 
peuple  chrestien ,  jusques  à  ce  troublé  par  périlleuse 

1.  Ce  chapitre  comme  le  précédent  (p.  25)  fait  encore  partie, 
dans  l'édition  de  1572,  de  ce  cinquante-troisième  chapitre  mal 

coté  LX. 

2.  Répétition  de  ce  qui  a  été  dit  plus  haut,  p.  10. 

division.  Qui  sera  Tomme  qui  ne  doive  avoir  grant 
joye  au  cuer  quant  il  considère  les  grans  dangers  et 
périlz  des  âmes  qui  tousjours  se  ensuivoient  par  le 
détestable  et  périlleux  séisme,  divisions  et  cavillacions 
de  ceulx  qui  par  hardiesse  et  sacrilège  vouloient  nour- 
rir et  maintenir  par  leur  malice  leurdicte  tribulacion 
et  division.  Et  maintenant  pevent  considérer  ceste 
réconciliacion  du  peuple  chrestien  confermée  par  si 
grant  concorde  et  une  mesme  voulenté.  Nostre  benoist 
Dieu  aiant  pitié  de  son  peuple  ,  qui  si  long  temps  par 
ceste  division  avoit  esté  en  si  grant  angoisse,  a  ouvert 
et  enluminé  les  courages  et  voulentez  de  ceulx  du  saint 
concile  général,  qui  justement,  selon  les  sains  canons, 
ont  condemné  les  contendans  à  la  papalité  comme 
ennemis  de  Dieu  et  de  saincte  Eglise  par  leurs  énormes 
et  notoires  péchez.  Et  après  ce  que  nos  vénérables 
frères  les  cardinaulx  de  saincte  Eglise  Rommaine ,  du 
nombre  desquelz  adonc  nous  estions ,  désirans  pour- 
veoir  de  pasteur  ydoine  à  saincte  Eglise ,  après  les 
journées  et  solennitez  à  ce  requises  et  acoustumées , 
du  consentement  et  approbacion  du  concile  général 
entrèrent  en  conclave.  Et  en  la  fin ,  après  longs  et 
divers  tiltres ,  regardèrent  de  commun  accord  nostre 
humble  personne ,  pour  lors  estant  prestre-cardinal 
de  l'église  des  Douze  Apostres ,  et  nous  esleurent 
évesque  Rommain.  Et  jà  soit  ce  que  nous  feussions 
indigne  à  si  grant  charge,  considérant  nostre  fragilité, 
toutesfoiz,  nous  confians  de  Taide  de  Dieu,  avons 
reçeu  ladicte  charge.  Vénérable  frère,  icelle  chose 
nous  te  notifions  comme  amant  et  désirant  la  paix  de 
saincte  Eglise ,  si  comme  nous  avons  bien  apperçeu , 
toy  exortant  que  tu  vueilles  a  Dieu  tout-puissant  rendre 

grâces  et  louenges  pour  si  grant  don  par  lui  envoyé  ça 
jus  en  terre.  De  reclief,  nous  qui  avons  grant  affection 
à  ta  personne ,  te  mandons  que  nous  sommes  prestz 
et  appareillez  à  toy  et  aux  tiens  faire  plaisir,  selon  le 
povoir  que  Dieu  nous  a  donné.  Par  ces  présentes 
lectres  avons  commis  et  baillé  pour  à  toy  envoier  à 
noslre  amé  si  notable  homme ,  Paulin  d'Arrac  ,  le 
maistre  de  la  sale ,  escuier  de  honneur  et  nostre  fa- 
milier. Donné  à  Pise  le  \uf  jour  de  juillet,  ou  premier 
an  de  nostre  papalité  *.  » 

S'ensuivent  aucunes  constitucions  faictes  par  Tap- 
probacion  du  saint  concile  de  Pise ,  l'an  mil  quatre 
cens  et  neuf. 

«  Il  plaise  à  nostre  très  excellent  seigneur  Alixandre, 
par  la  divine  Providence  pape  cinquiesme,  que  toutes 
les  promocions,  translacions,  confirmacions,  collacions 
et  quelconques  provisions  faictes  à  quelconques  per- 
sonnes consentans  à  ce  présent  concile,  de  prélacions, 
dignitez,  bénéfices,  offices  d'église,  cures  ou  non  cures, 
les  consécracions  des  évesques  et  ordinacions  des 
clercs,  par  iceulx  contendans  à  la  papalité,  ou  par  leur 
auctorité,  en  temps  et  es  lieux  à  eulx  obéissans,  soient 
et  demeurent  bien  faictes,  mais  que  ce  ait  esté  fait 
devant  la  sentence  diffmitive ,  et  que  les  choses  aient 
esté  faictes  selon  les  reigles  du  droit  canon. 

Jtem,  11  plaist  audit  concile  que  nostre  dit  seigneur 
ordonne  sur  le  fait  de  l'arcevesque  de  Gennes. 

I/em.  Et  par  l'approbacion  du  saint  concile  les  bé- 

1.  Pise,  8  juillet  1409.  C'est  le  lendemain  de  son  couronne- 
ment. 

néfices  de  saincte  Eglise  donnez  par  les  juges  ordinaires 
demourront  paisiblement  à  ceulx  à  qui  ilz  sont 
donnez. 

Item.  Par  l'approbacion  du  saint  concile  nous  ordon- 
nons et  décernons  à  procéder  contre  les  obéissans 
obstinéement  ou  baillans  faveur  à  Pierre  de  La  Lune  et 
à  l'Ange  Corrarion,  naguères  contendans  à  la  papalité 
et  de  ce  saint  concile  condemnez  par  sentence  diffini- 
tive  de  scisme  et  de  l'hérésie  notoire.  Par  la  manière 
que  les  sains  canons  ont  ordonné,  contre  iceulx  est  à 
procéder. 

Item,  Nous  ordonnons  que  se  le  cardinal  de  Flisc* 
veut  venir  dedens  deux  mois  à  nous  en  propre  per- 
sonne et  obéir,  qu'il  soit  receu  bénignement  et  joyra 
des  bénéfices  et  honneurs  entièrement  qu'il  obtenoit 
le  XV®  jour  de  juing  mil  quatre  cens  et  huit. 

Item,  Toutes  les  dispensacions  faictes  par  les  éves- 
ques  des  diocèses  es  parties  non  obéissans  ausdiz  con- 
tendans, sur  le  défault  d'aage  pour  la  cause  de  obtenir 
bénéfices  et  prélacions;  item^  toutes  absolucions  et 
habilitacions  en  fait  de  pénitences  faictes ,  tant  par 
lesdiz  contendans  comme  par  lesdiz  ordinaires  pendant 
le  scisme  sur  les  [cas]  réservez  au  siège  apostolique, 
de  nostre  certaine  science,  par  l'approbacion  du  saint 
concile,  nous  les  ratifions  et  approuvons.  » 

\ .  Peut-être  le  cardinal  Fieschi. 

CHAPITRE  LlV. 

Comment  l'évesque  de  Paris  trespassa.  —  Des  mariages,  du  duc  de 
Brabant  à  la  nièpce  du  roy  de  Boliesme  ,  de  l'ainsné  filz  Montagu  à  la 
fille  du  seigneur  d'Albret,  et  du  roy  de  Chipre  à  Charlotte,  fille  du 
duc  de  Bourbon. 

Sachez  qu'en  ces  jours,  messire  Pierre  d'Orgemont% 
évesque  de  Paris,  trespassa  en  la  maison  épiscopale,  à 
la  fin  du  mois  de  juing^  A  laquelle  éveschié  succéda 
messire  Simon  de  Montagu,  évesque  de  Poictiers  et 
chancelier  du  duc  de  Berry,  frère  du  Grant-maistre 
d'ostel  du  Roy  et  de  Tarcevesque  de  Sens.  Et  fut  reçeu 
honnorablement  en  l'église  Nostre-Dame  de  Paris,  le 
xxif  jour  de  septembre  ensuivant.  Et  estoient  présens, 
Charles,  roy  de  France,  les  ducs  de  Berry,  de  Bour- 
gongne  et  de  Bourbon,  le  roy  de  Navarre  et  plusieurs 
autres  princes,  prêtas  et  autres  gens  sans  nombre.  Et 
fist  la  feste  à  l'aide  de  sondit  frère  Grant-maistre  d'ostel 
du  Boy,  si  habundamment  et  tant  pompeusement, 
qu'il  n'estoit  mémoire  que  paravant  les  festes  et  men- 
gers  faîz  au  temps  passé  feussent  paraulx  à  cestui,  tant 
en  vaisselle  d'or  et  d'argent,  en  diversitez  et  quantitez 
de  mez,  de  vivres  et  de  boires,  que  chascun  en  estoit 
esmerveillé.  Pour  lequel  estât,  grant  partie  des  princes 
là  estans,  notèrent  grandement  ledit  maistre  d'ostel, 


4.  Ce  chapitre  est  encore  mal  coté  (lxiiii)  dans  l'édition  de 
1572,  qui  ne  reprend  le  numérotage  régulier  qu'à  partir  du  cha- 
pitre LV . 

2.  Le  ms.  Scippl.  fr»  93  et  les  imprimés  l'appellent,  à  tort, 
Jean  d'Orgemont. 

3.  Le  46  juillet,  d'après  son  épitaphe. 

qui  à  son  plaisir  gouvernoit  les  finances  du  Roy,  et  le 
eurent  pour  ce  en  soupçon  de  mal. 

Item,  le  \f  jour  de  juillet,  après  la  mort  dudit  Orge- 
mont,  évesque  de  Paris,  le  duc  Antlioine  de  Brabant 
espousa  en  sa  ville  de  Brucelles  la  nièpce  du  roy  de 
Boesme,  à  laquelle  appartenoit  la  duché  de  Lucem- 
bourg  par  la  succession  de  son  père  \  Le  traictié  dudit 
mariage  fut  fait  par  le  pourchas  de  Tèvesque  de  Chaa- 
lons  et  de  messire  Renier  Pot  ^  Et  estoient  venus  avec 
icelle  dame,  aucuns  chevaliers  et  escuiers,  dames  et 
damoiselles  de  noble  estât,  qui  lui  avodent  esté  baillées 
dudit  roy  de  Boesme,  son  oncle.  Si  furent  à  la  solen- 
nité desdictes  nopces,  les  deux  frères  dudit  duc  de 
Brabant,  c'est  assavoir  le  duc  de  Bourgongne  et  le 
comte  de  Nevers,  et  leur  seur,  femme  au  duc  Guil- 
laume, conte  de  Haynau,  le  conte  de  Charrolois  et  la 
contesse  de  Clèves,  enfans  dudit  duc  de  Bourgongne, 
le  marquis  du  Pont  et  Jehan,  son  frère,  et  leur  seur, 
contesse  de  Saint  Pol,  tous  trois,  enfans  du  duc  de 
Bar,  les  contes  de  Namur  et  de  Conversen  et  leurs 
femmes,  avec  plusieurs  grans  seigneurs.  Et  mesmement 
y  fut  le  conte  de  Clermont,  filz  au  duc  de  Bourbon, 
lequel  jousta  et  fut  servi  du  duc  de  Bourgongne  et  du 
conte  de  Nevers  ;  le  duc  porta  l'escu,  et  le  conte,  la 
lance,  dont  plusieurs,  là  estant,  s'en  esmerveillèrent, 
pour  la  hayne  qui  naguères  avoit  esté  entre  eulx  pour 

d .  Anthoine  de  Bourgogne,  duc  de  Brabant ,  épousa  à  Bruxelles 
(le  1 6  juillet ,  d'après  le  P.  Anselme  ,  et  le  6  ,  d'après  Monstrelet) 
Élizabeth ,  fille  unique  du  marquis  de  Moravie ,  duc  de  Luxem- 
bourg ,  et  nièce  du  roi  des  Romains  ,  de  Bohême  et  de  Hongrie. 

2.  Seigneur  de  La  Roche,  près  Nolay,  chevalier  de  la  Toison 
d*or  et  chambellan  du  duc  de  Bourgogne. 

la  mort  du  duc  d'Orléans  trespassé.  Néantmoins,  ils 
furent  là  tous  ensemble  en  grant  concorde  et  amour 
l'un  avec  l'autre.  Et  fut  ceste  feste  très  plantureuse  et 
très  habundante  de  tous  biens;  à  la  fin  de  laquelle, 
les  seigneurs  se  retrayrent  en  plusieurs  lieux. 

Item.  Le  pënultiesme  jour  dudit  mois  de  juillet, 
furent  faictes  à  Meleun,  très  solemnellement,  les  nopces 
de  la  fille  du  seigneur  de  Labreth  *,  connestable  de 
France,  et  de  Fainsné  fils  Montagu  grant-maistre  d'ostel 
du  Roy^  Auxquelles  nopces  furent  prësens  la  royne 
de  France  et  plusieurs  autres  grans  seigneurs,  et  furent 
tous  les  despens,  là,  soustenuz  et  paiez  de  par  le  Roy, 
dont,  en  continuant,  ledit  Montagu  encouru  en  grande 
indignacion  et  envie  de  plusieurs  princes  du  sang  royal. 

Item.  En  cesmesmes  jours  furent  rompues  les  trêves 
d'entre  les  roys  de  France  et  d'Angleterre,  et  se  resmut 
très  forte  guerre,  par  mer  tant  seulement,  dont  plu- 
sieurs marchans  desdiz  royaumes  soustindrent  plu- 
sieurs dommages. 

Item.  Le  second  jour  d'aoust  ensuivant,  Pierre  de 
Lezignen,  roy  de  Chipre  ^  espousa  par  procureur  Char- 
lote  de  Bourbon,  seur  germaine  au  conte  de  La  Mar- 
che \  Ausquelles  nopces,  qui  furent  faictes  dedens  le 
cbastel  deMeleun,^  estoitladessusdicte  royne  de  France, 
le  duc  d'Acquitaine  et  autres  ses  enfans,  le  roy  de  Na- 

1 .  Catherine  d'Albret. 

2.  Charles  de  Montaigu,  fils  du  grand  maître  Jean  de  Mon- 
taigu. 

3.  Le  roi  de  Chipre  ne  s'appelait  pas  Pierre  de  Lusignan,  mais 
Jean  de  Lusignan  ,  connu  sous  le  nom  de  Jean  II  ou  Janus. 

4.  Charlotte  de  Bourbon,  fille  de  Jean  II  de  Bourbon,  comte 
de  La  Marche ,  et  sœur  de  Jacques  II ,  qui  avait  succédé  à  son 
père  en  Tan  i393. 

II  3 

varre,  les  ducs  de  Berry  et  de  Bourbon,  les  contes  de 
I.a  Marche  et  de  Clermont,  Loys,  duc  en  Bavière,  frère 
de  la  royne  de  France ,  avec  plusieurs  dames  et  da- 
moiselles,  qui  tous  ensemble  firent  l'un  avecques  l'autre 
de  très  joyeux  esbatemens,  tant  en  joustes  et  dances, 
comme  en  sollennitez,  boires  et  mangers  et  ail  très  con- 
solacions  \  Si  estoit,  ladicte  Charlote  roj^ne  de  Chipre, 
une  très  belle  dame  bien  adrécée  de  corps,  aournèe  et 
condicionnèe  de  toutes  nobles  meurs.  Laquelle,  après 
que  celle  feste  fut  faicte,  s'en  ala  honorablement  acom- 
paignée  d'aucuns  grans  seigneurs  et  dames  du  pays  de 
France  que  lui  bailla  son  frère,  avec  aucuns  que  lui 
avoit  baille  et  envoie  ledit  roy  de  Chipre  pour  la  con- 
duire et  mener  jusques  audit  royaume  de  Chipre,  et 
arriva  premièrement  au  port  de  Chèrines  ^,  et  là,  vint 
quérir  le  roy  son  mary,  qui  de  sa  venue  fut  moult 
resjoy,  et  la  mena  avec  la  plus  grant  partie  de  la  no- 
blesse de  son  royaume  en  la  cite  de  Nichosie  ^,  ou  de 
rechef  il  fist  faire  une  moult  solennelle  feste  selon  la 
coustume  du  pays  :  Et  depuis  se  conduirent  et  gouver- 
nèrentl'un  avecques  l'autre,  par  grant  espace  de  temps, 
très  honnorablement;  et  yssi  d'eulx  moult  belle  gèné- 
racion  \  Desquels  sera  faicte  cy-après  plus  ample  dé- 
çlaracion. 

i.  Sic  dans  Siippl.  fr.  9 '3.  Solacions  ou  soûlas. 

2.  Aujourd'hui  Cérines,  ou  Kerynia. 

3.  Nicosie. 

4.  On  trouve  dans  V Histoire  de  Vîle  de  Chypre  sous  le  règjie 
des  princes  de  la  maison  de  Lusignan  de  M.  de  Mas-Latrie  (t.  II , 
p.  494),  une  décision  des  Prégadi  relative  au  passage  de  la  reine 
Charlotte  de  Bourbon,  de  Venise  en  Chypre,  datée  du  40  janvier 
1409.  L'embarquement  se  fit  le  6  juin  14H.  Le  mariage  se  célé- 
bi a  à  Nicosie  le  25  août  \k\\. 

CHAPITRE  LV. 

Comment  l'accord  fu  fait  entre  le  duc  Guillaume  ,  conte  de  Haynnau, 
et  le  duc  de  Brabant.  Et  du  duc  de  Brabant  ,  et  de  la  vielle  contesse 
de  Penthièvre.  Et  la  mort  de  la  duchesse  d'Orléans. 

Item.  Le  cinquiesme  jour  du  mois  d'aoust  et  huit 
jours  ensuivaos,  le  duc  Jehan  de  Bourgongne  tint  grant 
parlement  en  la  ville  de  Lisle  lès  Flandres  sur  plu- 
sieurs ses  afaires,  et  entr' autres  pour  accorder  ses  deux 
frères  \  c'estassavoir  le  duc  Guillaume  et  le  duc  de 
Brabant ,  pour  la  cause  dont  en  autre  lieu  cy-devant 
est  faicte  mencion.  Avecques  lesquelz  ducs  furent 
présens  leur  seur,  femme  dudit  duc  Guillaume,  l'èves- 
que  de  Liège,  et  le  conte  de  Namur.  Et,  en  fin,  ledit 
duc  de  Bourgongne  conferma  la  paix  totalement  entre 
icelles  parties ,  par  telle  condicion  que  icellui  duc 
Guillaume  deyoit  faire  paiement,  pour  toutes  debtes, 
audit  duc  de  Brabant ,  de  la  somme  de  soixante  dix 
mille  florins  d'or  du  coing  de  France ,  à  paier  à  cer- 
tains termes  ensuivans. 

Et  après  ce  parlement  fine,  ledit  duc  de  Bour- 
gongne ,  environ  la  my-aoust  ala  à  Paris ,  au  mande- 
ment de  la  Royne  et  du  conseil  royal,  et  mena  plusieurs 
gens  de  guerre,  lesquelz  il  fist  loger  es  vilages  vers 
Paris.  Et  la  cause  pour  quoy  il  les  y  avoit  menez  ,  si 
estoit  pour  ce  que  le  duc  de  Bretaigne  avoit  naguères 
amené  d'Angleterre  grant  nombre  d'Anglois ,  par  les- 
quelz ,  avec  ses  Bretons ,  il  faisoit  mener  forte  guerre 

i.  C'est-à-dire  Antoine  de  Bourgogne,  duc  de  Brabant,  son 
frère,  et  Guillaume  de  Bavière,  comte  de  Hainaut,  son  beau- 
frère. 

à  la  vielle  contesse  de  Penthièyre  *  et  à  ses  pays.  Dont 
la  royne  de  France  et  le  grant  conseil  du  Roy  n'es- 
toient  point  bien  contens,   pour  ce  que  c'estoit  ou 
préjudice  du  royaume.   Et  aussi  le  duc  de  Bretaigne 
avoit  batu  et  injurie  sa  femme ,  fille  du  roy  de  France  ^, 
pour  ce  qu'elle  lui  avoit  blasmé  les  cas  dessusdiz.  Si 
avoit  intencion  que  icellui  duc  de  Bourgongne,  à  tout 
grant  puissance  et  avec  lui  autres  princes  et  capitaines, 
yroient  ou  pays  de  Bretaigne  pour  subjuguer  ledit  duc 
et  mectre  en  l'obéissance  du  Roy.  Et  avoit,  ledit  duc 
de  Bourgongne,  grant  désir  de  y  aler,  pour  secourir 
ladicte  contesse  et  son  beau-filz  le  conte  dePenthièvre^ 
Mais  entretant  que  lesdictes  préparacions  se  faisoient 
pour  ce  faire ,  par  le  conseil  royal ,  icellui   duc  de 
Bretaigne ,  sachant  par  aucunes  de  ses  féables  qu'il 
estoit  en  l'indignacion  de  la  royne  de  France,  sa  belle- 
mère,  et  de  ceulx  qui  gouvernoient  ledit  Roy,  envoia 
par  le  conseil  de  ses  barons  certains  ambaxadeurs  à 
Paris  devers  iceulx,  lesquelz  offrirent  de  par  lui,  que 
du  discord  qu'il  avoit  contre  ladicte  contesse  de  Pen- 
tliièvre  ,  il  se  vouloit  subniectre  sur  le  Roy  et  son 
conseil.  En  quoy  il  fut  en  fin  reçeu,  par  le  roy  de 
Navarre.  Et  furent  iceile  contesse  et  son  filz ,  mandez 
à  venir  à  Paris.  Et  depuis,  y  vint  ledit  duc  de  Bre- 
taigne. Si  fut  lors  la  besongne  pourparlée  entre  les- 
dictes parties  ;  laquelle  enfin  fut  conclute  ;  et  demou- 
rèrent  paisibles  l'un  avecques  l'autre. 

1 .  Marguerite  de  Clisson ,  veuve  de  Jean  de  Blois ,  comte  de 
Penthièvre. 

2.  Jeanne  de  France ,  fille  de  Charles  VI. 

3.  Olivier  de  Blois,  qui  avait  épousé  Isabelle  de  Bourgogne  en 
140G. 

Item  ,  en  ce  mesme  moys*,  Tsabel,  ainsnée  fille  du 
roy  de  France  ,  jadis  royne  d'Angleterre  et  pour  lors 
femme  de  Charles  duc  d'Orléans,  gisant  d'une  fille, 
trespassa  de  celle  gésine.  Pour  la  mort  de  laquelle  , 
ledit  duc,  son  mary,  eut  au  cuer  très  grant  douleur; 
et  depuis  reprint  consolacion  pour  l'amour  de  sadicte 
fille  ,  qui  demoura  en  vie  ^ 

Et  en  ce  temps,  le  patriarche  d'Alixandre  ,  évesque 
de  Carcassonne  ^,  succéda ,  après  Guy  de  Roye  dont 
dessus  est  faicte  mencion  ,  à  l'arceveschié  de  Reims  et 
à  l'arceveschié  de  Bourges.  Et  en  ces  propres  jours 
mourut  maistre  Pierre  Paoul  *,  évesque  de  Senlis ,  ou 
lieu  duquel  fut  mis  maistre  Pierre  d'Estaine  ,  aumos- 
nier  du  Roy.  Et  Loys  de  Harecourt,  frère  du  conte  de 
Harcourt ,  fut  confermé  arcevesque  de  Rouen. 

CHAPITRE   L\I. 

Comment  messire  Bouciquault ,  mareschal  de  France  et  gouverneur  de 
la  cité  de  Gennes,  fut  débouté  de  ladicte  ville  par  les  citoiens  d'icelle, 
tandis  qu'il  est  oit  aie  au  mandement  du  duc  de  Milan. 

Item,  en  cest  an,  Bouciquault,  mareschal  de  France, 
qui  estoit  le  gouverneur  de  Gennes  de  par  le  Roy  *  et 


1 .  D'après  ce  qui  précède  ce  serait  le  mois  d'août.  Cela  n'est 
pas  exact,  Isabelle  mourut  le  13  septembre  1409. 

2.  Elle  s'appelait  Jeanne  et  fut  la  première  femme  de  Jean  II, 
duc  d'Alençon.  Elle  mourut,  sans  enfants,  le  19  mai  1432. 

3.  Simon  de  Cramaud. 

4.  Pierre  Plaoul.  Voy.  plus  haut,  p.  23. 

5.  Ses  lettres  de  nomination  sont  du  23  mars  1400.  Elles  por- 
tent que  le  roi,  à  la  prière  de  ses  oncles ,  les  ducs  de  Berri,  de 
Bourgogne  et  de  Bourbon  ,  et  de  son  frère  le  duc  d'Orléans ,  a 

là  se  tenoit,  fut  révoqué  et  requis  de  par  le  duc  de 
Milan  et  le  conte  de  Pavie ,  son  frère ,  pour  aider  à 
appaiser  une  question  qui  estoit  promeue  entre  eulx 
es  parties  de  leurs  dominacions  \  A  laquelle  évocacion 
il  ala ,  en  cuidant  faire  agréable  service  au  duc  de 
Milan ,  luy  soy  non  doublant  d'aucun  mal  engin.  Mais 
durant  son  voyage,  ceulx  de  la  cité  de  Gennes  se 
mirent  du  tout  en  rébellion  contre  leurdit  gouverneur, 
et  mandèrent  à  estre  avec  eulx  aucuns  estrangers,  allez 
et  complices.  Et  de  fait ,  occirent  cruellement  le  sei- 
gneur de  Chellecte^,  clievalier,  seigneur  de  Collectre, 
natif  du  pays  d'Auvergne ,  lequel  estoit  lieutenant  du 
mareschal  dessusdit.  Après  laquelle  mort ,  les  autres 
François  qui  estoient  par  ladicte  ville ,  pour  doubte  de 
la  mort  s'en  fouyrent  es  chasteaulx  d'icelle,  esquelz 
par  ceulx  de  Gennes  ilz  furent  prestement  asségez. 
Et  mandèrent ,  lesdiz  Genevois ,  en  leur  aide  le  mar- 
quis de  Ferrare^  avec  grant  puissance  de  gens  d'armes. 
Lequel  y  vint,  à  tout  quatre  mille  combatans,  pour 
ce  qu'ilz  lui  promirent  à  paier  pour  ses  gaiges  cbascun 
an  ,  dix  mille  ducas  ;  et  le  firent  sans  délay  duc  de 

choisi.  —  «  Personam  dilecti  et  fidelis  nostri  Johannis  Le  Mein^i  e, 
«  dicti  Bouciquaut,  marescalli  Francie,  viri  utique  generosa  stirpe 
«  progeniti,  in  armis  strenui,  moribus  instructi  et  ornati,  consilii 
ce  que  pollentis ,  specialem  gubernatorem  civitatis  Janue.  » 

i .  Un  fameux  chef  de  condottieri ,  que  le  ReHgieux  de  Saint- 
Denis  appelle  Fascinus  Canis ,  Facino  Cane ,  s'était  emparé  d'une 
partie  de  la  Lombardie.  En  se  rendant  au  secours  du  duc  de 
Milan,  Bouciquaut  avait  pris  les  villes  de  Tortone  et  de  Plaisance. 
(Voy.  Uir.  de  Ch.  VJ,  t.  IV,  p.  255  et  suiv.) 

2.  Le  Religieux  de  Saint-Denis  l'appelle  Z)o/w/«m^  de  Cholcton 
{ibid.,  p.  200),  et  dit  qu'il  fut  tué  par  un  nommé  Jean  Turlet. 

3.  Nicolas  III,  marquis  de  Montferrat. 

Gennes.  Avec  lequel  furent  faiz  et  constituez  douze 
conseillers,  selon  la  coustume  du  pays,  pour  gou- 
verner la  chose  publique.  Et  briefz  jours  après ,  Fa- 
chinquant*,  capitaine  moult  renommé  en  Ytalie,  moult 
amy  audit  marquis,  vint  sans  délay,  à  tout  ses  gens , 
audit  lieu  de  Gennes ,  sur  l'intencion  d'estre  en  aide 
audit  marquis.  Mais  lesdiz  Genevois  ne  le  vouldrent 
recevoir,  et  fut  par  eulx  refusé.  Et  en  s'en  retournant , 
ses  gens,  qui  estoient  bien  huit  mille  combatans  ,  prin- 
drent  une  belle  ville  nommée  Neufville^,  où  il  avoit 
François  qui  se  tenoient  ou  chastel ,  et  tantost  furent 
asségez  soudainement.  Mais  ledit  Bouciquault ,  acom- 
paigné  de  ses  gens  et  des  gens  desdiz  frères ,  le  duc  de 
Milan  et  le  conte  de  Pavie ,  après  ce  qu'il  eut  oy  les 
nouvelles  de  la  rébellion  desdiz  Genevois ,  vint  hasti- 
vement  ou  chastel  de  Gaaing  ^,  assis  entre  Gennes  et 
ladicte  ville  de  Neufville ,  et  se  combatit  avecques  ses 
gens  contre  ledit  Fachinquant.  En  laquelle  bataille 
furent  occis  bien  huit  cens  hommes,  dont  la  plus  grant 
partie  estoient  audit  Fachinquant;  et,  enfin,  pour  la 
nuit  qui  survint,  l'une  partie  et  l'autre  laissèrent  la 
bataille.  Et  Bouciquault,  par  le  conseil  de  Enguerran 
de  Bournonville  qui  estoit  avecques  lui ,  et  de  Gadifer 
de  la  Sale ,  tous  deux  hommes  d'armes  pleins  de 
proesse,  retourna  en  celle  mesme  nuit  audit  chastel 

1 .  Facino  Cane  ,  comme  on  vient  de  le  voir.  Le  Religieux  de 
Saint-Denis  ne  parle  pas  de  ce  refus  des  Génois  de  recevoir  le 
condottiere.  Au  reste  ce  partisan  était  tellement  redouté  qu'on 
l'appelait  le  fléau  de  la  Lombardie,  et  l'ennemi  de  Dieu  et  des 
hommes. 

2.  Noefville,  dans  Supp.  fr.  93  ,  Borgo  Novo? 

3.  Gaing,  dans  Suppl.  fr,  93,  Gani? 


-•w 

de  Gaaing,  lequel  il  garny  etpourveu  très  grossement 
de  vivres  et  autres  choses  neccessaires  à  guerre.  Et  le 
dessusdit  Fachinquant  demoura  dedens  la  ville.  Mais 
dedens  briefz  jours  eusuivans^  lui  voiant  qu'il  ne  po- 
voit  avoir  ledit  chastel ,  se  départi,  à  tout  ses  gens^,  et 
retourna  en  ses  fortresses.  Et  le  maresclial  Bouciquault 
commença  à  mener  forte  guerre  aux  Genevois,  et  eulx 
à  lui.  Et  avec  ce  envoia  ses  messages  devers  le  roy  de 
France  pour  lui  signifier  les  besongnes  dessusdictes  , 
en  lui  requérant  qu'il  lui  voulsist  envoler  aide  de  gens 
d'armes.  Lequel  Roy  et  son  grant  conseil,  quant  il 
sceut  les  nouvelles ,  considérant  la  muableté  et  des- 
loyaulté  des  Genevois,  disposa  à  procéder  meurement 
contre  iceulx.  Et  depuis  ,  y  envoya  à  ses  despens ,  les 
seigneur  de  Torcy,  de  Rambures  et  de  La  Vielzville  , 
à  tout  certain  nombre  de  gens  d'armes  ,  jusques  à  la 
cité  d'Astinence*  appartenant  au  duc  d'Orléans,  prou- 
chaine  du  territoire  de  Gennes,  en  espérance  de  bailler 
secours  à  icellui  Bouciquault.  Mais  quant  ilz  furent 
venus  jusques  là  ,  ilz  sceurent  véritablement  que  tout 
le  pays  estoit  tourné  en  rébellion ,  réservé  aucunes 
fortresses  que  tenoient  encores  lesdiz  François  dehors 
de  ladicte  ville  de  Gennes;  lesquelz  ne  povoient  point 
faire  grans  dommages ,  pour  ce  qu'ilz  n'y  povoient 
tenir  grant  nombre  de  gens ,  pour  les  vivres ,  qu'ilz 
a  voient  à  danger.  Et  par  ainsi  lesdiz  chevaliers ,  aians 
considéracion  l'un  avec  l'autre  ,  et  qu'ilz  ne  povoient 
faire  chose  de  grant  valeur,  s'en  retournèrent  en  France. 
Et  adonc,  furent  quis  dedens  Paris  et  ailleurs,  tous  les 
marchans  et  autres  gens  dudit  pays  de  Gennes ,  et  ce 

i.  Monstrelet  se  sert  ici  du  mot  îalin.  C'est  Ast,  ou  Asti. 

qui  en  fut  trouvé,  furent  mis  prisonniers,  et  leurs  biens 
arrestez  et  mis  soubz  la  main  du  Roy.  Si  avoient  iceulx 
Genevois  esté  par  longtemps  en  l'obéissance  du  roy  de 
France,  et  l'avoient  servy  en  plusieurs  guerres  assez 
diligemment.  fr 

CHAPITRE  LYIL 

Comment  les  seigneurs  du  sang  royal  vouldrent  réformer  ceulx  qui 
avoient  gouverné  les  finances  du  Roy.  Et  de  la  mort  de  Montagu, 
grant-maistre  d'ostel. 

En  ces  propres  jours,  les  seigneurs  du  sang  royal 
estans  à  Paris,  c'estassavoir  le  roy  Loys  de  Cécile, 
les  ducs  de  Berry,  de  Bourgongne  et  de  Bourbon,  avec 
plusieurs  autres  grans  seigneurs  ,  sacbans  et  eulx  bien 
informez  que  le  roy  Cliarles  de  France  estoit  tout  apovry 
de  ses  finances  par  ses  officiers  et  gouverneurs ,  et 
mesment  que  sa  vaisselle  et  la  plus  grant  partie  de  ses 
joyaulx  estoient  tous  engagez,  exposèrent  à  un  certain 
jour  à  la  personne  du  Boy,  Testât  et  gouvernement 
mescbant  et  povre  qui  estoit  en  son  hostel  et  en  ses 
officiers ,  présens  ia  Roy  ne ,  le  duc  d'Acquitaine  et 
autres  du  grant  conseil ,  requérans  qu'il  feust  content 
que  aucuns  d'eulx  peussent  avoir  puissance  de  réfor- 
mer tous  ceulx  généraluient  qui  depuis  le  commence- 
ment de  son  règne  avoient  eu  le  gouvernement  de  ses 
dictes  finances  et  de  ses  offices,  sans  nulz  excepter,  et 
qu'ilz  peussent  iceulx  destituer,  corriger,  punir  et  con- 
demner  selon  le  cas  qu'ilz  auroient  mesfait.  Laquelle 
requeste  leur  fut  par  le  Roy   accordée  \  Et  pour  y 

i.  Le  Religieux  de  Saint-Denis  met  au  mois  d'octobre  cette 

mieulx  besongner  et  entendre ,  grant  partie  des  sei- 
gneurs dessusdiz  laissèrent   leurs  propres  hostelz  et 
s'en  alèrent  loger  en  i'ostel  du  Roy  à  Saint-Pol ,  de- 
dens  lequel ,  par  le  conseil  d'aucuns  des  seigneurs  de 
Parlement  et  de  l'Université ,  continuèrent  par  plu- 
sieurs jours  à  ladicte  réformacion.  Et  firent  tant,  qu'à 
brief  dire  ilz   perceurent  clèrement   que   ceulx   qui 
avoient  gouverne  les  finances  dudit  royaume  depuis 
seize  ou  vingt  ans  paravant,  s'estoient  très  mal  acqui- 
tez ,  et  avoient  acquis  pour  eulx  ou  pour  leurs  amis 
ou  prouchains ,  innumèrables  finances  ou  préjudice 
du  Roy  et  de  sa  seigneurie  ,  et  par  espècial  Montagu , 
qui  avoit  esté  un  g  des  principaulx  des  gouverneurs  ; 
qui  fut  fort  questionné  ,  et  tellement  qu'il  fut  ordonné 
qu'on  le  prinst  et  meist  en  prison  en  Cliastellet ,  avec 
plusieurs  autres.  Et  pour  faire  ceste  exécucion  ,  fut 
commis  messire  Pierre  des  Essars,  prévost  de  Paris, 
garny  de  grant  partie  de  ses  sergens.  Et  pour  l'acom- 
pajgner,  lui  furent  baillez  de  par  le  duc  de  Bour- 
gongne,  le  seigneur  de  Heilli  et  de  Roubaix,  et  messire 
Roland  de  Hutequerque,  lesquelz,  tous  ensemble,  par 
un  certain  jour  trouvèrent  ledit  Montagu  et  avecques 
lui  maistre  Martin  Gouge ,  évesque  de  Chartres ,  tous 
deux  alans  au  moustier  Saint- Victor  pour  oyr  la  messe  \ 
Lequel  prévost ,  acompaigné  des  dessusdiz ,  quant  il 
le  rencontra ,  mist  la  main  à  lui  et  audit  évesque ,  en 

assemblée  pour  la  réformation  des  finances.  (C/ir.  de  Ch.  FI ^ 
t.  IV,  p.  271.) 

\ .  Le  Religieux  de  Saint-Denis  dit  :  Cum  ad  domiim  siiam  de 
Sancto  Victore  rediret  (p.  274).  Comme  il  se  rendait  de  l'abbaye 
de  Saint- Victor  à  sa  maison.  L'hôtel  de  Montaigu  était  situé  près 
de  la  porte  Barbette. 


[i409]  D'ENGUERRAN  DE  MONSTRELET.  43 

leur  disant  :  «  Je  mets  la  main  à  vous  de  par  l'auctorité 
royale  à  moy  commise  en  ceste  partie  » .  Et  adonc  , 
icellui  Montagu ,  oyant  les  paroles  dudit  prëvost ,  fut 
fort  esmerveillé  et  eut  très  grant  fraieur.  Mais  tantost 
que  le  cuer  lui  fut  revenu,  il  dist  audit  prévost.  «  Et 
tu  j  ribault  traistre ,  comment  es  tu  si  hardi  de  moy 
oser  toucher!  »  Lequel  prévost  lui  dist  ;  «  11  n'en  yra 
pas  ainsi  que  vous  cuidez.  Mais  durement  comparrez 
les  très  grans  maulx  que  vous  avez  commis  et  perpé- 
trez. »  Et  lors  ledit  Montagu ,  non  puissant  de  résister 
audit  prévost  ne  aux  siens ,  fut  lyé  et  mené  moult  des- 
troictement  ou  Chastellet  de  Paris,  et  avecques  lui 
l'évesque  de  Chartres,  qui  estoit  président  en  la 
chambre  aux  géné«raulx^  Ouquel  lieu  par  plusieurs 
fois  ledit  Montagu  fut  mis  en  gehainne  et  tant ,  que 
lui  doubtant  sa  fin  ,  demanda  à  un  g  sien  confesseur 
moult  diligemment  quelle  chose  il  avoit  à  faire ,  et  il 
respondi  :  ((  Je  n'y  voy  autre  remède ,  fors  que  vous 
appeliez  du  prévost  de  Paris;  »  et  ainsi  en  fist-il.  Pour 
quoy  ledit  prévost  ala  devers  lesdiz  seigneurs  qui 
avoient  ordonné  de  le  prendre  et  leur  compta  Testât 
de  ladicte  appellacion ,  et  tantost  lesdiz  seigneurs  à 
ceste  cause  convoquèrent  le  parlement  pour  discuter 
et  examiner  ceste  besongne.  Et  en  la  fin  fut  déclairé 
par  les  seigneurs  dudit  parlement,  que  ladicte  appella- 


1 .  «  Unde  civitas  mota  est  et  cives  arma  sumpserunt.  Quos  la- 
«  men  Parisiensis  prepositus,  Petrus  de  Essartis,  vicos  circuiens 
«  cum  armatis  et  damans  quod  proditores  régis  tenebat,  et  quod 
a  eos  sollicite  custodiret,  eos  pacificavit,  rogans  ut  mechanicis 
«  artibus  et  suis  negociacionibus  vacarent.  »  (Chr.  de  Ch.  VJ, 
t.  IV,  p.  272.)  Montaigu  fut  arrêté  le  7  octobre  1409  et  exécuté 
le  17,  comme  on  le  verra  dans  nos  pièces  justificatives. 

cion  estoit  de  nulle  valeur.  Et  pourtant  lesdiz  seigneurs 
voians  ledit  fait  estre  arresté  et  adjugié,  dirent  audit 
prévost  :  «  Va,  et  sans  demeure,  toy  bien  acompaigné 
du  peuple  de  Paris  bien  armé  ,  prens  ton  prisonnier 
et  expédie  la  besongne  selon  justice ,  et  lui  fais  tren- 
cher  la  teste  d'une  dolouere ,  et  puis  la  fais  ficher  es 
haies  sur  une  lance.  «  Après  lesquelles  paroles,  preste- 
ment en  acomplissant  leur  commandement,  le  x vu®  jour 
du  mois  d'octobre ,  fist  habiller  et  ordonner  le  peuple 
bien  armé  en  la  place  Maubert  et  en  plusieurs  autres 
quarrefours  et  lieux ,  et  puis  fut  mené  ledit  Montagu  , 
es  haies  où  estoit  moult  grant  peuple ,  et  là ,  lui  fîst-on 
trencher  la  teste  et  la  mectre,  comme  dit  est,  sur  le 
bout  d'une  lance ,  et  le  corps  fut  pendu  pardessoubz 
les  aisselles  au  gibet  de  Montfaucon,  droit  au  plus 
haut  estage  \ 

Geste  exécucion  fut  faicte  principalement,  comme 
la  renommée  couroit ,  à  l'instance  et  pourchas  du  duc 
de  Bourgongne ,  lequel  pour  la  veoir  faire  manda  très 
grant  nombre  de  nobles  hommes  de  ses  pays  de  Bour- 
gongne ,  de  Flandres  et  d'Artois  ^  Et  ung  petit  devant 

4 .  Le  Pœligieux  de  Saint-Denis  termine  son  récit  par  ces  détails 
lugubres  :  «  JNec  silendum  existimo  quod  duces  prenominati  so- 
('  lempnes  decuriones  niiserant,  ut  referrent  ejus  verba  novissima; 
«  qui  mesti  et  lacrimosiredierunt,  et  multis  sciscitantibus  cur  sce- 
«  lera  tanti  viri  non  fuerant  publicata,  retulerunt  eum  cunctis 
a  assistentibus  affirmasse  quod  tormenlorum  violencia ,  qua  et 
«  manus  delocatas  et  se  ruptum  circa  pudenda  monstrabat ,  illa 
œ  confessus  fuerat,  nec  in  aliquo  culpabilem  ducem  Aurelianensem 
«<  nec  se  eciam  reddebat,  nisi  in  peccuniarum  regiarum  nimia 
«  coDsumpcione.  »  (Ibid.,  p.  276.) 

2.  a  Et  estoient  à  ce  tamps  dedens  Paris ,  le  roy  de  Navarre , 
les  ducqs  de  Berry,  de  Bourgoigne  et  de  Bourbon,  et  autres.  » 
(Cliron.  Cord.  10,  fol.  330  v\) 

que  ce  advenist,  le  duc  de  Bourbon  et  le  conte  de 
Clermont ,  son  filz  ,  se  partirent  de  Paris  très  indignez 
pour  la  prinse  dudit  Montagu.  Et  pareillement,  le  duc 
d'Orléans,  son  frère,  et  tous  ceulx  tenans  ceste  bende, 
furent  très  desplaisans  de  sa  mort^,  mais  pour  le  pré- 
sent n'en  povoient  avoir  autre  chose,  car  à  ce  temps 
n'estoient-ilz  point  au  conseil  du  Roy.  Et  lendemain 
d'icelle  exécucion  faicte  ainsi  comme  dist  est,  le  duc 
Guillaume ,  conte  de  Haynau  ,  qui  paravant  avoit  esté 
mandé  par  le  duc  de  Bourgongne,  vint  a  Paris.  A 
rencontre  duquel  alèrent  plusieurs  grans  seigneurs,  et 
fut  reçeu  très  bénignement  du  Roy  et  du  duc  d'Acqui- 
taine  et  des  autres  princes.  Et  à  sa  venue,  lui  fut 
donné  et  octroie  l'ostel  dudit  Montagu  qu'il  avoit  de  - 
dens  Paris ,  comme  confisqué  ,  *  avec  tous  les  biens 
meubles  estans  dedens.  Et  d'autre  part ,  fut  mise  en 
la  main  du  Roy  la  fortresse  de  Marcoussis,  séant  à 
sept  lieues  de  Paris ,  sur  le  chemin  de  Chartres  ;  la- 
quelle ledit  Montagu  avoit'fait  fonder  et  édifier  en  son 
temps.  Et  se  loga  prestement  ledit  duc  Guillaume 
oudit  hostel.  Et  toutes  les  autres  terres  et  biens  quelz- 
conques  dudit  Montagu  furent  aussi  mises  en  la  main 
du  Roy  au  préjudice  de  ses  enfans.  Ledit  Montagu 
estoit  natif  de  Paris  et  paravant  avoit  esté  secrétaire 
du  roy  Charles  le  Riche  ^,  derrenier  trespassé.  Si  estoit 
gentil  homme  de  par  sa  mère ,  et  avoit  marié  trois 
filles  légitimes  qu'il  avoit ,  dont  en  avoit  l'une ,  sire 
Amé  de  Roussy,  la  seconde  fut  mariée  à  Jehan  de 

1 .  ce  De  celle  mort  fu  le  duc  d'Orléans  moult  courouchiés ,  et 
oisy  furent  ceulx  à  son  alliance ,  et  par  espécial  le  duc  de  Berry.  « 
(Chron.  Cord.  10,  fol.  336  v«.) 

2.  C'est  ainsi  que  Monstrelet  appelle  toujours  Charles  le  Sage. 

Giaon ,  seigneur  de  Maubuisson  ,  el  la  tierce  estoit 
fiancée  à  Jehan  de  Meleun,  filz  au  seigneur  d'Antoing, 
mais  le  mariage  ne  se  parfist  point.  Et  son  filz,  comme 
dit  est,  estoit  marie  à  la  fille  du  seigneur  d'Albreth, 
connestable  de  France  et  cousin  du  Roy. 

En  après  ces  besongnes  passées ,  par  le  dessusdit 
prévost  de  Paris  furent  prins  plusieurs  gens  du  Roy, 
et  espécialement  ceulx  qui  estoient  ordonnez  sur  les 
tribus  et  revenues,  et  mesment  tous  les  généraulx, 
comme  les  seigneurs  de  la  chambre  des  généraulx  et 
les  présidens  et  les  seigneurs  de  la  chambre  des 
comptes ,  Perrin  Pilot ,  marchant ,  et  autres ,  lesquelz 
furent  emprisonnez  ou  chastel  du  Louvre  et  ailleurs. 
Et  quant  Le  Borgne  de  Souchal ,  escuyer  du  Roy  et 
garde  de  sa  finance,  oy  dire  que  le  grant  maistre 
d'ostel  estoit  prins  et  mis  en  prison  ,  il  fut  grandement 
esmerveillé  et  moult  fut  troublé  et  esmeu ,  pour  quoy 
il  se  partit  en  habit  desguisé ,  secrètement ,  sur  ung 
moult  léger  cheval.  Dont  il  fut  en  grant  souspeçon 
des  seigneurs. 

En  ce  temps,  l'arcevesque  de  Sens,  frère  audit  grant 
maistre  d'ostel,  Guischard  Daulphin  et  Guillaume, 
chevaliers ,  et  maistre  Gaulthier  Col ,  secrétaire  du 
Roy,  par  commandement  du  Roy  furent  envolez  à 
Amiens  à  l'encontre  des  légaulx  du  roy  d'Angleterre. 
Lequel  arcevesque ,  assez  tost  aiant  congnoissance  de 
la  prinse  et  emprisonnement  de  sondit  frère ,  print 
congié  à  ses  compaignons ,  si  se  parti  d'Amiens.  Et 
ainsi  qu'il  s'en  aloit  légèrement  vers  Paris ,  il  fut  ren- 
contré d'un  huissier  du  Roy  venant  de  Paris,  qui  pres- 
tement le  fit  prisonnier  du  Roy,  car  il  avoit  lectres  et 
puissance  dudit  Roy  de  prendre  et  emprisonner  ledit 

arcevesque,  à  Amiens,  ou  sur  le  chemin  se  d'aventure 
trouver  le  povoit.  Mais  ledit  arcevesque  moult  pruden- 
tement,  lui  respondi  promptement  par  fixion,  qu'il 
estoit  tout  prest  d'aler  avecques  lui  en  prison  et  par- 
tout ailleurs.  Mais  en  alant  ensemble,  ilz  vindrent  au 
fleuve  d'Oise  ,  emprès  la  praerie  de  Saint-Leu  de  Sé- 
rens ,  auquel  fleuve  il  déceut  ledit  huissier  très  subtil- 
lement.  Car  quant  il  fut  yssu  de  la  nef  avec  aucuns  de 
ses  gens ,  il  monta  sur  le  plus  léger  cheval  qu'il  eust , 
et  s'en  fuy  tandis  que  ledit  huissier  actendoit  le  retour 
de  la  nef  qui  estoit  à  l'autre  lez  dudit  fleuve.  Dont  lui, 
grandement  confus  et  troublé ,  retourna  à  Paris  sans 
son  prisonnier*. 

Le  seigneur  de  Tignonville ,  qui  estoit  du  nombre 
des  seigneurs  de  la  chambre  des  comptes,  fut  arresté 
audit  lieu  d'Amiens  par  le  bailli  d'icelle  ville,  du  com- 
mandement des  princes  dessusdiz,  et  fut  emprisonné 
en  l'ostel  d'icellui  bailli.  Mais  après  ce,  quant  aux 
dessusdiz  évesque  de  Chartres  et  tous  autres  prison- 
niers à  Paris,  suspens  et  privez  de  leurs  offices,  furent 
caucionnez  et  eurent  grâce  d'aler  à  Paris  et  ailleurs. 

Et  pour  ce  que  lesdiz  princes  et  seigneurs  ne  porent 
lors  entendre  au  fait  de  la  réformacion  dessusdicte  , 
ilz  y  substituèrent  trois  contes ,  c'estassavoir  de  La 
Marche ,  de  Vendosme  et  de  Saint-Pol,  et  aucuns  de 
la  chambre  de  parlement ,  pour  faire  ladicte  réfor- 
macion. 

Les  gens  de  guerre  qui  avoient  esté  mandez  à  venir 
autour  de  Paris,  tant  par  le  duc  de  Bourgongne  comme 

1.  Le  Religieux  de  Saint-Denis  consacre  un  chapitre  à  cette 
évasion.  {Chj\  de  Ch.  VI,  t.  IV,  p.  280.) 

par  les  autres  seigneurs,  furent  licenciez  et  retour- 
nèrent chascun  es  lieux  dont  ilz  estoient  venus ,  en 
mengant  le  povre  peuple  selon  la  coustume  de  adonc. 
Messire  Guischard  Daulpliin  dessusnommé  ,  fut  par 
lesdiz  princes  constitué  et  ordonné  à  estre  souverain 
maistre  d'ostel  du  Roy  ou  lieu  du  défunct  Montagu. 
Lequel  Roy  adonc  estoit  malade  de  sa  maladie  acous- 
tumée.  Et  lors,  Févesque  de  Paris  ^  demanda  etrequist 
ausdiz  seigneurs  que  par  miséricorde  en  lui  laissast 
oster  le  corps  de  son  frère  du  gibet,  suppliant  et  priant 
piteusement  qu'il  le  peust  ensevelir  et  enterrer.  Mais 
ceste  prière  et  supplicacion  ne  lui  fut  point  accordée 
par  lesdiz  princes.  Lequel  évesque  ,  oiant  ladicle  res- 
ponse  ,  se  rempli  de  grande  vergongne  pour  la  hon- 
teuse mort  de  son  frère  et  pour  la  fuite  de  son  autre 
frère  arcevesque  de  Sens ,  assez  tost  après  se  parti  de 
son  siège  épiscopal,  avecques  lui  sa  belle  seur,  femme 
d'icellui  Montagu,  et  aucuns  de  ses  enfans.  Car  le  duc 
de  Berry  avoit  jà  pourveu  d'un  autre  chevalier  en 
l'office  de  sa  chancelerie.  Et  ala  en  la  terre  de  sa  belle 
fille  ,  assise  en  Savoie.  Laquelle  estoit  fille  de  sire 
Estienne  de  La  Grandie,  jadis  président  en  parlement, 

et  frère  au  cardinal  d'Amiens.  -.,.  . 

•--■•if-  >' 

Après,  pour  ce  que  Le  Borgne  Foucault,  qui  fut 
appelle  aux  drois  du  Roy,  ne  vint  ne  comparu ,  il  fut 
banny  par  les  carrefours  de  Paris  hors  du  royaume  de 
France,  au  son  de  la  trompeté.  Et  pareillement  fut 
banny  l'arcevesque  de  Sens  ,  qui  s'estoit  rendu  fugitif; 
et  plusieurs  autres.  En  oultre,  le  roy  de  Navarre  ,  les 
ducs  de  Berry,  de  Bourgongne  et  de  îîoiande ,  les 

1.  Gérard  de  Montaigu. 

contes  de  La  Marche  et  de  Vendosme  ,  frères ,  et  plu- 
sieurs autres  grans  seigneurs  ,  alèrent  vers  la  royne  de 
France  et  le  duc  d'Acquitaine,  son  filz,  et  leur  remon- 
strèrentla  cause  pour  quoy  Montagu  avoit  esté  exécuté, 
et  aussi  quelle  chose  estoit  à  faire  des  inquisicions  des 
arrestz  et  de  la  condempnacion  des  péchans  et  décli- 
nans,  et  avec  ce,  de  toute  la  réformacion  du  royaume. 
Laquelle  Royne ,  en  fin  ,  fut  assez  contente  que  iceulx 
seigneurs  poursuissent  ce  qu'ilz  avoient  encommencé, 
non  obstant  qu'elle  n'estoit  pas  bien  du  tout  contente 
de  son  beau  cousin  le  duc  de  Bourgongne,  lequel  avoit 
si  grant  gouvernement  et  puissance  ou  royaume  ;  et  le 
doubtoit  plus  que  tous  les  autres,  jà  soit  qu'elle  lui 
monstrast  assez  bon  semblant  par  paroles. 

Et  de  rechef  fut  là  traictié  le  mariage  de  Loys  de 
Bavière ,  frère  de  ladicte  Royne ,  et  de  la  fille  du  roy 
de  Navarre.  Et  lui  fut  donnée  la  possession  du  chastel 
de  Marcoussis  avec  toutes  les  appartenances  nouvelle- 
ment confisquées  au  Roy  par  la  mort  du  dessusdit 
Montagu.  Laquelle  besongne  ladicte  Royne  eut  moult 
grandement  agréable.  Et  après  ce  que  lesdiz  seigneurs 
eurent  besongne  par  aucuns  jours  audit  lieu  de  Me- 
leun  ,  ilz  retournèrent  à  Paris  tous  ensemble  et  prin- 
drent  avecques  eulx  messire  Pierre  Bochet ,  président 
en  parlement ,  et  aucuns  autres  de  la  chambre  des 
comptes ,  eulx  assemblans  chascun  jour  diligemment 
et  enquérans  subtillement  pour  savoir  comment  et  de 
quelles  personnes,  ou  temps  passé,  les  finances  du  Roy 
avoient  esté  receues  et  despendues.  Durant  lequel 
temps ,  ledit  Roy,  qui  avoit  esté  moult  fort  malade 
retourna  en  santé  ,  et  tant ,  que  le  second  jour  du  mois 
de  décembre  ala  de  l'ostel  de  Saint-Pol,  à  cheval ,  ung 
n  k 


50  CHRONIQUE  [1409J 

haubert  vestu  soubz  sa  robe  jus  à  Fëglise  cathédrale 
de  Nostre-Dame ,  où  il  fit  son  oraison  ;  et  portoit  der- 
rière lui,  ung  de  ses  pages,  ung  moult  belle  archigaye^ 
Et  quant  il  ot  fait  son  oraison ,  il  retourna  en  sondit 
hostel  de  Saint-Pol.  Et  lendemain  ,  en  sa  propre  per- 
sonne tint  conseil  royal,  où  estoient  présens  le  roy  de 
Navarre ,  les  ducs  de  Berry,  de  Bretaigne  et  de  Bour- 
bon. Ouquel  conseil  fut  conciud  que  le  dessusdit  Roy 
manderoit  à  venir  devers  lui  à  la  feste  de  Noël  ensui- 
vant, les  ducs  d'Orléans,  de  Bretaigne,  de  Brabant, 
de  Bar,  de  Lorraine,  les  contes  d'Alençon,  de  Savoye, 
de  Harecourt ,  d'Armaignac,  de  Penthièvre  et  de  Na- 
mur,  et  généralement  tous  les  grans  seigneurs  de  son 
royaume  et  du  Daulphiné  avec  plusieurs  prélas  et  au- 
tres nobles  hommes.  Et  lors ,  après  ledit  mandement 
du  Roy,  le  duc  de  Bourgongne  manda  très  grant 
nombre  de  gens  d'armes  et  de  traict  en  ses  pays  de 
Flandres ,  d'Artois  et  de  Bourgongne ,  pour  la  seureté 
de  sa  personne. 

Ouquel  temps  ,  le  duc  Guillaume ,  conte  de  Hay- 
nau,  ala  devers  la  roy  ne  de  France,  à  laquelle  il  estoit 
prouchain  parent ,  et  qui  se  tenoit  à  Meleun ,  et  tant 
traicta  avec  elle,  qu'elle  fut  assez  contente  dudit  duc 
de  Bourgongne,  lequel  elle  n'avoit  pas  bien,  paravant, 
en  sa  grâce  ;  et  avoit ,  paravant ,  fort  soustenu  sa  par- 
tie adverse,  c'estassavoir  la  partie  d'Orléans. 

1.   Archegaye,  sorte  d'arbalète. 

CHAPITRE  LVIir. 

Comment  Loys  ,  duc  en  Bavière  ,  espousa  la  fille  du  roy  de  Navarre,  Et 
des  seigneurs  qui  s'assemblèrent  à  Paris  en  grant  multitude  par  le 
mandement  du  Roy.  Et  comment  la  Royne  rendit  au  Roy  le  duc 
d'Acquitaine  ,  leur  filz. 

Item,  Loys  de  Bavière,  frère  de  la  royne  de  France, 
espousa  en  ces  jours  audit  lieu  de  Meleun ,  la  fille  du 
roy  de  Navarre  dont  dessus  est  faicte  mencion.  La- 
quelle paravant  avoit  eu  espouse  le  roy  de  Trinacle  ^, 
ainsné  filz  du  roy  d'Arragon ,  lequel  naguères  avoit 
este  tué  en  bataille  faicte  entre  lui  d'une  part ,  et  le 
viconte  de  Narbonne  d'autre  part ,  avecques  les  Sardi- 
niens.  Et  fut  celle  bataille  faicte  en  l'isle  de  Sardaigne. 
Auxquelles  nopces  furent  faictes  moult  solemnelles 
festes  de  plusieurs  seigneurs,  dames  et  damoiselles. 

Et  environ  le  Noël  ensuivant ,  grant  partie  des  sei- 
gneurs que  le  Roy  avoit  mandé,  vindrent  à  Paris. 
Toutesfois  le  duc  d'Orléans  ne  ses  frères,  n'y  furent 
pas.  Et  la  veille  dudit  jour  de  Noël  le  Roy  ala  tenir 
son  siège  au  Palais,  et  demoura  ilec  jusques  au  jour 
Saint-Thomas  ensuivant ,  où  il  célébra  moult  solem- 

J  .  Mal  coté  Lix  dans  l'original ,  qui  n'a  pas  de  cote  lviii. 

2.  Martin,  roi  de  Sicile,  qui  avoit  effectivement  épousé, 
l'an  1402,  Blanche,  fille  de  Charles  III,  roi  de  Navarre.  Mais 
Monstrelet  se  trompe  sur  le  second  mariage  de  cette  princesse.  Il 
fut  contracté ,  non  pas  avec  Louis  de  Bavière ,  mais  avec  Jean , 
fils  de  Ferdinand  I",  roi  d'Aragon,  et  cela,  non  pas  en  1409, 
mais  en  1419.  Quant  à  Louis  de  Bavière,  il  eut  deux  femmes  : 
1°  Anne  de  Bourbon;  2°  Catherine  d'Alençon,  veuve  de  Pierre  de 
Navarre,  comte  de  Mortain,  qu'il  épousa  à  l'hôtel  Saint-Pol ,  le 
1"  octobre  1413. 

nellement  la  fesle  de  la  nativité  Nostre  Seigneur,  Et 
est  assavoir  que  ledit  jour  sëoient  à  la  table  du  Roy  au 
disner,  premièrement ,  au  costé  destre ,  maistre  Guil- 
laume Bourratier,  évesque  de  Lengres ,  qui  avoit  cé- 
lébré la  messe.  Après  lui  séoit  le   cardinal  de  Bar. 
Et   estoit,  le  dessusdit  Boy,  assis    ou  milieu  de  la 
table ,  moult  notablement   aourné   et    vestu   d'abitz 
royaulx ,  et  à  l'autre  costé  séoient  les  ducs  de  Berry 
et  de  Bourgongne.  Et  servoient,  pour  ce  jour,  plu- 
sieurs princes  à  table.  Et  là  furent  apportez  grant 
nombre  de  vaisseaulx  d'or  et  d'argent ,  en  quoy  autre 
foiz  on  avoit  acoustumé  de  servir  le  Boy  aux  liaultes 
festes.  Lesquelz  vaisseaulx  long  temps  paravant  n'a- 
voient  esté  veuz ,  pour  tant  qu'ilz  avoient  esté  engai- 
gez  pardevers  Montagu,  et  les  avoit  en  retrouvez  après 
sa  mort  ou  chastel  de  Marcoussis  et  ailleurs,  où  il  les 
avoit  fait  mectre  ,  et  par  l'ordonnance  des  princes  du 
sang  royal  avoient  esté  raportez  et  remis  en  l'ostel  du 
Roy,   comme  dit  est.    Dont  plusieurs,   tant  nobles 
comme  populaires  de  la  ville  de  Paris ,  estoient  bien 
joieux  de  les  veoir,  principalement  pour  l'amour  du 
Roy  et  de  sa  très  noble  seigneurie.  Si  estoient  pour  ce 
jour,  venus  devers  le  Boy  à  son  mandement,  grant 
quantité  de  princes,  c'estassavoir  le  roy  de  Navarre, 
les  ducs  de  Berry,  de  Bourgongne  et  de  Bourbon ,  le 
duc  de  Brabant,  le  duc  Guillaume,  conte  de  Haynnau, 
le  duc  de  Lorraine ,  Loys ,  duc  en  Bavière ,  frère  de  la 
Royne,  et  bien  dix  neuf  contes;  c'estassavoir  le  conte 
de  Mortaigne ,  frère  du  roy  de  Navarre ,  le  conte  de 
Nevers ,  le  conte  de  Clermont ,  le  marquis  du  Pont , 
filz  au  duc  de  Bar,  le  conte  de  Vaudemont ,  le  conte 
d'Âlençon,  le  comte  de  Harecourt,  le  conte  de  La 

Marche,  Je  conte  de  Vendosme,  le  €onte  de  Penthièvre, 
le  conte  de  Saint-Pol,  le  conte  de  Clèves ,  le  conte  de 
Tancarville,  le  conte  d'Angi*,  le  conte  de  Namur  et 
plusieurs  autres.  Et  si  grant  chevalerie  y  avoit  avecques 
lesdiz  princes ,  que  par  la  relacion  des  héraulx  furent 
là  trouvez  jusques  au  nombre  de  dix  huit  cens  cheva- 
liers ou  plus,  sans  les  escuiers.  Néantmoins  en  ceste 
compaignie  ne  furt'nt  point  le  duc  d'Orléans ,  ne  ses 
frères,  ne  le  duc  de  Bretaigne,  le  seigneur  de  T.abreth, 
connestable  de  France,  les  contes  de  Foix  et  d'Ar- 
maignac  et  plusieurs  autres  grans  seigneurs ,  jà  soit  ce 
que  par  le  Roy  y  eussent  esté  mandez  comme  les 
autres. 

Et  le  jour  Saint-Thomas  ^  ensuivant,  après  ce  que  le 
Roy  eut  tenu  estât  royal  oudit  palais  comme  dit  est , 
et  festié  honnorablement  tous  les  seigneurs  dessusdiz, 
la  royne  de  France ,  par  lui  mandée,  vint  à  ce  propre 
jour  du  Bois  de  Yinciennes  en  la  ville  de  Paris.  A 
rencontre  de  laquelle  et  du  hault  duc  d'Acquitaine , 
son  fdz ,  alèrent  tous  les  princes  et  prélats ,  acompai- 
gnez  de  très  grant  chevalerie  et  grant  nombre  de 
bourgois  de  Paris ,  qui  tous  ensemble  les  conduirent 
et  compaignèrent  jusques  au  Palais.  Et  là ,  rendi  la- 
dicte  Royne,  au  Roy,  son  seigneur,  en  la  présence  des 
ducs  et  autres  princes ,  son  filz  dessusdit ,  lequel  pa- 
ravant  avoit  esté  en  son  gouvernement,  afin  qu'il 
Taprenist  et  l'instruisist  en  armes  et  autres  besongnes 
neccessaires,  pour  mieulx  savoir  en  temps  avenir  gou- 
verner sa  seigneurie  quant  besoing  lui  en  seroit  \ 

1 .  Monstrelet  se  sert  encore  ici  du  mot  latin.  C'est  le  comte  d'Eu. 

2.  Le  21  décembre. 

3.  Par  ses  lettres  datées  du  bois  de  Vincennes  ,  27  décembre 

CHAPITRE   LIX. 

Comment  le  roy  Charles  de  France  tint  estât  royal,  devant  lequel  furent 
proposées  plusieurs  choses  touchans  le  fait ,  le  régime  et  réformacion 
de  son  royaume.  —  Et  autres  matières*. 

Item ,  en  ensuivant  les  besongnes  cy-dessus  tou- 
chées ,  le  Roy  avecques  la  Royne  sa  compaigne  et  le 
duc  d'Acquitaine  leur  filz,  après  qu'il  eut  tenu  plu- 
sieurs consaulx  sur  les  afaires  et  régime  de  son  royaume, 
fist  à  ung  certain  jour  ordonner  en  la  sale  un  siège 
royal  de  grande  magnificence  ,  et  là ,  par  lui  mandez 
et  appeliez,  plusieurs  grans  seigneurs,  prélas,  clergiez 
et  autres  populaires  qui  là  furent  assemblez,  le  Roy, 
en  habit  royal ,  se  sist  oudit  siège.  Et  au  plus  près  de 
lui  esloient  le  roy  de  Navarre  et  le  cardinal  de  Bar,  et 
à  l'autre  costé  est  oient  son  filz  le  duc  d'Acquitaine  et 
le  duc  de  Berry,  avecques  les  autres  ducs  et  contes , 
tous  séans  par  ordonnance  es  autres  sièges.  Et  pareil- 
lement les  prélas,  le  clergié  et  la  chevalerie,  avec  grant 
multitude  d'autres  gens,  estoient  chascun  séant  selon 
son  estât.  Et  là  fu  dit  et  remonstré  par  la  bouche  du 
conte  de  Tancarville ,  de  belle  et  notable  faconde,  par 
le  commandement  du  Roy,  à  clère  et  haulte  voix  : 
comment  Richard,  naguères  roy  d'Angleterre,  gendre 
du  Roy,  fut  occis  frauduleusement  par  Henry  de  Leii- 
clastre  soy  disant  roy  d'Angleterre ,  et  par  les  siens  et 

d409,  le  roi  déclare  qu'il  n'entend  rien  changer  à  l'état  de  la  mai- 
son de  la  Reine,  bien  qu'elle  n'ait  plus  le  gouvernement  de  son 
fils. 

4.  Pour  cet  important  chapitre,  on  peut  conférer  le  Religieux 
de  Saint-Denis,  Chr.  de  Ch.  FI,  t.  IV,  p.  282. 

favorisans,  en  temps  de  trêves  données ,  tarit  par  ledit 
Henri,  lors  conte  d'Erbi*,  comme  par  autres  gens 
anglois  de  la  lignée  du  roy  Richard ,  souffisamment 
approuvées. 

Item ,  fut  dit  aussi  comment  le  jeune  roy  d'Escoce , 
qui  lors  venoit  en  France  et  lequel  estoit  alié  au  Roy, 
fut  prins  par  les  Anglois  en  temps  de  trêves  à  lui  bail- 
lées par  ledit  Henry,  où  il  fut  long  temps  prisonnier. 
Et  aussi  furent  plusieurs  Escoçois  en  la  compaignie  du 
prince  de  Gales ,  c'estassavoir  Yvain  Grander  ^^  acom- 
paignez  de  ses  Galois,  aussi  aliez  au  Roy,  non  obstant 
lesdictes  trêves  plusieurs  foiz  furent  traveillez  desdiz 
Anglois  par  guerre,  et  tant,  que  Tainsné  filz  dudit 
prince,  semblablement  fut  prins  et  emmené  en  Angle- 
terre devers  et  en  la  garde  dudit  Henry,  où  il  fut  dé- 
tenu longuement.  Ces  choses  ainsi  faictes,  ledit  propo- 
sant ainsi  concluant  dist  :  qu'il  sembloit  au  Roy  et  lui 
apparoit ,  tout  ce  veu  et  considéré  ,  quUl  povoit  juste- 
ment et  loyaument  porter  guerre  au  dessusdit  Henry 
de  Lenclastre  et  faire  contrariété  à  lui  et  à  ses  Anglois, 
sans  lui  plus  donner  ne  prendre  aucun  respit ,  ne  dif- 
férer. Non  obstant  ce  ,  dist  le  proposant ,  que  le  Roy, 
quelque  chose  qu'il  feist ,  il  le  vouloit  faire  pour  Futi- 
lité de  la  chose  publique  de  son  royaume ,  et  selon  ce 
qu'il  lui  loisoit  à  faire.  Pour  quoy,  chascun  là  estant 
mandé  de  par  le  Roy,  de  quelque  estât  qu'il  soit , 
mande  et  pense  et  advise  en  lui  mesmes  ce  qui  sera 
bon  à  faire,  et  puis  le  révèle  au  Roy  ou  à  son  conseil, 
ou  à  l'un  d'eulx.  Et  toute  la  meilleure  voye  et  plus 

1 .  Comte  de  Derbi. 

2.  Owen  Glendower. 

honiioiable  et  prouffitable  qui  se  pourra  trouver,  le 
Roy  aura  pour  agréable. 

Et  adonc,  l'oncle  du  Roy  et  l'ainsné  des  ducs,  c'est- 
assavoir  le  duc  de  Berry,  se  leva  tout  droit  et  s'ap- 
proucba  ung  peu  du  Roy  devant  son  siège.  Et  là,  à 
genoulx  ploiez ,  dist  pour  lui  et  pour  tous  ceulx  du 
sang  royal ,  que  toutes  les  aides  que  ,  ilz  et  cbascun 
d'eulx ,  en  ses  terres  levoient  et  avoient  annuellement 
à  leurs  subgetz,  ilz  lui  quicloient.  Et  aussi,  pour  ceste 
cause ,  tous  les  gaiges  prouffiz  que  eulx  et  cbascun 
d'eulx ,  pour  les  afaires  du  Roy  et  pour  estre  à  son 
conseil,  ilz  prenoient  et  levoient  annuellement,  sembla- 
blement  ilz  le  quictoient.  Ces  cboses  par  ledit  duc 
ainsi  dictes  et  proférées,  et  par  le  Roy  agréablement 
reçeues ,  ledit  duc ,  du  commandement  du  Roy,  se 
rassist. 

Après  lesquelles  cboses  ainsi  faictes  et  dictes ,  le 
conte  de  Tancarville  reprint  son  propos ,  disant  :  que 
le  Roy,  qui  là  estoit  présent ,  révoquoit  et  rappelloit 
tous  gaiges  royaulx  baillez  et  donnez  à  tous ,  quelque 
personne  et  de  quelque  condicion  qu'il  feust ,  et  de 
fait  les  adnulloit ,  et  que  sur  la  réformacion  et  gou- 
vernement des  finances  de  son  royaume ,  le  Roy  dé- 
clairoit  son  intencion  estre  telle,  que  les  réformateurs 
ordonnez  de  par  lui,  c'estassavoir  le  conte  de  La 
Marcbe  ,  qui  estoit  vefve  de  sa  femme,  fille  du  roy  de 
Navarre ,  et  son  frère  le  conte  de  Vendosme ,  le  conte 
de  Saint-Pol,  avec  aucuns  seigneurs  du  parlement 
adjoins  avecques  eulx,  réformeront  tous  ceulx  qui 
s'estoient  meslez  des  finances  de  ce  royaume  et  de 
l'ostel  du  Roy ,  tous  les  receveurs  du  royaume , 
tant  du  demaine  comme  des  aides ,  grenetiers,  contre- 

roleurs  et  généralement  tous  ceulx  qui  se  meslent  et 
s'estoient  meslezet  entremis  des  finances  de  ce  royaume, 
de  quelque  estât ,  degré  ou  condicion  qu'ilz  soient , 
soient  évesques ,  arcevesques  ou  de  quelque  dignité. 
En  oultre  dist  ledit  proposant ,  que  le  Roy  vouloit  et 
ordonnoit  que  en  son  absence  ,  la  Royne  ,  sa  com- 
paigne,  et  ayecques  elle  aucuns  du  sang  royal ,  gou- 
Yerneroit  et  disposeroit  de  la  chose  publique  de  ce 
royaume,  selon  ce  qu'elle  seroit,  et  verroit  bon  à  faire. 
Item,  dist  en  après,  qu'en  l'absence  de  la  Royne,  le 
Roy  vouloit  et  ordonnoit  que  le  dvic  d'Acquitaine, 
son  filz,  là  présent,  en  auroit  le  gouvernement  en 
leur  absence,  par  telle  condicion  qu'il  feroit  et  useroit 
par  le  conseil  des  ducs  de  Rerry  et  de  Bourgongne. 

Après  lesquelles  choses  par  ledit  proposant  ainsi 
dictes  et  faicles,  chascun  se  départi,  et  le  Roy  descendi 
de  son  siège  royal,  et,  à  peu  de  compaignie,  entra  en 
sa  chambre  pour  disner.  Et  tous  les  autres  seigneurs , 
princes ,  chevaliers ,  clergié  et  populaires  ,  s'en  râlè- 
rent en  leurs  hostelz.  Et  le  disner  fine,  la  Royne  s'en 
parti  et  s'en  râla,  et  laissa  sondit  filz  avecques  le  Roy, 
ce  jour,  qui  estoit  la  veille  de  la  Circunsicion ,  et  puis 
s'en  ala  au  Bois  de  Vinciennes,  elle  et  ses  gens.  Et 
lendemain  ,  qui  fut  le  jour  de  ladicte  Circunsicion,  du 
matin,  le  duc  de  Bourgongne,  c|ui  tout  seul  avoit  plus 
de  princes ,  de  chevaliers  et  de  gentilz  hommes  que 
tous  les  autres,  donna  cedit  jour  largement;  et  doima 
plus  de  joiaulx  tout  seul  que  tous  les  autres  princes 
estans  ce  jour  à  Paris.  Lesquelz  joiaulx  on  a  acoustumé 
à  les  donner  cedit  jour\  Et  les  donna  à  tous  ses  che- 

4 .  C'est-à-dire  le  premier  jour  de  l'an.  Cet  usage  est  constamment 

valiers  et  les  nobles  de  son  hostel.  Lesquelz  dons  et 
joiaulx,  selon  l'estimacion  de  commune  voix  et  renom- 
mée, montoient  bien  à  la  somme  de  quatorze  mille 
florins  d'or.  Et  lesdiz  dons  estoient  en  certaine  signi- 
ficacion ,  car  ilz  estoient  en  semblance  de  ligne  ou 
d'une  rigle  qu'on  appelle  nivel  de  maçon  ,  tant  d'or 
comme  d'argent  doré  ,  et  à  chascun  bout  de  chascun 
nyvel  pendoit  à  une  cliaynète  d'or  ou  dorée ,  la  sem- 
blance d'un  plommet  d'or.  Laquelle  cbose  estoit  en 
significacion  ,  comme  on  povoit  croire  et  penser,  que 
ce  qui  estoit  fait  par  aspre  et  indirecte  voie,  seroit 
aplanyé  et  mis  à  son  reigle,  et  le  feroit  mectre  et  mec- 
troit  à  droicte  ligne. 

Item,  et  le  jour  des  Roys  ensuivant  *,  le  roy  de  Cé- 
cile ,  aussi  mandé  par  le  Roy,  entra  en  Paris.  Lequel 
venoit  de  la  cité  de  Pise,  de  devers  le  pape  Alixandre 
Quinte  Et  fist  son  entrée  à  grant  compaignie  de  princes 
et  de  clergié  ,  qui  estoient  alez  environ  et  à  l'encontre 
de  lui.  Et  ung  peu  après  y  entra  le  cardinal  de  Turin, 
envoyé  de  par  nostre  saint  père  le  pape  envers  le  Roy, 
lequel  fut  reçeu  en  grant  honneur.  Et  aussi  fut  Phil- 
bert  de  Lignac^,  grant-maistre  de  Rodes  ,  chef  de  la 
religion  de  Saint- Jehan  de  Jhérusalem,  lequel  venoit 
d'Angleterre.  Et  est  vérité  qu'en  ce  temps  le  Roy  donna 
congié  à  ceulx  qu'il  avoit  mandez  et  pareillement  le 
duc  de  Rourgongne  à  ses  gens,  excepté  qu'il  retint  de 

attesté  par  les  comptes  royaux,  et  même  il  est  à  remarquer  que  ces 
présents  y  sont  appelés  •  Etrennes  données  au  premier  jour  de  Van, 

1.  Le  6  janvier  1410  (N.  S.) 

2.  Alexandre  V  (Pierre  de  Candie)  avait  été  élu  pape,  au  con- 
cile de  Pise,  le  26  juin  1409. 

3.  Philibert  de  Naillac. 

sa  chevalerie  et  compaignie  six  vingts  hommes  d'armes 
avec  ceulx  de  son  hostel ,  pour  la  seureté  et  garde  de 
son  corps ,  et  les  autres  renvoya  en  leurs  maisons.  Le 
duc  de  Bavière  aussi  et  aucuns  grans  seigneurs  avec- 
ques  leurs  gens ,  yssirent  de  Paris  et  s'en  retournèrent 
en  leur  pays.  Mais  avant  qu'ilz  se  partissent,  parle 
consentement  du  Roy  et  de  la  Royne,  ledit  duc  d'Ac- 
quitaine  fut  baillé  à  garder  et  endoctriner  au  duc  de 
Bourgongne,  lequel  ne  dèsiroit  autre  chose  et  à  ce  avoit 
moult  labouré  et  fait  labourer  par  aucuns  du  sang  et 
lignage  du  Boy,  et  mesmement  par  son  oncle  le  duc 
de  Berry,  lequel  s'estoit  plusieurs  foiz  et  par  moult  de 
manières  excusé  d'avoir  le  gouvernement  et  charge 
envers  ladicte  Royne,  et  avoit  tant  fait  envers  elle  que 
le  seigneur  de  Dolhaing ,  chevalier,  et  son  principal 
conseiller  et  advocat ,  du  propre  consentement  de  la- 
dicte Royne  fut  fait  chancelier  du  duc  d'Aequitaine , 
et  le  seigneur  de  Saint-George,  premier  chambellan. 
Et  les  chasteaulx  du  Crotoy  et  de  Beaurain  sur  Canche 
lui  furent  baillez  ^  en  garde  sa  vie  durant ,  moyennant 
une  pension,  aux  chastelains  prédécesseurs  acoustumée 
à  paier.  Ou  lieu  desquelz  chastelîains  il  y  mist  et  con- 
stitua deux  de  ses  chevaliers,  c'estassavoir,  le  seigneur 
de  Croy,  au  Crotoy,  et  le  seigneur  de  Humbercourt  à 
Beaurain.  Et  messire  Renier  Pot,  à  sa  prière,  fut  fait 
gouverneur  de  Daulphiné. 

Et  après  ces  besongnes  ainsi  faictes  ,  le  Roy  renchey 
malade  de  sa  maladie  acoustumée  et  fut  mis  en  bonne 
garde.  Et  d'autre  part ,  ceulx  qui  estoient  commis  à  la 
réformacion  devant  dicte  besongnoient  soigneusement 

1 .   Au  duc  de  Bourgogne. 

chascun  jour,  et  tant  y  continuèrent  que  à  plusieurs  de 
ceulx  qui  avoient  gouverne  les  finances  furent  recou- 
vrez grans  deniers.  Et  adonc  les  princes  et  le  conseil 
royal  alèrent  souvent  de  Paris  au  Bois  de  Vinciennes , 
devers  la  Royne  qui  là  se  tenoit ,  sans  laquelle  nulles 
grandes  besongnes  ne  se  passoient.  Durant  lequel 
temps,  le  duc  de  Berry  et  le  duc  de  Bourbon  se  tin- 
drent  aucunement  mal  contens  de  ce  qu'ilz  n'estoient 
point  si  souvent  appeliez  au  conseil  royal  qu'ilz  avoient 
acoustumé ,  et  avecques  ce  ,  qu'ilz  n'avoient  point  si 
grande  auctorité.  Et  pour  ce,  eulx  voians  ainsi  comme 
exclus,  prindrent  congië  au  Roy  et  à  la  Royne  et 
autres  princes  ,  et  s'en  alèrent  chascun  en  son  pays. 

Et  lors  le  cardinal  de  Turin  vint  à  Paris  et  fist  re- 
querre  au  Roy  et  à  l'Université,  qu'on  voulsist  faire 
aide  au  saint  père  Alixandre,  de  deux  dixiesmes  sur 
l'Église  françoise  pour  les  grans  afaires  qu'il  avoit.  La- 
quelle requeste  ne  lui  fut  point  accordée,  pour  ce  que 
ceulx  de  l'Université  se  opposèrent  à  l'encontre  pour 
toute  ladicte  Église.  Et  pour  y  obvier  amplement , 
requirent  et  obtindrent  ung  mandement  royal  par  le- 
quel il  estoit  commande  à  tous  officiers  royaulx,  que 
toutes  gens  venans  es  mectes  de  leurs  offices ,  faisans 
telles  et  pareilles  requestes,  feussent  repuisez  et  dé- 
boutez hors  dudit  royaume. 

Les  Mendians  pareillement  avoient  impétré  une 
bulle ,  laquelle  ilz  apportèrent  à  Paris  \  contenans 
moult  de  nouvelletez  desquelles  ils  n'avoient  point 
acoustumé  de  user,  et  estoit  la  conclusion  telle ,  que 


1.  Voy.   le  Religieux  de  Saint-Denis,  Chr.  de  Ou  VI,  t.  IV, 

p.  288. 

les  dismes  et  autres  oblacions  leur  dévoient  lors  mieulx 
appartenir  que  aux  curez,  pour  ce  que  ceulx  qui  se 
confessent  à  eulx ,  ne  sont  tenus  de  eulx  confesser  à 
leursdiz  curez.  Et  ce  preschèrent-ilz  publiquement 
parniy  Paris ,  et  les  autres  de  ladicte  Université 
preschoient  le  contraire.  Et  par  ainsi  en  ladicte  cite 
de  Paris,  en  ung  temps  de  quaresme,  y  eut  grant  dis- 
cord  et  grande  discencion  entre  ladicte  Université  et 
les  Mendians ,  et  tant ,  que  lesdiz  Mendians  furent 
déboutez  et  privez  de  ladicte  Université.  Mais  en  assez 
brief  temps  après,  les  Jacobins,  comme  les  plus  sages 
des  autres  renoncèrent  à  ladicte  bulle  \  et  jurèrent  et 
promirent  que  jamais  n'en  useroient,  ne  aussi  d'autres 
privilèges  à  eulx  concédez  ,  et  par  ainsi  furent  ilz  ré- 
consiliez  avec  ladicte  Université.  Et  adonques  tenoit 
le  pape ,  sa  court ,  en  Bonongne  la  Grasse  \ 

/ 

CHAPITRE   LX. 

Comment  grande  discension  s'esmut  entre  le  roy  de  Poulaîne  d'une  part, 
et  le  grant  maistre  de  Pruce  et  ses  fi  ères,  d'autre  ^. 

En  cest  an  ,  s'esmeut  une  grande  discorde  entre  le 
roy  de  Poulaine  d'une  part,  et  le  grant-maistre  de 
Pruce  et  ses  frères,  d'autre.  Et  assembla,  ledit  Roy, 
très  grant  ost  de  diverses  nacions,  lesquelz  il  mena  ou 
pays  de  Pruce  pour  icellui  destruire.  Mais  prestement 
le  dessusdit  maistre  et  ses  frères  alèrent  contre  lui  à 


1.  Le  Religieux  de  Saint-Denis  ajoute  les  Carmes. 

2.  Bologne. 

3.  Cf.   le  Religieux  de   Saint-Denis,    C/ir.  de  Ch.  FI,  t.   IV, 
p.  334. 

grant  puissance ,  en  monstrant  semblant  de  vouloir  à 
iceliui  livrer  bataille.  Et  quant  ilz  furent  l'un  devant 
l'autre ,  par  la  voulenté  de  Dieu ,  le  roy  de  Poulaine 
avecques  tout  son  ost ,  se  parti ,  ouquel  estoient  vingt 
mille  Poulenois ,  sans  les  Tartarins  et  autres  chresliens 
à  lui  allez  dont  il  avoit  grant  nombre ,  et  retourna  en 
son  pays.  Et  depuis ,  par  l'exortacion  dudit  roy  de 
Poulaine ,  le  roy  de  Lituaire  et  autres  Sarrazins  sans 
nombre,  entrèrent  en  Pruce,  en  la  partie  vers  la  mer, 
laquelle  à  peu  près  fut  toute  destruicte.  Et  furent  prins 
par  ceulx  de  Pruce  bien  mille  desdiz  Sarrazins ,  et 
plusieurs  occis.  Ce  roy  de  Poulaine  avoit  jadis  esté 
Sarrazin^,  et  fut  filz  du  roy  de  Lictuaire,  qui  par  grant 
convoitise  de  régner  et  ambicion ,  occist  son  père ,  et 
pour  ceste  cause,  fut- il  cbassé  hors  du  pays,  et  s'en 
ala  à  refuge  devers  le  roy  de  Poulaine  qui  pour  lors 
régnoit ,  lequel  le  reçeut  honnorablement,  et  fut  gran- 
dement privé  et  familier  de  lui,  et  aussi  acquist  l'amour 
des  princes  et  du  royaume ,  pour  quoy,  après  la  mort 
dudit  roy  de  Poulaine ,  les  Poulenois  esleurent  iceilui 
homicide  à  Roy,  et  le  firent  baptizer  et  estre  clirestien, 
et  puis  espousa  et  print  à  femme  la  vesve  dudit  Roy. 
Laquelle  vesve  avoît  une  seur  qui  estoit  femme  du  roy 
de  Hongrie.  Lesdictes  deux  seurs  estoient  filles  d'un 
conte  d'Alemaigne  nommé  le  conte  de  Ceilly,  de  la 
lignée  royale  dudit  royaume.  Et  depuis  le  temps  que 
ledit  roy  de  Poulaine  fut  baptizé ,  il  obtint  ledit 
royaume  assez  eureusement ,  et  tant  que  par  son  or- 

1 .  Il  s'agit  ici  de  Jagellon  ,  duc  de  Lithuanie ,  qui  prit  à  son 
baptême  le  nom  d'Uladislas.  Il  devint  roi  de  Pologne  en  1386  par 
son  mariage  avec  Hedwige  ,  sa  première  femme.  Il  en  eut  trois 
autres. 

gueil  il  convoita  le  royaume  de  Hongrie  ,  disant  qu'il 
y  avoit  droit  en  partie  à  cause  de  sa  femme.  Et  pour 
ce,  print  occasion  de  travailler  ceulx  de  Hongrie  et  de 
Pruce  ,  en  mandant  secrètement  par  ses  lectres  au  roy 
de  Lictuaire ,  son  cousin  germain  ,  à  lui  alié  ,  qu'il 
entrast  en  Pruce.  Du  maistre  duquel  pays ,  le  roy  de 
Hongrie  estoit  grant  ami.  Si  manda  le  roy  de  Poulaine 
secrètement  par  ses  lectres  au  roy  de  Lictuaire ,  son 
cousin  germain,  à  lui  alié  ,  qu'il  entrast  en  Pruce  vers 
la  mer,  et  lui ,  avecques  ses  Poulenois ,  viendroit  à 
rencontre  de  lui  par  autres  parties,  en  destruisant  tous 
le  pays.  Mais  son  entencion  fut  descouverte,  parce 
que  lesdictes  lectres  et  son  messager,  furent  trouvez  et 
rencontrez  du  roy  de  Hongrie.  Lequel,  quant  il  fut 
adverti  des  besongnes  dessusdictes ,  y  mist  si  bonne 
provision  avec  ledit  maistre  de  Pruce,  cliascun  en  son 
pays,  que  les  dessusdiz  ne  leur  portèrent  guères  de 
dommages. 


DE  L'AN  M  CCCC  X. 

[Du  23  mars  1410  au  12  avril  1411.] 


CHAPITRE   LXL 

Comment  le  duc  de  Berry  retourna  à  Paris  du  commandement  du  Roy. 
Du  mariage  du  filz  du  roy  Loys  de  Cécile.  Et  de  l'assemblée  qui  se 
fist  à  Meun  le  Chastel. 

Au  commencement  de  cest  an ,  fut  le  duc  de  Berry 
remandé  de  par  le  Roy  à  venir  à  Paris,  lequel  y  revint 

et  fut  envoyé  avecques  le  roy  de  Navarre  *  à  Gien  sur 
Loire,  pour  appaiser  le  discord  entre  le  duc  de  Bre- 
taigne  d'une  part,  et  le  conte  de  Penthièvre  et  sa 
mère  d'autre  part^  Pour  lesquelles  deux  parties,  jà 
soit  ce  qu'ilz  eussent  promis  de  y  comparoir  en  per- 
sonne ,  si  n'y  furent-ilz  pas ,  mais  envoièrent  leurs 
procureurs  pour  eux.  Lesquelz  de  Navarre  et  de  Berry, 
mirent  et  rendirent  grant  peine  par  moult  de  manières 
à  les  mectre  d'accord.  Mais  pour  ce  qu'ilz  n'y  porent 
besongner,  mirent  la  discencion  en  la  main  du  Roy, 
par  le  consentement  desdictes  parties,  de  lors  jusques 
à  la  Teste  de  la  Toussaint  ensuivant,  et  après  s'en  re- 
tournèrent à  Paris. 

En  ce  temps  fut  fait  et  conclud  le  mariage  de  l'ainsné 
filz  du  roy  Loys  de  Cécile  et  de  Katherine,  fille  au  duc 
Jehan  de  Bourgongne^  Laquelle,  par  messire  Jehan 
de  Châlon ,  seigneur  de  Dorlay  *,  et  le  seigneur  de 
Saint-George  ^,  messire  Jehan  de  Champdivers  et  mes- 
sire Jaques  de  Courtiamble  ^,  fut  conduicte  et  menée 
jusques  à  Angers ,  et  la  délivrée  à  la  Royne  \  femme 

1 .  Charles  III ,  dit  Le  Noble ,  fils  de  Charles  le  Mauvais. 

2.  Voy.  plus  haut,  p.  36. 

3.  Catherine,  fille  de  Jean  sans  Peur,  promise  en  1408,  à  Phi- 
lippe d'Orléans,  comte  de  Vertus,  et  en  1410,  à  Louis  d'Anjou, 
fils  aîné  de  Louis  II,  duc  d'Anjou  ,  mourut  sans  alliance,  à  l'âge 
de  trente-deux  ans. 

4.  Sic  dans  Siippl.  fr.  93.  Il  faut  lire  d'Arlay. 

5.  Guillaume  de  Vienne,  chevalier,  seigneur  de  Saint-George 
et  de  Sainte-Croix. 

6.  Messire  Jacques  de  Courtiambles ,  seigneur  de  Commarien, 
chevalier,  conseiller  et  chambellan  du  Roi  et  du  duc  de  Bour- 
gogne. 

7.  Isabelle  d'Aragon,  femme  de  Louis  II,  duc  d'Anjou  et  roi  de 
Sicile. 

dudit  roy  Loys,  laquelle  la  receut  mouit  agréable- 
ment, et  fîst  grant  chère  et  grant  honneur  aux  che- 
valiers dessusdiz  et  à  tous  ceulx  qu'ilz  avoient  avec- 
ques  eulx.  Et  après  peu  de  jours,  s'en  retournèrent 
à  Paris  devers  leur  seigneur  ledit  duc  de  Bour- 
gongne. 

Item ,  en  ce  mesmes  temps ,  s'assemblèrent  en  la 
ville  de  Meun    le    Chastel    les  ducs  d'Orléans  et  de 
Bourbon  ,  les  contes  de  Clermont ,  d'Alençon  et  d'Ar- 
maignac  ,  et  messire  Charles  de  Labreth  ,  connestable 
de  France,  avec  plusieurs  grans  seigneurs  de  grant 
puissance  et  auctorité.  Lesquelz  eurent  par  plusieurs 
journées  de  grans  consaulx  Tun  avecques  l'autre  sur 
les  affaires ,  et  par  espécial  sur  la  mort  du  duc  d'Or- 
léans défunct ,  pour  savoir  principalement ,  comment 
ne  par  quelle  manière ,  on  pourroit  procéder  contre 
le  duc  de  Bourgongne  pour  avoir  vengence  de  sa  per- 
sonne,  et  comment  on  se  y  auroit  à   conduire.  Si 
furent  mises  avant  plusieurs  et  diverses  opinions,  et 
estoient  aucuns  d'opinion  que  le  duc  d'Orléans  lui  fist 
guerre  mortelle  à  l'aide  de  ses  seigneurs,  parens,  amis 
et  allez  et  bien  veuillans ,  par  toutes  les  manières  que 
faire  se  pourroit.  Les  autres  disoient  qu'il  valoit  mieulx 
tenir  autres  termes,   c'estassavoir  de  remonstrer  au 
Roy  leur  souverain  seigneur,  qu'il  feist  justice  et  raison 
dudit  duc  de  Bourgongne ,  et  qu'à  lui  appartenoit  à 
ce  faire ,  car  il  lui  touchoit  comme  à  la  mort  de  son 
propre  frère  germain.  Et  en  fin  ,  pour  ce  qu'ilz  ne 
povoient  estre  tous  confermez  en  une  seule  opinion  , 
prindrent  une   autre  journée  pour   estre  ensemble. 
Mais  avant  qu'ilz  se  départissent ,  fut  traictié  le  ma- 
riage dudit  Charles ,  duc  d'Orléans ,  à  la  fille  du  conte 
Il  5 


6G  CHRONIQUE  [14i0] 

d'Armaignac  \  laquelle  estoit  niepce  du  duc  de  Berry 
de  par  sa  mère ,  et  aussi ,  seur  du  conte  de  Savoie.  Et 
ce  fait ,  les  seigneurs  dessusdiz  se  départirent ,  et  s'en 
ala  chascun  en  sa  seigneurie.  Et  alors  le  duc  de  Bour- 
gongne  estant  à  Paris ,  gouvernoit  plus  que  tous  les 
autres  princes  du  royaume  et  se  conduisoient  les  be- 
songnes  et  afaires  par  lui  et  ses  favorisans.  Dont  il 
n'est  point  à  doubter  qu'il  n'eust  plusieurs  envieux. 


CHAPITRE  LXII. 

Comment  le  roy  Loys  de  Cécile  s'en  ala  à  Prouvence  et  à  Boulongne  la 
Grasse  contre  le  roy  Lanselot.  Item ,  la  mort  du  pape  Alixandre ,  et 
Pélection  du  pape  Jehan  ,  XXIII*  de  ce  nom. 

En  ce  temps  le  roy  Loys  se  parti  de  Paris ,  à  tout 
grant  nombre  de  gens  d'armes ,  et  s'en  ala  en  Prou- 
vence ,  et  de  là  à  Bonongne  la  Crasse ,  pour  aler  à 
rencontre  du  roy  Lancelot,  son  adversaire,  défendre 
et  garder  son  pays  de  Naples ,  où  ledit  roy  Lancelot 
faisoit  continuellement  de  grans  maulx.  Pour  quoy, 
comme  dit  est ,  par  ledit  roy  Loys  fu  faicte  très  grant 
assemblée  de  navire  et  de  gens  d'armes  pour  y  résister, 
et  avecques  ce,  avoient  espérance  que  le  pape  Alixandre 
leur  feroit  aide  et  assistence  en  tout  ce  qui  lui  seroit 
possible ,  tant  d'argent  comme  de  gens.  Mais  en  brief 
terme,  la  besongne  tourna  tout  autrement  qu'il  ne 
pensoit. 

Car,  lendemain  de  l'Invencion  Saincte  Croix,  ledit 
pape  fut  empoisonné  en  la  ville  de  Bonongne  la  Grasse, 

i.  Bonne,  fille  de  Bernard  VII,  comte  d'Armagnac. 

comme  il  fut  commune  renommée,  et  mourut  très 
piteusement  \  Et  furent  ses  entrailles  enterrées  et  ses 
obsèques  fais  en  l'église  des  Cordeliers ,  et  célébra  la 
messe  le  cardinal  dé  Viviers,  les  dyacre  et  soubz- 
diacre  furent  les  cardinaulx  d'Espaigne  et  de  Thurin  , 
et  estoient  tous  ceulx  de  la  court  vestus  de  noir,  fai- 
sans très  grand  deuil.  En  après,  le  vi®  jour  du  mois 
de  may,  le  corps  dudit  pape  qui  estoit  embasmé  de 
fines  espices ,  fut  mis  en  la  sale  où  il  tenoit  son  au- 
dience, vestu  de  vestemens  sacerdotales,  la  face  des- 
couverte et  ungs  gans  en  ses  mains  et  nudz  piez 
descouvers,  et  quiconques  le  vouloit  baiser,  faire  le 
povoit.  Et  furent  fais  neuf  services  de  mors  en  ce  lieu 
mesmes,  et  y  avoit  vingt  cardinaulx,  deux  patriarches, 
quatre  arcevesques  et  vingt  quatre  évesques ,  avec 
plusieurs  abbez ,  docteurs  et  plusieurs  autres  gens 
d'église.  Ses  armes  furent  mises  aux  quatre  coings  du 
sarcus  \  Et  furent  dictes  et  chantées  par  neuf  jours , 
messes  et  services ,  tout  ainsi  et  par  telle  manière  que 
le  lendemain  qu'il  fut  trespassé  ;  lesdictes  messes  fu- 
rent célébrées  Tune  après  l'autre  par  les  cardinaulx , 
et  le  IX®  jour  dudit  mois ,  fut  le  corps  porté  aux  des- 
susdiz  Cordeliers.  Et  le  portèrent,  devant,  les  cardi- 

1 .  JJArt  de  vérifier  les  dates  met  la  mort  du  pape  Alexandre  V 
au  3  mai,  qui  est  le  jour  même  de  la  fête  de  l'Invention  de  la 
Sainte-Croix.  Mais  d'après  notre  auteur,  ce  serait  le  4.  Ce  que 
corrobore  la  note  suivante,  que  nous  tirons  d'un  registre  du  par- 
lement. «  Le  quart  jour  de  ce  mois  (mai  1410)  ala  de  vie  à  très- 
pas  monseigneur  Alexandre  Quint ,  pape ,  noble  théologien  ,  mais 
parum  peritus  in  tanto  regimine;  et  n'a  duré  au  papat  que  xi  mois.  » 
(Registre  xm  du  conseil,  folio  114  v°.)  Raynaldi  dit,  dix  mois  et 
huit  jours. 

2.  Du  cercueil. 

naulx  de  Viviers  et  de  Chalant ,  et  derrière,  les  cardi- 
naulx  d'Espaigne  et  de  Thurin.  Le  cardinal  Milet  aloit 
devant,  qui  porto it  une  croix  devant  le  corps.  Les 
choristes  furent ,  le  cardinal  de  Bar,  non  point  cellui 
qui  estoit  filz  au  duc  de  Bar,  mais  de  Bar  en  Puille*, 
et  l'autre  fut  le  cardinal  des  Ursins.  Le  cardinal  de 
Viviers  fîst  le  service ,  comme  il  avoit  fait  à  l'enterre- 
ment des  entrailles.  Et  ce  fait ,  lesdiz  cardinaulx  re- 
tournèrent chascun  en  leurs  hostelz ,  tous  vestus  de 
noir  '.  Et  après  disner  se  rassemblèrent  ou  palais  où 
ilz  furent  en  conclave  depuis  le  mercredi  jusques  au 
samedi  ensuivant.  Et  fut  là  nommé,  Balthazar,  cardinal 
de  Boulongne,  lequel  plusieurs  desdiz  cardinaulx  aians 
sur  lui  leur  regard  ensemble,  le  eslevèrent  à  souverain 
pasteur  de  toute  l'universelle  Église.  Les  autres  qui 
n'estoient  point  bien  d'accord  de  ladicte  élection, 
quant  ilz  virent  qu'ilz  estoient  en  trop  petit  nombre , 
se  consentirent  avecques  tous  les  autres*  Et  puis  le 
prindrent  et  le  menèrent  en  l'église  cathédrale  de 
Saint-Pierre,  et  là  en  l'y  mectant  prindrent  le  sacre- 
ment de  lui,  et  après  le  menèrent  en  l'ostel  de  son 
prédécesseur,  c*estassavoir  au  palais  ,  et  tantost  toute 
sa  maison  fut  fustée  et  cerchée ,  et  emporta  l'en  tout 
ce  qu'on  y  trouva,  et  mesmement  n'y  demoura  huys 
ne  fenestre  ,  que  tout  ne  feust  osté.  Et  lendemain  l'ap- 
pellèrent  Jehan  ,  de  ce  nom  pape  XXIIP  ^  Et  là,  cedit 
jour,  furent  faictes  tant  de  noblesses  et  de  joieusetez 


i.  De  Bari,  archevêché  du  royaume  de  Naples. 

2.  Ordinairement  les  cardinaux  portaient  le  deuil  en  violet. 

3.  Jean  XXIII  fut  élu  le  17  mai  1410,  ordonné  prêtre  le  24, 
et  couronné  le  lendemain. 


[1410]  D'ENGUERRAN  DE  MONSTRELET.  6i> 

qu'il  seroit  fort  à  les  estimer.  Et  furent  à  la  proucession 
vingt-quatre  cardinaulx  ,  deux  patriarches  ,  trois  arce- 
vesques  et  vingt-sept  abbez ,  tant  mitrez  comme  non 
mitrez ,  sans  les  autres  gens  d'église  qui  estoient  en 
très  grant  nombre.  Et  porta  ledit  pape ,  pour  ce  jour, 
une  mitre  vermeille  bordée  de  blanc.  Et  le  samedi 
ensuivant  xxni®  jour  de  may,  icellui  pape  receut  en  la 
chappelle  de  son  prédécesseur  les  sainctes  ordres  des 
prestres.  Et  célébra  la  messe  le  cardinal  de  Viviers , 
et  fut  dyacre  le  cardinal  de  Chalant.  Auquel  service 
furent  tous  les  cardinaulx  dessusnommez  et  les  prélas. 
Et  lendemain ,  qui  fut  dimencbe ,  ledit  pape  célébra  la 
messe  en  l'église  de  Saint-Pierre,  et  avoit ledit  cardinal 
de  Viviers  auprès  de  lui  qui  lui  monstroit  son  service  \ 
Et  là  estoient  le  marquis  de  Ferrare  et  messire  Charles 
Malateste ,  qui  tenoient  le  bacin  où  ledit  pape  lavoit 
ses  mains.  Lequel  de  Ferrare  avoit  mené  avecques  lui 
en  sa  compaignie  cinquante  quatre  chevaliers,  tous 
vestus  de  vermeil  et  d'asur,  et  avoit  six  trompètes  et 
trois  paires  de  ménestrelz,  tous  jouans  chascun  de  son 
instrument.  Et  oultro,  la  dessusdicte  messe  célébrée  par 
ledit  pape  Jehan ,  il  fut  porté  hors  de  ladicte  église ,  et 
là  sur  ung  eschafault  bien  et  notablement  ordonné  ou 
parois  d'icelle  église,  fut  assis  et  posé,  et  là  couronné, 
présens  tous  ceulx  qui  là  estoient ,  dont  il  y  avoit 
vingt  six  cardinaulx ,  deux  patriarches ,  cinq  arce- 
vesques ,  vingt  six  évesques ,  vingt  huit  abbez  mitrez  , 
et  vingt  deux  non  mitrez ,  avec  grant  multitude  de 
docteurs  et  autres  gens  d'église.  Et  lui  estant  en  ladicte 

1.  En   effet  on  vient  de  voir   qu'il  disait   alors  sa  première 
messe. 

chaière,  qui  estoit  toute  couverte  de  drap  d'or,  estoient 
entour  et  environ  de  lui  les  cardinaulx  de  Viviers ,  de 
Chalant,  de  Milet,  d'Espaigne,  de  Thurin  et  de  Bar 
dessusnommez ,  à  tout  des  estoupes  et  du  feu,  lesquelz 
en  mectant  le  feu  èsdictes  estoupes ,  dirent  au  pape  : 
Pater  sanc te ^  sic  transit gloria  mundi.  C'est  à  dire,  Père 
Saint ,  ainsi  se  passe  la  gloire  du  monde.  Et  ce  firent 
et  dirent  ainsi  par  trois  foiz ,  et  à  chascune  fois  estai- 
gnoient  le  feu  et  ralumoient.  En  après  ,  le  cardinal  de 
Viviers  dist  sur  lui  et  sur  sa  couronne  aucunes  oroi- 
sons,  lesquelles  finëes  mirent  ladicte  couronne  sur  son 
chef.  Et  estoit  icelle  couronne  double  de  trois  cou- 
ronnes. C'estassavoir  la  première  d'or,  qui  environnoit 
le  front  par  dedens  la  mitre.  La  seconde  d'or  et  d'ar- 
gent ,  et  estoit  ainsi  que  ou  milieu  d' icelle  mitre,  et  la 
tierce  estoit  d'or  très  pur  et  précieux ,  et  surmontoit 
ladicte  mitre  ^  Et  après  qu'il  eust  esté  couronné  et 
qu'il  fut  descendu  dudit  eschafault ,  fut  mis  sur  un 
cheval  qui  estoit  tout  couvert  de  vermeil  ;  et  les  che- 
vaulx  des  cardinaulx,  patriarches,  arcevesques  et 
évesques  estoient  tous  couvers  de  blanc.  Et  chevaucha 
en  cest  estât  de  rue  en  rue  par  toute  la  cité ,  faisant  le 
signe  de  la  croix ,  jusques  en  la  rue  où  demeurent  les 
Juifz,  lesquelz  lui  offrirent  par  escript  leur  loy,  laquelle 
de  sa  propre  main  il  print  et  receut  et  garda ,  et  tan- 
tost  la  gecta  derrière  lui,  en  disant  :  «  Vostre  loy  est 
bonne ,  mais  la  nostre  vault  mieulx.  »  Et  lui  parti  de 
là ,  les  Juifs  le  suivoient,  le  cuidans  actaindre ,  et  fut 
toute  la  couverture  de  son  cheval  deschirée.  Et  le  pape 


1 .  Cette  mention  de  la  tiare  est  à  noter,  comme  aussi  plus  bas, 
la  manière  dont  les  Juifs  furent  traités  à  cette  cérémonie. 

gectoit  par  toutes  les  rues  où  il  passoit,  monnoie, 
c'estassa\oir  deniers  que  on  appelle  quatrinset  mailles 
de  Florence,  et  autre  monnoye  ;  et  avoit  devant  lui 
et  derrière  luy  deux  cens  hommes  d^armes,  et  chascun 
en  sa  main  une  mace  de  cuir  dont  ilz  frapoient  les 
Juifz ,  telement  que  c'estoit  grant  joie  à  veoir.  Et  puis 
s'en  retourna  en  son  palais. 

Lendemain,  le  pape ,  avec  les  dessusdiz  cardinaulx 
vestus  de  rouge ,  trois  patriarches  vestus  ainsi ,  dix 
arcevesques  et  trente  évesques,  ainsi  semblablement 
vestus  et  mitrez  de  blanches  mitres ,  et  quarante  ab- 
bez,  tant  mitrez  comme  non  mitrez,  le  marquis  de 
Ferrare,  le  seigneur  de  Maleteste,  le  seigneur  de  Gau- 
court  \  et  des  autres,  quarante  quatre,  tant  ducs 
comme  chevaliers  de  la  terre  d'Ytalie,  tous  vestus  des 
paremens  de  leurs  livrées ,  et  en  chascune  rue  deux  à 
deux  alans  à  pie ,  menans  le  pape  par  le  frain  de  son 
cheval,  Tun  à  dextre  et  l'autre  à  senestre.  Et  là  estoient 
trente  six  buisines  ou  trompètes,  dix  paires  de  mé- 
nestrelz  sonnans  instrumens  de  musique  ,  et  en  chas- 
cune couple  avoit  trois  ménestrelz.  Et  si  y  avoit 
chantres ,  par  espëcial  les  chantres  de  la  chap  pelle  de 
son  prédécesseur,  et  aussi  les  chanoines  des  cardinaulx 
et  plusieurs  d'Ytalie,  qui  tous  chevauchoient  devant  le 
pape  et  chantoient  motetz  et  virelais ,  moult  hault.  Et 
il  donna  sa  paix  à  tous  les  cardinaulx ,  lesquelz  par 
ordre  et  de  degré  en  degré  lui  baisèrent  le  pié  et  la 
main  et  la  face.  Et  commença  le  cardinal  de  Viviers, 
et  en  après  les  patriarches ,  arcevesques ,  évesques  et 

1 .  Il  se  trouvait  alors  en  Italie  pour  conduire  un  secours  au 
maréchal  Bouciquaut. 

abbez ,  et  conséquemment  les  autres  gens  d'église.  Et 
par  les  quatre  élémens  donna  sa  bënéicion  à  tous 
estans  en  estât  de  grâce ,  et  à  ceulx  qui  n'y  estoient 
pas,  il  les  dispensa  jusques  à  quatre  mois  après  en- 
suivans,  afin  que  pendant  ce  temps  ilz  se  y  meissent, 
en  priant  que  pour  son  prédécesseur  le  pape  Alixandre 
chascun  deist  trois  fois  Pater  noster  et  Ai^e  Maria. 
Et  de  là ,  s'en  ala  au  disner,  et  estoit  environ  douze 
heures,  et  quant  ledit  mistère  fut  commencé  \  il  estoit 
entre  quatre  et  six  heures  du  matin.  Pour  ladicte  so- 
lennité de  lui,  chascun  faisoit  feste  par  toute  la  cité  de 
Bounongne ,  par  l'espace  de  huit  jours.  Et  à  chascun 
jour  le  collège  de  l'église  cathédrale  de  Saint- Pierre 
fist  procession  entour  ladicte  église,  et  estoit  tout  ledit 
collège  vestu  de  chapes  vermeilles.  Et  pareillement 
furent  les  Chartreux  du  mont  Saint-Michel  estans  en 
dehors  des  murs  de  Bonongne.  Et  lendemain,  c'estas- 
savoir  xxv^jourdu  moisdemay,  ledit  pape  Jehan  XXIÏP 
conferma  sa  court.  Et  aux  cardinaulx ,  patriarches , 
arcevesques  et  évesques ,  au  marquis  de  Ferrare  et  aux 
héraulx  d'Ytalie  donna  plusieurs  dons  et  deniers.  Et 
furent  faictes  grandes  festes  et  dances,  en  sonnant  plu- 
sieurs et  divers  instrumens  de  musique.  Et  le  xxvf  jour 
ensuivant,    révoqua  tous  ce  que  le  pape  Alixandre 
avoit  fait,  excepté  ce  qu'il  avoit  confermé  et  ce  qui 
estoit  accepté ,  dont  on  avoit  prins  possession  corpo- 
relle ou  espirituelle. 

Item,  le   vendredi  après  le   couronnement  dudit 

1.  C'est-à-dire  le  repas.  Mistère  (ministerium),  tout  ce  qui  se 
fait  par  des  ministji^  des  officiers,  des  gens  d'office.  De  là  le  sens 
donné  au  mot  mcstier.  On  disait  les  six  mestiers  de  l'hôtel.  Isolé, 
ce  mot  devint  synonyme  de  besoin  :  avoir  mestier  d'une  chose. 

pape,  le  roy  Loys  de  Cécile  vint  en  ladicte  cité  de 
Bonongne ,  à  l'encontre  duquel  alèrent  hors  de  la  ville 
vingt  deux  cardinaulx ,  six  arcevesques  ,  dix  patriar- 
ches, vingt  évesques  et  dix  huit  abbez.  Et  lui,  entré 
dans  la  cité,  ala  tout  droit  devers  le  pape.  Si  estoit 
vestu  de  vermeil,  et  son  cheval  estoit  couvert  de  cam- 
panes  dorées  *  ;  et  avoit  en  sa  compaignie  environ  cin- 
quante chevaliers,  vestus  de  telz  pareures.  Et  le  der- 
renier  jour  de  may,  que  ledit  roy  arriva  ,  fut  très 
noblement  receu  dudit  pape.  Et  lendemain  les  Floren- 
tins vindrent  devers  lui  et  lui  firent  révérence  papale, 
et  estoient  environ  trois  cens  chevaulx,  entre  lesquelz 
avoit  dix-huit  chevaliers  vestus  de  vermeil ,  à  beaulx 
plumaulx  pailletez  d'or,  et  avoient  six  trompètes,  deux 
héraulx ,  et  dix  hommes  jouans  d'instrumens  de  mu- 
sique. Et  après  ce  qu'ilz  eurent  faicte  ladicte  révé- 
rence au  pape  ,  retournèrent  en  leurs  hostelz,  et  len- 
demain revindrent  à  court.  Et  pour  ce  qu'ilz  estoient 
aliez  au  roy  Loys ,  supplièrent  au  pape  qu'il  voulsist 
audit  roy  bailler  confort  et  aide  contre  son  adversaire 
le  roy  Lanselot ,  lui  disant  qu'ilz  lui  bailleroient  et 
feroient  toute  l'aide  et  assistence  qu'ilz  pourroient, 
tant  d'argent  que  de  hommes  d'armes.  Et  estoient 
iceulx  Florentins  moult  troublez  et  courroucez  du 
dommage  que  les  Genevois  avoient  naguères  fait  audit 
roy  Loys  sur  la  mer,  à  passer  devant  le  port  de 
Gennes.  Car  il  est  vérité  que  icellui  roy  Loys  passant 
devant  la  cité  de  Gennes ,  venant  de  Marseille  à  tout 
cinq  galées ,  lesdiz  Génevoiz,  qui  estoient  aliez  au  roy 
Lancelot ,  furent  desplaisans  de  ce  qu'il  passoit  ainsi 

1 .  Clochettes ,  grelots. 

sans  avoir  nul  empeschement,  et  pour  ce,  en  la  faveur 
de  son  adversaire ,  mirent  sus  bien  en  haste  quinze 
galees  ou  environ ,  lesquelles  ilz  furnirent  d'arbales- 
trierset  de  gens  d'armes,  qu'ilz  envoièrent  à  l'encontre 
de  son  autre  navire  qui  le  suivoit ,  lesquelz  ilz  rencon- 
trèrent et  ruèrent  jus.  Si  les  emmenèrent  prisonniers 
et  prindrent  toutes  leurs  bagues ,  et  tout  firent  mener 
en  ladicte  cité  de  Gennes,  excepté  une  nave ,  laquelle 
par  force  de  vent  recula  tant,  qu'elle  eschapa  toute 
seule  et  retourna  à  Marseille  dont  elle  estoit  partie. 
JNéantmoins  ledit  pape ,  oyes  les  requestes  desdiz  Flo- 
rentins, print  une  dilacion  à  leur  respondre.  Et  pour 
ce  que  bonnement  ne  povoit  faire  ce  qu'ilz  lui  requé- 
roient ,  parce  que  paravant  les  Génevoiz  estoient  allez 
avecques  lui,  et  aussi  qu'il  avoit  fait  aucunes  promesses 
à  icellui  roy  Lancelot,  fut  labesongnelorsprolonguée. 
Et  ce  non  obstant ,  comme  dit  est ,  fut  lors  le  roy  très 
agréablement  et  honnorablement  festyé  dudit  pape  et 
de  ses  cardinaulx ,  et  depuis  se  partit  assez  content  de 
toute  la  court,  et  retourna  en  Prouvence.  Et  le  pre- 
mier jour  de  juing  ensuivant ,  la  court  dudit  pape  fut 
ouverte.  Et  signa  plusieurs  supplicacions  et  bénéfices 
et  de  grâces  expectatives.  Et  tout  ce  qu'on  lui  requé- 
roit  raisonnablement,  il  signoit.  Et  dès  lors  com- 
mença à  tenir  audience  publique  et  fist  tout  ce  qu'à 
son  office  de  papalité  appartenoit. 

CHAPITRE  LXIII. 

Comment  le  grant  maistre  de  Fruce  ala,  à  grande  compaignie  et  puis- 
sance de  chrestiens ,  ou  royaume  de  Lituaire  ,  pour  le  destruire  et 
dépopuler. 

Le  xvf  jour  de  juin  g  de  cest  an  mil  cccc  et  x  ,  le 
Grant  maistre  de  Pruce ,  acompaigné  de  plusieurs  ses 
chevaliers  frères  et  autres  de  diverses  nacions,  jusques 
au  nombre  de  trois  cens  mille  chrestiens,  descendirent 
ou  royaume  de  Lictuaire^  pour  le  destruire  et  dépo- 
puler. Au  devant  desquelz  vint  tantost  à  Tencontre 
le  Roy  d'icellui  royaume ,  et  avecques  lui  le  roy  de 
Sarmac  ;  et  estoient  bien  quatre  cens  mille  Sarrasins. 
Si  s'assemblèrent  l'un  contre  l'autre  à  bataille,  et  eulx 
assemblez,  lesdiz  chrestiens  eurent  la  victoire.  Et  y 
demourèrent  bien  vingt-six  mille  mors  desdiz  Sarra- 
sins ,  entre  lesquels  furent  les  principaulx ,  l'admirai 
de  Lictuaire  et  le  connestable  de  Sarmach.  Et  les 
autres  princes  et  parens  ,  avecques  le  remenant ,  s'en 
fuirent.  Et  des  chrestiens,  n'en  demoura  mors  sur  la 
place  ,  que  environ  deux  cens  hommes ,  mais  il  y  en 
eut  moult  de  navrez.  Et  assez  tost  après  ,  le  roy  de 
Poulane  %  qui  estoit  grant  ennemy  au  Grant  maistre  de 
Pruce ,  lequel  roy  s'estoit  naguères  fait  faintement 
chrestien  pour  parvenir  à  ce  royaume ,  vint  avec  ses 
Poulenois  en  l'aide  desdiz  Sarrasins ,  ausquelz  il  ex- 
horta moult  de  recommencer  la  guerre  à  l' encontre 
des  Pruciens,  et  tant  que,  huit  jours  après  ladicte 

1 .  Au  grand  duché  de  Lithuaiiie. 

2.  Jagellon,  dit  Vladislas  V. 

desconfiture  se  rassemblèrent  Tun  contre  Fautre, 
c'estassavoir  ledit  roy  de  Poulane  et  les  deux  roys  des- 
susnommez ,  d'une  part ,  qui  bien  avoient  six  cens 
mille  combatans,  contre  ledit  maistre  de  Pruce  et 
plusieurs  autres  grans  seigneurs  chrestiens.  Lesquelz 
par  lesdiz  Sarrasins  furent  desconfis ,  et  en  y  de  mors 
en  la  place  soixante  mille  ou  plus.  Entre  lesquelz 
furent  mors  le  grant  maistre  de  Pruce  ^  et  ung  gentil 
chevalier  de  Normandie ,  nommé  sire  Jean  de  Fer- 
rières,  fdz  au  seigneur  de  Vieuville.  Et  de  Picardie,  y 
mourut  le  filz  du  seigneur  du  Bois  d'Â^nnequin.  Et, 
comme  il  fut  commune  renommée  ,  la  bataille  fut 
perdue  par  la  coulpe  du  grant  connestable  de  Hongrye, 
lequel  estoit  en  la  seconde  bataille  des  chrestiens ,  et 
se  parti,  lui  et  ses  Hongrois,  sans  cop  férir.  Néant- 
moins  lesdiz  Sarrasins  n'emportèrent  point  la  gloire , 
ne  la  victoire,  sans  perte.  Car,  sans  les  Poulenois , 
dont  il  en  mourut  bien  dix  mille  ,  moururent  bien 
aussi  le  nombre  de  six  vingt  mil  Sarrasins ,  comme 
tout  ce  fut  rapporté  par  héraulx  ,  et  aussi  par  le  bas- 
tard  d'Escoce ,  qui  se  appelloit  conte  de  Hembe.  Si  y 
estoient  aussi  le  seigneur  de  Quievrain  et  Jehan  de 
Gros ,  hennuiers ,  et  avecques  eulx  bien  vingt  quatre 
gentilz  hommes  de  leur  pays.  Laquelle  bataille  ainsi 
fînée,  lesdiz  Sarrasins  entrèrent  en  Pruce.  Si  la  des- 
truisirent  et  la  dépopulèrent  en  moult  de  lieux,  et 
tant,  qu'en  peu  de  temps  prindrent  douze  villes  fer- 
mées et  les  dégastèrent ,  et  encores  eussent  persévéré 

1.  Il  se  nommait  Ulrich  de  Jungîngem.  La  bataille  se  donna 
près  de  Tanneberg,  le  15  juillet  1410.  Ulrich  eut  pour  successeur 
Henri  Reuss,  comte  de  Plawen,  qui  fit  sa  paix  avec  le  roi  de  Po- 
logne l'an  1411. 

de  mal  en  pis ,  se  ce  n'eust  esté  iing  vaillant  chevalier, 
nommé  Charles  de  Maroufle  ,  de  l'Ordre  de  Pruce , 
lequel  de  rechef  assembla  grant  nombre  de  chrestiens, 
à  Taide  desquelz  il  print  force  et  vigueur,  et  par  son 
bon  gouvernement  recouvra  plusieurs  desdictes  bonnes 
villes  ,  et  en  fin ,  expulsa  hors  dudit  pays  lesdiz  Sar- 
rasins. 

CHAPITRE  LXIV. 

Comment  le  duc  de  Berry  s'en  ala  en  son  pays ,  et  depuis  à  Angers ,  où 
il  se  alia  avecques  le  duc  d'Orléans  et  autres  princes  de  son  sang. 

Il  est  vérité  qu'en  ces  propres  jours,  le  duc  de 
Berry,  pour  ce  qu'il  n'a  voit  plus  si  grande  audience 
et  gouvernement  autour  du  Roy  et  du  duc  d'Acqui- 
taine  qu'il  avoit  acoustumé,  print  très  grande  desplai- 
sance ,  et  s'en  retourna  en  son  pays,  non  content  de 
ceulx  qui  avoient  le  gouvernement,  et  par  spécial  de 
son  nepveu  et  filleul  le  duc  de  Bourgongne.  Et  tantost 
après ,  s'en  ala  à  Angers ,  où  furent  assemblez  avec- 
ques lui  les  ducs  d'Orléans  et  de  Bourbon  et  tous  les 
grans  seigneurs  de  ceste  aliance ,  lesquelz  tous  en- 
semble ,  en  l'église  cathédrale ,  jurèrent  et  promirent 
moult  solemnellement  par  leurs  seremens,  de  garder 
doresenavant  l'onneur  et  prouffit  l'un  de  l'autre ,  en 
promectant  que  tous  ceulx  qui  vouldroient  porter 
dommage  ou  contraire  contre  aucun  d'eulx  ,  excepté 
le  Roy,  ilz  le  feroient  sçavoir,  et  se  entretenroient  tous 
ensemble  en  bonne  union  et  fraternité ,  sans  jamais 
aler  au  contraire  par  quelque  manière  que  ce  feust. 
Desquelles  aliances,  aucuns  grans  seigneurs  de  France 
firent  peu  de  joye.  Et  dedens  briefz  jours  les  nouvelles 

d'icelles  yindrent  à  Paris  devers  le  Roy  et  son  grant 
conseil ,  qui  fut  moult  esmerveillé  et  n'en  fut  point 
content.  Et  pour  ce ,  par  l'ennort  du  duc  Jehan  de 
Bourgongne  ou  d'aucuns  autres ,  ledit  Roy  yssi  de  Pa- 
ris, acompaigné  du  duc  de  Brabant  et  du  conte  de 
Mortaigne*  avecques  grant  chevalerie,  et  s'en  ala  à 
Senlis  et  de  là  en  la  ville  de  Creil,  pour  reprendre  et 
remetre  et  sa  main  le  chastel  dudit  lieu ,  que  tenoit  de 
par  lui  le  duc  de  Bourbon ,  qui  pour  sa  garde  y  a  voit 
commis  de  ses  gens ,  lesquelz  le  tindrent  le  plus  lon- 
guement qu'ilz  peurent ,  et  tant  que  par  leur  atarge- 
ment  le  Roy  et  ceulx  qui  estoient  avecques  lui,  ne  le 
prindrent  point  bien  en  gré.  Et  pour  ce  que  de  prime 
face  n'avoient  voulu  obéir,  furent  prins  prisonniers  et 
menez  très  destroictement  liez,  ou  Chastellet  de  Paris. 
Et  depuis ,  à  la  requeste  de  la  contesse  de  Clermont , 
cousine  germaine  du  Roy^,  furent  délivrez.  Et  lende- 
main le  Roy  y  commist  autres  gardes,  et  puis  s'en 
retourna  à  Paris.  Pour  lequel  voiage,  les  Orléanois 
furent  très  mal  contens,  et  continuèrent  chascun  jour 
d'assembler  gens  en  très  grant  puissance.  Laquelle 
chose  ne  fut  point  agréable  audit  duc  de  Bourgongne, 
doubtant  que  ledit  duc  d'Orléans  et  ses  frères  n'eussent 
voulenté  d'enfraindre  la  paix  naguères  faicte  par  le 
Roy  en  la  cité  de  Chartres ,  ou  que  lui  et  ses  aliez  ne 
voulussent  venir  à  main  armée  en  la  ville  de  Paris 
pour  avoir  le  gouvernement  du  Roy  et  du  duc  d'Ac- 
quitaine.  Et  pour  à  ce  obvier,  fîst ,  en  plusieurs  par- 

i.  Pierre  de  Navarre,  comte  de  Mortain,  frère  dei  Charles  III, 
roi  de  Navarre. 

2.  C'était  Marie  de  Berri ,  femme  de  Jean  1",  duc  de  Bourbon, 
et  fille  de  Jean,  duc  de  Berri,  oncle  de  Charles  VI. 

lies  du  royaume ,  certains  mandemens  royaulx  à  fin 
d'assembler  gens  d'armes  à  venir  à  Paris  ou  es  villages 
d'entour,  pour  résister  contre  tous  ceulx  qui  mal  lui 
vouldroient.  Et  se  conclud  et  ferma  avecques  ses  frères 
et  aucuns  autres ,  comme  le  roy  de  Navarre ,  l'un  de 
ses  aliez,  qu'il  se  dëfendroit  contre  tous  ceulx  de  sa 
partie  adverse.  Et  avec  tout  ce,  fut  publié  de  par  le 
Roy  en  divers  lieux  que  nul  n'alast  en  armes  en  la 
compaignie  desdiz  ducs  de  Berry  et  d'Orléans ,  ne  de 
leurs  aliez,  sur  confîscacion  de  corps  et  de  biens.  Les- 
quelz  seigneurs,  non  obstant  lesdictes  défenses,  conti- 
nuèrent de  faire  leurs  assemblées  en  très  grant  nombre. 
Si  fut  pour  ce  temps  faicte  très  grant  assemblée  ou 
royaume  de  France ,  tant  d'un  parti  comme  d'autre , 
ou  préjudice  du  povre  peuple.  Et  se  tindrent  à  Paris, 
tous  les  seigneurs  qui  vindrent  servir  le  Pioy,  et  leurs 
gens  se  logèrent  ou  plat  pays  en  l'Isle  de  France.  Et 
l'autre  partie  fist  son  assemblée  en  la  cité  de  Chartres 
et  ou  pays  à  Tenviron.  Et  povoient  bien  estre,  comme 
il  estoit  estimé  par  gens  à  ce  congnoissant ,  six  mille 
harnois  de  jambes  \  quatre  mille  arbalestriers  et  onze 
cens  archers ,  sans  les  gros  varletz  dont  il  y  avoit  très 
grant  nombre.  Et  quant  à  la  compaignie  qui  estoit 
venue  au  mandement  du  Roy  et  du  duc  de  Bour- 
gongne ,  on  l'estimoit  oultre  le  nombre  de  seize  mille 
combatans,  tous  gens  de  fait. 

Durant  lequel  temps,  à  la  requeste  du  duc  de  Bour- 
gongne ,  le  roy  de  Navarre  et  le  comte  de  Mortaigne , 
son  frère  ,  traictèrent  de  la  paix  du  duc  de  Bretaigne , 
leur  nepveu ,  et  du  conte  de  Penthièvre ,  gendre  dudit 

1.  C'est-à-dire  des  gens  pesamment  armés,  de  la  cavalerie. 

duc.  Et  ce  fut  fait  sur  Tespérance  que  ledit  duc  de 
Bretaigne  venroit  servir  le  Roy  avec  ses  Bretons  et 
delerroit  les  Orléanois  ,  auxquelz  ilz  n'avoient  promis 
de  les  servir.  Et  pour  le  bien  agréer  et  exhorter  à  ce 
que  ladicte  paix  feust  accordée  entre  les  parties  dessus- 
dictes,  lui  furent  envolez  vingt  mille  escuz  d'or  pour 
paier  ses  gens  d'armes.  Et  aussi  fut  baillé  grant  nombre 
de  finance  au  sire  de  Labreth  ,  connestable  de  France, 
afin  qu'il  assemblast  gens  d'armes  pour  amener  à  Paris 
ou  service  du  Roy.  De  laquelle  chose  faire  il  n'avoit 
pas  grant  voulenté  ,  mais  estoit  du  tout  affecté  et  alié 
au  duc  d'Orléans  et  à  sa  partie,  comme  en  brief  temps 
après  fut  assez  notoire. 

CHAPITRE  LXV. 

Comment  le  duc  de  Bourbon  mourut.  Et  du  mandement  du  Roy.  Et  des 
lectres  que  envoya  le  duc  d'Orléans  à  ses  aliez,  aux  bonnes  villes  de 
France. 

En  après ,  ces  tribulacions  durans ,  Loys ,  duc  de 
Bourbon  ,  oncle  du  roy  de  France  de  par  sa  mère , 
lequel  avoit  bien  soixante  dix  ans  d'aage,  pour  ce  qu'il 
se  senti  moult  agravé  de  maladie  se  fist  mener  à  Molins 
en  Bourbonnois,  en  son  hostel,  ouquel  lieu  il  tres- 
passa^;  et  fut  enterré  en  l'église  des  chanoines,  la- 
quelle il  avoit  fondée  de  son  temps.  Auquel  succéda 
son  seul  filz ,  le  conte  de  Clermont  ^,  lequel ,  après 

\ ,  Mal  coté  Lxvi  dans  l'édition  "  de  \  572 ,  erreur  qui  ne  se 
trouve  pas  dans  Vérard. 

2.  Le  19  août  1410.  Il  avait  soixante-treize  ans,  étant  né  en 
1337. 

3.  Jean  I",  duc  de  Bourbon. 

aucun  peu  de  jours  que  le  service  de  son  feu  père  fut 
fait  et  qu'il  eut  ordonné  ses  besongnes,  s'en  retourna 
devers  le  duc  d'Orléans  et  les  autres  seigneurs,  à 
Chartres.  Et  là ,  de  rechef  se  alia  du  tout  avecques 
iceulx,  en  ensuivant  la  promesse  et  la  trace  du  duc  de 
Bourbon  ,  son  père.  Lequel  duc  avoit  long  temps  tenu 
et  tenoit  encores  à  sa  mort ,  de  par  le  Roy,  l'office  de 
grant  chambellan  de  France.  Lequel  office,  à  la  re- 
queste  du  roy  de  Navarre  et  du  duc  de  Bourgongne, 
fut  depuis  par  ledit  Roy  donné  au  conte  de  Nevers',  à 
en  user  selon  la  forme  et  manière  acoustumée. 

Ouquel  temps  aussi ,  la  duchesse  de  Bretaigne  ,  fille 
du  Roy,  s'accoucha  d'un  filz ,  pour  lequel  lever  elle 
envoia  prier  son  frère  le  duc  d'Acquitaine.  Mais  pour 
ce  faire  ,  fut  envoie  en  son  lieu  messire  David  de 
Brimeu ,  chevalier,  seigneur  de  Humbercourt,  à  tout 
certains  nobles  joiaux  que  lui  fist  donner  et  présenter 
ledit  duc  d'Acquitaine. 

Et  ce  pendant,  le  Roy  et  son  grant  conseil  renvoiè- 
rent  encores  une  foiz  aucuns  mandemens  par  tous  les 
bailliages  et  séneschaucies  du  royaume,  que  sans  délay 
tous  ceulx  qui  se  avoient  acoustumé  d'armer,  tant 
fieffez  comme  arrière  fieffez ,  venissent  à  Paris  devers 
le  Roy  pour  le  servir  contre  les  ducs  de  Berry,  d'Or- 
léans et  de  Bourbon,  le  conte  d'Alençon  et  autres  à 
eulx  allez.  Lesquelz ,  contre  ses  défenses  et  comman- 
demens,  s'estoient  esforcez  et  esforçoient  chascun  jour 
de  faire  assemblées  de  gens  d'armes ,  en  dégastant  son 
royaume  et  ses  subgetz.  Et  pareillement,  les  dessusdiz 
ducs  et  contes  escripvèrent  devers  le  Roy,  l'Université 

1.  Philippe,  comte  de  INevers  ,  Cxère  de  Jean  sans  Peur. 
II  6 

de  Paris  et  plusieurs  autres  bonnes  villes  et  citez ,  lec- 
tres  contenans  leur  intencion  et  la  cause  pour  quoy 
ilz  faisoient  ces  assemblées.  Entre  lesquelles  ilz  en- 
voièrent  unes  lectres  en  la  cité  d'Amiens,  signée  de 
leurs  seings  manuelz,  desquelles  la  teneur  s'ensuit  : 

«  Les  ducs  de  Berry,  d'Orléans  et  de  Bourbon  ,  les 
contes  d'Alençon  et  d'Armaignac ,  à  nos  très  chers  et 
bien  amez  citoiens ,  bourgois  et  habitans  de  la  ville 
d'Amiens,  salut  et  dilection.  Nous  escripvons  à  nostre 
redoubté  et  souverain  seigneur,  monseigneur  le  roy 
de  France ,  en  la  forme  qui  s'ensuit  : 

(c  Nous,  ducs  de  Berry,  d'Orléans  et  de  Bourbon, 
les  contes  d'Alençon  et  d'Armaignac,  vos  humbles  on- 
cles ,  parens  et  subgetz ,  pour  nous  et  tous  autres  ad- 
hérens  et  bien  veuillans  à  vous.  Comme  il  soit  ainsi 
que  les  drois  de  vostre  couronne ,  dominacion  et  ma- 
jesté royale  soient  si  noblement  instituez ,  vous  en 
eulx  et  iceulx  en  vous,  fondez  en  justice  ,  puissance  et 
vraie  obéissance  de  voz  subgetz,  qu'en  tous  les  royaumes 
et  seigneuries  du  monde  ,  vostre  dominacion ,  estât  et 
auctorité  resplendent.  Et  tant  estes  dignement  consacré 
et  exoinct ,  que  du  saint  siège  apostolique  et  aussi  de 
toutes  autres  nacions  des  royaumes  des  chrestiens , 
estes  tenu  et  appelle  roy  souverain  et  singulier,  réputé 
administrateur  de  justice,  exerçant  icelle  puissam- 
ment ,  tant  au  povre  comme  au  riche ,  comme  empe- 
reur en  vostre  royaume ,  sans  avoir  autre  recongnois- 
sance  d'aucun  seigneur  que  de  Dieu  et  de  sa  divine 
majesté,  par  laquelle  ce  vous  est  singulièrement  donné 
et  octroyé.  Soit  aussi  le  corps  de  ceulx  de  vostre  sang, 
par  vraie  obédience  et  vérité  franche,  ung,  par  l'auc- 
torité  de  vostre  dominacion  et  majesté  royale ,  à  vous 

servir,  soustenir,  garder  et  défendre  comme  membre 
et  subject  de  vous,  et  à  proprement  parler  comme 
membre  et  partie  de  vostre  propre  corps ,  en  exemple 
de  tous  voz  autres  subjectz,  tant  pour  ce  qu'ilz  sont  plus 
tenus  et  obligez  à  la  dëmonstrance  de  vostre  révérence 
et  vraie  obéissance ,  que  nulz  autres  de  voz  subgetz. 
Et  en  oultre,  observer  et  garder  Testât  et  auctorité  de 
vostre  dicte  dominacion  ,  tellement  que  sur  tous  au- 
tres ,  à  vos  subgetz  vous  avez  telle  puissance  et  domi- 
nacion ,  et  telle  liberté,  auctorité,  faculté  et  exercice, 
comme  à  roy  et  à  empereur  appartient  envers  ses  sub- 
getz ,  en  telle  manière  que  par  puissance  de  vostre 
royale  majesté  vous  acceptez  et  révérez  les  bons,  et 
au  contraire  vous  corrigiez  et  punissiez  les  mauvais , 
en  rendant  et  contribuant  à  cbascun  ce  qui  est  sien, 
et  afin  que  à  ung  chascun  vous  administrez  et  tenez 
justice  judiciaire  par  telle  manière  que  vous  tenez 
vostre  royaume  en  paix.  Premier,  à  la  loenge  de  Dieu, 
et  en  après  à  l'onneur  de  vous  et  à  l'exemple  de  voz 
bons  amis  et  subgetz ,  et  en  ensuivant  les  voies  et  les 
sentiers  de  voz  prédécesseurs  roys  de  France  ,  qui  par 
ceste  manière  ce  noble  royaume  ont  tousjours  tenu  et 
gouverné  en  paix  et  en  transquilité ,  et  tellement  que 
toutes  les  nacions  clirestiennes,  voisines  et  loingtaines, 
voire  aussi  les  mescréans,  en  leurs  afaires  et  débats,  à 
vous  et  a  vostre  noble  conseil  comme  fontaine  de  justice 
et  de  toute  loiaulté  ,  moult  de  foiz  ont  eu  recours. 

((  Et  comme  il  soit  ainsi,  très  redoubté  et  souverain 
seigneur,  que  vostre  bonneur,  justice ,  et  Testât  de 
vostre  dominacion,  à  présent  soit  reboutée  et  blécée,  et 
qu'à  vous  sur  vostre  royaume  n'est  point  permis  ne  souf- 
fert le  gouvernement ,  ne  aussi  de  la  chose  publique, 

au  moins  en  telle  liberté  que  raison  donne,  comme  il 
appert  assez  à  tous  ceulx  de  bon  et  sain  entendement. 
Pour  quoy,  très  redoubté  et  souverain  seigneur,  Nous, 
les  dessusnommez  [sommes  assemblez],  tous  ensemble 
pour  aler  devers  vous  humblement  informer  et  selon  vé- 
rité vous  démonstrer  Testât  de  vostre  personne  et  aussi 
de  monseigneur  d'Acquitaine ,  vostre  ainsnez  filz,  et 
comment  vous  estes  détenu  et  traictié  de  vostre  domi- 
nacion,  de  vostre  gouvernement,  justice  et  règne  et  de 
Ja  chose  publique  d'icellui,  comme  vous  parcevrez , 
nous  oyz  à  plain  en  ceste  matière.  Et  se  aucuns  sont 
qui  vueillent  dire  au  contraire ,  faictes  que  par  le  con" 
seil  et  délibéracion  et  advis  de  ceulx  de  vostre  lignée 
et  sang,  loyaulx  et  preudommes  et  autres  de  vostre 
conseil,  lesquelz  qu'il  vous  plaira  mander,  et  réaiment 
vous  pourvoiez  à  la  seureté  et  franchise  de  vostre  per- 
sonne et  de  monseigneur  d'Acquitaine ,  vostre  ainsné 
filz  ,  et  aussi  de  vostre  estât ,  dominacion  et  justice  et 
du  bon  règne  et  gouvernement  du  royaume  et  de  la 
chose  publique ,  et  que  la  dominacion  de  ce  royaume, 
l'auctorité ,  exercice  et  puissance  de  régner,  libérale- 
ment soient  et  demeurent  en  vous  comme  raison  est^ 
et  non  en  autres  quelconques.  Et  à  ces  fins  et  conclu- 
sions obtenir  et  exercer  réaiment  et  de  fait ,  imposer 
et  exaulcer,  Nous,  les  dessusnommez,  voulons  exposer 
en  vostre  service ,  nous ,  noz  biens  et  amis ,  noz  sub- 
getz  et  tout  quanque  Dieu  nous  a  donné  et  preste  en 
ce  monde,  pour  résister  aussi  et  debeller  tous  ceulx  qui 
vouldroient  le  contraire,  s'il  en  est  aucun.  Et  en  oultre, 
très  redoubté  et  souverain  seigneur,  nous  n'entendons 
point  à  nous  desjoindre  jusques  à  ce  que  vous  nous 
aiez  oyz ,  et  pourveu  aux  inconvéniens  devant  diz ,  et 

que  nous  le  aions  veu ,  et  qu'il  nous  apperra  clère- 
ment  vous  estre  réparé  et  remis  en  l'onneur  et  obéis- 
sance de  vostre  royale  majesté,  en  l'auctorité  et  puis- 
sance de  vostre  dominacion.  Et  a  ce ,  très  redoubté  et 
souverain  seigneur,  sommes  contrains ,  tenus  et  obli- 
gez, tant  pour  les  causes  dessusdictes  comme  pour  la 
crainte,    honneur  et  révérence  de   nostre   Créateur 
duquel  premièrement  vient  et  procède  la  naissance  de 
vostre  dominacion,  et  aussi  à  satisfaire  à  justice,  et 
après  à  vous  qui  estes  souverain  roy  en  terre  et  nostre 
seul  seigneur,  auquel  pour  ceste  cause  et  aussi  pour  la 
prouchaine  consanguinéité  sommes  tant  tenus  et  obli- 
gez que  plus  ne  povons.  Et  en  vérité,  très  redoubté  et 
souverain  seigneur,  il  n'est  riens  en  ce  monde  que  tant 
doubtons,  avoir  Dieu  otYensé  et  courroucé  ,  et  nous 
conséquemment  et  nostre  honneur  avoir  blécé,  que  si 
longuement  les  dessusdiz  inconvéniens  avoir  laissé  pas- 
ser soubz  dissimulacion.  Et  à  ce  que  toutes  ces  choses 
soient  notoires  et  manifestes  à  ung  chascun,  tout  ainsi 
que  nous  vous  signifions  les  choses  dessusdictes,  nous 
les  signifions  en  effect  aux  prélas,  seigneurs,  univer- 
sitez,  citez  et  bonnes  villes,  et  à  tous  les  bien  vueillans 
de  vostre  royaume.  Très  redoubté  seigneur,  en  oultre 
nous  vous  supplions  tant  humblement  comme  nous 
povons,   qu'il  vous  plaise  à  nous  oyr,  considérer  et 
advertir  à  nostre  entencion  et  propos  et  aux  fins  où 
nous  contendons,  qui  précisément,  comme  dit  est, 
touchent  l'onneur  et  réparacion  de  vous  et  de  vostre 
estât ,  et  que  vous  vueillez  de  tout  vostre  povoir  telle- 
ment disposer,  que  réaument  et  de  fait  pourvéez  à  la 
réparacion ,    conservacion ,    liberté    et   franchise   de 
vous  ,  de  vostre  dominacion  et  bon  gouvernement  de 

vostre  peuple,  de  vostre  justice,  de  tout  vostre  royaume 
et  de  toute  la  chose  publique.  Aussi  à  Fonneur  et 
loenge  de  Dieu  premier,  et  en  après  de  vous,  et  à 
l'exemple  de  tous  voz  bons  subjectz  qui  désirent  vostre 
bien  et  singulier  prouffit.  Et  ce  vous  escripvons  nous 
afin  que  vous  congnoissiez  nostre  entencion  et  propos, 
qui  sont  tant  seulement  à  Testât  et  rëparacion  de  mon- 
seigneur le  Roy,  à  la  conservacion  de  sa  franchise ,  de 
sa  personne  et  seigneurie ,  au  bon  gouvernement  du 
peuple  de  son  royaume  et  de  la  chose  publique.  Et 
avecques  ce  avons  entencion  avec  aucuns  preudommes, 
par  les  meilleures  manières  et  voies  que  Dieu  nous 
enseignera  et  advisera  ,  pourveoir  au  bon  gouverne- 
ment de  tout  le  peuple.  Et  avons  aussi  empris  de  tant 
faire  envers  monseigneur  le  Roy,  que  Dieu  et  le  monde 
en  seront  contens.  Et  pour  ce,  très  acertes  vous  prions 
que  à  ceste  œuvre  et  aux  fins  dessusdictes ,  en  vous 
adhérant  avec  nous ,  vueillez  adviser.  Jà  soit  ce ,  à 
proprement  parler,  non  mie  à  nous,  mais  à  vostre  roy 
et  le  nostre  souverain  seigneur  comme  par  foy  estes 
et  sommes  tenus ,  sachans  que  en  ce  faisant  vous  serez 
recommandez  de  preudommie  et  de  loyaulté.  Donné 
à  Chartres ,  le  second  jour  de   décembre  mil  quatre 
cens  et  dix.  » 

Lesquelles  lettres  receues  par  ceulx  de  ladicte  cité 
d'Amiens  furent  veues  et  visitées  en  la  chambre  du 
conseil ,  mais  pour  le  contenu  d'icelles,  peu  ou  néant 
se  meurent  de  voulenté  ;  car  tous ,  ou  la  plus  grant 
partie  estoient  favorables  au  duc  de  Bourgongne.  Et 
d'autre  part ,  icelles  lectres  ou  les  pareilles ,  veues  et 
visitées  de  par  le  Roy  et  le  conseil,  furent  mie  petite- 
ment veues  ne  mises  à  effect,  et  ne  furent  aucunement 


[niO]  D'ENGUERRAN  DE  MONSTRELET.  87 

conclud  que  iceulx  seigneurs  venissent  devers  le  Roy. 
Mais  leur  manda  que  tantost  et  sans  délay  donnassent 
congié  à  toutes  leurs  gens  d'armes  sur  peine  d'encourir 
en  son  indignacion.  A  quoy  ne  vouldrent  obéir,  mais 
dirent  pleinement  au  message  qu'ilz  ne  cesseroient  pas 
jusques  à  ce  qu'ilz  auroient  eu  audience  devers  le  Roy 
et  qu'ilz  seroient  oyz. 

Et  adonc,  en  ces  propres  jours,  les  ducs  d'Acqui- 
taine  et  de  Bourgongne  alèrent  visiter  la  royne  de 
France  ou  chastel  de  Meleun  où  elle  estoit ,  et  y  lais- 
sèrent garnison  de  gens  d'armes ,  et  amenèrent  ladicte 
Royne  ,  ses  enfans  et  sa  famille  demourer  au  Bois  de 
Vinciennes. 

Ouquel  temps  se  parti  le  duc  de  Brabant  de  Paris 
pour  aler  en  son  pays  assembler  ses  Brabançons  pour 
venir  servir  le  Roy.  Et  lors  furent  envoiez  plusieurs 
ambaxadeurs  de  par  le  Roy  devers  lesdiz  seigneurs , 
entre  lesquelz  estoit  le  grant-maistre  de  Rhodes  ^,  en 
la  cité  de  Chartres  ,  pour  leur  signifier  comme  dessus, 
qu'ilz  rompissent  leur  armée  et  venissent  devers  le 
Roy,  s'il  leur  plaisoit,  en  leur  simple  estât.  Laquelle 
chose  ilz  ne  vouldrent  point  faire  ,  et  désobéirent  du 
tout.  Et  pour  tant ,  fist  le  Roy  mectre  en  sa  main  les 
contez  de  Boulongne,  d'Estampes,  de  Valois,  de 
Beaumont ,  de  Clermont  et  autres  terres  desdiz  ducs 
et  contes  et  de  tous  leurs  serviteurs ,  de  quelque  estât 
qu'ilz  feussent,  et  ses  officiers  et  ses  sergens  fist  mectre 
en  garnison  es  places  fortes  et  fortresses  des  dessus- 
diz;  lesquelz  il  ordonna  gouverneurs  d' iceulx  héritages 

1 .  Philibert  de  Naillac,  alors  en  mission  de  par  le  pape  Alexan- 
dre V,  vers  les  rois  de  France  et  d'Angleterre,  pour  demander 
des  secours  contre  les  Turcs. 

aux  despens  d'icelles  seigneuries.  Et  est  vérité  que  lors 
vint  si  grant  nombre  de  gens  d'armes  au  mandement 
du  Roy,  environ  Paris,  et  du  duc  de  Bourgongne, 
qu'il  n'estoit  mémoire  que  de  long  temps  paravant 
eust  esté  veue  si  grant  armée.  Et  entre  les  autres  y 
estoit  le  duc  de  Brabant,  à  très  grant  compaignie. 
Lesquelz  furent  logez  dedens  la  ville  de  Saint-Denis 
en  France,  et  là  se  gouvernoient,  la  plus  grant  partie, 
aux  despens  des  liabitans  comme  s'ilz  eussent  esté 
logez  es  villages  du  plat  pays.  Et  y  avoit  aussi  grant 
nombre  de  Bretons ,   avec  le  conte  de  Penlhièvre , 
gendre  du  duc  de  Bourgongne*.  Et  d'autre  part,  les 
gens  du  conte  de  Saint-PoP,  qui  estoient  bien  deux 
mil  combatans  ,  furent  logez  au  Mesnil  au  Bois  ^  et  es 
vilages  à  l'environ.  Et  pour  ce  que  ledit  conte  se  te- 
noit  de  sa  personne  en  Paris,  fist  ung  certain  jour 
assembler  toutes  ses  gens  sur  la  conduicte  et  gouver- 
nement du  seigneur  de  Chin  ,  lequel  les  mena  audit 
lieu  de  Paris  pour  faire  leurs  monstres  et  passer  à 
gaiges.   Mais  il  advint  qu'en  passant  leur  chemin  par 
emprès  Saint-Denis ,  s'esmut  aucun  discord  entre  les 
Brabançons  et  celle  compaignie,  à  l'occasion  d'aucune 
entreprinse  que  lesdiz  Brabançons  avoient  faicte  contre 
le  seigneur  de  Carquand  \  chevalier,  natif  de  Boule- 
nois ,  et  tant  que  les  deux  parties  se  mirent  en  armes 

i .  Olivier  de  Blois ,  marié  en  i  404  à  Isabelle ,  quatrième  fille 
de  Jçan  sans  Peur. 

2.  Waleran  de  Luxembourg. 

3.  Il  n'y  a  pas  de  village  de  ce  nom  dans  les  environs  de  Paris. 
Ce  doit  être  Mesnil- Auhry  {Mesniliiim  Jlherici),  viWa^e  situé  entre 
Ecouen  et  Lusarches. 

4.  «  Carkan  »  {Suppl.  fr.  93.) 


[1410]  D'ENGUERRAN  DE  MONSTRELET.  89 

pour  combatre  l'un  contre  l'autre.  Durant  lequel 
temps ,  en  fut  adverti  le  duc  de  Brabant  qui  estoit  à 
Paris ,  et  pour  ceste  cause  vint  hastivement  devers  ses 
gens  et  aussi  devers  l'autre  partie ,  et  fist  tant  que  la 
besongne  fut  mise  jus.  Si  fut  très  mal  content  de  ceulx 
qui  avoient  esmeu  ceste  ruinée  Car  il  avoit  espousée 
la  fille  etbéritière  dudit  conte  de  Saint-PoP.  Et  après, 
iceulx ,  passans  parmy  ladicte  ville  de  Saint-Denis  , 
alèrent  à  Paris  devers  leur  seigneur  et  conte ,  lequel 
les  ramena  au  giste  es  villages  dont  ilz  estoient  venus. 
Et  adonc,  pour  paier  les  gaiges  et  soldées  d'iceuix 
gens  d'armes  qui  estoient  venus  au  mandement  du 
Roy  et  du  duc  de  Bourgongne  comme  dit  est,  qui 
furent  trouvez  en  monstres  par  les  papiers  des  mon- 
stres ,  quinze  mille  bacinets  et  dix  sept  mille ,  que 
archers  que  arbalestriers,  furent  levées  par  tout  le 
royaume  grandes  pëcunes,  tant  par  emprunts  et  tailles^ 
comme  autrement,  et  par  espécial  sur  la  ville  de  Paris. 
Et  quant  est  à  parler  des  maulx  qui  se  fai soient  par 
icelles  gens  de  guerre,  tant  d'un  parti  comme  d'autre, 
ilz  ne  se  pourroient  au  long  escripre.  Mais  pour  vérité 
les  églises  et  les  personnes  d'église ,  avec  le  povre 
peuple,  furent  pour  ce  temps  fort  oppressez. 

En  après,  lesdiz  Orléanois  vindrent  à  tout  leur  puis- 
sance en  gastant  fort  le  pays ,  dudit  lieu  de  Chartres 
jusques  à  Montlehéry,  à  sept  lieues  de  Paris,  et  là,  et 
es  villes  de  là  environ ,  se  logèrent.  Si  portèrent ,  tous 
les  princes  de  leur  aliance  et  aussi  toutes  leurs  gens  de 

1.  H  Ceste  rigueur  »  {Siippl.  fr.  93.) 

2.  Antoine  de  Bourgogne,  duc  de  Brabant,  frère  de  Jean  sans 
Peur,  avait  épousé  en  1 402 ,  Jeanne ,  fille  unique  de  Waleran  de 
Luxembourg ,  comte  de  Saint-Pol . 

quelque  estât  qu'ilz  feussent  tant  d'église  comme  sécu- 
lières ,  pour  enseigne ,  bendes  estroites  qui  estoient 
de  linge,  sur  leurs  espaules,  pendans  au  senestre  bras, 
de  travers ,  ainsi  que  porte  ung  diacre  une  étole ,  en 
faisant  le  service  de  l'église.  Et  quant  le  Roy  et  son 
conseil  oyrent  nouvelles  qu'ilz  estoient  si  approuchez, 
tantost  et  hastivement  furent  envolez  devers  eulx ,  le 
conte  de  La  Marche  \  l'arcevesque  de  Reims,  l'évesque 
de  Beauvais  et  le  grant-maistre  de  Rhodes  ^  et  plusieurs 
autres, pour  traictieravecques eulx.  C'estassavoir,  qu'ilz 
dissipassent  et  renvoiassent  leur  exercite,  et  qu'ilz  ve- 
nissent  devers  le  Roy  à  son  mandement ,  à  Paris ,  et 
sans  armeures ,  comme  vassaulx  doivent  et  sont  tenus 
de  faire  et  venir  devers  leur  souverain  seigneur,  et 
qu'il  leur  feroit  raison  et  justice  sans  doubtance ,  et 
que ,  se  ce  ne  faisoient ,  il  leur  feroit  guerre  prouchai- 
nement.  Lesquelz  dirent  et  respondirent  qu'ilz  n'en 
feroient  autre  chose  que  ce  que  naguères  par  leurs 
lectres  patentes  lui  en  avoient  intimé  et  signifié.  Et  par 
ainsi ,  lesdiz  ambaxadeurs ,  vacans  et  vuides  de  res- 
ponse,  s'en  retournèrent  à  Paris  devers  le  Roy.  Pareil- 
lement l'Université  de  Paris  envoya  devers  eulx  ses 
ambaxadeurs  et  gens  de  grant  solennité  et  moult  sages 
et  enseignez  ,  c'estassavoir  Amé  ,  l'abbé  de  Poigny  % 
docteur  en  théologie ,  qui  solemnellement  et  notable- 
ment, de  par  ladicte  Université  proposa  devant  eulx. 
Et  furent  très  grandement  et  lionnorablement  receuz 
d'iceulx  seigneurs ,  par  espécial  du  duc  de  Berry.  Du- 

\ .  Jacques  de  Bourbon ,  gendre  du  roi  de  Navarre. 

2.  Philibert  de  Naillac,  dont  il  a  été  question  plus  haut. 

3.  Il  n'y  a  pas  d'abbaye  de  Poigny.  Il  faut  lire  Foigny,  abbaye 
de  diocèse  de  Laon. 

quel,  entre  les  autres,  leur  fut  dit  qu'il  leur  desplaisoit 
moult  que  le  Roy,  son  nepveu,  esloit  tellement  et 
ainsi  gouverné  de  telz  vilains  comme  estoit  le  prévost 
de  Paris  ^  et  plusieurs  autres  qui  avoient  tous  le  gou- 
vernement du  royaume ,  qui  estoit  vilainement  gou- 
verné ,  que  c'esloit  pitié  à  veoir,  ainsi ,  dist-il ,  que 
nous  le  dirons  et  monstrerons  d'article  en  article  quant 
nous  serons  devers  lui.  Et  autre  response  ne  rappor- 
tèrent ,  sinon  que  ,  au  plaisir  de  Dieu,  ilz  acompliront 
à  leur  povoir  le  contenu  èsdictes  lectres  patentes  na- 
guères  par  eulx  envoiées  à  ladicte  Université.  Après, 
le  Roy,  et  son  conseil  mis  ensemble,  envoya  la  Royne, 
le  cardinal  de  Bar  et  le  conte  Walerant  de  Saint- Pol 
avecques  elle,  et  plusieurs  autres,  pour  la  cause  des- 
susdicte  ,  avec  les  dessusdiz.  Et  est  vérité  que  le  conte 
de  Saint-Fol  avoit  accepté  l'office  de  grant  boutiller 
de  France ,  du  consentement  du  Roy,  lequel  ocupoit 
le  prévost  de  Paris  qui  l'avoit  tenu  et  eu  du  conte  de 
Tancarville  par  le  don  du  Roy.   Et  jà  soit  ce  que  la 
Royne ,  par  les  devant  ditz  ducs  et  contes  feust  hon- 
norablement  receue  ,  toutesfoiz  elle  ne  demoura  pas 
en  leur  exercice  et  assemblée ,  ains  s'en  ala  au  cliastel 
de  Marcoussis  ^,  qui  n'est  guères  loing  de  Montlehéry, 
où  elle  fut  avecques  ses  gens  par  moult  de  jours  ,  à 
traicter  avecques  eulx.  Et  venoient  cliascun  jour  les 
dessusdiz  princes ,  ou  aucuns  d'eulx  ,  devers  elle.  Et 
jà  soit  ce  que  diligemment ,  pour  les  mener  à  conclu- 
sion de  paix  avecques  le  Roy  son  seigneur,  elle  ten- 
doit,  néantmoins  elle  n'en  peut  venir  à  son  entencion. 

1 .  Pierre  des  Essarts. 

2.  On  se  rappelle  qu'à  la  mort  de  Montaigu,  le  cliâteaii  de  Mar- 
coussis avait  été  donné  à  Louis  de  Bavière,  frère  de  la  reine. 

Car  iceulx  seigneurs  estoient  fermez  et  délibérez  d'aler 
devers  le  Roy  à  puissance,  pour  lui  remonstrer  et 
requerre  qu'il  feist  justice  et  prinst  autre  gouverne- 
ment. Et  pour  ce  que  ladicte  Royne  se  parçeut  qu*elle 
traveilloit  en  vain ,  retourna  à  Paris  avec  sa  compai- 
gnie  ,  et  racompta  ce  qu'elle  avoit  trouvé.  Dont  le 
Roy  fut  mîoult  courroucé  et  troublé.  Et  lendemain  , 
xxiiii*'  jour  de  septembre ,  fîst  évoquer  et  assembler 
toutes  les  gens  de  guerre  qui  estoient  venus  pour  le 
servir,  et  fist  charger  chariots  et  charètes  en  intencion 
de  yssir  hors  de  Paris,  à  tous  ses  princes  et  chevaliers, 
pour  combatre  lesdiz  seigneurs.  Et  après ,  quant  tout 
fut  prest ,  ainsi  qu'il  oioit  sa  messe  pour  après  monter 
à  cheval,  vint  devers  lui  le  Recteur  de  l'Université 
grandement  acompaigné  des  maistres  et  suppos  d'icelle, 
lequel  lui  dist  et  remonstra  comment  sa  fille  l'Univer- 
sité estoit  disposée  de  partir  de  Paris  par  faulte  de 
vivres,  lesquelz,  à  l'occasion  des  gens  d'armes  tant 
d'une  partie  comme  d'autre ,  ne  povoient  venir  en  la 
ville  de  Paris  qu'ilz  ne  feussent  robez  ou  destroussez  ; 
et  avecques  ce ,  que  tous  les  biens  estoient  dissipez  et 
dégastez  par  tout  le  plat  pays  par  la  multitude  desdiz 
gens  d'armes.  Pour  quoy  très  humblement  supplioient 
que  sur  ce  leur  pleust  pourveoir  de  remède,  et  res- 
pondre  ce  que  bon  lui  sembleroit.  Et  tantost ,  maistre 
Regnault  de  Corbie ,  chancelier,  print  les  paroles  et 
dist  :  ce  Le  Roy  appellera  son  conseil ,  et  après  disner 
nous  vous  ferons  response.  »  Et  après  ,  le  roy  de  Na- 
varre, là  estant,  supplia  au  Roy  qu'il  leur  assignast 
heure  et  que  après  disner  les  voulsist  oyr.  Et  le  Roy, 
inclinant  à  sa  requeste ,  bailla  aucune  heure  au  Rec- 
teur à  venir  devers  lui.  Et  après  disner  le  Roy  et  ses 

princes,  c'estassavoir  les  ducs  d'Acquitaiiie  ,  de  Bour- 
gongne  et  de  Brabant,  le  marquis  du  Pont,  le  duc 
de  Lorraine,  les  comtes  de  Mortaigne,  de  Ne  vers  et 
de  Yaudemont,  avec  plusieurs  autres  grans  seigneurs, 
tant  de  gens  d'église  comme  de  séculiers,  vindrent  au 
Palais ,  en  la  Chambre  Verte.  Et  le  roy  de  Navarre 
fîst  quatre  supplicacions  en  François.  La  première  fut, 
que  les  seigneurs  du  sang  roial,  tant  d'un  costé  comme 
d'autre,  s'en  retournassent  chascun  en  sa  seigneurie 
et  que  plus  ne  s'entremeissent  du  gouvernement  du 
Roy  ;  et  aussi  que  doresen avant  ne  receussent  autres 
prouffîz  ne  pensions,  tant  de  subsides  qu'ilz  ont  acous- 
tumez  de  prendre  sur  leurs  terres ,  comme  des  autres 
exactions ,  mais  vivent  de  leur  propre  jusques  à  tant 
que  le  Roy  et  son  royaume  feussent  en  meilleur  estât 
qu'ilz  ne  sont  maintenant.  Toutesfoiz  se  le  Roy  veult 
à  aucun  aucune  chose  donner  et  le  appeller  à  lui ,  ilz 
seront  tousjours  prestz  et  appareillez  de  le  servir.  La 
seconde  supplicacion  fut  que  aucune  diminucion  feust 
mise  sur  les  subsides  qui  couroient  sur  le  peuple.  La 
tierce ,  que  à  aucuns  bourgois  de  Paris  feust  faicte 
assignacion  de  plusieurs  grosses  sommes  de  deniers 
qu'ilz  ont  prestez  au  Roy  et  que  l'on  leur  avoit  promis  à 
rendre.  La  quarte,  que  les  besongnes  et  afaires  du  Roy 
feussent  ordonnées,  disposées  et  gouvernées  par  sages 
gens  et  preudommes  de  tous  estas  de  son  royaume. 

Après  lesquelles  requesles  et  remonstrances,  le  Roy 
de  sa  propre  bouche  respondit  au  roy  de  Navarre  que 
sur  icelles  il  auroit  conseil,  et  après  en  respondroit  tel- 
lement que  lui  et  tous  les  autres  devroient  estre  contens. 

En  après  ces  choses  faictes,  le  Roy  eut  conseil, 
comme  proposé  avoit  esté ,  de  yssir  de  Paris  à  l'en- 

contre  des  seigneurs  et  de  leurs  aliez ,  dont  dessus  est 
faicte  mencion.  Mais,  en  fin,  fut  conclud  que  de  recbef 
envoieroit  la  Royne  ,  sa  compaigne ,  et  ses  solennelz 
ambaxadeurs  envers  eulx  pour  traicter  de  paix.  La- 
quelle, quant  elle  fut  là  venue,  se  y  emploia  très  bien  et 
loiaument ,  jà  soit  ce  qu'il  feust  lors  commune  renom- 
mée qu'elle  estoit  fort  affectée  à  ladicte  partie  d'Orléans. 
Durant  laquelle  ambaxade ,  Amé ,  conte  de  Sa- 
voie ,  qui  avoit  esté  mandé  de  par  le  Roy,  vint  à 
Paris  ,  à  tout  six  cens  bacinets.  A  i'encontre  duquel 
alèrent  jusques  à  la  porte  Saint-Anthoine  les  trois 
frères,  c'estassavoir  les  ducs  de  Bourgongne  et  de  Bra- 
bant  et  le  conte  de  Nevers  ,  son  serourge ,  avec  moult 
d'autres  seigneurs ,  et  de  là  le  menèrent  au  Palais  de- 
vers le  Roy,  lequel  le  reçeut  moult  bonnorablement. 
Et  aucuns  jours  après ,  ladicte  Royne ,  qui  ne  peut 
riens  besongner  en  ladicte  ambaxade  où  elle  estoit 
alée ,  retourna  devers  le  Roy  son  seigneur,  et  raporta 
comment  elle  ne  povoit  rompre  iceulx  seigneurs  de 
ieurs  propos,  car  en  icellui  estoient  du  tout  obstinez. 
Et  de  là  s'en  ala  ladicte  Royne  au  Bois  de  Vinciennes, 
le  plus  tost  qu'elle  peut.  Et  lendemain  au  matin  lesdiz 
seigneurs  se  partirent  de  Montlehéry  et  vindrent,  le 
duc  de  Berry  en  son  hostel  de  Vicestre  qu'il  avoit  au- 
cunement réédifié,  et  le  duc  d'Orléans  se  loga  à 
Gentilli  en  l'ostel  de  l'évesque^,  le  conte  d'Armignac 
à  Vitry,  et  les  autres  en  autres  lieux,  au  plus  près 
qu'ilz  porent;  et  au  vespre  vindrent  loger  à  Saint- 
Marcel  et  jusques  à  la  porte  de  Bordelies.  Pour  lequel 
logis,  le  Roy  et  le  duc  de  Bourgongne  et  tous  les 

i .  De  l'évêque  de  Paris. 


[1410]  D'ENGUERRAN  DE  MONSTRELET.  95 

autres  princes  avoient  grant  merveille.  Et  incontinent 
les  Parisiens,  à  leurs  propres  despens,  mirent  sus  mille 
bacinetz  ceste  nuit  pour  faire  le  guet ,  et  firent  par 
toute  la  ville  de  Paris  très  grans  feux.  Et  afin  qu'ilz  ne 
passassent  la  rivière  par  ung  lieu  assez  près  de  Cha- 
renton,  y  envoyèrent  deux  cens  hommes  d'armes 
pour  garder  le  passage. 

Et  le  deuxiesme  jour  ensuivant,  Artur,  conte  de 
Ricbemont  et  frère  au  duc  de  Bretaigne ,  vint  en  la 
compaignie  des  ducs  de  Berry  et  d'Orléans ,  à  fout 
bien  six  mille  chevaulx.  Ce  qui  moult  despleut  au  Roy 
et  par  espècial  au  duc  de  Bourgongne,  pour  ce  que  le 
duc  de  Bretaigne  qui  naguères  a  voit  esté  mandé  de 
par  le  Roy  avec  ses  Bretons  pour  le  servir,  avoit  receu 
dudit  roy  finances ,  et  pour  ceste  cause ,  ledit  duc , 
pour  ce  qu'il  estoit  ocupé  en  aucunes  autres  beson- 
gnes  y  avoit  envoie  son  frère  en  son  lieu  pour  servir 
le  Roy,  et  non  autre.  Ouquel  exercite,  le  seigneur 
d'Albreth ,  connestable  de  France ,  lesdictes  finances 
qu'on  disoit  qu'il  avoit  receues  du  Roy  comme  on 
disoit ,  il  les  avoit  jà  exposées  et  despendues  en  son 
service,  c'estassavoir  du  duc  de  Berry. 

Après ,  alèrent  plusieurs  de  ladicte  assemblée  à 
Saint- Cloud  et  autres  villes  à  l'environ  ,  lesquelles  ilz 
pillèrent  et  prindrent  ce  que  bon  leur  sembloit.  Et 
avecques  ce ,  aucuns  mauvais  garnemens  violèrent  et 
ravirent  plusieurs  femmes  et  les  amenèrent  en  leur 
ost ,  dont  aucuns  desdictes  villes,  hommes  et  femmes, 
vindrent  à  Paris  eulx  complaindre  ,  faisans  grans  cla- 
meurs desdiz  ravissemens  et  requérans  au  Roy  ven- 
gence  d'iceulx  et  aussi  estre  restituez  de  leurs  biens  se 
faire  se  povoit.  Lors  le  Roy,  pour  leur  infortune,  et 

aussi  meu  de  pitié ,  lesdiz  princes  et  tous  ceulx  qui 
estoient  en  leur  compaignie  et  aide ,  les  adjuga  par 
son  décret  et  sentence  estre  exemptez  de  leurs  biens 
et  tous  confisquez  \  Et  pendant  que  les  lectres  s'es- 
cripvoient,  le  duc  de  Berry,  oncle  du  Roy,  envoia 
bien  en  haste  ses  ambaxadeurs  dedens  Paris  devers  le 
Roy  afin  que  la  sentence  ne  sortesist  son  effect  pour 
ceste  fois.  Lesquelz  ambaxadeurs  requirent  instam- 
ment de  par  leur  seigneur  que  la  besongne  feust  atar- 
gée ,  et  que  au  plaisir  de  Dieu,  aucun  bon  moien  se 
trouveroit.  A  la  requeste  desquelz  ceste  besongne  fut 
prolongée  ,  et  commença  l'en  à  traicter  entre  les  par- 
ties. Et  non  obstant  toutes  les  advenues  dessusdictes , 
estoit  le  Roy  moult  desplaisant  de  ce  qu'il  veoit  que 
ceulx  de  son  sang  estoient  ainsi  en  discension  l'un 
contre  l'autre,  et  qu'il  convenoit  qu'il  procédast  contre 
eulx  par  si  grant  rigueur.  Et  afin  que  sans  l' effusion 
du  sang  humain  la  chose  se  passast,  requist  à  son 
chancelier  et  à  aucuns  de  son  privé  conseil  qu'ilz  se 
vousissent  employer  diligemment  à  ce  que  ledit  traictié 
se  feisl.  Et  pareillement  on  parla  bien  acertes  au  duc 
de  Bourgongne ,  au  conte  de  Saint-Pol  et  aucuns 
autres  princes,  lesquelz  promirent,  chascun  endroit 
soy^  de  eulx  y  emploier. 

Durant  lequel  temps ,  le  seigneur  de  Dampierre , 
l'évesque  de  Noyon,  le  seigneur  de  Tignonville,  maisfre 
Gontier  Cari  ^  et  aucuns  autres  ambaxadeurs  du  Roy 

1 .  Sic  dans  le  n°  8345.  Cette  phrase  qui  n'a  pas  de  sens  ici,  en 
a  un,  qui  est  clair,  dans  le  ms.  Suppl.  fr.  93  :  et  Estre  exécutez  et 
leurs  biens  confixquiés.  3> 

2.  Le  ras.  SuppL  fr.  93  donne  le  vrai  nom  «  Gontier  Col  d. 
C'était  un  secrétaire  du  roi,  qu'on  trouve  très-employé. 

furent  envoiez  de  Paris  à  Boulon gne  à  V  encontre  de 
Tambaxade  du  roy  d'Angleterre ,  c'estassavoir  le  sei- 
gneur de  Beaumont ,  Tévesque  de  Sa^int-David  et  au- 
cuns autres  qui  estoient  venus  à  Calais  pour  traicter 
les  trêves,  lesquelles  furent  ralonguées  du  jour  de  la 
Toussaint  qu'elles  dévoient  faillir,  jusques  au  jour  de 
Pasques  ensuivans. 


CHAPITRE  LXVI. 

Comment  la  paix  fut  faicte  entre  les  princes  et  seigneurs  de  France  et  du 
sang  royal,  laquelle  paix  on  nomma  La  paix  de  Vicestre;  qui  fut  la 
seconde. 

Item ,  après  ce  que  les  ambaxadeurs  des  deux  par- 
ties ,  c'est  assavoir  ceulx  du  Roy  et  du  duc  de  Bour- 
gongne  d'une  part,  et  ceulx  du  duc  de  Berry,  d'Orléans 
et  de  Bourbon  ,  d'autre  part,  eurent  par  plusieurs  et 
diverses  foiz  communiqué  l'un  avec  l'autre  sur  les 
traictiez  d'entre  icelles  parties ,  fmablement ,  le 
deuxiesme  jour  de  novembre,  vinrent  à  conclusion. 
Et  fut  le  traie tié  fait ,  promis  et  confermé,  par  la  ma- 
nière qui  s'ensuit  : 

«  C'estassavoir,  que  les  seigneurs  du  sang  royal,  d'un 
costé  et  d'autre  ,  excepté  le  conte  de  Mortaigne ,  re- 
tourneront en  leurs  terres  et  seigneuries,  etremenront 
les  gens  d'armes  en  faisant  le  moins  de  dommage  qu'ilz 
pourront  sur  le  plat  pays ,  sans  fraude  ou  décepcion. 
Et  pourra  le  duc  de  Berry,  s'il  lui  plaist,  aler  demourer 
à  Gien  sur  Loire,  et  le  conte  d'Armignac  avec  lui,  l'es- 
pace de  quinze  jours.  Le  roy  de  Navarre  pourra  aler 
en  sa  ducbé  de  Nemoux.  Le  duc  de  Brabant  pourra 
II  7 

aler,  s'il  veut ,  en  Bourgongne ,  veoir  la  duchesse  sa 


seur  \ 


Item.  Les  seigneurs  de  costé  et  d'autre,  eulx  ne 
leurs  gens,  ne  passeront  point ,  ne  yront  par  les  pays 
l'un  de  Tautre ,  ne  soufreront  aler,  afin  que  par  ce 
aucuns  inconvéniens  ou  dommages  ne  viengnent, 
dont  aucun  mal  n'en  sourde  ,  ne  viengne. 

Item.  En  toutes  garnisons  où  il  y  a  plus  de  gens 
d'armes  que  le  nombre  qui  y  souloit  estre ,  n'y  de- 
mourront  pas ,  sinon  ceulx  qui  y  seront  neccessaires 
à  garder  pour  la  seuretë  desdiz  lieux ,  sans  fraulde  ou 
aucune  décepcion.  Et  afin  que  ces  choses  demeurent 
plus  fermes,  lesdiz  seigneurs  jureront  et  bailleront 
lectres  ,  serement ,  et  promesses,  à  aucuns  commis  de 
par  le  Hoy.  Semblablement  jureront  les  capitaines 
qui  seront  esleuz  de  chascune  partie. 

Item.  S'il  est  besoing  et  qu'il  plaise  au  Roy,  il 
quictera  à  aucuns  de  ses  chevaliers  qu'ilz  voisent  avec 
lesdiz  capitaines  à  les  conduire  et  mener,  afin  que 
eulx,  ne  leurs  gens  d'armes  ne  facent  longue  demeure, 
et  qu'ilz  facent  le  moins  de  dommage  que  faire  se 
pourra. 

Item.  Lesdiz  seigneurs,  ne  aucuns  d'eulx  ne  retour- 
neront point  devers  le  Roy,  si  non  qu'il  les  mande  par 
lectres  patentes  scellées  de  son  grant  seel ,  con fermées 
par  son  grant  conseil,  et  pour  cause  neccessaire.  Et 
aussi  ne  pourcliaceront  lesdiz  seigneurs  ne  aucun 
d'eulx,  de  revenir  devers  le  Roy,  et  ce  jureront  et  pro- 
metront  aussi  en  la  main  d'icellui  espécialment  à  ce 


i .  C'est-à-dire  sa  belle-sœur,  Marguerite  de  Bavière ,  femme 
de  Jean  sans  Peur,  son  frère. 

commis,  et  de  ce  baillera,  le  Roy,  ses  lectres  com- 
ment ilz  auront  juré  et  promis  et  ainsi  l'aura  ordonné. 
Et  s'il  advenoit  que  le  Roy  mandast  le  duc  de  Berry, 
semblablement  il  manderoit  le  duc  de  Bourg ongne,  et 
semblablement  s'il  mandoit  le  duc  de  Bourgongne,  il 
manderoit  le  duc  de  Berry,  et  ainsi  les  manderoit 
afin  qu'ilz  feussent  tous  deux  ensemble  au  jour  as- 
signé jusques  au  jour  de  Pasques  prouchainement 
venant. 

Item.  Jureront  lesdiz  seigneurs,  que  de  cy  jusques 
au  jour  de  Pasques  prouchain  venant,  qui  sera  l'an 
mil  quatre  cens  et  onze ,  nul  d'eulx  ne  aucun  d'eulx 
ne  procéderont  de  voie  de  fait  ne  de  rigueur  l'un 
contre  l'autre ,  soit  en  paroles  ou  autrement.  Et  de 
ce ,  seront  lectres  faictes  de  par  le  Roy  contenans  les- 
diz seremens  et  promesses  par  l'ordonnance  de  son 
conseil  royal ,  contenans  aussi  certaines  peines  s'ilz 
les  enfraignent. 

Item.  Le  Roy  eslira  certains  nobles  et  ydoines , 
non  suspects  et  non  pensionnaires  d'aucuns  d'eulx , 
mais  seulement  aiant  serment  au  Roy,  afin  qu'ilz 
soient  au  conseil  du  Roy.  Desquelz  ainsi  esleuz  les 
noms  seront  monstrez  aux  seigneurs  d'un  costé  et 
d'autre. 

Item.  Les  ducs  de  Berry  et  de  Bourgongne  aians 
le  gouvernement  du  duc  d'Acquitaine ,  commectront 
d'un  commun  consentement  aucuns  qui  pendant  leur 
absence  auront  le  gouvernement  dudit  duc  d'Aqui- 
taine au  lieu  d'eulx.  Et  pour  ce,  seront  lectres  faictes 
et  escriptes  au  duc  de  Berry,  qui  ne  les  a  pas  en- 
cores. 

Item.  Le  prévost  de  Paris  sera  osté  de  tous  offices 

royaulx  *,  et  le  Roy  y  pourverra  d'un  autre  selon  qu'il 
lui  semblera  estre  expédient. 

Item,  Que  nuîz  chevaliers  ou  autres,  de  quelconque 
condicion,  degré  ou  estât  qu'ilz  soient,  eulx,  leurs 
hoirs  ne  leurs  biens,  ne  aient  aucun  empeschement 
maintenant ,  ne  ou  temps  avenir  pour  la  cause  et  rai- 
son se  ilz  venoient  ou  non  venoient  au  mandement 
de  l'une  partie  ou  de  l'autre,  dont  aucun  empesche- 
ment leur  feust  fait  d'aucune  desdictes  parties  la  main 
du  Roy  seroit  ostée  et  levée  de  eulx  et  de  leurs  biens 
ou  hoirs.  Et  de  ce  seront  baillées  lectres  de  tous  ceulx 
qui  les  vouldront  avoir  du  Roy  ou  desdiz'  seigneurs.  » 

Lequel  traictié  fut  fait  le  dimenche,  jour  des  âmes  *, 
et  le  lundi  ensuivant  fut  confermé  ,  et  en  quatre  jours 
fut  de  tous  poins  acomply.  Et  est  vérité  que  messire 
Jehan  de  Neele ,  chancelier  du  duc  d'Acquitaine ,  fut 
commis  de  par  le  Roy  à  recevoir  les  seremens  et  pro- 
messes des  seigneurs,  tant  d'un  costé  que  d'autre,  et 
lectres  bailler  de  par  le  Roy  à  tous  ceulx  qui  les  voul- 
drent  avoir.  Le  Roy  déposa  son  prévost  de  Paris, 
c'estassavoir  messire  Pierre  des  Essars ,  chevalier,  et 
le  démist  de  tous  offices  royaulx,  et  en  son  lieu 
establi  en  ladicte  prévosté  messire  Brunel  de  Saint- 
Cler,  chevalier  et  ung  de  ses  maistres  d'ostel.  Et  en- 
vola au  duc  de  Berry  lectres  du  gouvernement  de  son 
filz  le  duc  d'Acquitaine ,  scellées  et  garnies  de  son 
grant  seel,  et  conséquemment,  à  douze  chevaliers, 
quatre  é vasques  et  quatre  seigneurs  de  parlement.  Au 

1 .  Cet  article  s'appliquait  à  Pierre  des  Essarts ,  tout  dévoué  au 
duc  de  Bourgogne. 

2.  Le  dimanche  2  novembre  1410,  qui  tombait  cette  année  là 
le  jour  des  Morts. 

gouvernement  du  Roy,  de  la  Roy  ne  et  du  royaume, 
furent  prins ,  c'estassavoir  l'arcevesque  de  Reims , 
l'évesque  de  Noion,  Tévesque  de  Saint-Flour  et  maistre 
Jehan  de  Charsi',  naguères  seigneur  en  parlement, 
pour  lors  évesque  de  Tournay,  le  grant  maistre  d'ostel 
du  Roy,  c'estassavoir  messire  Guichard  Daulphin,  le 
Grant-maistre  de  Rodes  ,  les  seigneurs  de  Montenay  et 
de  Torsi ,  de  Rambures ,  d'Offemont ,  de  Louvroy  et 
de  Reumancourt,  Saquet,  seigneur  de  Beau  Ru  et  vi- 
dame  d'Amiens ,  messire  Jehan  de  Torsi,  chevalier  du 
duc  de  Berry  et  son  grant  maistre  d'ostel.  Le  seigneur 
de  Saint-George,  lesdiz  seigneurs  de  Berry  et  de  Bour- 
gongne,  chascun  d'eulx  et  ou  nomd'eulx,  commirent 
au  gouvernement  du  duc  d'Acquitaine.  Lesquelles  deux 
parties  se  partirent  de  Paris  et  des  chasteaulx  et  for- 
tresses  d'entour. 

Le  samedi  après  ensuivant ,  le  Roy  fut  griefment 
malade  de  sa  maladie  acoustumée,  et  fut  en  son  hostel 
de  Saint-Pol  enferme.  Mais  la  Royne,  avec  son  filz  le 
duc  d'Acquitaine ,  vint  du  Bois  de  Vinciennes  oudit 
hostel  de  Saint-Pol,  demourer  emprès  son  seigneur. 
Et  le  duc  de  Bourgongne  s'en  ala  à  Meaulx  en  Brie, 
auquel  lieu  le  roy  de  Navarre  vint.  Et  de  là  s'en  ala 
ledit  duc  de  Bourgongne  à  Arras  et  en  Flandres ,  et 
avecques  lui  messire  Pierre  des  Essars  ,  chevalier , 
naguères  prévost  de  Paris,  son  espécial  conseiller;  et 
tousjours  ainsi  que  devant  le  nommoit  prévost  de 
Paris. 

Après  lequel  traictié,  toutes  gens  de  guerre,  tant 
d'un  costé  comme  d'autre  ,  s'en  retournèrent  chascun 

1.  Charsi  ou  Tharsi,  Le  ms.  8345  écrit  Jehan  de  Torssy. 

es  lieux  dont  ilz  estoient  venus  ,  en  mengant  le  povre 
peuple.  En  oultre ,  estoient  venus  au  mandement  du 
duc  d'Orléans,  en  ceste  armée,  grant  quantité  de  Lom- 
bars  et  Gascons ,  lesquelz  avoient  chevaulx  terribles 
et  acoustumez  de  tourner  en  courant,  ce  que  n'avoient 
point  acoustumé  François,  Picars,  Flamens,  ne  Bre- 
bançons  à  veoir,  et  pour  ce  leur  sembloit  ce  estre 
grant  merveille  *.  Et  d'autre  part ,  pour  tant  que  le 
conte  d'Armaignac  estoit  venu  à  grant  compaignie  au 
mandement  des  princes  dessusdiz ,  et  qu'on  appeloit 
ses  gens  Armignas,  furent  tous  ceulx  tenans  le  parti  du 
duc  d'Orléans ,  de  là  en  avant  appeliez  en  commun 
langaige  Armignas.  Et  combien  que  depuis  iceulx 
feussent  en  la  compaignie  du  Roy  et  du  duc  d'Acqui- 
taine ,  et  aussi  de  plusieurs  autres  grans  seigneurs  du 
sang  royal ,  sans  comparaison  plus  grans  que  n'estoit 
ledit  conte  d'Armignac,  non  obstans  que  les  seigneurs 
dessusdiz  en  feussent  très  mal  contens ,  si  ne  les  nom- 
moit-on  autrement,  et  dura  ce  nom,  par  trèsgrant 
espace  de  temps,  à  tous  ceulx  tenans  ce  parti.  Et 
pour  tant  que  les  traictiez  dessusdiz  furent  en  partie 
faiz  et  communiquez  en  l'ostel  de  Vicestre  *,  où  se 
tenoit  adonc  le  duc  de  Berry,  le  duc  d'Orléans  et  les 
autres  princes ,  fut  icelle  paix  nommée  de  plusieurs 
La  paix  de  Vicestre.  Ainsi  et  par  ceste  manière  se  dé- 
partirent les  grosses  assemblées  qui  pour  ce  temps 
estoient  venues  entour  Paris.  Et  demourèrent  aucune 
espace  de  temps  Ifes  seigneurs  qui  estoient  commis 
au  gouvernement  dont  dessus  est  faicte  mencion ,  de- 

\ .  Ce  que  dit  ici  Monstrelet  des  qualités  des  chevaux  de  Lom- 
bardie  et  de  la  Gascogne ,  est  à  noter. 
!2.  Le  château  de  Bicêtre. 

vers  le  Roy  et  le  duc  d*àcquitaine.  Si  entendoit  le 
povre  peuple  que  par  ce  moien  doresenavant  deust 
demourer  paisible.  Mais  tout  le  contraire  advint  en 
assez  brief  terme  ensuivant ,  comme  cy-après  sera 
déclairé.  / 

CHAPITRE  LXVII. 

Comment  une  congrégacion  fut  faicte  et  assemblée  par  l'Université  de 
Paris  à  cause  des  requestes  et  demandes  faictes  par  les  légats  du  pape 
pour  aucuns  dixiesmes  qu'il  demandoit. 

Après  toutes  les  choses  dessusdictes ,  le  xxiiii®  jour  * 
du  moys  de  novembre ,  à  Saint-Bernard  à  Paris,  fut 
faicte  une  congrégacion  générale  de  par  l'Université , 
en  laquelle  furent  appeliez  et  évoquez  l'arcevesque 
de  Reims ,  Tévesque  du  Puy  en  Auvergne  et  plusieurs 
autres  prélas  et  gens  d'église,  et  généralement  tous  les 
maistres ,  bacheliers  et  licenciez  tant  en  droit  canon 
comme  civil ,  jà  soit  ce  que  autrefois  n'estoi  point 
acoustumé  de  appeller  les  licenciez ,  ne  les  bacheliers, 
mais  tant  seulement  les  maistres.  Et  fu  faicte  ladicte 
congrégacion  sur  les  demandes  et  requestes  faictes  par 
l'arcevesque  de  Pise  et  autres  légaulx  de  nostre  saint 
père  le  pape ,  qui  furent  pareillement  sur  le  dixiesme 
et  vacant  et  sur  les  procuracions  et  despoulles  des 
trespassez.  Mais  premièrement  en  ladicte  congrégacion 
fut  leue  une  ordonnance  solennelle  autjg^fois  faicte  du 
temps  maistre  Pierre  de  I^a  Lune  %  par  le  conseil  de 
l'Église  de  France,  sur  les  libériez  et  franchises  de 
ladicte  Eglise  ,  de  par  le  Roy  et  son  grant  conseil ,  et 

1.  Le  ms.  Suppl,  fr.  93  et  les  imprimés  portent  :  le  xxm'jour. 

2.  Benoît  XIII. 

par  parlement  roborée  et  confermëe,  l'an  mil  quatre 
cens  et  six  :  c'estassavoir  que  ladicte  Église  soit  main- 
tenue et  conservée  en  ses  anciennes  franchises  et  par 
ainsi  quicte  de  tous  dixiesmes ,  procuracions  et  toutes 
exactions  de  subsides  quelconques.  Et  pour  ce  que 
lesdiz  légaulx,  en  demandant  vindrent  contre  lesdictes 
constitucions  et  arrest ,  fu  conclud  que  ladicte  ordon- 
nance seroit  gardée  sans  enfraindre.  Et  pour  meilleure 
observance,  l'Université  mist  et  ordonna  solemnelz 
hommes  devers  le  Roy  et  son  conseil  et  devers  ledit 
parlement,  ausquelz  appartient  ledit  arrest  à  défendre, 
et  eschever  les  inconvéniens  qui  s'en  pourroient  ensuir 
par  l'infraction  de  ladicte  ordonnance  et  constitu- 
cion. 

Item ,  fut  conclud  que  se  le  pape  ou  les  légaulx 
veulent  aucun  compeller  ou  contraindre  par  censure 
ecclésiastique  ou  autrement  à  paier  lesdiz  tribus ,  que 
on  appelle  de  eulx  au  concile  général  de  ladicte  Eglise. 
Item  ,  s'il  y  a  aucuns  collecteurs  ou  subcollecteurs 
voulans  avoir  ou  exiger  lesdiz  succides  (sic),  qu'ilz 
soient  punis  par  prinse  de  leur  temporel  s'ilz  en  ont , 
et  si  non,  qu'ilz  soient  mis  en  prison. 

En  oultre  fut  conclud  qu'à  poursuivir  ledit  fait,  soit 
requis  en  aide  le  procureur  du  Roy  et  des  autres  sei- 
gneurs qui  se  veulent  adjoindre  avec  ladicte  Uni- 
versité. 

Finablement  fut  conclud  que  ou  cas  que  le  pape 
allegueroit  neccessité  évidente  en  l'Église,  que  le  con- 
seil de  l'Église  française  seroit  évoqué ,  et  là  seroit 
advisée  une  manière  de  subvencion  ,  non  mie  par 
manière  de  deu ,  mais  par  manière  de  subside  chari- 
table ,  et  seront  levées  et  recueillies  lesdictes  pécunes 

par  certains  bons  preudommes  esleiiz  par  ledit  con- 
seil, qui  les  distribueront  à  ceulx  qui  seront  ordonnez 
par  ledit  conseil. 

Item.  Le  lundi  ensuivant  fut  fait  un  conseil  roval, 
où  fut  présent  le  duc  d'Acquitaine,  Tarcevesque  de  Pise 
et  autres  légaulx  du  pape,  aussi  le  Recteur  de  l'Univer- 
sité et  plusieurs  autres  de  ladicte  Université.  Et  oudit 
concile  ,  proposa  ledit  arcevesque  de  Pise  que  ce  qu'il 
demandoit  estoit  deu  à  la  chambre  apostolique ,  et 
que  quiconques  le  denyoit  à  paier,  il  n'estoit  pas 
chrestien.  Desquelles  paroles,  l'Université  mal  contente 
dist  que  lesdictes  paroles  estoient  proférées  au  des- 
honneur du  Roy  et  obprobre  de  l'Université  et  par 
conséquent  de  tout  le  royaume.  Pour  lesquelles  choses 
fut  de  rechef,  le  dimenche  ensuivant  xxix®  jour  dudit 
moys  de  novembre ,  faicte  une  congrégacion  générale 
où  elle  avoit  esté  faicte  le  dimenche  devant,  où  il  fut 
conclud  que  l'Université  envoieroit  certains  légaulx 
pour  lui  exposer  les  paroles  dictes  et  proposées  par 
lesdiz  légaulx  du  pape,  en  lui  requérant  que  publique- 
ment soient  révoquées  et  -par  eulx  rappellées  ,  et  en 
cas  qu'ilz  ne  les  vouldroient  révoquer  et  rappeller,  la 
faculté  de  théologie  escripra  contre  eulx  sur  les  articles 
de  foy,  et  seront  punis  selon  l'exigence  du  cas.  Item , 
fut  conclud  que  ladicte  Université  de  Paris  escriproit 
à  toutes  autres  Universitez ,  prélats  et  chappellains 
qu'ilz  se  adjoingnissent  à  l'Université  de  Paris  en  la 
poursuite  dudit  fait. 

Maintes  autres  choses  furent  touchées  oudit  parle- 
ment ,  lesquelles  pour  cause  de  briefté  sont  laissées  à 
escripre  en  ce  présent  livre.  Toutesfoiz  la  conclusion 
fut  telle  pour  bailler  response ,  que  le  pape  n'auroit 

point  de  subside,  si  non  par  la  manière  dessus  dé- 
clairée.  Item,  fut  conclud  que  l'Université  de  Paris 
requerroit  à  l'arcevesque  de  Reims  et  aux  autres  du 
grant  conseil  du  Roy  qui  ont  fait  serment  à  l'Univer- 
sité ,  qu'ilz  se  adjoingnent  à  icelle  de  la  poursuicte  de- 
vant dicte,  ou  ilz  en  seront  privez.  Et  est  assavoir  que 
après  toutes  ces  choses ,  les  légaulx  ,  eulx  doubtans , 
s'en  alèrent  et  se  partirent  de  Paris  sans  dire  adieu. 
Comme  on  disoit  communément  à  Paris,  nostre  saint 
père  le  pape  envoya  ses  ambaxadeurs  devers  le  Roy 
pour  le  paiement  du  dixiesme  imposé  sur  l'Eglise  Fran- 
çoise ,  et  en  comptant  de  leur  légacion  dirent  au  con- 
seil du  Roy,  présent  le  duc  d'Acquitaine ,  que  non  mie 
seulement  l'Eglise  françoise  estoit  obligée  et  tenue  à 
ladicte  solucion  dudit  subside  ,  mais  toutes  églises 
quelzconques  estoient  de  prime  face  à  la  voulenté  du 
pape  par  le  droit  divin  Levitici  9^,  où  il  dit  en  la  sen- 
tence :  Les  dyacres  paioient  au  souverain  prestre  le 
dixiesme.  Secondement  de  droit  naturel  et  positif.  Et 
quant  ces  choses  se  faisoient ,  l'Université  vint  à  eulx. 
Et  lendemain  ,  fut  faicte  une  congrégacion  ou  collège 
des  Rernardins.  Et  là  fut  délibéré  que  la  manière  de 
demander  ce  subside  est  à  réprouver,  inique  et  con- 
traire à  loy  et  à  décret  par  le  Roy  et  son  conseil  fait 
l'an  mil  quatre  cens  et  six,  et  voult  l'Université  que 
ceste  loy  feust  conservée  sans  estre  corrompue.  Et 
fut  dit  que  là  ou  le  pape  ou  ses  légaulx  vouldroient  ce 
demander  et  contraindre  aucun  à  le  paier  par  censure 
d'église ,  que  ladicte  Université  appelleroit  au  concile 
général  de  l'Eglise.  Et  là  où  les  nouveaulx  gouver- 
neurs du  Roy  et  du  royaume  vouldroient  ou  présu- 
meroient  aucunement  actempter  contre  la  loy  dessus- 

dicte,  icelle  Université  appelleroit  devant  le  Roy  et 
les  seigneurs  du  conseil.  Et  où  il  auroit  aucuns  de 
l'Université  qui  laboureroient  pour  la  solucion  du 
dixiesme,  ilz  en  seroient  privez.  Et  s'il  en  advenoit 
d'aucuns  labourans  à  ce,  qui  eussent  temporel,  l'Uni- 
versité requeroit  au  Roy  que  leur  temporel  feust  mis 
en  sa  main  ,  et  ou  cas  qu'ilz  n'en  auroient  point ,  ilz 
feussent  emprisonnez.  Et  se  par  manière  de  voie  cari- 
tative  ,  nostre  saint  père  le  pape  eslevoit  subside ,  il 
pleust  à  l'Université  supplier  au  Roy  que  les  prélas 
feussent  évoquez  par  le  royaume  pour  deux  choses  : 
Premièrement,  pour  adviser  quelles  choses  sont  traic- 
tées  au  conseil  général  de  l'universelle  Église  *,  secon- 
dement, à  délibérer  de  ce  et  sur  le  contenu  es  re- 
questes  desdiz  ambaxadeurs  sur  ledit  dixiesme.  Et  se 
il  estoit  délibéré  que  nostre  saint  père  ait  ledit  subside, 
l'Université  veult  que  soient  députez  aucuns  prélas 
preudommes  de  ce  royaume  qui  recevront  l'argent 
pour  la  paix  des  Grecs  et  des  Latins  et  pour  l'union 
du  royaume  d'Angleterre,  pour  la  queste  de  la  Saincte 
Terre  et  prédicacion  de  l'Evangile  et  de  toute  créa- 
ture ,  car  ce  sont  les  fins  pour  lesquelz  le  saint  père 
esliève  cedit  subside,  comme  dient  ses  légaulx.  L'Uni- 
versité requist  sur  ce  aux  seigneurs  de  parlement  qu'ilz 
se  adjoingnissent  avecques  eulx  ,  car  ce  est  leur  arrest 
et  aussi  le  fait  des  procureurs  du  Roy  et  autres  sei- 
gneurs à  la  prosécucion  desquelz  ladicte  loy  futfaicte. 
Item ,  fut  député  maistre  Ursin  à  proposer  devant  les 
seigneurs,  et  à  respondre  aux  raisons  desdiz  ambaxa- 
deurs. Et  en  fin ,  ledit  arcevesque  de  Pise ,  considé- 
rant que  nullement  ne  pourroit  venir  à  son  entencion, 
se  humilia  devant  ladicte  Université  et  parla  particu- 

lièrement  à  aucuns  des  principaulx  afin  qu'ilz  tenissent 
la  main  à  sa  besongne.  Néantmoins,  le  xxviii®  jour  du 
moys  de  janvier  ensuivant,  fut  par  eulx  conclud  que 
de  leur  consentement  ne  seroit  baillé  au  pape  nul 
subside  sans  avoir  premier  l'accord ,  le  conseil  et  oc- 
troy  de  l'Eglise  françoise.  Et  sur  ce  furent  prinses 
nouvelles  journées.  Et  le  xi®  jour  de  février,  plusieurs 
prélas  furent  évoquez  pour  avoir  leur  advis  sur  ceste 
matière.  Mais  finablement,  par  la  diligence  etsolicitude 
de  l'Université,  ilz  ne  porent  venir  à  conclusion  que 
nulles  pécunes  feussent  données  et  octroiées  au  pape 
par  quelconques  manière  que  ce  feust.  Non  obstant 
que  la  plus  grant  partie  des  seigneurs  et  par  espécial 
les  princes,  en  estoient  assez  contens.  Et  pendant  que 
les  cboses  dessusdictes  se  traictoient ,  ledit  pape  en- 
voia  ses  lectres  devers  le  roy  de  France  contenans  que 
les  Florentins  ne  vouloient  plus  estre  de  sa  partie,  pour 
la  doubte  qu'ilz  avoient  du  roy  Lanselot.  Lequel  roy 
Lanselot  assembloit  de  jour  en  jour  grant  puissance 
de  gens  d'armes ,  comme  rescripvoit  ledit  pape ,  pour 
envayr  et  prendre  la  cité  de  Romme  et  toutes  les  ré- 
gions d'autour,  pour  en  fin  avoir  la  dominacion  et 
obéissance  de  la  chaise  Saint- Pierre  et  du  siège  apos- 
tolique ,  et  y  mètre  ung  pape  qui  feust  du  tout  à  sa 
poste*.  Laquelle  chose  ,  se  ainsi  advenoit,  pourroit 
estre  plus  grant  erreur  que  devant.  Et  pour  tant ,  de 
rechef  requéroit  au  Roy,  à  ses  princes  et  à  ladicte 
Université,  que  pour  obvier  à  telz  inconvéniens  il  eust 
aide  et  confort  de  eulx.  Laquelle  aide,  par  la  diligence 
et  longue  poursuite  dudit  arcevesque  de  Pise ,  lui  fut 

1 .  En  son  pouvoir,  potestas. 

depuis  accordé ,  ainsi  et  par  la  manière  que  cy- après 
sera  déclairé. 

CHAPITRE    LXVIII. 

Comment  le  seigneur  de  Crouy  fut  prins  de  ceulx  tenans  le  parti  d'Or- 
léans en  alant  en  ambaxade  devers  le  duc  de  Berry  de  par  le  duc  de 
Bourgongne. 

Item ,  après  toutes  ces  besongnes ,  le  duc  de  Bour- 
gongne envoia  trois  de  ses  conseillers  ambaxadeurs , 
c'estassavoir  les  seigneurs  de  Crouy  et  de  Dours,  che- 
valiers ,  et  maistre  Raoul  le  Maistre ,  chanoine  de 
Tournay  et  d'Amiens ,  licencie  en  lois ,  à  Paris,  devers 
le  Roy  et  son  conseil  pour  aucuns  ses  afaires,  et  de  là 
devers  le  duc  de  Berry,  son  oncle  et  son  parrain ,  à 
Bourges.  Mais  quant  ilz  furent  entre  Orléans  et  ladicte 
ville  de  Bourges ,  ledit  seigneur  de  Crouy  fut  prins  et 
retenu  des  gens  du  duc  d'Orléans  tout  seul ,  le  ven- 
dredi pénultime  jour  de  janvier.  Et  ne  fut  baillé  nul 
empeschement  à  nul  de  aultres,  ne  à  leurs  serviteurs. 
Et  de  là  fut  mené  en  ung  chastel  à  trois  lieues  près  de 
la  ville  de  Blois.  Et  lendemain  ,  fut  fort  examiné  et 
interrogué  très  rigoreusement  sur  la  mort  du  duc 
d'Orléans  défunct,  et  de  fait  fut  gehayné  pour  savoir 
s'il  en  avoit  esté  complice  ou  consentant.  Mais  onques 
pour  chose  qu'on  lui  feist ,  ne  congneut  riens  qui  lui 
tournast  à  préjudice.  Et  le  dimenche  ensuivant  fut 
mené  à  Blois  et  mis  en  une  prison  moult  destroite- 
ment.  Et  les  autres  ambaxadeurs  dessusnommez  s'en 
alèrent  devers  le  duc  de  Berry,  et  lui  dirent  et  expo- 
sèrent leur  légacion  et  ce  qu^lz  avoient  de  charge  de 
par  ledit  duc  de  Bourgongne.  Et  après  lui  prièrent 

humblement  qu'il  voulsist  tant  faire  au  duc  d'Orléans 
que  icellui  seigneur  de  Crouy  feust  délivré  hors  de  ses 
mains,  et  lui  racomptèrent  premier  la  manière  de  sa 
prinse.  Lequel  duc  de  Berry,  tantost  rempli  de  grant 
fureur  et  courroux ,  envoya  ses  lectres  signées  de  sa 
main  devers  ledit  duc  d'Orléans ,  contenans  que 
tantost  et  sans  délay  il  lui  envoiast  ledit  prisonnier, 
lequel  alant  devers  lui  avoit  esté  prins  desraisonna- 
blement ,  et  se  ainsi  ne  le  faisoit ,  ii  le  tenoit  pour  son 
ennemi.  Ausquelles  lectres  ledit  duc  d'Orléans  rescripvi 
à  son  oncle  assez  courtoisement ,  en  sov  excusant  de 
ladicte  prinse  et  aussi  en  prolonguant  la  besongne. 
Et  peu  de  jours  après,  le  Roy  et  le  duc  d'Acquitaine , 
auxquelz  ladicte  prinse  estoit  jà  apparue  pareillement, 
escripvirent  et  mandèrent  au  duc  d'Orléans  que  in- 
continent délivrast  ledit  de  Crouy,  sur  autant  qu'il  les 
doubtoit  à  courroucer.  Néantmoins  ,  pour  quelques 
lectres  ou  mandemens  qui  lui  feussent  envoiez  ne  le 
vouloit  délivrer,  mais  qui  plus  est,  fut  détenu  prison- 
nier destroictement  et  en  grant  rigueur  comme  dit  est, 
et  par  plusieurs  fois  diversement  examiné  et  ques- 
tionné. Et  ce  pendant ,  les  autres  ambaxadeurs  en- 
volèrent leurs  messages  devers  le  duc  de  Bourgongne 
et  lui  notifièrent  la  prinse  dessusdicte  et  les  diligences 
qu'ilz  avoient  faictes  pour  sa  délivrante.  Lequel  duc 
ne  le  print  point  bien  en  gré,  mais  en  fut  moult  trou- 
blé ,  car  moult  amoit  ledit  seigneur  de  Croy.  Et  pour 
ce  ,  lui  considérant  ceste  entreprinse  et  aucunes  autres 
qui  s'estoient  faictes  sur  ses  gens  et  autres  ses  favo- 
rables ,  afin  de  y  résister  et  pourveoir  se  besoin  g  lui 
estoit,  se  disposa  de  tout  son  povoir  à  assembler 
finances ,  et  tant ,  que  aux  Gantois  vendi  ses  confisca- 

cions,  et  à  aucuns  autres  Flamens  rendi  leurs  libertez 
pour  argent.  Et  mena  son  filz^  le  conte  de  Cliarrolois  \ 
en  plusieurs  villes  de  Flandres  pour  leur  monstrer 
leur  seigneur  à  venir,  et  à  ceste  occasion  en  receut 
plusieurs  dons,  et  après  tint  ung  grant  conseil  sur  ses 
afaires  en  la  cité  de  Tournay  avecques  ses  deux  se- 
rourges ,  c'estassavoir  le  duc  Guillaume ,  conte  de 
Haynnau,  et  l'évesque  de  Liège;  et  si  y  estoit  le  conte 
de  Namur  et  plusieurs  autres  grans  seigneurs  des 
marches  de  l'empire ,  auxquelz  il  requist  leur  service 
et  aide  se  besoing  lui  estoit ,  contre  tous  ses  adver- 
saires ,  et  par  espécial  contre  le  duc  d'Orléans ,  ses 
frères,  et  leurs  allez.  Lequel  service  ilz  lui  promirent  à 
faire  libéralment  en  tout  ce  qui  leur  seroit  possible. 
Et  de  là ,  après  lesdictes  promesses,  vint  à  Lisle.  Du- 
quel lieu  vint  devers  lui  le  mareschal  Bouciquault, 
naguères  gouverneur  de  Gennes  ,  lequel  il  reçeut  très 
agréablement  et  le  mena  avecques  lui  en  sa  ville 
d'Arras.  Et  là  évoqua  tous  les  seigneurs  et  autres 
nobles  hommes  de  son  pays  d'Artois  et  des  dépen- 
dences ,  lesquelz  assemblez  en  la  sale  de  son  hostel , 
tant  par  sa  bouche  comme  par  maistre  Guillaume 
Bouvier,  chevalier,  licencié  en  lois  ,  exposa  et  fist 
exposer  comment  tous  les  jours  ses  adversaires  s'esfor- 
çoient  de  prendre  et  emprisonner  ses  gens  et  de  fait 
a  voient  prins  et  emprisonné  le  seigneur  de  Crouy. 
Pour  quoy,  à  tous  ceulx  qui  là  estoient  venus  à  son 
mandement ,  il  leur  prioit  qu'ilz  lui  feussent  loiaulx , 
et  que  se  besoing  lui  estoit,  que  pour  souldées  avoir 
ilz  le  voulsissent  servir;  et  que  ilz  sceussent  certaine- 

4.  Plus  tard  Philippe  le  Bon  ,  duc  de  Bourgogne. 

ment  que  c'estoit  pour  la  seureté  de  lui  et  aussi  du 
Roy  et  de  son  filz  le  duc  d'Acquitaine,  du  ceptre  royal, 
et  à  la  conservacion  de  la  couronne  de  ce  noble 
royaume,  ce  qu  il  avoit  fait  contre  le  duc  d'Orléans 
père  du  duc  présent.  De  laquelle  mort,  naguères  la 
paix  fut  faicte  par  le  Roy  en  la  cité  de  Chartres  et 
escripte  en  lectres  royaulx.  Et  se  il  y  a  aucunes  con- 
dicions  contenues  èsdictes  lectres  qui  restent  encores 
à  acomplir  de  par  moy,  je  suis  tout  prest  et  appareillé 
par  fait  et  par  œuvre  à  paracomplir  si  avant  et  oultre 
que  raison  donra,  jusques  à  pleine  satisfaction.  Ces 
choses  ainsi  dictes,  tous  les  chevaliers  et  nobles  res- 
pondirent  tous  à  une  voix  que  de  tout  leur  povoir  ilz 
le  serviroient.  Et  de  là,  chascun  s'en  retourna  en  son 
pays  et  lieu  dont  il  estoit. 

Ledit  mareschal  Bouciquault  vint  à  Paris,  et  là  ,  en 
plein  conseil  royal  où  le  duc  d'Acquitaine  estoit  pré- 
sent ou  lieu  de  son  père  le  Roy,  accusa  les  Genevois 
en  moult  de  manières,  et  se  excusa  moult  fort  devers  le 
duc  d'Acquitaine  et  le  grant  conseil ,  en  priant  moult 
fort  que  pour  les  combatre  et  subjuguer,  finances  et 
gens  d'armes  lui  feussent  baillez.  A  laquelle  requeste 
on  différa  de  lui  respondre  et  lui  fut  jour  assigné. 
Pendant  lequel  jour  s'en  ala  devers  les  autres  seigneurs 
du  sang  royal,  lesquelz  il  pria  moult  d'estre  ses 
moiens  envers  le  Roy  et  son  conseil  afin  qu'il  feust 
expédié.  Et  adonc  ledit  conseil  et  les  Trois  Estas  or- 
donnèrent que  dedens  le  jour  de  Pasques  lesdiz  Gene- 
vois seroient  évoqués  et  appeliez  à  comparoir  parde- 
vant  eulx  à  Paris,  où  lors  dévoient  estre  plusieurs 
nobles  et  gens  d'église  pour  autres  afaires ,  c'estassa- 
voir  pour  avoir  leur  consentement  que  ledit  duc  d'Ac- 

quitaine  soit  constitué  et  establi  régent  du  royaume  de 
France ,  car  ceulx  de  Paris  le  veulent  et  désirent  sur 
toutes  autres  choses.  Laquelle  besongne  venue  à  la 
congnoissance  du  duc  de  Berry,  n'en  fut  point  con- 
tent. Et  pour  y  obvier  escripvi  moult  notablement  au 
duc  d'Acquitaine ,  à  la  Royne  sa  mère ,  et  au  grant 
conseil  du  sang  royal,  en  remonstrant  plusieurs  causes 
raisonnables  pour  quoy  ce  ne  se  povoit  faire  actendu 
la  jeunesse  d'icellui ,  disant  et  affermant  en  oultre  que 
de  tout  son  povoir  et  selon  ce  que  pieçà  avecques  son 
frère  de  bonne  mémoire ,  Phelippe  ,  duc  de  Bour- 
gongne ,  il  avoit  promis  et  juré  sur  le  saint  précieux 
corps  de  Nostre-Seigneur  Jhésucrist  que  son  seigneur 
et  nepveu  il  garderoit  et  défendroit  envers  et  contre 
tous  jusques  à  la  mort. 

Et  pendant  que  ces  besongnes  se  traictoient,  le 
Roy,  qui  estoit  malade ,  retourna  en  santé ,  et  par 
ainsi  le  duc  d'Acquitaine  ne  fut  point  régent  ;  dont 
ledit  duc  de  Berry  fut  moult  joieux  et  en  son  cuer 
appaisié. 

En  après,  pour  le  grant  débat  qui  estoit  apparent 
entre  les  ducs  d'Orléans  et  de  Bourgongne ,  fut  dé- 
fendu de  par  le  Roy  par  ses  lectres  royaulx  scellées  de 
son  grant  seel,  par  ses  bailliages,  seneschauîcies ,  vis- 
contez  et  prévostez  de  tout  son  royaume  ,  et  publiées 
par  tous  lesdiz  lieux,  que  nulz  nobles,  de  quelque  no- 
blesse qu'ilz  feussent  ou  de  quelque  prééminence , 
n'alassent  au  mandement  de  Tune  partie  ne  de  l'autre, 
ne  que  à  l'un  ne  à  l'autre  nul  ne  présumast  de  les 
servir  en  armes,  sur  la  confiscacion  de  tous  ses  biens. 
Et  tantost,  le  mercredi  de  la  sepmaine  peneuse,  le  duc 
de  Bourbon  et  le  conte  de  Vertus ,  frère  au  duc  d'Or- 

îeaiis,  à  tout  cinq  cens  bacinets ,  vindrent  à  Clermont 
en  Beauvoisis  et  descendirent  par  la  Normandie.  Mais 
le  conte  de  Vertus  ne  demoura  mie  longuement  là , 
ains  print  une  partie  de  ses  gens  d'armes  et  se  parti 
dudit  duc  de  Bourbon ,  et  s'en  ala  es  parties  de  Sois- 
sonnois  et  de  Valois  et  en  la  baronnie  de  Coucy,  qui 
estoient  à  son  frère  le  duc  d'Orléans,  et  là  mist  les- 
dictes  gens  d'armes  en  garnison. 

Et  est  vérité  que  quant  le  duc  de  Bourgongne ,  qui 
estoit  adonc  à  Arras,  oy  ces  nouvelles,  il  en  fut  moult 
troublé,  et  le  plus  brief  qu'il  pot  manda  de  toutes  pars 
gens  de  guerre,  et  qu'ilz  feussent  tous  ou  chastel  en 
Cambrésis  le  pénultime  jour  d'avril.  Mais  quant  ce 
vint  à  la  congnoissance  du  Boy  et  de  son  conseil ,  il 
envoya  tantost  devers  lesdiz  ducs,  notables  et  solen- 
nelz  ambaxadeurs ,  et  leur  manda  et  fist  faire  défense 
sur  peine  de  confiscacion  de  tous  leurs  biens  et  de 
leurs  seigneuries ,  et  avecques  ce  d'estre  tenus  et  ré- 
putez  ennemis  à  lui  et  à  tout  son  royaume ,  qu'ilz  se 
gardassent  de  faire  nulles  entreprises  l'un  contre 
l'autre ,  mais  feissent  retraire  leurs  gens  d'armes.  Au- 
quel commandement  ilz  obéirent  pour  ceste  fois  tous 
deux  assez  humblement,  et  se  abstindrent  par  certain 
espace  de  temps. 

DE  L'AN  MCCCCXI. 

[Du  12   avril   1411  au  3  avril  1412.] 


CHAPITRE  LXIX. 

Comment  le  duc  d'Orléans  envoia  ses  ambaxadeurs  devers  le  Roy  et  lui 
escripvi  ses  lectres ,  lesquelles  grandement  chargoient  le  duc  de  Bour- 
gongne  et  ceulx  de  sa  partie. 

Au  commencement  de  cest  an ,  le  duc  d'Orléans , 
rion  content  de  ce  que  les  gouverneurs  du  Roy,  c'est- 
assavoir  ceulx  qui  y  estoicnt  de  par  le  duc  de  Bour- 
gongne,  avoient  plus  grande  audience  que  les  autres , 
et  avecques  ce  ,  que  cliascun  jour  en  déboutoit  et 
eslongnoit  dudit  gouvernement  et  de  leurs  offices 
ceulx  qui  avoient  esté  à  son  feu  père  et  qui  estoient  à 
lui ,  envoia  devers  le  Roy  ses  ambaxadeurs ,  et  lui  fist 
remonstrer  les  besongnes  dessusdictes  ,  et  aussi ,  re- 
querre  que  les  homicides  qui  avoient  murdri  sondit 
père  feussent  punis  selon  les  traictiez  paravant  pas- 
sez ;  lesquels  homicides  se  tenoient  chascun  jour  ou 
royaume.  Ausquelz  ambaxadeurs  fut  respondu  et  pro- 
mis de  par  le  Roy  et  son  conseil  ,  qu'on  pourvoieroit 
à  tout ,  ainsi  qu'il  appartiendroit.  Et  après  leur  dépar- 
tement le  Roy  envoya  à  Bourges  devers  le  duc  de 
Berry ,  son  oncle ,  et  lui  fist  requerre  bien  acertes  , 
que  pour  le  bien  de  son  royaume  il  se  voulsist  entre - 
mectre  d'entretenir  en  paix  ses  deux  nepveux,  c' estas- 
savoir  les  ducs  d'Orléans  et  de  Bourgongne  ;  laquelle 
chose  il  promist  faire.  Et  pour  y  besongner  envoia 

l'arcevesque  de  Bourges  *  à  Paris ,  instruit  de  par  ledit 
duc  de  ce  qu'il  avoit  à  remonstrer  et  qui  estoit  à  faire 
touchant  ceste  matière.  Et  tantost  après ,  fut  ledit 
chancelier  *  envoyé  avecques  le  mareschal  Bouciquault 
et  aucuns  autres ,  devers  ledit  duc  de  Bourgongne , 
qui  estoit  à  Saint-Omer.  Lequel ,  après  qu'il  eut  oy  les 
poins  et  les  articles  de  ladicte  ambaxade,  fist  response 
qu'à  lui  ne  tenoit  pas,  ne  tenroit,  que  tous  les  traie- 
tiez  paravant  passez  ne  feussent  entretenus,  et  que 
du  tout  il  vouloit  obéir  au  Roy  ;  et  de  ce  firent  leur 
rapport.  Et  pour  ce  que ,  selon  la  voulenté  du  duc 
d'Orléans  et  de  son  conseil,  on  ne  procédoit  point 
assez  asprement  contre  lesdiz  homicides ,  et  aussi 
pour  plusieurs  autres  choses ,  rescripvi  ses  lectres , 
signées  de  sa  mîain,  devers  le  Roy.  Desquelles  la  te- 
neur s'ensuit  : 

(c  Mon  trèsredoubté  seigneur,  humble  recomman- 
dacion  prémise.  Naguères,  mon  trèsredoubté  seigneur, 
vindrent  à  moy  deux  de  vos  conseillers,  c'estassavoir 
messire  Colart  de  Charleville ,  chevalier,  et  maistre 
Simon  de  Nanterre ,  président  en  vostre  parlement , 
lesquelz  il  vous  a  pieu  à  moy  envoler  pour  moy  expo- 
ser et  signifier  aucune  chose  de  vostre  voulenté  et  bon 
plaisir,  si  comme  ilz  me  ont  affermé ,  et  ce  me  ont-ilz 
bien  sagement  et  discrètement  déclairé  es  termes  de 
leur  légacion  ,  sur  trois  poins  :  Premièrement ,  requi- 
rent et  plièrent  à  moy  de  par  vous ,  qui  me  povez  et 
devez  commander  comme  à  vostre  humble  et  lovai 
subject  et  serviteur,  que  je  me  submecte  du  discort 

i .  Guillaume  de  Boisratier. 

2.  Eustache  de  Laistre,  qui  avait  remplacé  Jean  de  Montaigu, 
archevêque  de  Sens,  par  lettres  du  G  décembre  14,09. 


[i4H]  D'ENGUERRAN  DE  MONSTRELET.  417 

qui  est  entre  moy  et  le  duc  de  Bourgongne  pour  la 
cause  et  raison  de  la  cruelle  et  inhumaine  mort  de 
mon  trèsredoubté  seigneur  et  père ,  vostre  frère  ger- 
main ,  duquel  Dieu  ait  merci ,  et  madame  la  Royne 
en  a  aussi  prié  de  par  vous  par  lesdiz  conseillers  et 
ambaxadeurs,  afin  que  on  labourast  diligemment  sur 
ce  pour  le  bien  de  paix  et  de  vostre  royaume  ;  et  que 
semblableraent  vous  avez  prié  le  duc  de  Bourgongne. 
Et  disoient,  que  pour  ce  acomplir  et  mener  à  bonne 
fin ,  je  envolasse  querre  de  mes  hommes ,  lesquelz 
vous  avez  en  propos  d'envoier  devers  mon  devantdit 
oncle  sur  ceste  matière  ;  qui  aussi ,  semblablement  y 
envoieroit  quatre  des  siens.  Le  second  point  estoit , 
que  me  priez  que  je  cessasse  de  mander  et  assembler 
gens  d'armes.  Le  tiers  estoit ,  que  je  receusse  les  lec- 
tres  que  me  envolez  sur  la  requeste  par  moy  à  vous 
autrefois  faicte  pour  prendre  les  homicides ,  consen- 
tans,  occiseurs  et  coulpables  de  la  mort  de  mondit 
seigneur  et  père  ,  et  vostre  frère.  En  après  ,  trèsre- 
doubté seigneur,  actendu  diligemment  les  poins  de- 
vantditz  et  eue  délibéracion  sur  les  choses  devantdictes, 
je  leur  respondi  que  je  vous  regracioie,  et  regracie  à 
présent  tant  humblement  comme  je  puis ,  de  ce  qu'il 
vous  a  pieu  envoier  à  moy.  Car  plus  grant  joye  avoir 
ne  puis  que  quant  je  oy  souvent  nouvelles  de  vous  et 
de  vostre  noble  estât,  et  que  je  estoie  et  suis  celiui  qui 
en  vostre  service  et  obédience ,  comme  je  doy,  vueil 
exposer  mon  corps  et  quanque  j'ay  de  ma  puissance 
et  de  mes  subjetz.  Mais  pour  ce  qui  m'estoit  lors  ex- 
posé de  par  vous  ,  qui  estoient  grans  choses  et  nou- 
velles quant  à  moy,  je  ne  leur  peuz  lors  bailler  res- 
ponse  ,  excepté  que  je  leur  dis  que  je  vous  envoieroie 

response  le  plus  tost  que  je  pourroie.  Laquelle  res- 
ponse  j'ay  différé  jusques  à  présent,  car  je  scay,  entour 
vous  et  en  vostre  conseil  et  service  ,  plusieurs  de  mes 
ennemis ,  lesquelz  vous  devez  tenir  dès  maintenant 
vos  ennemis  ,  ausquelz  madicte  response  ,  mes  amers 
propos,  mes  entendons  et  mes  faiz  je  ne  vueil  mie 
estre  communiquez ,  ne  congneuz.  Ne  aussi ,  raison- 
nablement ne  devroient  point  estre  ne  assister  à  quel- 
que chose  regardant  moy,  ne  mon  fait ,  ne  estre  en- 
tour  vous  en  conseil ,  ne  service.  Et  à  vous  informer 
et  certifier  plus  plainement  sur  ce ,  Irèsredoubté  sei- 
gneur, je  ,  qui  suis  vostre  humble  filz  et  nepveu ,  obli- 
gié  et  appareillié  à  vous  servir  et  obéir  comme  à  mon 
souverain  et  droicturier  seigneur,  désirant  de  tout  mon 
cuer  observer,  honnourer  et  exaulcer  selon  mon  po- 
voir  vostre  seigneurie  et  Testât  de  madame  la  Royne , 
de  monseigneur  d'Acquitaine  et  de  tous  voz  autres 
enfans  et  de  tout  vostre  royaume,  et  à  vous  adviser  et 
conseiller  vrayement  et  loyaument  sans  ce  que  je  me 
taise  ou  vueille  celer  vérité  pour  le  bien  et  honneur  de 
vous  et  de  toute  la  chose  publique,  j'ay  délibéré  de 
vous  nommer  et  déclairer  aucuns  de  voz  ennemis  et 
des  miens ,  qui  vous  assistent  et  sont  en  vostre  conseil 
et  service.  C'estassavoir  ;  l'évesque  de  Tournay  *,  le 
visdame  d'Amiens,  Jehan  de  Neelle,  le  seigneur  de 
Heilly,  Charles  de  Savoisis ,  Anthoine  de  Craon ,  An- 
thoine  des  Essars ,  Jehan  de  Courcelles ,  Pierre  de 
Fontenay  et  Maurice  de  Ruilly  ^  Tous  ceulx,  par  force 
et  par  violence,  par  faulx  et  mauvais  moiens,  militent 

i .  Jean  de  Thoisy. 

2.   «  Morisse  de  Railly  »  (Suppl.  fr,  93),  Meurice  de  Railly 
ms.  8345). 

et  tiennent  le  lieu  des  bons  preudhommes  et  expulsent 
et  boutent  dehors  les  bons  et  loyaulx  serviteurs  et  leur 
ont  fait  et  fait  faire  plusieurs  griefz  et  irréparables 
dommages  à  l' encontre  de  tous  termes  de  raison ,  et 
vous  donnent  à  entendre  faulses  et  iniques  mençonges 
pour  eslongner  et  éviter  de  vostre  courage  et  dilec- 
tion  ^,  moy  et  plusieurs  de  vos  parens  et  loiaulx  servi- 
teurs et  subjetz.  Pour  quoy  par  ces  moiens  et  par 
autres  voies  et  diverses  manières  iniques  et  désordon- 
nées, lesquelles  ilz  tiennent  et  ont  jà  longuement 
tenues  ,  les  devant  nommez ,  avecques  leurs  adhérens 
et  complices,  ont  empesché  et  troublé  le  bien  commun 
et  la  paix  de  tout  ce  royaume.  Et  n'est  mie  vray  sem- 
blable ,  que  tant  longuement  qu'ilz  soient  et  demeu- 
rent avecques  vous  en  vostre  service  ,  ou  qu'ilz  aient 
aucune  auctorité  devers  vous ,  bonne  paix  ne  bon  ré- 
gime puist  estre  en  vostre  royaume.  Car  tousjours 
empeschent  et  empescheront  que  vous  ne  faciez  le 
bien  de  justice  ,  à  moy  ne  à  autre  ,  ce  que  vous  devez 
faire  à  ung  chascun  indifférentement ,  tant  au  petit 
comme  au  grant.  Et  ce  font  et  feront ,  pour  ce  qu'ilz 
se  sentent  chargez  et  souvent  coulpables  de  plusieurs 
crimes  et  maléfices ,  dont  aucuns  d'eulx ,  c'estassavoir 
Jehan  de  Neelle  et  le  sire  de  Heilli,  qui  sont  coulpables 
de  la  cruelle  et  énorme  mort  de  mondit  seigneur, 
pour  ce  qu'ilz  sont  tous  serviteurs  jurez  ou  pension- 
naires et  aliez  audit  duc  de  Bourgongne,  dont  ilz 
pevent  estre  par  raison  tenus  et  réputez  facteurs  et 
complices  dudit  crime  et  désordonnée  faveur,  lequel 


1 .  En  d'autres  termes  :  pour  écarter  de  votre  cœur  et  de  vos 
affections. 

ilz  portent  tous  les  jours  envers  vous  ,  trèsredoubté 
seigneur,  auquel  actient  l'offense  dudit  crime,  pre- 
mier comme  il  fait  à  moy.  Et  afin  que  je  die  tout ,  je 
sçay  que  se  ne  feussent  les  empeschemens  fais  et  mis 
par  les  devantdiz  et  leurs  complices ,  jà  feust  la  rëpa- 
racion  faicte  souffisamment  de  la  mort  de  mondit  sei- 
gneur et  père  ,  vostre  frère ,  par  vous  et  vostre  bonne 
justice  et  par  l'aide  de  vos  bons  et  loyaulx  subjetz , 
comme  à  ce  avez  eu  et  aiez  bonne  voulenté  et  estes 
enclin  à  bon  propos,  ainsi  que  sçay  certainement, 
pour  quoy  je  vous  regracie  humblement,  tant  comme 
je  puis.  Et  pour  ce,  je  vous  requiers  et  supplie  cordia- 
lement tant  comme  je  puis ,  que  pour  le  bien  et  hon- 
neur de  vous,  de  madame  la  Royne  et  de  monseigneur 
d'Acquitaine  et  généralement  de  tout  vostre  royaume , 
qu'ilz  soient  prins  et  que  de  eulx  et  chascun  d'eulx 
soit  faicte  bonne  justice  comme  de  voz  ennemis  et  des 
miens.  Et  vueillez  aussi  débouter  hors  et  eslongner  de 
vous,  les  complices,  facteurs  et  favorisans  dudit  duc 
de  Bourgongne,  vostre  ennemy,  et  convoquer  à  vostre 
conseil  et  service  les  bons  et  loyaulx  conseillers  et 
autres  bons  preudommes  ,  lesquelz  souffisans  trouve- 
rez en  vostre  royaume.  Lesquelles  choses ,  se  ainsi 
vous  les  faictes ,  je  vous  bailleray,  au  plaisir  de  Dieu, 
telle  response  et  vous  envoieray  si  clèrement  mes  pro- 
pos et  intencions,  que  par  raison  en  serez  content.  Et 
pour  l'amour  de  Dieu,  trèsredoubté  seigneur,  en  ce 
ne  vueillez  faillir,  car  autre  fois ,  comme  clèrement  je 
apperçois  tousjours,  seroient  empeschées  mes  re- 
questes  et  supplicacions  que  je  feroye  dedens  les 
termes  de  raison  et  de  justice,  et  ne  pourriez  gouver- 
ner en  respondant  aux  choses  qui  m'ont  esté  dictes 


[44H]  D'ENGUERRAN  DE  MONSTRELET.  J21 

par  voz  ambaxadeurs ,  ne  aussi  à  ce  qu'ilz  me  ont 
requis  de  par  vous.  Et  pour  ce,  mon  trèsredoubté 
seigneur,  ne  me  faillez  point ,  car  je  ne  vous  requiers 
fors  tant  seulement  ce  qui  est  juste  et  raisonnable , 
comme  il  vous  peut  et  à  cbascun  clèrement  apparoir. 
Mon  trèsredoubté  seigneur,  plaise  vous  me  mander  et 
commander  vostre  bon  plaisir,  et  au  plaisir  de  Dieu 
je  ^acompliray^  » 

Avecques  lesquelles  lectres  envolées  par  le  dessusdit 
duc  d'Orléans  devers  le  Roy,  en  escripvi  aucunes 
autres  assez  pareilles  au  cbancellier  de  France  et  autres 
du  grant  conseil ,  lesquelz  il  sçavoit  estre  à  lui  favo- 
rables ^,  en  leur  requérant  très  instamment  qu'ilz  se 
voulsissent  emploier  devers  le  Roy,  la  Royne  et  le 
duc  d'Acquitaine,  afin  que  ceulx  qui  gouvernoient  de 
par  le  duc  de  Bourgongne,  dont  dessus  est  faicte  men- 
cion  ,  fcussent  déboutez  et  eslongnez  du  conseil  royal, 
et  qu'il  eut  audience  pour  avoir  justice  de  la  mort  de 
feu  son  père.  jNéantmoins,  quelque  chose  qu'il  escrip- 
vist,  ne  envoiast  pour  ce  temps,  ne  peut  obtenir,  ne 
avoir  quelque  response  qui  lui  feust  agréable ,  par  les 
empeschemens  que  tousjours  y  mectoient  les  des- 
susdiz. 

1 .  Cette  lettre  du  duc  d'Orléans  au  roi ,  qui  est  fort  importante 
et  qui  présente  tous  les  caractères  de  l'authenticité  ,  ne  se  trouve, 
ni  dans  Juvénal  des  Ursins,  ni  dans  le  Religieux  de  Saint-Denis. 

2.  Il  écrivit  aussi  au  parlement.  On  y  reçut  ses  lettres  le  29  mai 
4411. 

CHAPITRE  LXX. 

Comment  le  duc  de  Bar  trespassa.  Et  de  l'araLaxade  que  le  Roy  envoya 
devers  le  duc  de  Bourgongne. 

En  ce  temps,  Henry,  duc  de  Bar^,  preudomme, 
sage  et  discret,  trespassa  de  ce  siècle.  Auquel  son  filz 
ainsné ,  c'estassavoir  le  marquis  du  Pont,  nommé 
Edouard  ^,  succéda  en  la  duché  de  Bar  et  en  la  chas- 
tellenie  de  Cassel ,  excepté  aucune  partie  laquelle  il 
avoit  donnée  héréditablement  à  Robert  de  Bar,  fils  de 
feu  Henry  de  Bar,  son  premier  filz ,  et  de  la  dame  de 
Coucy.  C'estassavoir  :  Warnechon ,  Bourbourc,  Dun- 
nequerque  et  Rodest  ^  Après  laquelle  mort  ledit 
Edouart  fut  nommé  duc  de  Bar,  et  commença  à  ré- 
gner  assez  honnorablement. 

En  ce  temps  aussi  furent  envolez  devers  le  duc  de 
Bourgongne  de  par  le  Roy,  certains  ambaxadeurs,  les- 
quelz  avecques  autres  choses  qu'ilz  lui  dirent  de 
bouche ,  lui  portèrent  la  copie  des  lectres  que  le  duc 
d'Orléans  avoit  envolées  contre  lui  et  les  siens  devers 
le  Roy.  Lequel  duc  de  Bourgongne ,  du  contenu  en 
icelles  ne  fut  pas  bien  content.  Et  par  iceulx  ambaxa- 
deurs fîst  savoir  que  le  duc  d'Orléans  ne  disoit  point 
vérité  par  sesdictes  lectres.  Et  après  qu'il  eut  receu 
iceulx  ambassadeurs  bien  révéremment ,  print  congié 

i.  Sic  d'ans  Siippl.  fr.  93  et  dans  Vérard.  Il  se  nommait  Ro- 
bert ,  et  non  Henii. 

2.  Edouard  III,  duc  de  Bar,  à  la  mort  du  duc  Robert,  son 
père. 

3.  «  Warneston,  Bourbourc,  Dunquerque  et  Rodes  »  [SuppL 
fr,  03).  Warnetoii,  Boui bourg,  Dunkerke,  et  peut-être  Roubaix? 

de  eulx  et  s'en  ala  en  son  pays  de  Flandres.  Et  ilz , 
s'en  retournèrent  à  Paris  sans  emporter  response  qui 
feust  de  nulle  valeur.  Et  tost  après  ledit  duc  de  Bour- 
gongne  fist  grant  mandement  de  gens  d'armes ,  et  les 
envoya  en  Cambrèsis  et  vers  Saint-Quentin.  Mais  assez 
tost  après,  par  l'ordonnance  du  Roy  et  son  conseil , 
les  fist  départir  et  retourner  es  lieux  dont  ils  estoient 
venus. 

En  oultre ,  le  mercredi  xv*'  jour  de  juillet ,  maistre 
Jehan  Petit ,  docteur  en  théologie ,  lequel  le  duc 
d'Orléans  avoit  en  propos  de  poursuyr  et  faire  accuser 
de  hérésie  pardevant  l'Université  de  Paris,  mourut  en 
la  ville  de  Hesdin ,  dedens  l'ostel  de  l'ospital  que  lui 
avoit  donné  le  duc  de  Bourgongne  avecques  autres 
grandes  pensions ,  et  fut  enterré  en  l'église  des  Frères 
Mineurs,  oudit  lieu  de  Hesdin. 

Et  en  ce  mesme  temps ,  sur  le  clergié  du  royaume 
de  France  et  du  Daulphiné  fujt  mis  sus  un  g  subside 
caritatif  en  la  valeur  d'un  demy  dixiesme,  imposé  par 
le  pape  du  consentement  du  Roy,  des  princes,  de 
l'Université  de  Paris  et  de  la  plus  grant  partie  des  pré- 
las  et  citez ,  à  paier  à  deux  termes  ,  c'estassavoir,  le 
premier  à  la  Magdeleine,  et  le  second  à  la  Penthecouste 
ensuivant.  Si  se  cueillit  assez  rigoreusement ,  et  tant 
que  le  povre  clergié  commun  s'en  plaignoit  moult 
piteusement*. 

Et  pendant  que  ces  besongnes  se  faisoient ,  le  duc 
de  Bourgongne  estant  en  la  ville  de  Bruges  le  samedi 
x^  jour  de  juillet,  messire  Amé  de  Salebrusse  %  messire 

1.  Cf.  le  Relig.  de  Saint-Denis,  Chr.  de  Ch.  FI,  t.  IV,  p.  414. 

2.  Amé  de  Sabbrusse  dans  SuppL  fr.  93.  C'est  Amé  de  Sarre- 
bruck. 

Clugnet  de  Brabant  et  aucuns  autres  capitaines  de  la 
partie  du  duc  d'Orléans ,  s'en  vindrent  à  tout  grant 
nombre  de  gens  d'armes ,  devers  Coucy,  ou  pays  de 
Vermendois  ,  et  à  Hem  sur  Somme  *.  Si  en  furent  tan- 
tost  portées  les  nouvelles  audit  duc  de  Bourgongne, 
lequel  doubtant  qu'ilz  ne  voulsissent  entrer  en  son 
pays  et  lui  faire  guerre ,  pareillement  fist  mectre  sus 
plusieurs  de  ses  capitaines ,  c'estassavoir  le  seigneur 
de  Heilly,  Enguerran  de  Bournonville  ,  le  seigneur  de 
Ronq  et  aucuns  autres,  et  à  tout  grant  nombre  de 
gens  les  fist  tirer  devers  Bapaumes  et  ladicte  ville  de 
Hem,  afin  de  résister  contre  les  dessusdiz  s'ilz  faisoient 
aucune  envaye. 

Durant  laquelle  tribulacion  ,  le  duc  d'Orléans  et  ses 
frères,  en  poursuivant  leur  querelle,  de  rechef  en- 
volèrent leurs  lectres  devers  le  Roy  et  son  grant  con- 
seil et  aussi  à  plusieurs  princes ,  prélas  et  citez  ,  afin 
que  plus  amplement  feust  veu  et  sceu  la  requeste 
qu'ilz  faisoient. 

CHAPITRE  LXXI. 

Comment  le  duc  d'Orléans  et   ses  frères  envolèrent  lectres  au  Roy  *, 
contraires  au  due  de  Bourgongne. 

«  Nostre  trèsredoubté  seigneur,  Nous  Charles,  duc 
d'Orléans,  Phelippe,  conte  de  Vertus,  et  Jehan,  conte 
d'Angoulesme ,  frères ,  voz  très  humbles  filz  et  nep- 

1.  Ham,  en  Vermandois. 

2.  Le  ms.  Suppl.  fr.  93  et  les  imprimés  ajoutent  :  «  Et  aussi  à 
plusieurs  bonnes  villes  contraires  au  duc  de  Bourgongne.  »  Cette 
lettre  du  duc  d'Orléans  se  trouve  dans  Juvénal  des  Ursins,  mais 
très-abrégée.  Voy.  le  Ch.  VI  de  Godefroi ,  p.  209  et  suiv. 

veux  ,  en  toute  humble  recommandacion  ,  subjection 
et  obéissance ,  avons  délibéré  à  vous  exposer  et  signi- 
fier conjoinctement  et  chascun  seul  à  par  lui ,  ce  qui 
s'ensuit.  Jà  soit  ce,  trèsredoubté  et  souverain  sei- 
gneur, que  le  cas  de  la  douloreuse  ,  lamentable  et  in- 
humaine mort  de  nostre  trèsredoubté  seigneur  et  père, 
vostre  seul  frère  germain  quant  il  vivoit,  soit  en  vostre 
mémoire  infiché  et  nous  sommes  certains  qu'aussi  est 
elle  et  qu'elle  n'en  est  pas  évadée,  ains  est  en  vostre 
cuer  ou  très  parfont  des  secrets  de  vostre  recordacion 
et  mémoire  enraciné,  néantmoins,  nostre  trèsredoubté 
et  souverain  seigneur,  l'office  de  pitié  ,  les  drois  de 
sang,  les  devoirs  de  nature ,  les  drois  divins  ,  canons 
et  civilz ,  et  vérité  nous  contraignans ,  nous  ramen- 
toivent  et  exhortent  à  vous  ramentevoir  et  ramener  à 
mémoire  mesmement  les  fins  par  cy  dedens  eslevées 
et  déclairées. 

«  Il  est  vérité,  trèsredoubté  et  souverain  seigneur, 
que  Jehan  ,  qui  se  dit  et  afferme  estre  duc  de  Bour- 
gongne  ,  jadis,  par  une  très  grande  hayne  couverte, 
laquelle  il  avoit  longuement  gardée  en  son  cuer,  par 
une  faulse  et  mauvaise  envie  de  dominer,  et  afin  qu'il 
eust  l'auctorité  de  régenter  et  dominer  en  vostre 
royaume ,  si  comme  clèrement  il  a  monstre ,  en  l'an 
mil  quatre  cens  et  sept,  le  xxiii^  jour  de  novembre*, 
vostre  dit  frère  et  nostre  trèsredoubté  et  souverain 
seigneur  et  père  fist  traistreusement  occire  en  vostre 
bonne  ville  de  Paris  ,  de  nuit ,  par  longs  agais ,  de  fait 
appensé  et  de  courage  délibéré ,  par  faulx  et  mauvais 
trahistres  murdriers  à  ce  habilitez  et  aussi  convenables, 

4.  C'est  le  jour  de  la  Saint-Clément. 

sans  ce  que  paravant  lui  eust  monstre  aucun  signe  de 
maie  voulenté ,  si  comme  à  vous  et  à  tout  le  monde 
est  notoire ,  et  aussi  vérifié  et  confessé  par  le  faulx 
traistre  murdrier  ;  qui  est  homicide  doloreux,  desloial, 
traistre  ,  cruel  et  inhumain  plus  que  dire  et  penser  on 
ne  pourroit.  Et  nous  semble  que  on  ne  pourroit  trou- 
ver par  escript  que  onques,  pour  quelque  trahison  qui 
peust  estre ,  tel  ne  si  pervers  fait  feust  fait  ne  pensé 
par  quelconque  manière. 

«  Premièrement ,  pour  cause  de  ce  qu'ilz  estoient 
si  prouchains ,  tant  conjoincts  ensemble  par  sang  de 
lignage  ainsi  que  cousins  germains  enfans  de  deux 
frères ,  et  par  ainsi  a  commis  très  horrible  crime  , 
c'estassavoir  crime  paternel ,  auquel  les  drois  ne  sce- 
vent  mectre  ne  imposer  trop  grans  peines  pour  la  très 
cruelle,  horrible  et  détestable  cruauté  d'icellui  fait, 
et  aussi  que  tous  deux  estoient  aliez  et  avoient  confé- 
deracion  ensemble  par  deux  ou  trois  paire  de  confédé- 
racions  et  aliances ,  de  leurs  propres  seaulx  et  propres 
mains  séellées  et  signées.  Par  lesquelles  aliances  ilz 
avoient  juré  et  promis  l'un  à  l'autre  sur  les  sainctes  et 
sains ,  à  ce  corporellement  par  eulx  touchez  ,  en  la 
présence  d'aucuns  prélas  et  autres  gens  de  grant  estât 
du  conseil  d'une  partie  et  d'autre,  qu'ilz  seroient 
bonS;,  vrays  et  loyaulx  amis  et  qu'ilz  ne  pourchasse- 
roient  Tun  à  l'autre  nul  dommage  ne  vitupère  ,  en 
appert  ne  en  secret ,  ne  ne  souffreroient  estre  fait  ne 
procuré  par  quelconque  moien  que  ce  feust ,  selon 
son  povoir.  En  oultre  plusieurs  grandes  et  solennelles 
promesses  en  tel  cas  acoustumées ,  et  plus ,  car  en 
signe  de  démonstrance  de  toute  parfaicte  amour,  de 
une  vraie  unité ,  et  que  se  ilz  voulsissent  ou  peussent 

avoir  ung  cuer,  ung  courage  et  une  pensée,  jurèrent 
et  solennellement  promirent  vraie  fraternité  et  com- 
paignie  d'armes  et  société  ensemble  par  espéciales 
convenances  sur  ce  faictes.  Lesquelles  choses  d'elles 
mesmes  doivent  emporter  telle  et  si  grande  loyaulté 
et  amour  mutuelle  telle  comme  scevent  tous  nobles. 
Et  de  rechef,  pour  plus  grande  confirmacion  de  la- 
dicte  fraternité  et  société  d'armes,  portèrent  les  armes 
et  coliers  l'un  de  l'autre  ,  comme  il  est  tout  notoire. 

«  Secondement ,  par  les  manières  dudit  traistre 
quant  au  regard  dudit  homicide  commis  :  car  lui ,  fei- 
gnant avoir  bonne  et  loiale  amour  avecques  vostredit 
frère  par  ce  que  dit  est  dessus ,  il  conversoit  souvent 
avecques  lui ,  et  par  espécial  en  une  maladie  qu'il  eut 
ung  peu  devant  ledit  homicide  commis  en  sa  per- 
sonne ,  il  l'ala  veoir  et  visiter,  tant  à  Tostel  de  Beauté 
sur  Marne  ^  comme  à  Paris ,  et  lui  monstroit  tous 
signes  d'amour  que  frères,  cousins  et  amis  povoient 
faire  et  dévoient  monstrer,  jà  soit  ce  que  jà  a  voit 
traicté  et  ordonné  sa  mort  et  jà  avoit  mandé  les  ho- 
micides ,  et  estoit  la  maison  louée  à  eulx  esconser  et 
musser  ^,  qui  moult  clèrement  appreuve  et  démonstre 
que  c'est  moult  cruelle  trahison.  Et  qui  plus  est,  le 
jour  devant  l'acomplissement  dudit  homicide,  vostredit 
frère  et  lui,  après  le  conseil  tenu  par  vous  à  Saint-Pol 
en  vostre  présence  et  les  seigneurs  de  vostre  sang  qui 

1.  Maison  de  plaisance  bâtie  par  Charles  V,  qui  y  mourut. 
Agnès  Sorel ,  à  qui  elle  fut  donnée  par  Charles  VII,  en  a  pris  son 
nom  de  Dame  de  Beauté.  On  trouve  quelques  détails  sur  ce  châ- 
teau dans  la  Revue  archéologique  (XP  année,  p.  455). 

2.  Termes  synonymes ,  cacher.  Le  "vieux  mot  esconce,  signifie 
une  lanterne  ;  qui  cache  la  lumière. 

là  estoient  et  plusieurs  autres,  prindrent  le  vin  et  men- 
gèrent  et  burent  ensemble ,  et  vostredit  frère  le  pria 
et  invita  au  disner  avecques  lui  le  dimenche  ensui- 
vant ,  laquelle  chose  il  lui  octroya ,  jà  soit  ce  qu'il  lui 
gardast  telle  faulse  pensée  de  le  faire  ainsi  si  honteu- 
sement et  villainement  murdrir;  laquelle  chose  est 
trop  abhominable  et  horrible  à  le  oyr  seulement  réci- 
ter. Et  lendemain,  non  obstant  toutes  choses  promises 
et  devant  dictes ,  il ,  comme  obstiné  en  son  desloial 
propos  et  en  mectant  son  conseil  et  corrompu  vouloir 
à  exécucion ,  il  le  fist  tuer  plus  cruellement  et  plus 
inhumainement  qu'onques  ne  fut  veu  homme  de  quel- 
qu'estat  qu'il  feust  par  ses  murdriers  affectez  et  lo- 
califz  ,  comme  dit  est ,  et  lesquelz  jà  par  longtemps 
l'avoient  espié  et  agaictié.  Car  ilz  lui  coppèrent  une 
main ,  laquelle  fut  trouvée  lendemain  en  la  boe ,  et 
après  lui  coppèrent  le  bras  au  dessus  du  coubte  telle- 
ment qu'il  ne  tenoit  qu'à  la  pel.  En  oultre  lui  effon- 
drèrent et  acraventèrent  la  teste  ,  tellement  que  la 
cervelle  en  chey  presque  toute  ou  ruissel  et  en  la  boe. 
Ouquel  ruissel  ilz  le  navrèrent  et  traînèrent  jusques  à 
ce  qu'ilz  le  virent  tout  roide  mort.  Qui  est  et  seroit 
une  grande  pitié  ,  douleur  et  horreur  à  le  oyr  réciter 
d'un  plus  bas  homme  et  du  plus  petit  estât  du  monde. 
Et  onques  sang  de  vostre  noble  maison  de  France  ne 
fut  tant  cruellement  ne  tant  honteusement  espandu , 
dont  vous,  ne  tous  ceulx  de  vostre  sang,  de  vos  sub- 
jectz  et  bien  vueillans  ne  devez  telle  lamentable  des- 
plaisance estre  demourée  sans  punicion  et  réparacion 
quelconques,  comme  ce  fait  cy  est  jusques  à  présent, 
qui  est  la  plus  grande  vergongne  et  chose  plus  hon- 
teuse qui  onques  advint  ne  peust  advenir  de  si  noble 

maison  ,  et  encores  plus  seroit  se  la  chose  demouroit 
longuement  en  tel  estât.  Tiercement,  par  faulses  feintes 
et  dampnables  manières  par  ledit  traistre  tenues  et 
eues  après  l'acomplissement  de  l'orrible  et  détestable 
homicide.  Car  il  vint  au  corps  avecques  les  autres  sei- 
gneurs de  vostre  sang,  et  se  vesti  de  noir,  et  fut  à  son 
enterrement,  soy  feignant  de  pleurer  et  gémir  et  avoir 
desplaisance  de  sa  mort ,  cviidant  par  ce  couvrir  et 
celer  la  grande  mauvaistié  de  son  péchié. 

ce  Plusieurs  autres  feintes  et  très  dampnables  ma- 
nières tint,  qui  seroient  à  vous  et  aux  autres  seigneurs 
de  ce  royaume  trop  longues  à  racompter.  Et  en  ce 
feint  propos  demoura  jusques  à  ce  qu'il  congnut  et 
percent  que  son  péchié  venoit  à  clarté  et  lumière.  Et 
jà  par  diligence  de  justice  estoit  congneu  et  descou- 
vert, et  adonc  au  roy  de  Cécile,  et  à  son  oncle  le  duc 
de  Berry  confessa  en  appert,  avoir  commis  et  perpétré, 
au  moins  avoir  fait  commectre  et  perpétrer  ledit  ho- 
micide, et  dist  que  le  dyable  l'avoit  tempté  et  surprins 
qui  ainsi  lui  avoit  fait  faire,  sans  autre  cause  ou  raison 
quelconques  assigner;  et  aussi  c'est  vérité.  Lequel  , 
non  content  d'avoir  une  foiz  iniquement  et  dampna- 
blement  tué  son  cousin  germain ,  vostre  seul  frère , 
comme  dit  est,  mais  en  persévérant  en  son  desloial  et 
pervers  courage ,  de  rechef  l'a  fait  occire  et  tuer  et 
dampner  et  tout  entièrement  sa  famé  et  renommée,  par 
faulses  mençonges  et  accusacions  trouvées,  comme 
par  la  grâce  de  Dieu  il  est  à  vous  et  à  tous  le  monde 
notoirement  sceu. 

«  A  l'occasion  duquel  faulx  et  traistre  homicide  , 
nostretrès  redoubtée  dame  et  mère ,  à  laquelle  Dieu 
soit  miséricors ,  fut  tant  désolée  et  desconfortée  que 
II  9 

dame  ne  créature  quelconque  povoit  estre ,  pour  la 
miséracion  pitëable  de  son  seigneur  et  mary,  et  mes- 
mement  que  par  manière  si  dampnable  lui  fust  osté 
et  plus  tost  qu'elle  n'eust  voulu.  Après  laquelle  aventure 
elle  se  tira  vers  vous  et,  je  Jehan*,  en  sa  compaignie  , 
comme  à  son  roy  et  seigneur  souverain  et  comme  à 
son  singulier  recours  et  refuge,  suppliant  le  plus  hum- 
blement qu  elle  peut  et  sceut ,  que  de  vostre  bénigne 
grâce  vous  la  voulsissiez ,  et  nous  aussi  ses  enfans,  en 
compassion  et  miséracion  dudit  homicide  regarder,  et 
lui  faire  administrer  raison  et  justice  telle,  si  grande 
et  si  prompte  comme  au  cas  appartenoit  et  appartient, 
considéré  l'omicide  de  lui,  et  comme  vous  estiez  et 
estes  obligié  et  contraint,  tant  par  ce  que  c'est  le  droit 
de  quelconques  roy  de  administrer  justice  ,  et  de  cela 
est  vraye  debteur  à  ses  subgetz ,  laquelle ,  de  son  of- 
fice, sans  requeste  de  partie,  il  doit  administrer  à  ung 
chascun,  tant  au  povre  comme  au  riche.  Et  plust  tost 
et  promptement  se  doit  exciter  contre  le  riche  et  puis- 
sant ,  que  contre  le  povre  et  diseteux ,  car  il  est  né- 
cessaire. Et  aussi,  à  proprement  parler,  justice  exerce 
sa  vraye  opéracion  et  lors  se  doit  appeller  vertu.  Et  à 
ce  et  pour  ce  principalement  et  directement  furent  les 
roys  ordonnez  et  establis ,  et  fut  force ,  puissance  et 
seigneurie  mise  en  leurs  mains  à  les  exerciter  puissam- 
ment et  vertueusement ,  et  mesmement  quant  les  cas 
se  y  offrent  et  requièrent ,  ainsi  que  fait  le  cas  pré- 
sent. Et  aussi  que  la  chose  vous  touche  grandement 
en  vostre  chef  et  en  Yostre  nom,  comme  chascun 
scet.  Car  son  rnary  et  nostre  trèsredoubté  seigneur  et 

1 .  Jean ,  comte  d'Angouléme. 

père,  ainsi  mauYaisement  occis,  estoit  vostre  seul  frère 
germain.  Laquelle  justice  vous  lui  avez  deuement  oc- 
troièe  estre  faicte  et  administrée,  et  sur  ce  lui  assi- 
gnastes  jour  dedens  lequel  vous  lui  deviez  faire.  Pour 
laquelle  obtenir,  continuellement  elle  eut  ses  gens  de- 
vers vous  afin  quilz  le  vous   accordassent,  ramen- 
teussent  et  sollicitassent.  Laquelle  justice  jusques  au 
jour  préfix  et  encores  longtemps  après,  elle  a  actendu. 
Et  pour  ce ,  quelque  diligence  qu'elle  ait  fait  ou  fait 
faire ,  pour  les  empeschemens  qui  y  ont  esté  mis  par 
ledit  traistre  et  ses  serviteurs  et  officiers  estans  entour 
vous,  comme  par  cy-devant  a  este  dit,  elle  n'en  a  peu 
riens  obtenir.  Combien  trèsredoubtè  et  souverain  sei- 
gneur, que  je  sçay  bien  pour  certain  que  vous  avez 
tous  jours  eu  et  encores  avez  grande  et  bonne  vou- 
lenté  de  l'administrer,  nostre  trèsredoubtèe  dame  et 
mère  devers  vous  retournée  en  propre  personne ,  et 
moy  Charles  en  sa   compaignie,  en  poursuivant  la 
requeste  et  en  requérant  instamment  que  vous  lui  ad- 
ministrissiez  justice,  et  devant  nostre  trèsredoubtè  sei- 
gneur monseigneur  d'Acquitaine  vostre  ainsné  filz,  et 
quant  à  ce  vostre  lieutenant  tant  par  raison  comme 
par  certaine  commission  et  puissance  par  vous  sur  ce 
donnée ,  madame  la  Royne  et  lui ,  et  chascun  d'eulx 
à  par  lui ,  fist  faire  certaine  proposicion  contenant  au 
long  et  diffusément  la  manière  dudit  homicide  et  les 
causes  pour  lesquelles  il  fut  fait  et  perpétré ,  et  aussi 
contenant  les  responses  et  la  justification  par  faulses 
mauvaises  et  desloiales  accusacions  devant  mises  par 
ledit  traistre  et  homicide,  en  certaine  proposicion  par 
lui  faicte  devant  mon  trèsredoubtè  seigneur  monsei- 
gneur d'Acquitaine,  pour  torcionnèrement  et  par  force 

A'ouloir  palier  et  couvrir  son  mauvais  homicide.  Et 
après  ladicte  proposicion  faicte  par  nostre  trèsre- 
doubtée  dame  et  mère  %  elle  fist  faire  et  prendre  ses 
conclusions  selon  l'usage ,  coustume  et  stile  de  vostre 
règne  ,  et  requist  que  vostre  procureur  feust  avec  elle 
adjoinct  à  faire  ses  conclusions  criminelles  au  cas  ap- 
partenant par  intérêt  'de  justice.  Lesquelles  choses 
ainsi  faictes,  après  ce  nostre  trèsredoubté  seigneur  mon- 
seigneur le  duc  d'Acquitaine ,  par  le  conseil  des  sei- 
gneurs de  vostre  sang  et  autres  de  vostre  conseil  estant 
avecques  lui  en  vostre  chastel  du  Louvre,  fîst  respondre 
à  nostredicte  dame  que  il ,  comme  vostre  lieutenant 
en  ceste  partie  représentant  vostre  personne ,  et  les 
seigneurs  de  vostre  sang  et  ceulx  de  vostre  conseil, 
estoient  bien  contens  et  avoient  bien  agréables  ses 
justificacions  proposées  par  nostre  dame  et  mère  pour 
vostre  frère ,  nostre  trèsredoubté  père  et  qu'ilz  le 
tenoient  pour  bien  excusé  et  deschargé,  et  que  en 
oultre  lui  seroit  faicte  si  bonne  provision  de  justice 
par  elle  requise  sur  les  choses  dessusdictes,  qu'elle  en 
devroit  estre  bien  contente.  Et  jà  soit  ce  que  nostre- 
dicte mère  et  dame  eust  poursuivy  et  eust  fait  poursuir 
très  diligemment  et  très  instamment  ladicte  response  , 
et  de  rechef  eust  fait  faire  une  supplicacion  et  narra- 
cion  de  toutes  les  choses  dessusdictes ,  faisant,  con- 
cluant et  tendant  aux  fins  devantdictes ,  afin  qu'elle 
peust  obtenir  aucune  provision  de  justice ,  laquelle 
vous  fut  baillée  en  vostre  main ,  et  aussi  qu'elle  fist  en 
vostre  matière  plusieurs  grandes  et  notables  diligences 
à  vous  et  aux  vostres  de  vostre  sang  et  gens  de  vostre 

1.  Valentine  de  Milan. 

conseil  notoires  et  bien  manifestes,  lesquelles  seroient 
trop  longues  à  réciter  ;  et  ledit  traistre  Toiant  et  sa- 
chant vostre  inclinacion  et  Yostre  grande  et  bonne 
voulenté  que  vous  aviez  à  faire  administrer  justice , 
sachant  aussi  que  son  forfait  par  quelconque  manière 
ne  povoit  justifier,  se  disposa  ou  exposa  à  la  destour- 
ber  et  bailler  par  tout  empeschement  oultre  les  dé- 
fenses par  vous  à  lui  faictes  si  solemnellement  et  no- 
tablement ,   que  par  voz  lectres  patentes  et  par  voz 
solemnelz  messages  à  lui  à  ces  fins  envoiez ,  vint  à 
Paris  à  grant  puissance  de  gens  d'armes  ,  desquelz 
plusieurs  estoient  estrangers  et  bannis  ,  lesquelz  firent 
en  vostre  royaume   moult  de  grans   et  irréparables 
dommages  ,  comme  il  est  tout  notoire.  Et  vous  con- 
vint, devant  qu'il  y  venist ,  partir  de  Paris,  et  nostre 
trèsredoubtée  dame  madame  la  Royne  et  aussi  mon 
trèsredoubté  seigneur  monseigneur  le  duc  d'Acqui- 
taine  et  autres  seigneurs  de  vostre  sang  et  de  vostre 
conseil.  Et  il  demoura  tout  seul  avecques  sa  puissance 
en  vostre  ville  de  Paris,  où  il  tint  mauvaises  et  estranges 
manières  contre  vous  et  à  l'encontre  de  vostre  domi- 
nacion  et  de  vostre  peuple;  tant,  que  pour  éviter  grans 
inconvéniens  et  oppressions  qui  par  lui  et  ses  gens 
d'armes  estoient  fais  à  vos  gens,  il  convint  que  vous , 
nostre  trèsredoubtée  dame   et    mondit  trèsredoubté 
seigneur  monseigneur  d'Acquitaine,  et  autres  de  vostre 
sang ,  venissent  à  Chartres  ,  à  lui  faire  accorder,  oc- 
troier  et  passer  ce  qu'il  vouloit  et  avoit  advisé  de  faire 
pour  soy  cuider  descharger  et  expédier  perpétuelle- 
ment dudit  faulx,  traistre  et  mauvais  homicide,  et  tout 
par  sa  force  ,  violence ,  tyrannie  et  puissance,  par  la- 
quelle notoirement  il  a  tenu  et  tient  dessoubs  ses  piez 

vostre  justice  et  ne  souffrit  aucunement  que  vous,  ne 
voz  officiers,  eussent  ne  aient  encores  de  présent  au- 
cune congnoissance  sur  son  péchié  et  sur  son  forfait, 
et  ne  s'est  daigné  aucunement  humilier  devers  vous , 
lequel  il  a  tant  troublé  et  offensé  par  ce  que  dit  est , 
ne  aussi  devers  vostre  justice ,  ne  soy  mectre  en  quel- 
conque terme  de  raison.  Mais  à  vous  et  à  toutes  autres 
choses  a  esté  inobédient ,  et  qui  plus  est ,  Ta  efforcée 
et  violée.  Par  lesquelles  choses  et  par  ce  que  cy-après 
sera  dit ,  selon  tous  les  drois  et  raisons  escriptes  est 
tout  cler  que  tout  ce  qui  oudit  jour  fut  fait,  est  et  doit 
estre  dit  nul  et  de  nulle  valeur.  Ouquel  lieu  ,  à  Char- 
tres ,  en  vostre  présence  à  un  certain  jour,  en  l'église 
cathédrale  dudit  lieu ,  ledit  traistre  vint,  et  par  l'un  de 
ses  conseillers  vous  fîst  dire  et  exposer  comment  pour 
le  bien  de  vous  et  de  vostre  royaume  il  avoit  fait  mou- 
rir vostre  frère,  et  pour  ce  vous  prioit  que,  se  aucune 
indignacion  aviez  conceue  contre  lui,  qu'il  la  vous 
pleust  ester  de  vostre  cuer.  Et  si  maintenoit  et  mectoit 
avant,  que  par  vous  lui  fut  dit  que  de  la  mort  de  vostre- 
dit  frère  n'aviez  prins  aucune  desplaisance  et  que  vous 
lui  remectiez  et  pardonniez  tout.  Pour  quoy,  nostre 
trèsredoubté  seigneur,  plaise  vous  considérer  et  bien 
peser  la  forme  et  manière  de  ceste  requeste  et  sup- 
plicacion,  et  les  manières  lesquelles  ledit  traistre  et 
homicide  a  en  ce  tenu.  Et  premièrement,  au  regard  de 
vous  son  souverain  roy  et. seigneur,  car  il  vous  avoit 
tant  troublé  et  offensé  qu'on  n'en  pourroit  plus  dire, 
et  que  selon  droit  et  raison  n'est  mie  capable  de  ré- 
mission, ne  de  quelque  grâce.  Et  encores,  qui  plus  est, 
n'est  mie  digne ,  ne  lui  est  licite  de  venir  en  vostre 
présence  ne  d'avoir  aucun  accès  d'y  venir,  ne  autre 

pour  lui.  Et  se  aucunement  de  vostre  bénigne  grâce 
lui  estoit  permis ,  il  devoit  venir  en  toute  humilité  ,  en 
grande  et  singulière  congnoissance  de  son  maléfice. 
Mais  par  ce  que  dit  est ,  forméement  il  a  fait  le  con- 
traire. Car  en  persévérant  en  orgueil ,  en  obstinacion 
de  son  mauvais  et  faulx  courage,  il  a  bien  osé  dire 
notoirement  à  vous  devant  tout  le  monde  et  en  lieu 
si  notoire ,  qu'il  avoit  fait  mourir  vostredit  frère  pour 
le  bien  de  vous  et  de  vostre  rovaume.  Et  veult  main- 
tenir  qu'il  lui  fut  dit  de  par  vous  que  de  ce  vous  n'aviez 
eu  aucune  desplaisance  ;  qui  est  si  grant  douleur  et 
horreur  à  tous  bons  cuers  à  le  oyr  réciter  seulement, 
que  pkis  grant  ne  pourroit  estre ,  et  sera  encores  plus 
grant  à  ceulx  qui  venront  après  vous  et  qui  le  liront 
et  trouveront  en  escript,  que  de  la  bouche  du  roy  de 
France ,  qui  est  le  plus  grant  de  tous  les  chrestiens , 
soit  yssu  que  de  la  mort  de  son  seul  frère  germain , 
tant  cruelle  ,  tant  traistre  et  tant  inhumaine,  il  n'y  ait 
prins  aucune  desplaisance.  Lesquelles  choses  à  ma 
trèsredoubtée  dame  sont  i'aictes  et  redondent  clère- 
ment  en  tant  grande  lésion  et  vitupère  de  vostre  hon- 
neur et  de  vostre  couronne  et  de  vostre  conseil  et 
majesté  royale,  qui  sont  de  ce  blécées  en  grande  vili- 
pendence  que  c'est  chose  à  peine  irréparable  et  là  où 
ordre  de  droit  et  de  justice  sont  grandement  condem- 
nez  et  subvertis  que  onques  tant  ne  furent  ne  pour- 
roient  plus  estre,  et  mesmement  du  subject  au  regard 
de  son  maistre  et  souverain  seigneur,  contre  le  bien 
commun  et  contre  la  paix  de  ce  royaume,  qui  jusques 
à  cy  à  tousjours  si  grandement  et  si  notablement  en 
justice  esté  si  bien  gouverné  que  la  gloire  et  loenge 
d'icellui  a  esté  singulièrement  renommée  et  famée  sur 

tous  les  royaumes  du  monde.  En  après  ;  que  ladicle 
requeste  fut  causée  de  faulses  et  notoires  mençonges. 
Car  il  a  faulsement  et  traitreusement  fait  occire  vostre 
seul  frère  germain  par  mauvaise  bayne  couverte  de 
longue  main ,  appensèe  par  convoitise  de  dominer  et 
avoir  le  gouvernement  de  vostre  royaume  comme  dit 
est  dessus.  Lequel  aussi ,  en  la  présence  de  ses  servi- 
teurs  et  officiers  a  dit  en  appert ,  qu  onques  en  ce 
royaume  ne  fut  fait  si  mauvais,  ne  si  traistre  homicide 
commis  et  perpétré.  Et  toutesfois  il  dist  en  la  requeste, 
qu'il  l'avoit   fait  pour  le  bien  de  vous  et  de  vostre 
royaume.   Par  quo}^  la  cbose  est  moult  clère  selon 
tous  drois  et  raisons  escripz ,  que  tout  ce  qui  fut  fait 
à  Chartres  ledit  jour,  est  nul  et  de  nulle  valeur.  Et  qui 
plus  est ,  la  cbose  est  plus  digne  de  grant  peine  et  de 
grant  punicion  au  regard  de  lui.  Car  onques  il  ne 
vous  daigna  tant  révérer  ne  honnorer,  que  de  si  grant 
grief  et  détestable  forfait  dont  il  estoit  et  est  si  notoi- 
rement  chargé  ,   vous   requeist  pardon  ,   rémission  , 
grâce  ou  miséricorde  quelconques.  Et  toutesfois  veult 
il  maintenir  que  sans  confession  de  son  forfait  et  sans 
demander  grâce  vous  lui  avez  remis  ;  qui  est  contre 
tout  droit  et  raison  ,  une  cbose  délusoire  et  à  propre- 
ment parler  une  vraie  derrision  de  justice  ,   c'estas- 
savoir    pardonner   et    délaisser   à  ung  pécheur  sans 
congnoissance  de  son  forfait ,    sans  contricion ,  sans 
pénitence  et  sans  de  ce  faire  requeste  ne  quelconque 
supplicacion.  Et  qui  pis  est,  en  persévérant  notoire- 
ment, et  mesmement  en  la  présence  de  son  seigneur, 
en  l'ostinacion  de  son  pécbié ,  oultre  ce  qui  fait  est 
ledit  jour,  il  contient  erreur  manifeste  ,  deshonneur, 
détriment,  clèrement  et  évidemment  de  vous  et  de 

vostre  royaume  et  de  toute  la  chose  publique,  et  aussi 
apperte  contradiction.  Car  il  se  dit  bien  avoir  fait,  et 
consequemment  il  requiert  mérite  et  rémunéracion , 
et  toutesfoiz  veult  il  dire  que  vous  lui  avez  donné 
grâce  et  rémission.  Laquelle  chose  ne  cheitmie  en  bien 
fait,  mais  en  péchié  et  non  en  mérite.  Et  encores  plus, 
car  il  ne  fut  onques  advisé  ,  ordonné  ne  parlé  pour  le 
salut  de  l'âme  du  défunct,  pour  quelconque  satisfac- 
tion faire  à  la  partie  blécée.  Laquelle  chose  vous  ne 
povez  ne  devez  par  quelque  manière  pardonner  ne 
remectre.  Et  par  ce  appert  plus  clèrement  que  ce  que 
dit  est ,  qui  fut  fait  audit  lieu  de  Chartres ,  fut  contre 
tous  principes  de  droit ,  contre  tout  ordre  et  principe 
de  raison  et  de  justice,  en  violant  icelles  en  toutes 
choses  et  en  tous  défaulx  si  notoirement  en  tous  ses 
principes.  Pour  quoy  et  pour  toutes  autres  choses  qui 
seroient  trop  longues  à  escripre ,  appert  notoirement 
comme  dit  est ,  que  tout  ce  qui  fut  fait  audit  lieu  de 
Chartres  ne  vault  riens  et  n'est  point  chose  digne  de 
récitation.  Et  se  aucuns  vouloient  dire  qu'il  voulsist 
aucunement  et  se  deust  tenir,  si  est  la  chose  moult 
clère  par  ce  que  cy  sera  dit ,  que  le  devantdit  traistre 
vient  directement  contre  ledit  traiclié,  et  par  plusieurs 
et  diverses  manières  icellui  a  efforcié  et  violé.  Premiè- 
rement :  car  quelque  chose  que  vous  lui  deissiez  ou 
comraandissiez  et  que  doresenavant  il  ne  vous  forfeist 
ou  procurast  chose  qu^i  feust  à  nostre  préjudice,  dom- 
mage ou  deshonneur,  et  que  ainsi  l'eust  promis  et 
juré ,  néantmoins  a  fait  tout  le  contraire.  Et  pour 
cuider  dampner  la  bonne  mémoire  de  nostre  trèsre- 
doubté  seigneur  et  père,  et  pour  nous  cuider  perpé- 
tuellement destruire  et  deshériter,  il  a  fait  prendre 

Yostre  bon  et  loial  serviteur  le  grant  maistre  d'os- 
tel  %  à  qui  Dieu  pardoint,  et  Ta  fait  emprisonner  et 
tourmenter  et  tellement  que  ses  membres  par  force  de 
question  firent  rompre  par  force  de  violence  et  de 
martire  qu'il  lui  fist  souffrir.  Et  s'esforça  de  lui  faire 
confesser  contre  vostredit  frère,  nostre  trèsredoubté 
seigneur  et  père,  qui  Dieu  pardoint  à  l'âme  ,  aucune- 
ment de  ses  charges,  lescjuelles  autrefoiz  faulsement 
et  mauvaisement  il  lui  avoit  imposé,  pour  vouloir  cou- 
vrir son  très  mauvais  péchiè.  Et  par  ce,  volt  de  reclief 
estaindre ,  effacer  et  dampner  la  bonne  mémoire  de 
vostredit  frère,  et  tendre  à  nostre  destruction.  Et  ledit 
maistre  d'ostel  fist  mener  au  lieu  de  sa  mort.  Lequel, 
voiant  sa  mort  devant  sesyeulx,  afferma  publiquement 
et  sur  la  dampnacion  de  son  âme  prinse ,  que  onques 
en  toute  sa  vie  ne  sceut  ne  percent  que  nostredit  très- 
redoubté seigneur  et  père  feist  mal ,  ne  trahison ,  ne 
autre  chose  qui  feust  contre  le  bien  de  vostre  per- 
sonne, et  aussi  pareillement  [n'a]  il  fait,  mais  vous 
avoit  bien  servi  tous  les  jours  de  sa  vie.  Et  se  il  avoit 
dit  aucune  chose  au  contraire  ou  se  il  Favoit  confessé, 
si  avoit  ce  esté  par  force  de  très  inhumaine  question  et 
tourmens  qui  lui  avoient  esté  fais ,  dont ,  comme  dit 
est ,  il  avoit  tous  les  membres  desrompus.  Et  ainsi  , 
sur  le  péril  de  son  âme  et  sur  la  mort  que  prestement 
il  actendoit,  il  le  prenoit.  Et  en  celle  affirmacion  ainsi 
persévéra  jusques  à  la  mort,   présens  chevaliers  et 
autres  plusieurs  notables  personnes.  Et  par  ce  appert 
trop  clèrement  qu'il  vient  de  fait  et  directement  contre 
ce  qu'il  a  promis  et  juré  audit  lieu  de  Chartres.  En 

1.  Jean  de  Montaign. 

après,  car  il  a  recepté ,  recueilli  et  nourry,  et  de  jour 
en  jour  nourrit  les  homicides  et  murdriers  qui  à  son 
commandement  occirent  vostredit  frère.  Et  toutesfoiz 
ilz  furent  exceptez  et  hors  mis  de  ce  qui  fut  fait  oudit 
lieu  de  Chartres.  Et  plus ,  car  il ,  par  toutes  les  ma- 
nières qu'il  peut ,  comme  la  chose  est  toute  notoire , 
il  a  vexé ,  troublé ,  empesché  et  poursuy  les  officiers 
et  serviteurs  de  vostredit  frère  et  les  nostres  et  fait 
oster  et  destituer  de  leurs  estas ,  services  et  offices 
qu'ilz  avoient  entour  vpus  et  en  vostre  règne,  sans  oc- 
casion ou  cause  quelconques,  mais  seulem.ent  en  hayne 
et  contempt  desdiz  serviteurs  de  vostre  frère  et  des 
nostres.  Et  aucuns  d'eulx  a  voulu  destruire  en  corps 
et  en  biens  et  s'est  efforcé  de  eulx  faire  mourir.  Et 
aussi  par  plusieurs  autres  manières  et  moiens  qui  se- 
roient  trop  longs  à  réciter,  vient  encontre  ledit  accord, 
comme  la  chose  est  toute  notoire. 

«  Après  toutes  ces  choses,  ledit  traistre  voiant  et 
sachant  clèrement  l'orreur  et  cruaulté  de  son  meffait 
et  que  par  quelconque  manière  couvrir  ne  palier  ne 
le  pourroit ,  afin  que  vous  et  vos  officiers  n'eussiez 
aucune  cons^noissance  sur  son  mal  fait  à  mectre  à 
exécucion,  aussi  la  vraye  cause  pour  quoy  il  fîst  occire 
vostre  frère,  c'estassavoir  pour  dominer  et  estre  craint, 
de  fait  a  usurpé  et  usurpe  l'auctorité  et  le  régime  de 
vostre  dominacion  et  gouvernement,  desquelz  comme 
de  sa  propre  chose  il  use  pleinement  ;  qui  doit  estre 
plus  que  lamentable  à  tout  voz  subjetz  et  bien  vueil- 
lans.  Car  il  a  détenu  et  détient  vostre  personne  ,  celle 
aussi  de  nostre  trèsredoubté  seigneur,  monseigneur  le 
duc  d'Acquitaine  ,  vostre  ainsné  filz ,  en  telle  et  si 
grande  subjection,  qu'il  n'est  personne,  de  quelconque 

estât  qu'il  soit  de  ce  royaume  ne  autre,  qui  puist  avoir 
accès  à  vous  pour  quelque  cause  que  ce  soit ,,  si  non 
par  la  licence  et  congié  de  ceulx  qu'il  a  à  ce  commis 
et  ordonnez  devers  vous.  A  celle  fin ,  a  débouté  et 
gecté  hors  de  vous  et  de  vostre  famille  les  anciens  et 
vaillans  hommes  et  serviteurs  qui  loyaument  vous  ont 
servy,  et  leurs  lieux  a  rempli  de  ses  propres  famiile/s 
et  serviteurs,  et  d'autres  telz  qu'il  lui  a  pieu,  et  en 
grant  partie  de  gens  estranges  et  à  vous  non  con- 
gneuz.  Et  semblablement  fist  de  nostre  trèsredoubté 
seigneur,  monseigneur  d'Acquitaine.  Ainsi  despointa 
et  demist  voz  officiers  et  par  espécial  en  tous  les  ser- 
vices et  offices  de  vostre  royaume,  et  vos  biens  ou 
finances  a  laissié  où  bon  lui  a  semblé ,  et  à  son  singu- 
lier prouffit  les  a  appliquez.  Non  point  qu'il  les  ait 
aucunement  despendus  au  bien  de  vous,  ne  en  aucun 
relièvement  de  voz  subgetz.  Les  autres,  sur  aucunes 
feintes  et  couleurs  il  a  vexez,  traveillez  et  desrobez, 
et  à  proprement  parler  les  a  despoullez  de  leurs 
finances,  lesquelles  en  ses  propres  usages  et  privées 
utilitez  il  a  appliquées  et  converties ,  comme  ce  est 
tout  cler  et  tout  notoire ,  à  Paris  et  ailleurs ,  à  son 
propre  prouflit,  Briefment ,  il  a  ouvert  et  introduit  en 
ce  royaume  les  voies  de  faire  et  commectre  tous  crimes 
et  maléfices  indifféremment,  sans  ce  que  punicion  ou 
correction  quelconques  en  actende  estre  faicte.  Et  tant 
c[ue  soubz  umbre  de  défaulte  et  négligence  d'avoir 
exercé  et  fait  justice  dudit  fait  très  énorme  et  détes- 
table homicide  ,  plusieurs  autres  homicides,  crimes  et 
maléfices  sont  commis  en  plusieurs  et  diverses  parties 
de  vostre  royaume  depuis  ledit  cas  advenu ,  disans  , 
par  lesdiz  mesdisans  et  malfaicteurs,  que  aussi  bien 

passeroit  sans  estre  puny  comme  a  fait  cellui  qui  a 
occis  le  frère  du  Koy;  qui  est  ouverture  d'une  très 
grande  plaie.  Et  pour  ce,  trèsredoubté  et  souverain 
seigneur  monseigneur  le  duc  de  Eerry,  vostre  oncle , 
le  duc  de  Bourbon  ,  le  conte  d'Alencon  et  les  contes 
de  Clermont  et  d'Armaignac,  et  moy  Charles,  en  leur 
compaignie,  en  voulant  acquiter  envers  vous  nostre 
foy  et  loiauté  ,  par  lesquelles  nous  sommes  obligez  et 
contrains  comme  voz  très  humbles  parens  et  subjects, 
nous  ensemble,  avons  mis,  l'an  passé,  intencion  et  pro- 
pos de  venir  à  vous  pour  vous  dëmonstrer  les  choses 
devantdictes,  le  dampnable  régime  de  vostre  royaume 
et  la  proucliaine  et  évidente  desrision  et  destruction 
totale  ,  se  longuement  la  chose  demeure  en  tel  estât. 
«  Afin  que  nous  oys ,  et  ceulx  aussi  qui  y  seront  qui 
vueillent  riens  dire  au  contraire,  vous,  trèsredoubté 
et  souverain  seigneur,  par  l'advis,  délibéracion  et 
conseil  de  ceulx  de  vostre  sang ,  des  gens  de  vostre 
conseil ,  seigneurs ,  barons  et  preudommes  de  vostre 
royaume,  telz  et  en  tel  nombre  qu'il  vous  plaira  estie 
fait,  meissiez  remède  aux  inconvéniens  qui  adviennent 
et  qui  autrement  neccessairement  estoient  et  sont  en 
brief  en  aventure  de  advenir,  pourveaut  première- 
ment ,  à  la  franchise  et  seureté  de  vostre  personne  et 
de  nostre  trèsredoubté  seigneur,  monseigneur  le  duc 
d'Acquitaine,  vostre  ainsné  filz.  En  après,  au  bien  de 
vous  et  au  régime  et  gouvernement  de  vostre  royaume, 
de  vostre  justice ,  et  de  toute  la  chose  publique  d'icel- 
lui ,  à  vostre  prouffit  et  de  tous  vos  autres  subgetz , 
ainsi  que  toutes  ces  choses  estoient  plus  à  plein  con- 
tenues en  noz  lectres  patentes ,  lesquelles  adonc  nous 
vous  envoiasmes ,  nous  venismes   emprès   Paris  où 

VOUS  estiez.  Et  jà  soit  ce  que  pour  la  seureté  de  noz 
personnes  nous  feussions  acompaignez  de  noz  parens, 
amis  et  vassaulx,  tous  à  vous  subgetz ,  et  tous  venis- 
sions  en  vostre  service ,  seulement  pour  le  bien  de 
vous  et  de  vostre  royaume,  comme  dit  est,  néant- 
moins  nous  feussions  nous  offers  de  venir  à  vous  à 
compaignie  modérée.  Toutesfois  ne  peusmes  nous  on- 
ques  avoir  un  g  seul  accès  ne  une  seule  audience  à 
vous ,  obstans  les  empeschemens  et  perturbacions  qui 
par  ledit  traistre  y  furent  mis ,  qui  tous  jours  estoit 
encosté  et  emprès  vous,  empescbant  si  grant  bien  que 
nous  avions  en  propos  et  intencion  de  faire,  tous- 
jours  persévérant  en  l'obstinacion  de  son  courage  et 
en  ambicion  et  concupiscence  qu'il  a  tousjours  eu  de 
dominer  et  d'avoir  l'auctorité  et  le  gouvernement  de 
vous  et  de  vostre  royaume.  Nous  ,  par  certain  accord 
par  vous  et  vostre  conseil  prins ,  nous  convint  retour- 
ner en  nostre  pays ,  et  pour  escbever  la  destruction 
de  vostre  peuple  ,  faire  en  r'aler  noz  gens.  Lequel  ap- 
poinctement,  de  nostre  partie ,  royaument  et  de  fait 
nous  acomplismes.  Mais  tantost  après  ,  un  moment  le 
rompy  et  viola.  Car,  entre  les  autres  choses  fut  ap- 
poincté  que  ceulx  qui  adonc  entour  vous  et  vostre 
conseil  demoureroient,  seroient  hommes  non  suspetz, 
non  favorables ,  non  serviteurs ,  non  pensionnaires 
d'une  partie  ne  d'autre.  Et  il  a  laissé  ses  serviteurs  et 
officiers,  voire  les  principaulx  ,  par  le  moien  desquelz 
il  a  tousjours  l'auctorité,  le  régime  et  le  gouverne- 
ment de  vous  et  de  vostre  royaume,  mieulx  et  plus 
seurement  que  s'il  y  estoit  en  personne.  Et  ainsi  n'est 
aucunement  pourveu  ausdiz  inconvéniens  ,  mais  tous- 
jours  croissent  et  encores  plus  croistront  et  augmen- 

teront,  se  Dieu  et  vous,  n'y  mectez  remède.  Et  après, 
jà  soit  ce  que  Pierre  des  Essars ,  adonc  prèvost  de 
Paris  Yostre  bonne  ville,  et  vostre  gouverneur  de  vos 
finances,  deust  estre  déposé  de  toutes  offices  royaulx 
et  de  tous  les  estas  qu'il  avoit  entour  vous  par  ledit 
appoinctement ,  nèantmoins  il  lui  fist  avoir  secrète- 
ment voz  lectres  patentes  seellëes  de  vostre  grant  seel 
pour  ravoir  ladicte  prèvosté  et  office  d'icelle.  Soubz 
l'ombre  desquelles  ledit  Pierre  est  retourné  à  Paris  et 
s'est  esforcé  de  retourner  et  rentrer  en  l'office  de  la- 
dicte prèvosté.  Et  de  fait  vint  en  Ghastelet  à  Paris  et 
fist  ou  siège  tribunal,  et  print  possession  dudit  office, 
et  tout  par  l'ordonnance  ,  sceu  et  voulenté  dudit  duc 
de  Bourgongne,  et  ne  demoura  par  lui  que  la  chose 
sorteist  son  effect.  Par  quoy  appert  clèrement  ledit 
appoinctement  par  lui  et  son  pourcbas  estre  violé.  Et 
qui  pis  est ,  en  faisant  ledit  appoinctement ,  secrète- 
ment procuroit  le  contraire ,  et  en  lui  le  rompoit  et 
efforçoit.  Car  en  consentant  la  déposicion  dudit  des 
Essars  il  procuroit  qu'il  feust  restitué  comme  dit  est. 
Par  quoy  la  chose  est  bien  manifeste  qu'il  n'eust  on- 
ques  en  toute  sa  vie  intencion  ne  propos  de  tenir  ledit 
appoinctement.  Et  oultre ,  combien  que  par  ledit 
traictié  et  appoinctement  fist  que  tous  ceulx  qui  avoient 
esté  déposez  de  leurs  estas  et  offices  soubz  umbre 
d'avoir  esté  en  la  compaignie  de  moy  Charles,  et  au- 
tres desdiz  seigneurs,  feussent  remis  et  restituez  en 
leurs  offices  et  que  par  l'ordonnance  de  vous  et  de 
vostre  grant  conseil  messire  Jehan  de  Carencières  \  en 
l'office  de  capitainerie  de  vostre  ville  et  chastel  de 

1.  Lis.  Jehan  de  Garencières. 

Caen  eust  esté  remis  et  restitué ,  néantmoins ,  en  ve- 
nant directement  contre  ladicte  ordonnance  ,  ledit  de 
Bourgongne  le  fist  depuis  déposer  dudit  office  et  ledit 
office  impétra  pour  lui  mesme,  ou  contempt  et  en  la 
haine  dudit  Carencières ,  et  de  fait  ledit  office  ocupa  , 
tient  et  ocupe.  Par  quoy  il  appert  clèrement  que  par 
plusieurs  et  diverses  manières  ledit  traistre  a  rompu 
et  violé  ledit  appoinctement.  Et  jà  soit  ce,  trèsredoubté 
et  souverain  seigneur,  que  par  nostre  trèsredoubtée 
dame  et  mère,  qui  Dieu  pardoint,  feussent  faictes  les 
diligences  devant  dictes  à  ce  que  justice  lui  feust  ad- 
ministrée dudit  mauvais  et  dampnable  homicide ,  et 
que  jà  près  de  quatre  ans  sont  passez  que  le  cas  advint, 
toutes  fois  sans  ce  que  ,  elle  ne  nous,  peussions  obtenir 
une  seule  provision  de  justice  en  ensuivant  les  voies 
acceptées  ,  je  Charles  ,  naguères  suppliay  a  vous  très 
humblement  qu'il  vous  pleust  à  moy  octroier  vos 
lectres  entérinées  de  justice  contre  les  consentans  et 
complices  dudit  homicide  ,  c'estassavoir  voz  lectres  à 
tous  voz  justiciers  adréçans  ,  que  ceulx  qui  par  infor- 
macion  deue  trouveroient  chargez  et  coulpables  des 
choses  dessusdictes  preinssent  et  emprisonnassent  et 
feissent  telle  raison  et  justice  comme  au  cas  appartien- 
droit.  Et  ce  n'estoit  fors  que  pour  exciter  et  resveiller 
justice,  car  de  son  office,  sans  ma  requeste  ne  autre 
quelconques,  elle  doit  ce  faire  et  à  ce  faire  elle  est 
obligée.  Et  ne  croy  point  qu'il  soit  homme  en  vostre 
royaume ,  de  quelque  estât  ou  condicion  qu'il  soit , 
tant  soit  povre  ne  de  bas  estât,  auquel  en  vostre  chan- 
cellerie lui  feussent  refusées  en  pareil ,  ne  en  mendre 
cas.  Trop  bien  sçay  que  on  ne  lui  devroit  point  refu- 
ser. Et  toutesfoiz ,  pour  quelque  diligence  que  je  aye 

peu  ne  sceu  faire,  lesdictes  lectres  de  justice  n'ay  peu 
obtenir.  Et  tieng  que  c'est  pour  ce  que  aucuns  sont 
en  vostre  conseil,  qui  des  choses  devant  dictes  se  sen- 
tent chargez,  et  pour  ce  ne  conseilleront  ilz  point 
Texaulcement  ne  l'acomplissement  de  madicte  suppli- 
cacion  et  requeste.  Pour  quoy,  trèsredoubtë  et  souve- 
rain seigneur ,  naguères  je  vous  suppliay  tant  comme 
je  peuz,  que  pour  le  bien  de  vous  et  de  vostre  royaume 
vous  pleust  rappeller  et  mectre  hors  de  yous  et  de  voz 
offices  certaines  personnes,  lesquelles  par  mes  lectres 
je  vous  nommay  et  dëclaray,  qui  notoirement  empes- 
chent  le  bien  de  justice,  le  bon  régime  de  vous,  et  la 
paix  commune  de  vostre  royaume ,  et  empescheront 
tant  qu'ilz  seront  entour  de  vous.  Et  ce  fait ,  j'estoie 
prest  pour  l'amour  et  révérence  de  Dieu  première- 
ment, et  après  de  vous,  et  aussi  pour  le  bien  de  vostre 
royaume,  sur  les  choses  naguères  par  vous  dictes  par 
voz  ambaxadeurs,  lesquelz  il  vous  a  pieu  moy  envoier, 
à  vous  donner  et  faire  telle  response  et  descouvrir 
aussi  tellement  et  si  clèrement  mes  intencions  et  pro- 
pos ,  que  Dieu ,  vous  et  tout  le  monde  par  raison  de- 
vriés  estre  contens.  De  quoy,  tant  de  la  response 
précédente  comme  de  semblable  cause,  je  ne  peuz 
quelque  chose  obtenir.  Nous  vous  supplions  trèsre- 
doubté  et  souverain  seigneur,  tant  comme  nous  povons 
humblement,  que  actendu  les  choses  devant  dictes 
et  considérées,  c'estassavoir  Ténormité  dudit  homi- 
cide, lequel  ne  peut  estre  trop  détesté ,  ne  la  cruaulté 
d'icellui  trop  diffamée ,  tant  de  droit  comme  de  fait, 
par  la  confession  de  partie  qui  notoirement  l'a  confessé 
tant  en  jugement,  devant  nostre  trèsredoubté  seigneur 
monseigneur  le  duc  d'Acquitaine  vostre  ainsné  filz,  et 
II  10 

plusieurs  seigneurs  de  vostre  sang,  ceuîx  aussi  de  vostre 
conseil  et  grant  planté  de  clergié  et  peuple  à  ce  assem- 
blez et  à  sa  requeste,  en  vostre  hostei  de  Saint-Pol,  et 
nostre  trèsredoubté  devantdit  monseigneur  d'Acqui- 
taine  là  estant  et  séant  en  son  siège  tribunal,  vostre 
personne  représentant  qui  estes  son  roy  et  son  souve- 
rain seigneur  et  le  nostre.  Et  par  ainsi  ne  peut  dire 
qu'il  ne  l'ait  confessé  en  jugement  et  devant  le  juge 
compétent,  et  hors  jugement,  et  aussi  devant  telz  et  si 
notables  tesmoings  comme  le  roy  de  Cécile  et  mon- 
seigneur de  Berry  vostre  oncle ,  par  devant  lesquelz  il 
a  confessé  privéément ,  simplement  et  absoluement , 
sans  cause  ne  raison  quelconques  dire  ne  enseigner, 
fors  tant  seulement  qu'il  l'avoit  fait  par  temptacion  de 
l'ennemi  ;  et  après  ce  aussi  l'a  confessé  en  plusieurs 
lieux,  tant  pardevant  vous  comme  pardevant  notables 
personnes.  Laquelle  confession  ainsi  faicte  selon  toute 
raison  escripte  et  selon  droit  constitué  et  selon  usage 
et  stile  notoirement  observez,  vault  et  doit  valoir  en 
son  préjudice,  et  doresenavant  ne  doit  estre  receu  à 
dire  contre  sa  confession  ne  le  coulourer  et  justifier 
autrement  que  premier  a  fait ,  laquelle  confession  de 
lui-mesmes  le  a  condempné  et  de  sa  propre  bouche  a 
gecté  la  sentence.  Et  ce  est  moult  cler,  que  après  la- 
dicte  confession  ne  convenoit  ne  convient  faire  autre 
solennité  de  procès,  et  ne  gisoit  la  chose  ne  gist  aussi 
en  autre  examen  ne  congnoissance  de  cause,  et  par 
ainsi  ne  restoit  ne  reste  encores  fors  tant  seulement 
prompte  et  preste  punicion  et  exécucion  de  justice,  et 
n'y  affiert  ne  appartient  dilacion.  Et  toutesfoiz  par  ce 
que  dit  est ,  nostre  trèsredoubtée  dame  et  mère ,   à 
l'âme  de  laquelle  Dieu  face  mercy,  et  nous,  ensuivans 

ceste  matière,  feismes  toutes  les  diligences  à  nous  pos 
sibles,  et  par  grandes  instances  soustenismes  et  atten- 
dismes  trèslonguement  et  par  longues  dilacions.  Car 
jà  sont  passez  trois  ans  et  demy  et  plus,  que  ceste  pro- 
sécucion  est  commencée,  sans  ce,  comme  devant  est 
dit,  qu'onques  peussions  obtenir  une  seule  provision 
de  justice,  ne  parcevoir  par  quelles  manières  justice  se 
voulsist  aucunement  de  ce  entremetre.  Laquelle  chose 
est  et  sera  doloreuse  et  misérable,  seulement  à  le  oyr 
réciter,  actendu  aussi  et  considérez  les  grans  maulx , 
dommages  et  inconvéniens  par  ce  venus  en  vostre 
royaume ,  qui  neccessairement  adviennent  et  adven- 
ront  encores  plus  grans ,  si  non  que  ce  cas  cy  n'y  soit 
réparé.  Car  ainsi  que  vous  povez  veoir  clèrement,  de- 
puis ledit  cas  et  homicide  advenu,  ce  royaume,  de  in- 
convénient plus  grant  en  plus  grant  est  passé.  Et  aussi 
est-ce  le  propre  droit  de  faulte  de  justice,  engendrer  et 
nourrir  ou  multiplier  inconvéniens. 

«  Pour  ce,  plaise  vous  de  vostre  grâce,  en  faisant 
vostre  loial  devoir  de  vostre  office,  en  obéissant  à  Dieu 
vostre  créateur  duquel  Testât  de  justice  procède  et 
directement  dépend,  et  dont  aussi  vous  tenez  icelle,  et 
aussi  eu  regard  en  pitié  au  bon  maintenement  de 
vostre  seigneurie  et  de  vostre  règne,  vueillez  vous  exer- 
citer  et  esveiller  et  promptement  toutes  grandes  dila- 
cions derrière  mises  vous  exposer  à  ladicte  exécucion 
de  justice.  Et  de  ce  en  telle  et  si  grande  humilité  que 
nous  plus  povons,  vous  supplions  et  resupplions,  som- 
mons et  requérons  très  instamment,  et  par  nous  et  par 
toutes  voies  voulons  procurer  et  poursuyr,  tant  de  fait 
comme  autrement,  la  réparacion  dudit  homicide  et  le 
déshonneur  de  nostre  trèsredoubté  seigneur  et  père. 

duquel  Dieu  ait  mercy,  auquel  de  fait  ainsi  blécié  et 
contempné   nous  sommes  obligez   et    contrains  par 
droit  et  sur  très  grosses  et  grandes  peines  y  obvier  et 
résister,  c'estassavoir  sur  peine  d'encourir  nom  de 
diffame ,  de  non  estre  rëputez  ses  enfans  ne  à  lui  ap- 
partenir en  aucune  manière ,  estre  aussi  réputez  indi- 
gnes de  sa  succession  ,  de  son  nom,  de  ses  armes  et  de 
sa  seigneurie.  Lesquelles  peines  nous  ne  voulons  ne 
devons  encourir  ;  nous  aurions  plus  cher  à  soustenir 
et  souffrir  mort,  comme  devroit  faire  tout  cuer  noble 
de  quelque  estât  qu'il  soit.  Nous  vous  supplions  tant 
humblement  comme  plus  povons,  que  à  ce  et  aussi  à 
résister  et  rebouter  sa  maligne  intencion ,  laquelle  il  a 
contre  nous  par  toutes  voies  à  nostre  destruction  ten- 
dant ,  vous  plaise  de  vostre  grâce ,  vous  auxquelz  Dieu 
a  fait   si  grande  grâce  qu'il  nous  fist  naistre  en  ce 
monde  vos  parens  et  tant  prouchains  de  vostre  géné- 
racion  et  comme  nepveux  vrais  de  vostre  seul  frère 
germain,  aider,  secourir  et  conforter  vostredit  frère  de 
vostre  puissance,  et  à  proprement  parler  vous  plaise 
aider,  secourir  et  conforter  vostredit  frère,  auquel  en 
ceste  partie  nous  déduisons  et  entendons  à  déduire  la 
cause.  Lasî  nostre  trèsredoubté  et  souverain  seigneur, 
il  n'est  si  povre  homme  ne  de  si  bas  estât  en  ce  monde 
ne  quelconcjues  autre,  à  qui  si  cruellement  et  tant  traî- 
treusement père  ne  frère  feust  occis,  que  lui  ou  ses 
parens  et  amis  ne  se  feissent  partie  jusques  à  la  mort 
et  qu'ilz  ne  poursuissent  contre  ledit  homicide  qui  de 
plus  en  plus  en  l'obstinacion  de  son  cruel  faulx  et 
mauvais  courage  persévère  notoirement,  et  tant  que 
ledit  traistre  puis  naguères  vous  a  osé  escripre,  et  en 
plusieurs  autres  lieux  notal)les  dire,  qu'il  a  fait  mourir 

vostre  frère,  nostre  frèsredoubté  seigneur  et  père,  que 
Dieux  absoille,  bien  et  deuement.  Esquelz  lieux  à 
ceste  occasion ,  moy  Charles  afferme  lui  avoir  menti. 
Auquel  de  plus  avant  respondre  je  me  déporte  pour  le 
présent.  Car,  comme  dit  est  devant,  il  appert  clère- 
ment  qu'il  est  menteur,  faulx  traistre  et  desléal,  et  moy 
par  la  grâce  de  Dieu  j'ay  tousjours  esté,  suis  et  seray 
net,  sans  reprouche  et  voir  disant.  Et  pour  ce  ,  nostre 
trèsredoubté  seigneur,  que  les  choses  dessusdictes  fu- 
rent et  ont  esté  faictes  ou  grant  vitupère  et  préjudice 
de  vostre  personne,  de  toute  vostre  royaume  et  de 
toute  la  chose  publique,  vous  supplions  lant  et  si  hum- 
blement que  nous  povons,  qu'il  vous  plaise  à  vous  ex- 
poser ainsi  que  de  raison  faire  le  devez,  à  la  répara- 
cion  de  ceste  besongne,  et  nous  aider,  secourir  et 
conforter  par  toutes  manières  à  vous  possibles,  afin 
que  la  réparacion  de  ce  cruel  homicide  puist  estre 
puny  ainsi  que  de  raison  faire  se  doit.  Et  en  ce  faisant 
vous  vous  acquiterez  principalement  envers  Dieu 
nostre  créateur,  et  exécuterés  justice,  de  laquelle  vous 
estes  chef  et  souverain  ,  auquel  après  Dieu  nous  de- 
vons avoir  recours.  Et  afin  ,  nostre  trèsredoubté  et 
souverain  seigneur,  que  vous  sachiez  que  le  contenu 
en  ces  présentes  procède  de  nostre  certaine  science  et 
voulenté  ,  Nous  Charles ,  Phelippe  et  Jehan  ,  vos  très 
humbles  filz  et  nepveux,  y  avons  chascun  de  nous  mis 
nostre  seing  manuel.  Escript  à  Jargeau,  le  ix^  jour  de 
juillet  mil  quatre  cens  et  unze.*  » 

1.  Le  9  juillet  1411.  Le  ms.  Suppl.  fr.  93  et  Vérard,  datent 
cette  lettre  du  10,  et  le  Religieux  de  Saint-Denis,  du  14.  Ce  der- 
nier, qui  la  traduit  en  latin ,  l'abrège  et  la  tronque  considérable- 
ment. Il  termine  par  cette  réflexion:  «  J'ai  entendu  dire  à  quelques 


4  50  CHRONIQUE  [i4HJ 

Lesquelles  lectres  furent  envoiées  par  uug  hêrault 
du  duc  d'Orléans ,  à  Paris ,  devers  le  Roy  \  Auquel 
lieu  elles  furent  visitées  en  plein  conseil,  et  au  long  et 
sur  le  contenu  en  icelles  furent  mises  avant  plusieurs 
et  diverses  opinions  et  voulentez.  Et  vouloient  les 
aucuns  que  les  frères  dessusdiz  fussent  oyz  en  leurs 
raisons,  et  que  le  duc  de  Bourgongne  feust  évoqué  et 
contraint  de  respondre  à  ce  qu'ilz  vouldroient  dire  et 
proposer  contre  lui.  Mais  finablement  les  besongnes 
furent  prolonguées,  et  ne  purent  les  dessusdiz  avoir 
aucune  response  qui  leur  feust  agréable ,  pour  ce  que 
la  plus  grant  partie  de  ceulx  qui  gouvernoient  le  Roy 
et  le  duc  d'Aquitaine  estoient  plus  favorables  au  duc 
de  Bourgongne  qu'à  la  partie  d'Orléans.  Et  mesme- 
ment  lui  fut  tost  après  envoiée  la  copie  desdictes  lec- 
tres ,  lesquelles  par  lui  veues ,  apperçeut  assez  qu'il 
estoit  apparant  que  iceulx  frères  d'Orléans  lui  feroient 
guerre  dedens  brief  temps.  Dont,  pour  y  résister,  se 
pourveut  de  gens  et  de  liabillemens  de  guerre  le  plus 
hastivement  que  faire  le  peut,  par  tous  ses  pays. 

Et  tout  en  la  manière  que  lesdiz  d'Orléans  avoient 
escript  au  Roy^,  escripvirent  à  plusieurs  princes  et 
bonnes  villes  du  royaume  de  France,  en  eulx  complai- 

personnes  de  savoir  et  d'expérience,  qui  lurent  ce  message  d'un 
bou^à  l'autre  avec  la  plus  extrême  attention,  qu'il  ne  contenait 
que  de  justes  demandes.  Seulement  elles  regardaient  comme  at- 
tentatoire aux  lois  divines  et  humaines ,  et  comme  du  plus  mau- 
vais exemple ,  que  le  duc  d'Orléans  demandât  justice ,  non  par 
d'humbles  prières ,  mais  les  armes  à  la  main ,  à  la  tête  de  son 
parti  et  avec  l'assistance  des  ennemis  mortels  du  royaume.  » 
(Chr.  de  Ch.  VI,  t.  IV,  p.  435.  Traduction  de  M.  Bellaguet.) 

\ .  La  réponse  du  roi  ne  se  fit  pas  attendre.  Elle  est  du  20  juil- 
let 1411.  Il  lui  ordonne  de  désarmer. 

gnant,  et  requérant  aide  contre  ledit  duc  de  Bour- 
gongne.  Et  pour  ce  que  selon  leur  entencion ,  le  Roy 
leuroncle^  et  son  grant  conseil,  ne  leur  baillèrent  point 
response  aux  lectres  qu'ilz  avoient  envoiëes  telle  qu'ilz 
désiroient ,  de  rechef  envoyèrent  autres  assez  sembla- 
bles, contenans  en  substance  manière  de  sommacions, 
donnans  à  entendre  que,  si  provision  ne  leur  estoit 
baillée,  il  convenroit  et  ne  se  pourroient  déporter  de 
la  quérir  par  autre  manière.  Et  adonc  fut  par  le  Roy 
ordonné ,  tant  à  la  Royne ,  au  duc  de  Berry  comme 
autres  de  grant  auctorité  et  du  sang  royal,  comme  du 
conseil,  à  quérir  moien  entre  ces  deux  parties,  c'estas- 
savoir  d'Orléans  et  de  Bourgongne.  Et  furent  envoiez 
plusieurs  et  divers  ambaxadeurs  de  costé  et  d'autre. 
Mais  finablement  on  ne  les  peut  accorder,  pour  ce 
principalement  que  le  duc  de  Bourgongne  ne  vouloit 
point  descendre  à  faire  quelque  réparacion  ,  si  .non 
ainsi  qu'il  avoit  esté  traicté  à  la  paix  de  Chartres  ;  et 
se  tenoit  fier,  pour  ce  qu'il  avoit  le  Roy  et  le  duc  d'Ac- 
quitaine  de  sa  partie.  Les  autres ,  c'estassavoir  les 
enfans  d'Orléans ,  n'estoient  point  de  ce  contens.  Les- 
quelz  sentoient  qu'ilz  avoient  plusieurs  grans  seigneurs 
de  leur  partie  et  qui  déjà  leur  avoient  promis  à  donner 
confort  et  aide  de  toute  leur  puissance  contre  ledit 
duc  de  Bourgongne.  Et  par  ainsi ,  la  Royne  et  ceulx 
qui  estoient  ordonnez  de  par  le  Roy  à  poursuivir  les 
traictiez  dessusdiz,  voians  qu'ilz  n'en  povoient  venir  à 
chef  et  qu'il  leur  estoit  impossible,  selon  les  demandes 
et  responses  des  deux  parties,  de  les  accorder,  délais- 
sèrent ceste  matière  et  firent  un  certain  jour  leur  rela- 
cion  au  Roy,  des  devoirs  qu'ilz  en  avoient  fais  et  des 
responses  qu'ilz  en  avoient  eues  de  chascune  partie. 

Et  dedens  briefz  jours  après  lesdiz  frères  d'Orléans  se 
conclurent  de  faire  guerre  mortelle  audit  duc  de  Bour- 
gongne  et  à  tous  ses  allez,  et  leur  envolèrent  leurs 
lectres  de  défiance  par  ung  hérault. 

CHAPITRE  LXXII. 


Comment  le  duc  d'Orléans  et  ses  frères  envolèrent  leurs  lectres  de 
défiance  au  duc  Jehan  de  Bourgongne  pour  la  première  foiz,  et  la 
teneur  d'icelles. 


«Charles,  duc  d'Orléans  et  de  Valois,  conte  de 
Blois  et  de  Beaumont,  seigneur  de  Coucy,  Phelippe, 
conte  de  Vertus,  et  Jelian,  conte  d'Angoulesme,  à  toy 
Jehan  qui  te  dis  duc  de  Bourgongne.  Pour  le  très  hor- 
rible meurtre  par  toy  fait  en  grande  trahison,  d'aguet 
appensé ,  par  murdriers  affectez  ,  en  la  personne  de 
nostre  trèsredoubté  seigneur  et  père,  monseigneur 
Loys ,  duc  d'Orléans ,  seul  frère  germain  de  monsei- 
gneur le  Roy,  nostre  souverain  seigneur  et  le  tien , 
non  obstant  plusieurs  seremens ,  aliances  et  compai- 
gnies  d'armes  que  tu  avoies  à  lui ,  et  pour  les  grans 
trahisons  ,  desloyaultez ,  deshonneurs  et  mauvaisetiez 
que  tu  as  perpétré  contre  nostredit  souverain  seigneur 
le  Roy  et  contre  nous  en  plusieurs  manières ,  te 
faisons  savoir  que  de  ceste  heure  en  avant  nous  te 
nuirons  de  toute  nostre  puissance  et  par  toutes  les 
manières  que  nous  pourrons  ;  encontre  toy  et  ta  des- 
loiaulté  et  trahison  appelions  Dieu  et  raison  en  nostre 
aide ,  et  tous  les  preudommes  de  ce  monde.  En  tes- 
moing  de  vérité ,  nous  avons  fait  séeller  ces  présentes 
lectres  du  séel  de  moy  Charles,  duc  d'Orléans  des- 

susnommé.    Données  à  Jargueau  *  le  xviii®  jour   de 
juillet.  » 

Lesquelles  lectres  receues  par  ledit  duc  de  Bour- 
gongne  et  à  lui  présentées  par  ung  bérault  des^dessus- 
diz  frères  en  la  ville  de  Douay  ^,  prestement  après  ce 
qu'il  eut  eu  conseil  sur  icelles,  rescripvit  aux  dessusdiz 
en  faisant  response  telle  que  cy-après  sera  déclairée , 
et  les  envoya  par  un  g  sien  officier  d'armes  devers 
ledit  duc  d'Orléans  et  ses  frères. 


CHAPITRE  LXXIII. 

Comment  le  duc  Jehan  de  Bourgongne  rescripyy  aux  enfans  d'Orléans 
sur  les  défiances  qu'ilz  lui  avoient  envolées. 

«  Jehan ,  duc  de  Bourgongne ,  conte  d'Artois ,  de 
Flandres  et  de  Bourgongne ,  seigneur  de  Salins  et  de 
Maslignes^,  à  toy  Charles,  qui  te  dis  duc  d'Orléans,  à 
toy  Phelippe  ,  qui  te  dis  conte  de  Vertus ,  à  toy  Jehan, 
qui  te  dis  conte  d'Angoulesme,  qui  naguères  nous  avez 
escript  voz  leclres  de  défiances.  Faisons  savoir,  et  vou- 
lons que  chascun  sache ,  que  pour  abatre  les  très 
horribles  traysons  par  très  grandes  mauvaisetiez  et 
agaiz  apensez  conspirées ,  machinées  et  faictes  félon- 
neusement  à  l'encontre  de  monseigneur  le  Boy,  nostre 
trèsredoubté  et  souverain  seigneur  et  le  vostre,  et 
contre  sa  très  noble  généracion,  par  feu  Loys,  vostre 
père ,  en  plusieurs  et  diverses  manières ,  et  pour  gar- 
der vostre  père ,  faulx  et  desloial  traistre ,  de  parvenir 

1.  Lis,  Jargeau. 

2.  Le  10  août,  suivant  le  Religieux  de  Saint-Denis. 

3.  Malines. 

à  la  finale  exécucion  détestable  a  laquelle  il  a  con- 
tendu  à  Fencontre  de  nostre  trèsredoubté  et  souverain 
seigneur  et  le  sien,  et  aussi  contre  sadicte  généracion, 
si  faulcement  et  si  notoirement  que  nul  preudomme 
ne  le  devoit  laisser  vivre ,  et  mesmement,  Nous,  qui 
sommes  cousins  germains  de  mondit  seigneur,  doyen 
des  pers  et  deux  foiz  per,  et  plus  astraint  à  lui  et  à 
sadicte  généracion  que  autres  quelconques  de  leurs 
parens  et  subgects,  ne  devons  ungs  si  faulx  et  desléal, 
cruel  et  félon  traistre  laisser  sur  terre  plus  longue- 
ment, que  ce  ne  feust  à  nostre  très  grant  cliarge  , 
avons ,  pour  nous  acquiter  loyaument  et  faire  nostre 
devoir  envers  nostre  très  grant,  redoubté  et  souverain 
seigneur,  et  sadicte  généracion ,  fait  mourir,  ainsi  que 
devoit,  le  faulx  et  desloial  traistre.  Et  ainsi  avons  fait 
plaisir  à  Dieu ,  service  loyal  à  nostre  trèsredoubté  et 
souverain  seigneur,  et  exécuté  raison.  Et  pour  ce  que, 
toy  et  tes  diz  frères  voulez  ensuivir  et  ensuivez  la  faulse 
trace  et  desloiale  félonnie  de  vostredit  feu  père ,  cui- 
dans  venir  aux  dampnables  et  desloiaulx  fais  à  quoy  il 
contendoit ,  avons  très  grande  iéesse  au  cuer  desdictes 
défiances.  Mais  du  surplus  contenu  en  icelles,  toy  et 
tesdiz  frères  ,  avez  menti  et  mentez  faulsement ,  mau- 
vaisement  et  desloiaument,  comme  faulx ,  mauvais  et 
desloiaulx  traistres  que  vous  estes.  Et  donc ,  à  l'aide 
de  Dieu,  qui  scet  et  congnoist  la  très  entière  et  par- 
faicte  loyaulté,  amour  et  vraie  entencion  que  tousjours 
avons,  et  aurons  tant  que  nous  vivrons,  à  nostredit 
seigneur  le  Roy  et  sadicte  généracion ,  au  bien  de  son 
peuple  et  de  tout  son  royaume,  vous  ferons  venir  à 
la  fin  et  punicion  telle  que  lelz  faulx  ,  mauvais  et  des- 
loiaulx traistres,  rebelles,  désobéissans  et  félons  comme 

toy  et  tes  diz  frères  estes ,  doivent  tenir  par  raison. 
En  tesmoing  de  ce,  nous  avons  fait  sëeller  ces  pré- 
sentes lectres  de  nostre  séel.  Donné  en  nostre  ville  de 
Douay,  le  xiu^  jour  d'aoust  l'an  mil  quatre  cens  et 


unze  \  » 


Lesquelles  lectres  ledit  duc  de  Bourgongne  envoya, 
comme  dit  est  dessus,  par  ung  officier  d'armes,  devers 
ledit  duc  d'Orléans  et  ses  frères.  Lequel  duc  fut  trouvé 
à  Blois ,  et  eut  grand  desdaing  et  desplaisir  de  la  res- 
ponse  que  lui  faisoit  ledit  duc  de  Bourgongne.  Néant- 
moins  il  fist  faire  assez  bonne  chère  ^,  et  après  que 
sur  icelles  il  eut  eu  délibéracion  de  conseil ,  il  s'es- 
força  en  toutes  les  manières  qu'il  peut,  d'assembler 
gens  d'armes  pour  mener  guerre  audit  duc  de  Bour- 
gongne. 

CHAPITRE  LXXIV. 

Comment  le  duc  de  Bourgc  ^gne  se  prépara  pour  soy  défendre  contre  le 
duc  d'Orléans  et  ses  frères ,  et  des  lectres  qu'il  envoia  au  duc  de 
Bourbon  pour  avoir  son  aide. 

En  après,  le  duc  Jehan  de  Bourgongne,  quant  il  ot 
congnoissance  qu'il  auroit  la  guerre  au  duc  d'Orléans 
et  ses  frères  et  leurs  allez,  et  que  les  aucuns  le  eurent 
défié  par  lectres  et  paroles ,  il  se  prépara  de  toute  sa 
puissance  pour  acquérir  amis  et  allez  pour  résister 

1 .  Cette  lettre  se  trouve  aussi  dans  Juvénal  des  Ursins ,  qui 
donne ,  de  plus  que  Monstrelet ,  une  lettre  du  duc  d'Orléans  à  la 
Reine ,  de  la  même  date.  Voy.  le  Ch.  VI  de  Godefroi^  p.  222. 

2.  Notre  texte  omet  ici  les  mots  :  a  à  celluy  qui  les  avoit  por- 
tées, »  nécessaires  au  sens  et  qu'on  lit  dans  le  ms.  Sappl.  fr,  93. 
L'omission  se  trouve  aussi  dans  le  ms,  834 1>. 

contre  tous  ceuix  qui  mal  lui  vouloient.  Et  entre  les 
autres  qui  le  défièrent  et  dont  il  fut  plus  mal  content 
que  de  nul  autre  ,  le  défia  ung  chevalier  de  Picardie , 
nommé  messire  Mansart  du  Bos^,  duquel  et  de  sa  fm 
sera  plus  à  plain  déclairé  cy- après  quant  temps  sera. 
Si  escripyit  icellui  duc  de  Bourgongne  au  duc  de 
Bourbon  imes  lectres ,  lesquelles  il  envoya  par  son 
roy-d'armes  de  Flandres.  Dont ,  du  contenu  en  icelle 
la  copie  s'ensuit  : 

w  Très  cher  et  bien  amé  cousin ,  duc  de  Bourbon 
et  conte  de  Clermont%  Jehan  ,  duc  de  Bourgongne, 
conte  de  Flandres,  d'Artois  et  de  Bourgongne.  Tiengs 
bien  en  vostre  mémoire  comment  Fan  mil  quatre 
cens  et  deux,  vous  et  moy  feismes  et  eusmes  certaines 
aliances  ensemble ,  lesquelles  furent  et  ont  esté  à 
vostre  prière  et  requeste  renouvelées  et  de  rechef  ju- 
rées et  promises  en  la  présence  de  plusieurs  chevaliers 
et  autres  gens  dignes  de  foy,  et  devions  demourer 
vrays,  bons  et  loyaulx  et  parfaiz  amis  et  allez  durant 
le  cours  de  nos  vies.  Et  deviez  procurer  à  vostre  loyal 
povoir  le  bien  et  honneur  de  moy,  et  escliever  mon 
mal  et  dommage ,  ainsi  que  bon  parent  loyal ,  à  moy 
alié,  est  tenu  de  faire.  Et  avecques  ce ,  que  toutes  et 
quantes  fois  que  je  aurai  à  faire  chose  qui  touche  l'on- 
neur  et  estât  de  ma  personne  et  de  mes  seigneurs  et 
amis,  vous  devez  et  estes  tenu  moy  aider,  conseiller 
et  conforter  loyaument ,  se  requis  en  estes ,  de  corps , 
d'amis,  de  conseil  de  gens  et  de  chevance,  envers  tous 
et  contre  tous,  excepté  tant  seulement  la  personne  de 

1 .  Mansart  du  Bois. 

2.  Jean  I",  duc  de  Bourbon.  Il  était  comte  de  Clermont  par 
sa  mère. 

monseigneur  le  Roy,  monseigneur  le  duc  d'Acquitaine 
et  ceulx  qui  succéderont  au  royaume  de  France  ,  et 
feu  beau  cousin  le  duc  de  Bourbon ,  vostre  père  \  Et 
encores,  s'il  feust  advenu  que  entre  moy  et  aucuns 
autres  eust  eu  guerre  ou  débat  et  ledit  beau  cousin  , 
vostre  père  se  feust  mis  en  sa  personne  avecques  mon 
adversaire ,  vous ,  en  ce  cas ,  vous  eussiez  peu  mectre 
avec  vostredit  père  tous  le  cours  de  sa  vie  tant  seule- 
ment, sans  par  ceste  condicion  ou   excepcion  estre 
préjudicié  ou  derrogué  aucunement  ausdictes  aliances. 
Et  comme  je,  aussi  vous,  estes  assez  recors,  vous  avez 
juré  tenir,  garder,  faire  et  acomplir  les  choses  dessus- 
dictes  et  déclairées  toutes  et  quantes  foiz  que  le  cas  s'y 
offrera ,  sur  la  dampnacion  de  vostre  âme  ,  par  la  foy 
et  serement  de  vostre  corps  sur  les  sainctes  évangiles 
de  Dieu  et  sur  les  sainctes  reliques  par  vous  touchées. 
Or  est  vérité,  très  cher  et  très  amé  cousin,  que  Charles, 
qui  se  dit  duc  d'Orléans ,   Phelippe  et   Jehan  ,   ses 
frères ,  me  ont  nouvellement  envoyé  lectres  de  dé- 
fyance  et  ont  entencion  et  propos  de  me  grever  de 
toute  leur  puissance.  A  quoy,  au  plaisir  de  Dieu ,  j'ay 
entencion  et  propos  de  résister  par  le  bon  conseil , 
confort  et  aide  de  noz  parens,  amis  et  aliez,  et  de  mes 
sabgetz  et  bien  vueillans  ,  et  garder  mon  honneur  en- 
contre eulx.   Et  pour  ce,  très  cher  et  très  amé,  que 
vous  estes  à  moy  alié  par  la  manière  dessusdicte ,  et 
tenu  de  moy  aider,  conseiller  et  conforter  loyaument, 
je  vous  requiers  et  somme,  parla  vertu  desdictes  alian- 
ces et  les  seremens  que  fais  avez,  comme  dit  est,  qu'en 
vostre  personne  ,  le  mieulx  que  vous  pourrez  ,  acom- 

1 .  Louis  II,  dit  Le  Bon ,  qui  était  mort  le  19  août  1410. 

paigiié  d'amis  et  de  gens  d'armes ,  me  vueillez  venir 
aider,  conseiller  et  conforter  loyaument  contre  les 
dessusdiz  nommez  Charles ,  Phelippe  et  Jehan  ,  en 
acquitant  vous  et  vosdiz  honneur  et  serement.  Sa- 
chant qu'en  pareil  cas  je  vouldroie  garder  pareille- 
ment mon  honneur,  ma  foy  et  serement  sans  les 
aucunement  frauder;  et  ainsi  je  espère  que  vous  ferez. 
Si  me  vueillez  briefment  par  le  porteur  de  ces  pré- 
sentes lectres  rescripre  et  faire  savoir  sur  ce  vostre 
plaisir  et  voulenté,  ainsi  que  le  cas  le  requiert.  Donné 
en  ma  ville  de  Douay,  soubz  mon  grant  séel  placqué 
à  ces  présentes,  le  xxiiii^  jour  d'aoust,  l'an  mil  quatre 
cens  et  unze.  » 

Lesquelles  lectres  présentées  par  icellui  roy-d'armes 
au  duc  de  Bourbon  ,  après  qu'il  les  eut  veues  et  visi- 
tées bien  au  long,  fist  response  au  dessusdit  roy-d'ar- 
mes  que  dedens  briefz  jours  il  envoieroit  devers  son 
maistre  le  duc  de  Bourgongne.  Laquelle  chose  il  fist. 
Car,  assez  tost  après  lui  renvoya  les  devantdictes 
lectres  de  confédéracion  et  d'aliances  qu'il  avoit  du 
duc  de  Bourgongne,  en  faisant  les  convenances  nulles, 
et  s'alia  du  tout  avec  les  Orléanois  \  Dont  ledit  duc 
de  Bourgongne  fut  très  mal  content  de  lui ,  jà  soit 
ce  que  pour  lors  ne  le  peut  il  avoir  autre  ^ 

1 .  Il  avait  toujours  penché  de  ce  côté-là ,  et  la  mort  funeste  du 
grand  maître  Jean  de  Montaigu  n'avait  pas  peu  contribué  à  lui 
rendre  le  duc  de  Bourgogne  haïssable. 

2.  Ni  Juvénal  des  Ursins ,  ni  le  Religieux  de  Saint- Denis  ne 
parlent  de  ce  fait  important  du  refus  opposé  par  le  duc  de  Bour- 
bon aux  avances  du  duc  de  Bourgogne. 

CHAPITRE  LXXV. 

Comment  le  duc  de  Bourgongne  escripvi  et  envola  ses  lectres  au  Lailli 
d'Amiens  et  à  ceulx  de  la  loy  de  ladicte  ville  ,  et  la  teneur  d'icelles. 

Or  est  vérité  que  le  duc  Jehan  de  liourgongne , 
doublant  que  ses  amis ,  aliez  et  subgetz  ne  délaiassent 
aucunement  à  le  servir  en  ses  afaires  par  le  moien  et 
crainte  du  mandement  royal  qui  avoit  esté  publié 
par  tous  les  bailliages  du  royaume  de  France,  conte- 
nant ,  comme  il  peut  plus  plenement  apparoir  par  la 
copie  d'icellui  cy-devant  escripte ,  que  nul  dudit 
royaume  ne  feust  si  hardi  de  soy  mectre  sus  en  armes 
pour  servir  les  ducs  d'Orléans  et  de  Bourgongne,  ne 
nul  d'iceulx,  pour  mener  guerre  l'un  contre  l'autre,  si 
escripvi  lectres  au  bailli  d'Amiens  ou  à  son  lieutenant, 
au  maieur  et  eschevins  dudit  lieu  et  à  chascun  d'eulx. 
Desquelles  la  copie  s'ensuit  : 

«  Très  chers  et  bien  aymez.  Nous  avons  entendu 
de  plusieurs,  que  par  le  mandement  de  monseigneur 
le  Roy  vous  avez  défendu  généralement  à  tous  subgetz 
et  autres,  que  nul  à  nostre  instance,  ne  de  noz  adver- 
saires, ne  se  arme.  Lesquelles  défenses  sont  faictes  de 
par  ledit  monseigneur  le  Roy  pour  ce  qu'il  avoit  en- 
tencion ,  propos  et  voulenté  de  mettre  paix  et  con- 
corde entre  nous  et  noz  adversaires.  Pour  quoy  il  a 
plusieurs  foiz  envoie  ses  ambaxadeurs  et  messages 
espéciaulx ,  tant  devers  nous  comme  devers  nosdiz 
ennemis;  auxquelz  nous  avons  tousjours  respondu 
comme  féables ,  vrais  et  loy  aulx  subgetz  et  serviteurs 
dudit  monseigneur  le  Roy,  et  tant  que  Dieu  mercy 

toutes  les  responses  qui  ont  esté  faictes  ont  esté  ten- 
dans  à  bonne  paix  et  union,  et  lui  ont  esté  plaisans  et 
agréables.  Mais  noz  adversaires  et  ennemis,  en  conti- 
nuant leur  mauvais  ,  dampnable  et  desloyal  propos  et 
voulenté,  laquelle  ilz  ont  tousjours  eue  et  ont  encores 
vers  monseigneur  le  Roy  et  sa  noble  généracion  et  le 
bien  de  son  royaume ,  ont  fait  tout  le  contraire  et  ont 
tousjours  respondu  en  dissimulant  et  prolonguant  le 
temps  soubz  feinles,  faulses  et  mauvaises  couleurs,  du- 
rant le  temps  que  ma  trèsredoubtée  dame  madame  la 
Royne,  nostre  trèscher  oncle  et  seigneur  monseigneur 
le  duc  de  Berry,  et  nostre  trèscber  frère  monseigneur  le 
duc  de  Bretaigne,  qui  se  sont  mis  ensemble  par  F  ordon- 
nance et  bon  plaisir  de  monseigneur  le  Roy  à  trouver 
et  quérir  aucun  bon  moien  de  bonne  paix  entre  nous 
et  noz  adversaires,  ces  faulx  et  desloiaulx  traistres,  re- 
belles et  inobédiens,  Charles,  qui  se  dit  duc  d'Orléans, 
et  ses  frères  ,  qui  nous  ont  envoyé  leurs  défiances  et 
qui ,  devant  icelles ,  se  sont  plusieurs  foiz  efforcez 
desloialement  et  traistreusement  contre  leur  serement, 
nous  ont  diffamé,  dommage  et  deshonnouré,  et,  ce 
tant  de  fait  comme  autrement,  pourchacié.  Laquelle 
chose,  au  plaisir  de  Dieu  ,  n'est  point  en  sa  puissance, 
ne  ne  sera  se  Dieu  plaist,  qui  scet  et  congnoist  l'entière 
et  parfaite  loyaulté  que  nous  avons  et  aurons  tant  que 
nous  vivrons  à  nostredit  seigneur  le  Roy,  à  sa  généra- 
cion et  au  bien  de  son  royaume ,  pour  lequel  nous 
avons  et  voulons  tousjours  mectre  cuer,  corps,  finances, 
puissance  et  tout  ce  généralement  que  Dieu  nous  a 
donné,  et  pour  lequel  nous  feismes  et  commandasmes 
estre  fait  tout  ce  généralement  que  nous  feismes ,  sans 
avoir  autre  regard.  Et  ne  sommes  diffamez,  ne  dom- 

magez  en  corps  ne  en  biens,  en  honneur  ou  autrement 
amendris  par  si  faulx,  mauvais  et  desloyaulx  traistres, 
rebelles  et  inobédiens  à  nostredil  seigneur  le  Roy, 
ainsi  que  sont  les  devantdiz  Charles  et  ses  frères ,  qui 
sont  venus  et  vssus  de  si  faulx ,  mauvais  et  desloial 
traistre  comme  a  esté  leur  père ,  ainsi  qu'il  est  tout 
notoire  et  commun  par  tout  le  royaume.  Et  vraiment 
nous  tenons  que  onques  ne  fut  l'entencion  de  nostre 
seigneur  le  Roy  de  vouloir  empescher  que  tous  noz 
bons  parens  ,  amis  ,  aliez  ,  subgetz  ,  serviteurs  et  bien 
vueillans  loisiblement  et  raisonnablement  ne  puissent 
venir  à  nous  acompaigner  et  servir  contre  nosdiz  ad- 
versaires à  garder  nostre  honneur  et  icelle  maintenir 
et  défendre  avecques  nosdiz  subgetz.  Pour  ce,  nous 
vous  prions  et  requérons  tant  et  si  affectueusement 
comme  nous  povons ,  qu'il  vous  plaise ,  noz  bien 
vueillans  et  amis  quelzconques  demourans  en  vostre 
bailliage  et  tous  autres  alans  et  passans  parmy,  laisser 
franchement  venir  à  nous  et  en  nostre  service  sans  à 
eulx  donner  ne  souffrir  estre  donné  par  quelque  ma- 
nière que  ce  soit  aucun  empeschement,  en  corps  ou 
en  biens.  Et  vous  povez  tenir  seurs  et  acertenez  que 
tout  ce  que  nous  avons  en  entencion  et  propos  de 
faire,  est  et  sera  pour  le  bien  et  seureté  de  monsei- 
gneur le  Roy,  de  sa  généracion  et  de  tous  son  royaume, 
et  à  la  confusion  et  destruction  de  ceulx  qui  sont  et 
ont  esté  envers  lui  faulx,  mauvais,  desléaulx,  traistres 
rebelles  et  inobédiens.  Et  s'il  est  chose  qui  vous  plaise 
que  puissions  faire,  signifiez  le  nous  et  nous  le  ferons 
de  très  bon  cuer.  Très  chers  et  bons  amis ,  le  Saint- 
Esperit  vous  ait  en  sa  saincte  garde.  Escript  en  nostre 
ville  de  Douay,  le  xiin*'  jour  d'aoust.  » 

II  H 

Auxquelles  lectres,  Ferry  de  Hangest,  qui  lors  estoit 
bailli  d'Amiens ,  et  tous  autres  qui  avoient  le  gouver- 
nement de  la  justice,  furent  très  conîens  de  favoriser 
et  eulx  encline r  à  la  requeste  dudit  duc  de  Bour- 
gongne. 

CHAPITRE   LXXVL 

Comment  les  Parisiens  se  mirent  en  armes  contre  ceulx:  de  la  partie 
d'Orléans,  et  comment  la  guerre  se  commença  à  esmouvoir  en  plu- 
sieurs parties  du  royaume  de  France. 

En  ce  temps ,  le  roy  de  France,  qui  par  longtemps 
avoit  esté  en  bonne  santé,  rencliey  en  sa  maladie. 
Pour  laquelle  cause  ,  pour  les  afaires  et-  pour  les  dis- 
cors des  besongnes  et  régime  du  royaume  qu'on  traie- 
toit  à  Meleun ,  les  boucliers  de  Paris ,  qui  devant  les 
autres,  de  quelque  métier  qu'ilz  soient,  sont  plus  pri- 
vilégiez et  plus  fors,  doubtans  que  par  le  grant  labeur 
de  la  Royne  et  de  Charles  Cudoë,  prévost  des  mar- 
chans ,  les  ducs  de  Berry  et  de  Bretaingne  ne  feussent 
mis  du  tout  au  gouvernement  du  royaume  ;  par  le 
moien  d'un  de  leurs  maistres,  nommé  Thomas  Legois*, 
homme  de  grant  aage ,  se  mirent  en  armes  ^,  convin- 
rent et  déterminèrent  ensemble  que  les  deux  ducs 
dessusdiz  n'aroient  point  le  gouvernement  du  royaume, 

1 .  INotre  texte  et  le  ms.  8345  portent  Thomas  Legris.  Mais  c'est 
Legois  qu'il  faut  lire ,  comme  au  Suppl.  fr.  D3. 

2.  Ju vénal  dit  que  ce  fut  à  l'instigation  du  comte  de  Saint-Pol. 
a  Le  comte  de  Sainct-Paul  ,  en  faveur  du  duc  de  Bourgongne  , 
soiisleva  et  mit  sus  les  bouchers  de  Paris,  c'est  à  scavoir  les  Gois, 
les  Sainctyons,  et  les  Tybers.  »  (Voy.  le  C/i.  VI  de  Go  de  f roi  ^ 
p.  224). 

mais  seroit  baillé  au  duc  d'Âcquitaine,  auquel  ilz  con- 
seillèrent et  exhortèrent  que,  pour  le  bien  du  Roy  son 
père  et  de  tout  le  royaume,  il  preist  le  gouvernement  ^ 
et  en  tous  ses  afaires  quelconques  lui  promirent  faire 
confort,  aide  et  service  loyaument  jusques  à  la  mort^ 
Lequel  duc  d'Acquitaine  s'enclina  tantost  à  leur  re- 
queste  et  leur  octroya  ce  qu'ilz  vouloient.  Et  ce  fait , 
ledit  prévost  des  marchans  et  les  autres  de  Paris  en 
très  grant  nombre  ,  lesquelz  ilz  souspeçonnoient  estre 
favorables  au  duc  d'Orléans ,  de  Berry,  de  Bretaigne 
et  de  Bourbon,  et  autres  de  ceste  aliance,  firent  som- 
mer au  son  de  la  trompeté,  par  les  carrefours  de  Paris, 
qu'ilz  se  partissent  dedens  certains  jours  ensuivans 
d'icelle  ville ,  sur  peine  capitale.  Après  lequel  cry  et 
publicacion,  vuidèrent  lors  de  ladicte  ville,  sans  les 
familles  des  dessusdiz  seigneurs  ,  jusques  au  nombre 
de  douze  cens  personnes,  tant  hommes  comme  femmes. 
Et  peu  de  temps  après ,  le  duc  de  Bretaigne ,  oiant  les 
commocions  dessusdictes,  print  congié  à  la  Royne  qui 
estoit  à  Meleun ,  et  s'en  retourna  en  son  pays  de  Bre- 
taigne. Et  alors,  les  bouchers,  le  quartier  des  haies  et 
la  plus  grant  partie  des  Parisiens,  estoient  du  tout 
affectez  au  duc  Jehan  de  Bourgongne ,  et  ne  désiroient 
que  nul  eust  le  gouvernement  du  Roy  et  de  son 
royaume  si  non  lui,  et  ceulx  qu'ilz  sca voient  estre  ses 
amis  et  favorables.  Et  pour  vray,  il  faisoit  en  ce  temps 
très  périlleux  en  icelle  ville  pour  nobles  hommes  de 
quelque  partie  qu'ilz  feussent,  par  ce  que  le  peuple  et 

1 .  Selon  Juvénal,  les  séditieux  allèrent  beaucoup  plus  loin.  «  Et 
faisoient  entendre  au  peuple,  et  de  faicl  escrivoient  aux  bonnes 
villes,  qu'ils  vouloient  faire  un  nouveau  Roy  et  priver  ses  enfans 
<le  la  couronne.  »  [Ibid.^  p.  225.) 


iOk  CHRONIQUE  [14H] 

conmiuii  clessusdit  avoient  grant  partie  de  la  domina- 
cion  dedens  icelle*. 

Et,  ce  pendant,  le  duc  d'Orléans  et  ses  allez  et  sub- 
gectz  s'efforçoient  chascun  jour  de  assembler  le  plus 
grant  nombre  de  gens  de  guerre  qu'ilz  povoient  avoir 
de  tout  leur  pays.  Et  mesmement  le  duc  de  Bourbon 
et  le  conte  d'Alençon  vindrent  en  ces  jours  en  grant 
compaignie  en  la  ville  de  Roye  en  Vermendois,  laquelle 
ville  est  au  roy  de  France,  et  entrèrent  ens  à  beure  de 
midi ,  plus  par  fraulde  et  subtilité  que  par  force  d'ar- 
mes, car  les  babitans  d'icelle  ne  se  doubtoient  point 
pour  lors  de  nulle  guerre.  Et  quant  ilz  eurent  là  disné, 
ilz  mandèrent  les  gouverneurs  de  ladicte  ville  et  leur 
ordonnèrent ,  bon  gré  mal  gré  ,  à  recevoir  par  eulx 
garnison  de  gens  d'armes.  Et  puis  cbevaucbèrent 
oultre  et  alèrent  à  Neelle  en  Vermendois,  appartenant 
au  conte  de  Dampmartin ,  où  ilz  mirent  pareillement 
garnison.  Et  de  là,  envoyèrent  sire  Clugnet  de  Bra- 
bant ,  qui  estoit  avecques  eulx ,  messire  Manecier 
Quarré  et  aucuns  autres  capitaines,  très  bien  acom- 
paignez ,  en  la  ville  de  Hem  en  Vermendois,  qui  estoit 
au  duc  d'Orléans.  Et  depuis  retournèrent  à  Chauny 
sur  Oise,  où  ilz  laissèrent  aussi  garnison.  Et  en  plu- 
sieurs autres  lieux ,  tant  de  leurs  seigneuries  comme 
de  ceulx  tenans  leur  party,  mirent  gens  de  guerre.  Et 
qui  plus  est ,  le  duc  de  Bourbon  retourna  en  sa  ville 

1 .  «  En  ce  temps,  prindrent  ceulx  de  Paris  chapperons  de  drap 
pers  et  la  croix  Saint-Andrieii,  un  J.  au  milieu  de  la  croix,  ung 
oscu  à  la  fleur  de  lis  ;  et  en  maint  de  quinze  jours  avoit  à  Paris 
cent  milliers  que  hommes  que  enfans,  signez  de  laditte  croix;  car 
nul  n'yssoil  de  Paris  qui  ne  l'avoit.  »  (  Journal  d'an  Bourgeois  de 
Paris ,  dans  La  Barre ,  p.  5.} 

de  Glermont*,  du  voyage  dessusdit,  garnit  sadictc 
ville  et  ses  fortresses ,  et  avecques  ce  toutes  les  autres 
places  de  sadicte  conté  de  Clermont. 

Après  lesquelles  garnisons  ainsi  assises,  comme  dit 
est ,  se  commença  la  guerre  tout  à  cop  entre  icelles 
parties;  c'estassavoir  entre  le  duc  d'Orléans,  ses  frères, 
allez  ,  subjetz  et  bien  vueillans ,  d'une  part ,  contre  le 
duc  Jehan  de  Bourgongne  et  les  siens.  Lequel  duc  de 
Bourgongne ,  actendant  du  tout  la  guerre  ,  fist  pareil- 
lement mectre  garnison  en  plusieurs  de  ses  villes  et 
fortresses  ,  et  de  ses  amis  et  aliez  ,  pour  résister  contre 
ses  adversaires.  Et  de  sa  personne  se  tenoit  en  ses  pays 
de  Flandres ,  où  il  se  préparoit  en  toute  diligence  et 
puissance  pour  venir  à  ost ,  en  grande  multitude,  as- 
séger,  combatre  et  rebouter  sesdiz  adversaires.  Les- 
quelz  de  prime  face  coururent  en  plusieurs  et  divers 
lieux  de  son  pays  d'Artois,  tant  de  ses  subgetz  comme 
de  ceulx  tenans  son  parti ,  et  y  firent  plusieurs  grans 
dommages,  tant  de  prendre  prisonniers  avec  tous 
leurs  biens,  comme  de  emmener  grans  proies  en  leurs 
garnisons.  Et  d'autre  part  les  Bourguignons  ne  se  fai- 
gnoient  point  de  faire  le  cas  pareil  sur  ceulx  qu'ilz 
scav oient  estre  leurs  adversaires,  et  coururent  très  sou- 
vent  jusques  en  la  conté  de  Clermont  et  autres  lieux. 
Et  quant  d'aventure  ilz  rencontroient  l'un  l'autre  ,  les 
ungs  crioient  Orléans!  et  les  autres  Bourgongne!  Et 
par  ainsi,  à  cause  de  ceste  mauldite  guerre ,  plusieurs 
et  divers  pays  estoient  pour  ce  temps  en  grans  tribu- 
lacions.  Néantmoins  ledit  duc  de  Bourgongne  avoit  ie 
Roy  de  son  parti.  Car  ceulx  qui  gouvernoient  ledit 

1 .  Clermont  en  Beauvoisis. 

Roy,  qui  pour  lors  se  tenoit  en  la  cite  de  Paris  en  son 
liostel  de  Saint-Pol ,  estoient  tous  ou  la  plus  grant 
partie  tenans  le  parti  dudit  duc  de  Bourgongne, 
comme  dit  est  dessus.  Et  pour  ce  temps  estoit  capitaine 
de  ladicte  ville  de  Paris  le  conte  Waleran  de  Saint-Pol 
et  avecques  lui  Jehan  de  Luxembourg ,  son  nepveu  , 
qui  estoit  moult  jeune  ,  Enguerran  de  Bournonville  et 
aucuns  autres  capitaines  très  bien  acompaignez  de 
grand  nombre  de  gens  d'armes  et  de  cliefz  de  guerre  , 
lesquelz  sailloient  et  résistoient  très  souvent  contre 
lesdiz  Orlëanois,  qui  aucunes  foiz  venoientjusques  au- 
près d'icelle  ville  de  Paris  ^  Et  principalement  y 
estoient  ordonnez  pour  garder  la  personne  du  Roy, 
afin  que  par  aucuns  moiens  de  ceulx  tenans  ladicte 
partie  d'Orléans  ne  feust  séduit  et  emmené  hors  de 
ladicte  ville  de  Paris. 

CHAPITRE  LXXVIÎ. 

Comment  messire  Clugnet  de  Brabant  cuida  prendre  la  ville  de  Rethel , 
et  depuis  courut  es  pays  du  duc  de  Bourgongne.  Et  de  plusieurs  autres 
grandes  tribulacions. 

En  après,  messire  Clugnet  de  Brabant,  soy  disant 
tousjours  admirai  de  France ,  ung  certain  jour  assem- 
bla jusques  à  deux  mille  combatans  ou  environ ,  des 
garnisons  dont  dessus  est  faicte  mencion,  lesquelz  il 
conduisi  le  plus  secrètement  qu'il  peut  jusques  au  pays 
de  Rhéthelois  ;  et  avoit  plusieurs  eschèies  et  autres 
habillemens  de  guerre,  à  tout  lesquelz  il  se  tira  jus- 

1 .  Il  y  avoit  un  parti  d'Orléanois  campé  à  Montlhcry.  Voy.  le 
Journal  cTun  Bourgeois  de  Paris, 

ques  auprès  des  fossez  de  la  ville  de  Réthel.  Et  envi- 
ron l'heure  de  soleil  levant  soudainement  assailli  très 
roidement  ladicle  ville,  voulant  icelle  prendre  et  piller 
du  tout.  Mais  les  liabitans  avoient  esté  du  tout  avertis 
de  la  venue  d'iceulx,  et  pour  eulx  défendre  s'estoient 
préparez  le  plus  diligemment  qu'ilz  avoient  peu. 
Néantmoins  l'assault  dura  par  très  longue  espace  fort 
dur  et  merveilleux ,  et  tant  que  d'un  parti  que  d'autre 
y  eut  plusieurs  hommes  mors  et  navrez.  Lors  ledit 
messire  Clugnet  de  Brabant,  voiant  la  défense  d'iceulx, 
lui  sembla  impossible  d'entrer  dedens.  Si  fist  sonner 
la  retraite  et  se  tira  avecques  tous  les  siens  aux  champs, 
en  reportant  ou  traynant  avec  eulx  les  mors  et  na- 
vrez. Et  là  départi  ses  gens  en  deux  compaignies  , 
dont  les  ungs  s'en  alèrent  devers  le  pays  de  Laonnois, 
à  Coucy  et  Chauny,  en  prenant  et  menant  avecques 
eulx  tous  ceulx  qu'ilz  pourroient  actaindre ,  tant  pri- 
sonniers comme  autres  biens  ;  et  l'autre  compaignie 
s'en  retourna  par  l'Empire  et  par  la  conté  de  Guise , 
en  passant  parmy  Cambrésis ,  et  amenant  devant  eulx 
comme  les  autres ,  tout  ce  qu'ilz  povoient  trouver.  Et 
par  espécial  amenèrent  grant  multitude  de  bestail ,  à 
tout  lequel  ilz  retournèrent  à  la  ville  de  Kern  sur 
Somme  et  en  leurs  autres  garni&ons. 

Après,  quant  ilz  furent  retournez  et  qu'ils  se  furent 
reposez  environ  huit  jours ,  de  rechef  se  mirent  sus , 
bien  six  mille  combatans,  lesc|uelz  prindrent  leur  che- 
min pour  entrer  ou  pays  d'Artois ,  et  de  fait  alèrent 
jusques  devant  la  ville  de  Bapaumes,  appartenant  au 
duc  de  Bourgongne  ,  et  de  première  venue  prindrent 
les  barrières  et  alèrent,  jusques  près  de  la  porte,  où 
ilz  livrèrent  une  très  dure  escarmouche..  Mais  le  sei- 

gneur  de  Heiily,  messire  Hue  de  Bossut ,  le  seigneur 
d'Aiiceulles  et  autres  vaillans  hommes  d'armes  qui 
estoient  dedens  ladicte  ^ille  de  par  le  duc  de  Bour- 
gongne ,  saillirent  à  l'encontre  d'iceulx  et  les  rebou- 
tèrent hors  desdictes  barrières.  Et  là  y  furent  faictes 
très  grandes  apertises  d^armes,  et  moult  y  eut  de  mors 
et  de  navrez  de  chascune  partie.  Mais  en  la  fin  con- 
vint que  les  Bourguignons  se  rentrassent  dedens, 
pour  ce  que  les  Orléanois  estoient  très  puissans  et  en 
trop  grant  nombre.  Après  laquelle  besongne  lesdiz 
Orléanois  se  retrairent  et  acueillirent  grans  proies  sur 
le  pays,  à  tout  lesquelles  s'en  retournèrent  en  ladicte 
ville  de  Hem. 

Durant  lequel  temps ,  les  ambaxadeurs  du  roy  de 
France,  c'eslassavoir  messire  Jaques  de  Chastillon, 
admirai,  et  autres,  qui  traictèrent  à  Loliguen  \  ou 
pays  de  Boulenois ,  les  trêves  avec  les  lëgaulx  du  roy 
d'Angleterre  durans  un  an  entre  les  deux  royaumes , 
par  mer  et  par  terre. 

Et  pendant  que  ces  besongnes  se  faisoient,  le  duc 

de  Berry  vint  un  certain  jour  de  Meleun  à  Corbueil 

avecques  la  royne  de  France.  Duquel  lieu  de  Corbueil 

il  envova  Lovs  de  Bavière  à  Paris,  devers  le  duc  d'Ac- 
te        i'  / 

quitaine  et  ceulx  qui  gouvernoient  le  Boy,  et  aussi  aux 
bouchers,  eulx  prier  qu'il  leur  pleust  estre  content 
qu'il  peust  venir  avecques  la  Royne  audit  lieu  de 
Paris ,  en  son  hostel  de  Neelle ,  emprès  le  Roy  son 
nepveu,  actendu  qu'il  ne  se  vouloit  entremectre  delà 
guerre   de  costë   ne    d'autre  d'entre  les  deux   ducs 


1 .  Lelinghen ,  entre  Boulogne    et  Calais.    On  a  déjà   vu  que 
c'était  le  lieu  habituel  des  conférences. 

d'Orléans  et  de  Bourgoogne.  Laquelle  requeste  ne  lui 
fut  point  accordée ,  principalement  par  les  bouchers 
de  Paris  et  autres  de  la  communaulté  qui  avoient 
grant  audience.  Mais  tout  au  contraire,  afin  qu'il 
n'eust  espérance  de  y  plus  venir,  rompirent  tous  les 
huis  et  fenestres  de  sondit  hostel  de  Neelle  et  y  firent 
plusieurs  desroys.  Et  après  renvoièrent  vers  ladicte 
Royne ,  son  frère  dessusdit ,  et  lui  mandèrent  qu'elle 
venist  sans  targer  demourer  à  Paris  avec  le  Roy  son 
seigneur,  et  que  elle  n'amenast  pas  avec  elle  le  duc  de 
Berry  ' . 

En  oultre,  iceulx  Parisiens^  afin  que  le  Roy  et  le  duc 
d'Acquitaine  ne  feussent  envolez  hors  de  ladicte  ville 
de  Paris ,  les  firent  partir  dudit  hostel  de  Saint-Pol  et 
aler  demourer  au  Louvre.  Et  là  avoient  continuelle- 
ment, jour  et  nuit,  plusieurs,  grans  doubtes  que  par 
aucuns  de  la  partie  d'Orléans  ne  feussent  soubstraiz 
et  emmenez.  Et  adonques ,  la  Royne ,  oiant  par  son 
frère  le  commandement  que  lui  faisoient  les  dessusdiz, 
doublant  leurs  commocions,  se  parti  dudit  lieu  de 
Corbueil  et  s'en  retourna  audit  lieu  de  Meleun,  avec 
ledit  duc  de  Berry,  et  son  frère  en  sa  compaignie.  Et 
tantost  après  les  Parisiens  se  mirent  en  armes  à  grant 
puissance  et  alèrent  à  Corbueil  ;  si  prindrent  la  ville 
et  y  mirent  garnison.  Et  après  rompirent  tous  les  pons 
qui  estoient  sur  Seine  ,  depuis  Charenton  jusques  à 
Meleun ,  afin  que  les  Orléannois  ne  passassent  la  ri- 
vière pour  venir  en  l'Isle  de  France.  Et  lors  ladicte 
Royne  et  le  duc  de  Berry,  estans  oudit  lieu  de  Meleun 

1.  Le  10  août  14H,  le  duc  de  Berri  se  plaint  au  parlement  de 
la  mauvaise  volonté  des  Parisiens  à  son  égard.  Nouvelles  [)laintes 
le  13  octobre.  Voy.  nos  Pièces  justificatives. 

et  avecques  eulx  le  conte  Waleran  de  Saint-Pol  qui  y 
avoit  esté  envoyé,  le  mareschal  de  Bouciquault,  le 
maistre  des  arbalestriers  et  le  Grant  maistre  d'hostel , 
vindrent  devers  eulx  à  peu  de  mesgnée  le  duc  de 
Bourbon  et  le  conte  d'Alençon ,  qui  venoient  de  Ver- 
mendois  et  de  Beauvoisis  pour  aler  au  duc  d'Orléans 
qui  faisoit  son  assemblée  de  gens  d'armes  en  Gasti- 
nois.  Lesquelz  deux  requirent  à  ladicte  Roy  ne  et  au 
duc  de  Berry  aide  contre  le  duc  de  Bourgongne.  La- 
quelle requeste  ne  leur  fut  point  adonc  accordée,  pour 
ce  que  le  Roy  avoit  de  nouvel  fait  ung  édict  à  Paris, 
en  plein  conseil  ouquel  présidoit  le  duc  d'Acquitaine , 
avec  lui  plusieurs  autres.  Et  est  assavoir  qu'il  fut  or- 
doîuié  que  on  envoieroit  par  tous  les  bailliages  et  se- 
nescbaulciés  du  royaume  certains  mandemens  royauix 
par  lesquelz  fut  signifié  à  tous  nobles  et  autres,  de 
quelque  estât  qu'ilz  feussent,  qui  avoient  acoustumé 
de  eulx  armer,  se  meissent  sus  pour  aler  servir  le  Roy 
en  la  compaignie  du  duc  Jeban  de  Bourgongne  et  lui 
aider  à  combatre  et  bouter  bors  les  ennemis  et  inobé- 
diens  du  Roy,  en  commandant  que  à  lui  comme  au 
Roy  obéissent  en  tous  ses  afaires;  et  aussi  que  toutes 
bonnes  villes  ,  citez  et  passages  lui  soient  ouvers  et  lui 
facent  confort  et  aide  de  vivres,  babillemens  de  guerre 
et  autres  ses  neccessitez,  pareillement  comme  si  le  Roy 
y  estoit  en  propre  personne.  Après  lesquelz  mande- 
mens publiez  et  proclamez  comme  dit  est,  très  grant 
nombre  de  gens  se  prestèrent  en  toute  diligence  pour 
aler  servir  ledit  duc.  Et  d'autre  part  ledit  duc  d'Acqui- 
taine lui  escripvi  ses  lectres  signées  de  sa  main ,  par 
lesquelles  il  lui  mandoit  que  à  tout  la  plus  grant  par- 
tie de    gens  qu'il  pourroit  finer ,  le  vint  servir  en 

propre  personne  contre  son  cousin  germain ,  le  duc 
d'Orléans  et  ses  aîiez .  lesquelz  ,  comme  il  lui  escrip- 
voit ,  dégastoient  le  royaume  en  plusieurs  et  divers 
lieux ,  et  qu'il  se  tirast  le  plus  brief  qu'il  pourroit  de- 
vers Senlis  et  en  Flsle  de  France. 


CHAPITRE   LXXVIII. 

Comment  le  duc  Jehan  de  Bourgongne   fist    grant  assemblée  de  gens 
d'armes  et  ala  asséger  la  vilie  de  Fïem  en  Vermcndois.  . 

Item ,  après  ce  que  le  duc  Jehan  de  Bourgongne  fut 
véritablement  acertené  comment  le  duc  d'Orléans  et 
ses  aliez  se  mectoient  sus  à  grant  puissance  pour  lui 
venir  courir  sus  en  ses  pays,  et  que  déjà  avoit  assis  ses 
garnisons  en  plusieurs  lieux,  villes  et  fortresses  appar- 
tenans  à  lui  et  aux  siens,  et  aussi  que  icelles  garnisons 
avoient  couru  et  fait  grant  dommage  en  ses  pays  et  de 
ceulx  qui  tenoient  son  party,  il  ne  fut  de  ce  point 
bien  content.  Et  pour  à  ce  résister,  manda  en  tous  ses 
pays ,  tant  en  Bourgongne,  Flandres  et  Artois,  comme 
ailleurs,  tous  les  nobles  et  autres  qui  se  avoient  acous- 
tumé  d'armer,  à  venir  devers  lui  le  plus  hastivement 
que  faire  se  pourroit ,  très  bien  armez  et  habillez  ^ 
prestz  pour  aler  en  sa  compaignie  au  mandement  du 
Roy  pour  rebouter  ses  ennemis  et  adversaires.  Et 
d'autre  part ,  fist  requeste  à  ses  bonnes  villes  du  pays 
de  Flandres  qu'ilz  le  voulsissent  servir  à  puissance  en 
icelle  exercite.  Lesquelles  villes  lui  accordèrent  assez 
libéralement,  et  se  mirent  sus  bien  jusques  au  nombre 
de  quarante  à  cinquante  mille  hommes,  très  bien 
armez,  et  embastonnez  selon  la  coustume  du  pays.  Et 

si  avoienl  pour  porter  leurs  harnois,  vivres  et  habille- 
mens  de  guerre ,  environ  douze  mille ,  que  cbariotz 
que  cliarètes ,  et  très  grarit  nombre  de  ribaudequins , 
ausquelz  pour  les  mectre  faloit  à  cbascun  ung  cbeval  ; 
et  estoient  iceulx  ribaudequins ,  habillemens  qui  se 
portoient  sur  deux  roes,  et  y  avoit  manteaux  de  ais,  et 
sur  le  derrière  longues  broches  de  fer  pour  clorre  une 
bataille ,  se  besoing  estoit ,  et  sur  chascun  d'iceulx 
estoit  assis  ung  gros  vulgloire^  ou  deux.  En  oullre 
ledit  duc  de  Bourgongne  manda  pareillement  à  le 
venir  servir,  le  duc  Antboine  de  Brabant ,  son  frère , 
à  tout  sa  puissance.  Lequel  y  vint  à  très  belle  com- 
paignie.  Et  si  y  vint  aussi  ung  chevalier  anglois , 
nommé  messire  Guillaume  Baldach  ,  lieutenant  du 
capitaine  de  Calais  ^,  à  tout  environ  trois  cens  com  - 
batans  anglois.  Et  se  firent  toutes  ces  assemblées  en- 
tour  la  ville  de  Douay  et  d'Arras. 

En  après ,  ledit  duc  de  Bourgongne ,  partant  de  la 
ville  de  Douay,  avec  lui  son  frère  le  duc  de  Brabant 
et  très  grande  multitude  de  nobles  hommes ,  s'en  vint 
loger  en  la  ville  de  Lescluse,  appartenant  au  conte  de 
La  Marche.  Et  lendemain,  premier  jour  de  septembre, 
se  desloga  assez  matin  et  s'en  ala  loger  en  une  plaine 
aux  champs  emprès  Marquion ,  et  là  fîst  tendre  ses 
tentes  et  paveillons,  et  actendi  tous  son  ost  par  deux 
jours,  et  par  espécial  les  communes  de  Flandres,  qui 
y  vindrent  en  très  grant  appareil  et  se  logèrent  par 
très  belle  ordonnance.  Si  sembloit,  à  veoir  de  leurs 
tentes,  pour  le  très  grant  nombre  qu'il  en  y  avoit, 

i.  Veiiglaire  (var.  du  ms.  8345),  pièce  de  canon. 
2.   «  Messire  Guillaume  Baldoc,  lieutenant  de  Callais.  »  {Suppl. 
fr,  93.) 

(jue  ce  feussent  grandes  bonnes  villes.  Et  pour  vray, 
quant  tout  fut  assemblé  en  ung  seul  ost,  ilz  se  trou- 
vèrent de  cinquante  à  soixante  mille  hommes ,  à 
compter  lesdictes  communes,  sans  les  varlets  et  pages, 
dont  il  y  avoit  sans  nombre.  Et  retentissoit  tous  le 
pays  du  bruit  qu'ilz  faisoient.  Et  quant  aux  dessusdiz 
Flamens ,  il  leur  sembloit  que  nulles  bonnes  villes,  ne 
fortresses,  ne  se  tenroient  contre  eulx.  Et  avoit  con- 
venu que  ledit  duc  de  Bourgongne ,  à  leur  départe- 
ment, leur  eust  habandonné  tout  ce  qu'ilz  pourroient 
conquerre.  Et  quant  ilz  aloient  de  logis  à  autre ,  ilz 
estoient  communément  tous  armez  de  plein  liarnois, 
à  pie,  tous  en  ordre  par  compaignies  selon  les  bonnes 
villes  et  usages  de  leur  pays  de  Flandres.  Et  mesme- 
ment,  jà  soit  ce  qu'ilz  alassent  de  pié  comme  dit  est, 
toutesfoiz  il  y  en  avoit  grant  partie  armez  de  barnois 
de  jambes.  Et  quant  est  à  leur  gouvernement  en  pas- 
sant le  pays ,  tout  ce  qu'ilz  po voient  actaindre  estoit 
par  eulx  prins  et  ravy,  et  mis  sur  leur  charroy,  puis 
que  c' estoient  choses  portatives.  Et  avecques  ce,  pour 
la  grant  multitude  de  peuple  qu'ilz  estoient ,  estoient 
tant  orguilleux  qu'ilz  ne  faisoient  compte  de  nuls 
nobles  hommes,  de  quelque  estât  qu'il  feust.  Et  quant 
ce  venoit  au  loger  ou  à  prendre  vivres ,  ilz  chassoient 
hors  les  autres  gens  de  guerre,  moult  souvent  trop 
rudement ,  et  par  espécial  ceulx  qui  n'estoient  pas  de 
leur  pays,  et  avec  ce  leur  toloient  tout  ce  qu'ilz 
avoient  pourveu  de  vivres  et  autres  besongnes  ;  pour 
quoy  souvent  s'esmouvoient  de  grans  débas  et  butins 
entre  les  parties ,  et  par  espécial  entre  les  Picars  et 
eulx,  lesquelz  ne  sonffroient  point  bien  paciemment 
leurs  rudesses.  Et  avoit,  le  duc  de  Bourgongne  et  au- 

cuns  de  ses  capitaines ,  assez  à  besongner  pour  les 
tenir  en  paix  et  concorde  l'un  avecques  l'autre. 

En  oultre,  quant  ledit  duc  de  Bourgongne  eut  par 
aucuns  jours  actendu  ses  gens  audit  lieu  de  Marquion, 
comme  dit  est ,  et  qu'ilz  furent  assemblez  ,  il  se  partit 
de  là,  à  grant  triumphe  et  appareil,  et  ala  loger  sur  la 
rivière  de  i'Escault,  emprès  une  ville  nommée  Mar« 
coing.  Et  lendemain  au  matin  ,  partant  de  là ,  vint 
loger  à  Moucy  la  Gascbe  ^  ;  auquel  lieu  il  y  eut  ung 
Flameng  pendu  pour  ce  qu'il  avoit  desrobé  ung  calice 
dedens  une  église,  avec  autres  biens.  Et  de  là ,  se  tira 
à  Hem  sur  Somme  ^,  où  estoient  ses  adversaires.  Et  en 
approcbant  de  la  ville  d'Atbies ,  appartenant  au  conte 
de  Dampmartin ,  qui  estoit  à  lui  contraire ,  furent 
ceulx  de  dedens  si  esbabis,  que  tantost,  à  tout  les  clefz 
de  leur  ville,  vindrent  à  l'en  contre  dudit  duc,  auquel 
eulx,  leur  ville  et  leurs  clefz  lui  présentèrent,  par  conve- 
nant qu'il  les  garderoit  de  dommage.  Lequel  duc,  pour 
ce  que  de  leur  grë  s' estoient  venus  bumilier  et  rendre 
à  lui,  leur  octroya  libéralement  leur  requeste,  et  leur 
bailla  provision  de  ses  gens  pour  les  garder  qu'on  ne 
leur  feist  aucune  vilenie.  Si  chevaucha  oultre,  à  tout 
son  ost,  jusques  assez  près  de  ladicte  ville  de  Hem^, 


1.  Mouchy-la-Gache. 

2.  Ham,  en  Vermandois. 

3.  Une  chronique  de  xv«  siècle,  conservée  à  la  Bibliothèque 
impériale,  porte  le  chiffre  de  ses  forces  à  66  000  hommes.  «  Et 
partant,  s'en  ala  à  toute  celle  puissance  devant  la  ville  de  Hen),  et 
là  se  loga  son  oost,  pour  la  première  niiittié,  sans  le  avironner 
tout  entour.  Et  fu  son  oost  nombrée  à  lxvi  mille  combactans, 
xxiiiiM  charios  ,  sans  nombse  de  variés  et  charetons.  w  (Bibl.  imp. 
€ord.  46,  fol.  340  V".) 

devant  laquelle  il  envoia  plusieurs  coureurs  des  plus 
expers  de  sa  compaignie,  pour  veoir  le  gouvernement 
d'iceulx.  A  l'encontre  desquelz  saillirent  hors  les  Or- 
lëanois,  et  y  eut  très  grant  escarmouche  ,  tant  d'un 
costë  comme  d'autre.  Mais,  enfin,  pour  la  grande 
multitude  des  Bourguignons ,  ilz  furent  reboutez  de- 
dens.  Et  lendemain  ,  ledit  duc,  qui  chevauchoit  en 
moult  belle  ordonnance  aiant  avantgarde,  bataille  et 
arrièregarde ,  se  loga  devant  ladicte  ville  et  fist  tendre 
ses  tentes  en  une  plaine  au  devant  de  la  porte,  environ 
le  get  d'un  canon  près.  Et  pareillement  se  logèrent  les 
Flamens  et  toutes  autres  manières  de  gens,  par  ordre, 
es  lieux  propices  et  convenables,  ainsi  qu'il  leur  estoit 
mandé  par  les  mareschaulx  et  conductein^s  de  l'ost. 
Durant  lequel  temps,  ceulx  de  dedens  firent  aucunes 
saillies.  Mais  à  chascune  fois  furent  reboutez  par  force, 
nonobstant  qu'ilz  se  y  maintindrenttrès  vaillamment; 
et  en  y  eut  de  mors  et  de  navrez  de  costé  et  d'autre. 
En  après,  le  duc  de  Bourgongne,  qui  assèga  celle  ville 
tant  seulement  d'un  costé,  fist  asseoir  contre  la  porte 
et  murailles  plusieurs  engins  et  habillemens  de  guerre, 
pour  icelle  démolir  et  abatre.  Et  d'autre  part,  les  Fla- 
mens arrangèrent  grant  planté  de  leurs  ribaudequins, 
desquelz  ilz  gectèrent  jour  et  nuit  dedens  ladicte  ville; 
dont  moult  tra veillèrent  leurs  adversaires.  Et  en  oultre, 
en  assez  briefz  jours,  les  engins  dérompirent  la  porte 
et  muraille  contre  qui  ilz  gectoient.  Mais  ceulx  de  de- 
dens, en  grande  diligence  le  rédifioient  de  bois  et  de 
fieus,  au  mieulx  que  faire  le  porent.  Toutesfoiz,  à  ung 
certain  jour,  les  asségans  se  armèrent  en  très  grant 
nombre  et  alèrent  assaillir  vigoreusement  à  la  porte, 
en  entencion  d'entrer  dedens.  Et  dura  ledit  assault 

bien  trois  heures ,   très  aspre  et  cruel.  Mais  à  vérité 
dire,  ceulx  de  dedens  se  défendirent  très  chevalereu- 
sement  et   navrèrent   plusieurs  d'iceulx  assaillans  et 
avecques  ce  en  occirent  aucuns ,  pour  quoy  il  convint 
qu'ilz  se  tirassent  ailleurs.  Et  fu  par  un  jeudi.  Et  len- 
demain ,  qui  fut  le  venredi ,  le  duc  de  Bourgongne , 
ne  sçay  à  quelle  cause ,  fist  crier  que  nul,  de  quelque 
estât  qu'il  feust ,  ne  assaillist  ceulx  de  dedens ,  mais 
fîst  labourer  à  faire  pons  et  passages  sur  la  rivière  de 
Somme  afin  de  passer  et  avironner  et  asséger  ladicte 
ville  tout  entour  et  enclorre  de  tous  costez.  Mais  il  en 
advint  tout  autrement  et  au  plus  loin  g  de  sa  pensée. 
Car,  quant  ce  vint  lendemain   au  matin  qu'il  avoit 
ordonné  ledit  assault,  ainsi  qu'à  huit  heures  ,  fut  sceu 
que  ceulx  de  la  garnison  et  la  plus  grant  partie  des 
plus  notables  bourgois  s'en  estoient  fouys  et  avoient 
emporté  grant  partie  de  leurs  biens,  et  n'estoit  demouré 
dedens  ladicte  ville  si  non  gens  de  commun  et  des 
vilages  qui  se  estoient  là  retrais.  Lesquelz,  comme  demi 
vaincus ,   quant  ilz  virent  partir  ladicte  garnison,  ne 
eurent  point  grande  puissance  ne  voulenté  de  eulx 
défendre,  et  par  ainsi,  sans  grant  péril ,  entrèrent  ens 
les  gens  du  duc  de  Bourgongne,  et  premièrement  les  Pi- 
quars.  Et  adonc,  les  Flamens,  voyans  labesongne  des- 
susdicte,  y  alèrent  à  si  grant  nombre  et  puissance  pour 
y  entrer,  que  les  aucuns  pour  la  grant  presse  furent 
mors  et  estains.  Et  quant  ilz  furent  dedens,  si  com- 
mencèrent à  piller  et  rober  tout  ce  qu'ilz  trouvèrent, 
en  usant  du  droit  que  leur  avoit  donné  leur  seigneur 
le  duc  de  Bourgongne.  Car  il  convint,  à  leur  départe- 
ment comme  dit  est  dessus  ,  qu'il  leur  habandonnast 
tout  ce  qu'ilz  pourroient  conquerre  sur  les  ennemis. 


[d411]  D'ENGUERRAN  DE  MONSTRELEÏ.  177 

Et  y  en  eut  une  partie  qui  se  mirent  d'une  part  et 
d'autre  de  la  rue  vers  la  porte  par  où  les  Picars  dé- 
voient retourner  à  leur  ost.  Lesquelz  Piquars  et  tous 
ceulx  qui  point  n'estoient  de  leur  langue  destroussoient 
de  tout  ce  qu'ilz  avoient  gaigné  quant  ilz  les  povoient 
actaindre  et  n'espargnoient  homme  de  quelque  estât 
qu'il  feust ,  noble  ne  autre.  En  ceste  tribulacion  en  y 
eut  plusieurs  mors  et  navrez.  Après  entrèrent  dedens 
l'abbaye  qui  estoit  en  la  ville.  Si  prindrent  et  ravirent 
tout  ce  qu'ilz  y  trouvèrent,  et  après  emmenèrent  de- 
hors plusieurs  hommes  et  femmes  et  petis  enfans  et 
les  mirent  en  leurs  tentes.  Et  au  derrenier,  quant  ilz 
eurent  vuidiè  etosté  tout  ce  qu'ilz  en  povoient  porter, 
ilz  boutèrent  le  feu  en  plusieurs  et  divers  lieux  d'icelle 
ville ,  et  finablement ,  pour  briefve  conclusion  ,  toutes 
les  églises  et  édifices  d'icelle  furent  consumées  et  arses 
à  grant  destruction,  et  mesmement  plusieurs  hommes 
et  femmes  et  petis  enfans,  avec  grant  foison  de  bestail 
qu'on  avoit  retrait  es  boues  et  es  celiers,  furent  péris 
piteusement.  Mais  nonobstant  les  cruaultez  dessus- 
dictes,  en  eschapèrent  à  l'aide  d'aucuns  nobles  hommes 
six  ou  sept  des  religieux  de  ladicte  abbaye ,  desquelz 
l'un  ,  c'est  assavoir  le  premier,  tenoit  en  ses  mains 
moult  révéremment  une  croix  ,  et  furent  conduis  jus- 
ques  à  la  tente  du  duc  de  Bourgongne ,  où  ilz  furent  à 
saulveté. 

Et  pour  ce  qu'en  plusieurs  villes  oultre  la  rivière 
de  Somme ,  appartenans  au  duc  d'Orléans ,  on  avoit 
oy  nouvelles  de  ce  que  lesdiz  Bourguignons  et  Fla- 
mens  avoient  fait  en  la  ville  de  Hem,  ne  fault  point 
doubter  qu'ilz  furent  merveilleusement  crains,  et  avoit 
peu  de  gens  qui  voulsissent  conclurre  de  les  actendre 
Il  12 

pour  estre  asségez,  en  quelque  bonne  ville  ou  fortresse 
que  ce  feust.  Car  desjà  messire  Clugnet  de  Brabant  et 
messire  Manecier  Queret  avoient ,  comme  dit  est , 
habandonné  la  ville  de  Hem  qui  estoit  assez  forte  et 
bien  garnie  de  plusieurs  vivres ,  et  s'estoient  retrais  à 
Chauny  et  à  Coucy. 

Et  adonc  ceulx  de  la  ville  de  Neelle ,  qui  estoient 
au  conte  de  Dampmartin,  quant  ilz  virent  la  fumée  et 
les  feux  de  celle  ville  de  Hem,  furent  en  grant  doubte, 
car  leur  garnison  se  départi  incontinent.  Et  pour  ce , 
les  bonnes  gens  de  la  ville  ,  à  l'exemple  de  ceulx 
d'Athies,  vindrent  envers  le  duc  de  Bourgongne ,  et 
tout  en  pleurant  lui  présentèrent  les  clefz  de  la  ville  en 
leur  offrant  du  tout  mectre  en  sa  subjection  et  mercy. 
Lequel  duc  les  receut  ou  nom  du  Roy  et  de  lui ,  par 
telle  convenance  qu'ilz  n'auroient  plus  de  garnison,  et 
jureroient  que  dores  en  avant  ilz  seroient  vrais  sub- 
getz  et  obéissans  au  Roy  leur  souverain  seigneur;  le- 
quel serement  ilz  firent  très  voulentiers.  Et  après  qu'ilz 
orent  regracié  le  duc,  ilz  retournèrent  en  leur  ville,  et 
par  son  ordonnance  abatirent  et  démolirent  en  plu- 
sieurs lieux  leurs  portes  et  murailles.  Et  de  rechief 
firent  jurer  tous  les  bourgois  et  autres  qui  avoient  le 
gouvernement  en  icelle,  de  entretenir  ce  qu'ilz  avoient 
traictié,  et  par  ainsi  demourèrent  paisibles  pour  ceste 
fois. 

Et  pareillement  ceulx  de  la  ville  de  Roye,  qui  estoient 
nuement  subjectz  du  Roy,  envoièrent  devers  ledit  duc 
à  son  logis  à  Hem,  remonstrer  comment  les  Orléanois 
frauduleusement  estoient  entrez  dedens  la  ville  et  leur 
avoient  fait  plusieurs  violences,  et  depuis  s'en  estoient 
partis  quant  ilz  avoient  sceu  sa  venue ,  en  lui  requé- 

rant  qu'il  feust  content  d'eulx  et  ilz  estoient  prestz  de 
le  recevoir.  Ausquelz  ledit  duc  fist  response  que  d'eulx 
il  estoit  assez  content,  moiennant  qu'ilz  promectroient 
et  feroient  serement  solennel  de  non  plus  recevoir  son 
adverse  partie,  c'estassavoir  les  gens  du  duc  d'Orléans 
ne  ses  allez.  Après  laquelle  remonstrance  et  requeste 
et  que  ledit  duc  fut  content  d'eulx ,  ilz  se  départirent 
très  joieux  de  la  response  et  retournèrent  en  leur 
ville. 

Et ,  ce  fait ,  ledit  duc  de  Bourgongne  fist  son  ost 
passer  la  rivière  de  Somme ,  tant  par  Hem  que  par 
autres  lieux.  Laquelle  ville  de  Hem  il  laissa  du  tout 
désolée  et  print  son  chemin  pour  aler  à  Chauny  sur 
Oise ,  appartenant  au  duc  d'Orléans.  Mais  ceulx  de  la 
garnison  sachans  les  nouvelles  se  départirent  hastive- 
ment ,  et  pour  ce  ,  les  bourgois  actains  de  paour  en- 
volèrent sans  délay  devers  ledit  duc  de  Bourgongne 
lui  présenter  les  clefz  de  la  ville,  en  lui  humble- 
ment suppliant  en  lermes  et  en  pleurs  qu'il  eust  pitié 
d'eulx,  disans  comment  les  gens  d'armes  de  leur  sei- 
gneur s'en  estoient  fouys  pour  doubte  qu'ilz  avoient 
eue  de  lui  et  de  sa  venue.  Lequel  duc  les  receut  à 
mercy  et  print  leur  serement ,  par  tel  convenant 
qu'ilz  obéiroient  du  tout  au  Roy,  leur  souverain  sei- 
gneur, et  à  lui. 

Après  lequel  traictié  ainsi  fait ,  ledit  duc  print  sop 
chemin  vers  Pioye  en  Vermendois  et  se  loga  dedens  la 
ville  et  tout  son  est  ou  pays  à  l'environ.  Duquel  lieu 
de  Roye  il  envoya  messire  Pierre  des  Essars,  chevalier 
et  son  conseiller,  naguères  prévost  de  Paris ,  par  de- 
vers le  Roy  et  le  duc  d'Acquitaine,  son  gendre,  et  aussi 
devers  les  bourgois  et  habitans  de  celle  ville  de  Paris  ; 

et  portoit  nouvelles  de  la  puissance  et  armée  que  avoit 

ledit  duc  de   Bourgongne.   Lequel   des  Essars  venu 

audit  lieu  de  Paris  fut  dudit  duc  d'Acquitaine  et  des 

Parisiens  moult  honorablement  receu,  et  en  faveur 

dudit  duc  de  Bourgongne  fut  prestement  restably  et 

remis  en  l'office  de  ladicte  prëvostë,  ou  lieu  de  mes- 

sire  Brunel  de  Saint-Cler^  Lequel  messire  Brunel  fut 

commis  par  auctorité  royale  à  estre  bailli  de  Senlis , 

en  déboutant  dudit  bailliage  messire  Gascelin  du  Bois, 

pour  ce  qu'il  fut  mescreu  de  tenir  la  partie  d'Orléans. 

Et  après  que  iceliui  messire  Pierre  des  Essars  eut  be- 

songné  et  fait  à  Paris  ce  pour  quoy  il  y  avoit  esté 

envoyé  ,  se  parti  de  Paris  et  se  tira  vers  Rhetel  pour 

dire  au  conte  de  Nevers ,  qui  desjà  avoit  assemblé 

grant  nombre  de  gens  d'armes ,  qu'il  se  tirast  devers 

son  frère  le  duc  de  Bourgongne  vers  Montdidier,  et 

que  là,  orroit  certaines  nouvelles  de  lui.  Lequel  conte 

de  Nevers  ,  sachant  les  nouvelles  de  sondit  frère  ,  fist 

de  rechef  grant  diligence  d'assembler  gens  d'armes  et 

se  mist  à  chemin. 

Et  pendant ,  le  duc  d'Orléans,  le  conte  d'Armignac, 
le  connestable  de  France  et  le  maistre  des  arbales- 
triers,  avecques  eulx  grant  compaignie  de  gens  d'armes 
et  de  combatans,  vindrent  à  Meleun  où  estoient  la 
royne  de  France  et  le  duc  de  Berry,  avecques  lesquelz 
ilz  eurent  aucun  parlement.  Et  de  là,  s'en  alèrent  à  la 
Ferté  sur  Joirre ,  qui  estoit  à  messire  Robert  de  Bar  à 
cause  de  sa  femme,  vicontesse  de  Meaulx,  et  passèrent 

1 .  Le  samedi  1 2  septembre  1 41 1 .  On  lit ,  à  la  marge  du  re- 
gistre du  parlement ,  qui  nous  donne  cette  date  précise ,  ces  mots 
significatifs  :  Unde  orta  sunt  infinita  dampna  et  mala.  Voy.  nos 
Pièces  justificatives. 

la  rivière  de  Marne ,  et  puis  vindrent  à  Arsy  en  Mus- 
sien  *  en  la  conté  de  Valois ,  appartenant  audit  duc 
d'Orléans.  Et  là  vint  devers  lui  son  frère  le  conte  de 
Vertus ,  lequel  avoit  en  sa  compaignie  grant  quantité 
de  combatans ,  c'estassavoir  le  duc  de  Bourbon ,  le 
conte  d'Alençon ,  Jeban,  filz  au  duc  de  Bar,  messire 
Guillaume  de  Conchy,  Amé  de  Salebrusse  ,  messire 
Hue  de  Hufalite  '  et  aucuns  Ardenois ,  Lorrains  et  Ale- 
mans.   Lesquelz  tous  ensemble  mis  en  ung  seul  ost 
estoient  bien  six  mille  hommes  de  cheval ,  chevaliers 
et  escuiers,  sans  les  varletz ,  archers  et  gens  de  traict. 
Lesquelz  de  ce  jour  en  avant  furent  appeliez  par  les 
populaires  et  ceulx  de  Paris  en  commun  langaige  Jr- 
mignacSj  comme  dit  est  dessus.  Lesquelz  tous  et  chas- 
cun  d'eulx  portoient  sur  leurs  harnois  et  vestemens 
pour  enseignes ,  bendes ,  comme  autrefoiz  avoient  fait 
devant  Paris. 

Si  se  parti  ledit  duc  d'Orléans  avecques  tout  son 
exercite  de  son  pays  de  Valois,  et  s'en  ala  passer  par- 
devant  Senlis ,  et  puis  print  son  chemin  à  Beaumont , 
sa  contée  Mais  Enguerrand  de  Bournonville ,  qui 
estoit  venu  audit  lieu  de  Senlis,  à  tout  foison  de  gens 
de  guerre,  pour  icelle  garder,  se  féry  en  ceulx  de  der- 
rière. Si  en  print  et  destroussa  plusieurs  avec  ung 
chariot  tout  chargé  de  bonnes  bagues,  mais  en  ce 
faisant  il  y  perdy  aucuns  de  ses  gens  qui  y  furent  mors 
et  prins.  Si  s'en  retourna  audit  lieu  de  Senlis.  Et  ledit 

1 .  Acy  en  Multien. 

2.  Mieux  dans  le  ms.  SiippL  fr.  93,  Hue  de  Hufalize. 

3.  Le  comté  de  Beaumont  sur  Oise  était  devenu  un  apanage  de 
la  maison  d'Orléans ,  à  partir  de  Philippe ,  duc  d'Orléans ,  frère 
du  roi  Jean  (1 353). 

duc  d'Orléans  se  loga  en  son  chastel  de  Beaumont^, 
et  ses  gens ,  avecques  les  autres  princes ,  tous  assez 
près  de  lui  ou  pays  environ. 

Et  pendant  que  ces  besongnes  se  faisoient ,  le  conte 
de  Nevers  dessusdit,  qui  cuidoit  venir  devers  son  frère 
le  duc  de  Bourgongne ,  fut  en  partie  contraint  par 
lesdiz  Orléanois  à  aler  à  Paris  avec  toute  sa  compai- 
gnie.  Et  alors  ledit  duc  de  Bourgongne  estoit  jà  venu  j 
à  tout  son  ost ,  de  la  ville  de  Roye  loger  devant  la 
ville  de  Mondidier  et  y  avoit  séjourné  par  aucuns 
jours.  Quant  il  oy  nouvelles  de  l'assemblée  que  avoient 
fait  ses  adversaires,  et  comment  ilz  estoient  à  grande 
puissance  entour  Beaumont  et  Clermont ,  si  fist  dili- 
gemment préparer  son  ost  et  mectre  en  ordonnance 
toutes  manières  de  gens ,  afin  de  les  recevoir  et  com- 
batre  ou  cas  qu'ilz  venroient  pour  lui  courir  sus ,  ou 
aussi  pour  les  aler  envahir  où  ilz  estoient ,  se  bon  lui 
sembloit.  Mais  à  celle  heure  ses  communes  de  Flan- 
dres ,  qui  desjà  se  commençoient  à  tenner  et  dési- 
roient  de  retourner  en  leur  pays ,  lui  demandèrent 
congié  de  eulx  en  râler,  en  disant  qu'ilz  l'avoient 
servy  le  temps  et  espace  qu'il  leur  avoit  requis  à  leur 
département  du  pays  de  Flandres.  De  laquelle  requeste 
ledit  duc  fut  moult  esmerveillé  et  ne  leur  volt  point 
accorder  ledit  congié ,  mais  leur  requist  bien  instam- 
ment qu'ilz  le  voulsissent  servir  encores  huit  jours 
tant  seulement,  disant  qu'il  avoit  oy  certaines  nou- 
velles que  ses  ennemis  estoient  ensemble  en  grande 
puissance  assez  près  de  lui ,  prestz  de  le  venir  com- 

1 .  Bâti  par  Ives  P*",  comte  de  Beaumont,  au  commencement  du 
XI*  siècle. 

batre  ,  et  que  jamais  à  plus  grant  besoing  ne  le  po- 
voient  servir.  Et  estoient  à  celle  heure  venus  devers 
lui  la  plus  grant  partie  des  capitaines  et  gouverneurs 
d'icelles  communes,  pour  prendre  congié  comme  dit 
est.  Lesquelz  quant  ilz  oyrent  la  requeste  que  le  duc, 
leur  seigneur,  leur  faisoit  si  doulcement  et  pour  si  peu 
d'espace  ,  furent  contens  de  retourner  devers  leurs 
gens ,  et  promirent  de  faire  leur  devoir  envers  eulx  et 
les  instruire  à  ce  qu'ilz  voulsissent  accorder  la  requeste 
dessusdicte.  Et  quant  ilz  furent  retournez  en  la  tente 
de  Gand  où  leurs  consaulx  se  tenoient ,  là  furent  as- 
semblez très  grant  nombre  de  connestables  et  dixi- 
niers  d'icelles  communes ,  ausquelz ,  quant  ilz  furent 
assemblez ,  dirent  la  response  et  aussi  la  requeste  que 
faisoit  ledit  duc  leur  seigneur,  c'estassavoir  qu'ilz  voul- 
sissent demourer  huit  jours,  comme  dit  est,  pour  estre 
avecques  lui  et  le  acompaigner,  et  combatre  ses  ad- 
versaires qu'il  sçavoit  estre  au  plus  près  de  lui  en 
grant  nombre  pour  ce  faire.  Et  adonques,  quant  ilz 
eurent  oye  ladicte  requeste,  furent  mises  par  iceulx 
plusieurs  et  diverses  opinions  avant ,  et  vouloient  les 
ungs  demourer  et  les  autres  n'en  estoient  point  con- 
tens ,  et  disoient  qu'ilz  avoient  servi  le  temps ,  terme 
et  espace  que  leur  seigneur  leur  avoit  requis  ,  et  avec 
ce,  que  le  temps  d'iver  approuchoit  fort,  pour  quoy 
bonnement  ne  leur  estoit  point  possible  de  tenir  les 
champs  en  si  grant  nombre  qu'ilz  estoient ,  que  ce  ne 
feust  à  grant  danger.  Et  pour  ce  qu'ilz  estoient,  comme 
dit  est ,  de  diverses  opinions,  ne  se  peurent  accorder 
ne  prendre  conclusion  sur  quoy  les  chefz  et  capitaines 
peussent  rendre  response  audit  duc  de  Bourgongne. 
Et  fut  cellui  conseil  tenu  le  \x\f  jour  de  septembre 

après  disner.  Et  quant  ce  vint  après  jour  failli ,  ilz 
firent  en  plusieurs  et  divers  lieux  grans  feux  pour 
leurs  logis  du  bois  des  maisons  des  faulxbourgs  de 
Montdidier  qu'ilz  avoient  démolies  et  abatues,  et  com- 
mencèrent à  charger  toutes  leurs  bagues   sur  leur 
charroy,  et  avec  ce ,  se  armèrent  communément.  Et 
quant  ce  vint  droit  à  myenuit,  tous  ensemble  commen- 
cèrent à  crier  à  haulte  voix  par  leurs  logis  :  Wap  ! 
wapl  qui  est  à  dire  en  françois,  à  F  arme  !  à  larme  ! 
Pour  lequel  cry  tout  l'ost  fut  fort  esmeu,  et  par  espé- 
cial  le  duc  de  Bourgongne  en  eut  grant  merveille 
quelle  chose  ilz  vouloient  faire.  Si  envoya  aucuns  sei- 
gneurs de  leur  langue  devers  eulx,  pour  sçavoir  au- 
cune chose  de  leur  entencion.  Mais  à  tous  ceulx  qui 
y  aloient,   n'en   vouloient  riens   descouvrir,  et  leur 
respondirent  tout  au  contraire  de  leurs  demandes.  Et 
cependant  la  nuit  se  passa,  et  au  plus  tost  qu'ilz  porent 
parcevoir  le  jour,  firent  atheler  leur  charroy  et  bou- 
tèrent le  feu  par  tous  leurs  logis,  et  en  criant  de 
rechef  :  Gaui^e  !  gauve  ^  !   se  départirent  et  prindrent 
leur  chemin  devers  leur  pays.  Lequel  cry  et  clameur 
oys  par  les  gens  du  duc  de  Bourgongne,  qui  estoit  en 
ses  tentes ,  lui  alèrent  tantost  noncier.  Et  adonc  tous 
esmerveillez,  montèrent  à  cheval  le  duc  de  Brabant, 
son  frère  en  sa  compaignie ,  et  ala  devers  eulx.  Et  là, 
le  chaperon  osté  jus  de  sa  teste  devant  eulx,  leur  pria 
à  mains  joinctes  très  humblement  qu'ilz  voulsissent 
demourer  avecques  lui  jusques  à  quatre  jours ,  en  les 
appellant  frères  et  disant  frères,  compaignons  et  amis 

1.  C'est  une  autre  forme  du  mot  wap  (à  l'arme)  qu'on  a  vu 
|)lns  haut. 

les  plus  féables  qu'il  eust  ou  monde,  et  en  leur  pro- 
mectant  grans  drois  ,  et  par  espécial  de  leur  donner  et 
quicter  perpétuellement  tout  le  colelage  de  la  conté  de 
Flandres  se  ilz  lui  vouloient  accorder  sa  requeste. 
Ausquelz  aussi  le  duc  de  Brabant  pria  moult  humble- 
ment que  pour  l'amour  de  leur  seigneur,  qui  les  prioit 
si  acertes  pour  si  peu  de  chose ,  ilz  y  voulsissent  en- 
tendre. Mais  ce  riens  n'v  valu,  car  tous  ensemble  fai- 
soient  la  sourde  oreille.  Si  passèrent  oullre  et  n'en 
vouldrent  riens  faire  ,  ainçois ,  qui  plus  est ,  lui  mon- 
strèrent  les  lectres  des  convenances  que  ledit  duc  leur 
avoit  octroiées ,  lesquelles  ilz  avoient  apportées  avec- 
ques  eulx  ,  en  lui  disant  qu'il  acompleist  le  contenu 
en  icelles  qui  estoient  séellées  de  son  seel,  et  qu'il  les 
conduisist  ou  feist  conduire  oultre  la  rivière  de  Somme 
jusques  en  lieu  seur,  ou  se  ce  non ,  ilz  lui  rendroient 
son  seul  filz,  conte  de  Charrolois,  taillé  en  pièces. 
Lequel  filz  ilz  avoient  à  Gand.  Et  alors ,  ledit  duc  de 
Bourgongne ,  voiant  leur  sote  et  rude  manière  ,  et  que 
ce  qu'il  leur  disoit  riens  ne  lui  prouffitoit,  les  com- 
mença à  rapaiser  par  belles  et  doulces  paroles ,  et  en 
faisant  sonner  ses  trompètes  commanda  à  desloger 
avecques  eulx.  Mais  ce  ne  fut  point  sans  grant  perte. 
Car  ledit  duc,  contendant  à  rompre  la  voulenté  desdiz 
Flamens ,  n'avoit  point  fait  destendre  ses  tentes  ne 
charger  ses  chariots.  Pour  quoy  grant  partie  desdictes 
tentes  et  autres  bagues  furent  arses  par  les  feux  que 
les  dessusdiz  Flamens  avoient  bouté  en  leur  logis. 
Lequel  feu  sailli  de  lieu  à  autre  jusques  au  propre  lieu 
où  ledit  duc  estoit  logé.  Lequel  duc  estoit  tant  troublé, 
triste  et  ennuieux  en  cuer  que  plus  ne  povoit.  Car, 
comme  dit  est  dessus  ,  il  sçavoit  ses  ennemis  en  grant 

triumphe  et  puissance  à  une  seule  journée  près  de 
lui ,  et  aYoit  grant  désir  de  les  aler  combatre.  Si  veoit 
que  par  le  moien  du  deslogement  dessusdit  il  ne  povoit 
venir  à  son  entencion.  Et  qui  pis  estoit ,  il  sçavoit 
certainement  que  tantost  en  seroient  advertis,  et  di- 
roient  qu'il  s'en  estoit  fuy  sans  les  oser  actendre. 
Néantmoins  il  lui  convint  souffrir  et  endurer  et  prendre 
en  pacience  les  choses  dessusdictes  par  ce  qu'il  ne  les 
povoit  avoir  autres.  Car  quant  noz  maistres  Flamens 
furent  mis  à  voie  et  qu  ilz  eurent  retournées  leurs 
chères  vers  leurs  pays ,  ilz  s'en  alèrent  autant  en  ung 
jour  qu'ilz  estoient  venus  en  trois  et  tout  ce  qu'ilz 
povoient  prendre ,  ne  aclaindre  ,  estoit  par  eulx  ravy 
et  mis  sur  leur  charroy,  comme  dit  est  dessus.  Et  avec 
ce,  durant  ce  voiage  eurent  plusieurs  rigueurs  et 
débas  contre  les  Picars  et  Anglois.  Et  advenoit  sou- 
vent que  quant  murmure  se  y  boutoit,  il  y  en  avoit 
tousjours  de  mors  ou  de  navrez,  et  pareillement,  quant 
ilz  estoient  les  plus  fors,  ne  se  feignoient  point  de  faire 
le  cas  pareil.  Et  n'est  point  à  oublier  que  ce  voiage  se 
fîst  en  mois  de  septembre ,  que  les  vendanges  sont  en 
point.  Si  se  boutoient  asprement  parmy  les  vignes  et 
en  prenoient  tant  dedens  leur  ventre,  que  plusieurs  en 
furent  trouvez  mors  et  crevez  dedens  les  vignes.  Et 
d'autre  part ,  par  trop  largement  et  oultrageusement 
donner  des  biens  qu'ilz  trouvoient  à  leurs  bestes , 
chascun  jour  en  mouroit  grant  plante  de  leurs  che- 
vaulx  et  jumens.  En  oultre,  quant  ledit  duc  de  Bour- 
gongne  et  ses  gens  d'armes  furent  retournez  jusques 
à  Péronne  ,  et  que  lesdiz  Flamens  furent  logez  assez 
près  de  la  rivière ,  lui  en  personne  ala  devers  eulx  et 
les  remercia  très  humblement  de  leur  service,  et  puis, 

par  son  frère  le  duc  de  Brabant  les  fist  conduire 
jusques  en  Flandres,  et  de  là  s'en  retourna  chascun  en 
son  propre  lieu.  Mais  les  gouverneurs  des  bonnes 
villes  dudit  pays  de  Flandres ,  quant  ilz  sceurent  la 
manière  de  leur  retour,  n'en  furent  point  bien  con- 
tens,  jà  soit  ce  qu'ilz  n'en  firent  pas  lors  grant  sem- 
blant, pour  ce  qu'ilz  estoient  en  armes  et  en  trop  grant 
nombre. 

Ainsi  et  par  ceste  manière  se  départirent  lesdiz  Fla- 
mens,  oulire  la  voulenté  du  duc  Jehan  de  Bourgongne 
leur  seigneur,  de  devant  Mondidier  où  il  les  avoit 
assemblez.  Et  en  ce  propre  jour  qu'ilz  se  deslogèrent, 
environ  quatre  heures  après ,  vint  ung  chevalier  ap- 
pelle messire  Pierre  des  Quesnez,  seigneur  de  Gannes, 
tenant  la  partie  du  duc  d'Orléans ,  à  tout  deux  cens 
combatans,  fraper  dedens  lesdiz  logis,  où  il  trouva  en- 
core grant  nombre  de  gens,  par  espécial  de  marchans 
et  gens  de  paix ,  desquelz  il  print  et  occist  très  grant  • 
nombre^  et  y  gaigna ,  lui  et  ses  gens  ,  grant  butin  ,  et 
puis  s'en  retourna  devers  Clermont  en  Beauvoisis ,  où 
pour  lors  estoient  assemblez  les  Orléanois  ,  qui  tous 
ensemble  estoient  revenus  de  poursuivir  le  conte  de 
Nevers,  comme  dit  est  ailleurs.  Et  quant  ilz  sceurent 
le  soudain  département  dudit  duc  de  Bourgongne  et 
des  Flamens,  si  furent  à  conseil  pour  savoir  s'iJz  les 
poursuivroient  en  leur  pays.  Mais,  en  fin,  fut  conclud 
par  l'opinion  de  plusieurs  sages  qu'ilz  s'en  retourne- 
roient  vers  Paris,  en  entencion  d'entrer  dedens  par 
certains  moyens  qu'ilz  y  entendoient  avoir,  afin  prin- 
cipalement qu'ilz  peussent  avoir  le  Roy  de  leur  partie. 
Car  c'estoit  tout  leur  désir.  Si  se  mirent  à  chemin  et 
alèrent  passer  par  ung  pont  neuf  qu'ilz  firent  faire  es 

prez  lez  Beau  vais ,  et  de  là  se  tirèrent  devers  Paris. 
Mais  ceuJx  qui  avoientle  Roy  en  gouvernement,  et  les 
Parisiens ,  ne  furent  point  contens  de  leur  venue , 
ainçois  leur  firent  résistence  par  toutes  les  manières 
que  faire  leur  povoient,  en  leur  faisant  guerre  ouverte, 
très  cruelle.  Et  pour  ce,  iceulx  voians  que  pour  lors 
leur  estoit  chose  impossible  d'entrer  en  ladicte  ville 
de  Paris,  firent  tant  par  leur  subtil  engin,  que  ceulx 
de  Saint-Denis  furent  contens  de  les  recevoir.  Et  se 
logèrent  les  princes  dedens  icelle  ville,  et  leurs  gens 
d'armes  es  vilages  à  l'environ.  Et  deslors  commen- 
cèrent à  faire  forte  guerre ,  tant  à  la  ville  de  Paris , 
comme  à  tous  autres  tenans  le  parti  du  duc  de  Bour- 
gongne.  Et  couroient  continuellement  chascun  jour 
par  plusieurs  et  divers  lieux  jusques  auprès  des  portes 
de  Paris ,  desquelles  ceulx  de  dedens  sailloient  moult 
souvent,  et  par  espécial  Enguerran  de  Bournonville, 
qui  estoit  un  g  des  chefz  de  la  garnison  soubz  le  conte 
Waleran  de  Saint-Pol,  qui  adonques  estoit  capitaine 
de  Paris.  Et  y  avoit  souvent  de  très  dures  escarmou- 
ches et  de  très  grandes  apertises  d'armes  faictes ,  tant 
d'un  costé  que  d'autre. 

CHAPITRE    LXXIX. 

Comment  le  duc  Jehan  de  Bourgongne  rassembla  gens  d'armes  pour 
aler  à  Paris.  Et  des  besongnes  qui  advinrent  en  ce  temps. 

Or  convient  retourner  au  gouvernement  du  duc  de 
Bourgongne ,  lequel ,  comme  dit  est  dessus ,  quant  il 
ot  donné  congiè  à  ses  Flamens  et  iceulx  fait  conduire 
en  leur  pays  par  son  frère  le  duc  de  Brabant ,  s'en  ala 

de  Péronne  à  Arras,  et  là  trouva  le  conte  de  Penne- 
bruch  %  le  conte  d'Arondel  et  messire  Guillaume 
Valdo  ^,  qui  ou  voiage  dessusdit  avoient  esté  avecques 
lui.  Ausquelz  contes  anglois  qui  nouvellement  estoient 
venus,  fist  très  grande  récepcion  pour  l'onneur  du  roy 
d'Angleterre  qui  les  y  avoit  envoiez.  Et  povoient  avoir 
en  leur  compaignie  bien  douze  cens  combatans ,  tant 
de  cheval  comme  de  pie ,  toutes  gens  de  bonne 
estofïe.  Si  estoit  lors  grant  parole  entre  ledit  roy  d'An- 
gleterre d'une  part ,  et  ledit  duc  de  Bourgongne 
d'autre,  pour  l'alliance  de  Henri  premier,  filz  d'iceliui 
roy,  à  Pune  des  filles  dudit  duc  ^  Et  après  qu'il  eut 
grandement  festié  lesdiz  capitaines  anglois  en  sa  ville 
d'Arras  et  à  iceulx  donné  plusieurs  dons,  leur  or- 
donna à  tirer  vers  Péronne,  et  puis  hastivement 
manda  de  tous  costez  ses  gens  d'armes  à  venir 
devers  lui,  et  en  sa  personne  ala  audit  lieu  de  Pé- 
ronne, et  là  fist  très  grande  assemblé  des  nobles 
de  tous  ses  pays.  Toutesfoiz,  son  frère  le  duc  de 
Brabant ,  ne  retourna  point  avecques  lui ,  pour  cer- 
taines afaires  qu'il  avoit  alors  en  la  duchié  de  Luxem- 
bourc,  à  cause  de  sa  femme.  Et  après ,  ledit  duc  de 
Bourgongne  partant  de  Péronne  s'en  ala  à  Roye,  et 
de  là  par  Breteuil  à  Beauvais  ;  et  par  Gisors  s'en  ala 
à  Pontoise,  ouquel  lieu  il  séjourna  grant  espace  de 
temps,  jusques  au  terme  de  trois  sepmaines  ou  en- 
viron. Durant  lequel  temps  vindrent  à  lui  de  plu- 

1.  «  Pennebrec  »  {Suppl.  fr.  03).  Le  comte  de  Pembroke. 

2.  «  Guillaume  Baldo  »  {ibid.).  Guillaume  Baldoc,  lieutenant 
de  Calais. 

3.  Ce  mariage  ne  se  fit  pas,  et  Henri  (VI)  dont  il  est  ici  ques- 
tion, épousa  Marguerite  d'Anjou ,  fdle  du  roi  René, 

sieurs  pays  très  grant  nombre  de  gens  d'armes  pour  le 
servir. 

Et  pendant  que  ces  besongnes  se  faisoient ,  fut  or- 
donné par  le  conseil  royal  où  estoit  présent  le  duc 
d'Acquitaine,  le  conte  de  Mortaigne,  messire  Gilles  de 
Bretaigne,  le  conte  Waleran  de  Saint-Pol,  capitaine 
de  Paris  ,  le  chancelier  de  France  ,  messire  Charles  de 
Savoisy  et  plusieurs  autres  grans  seigneurs  qui  en- 
voièrent  par  tous  les  bailliages  et  seneschaucies  du 
royaume  de  France  certains  mandemens,  contenans 
comment  à  Toccasion  des  congrégacions  et  assemblées 
de  gens  d'armes  que  avoient  fait  de  long  temps  et  fai- 
soient encores  chascun  jour  contre  les  ordonnances 
et  défenses  du  Roy,  le  duc  d'Orléans  et  ses  frères ,  le 
duc  de  Bourbon ,  les  contes  d'Alençon  et  d'Armajgnac 
et  autres  de  leur  partie,  à  la  très  grant  charge  et  pré- 
judice dudit  royaume  et  aussi  à  la  desplaisance  du  Roy 
et  de  sa  seigneurie,  n'avoient  voulu ,  ne  vouloient 
cesser  de  faire  telles  assemblées ,  ains  s'estoient  effor- 
cez et  efforçoient  chascun  jour  de  persévérer  en  leur 
mauvais  propos.  Et  pour  ce ,  contenoit  ledit  mande- 
ment que  nul ,  de  quelconque  estât  qu'il  feust ,  ne 
feust  si  hardi  de  servir,  ne  estre  en  la  compaignie  du 
duc  d'Orléans ,  de  ses  frères ,  ne  ses  aUez ,  sur  peine 
d'estre  tenus  et  réputez  rebelles  et  adversaires  du  Roy 
et  de  son  royaume ,  et  que  ceulx  qui  y  estoient  alez 
s'en  départissent  sans  délay  et  retournassent  en  leur 
pays  sans  plus  tenir  les  champs,  ne  vivre  sur  le  povre 
peuple.  Et  ceulx  qui  ainsi  le  feroient,  le  Roy  et  son 
conseil  les  tenroit  pour  excusez,  et  ne  souffreroient 
point  que  pour  ce  leur  feust  donné  quelque  empesche- 
ment.  Mais  ceulx  qui  persévéreroient,  en  faisant  le 


[1411]  D'ENGUERRAN  DE  MONSTRELET.  191 

contraire ,  on  procëderoit  contre  eulx  par  rigueur  en 
toutes  les  manières  que  faire  se  pourroit,  sans,  de  ce 
jour  en  avant ,  à  eulx  faire  ou  donner  aucune  grâce 
ou  rémission.  Lesquelz  mandemens  publiez  es  lieux 
acoustumez,  en  y  eut  aucuns  qui  se  départirent  secrè- 
tement de  la  compaignie  desdiz  seigneurs,  non  pas  en 
grant  nombre,  et  alèrent  devers  le  Roy.  Les  autres , 
qui  de  ce  faire  estoient  désobéissans,  quant  ilz  estoient 
prins  des  officiers  royaux ,  ilz  estoient  en  grant  dan- 
ger, et  en  y  eut  en  ces  jours  aucuns  exécutez  et  mis  à 
mort.  Entre  lesquelz  le  fut,  en  la  ville  de  Paris,  ung 
chevalier  nommé  messire  Binet  d'Espineuse,  qui  estoit 
au  duc  de  Bourbon  et  natif  de  sa  conté  de  Clermont. 
Et  fut  la  cause  de  sa  mort  pour  ce  qu'il  avoit  prins  de 
force  aucuns  des  chevaulx  du  duc  d'Acquitaine  que 
le  duc  de  Bourgongne  lui  faisoit  venir  de  son  pays  de 
Flandres.  Et  après  qu'il  fut  décapité  es  haies  de  Paris, 
le  corps  fut  pendu  par  les  aisselles  au  gibet  de  Mont- 
faulcon.  Et  fîst  faire  ceste  exécucion  messire  Pierre 
des  Essars,  qui  nouvellement,  comme  dit  est,  avoit 
esté  remis  en  l'office  de  la  prévosté  de  Paris  ou  lieu 
de  messire  Brunel  de  Saint-Cler.  Pour  la  mort  duquel 
chevalier,  et  aussi  de  la  publicacion  des  mandemens 
royaulx  dessusdiz,  le  duc  d'Orléans  et  ses  frères,  et 
tous  les  autres  seigneurs  de  son  aliance ,  le  prindrent 
en  mal  gré  ,  et  par  espécial  moult  despleut  au  duc  de 
Bourbon  pour  la  honteuse  mort  de  son  chevalier.  Et 
par  ainsi  se  continuèrent  les  besongnes  en  icelles  par- 
ties de  mal  en  pis. 

Et  ung  certain  jour  le  duc  d'Orléans  se  loga  en 
Fostel  de  Saint-Oyn ,  qui  est  maison  royale ,  à  très 
grande  puissance.   Et  couroient  chascun  jour  ceulx 


492  CHRONIQUE  [14i4] 

de  son  parti  jusques  aux  portes  de  Paris,  et  tellement 
se  y  conduisoient ,  que  les  Parisiens  furent  en  ces 
jours  en  très  grande  neccessité  de  livres.  Car  encores 
n'estoient  ilz  point  acoustumez  de  guerre,  ne  pourveuz 
ainsi  que  besoing  leur  estoit,  et  si  n'avoient  point 
dedens  icelle  ville  puissance  en  laquelle  ilz  se  osassent 
fier  pour  yssir  aux  champs  et  combatre  leurs  adver* 
saires. 

Et  estoit  avecques  la  partie  d'Orléans  Tarcevesque 
de  Sens,  frère  de  feu  Montagu,  non  point  en  estât  pon- 
tifical, car  en  lieu  de  mitre  il  portoit  ung  bacinet  en 
sa  teste ,  pour  dalmatique  portoit  le  haubert  dont  il 
estoit  vestu,  pour  chasuble  plates  d'acier,  et  en  lieu 
de  croce  il  portoit  une  hache. 

En  ces  mesmes  jours  le  duc  d'Orléans  envoia  ses 
héraulx ,  à  tout  certaines  lectres ,  vers  le  Roy  et  le 
duc  d'Acquitaine ,  contenans  comment  ledit  duc  de 
Bourgongne  s'en  estoit  fuy  de  devant  Montdidier  et 
ne  l'avoit  osé  actendre ,  et  pareillement  le  rescripvi  à 
aucuns  de  Paris  qu'il  tenoit  pour  ses  amis  ,  sur  la 
fiance  qu'il  peust  trouver  aucun  moien  d'entrer  de- 
dens. Mais  finablement  il  perdoit  son  temps.  Car  ceulx 
qui  gouvernoient  de  par  ledit  duc  de  Bourgongne 
estoient  assez  soigneux  pour  l'entretenement  de  leur 
partie. 

Durant  lequel  temps,  par  certains  moiens  qui  se 
firent  entre  aucuns  des  gens  du  duc  d'Orléans  et  ung 
nommé  Colinet  le  Puiseur  \  qui  estoit  capitaine  de  par 
le  Roy  de  la  tour  de  Saint-Cloud,  fut  icelle  livrée  et 
mise  entre  les  mains  d'icellui  duc  d'Orléans,  lequel  y 

1.  Mieux  dans  Suppl.  fr,  93  ,  Colipet  de  Puiseux. 

mist  tantost  garnison  de  ses  gens.  Dont  ceulx  de  Paris 
furent  moult  troublez,  pour  ce  que  les  Orléanois  pas- 
soient  souvent  la  rivière  de  Seine  en  grant  nombre  et 
couroient  de  l'autre  costé  de  leur  ville ,  et  par  ainsi 
lesdiz  Parisiens  estoient  fort  oppressez  desdiz  Orléa- 
nois de  tous  costez.  Pour  laquelle  cause  fut  encores 
ordonne  par  le  conseil  royal  à  envoier  par  tout  le 
royaume  es  lieux  acoustumez,  de  publier  autres  man- 
demens  de  par  le  Roy,   contenans  les  oppressions*, 
cruaultez  et  dommages  que  faisoient  cliascun  jour  les 
devantdiz  seigneurs  et  leurs  allez  en  plusieurs  parties 
de  son  royaume  et  à  ses  subgelz ,  nonobstant  que  par 
avant  leur  eust  esté  par  plusieurs  foiz  défendu  de  par 
le  Roy,  à  quoy  ilz  n'avoient  voulu  obéir,  mais,  qui 
plus  est ,  avoient  continué  et  continuoient  à  faire  de 
jour  en  jour,  en  plusieurs  lieux  du  royaume,  grandes 
assemblées  de  gens  d'armes  et  de  traict ,  de  diverses 
nacions  et  pays ,  tant  de  ses  subgetz  comme  autres 
estrangers,  qui  avoient  desrobé  et  dégasté,   et  pre- 
noient  et  dégastoient  ses  bons  loiaulx  subgetz,  et  pre- 
noient  leurs  villes,  cbasteaulx  et  fortresses  ,  et  s'effor- 
çoient  de  jour  en  jour  de  tuer  gens,  les  mectoient  à 
raençon ,  boutoient  feux ,   violoient   filles  à  marier, 
efforçoient  femmes  à  marier  et  mariées,  despouilloient 
et  desroboient  églises  et  monastères,  et  faisoient  toutes 
les  inhumanitez  que  ennemis  povoient  faire,  à  lui  et  à 
son  royaume  et  encores  s'efforçoient  faire,  dont  grans 

1 .  Monstrelet  ne  donne  qu'en  abrégé  ces  lettres  du  3  octobre 
14'll,  qui  ne  sont  rien  moins  qu'une  déclaration  de  guerre  au 
parti  d'Orléans ,  faite  sous  le  couvert  de  la  royauté.  Ces  lettres 
sont  imprimées  en  entier  dans  le  Recueil  des  Ordonnances  (  t.  XI , 
p.  635).  li' original  se  trouve  aux  Archives  de  l'Empire. 
II  13 

clameurs,  complaintes  et  moult  de  douleurs  lui  esloient 
souvent  venus  et  de  jour  en  jour  venoient  incessam- 
ment, et  encores  pourroient  plus  faire,  se  sur  ce  n'es- 
toit  pourveu  de  bon  et  brief  et  convenable  remède. 
Pour  quoy  faisoit  savoir  à  tous  qu'il  vouloit  et  de  tout 
son  cuer  désiroit,  en  toutes  ces  choses  son  honneur  et 
seigneurie  et  de  tous  ses  subgetz  garder  et  préserver 
de  cy  en  avant  des  grans  oppressions  et  dommages,  et 
eulx  en  paix  et  transquillité  garder  et  maintenir  de 
tout  son  povoir,  et  les  dessusdiz  inobédiens  et  rebelles 
chasser  et  destruire ,  actendu  que  autre  foiz  les  avoit 
habandonnez ,  et  ce  nonobstant  ilz  n'avoient  point 
laissé  à  procéder  en  leur  mauvaise  voulenté  ,  mais  ont 
persévéré  de  tout  leur  povoir  et  continué  de  mal  en 
pis ,  et  encores  font.  Et  les  autres  causes  et  considéra- 
cions  qui  le  mouvoient  à  ce,  eue  sur  icelle  besongne 
grande  et  meure  délibéracion  de  conseil  avec  plusieurs 
de  son  sang  et  aucuns  autres  en  grant  nombre ,  a  dé- 
clairé  et  déclaire  par  seslectres,  de  sa  pleine  puissance, 
lesdiz  Orléanois  et  tous  leurs  allez  et  complices,  pour 
ses  ennemis  ,  rebelles  et  inobédiens  à  lui  et  à  la  cou- 
ronne de  France  ,  à  sesdictes  ordonnances ,  comman- 
demens  et  défenses,  et  avoir  forfait  corps  et  biens.  Et 
afin  que  de  ce  jour  en  avant  nul  ne  voise  avec  eulx  ne 
leur  tiengne  compaignie,  le  Roy  a  pleinement  haban- 
donné  par  ses  lectres  devantdictes  leurs  corps  et  leurs 
biens  ,  et  de  toutes  les  gens  d'armes  dessusdiz  qui  se 
sont  renduz  et  démonstrez  de  leur  partie  et  c[ui  ont 
délinqué  et  délinquent  par  la  forme  et  manière  que 
dit  est.  En  oultre  a  le  Roy,  par  sa  pleine  puissance  et 
par  sesdictes  lectres ,  octroyé  et  donné  auctorité  et 
puissance  à  tous  ses  bons ,  loyaulx  et  vrays  subjectz 

et  vassaulx ,  justiciers  et  officiers  et  à  cbascun  d'eulx , 
de  envayr  les  devantdiz  et  tous  les  autres  de  leur  par- 
tie, et  par  toutes  les  voies  et  manières  qu'ilz  pourront, 
les  prendre  et  déchacer  de  son  royaume ,  et  aussi  de 
les  emprisonner  et  tous  leurs  biens  prendre  et  appré- 
hender en  quelque  lieu  qu'ilz  soient,  sans  ce  que,  pour 
les  choses  devantdictes ,  sesdiz  subjetz  ou  aucuns 
d'eulx  soient  envers  lui  ne  sa  justice  aucunement 
empeschez  ne  molestez.  Donné  à  Paris  le  lu^  jour  d'oc- 
tobre l'an  mil  quatre  cens  et  onze,  et  de  nostre  règne 
le  XXIP. 

A  l'occasion  desquelz  mandemens,  quant  ilz  furent 
publiez  comme  dit  est,  y  eut  plusieurs  seigneurs  et 
autres  vaillans  gens  do  guerre  qui  se  refroidèrent  et 
targèrent  d'aler  ou  service  du  duc  d'Orléans  et  des 
seigneurs  qui  estoient  avecques  lui.  Et  au  contraire, 
de  double  qu'ilz  ne  cheussent  en  l'indignacion  du  Roy, 
se  tirèrent  devers  lui  ou  devers  ceulx  qui  tenoient  son 
parti ,  et  trouvèrent  les  moiens  d'eulx  excuser  au 
mieulx  qu'ilz  peurent.  Et  entretant  que  ces  besongnes 
se  faisoient,  le  duc  de  Bourgongne  estant  à  Pontoise 
comme  dit  est,  où  il  fut  environ  quinze  jours,  ve- 
noient  à  lui  en  très  grant  nombre  gens  de  diverses 
nacions,  tant  des  pays  du  Roy  comme  de  ses  vassaulx 
et  subgetz.  Duquel  lieu  de  Pontoise  vint  un  certain 
jour  devers  ledit  duc  ung  homme  assez  puissant  de 
corpulence,  lequel  entra  dedens  sa  chambre,  en  enten- 
cion  de  murdrir  ledit  duc  ,  et  avoit  en  sa  manche  ung 
coustel  dont  il  avoit  voulenté  d'acomplir  son  maléfice, 
et  de  fait  s'avança  pour  parler  à  lui.  Mais  ledit  duc, 
non  aiant  congnoissance  d'icellui,  et  aussi  tousjours 
doubtant  telles  besongnes ,  mist  ung  banc  entre  lui  et 


196  CHRONIQUE  [1411] 

ledit  homme.  Et  tantost  aucmis  de  ses  privez  qui  là 
estoient ,  apperceurent  la  mauvaistié  d'icellui ,  par 
quoy  il  fut  prins  sans  délay,  et  après  qu'il  eut  congneu 
son  fait,  fut  décapité  en  la  ville  de  Pontoise. 

Et  de  rechef,  pour  plus  vitupérer  et  abaisser  les  en- 
treprinses  du  duc  d'Orléans  et  ses  allez,  le  Roy,  par 
délibéracion  de  conseil ,  envoia  encores  en  plusieurs 
parties  de  son  royaume  autres  mandemens  royaulx, 
lesquelz  furent  publiez  à  la  très  grant  charge  et  deshon- 
neur d'iceulx,  desquelz  réciter  et  escripre  je  me  dé- 
[)orte  à  présent  pour  cause  de  briefté  \  Lequel  man- 
dement fut  publié  par  tous  les  lieux  acoustumez  du 
royaume  de  France ,  comme  dit  est ,  dont  moult  de 
vassaulx  et  autres  féables  du  Roy,  tant  des  bonnes 
villes  comme  d'ailleurs ,  s'efforcèrent  d'aler  servir  le 
Roy.  Et  d'autre  part,  en  plusieurs  et  divers  lieux 
furent  prins  et  ar restez  très  grant  nombre  de  ceulx  qui 
tenoient  la  partie  d'Orléans ,  dont  aucuns  furent  exé- 
cutez ,  et  les  autres  mis  prisonniers  et  raençonnez 
comme  ennemis  du  royaume.  Si  estoit  alors  piteuse 
chose  d'oyr  raconter  les  griefves  persécucions  qui 
chascun  jour  se  faisoient  entre  icelles  parties  ,  et  par 
espécial  environ  la  ville  de  Paris  et  le  pays  d'entour 
l'Isle  de  France. 

Et  entre  les  autres  choses  qui  ne  sont  point  à  oublier, 
yssirent  un  g  certain  jour  bien  trois  mille  combatans , 
tant  de  la  garnison  comme  des  Parisiens ,  qui  s'en 
alèrent  à  Vicestre,  moult  belle  maison  à  une  lieue  de 
Paris,  appartenant  au  duc  de  Berry.  En  laquelle  de 

i.  Le  ms.  Siippl.  fr.  93  donne  ici  ces  lettres,  qui  sont  du 
14  novembre  1411.  Elles  sont  imprimées  danâ  le  Recueil  des  Or- 
donnances {\..Y%.,  ^.  654  j. 

première  venue ,  en  la  liayne  et  contempt  dudit  duc , 
prindrent  et  robèrent  tous  les  biens  qu'ilz  trouvèrent 
en  icelle ,  et  puis  le  destruisirent  et  desmolirent  tota- 
lement excepte  les  murs.  Et  après,  en  faisant  plusieurs 
autres  maulx ,  vindrent  encor  abatre  et  destruire  une 
autre  maison  sur  la  rivière  de  Seine ,  où  icellui  duc 
tenoit  ses  chevaulx  ,  et  n'estoit  pas  loing  de  Tostel  de 
IN  celle,  au  dehors  de  la  porte,  Pour  laquelle  offense, 
quant  elle  fut  venue  à  la  congnoissance  dudit  duc  de 
Berry,  il  fut  fors  esprins  de  courroux  et  dist  liault  et 
cler,  devant  plusieurs  de  ses  gens,  que  une  foizlesdiz 
Parisiens  et  ceulx  qui  les  soustenoient  ces  maléfices  *, 
lui  amenderoient  le  dommage  et  le  desplaisir  qu'ilz 
lui  avoient  fait. 

En  oultre  en  poursuivant  de  mal  en  pis,  par  ung 
autre  jour,  le  duc  de  Berry,  le  duc  d'Orléans  et  ses 
frères  ,  le  duc  de  Bourbon ,  le  conte  d'Alençon  et  le 
conte  Bernard  d'Armaignac ,  Charles,  seigneur  d'Al- 
breth,  tous  nommez  par  leurs  propres  noms  et  autres 
leurs  adhérens  ,  allez  et  complices  de  quelque  estât 
qu'ilz  fussent ,  furent  par  les  quarrefours  de  Paris ,  à 
son  de  trompe,  de  par  le  Boy,  bannis  de  son  royaume 
à  tousjours  jusques  à  son  rapel;  et  non  point  tant 
seulement  bannis ,  mais  par  vertu  d'une  bulle  de 
eurese  et  bonne  recordacion  pape,  Urbain  quint  de  ce 
nom ,  trouvée  ou  trésor  des  registres  de  Chartres  des 
privilèges  du  Boy  estans  en  la  Saincte  Chapelle  à  Pa- 
ris, furent  les  dessusdiz  par  toutes  les  églises  d'icelle 
cité  de  Paris ,  à  cloches  sonnées  et  chandelles  alu- 

1 .  Il  faut  lire  :  En  faisant  ces  maléfices ,  comme  porte  le  ms. 
Suppl.  fr,  93. 

mées,  excommeniez  et  publiquement  anatliématizez. 
Pour  quoy  plusieurs  tenans  leur  parti,  quant  ilz  sceu- 
rent  ladicte  sentence  ainsi  geclëe  sur  eulx,  furent 
grandement  troublez  et  courroucez.  Mais  pour  tant 
ne  laissèrent  à  continuer  de  jour  en  jour  en  leur  pro- 
pos, et  firent  guerre  mortelle  plus  aspre  et  diverse 
que  paravant  n*avoient  fait. 

CHAPITRE   LXXX. 

Comment  le  duc  de  Bourgongne  ala  à  puissance  de  Pontoise  à  Paris. 
Et  de  Testât  et  gouvernement  du  duc  d'Orléans. 

En  après,  le  duc  Jehan  de  Bourgongne  estant  à 
Pontoise ,  comme  dit  est  dessus ,  venoient  devers  lui 
gens  de  guerre  de  diverses  nacions.  Et  y  vint  le  conte 
de  Penthièvre  ,  son  gendre  *,  à  noble  compaignie.  Et 
quant  il  eut  là  séjourné  environ  quinze  jours,  etenquis 
suffisamment  de  Testât  d'e  ses  adversaires,  le  xxn^  jour 
d'octobre  se  parti  dudit  lieu  de  Pontoise  avec  toute 
son  exercite ,  ainsi  que  à  deux  heures  après  midi ,  et 
délaissa  la  voie  royale  qui  d'icelie  ville  va  à  Paris , 
laquelle  occupoient  sesdiz  adversaires,  et  print  son 
chemin  à  Meulent  sur  Seine ,  où  il  passa  la  rivière  ,  à 
tout  bien  quinze  mille  chevaulx ,  et  chevaucha  toute 
nuit ,  et  lendemain  par  la  porte  S.  Jaques  entra  en 
Paris*.  A  l'encontre  duquel  vindrent  et  yssirent  d'icelie 

1.  Olivier  de  Blois,  comte  de  Penthièvre,  avait  épousé  Isabelle 
de  Bourgogne,  fille  de  Jean  sans  Peur,  en  juillet  1406. 

2.  Le  lendemain,  c'est-à-dire  le  23.  Juvénal  met  l'entrée  du 
duc  de  Bourgogne  à  Paris  au  30  octobre ,  et  dit  qu'il  était  accom- 
pagné du  comte  d'Arundel.  C'est  ce  que  dit  aussi  le  Religieux  de 

ville  grant  multitude  de  gens  armez ,  entre  lesquelz 
estoient  en  belle  ordonnance  et  bien  armez  les  bou- 
chers de  Paris,  lesquelz  conduisoient  le  prvWost  de 
Cbastellet  \  et  des  marcbans,  soubz  le  conte  de  Nevers, 
frère  dudit  duc  de  Bourgongne.  Lequel  acompaigné 
de  plusieurs  princes  et  grans  seigneurs  et  capitaines  , 
et  aussi  ceulx  du  grant  conseil  du  Roy,  vindrent  bien 
honnorablement  une  lieue  et  demie,  ou  plus  au  devant 
dudit  duc,  et  par  espécial  y  vint  son  frère.  Et  tous  les 
autres  seigneurs  lui  firent  aussi  grant  honneur  et  révé- 
rence qu'ilz  eussent  deu  et  peu  faire  à  la  propre  per- 
sonne du  roy  de  France  s'il  feust  venu  d'aucun  loing- 
tain  voiage.  Et  quant  au  peuple  de  Paris,  ilz  faisoient 
très  grant  joye  et  crioient  Noël!  pour  sa  venue  à  tous 
les  quarrefours  qu'il  passoit.  Et  pour  ce  que  son  en- 
trée se  fist  si  tard  que  le  jour  estoit  failly,  furent  alu- 
mées  par  toutes  les  rues  de  Paris  grant  quantité  de 
torches ,  falos  et  lanternes.  Et  ^quant  vint  que  icellui 
duc  de  Bourgongne  approucha  le  Louvre ,  le  duc 
d'Acquitaine ,  qui  avoit  espousée  sa  fille  ^,  yssist  au- 
devant  de  lui  et  le  receut  à  grant  joye  et  moult  révé- 
remment;  et  tantost  le  mena  au  chastel  du  Louvre 
devers  le  Roy  et  la  Roy  ne ,  qui  lui  firent  très  grant 
joye.  Et  après  qu'il  les  eut  humblement  saluez,  se  ala 
loger  en  l'ostel  de  Bourbon.  Et  le  conte  d'Arondel , 
avec  tout  son  estât ,  se  ala  loger  ou  prieuré  de  S.  Mar- 
tin des  Champs  et  ses  Ânglois  auprès  de  lui,  es  mai- 
Saint-Denis  ,  qui  met  le  départ  de  Pontoise  au  23  octobre  au  lieu 
du  22  comme  Monatrelet. 

4 .  Le  prévôt  de  Paris ,  le  Châtelet  étant  le  siège  de  sa  juri- 
diction. 

2.  Marguerite  de  Bourgogne  ,  en  1404. 

sons  de  costé.  Et  tous  les  autres  se  logèrent  dedens 
ladicte  ville  de  Paris,  où  ilz  porent  le  mieulx.  Et  len- 
demain ,  qui  fut  dimenche ,  Enguerran  de  Bournon- 
ville ,  avecques  lui  plusieurs  vaillans  hommes  d'armes 
et  de  trait ,  yssi  hors  de  Paris  et  ala  jusques  à  la  Cha- 
pelle ,  laquelle  les  Orlëanois  avoient  fortifiée  de  lices 
et  de  barrières,  et  estoient  logez  dedens.  Mais  quant 
ilz    virent  venir  leurs  adversaires  ,   ilz  montèrent  à 
cheval  et  vindrent  l'un  contre  l'autre,  de  bonnes  lances 
dont  ilz  s'entredonnèrent  de  rudes  cops  en  renversant 
l'un  contre  l'autre  à  terre.  Et  entre  les  autres,  ledit 
Enguerrant  se  y  porta  moult  vaillamment  ;  auprès  du- 
quel estoit  Jehan  de  Luxembourg ,  nepveu  au  conte 
de  Saint-Pol ,  qui  estoit  moult  jeune.  Et  en  y  eut  plu- 
sieurs navrez  et  peu  de  mors.   Les  Ânglois  aussi ,  à 
tous  leurs  arcs  et   leurs  saiètes  *,   ne   s'espargnoient 
point  à  la  besongne.  Et  ce  pendant  que  ladicte  escar- 
mouche  duroit ,  les  autres  Orlëanois ,  qui  estoient 
logez  à  Saint-Denis ,  Montmartre  et  autres  villes ,  qui 
oyrent  le  cry  de  ceste  assemblée ,  montèrent  à  cheval 
et  vindrent  à  grant  puissance  pour  coper  le  chemin 
audit  Enguerrand  et  à  ses  gens,  afin  qu'il  ne  peust 
rentrer  dedens  Paris.  Mais  lui ,  de  ce  adverti ,  les  ras- 
sembla en  bonne  ordonnance  et  les  reconduist  audit 
lieu  de  Paris.  Néantmoins,  iceulx  Orléanois  qui  estoient 
en  très  grant  nombre,  les  suivirent  de  si  près  qu'ilz 
en  prindrent  et  occirent  aucuns.  Et  pour  ce  que  le  duc 
d'Orléans  et  les  princes  estans  avecques  lui ,  furent 
advertis  de  la  venue  et  puissance  que  le  duc  de  Bour- 
gongne  avoient  amenée ,  firent  toutes  leurs  gens  qui 

i  .   Saiètes  ,  flèches  (sagitta). 

estoient  es  yilages,  loger  ensemble  audit  lieu  de  Saint- 
Denis.  Et  pour  avoir  vivres ,  messire  Clugnet  de  Bra- 
bant ,  à  tout  grant  compaignie  de  gens  d'armes ,  fut 
envoyé  es  pays  de  Valois  et  de  Soixonnois,  où  il  y  en 
avoit  grant  habondance.  Lequel  messire  Clugnet,  en 
acomplissant  le  commandement  qui  lui  avoit  esté  fait, 
en  fist  venir  en  ladicte  ville  de  Saint-Denis  très  grant 
planté  et  largement.  Et  aussi ,  pour  ce  temps,  le  pays 
de  France  *  estoit  en  très  bon  estât ,  par  quoy  les  Or- 
léanois  avoient  largement  ce  dont  ilz  avoient  besoing, 
car  de  ce  costé  estoient  les  plus  fors.  Et  couroient 
chascun  jour  par  diverses  compaignies  jusques  sur  les 
rivières  d'Oise  et  de  Marne,  et  par  toutes  les  parties  de 
risle  de  France.  Et  pareillement ,  les  gens  du  Roy  et 
du  duc  de  Bourgongne  couroient  à  l'autre  costé  de  la 
rivière  de  Seine  jusques  à  Montleliéry ,  Meulenc  et 
Corbueil.  Et  par  ainsi  ce  noble  pays  de  France  estoit 
de  toutes  pars  durement  oppressé  et  violé.  Et  quant 
aux  gens  d'armes,  les  ungs  contre  les  autres  il  y  avoit 
souvent  de  durs  rencontres ,  et  par  espécial  chascun 
jour  se  tenoît  Tescarmouche  entre  Paris  et  Saint-De- 
nis, esquelles  arrivoit  souvent  que  l'ime  avoit  l'onneur 
pour  ung  jour,  et  lendemain  se  faisoit  le  contraire.  Et 
entre  les  autres  places  où  les  besongnes  se  faisoient  et 
continuoient ,  y  avoit  ung  fort  molin  sur  une  haulte 
mote  assez  avantageuse,  sur  laquelle  aucunes  foiz  se 
logoient  deux  ou  trois  cens  desdiz  Orléanois,  et  là 
par  les  Bourguignons  et  François  estoient  fort  envays 
et  combatus,   souvent  jusques  à  tant  que  le  vespre 

1 .  C'est-à-dire  Tlle  de  France  ;  toute  la  rive  droite  de  la  Seine, 
comprise  entre  la  Marne  et  l'Oise ,  depuis  Charenton  jusqu'à  Pon- 
toise. 

venoit  que  toutes  les  deux  parties  se  retraioient  en 
leurs  places.  Et  en  aucuns  autres  jours ,  ceulx  de  Paris 
prenoient  ladicte  mote  et  molin ,  où  ilz  se  tenoient  en 
actendaut  les  assaulx  et  envayssemens  d'iceulx  Or- 
lëanois. 

Et  alors ,  avec  ledit  duc  \  y  avoit  ung  chevalier 
anglois,  nommé  le  seigneur  de  Cliffort,  lequel  jà  pieçà 
estoit  venu,  à  tout  cent  hommes  d'armes  et  deux  cens 
archers,  du  pays  de  Bourdelois.  Et  quant  il  oy  les 
nouvelles  que  le  roy  d'Angleterre  avoit  envoyé  en  la 
compaignie  du  duc  de  Bourgongne  le  conte  d'Arondel 
et  autres  grans  seigneurs,  tantost  vint  devers  ledit  duc 
d'Orléans  et  lui  requist  qu'il  lui  donnast  congié  de 
s'en  râler,  car  il  doubtoit  que  le  Roy,  son  souverain 
seigneur,  ne  feust  mal  content  de  lui  se  plus  y  de- 
mouroit.  Lequel  duc  d'Orléans ,  considérant  ce  qu'il 
lui  avoit  dit,  lui  octroia  le  congié,  par  telle  condicion 
que,  ceste  guerre  durant,  ne  s'arriieroient  lui  ne  les 
siens  contre  lui.  Laquelle  chose  ledit  chevalier  lui 
promist  et  puis  s'en  retourna  en  Angleterre. 

En  oultre  ,  le  yf  jour  de  novembre ,  Troullart  de 
Maucruel,  capitaine  et  bailli  de  Senlis,  à  tous  six 
vingts  combatans  ou  environ  de  sa  garnison ,  estoit 
aie  courre  en  la  conté  de  Valois.  Lequel ,  en  son  che- 
min ,  rencontra  environ  sept  vingts  Orléanois ,  les- 
quelz  vigoreusement  envayrent  lui  et  les  siens.  Mais 
après  qu'il  y  eut  eu  plusieurs  apertises  d'armes  faictes 
tant  d'un  costé  comme  d'autre  ,  ledit  Troullart  de- 
moura  victorien  sur  les  champs,  et  y  eut,  que  mors 
que  prins  ,  desdiz  Orléanois ,  de  soixante  à  qu^tre- 

1 .  Le  duc  d'Orléans. 

vingts,  entre  lesquelz  fut  prisonnier  raessire  Guillaume 
de  Saveuse,  lequel  tenoit  la  partie  d'Orléans.  Et  ses 
deux  frères ,  c'estassavoir  Hector  et  Phelippe,  estoient 
en  armes  avecq  ledit  duc  de  Bourgongne.  Et  par 
ainsi ,  en  celle  guerre ,  frères  germains  estoient  l'un 
contre  l'autre,  et  le  filz  contre  le  père.  Après  laquelle 
destrousse,  ledit  TrouUart  de  Maucruel  et  avecques  lui 
Pierre  Quieret,  s'en  retournèrent,  à  tout  leurs  proies 
et  prisonniers,  audit  lieu  de  Senlis.  Et  depuis,  en  la 
faveur  du  viel  seigneur  de  Saveuse  et  des  dessusdiz 
Hector  et  Phelippe ,  fut  ledit  messire  Guillaume  mis  à 
délivrance. 

CHAPITRE  LXXXI. 

Comment  le  duc  de  Bourgongne  conquist  la  ville  de  Saint-Cloud  sur  les 
Orléanois  qui  la  gardoient,  et  comment  le  duc  d'Orléans  et  tous  les 
siens,  qui  se  tenoient  à  Saint-Denis  et  ailleurs  à  l'environ,  s'en  retour- 
nèrent en  leur  pays;  et  autres  matières  servans. 

Item  ,  après  ce  que  ledit  duc  Jehan  de  Bourgongne 
eut,  à  tout  son  exercite,  séjourné  une  espace  de  temps 
dedens  Paris,  et  tenu  plusieurs  consaulx  avec  les  princes 
et  capitaines  là  estans ,  le  ix"  jour  de  novembre  yssi 
de  Paris ,  environ  l'eure  de  mynuit ,  par  la  porte 
Saint- Jaques ,  et  avecques  lui  grande  et  notable  com- 
paignie ,  tant  de  gens  d'armes  comme  de  Parisiens. 
Entre  lesquelz  estoient  les  contes  de  INevers ,  de  la 
Marche,  deVaudémont,  de  Pointièvre^,  de  Saint-Pol 
et  d'Arondel,  Bouciquault ,  mareschal  de  France,  le 
seigneur  de  Vergi ,  mareschal  de  Bourgongne ,  le  sei- 

4.  Penthièvre 

gneur  de  Heilly,  qui  naguères  avoit  esté  fait  mareschal 
d'Acquitaine ,  le  seigneur  de  Saint-George ,  messire 
Jehan  de  Croy,  Enguerran  de  Bourn  on  ville,  le  sei- 
gneur de  Fosseux,  le  gouverneur  duDaulphinë  nommé 
messire  Renier  Pot,  le  senescbal  de  Haynnau,  messire 
Jehan  de  Guistelle,  messire  Jehan  de  Briineu,  le  conte 
de  Quint  \  anglois  ,  et  plusieurs  autres  nobles  tant  du 
pays  de  Bourgongne  comme  de  Picardie  et  autres 
lieux  et  pays.  Et  furent  estimez  par  gens  à  ce  congnois- 
sans,  au  nombre  de  six  mille  combatans  toutes  gens 
de  guerre,  et  de  trois  à  quatre  mille  piétons  de  la  ville 
de  Paris.  Et  quant  ilz  furent  aux  champs ,  si  chemi* 
nèrent  par  bonne  ordonnance  aians  plusieurs  guides , 
jusques  à  demie  lieue  de  la  ville  de  Saint-Cloud ,  où 
estoient  logez  les  Orléannois,  et  povoit  estre  huit 
heures  du  matin  quant  ilz  y  vindrent ,  et  si  faisoit 
moult  divers  temps  de  froit  et  de  gelée.  Et  eulx  là 
venus  et  arrivez  sans  ce  que  leurs  adversaires  en  feus- 
sent  advertis,  ledit  duc  envoya  le  mareschal  de  Bour- 
gongne, messire  Gautier  de  Rupes,  messire  Gui  de  La 
Tremoille  et  le  Veau  de  Bar,  à  tout  huit  cens  hommes 
d'armes  et  trois  cens  archers,  tout  oultre  sur  la  rivière 
de  Seine ,  devant  Saint-Denis ,  pour  empescher  leurs 
adversaires  qu'ilz  ne  passassent  par  ung  neuf  pont 
qu'ilz  avoient  fait  sur  ladicte  rivière.  Lesquelz  sei- 
gneurs dessusdiz  en  firent  grandement  leur  devoir.  Si 
rompirent  une  partie  du  pont  et  si  bien  le  gardèrent, 
que  iceulx  leurs  adversaires  ne  porent  passer.  Et  après, 
ledit  duc  estant  en  la  montaigne  en  bataille ,  où  il  a 


1.   «  Le  conte  de  Kin  »  (Suppl.  fr.  93).   C'est  le  comte   de 
Kent. 


[141 IJ  D'ENGUERRAN  DE  MONSTRELET.  205 

trois  chemins,  mist  en  l'un  le  seneschal  de  Haynnau, 
messire  Jehan  de  Guistelle,  le  seigneur  de  BrimeuP, 
Jehan  Phelippe  et  Jehan  Potier,  capitaines  anglois ,  et 
avoient  tous  ensemble  quatre  cens  chevaliers  et  es- 
cujers  et  autant  d'archers.  En  l'autre  chemin  furent 
rais  les  seigneurs  de  Heilli  et  de  Ronq ,  Enguerran  de 
Bournon ville  et  Ame  de  Viri,  à  tout  autant  de  gens 
que  ceulx  devant  nommez.  Et  en  la  tierce  partie 
furent  ordonnez  Orsonville ,  le  conte  de  Ouin  ^,  avec 
aucuns  autres  capitaines  Picars.  Et  au  dessus  de  la 
ville  ,  par  les  vignes  ,  furent  ordonnez  tous  les  Pa- 
risiens et  autres  piétons  en  très  grant  nombre.  Les- 
quelles compaignies  dessus  ordonnées  vindrent  tout  à 
une  foiz  assaillir  ladicte  ville ,  laquelle  iceulx  Orléan- 
nois  avoient  fortifiée,  tant  de  trenchis  et  fossez  comme 
de  barrières,  au  mieulx  qu'ilz  avoient  peu.  Ausquelles 
barrières  et  autres  lieux  défensables,  eulx  qui  desjà 
estoient  advertis  de  la  venue  de  leurs  ennemis ,  se 
mirent  à  défense  très  vaillamment  par  l'ordonnance 
de  leurs  capitaines  qui  estoient  avecques,  c'estassa- 
voir,  en  chef,  messire  Jaques  de  PlacheP,  gouverneur 
d'Angoulesme,  le  seigneur  de  Tambour^,  Guillaume 
Batillier  et  messire  Mansart  du  Bois ,  le  Bourg  Jacob  ^, 
chevalier,  avec  trois  autres  chevaliers  de  Gascongne  , 
et  se  défendirent  aucune  espace.  Mais  par  le  grant 
nombre  de  leurs  adversaires ,  qui  de  toutes  pars  les 
assailloient  vigoreusement ,   convint   en    assez  brief 

1.  C'est  Jean  de  Brimeu,  comme  plus  haut. 

2.  Le  comte  de  Kent ,  comme  plus  haut. 

3.  «  Jaques  de  Plachiel  »  {Suppl.  />.  93). 

4.  «  Le  seigneur  de  Cambour  »  {ibid.). 

5.  «Le  Bourc  Jacob  »  {ibld.). 

terme  qu'ilz  perdissent  leurs  premières  barrières,  et  de 
recbef  furent  poursuys  1res  rudement,  et  perdirent  la 
seconde  barrière.  Et  adonc  en  combatant  et  défen- 
dant ,  se  retrabirent  en  la  tour  du  pont  et  dedens 
réglise,  qui  estoit  aucunement  fortifiée.  Et  alors,  toute 
la  puissance  de  ceulx  qui  estoient  commis  à  faire  ledit 
assault  Yindrent  devant  icelle  église ,  réservé  aucuns 
qui  gardoient  l'entrée  du  pont ,  et  là  ,  plus  que  de- 
vant ,  s'efforça  ledit  assault.  Et  combien  que  ceulx  de 
dedens  se  défendissent  par  grant  vigueur,  toutesfoiz  si 
furent  ilz  prins  par  force  et  en  y  eut  plusieurs  mors , 
tant  ausdictes  barrières  et  défenses,  que  dedens  l'église. 
Et  aussi ,  à  rentrer  dedens  ladicte  tour,  pour  la  presse 
et  grant  baste  qu'ilz  avoient,  rompy  le  pont  des- 
soubz  eulx,  pour  quoy  il  en  y  eut  grant  planté  de  noiez. 
Et  fut  trouvé  et  par  nombre  raporté  par  gens  à  ce 
congnoissans,  que  desdiz  Orléanois  furent  mors  pour 
ce  jour  neuf  cens  ou  plus ,  et  de  trois  à  quatre  cens 
prisonniers ,  entre  lesquelz  furent  les  principaulx  ledit 
seigneur  de  Tambour,  Guillaume  Batillier  et  messire 
Mansart  du  Bois,  et  avec  ce  furent  trouvez,  prins  et 
raviz  dedens  icelle  ville  de  Saint-Cloud,  de  douze  cens 
à  seize  cens  cbevaulx,  avec  autres  bagues  à  grant  foi- 
son. Et  pendant  que  ces  besongnes  se  faisoient  ledit 
duc  de  Bourgongne  estoit  en  bataille  en  une  plaine  au 
dessus  de  la  ville,  avec  la  plus  grant  partie  de  ses 
princes ,  et  avoit  ses  espies  et  coureurs  en  divers  lieux 
pour  avoir  regard  que  ses  adversaires  ne  venissent 
par  aucun  lieu  pour  combalre  ou  envayr  lui  et  ses 
gens.  P^t  tousjours  se  continuoit  l'assault  pour  prendre 
la  tour  du  pont.  Mais  pour  vray  c'estoit  peine  perdue , 
car  ceulx  de  dedens  le  défendoient  très  diligemment. 

Et  ce  pendant  aucuns  yssirent  de  l'autre  costé  et  alè- 
rent  à  Saint-Denis  au  duc  d'Orléans,  noncer  la  maie 
aventure  de  ses  gens.  Lequel,  de  ce  très  desplaisant, 
incontinant  monta  à  cheval ,  en  sa  compaignie  le  duc 
de  Bourbon  ,  les  contes  d'Alençon  et  d'Armaignac,  le 
connestable  de  France ,  le  maistre  des  arbalestriers  et 
le  petit  Bouciquault,  et  à  tout  environ  deux  mille  com- 
batans,  vindrent  de  l'autre  costé  de  la  rivière  de  Seine 
eulx  mectre  en  bataille  droit  à  l'opposite  où  estoit  le 
duc  de  Bourgongne,  et  là  descendirent  à  pié  et  se  mi- 
rent en  ordonnance,  comme  se  prestement  ilz  eussent 
deu  ou  peu  aborder  à  leurs  ennemis.  Et  semblable- 
ment,  descendi  ledit  duc  de  Bourgongne  et  toutes  ses 
gens,  et  fist  desploier  sa  bannière  qui  estoit  moult  riche 
et  resplendissant.  Toutesfoiz  quelque  manière  que 
iceulx  princes  monstrassent  l'un  contre  l'autre ,  estoit 
la  rivière  de  Seine  entre  deux,  par  quoy  ne  povoitpas 
faire  grant  dommage  chascun  à  son  adverse  partie ,  si 
non  tant  seulement  de  tirer  d'arbalestres  et  de  arcs  à 
main.  Et  après  que  lesdiz  Orléanois  orent  là  esté  une 
espace,  voians  que  bonnement  ne  po voient  faire  chose 
qui  leur  feust  de  grant  value,  remontèrent  à  cheval  et 
s'en  retournèrent  audit  lieu  de  Saint-Denis,  délaissans 
dedens  ladicte  tour  certain  nombre  de  gens  pour  la 
garder.  Après  laquelle  départie  ,  ledit  duc  de  Bour- 
gongne eut  conseil  de  retourner,  à  tout  son  armée , 
dedens  Paris.  ¥A  pour  ce  jour,  de  toutes  ses  gens  n'y 
ot  mors  sur  la  place  que  environ  seize  à  vingt  hommes, 
mais  il  y  en  ot  plusieurs  blécez  et  navrez.  Entre  les- 
quelz,  le  furent  Enguerran  de  Bournon ville  et  Amé  de 
Viri ,  et  soustindrent  merveilleusement  de  terribles 
cops  et  importables.  Et  quant  au  seigneur  de  Heiili,  il 

se  y  porta  très  vaillamment ,  et  pareillement  le  firent 
le  conte  de  Arondel  et  autres  de  ses  gens ,  desquelz 
Tun  eut  la  foy  de  messire  Mansart  du  Bois,  et  depuis , 
pour  certaine  somme  de  pécune  qu'il  en  eut,  le  délivra 
es  mains  des  officiers  du  Roy.  Lequel  duc  de  Bour- 
gongne  ,  quant  il  retourna  dedens  Paris,  fut  receu  de 
toute  la  commune  généralement  à  très  grant  honneur, 
pour  ce  principalement  qu'ilz  estoient  du  tout  advertis 
de  ce  qu'il  avoit  subjugué ,  et  leur  sembloit  que  par 
son  moien  ilz  seroient  en  brief  délivrés  de  leurs  enne- 
mis ,  lesquelz  leur  faisoient  moult  d'oppressions.  Et 
quant  au  Roy,  au  duc  d'Acquitaine  et  à  plusieurs  autres 
du  grant  conseil,  tant  prélats  comme  séculiers,  il 
n'est  point  à  estimer  la  réception  qvi'ilz  firent  audit 
duc,  aux  princes  et  capitaines  estans  avecques  lui  \ 

En  après  icellui  duc  de  Bourgongne  et  son  armée 
retournez  à  Paris  comme  dit  est ,  le  duc  d'Orléans  et 
les  autres  estans  avecques  lui  en  furent  advertis,  et  pour 
ce  prindrent  ung  brief  conseil  l'un  avec  l'autre  sur  ce 
qu'ilz  avoient  à  faire.  Ouquel  en  la  fin  fut  délibér'^,  que 
veu  la  perte  qu'ilz  avoient  faicte  de  la  plus  grant  par- 
tie des  plus  expers  de  leurs  gens ,  et  aussi  considéré 
la  puissance  du  Roy  et  dudit  duc  de  Bourgongne, 
qui  estoit  moult  grande  et  contre  laquelle  ilz  ne  po- 
voient  résister,  sans  délay  se  départissent  de  là  et 
retournassent  en  leur  pays,  pour  de  rechef  assembler 

1.  On  lit,  à  ce  sujet,  dans  le  registre  du  conseil  du  parlement, 
coté  XIII,  au  fol.  174  y°,  ad  calcem,  ce  qui  suit  :  «  Lundi  ix' jour 
(de  novembre) ,  fu  la  besoigne  à  Saint-Cloud  lez  Paris  ,  où  mou- 
rurent plus  de  VI  à  VIII  c.  des  gens  d'armes  qui  estoient  venu 
contre  la  bonne  ville  de  Paris,  et  po  ou  nulx  y  moururent  de 
par  deçà.  » 

plus  grant  puissance  à  résister  contre  tous  ceulx  qui 
nuire  leur  vouldroient.  Et  ainsi  qu'ilz  le  conclurent , 
le  firent.  Car  prestement  firent  trousser  leurs  bagues 
et  montèrent  à  cheval ,  et  par  le  pont  dont  est  faicte 
mencion ,  qu'ilz  avoient  fait  faire  sur  Seine ,  lequel 
pont  ilz  rédifîèrent,  et  aussi  par  le  pont  de  Saint-Cloud, 
passèrent  assez  hastivement  et  s'en  alèrent  toute  nuit 
en  tirant  vers  Estampes  et  de  là  à  Orléans  et  autres 
villes  et  fortresses  de  leur  obéissance. 

Ainsi  donques  ledit  duc  d'Orléans ,  quérant  venger 
la  mort  de  son  père  ,  acquist  en  ce  temps  grant  dom- 
mage et  perte  de  ses  gens ,  lesquelz  avoient  esté  mors 
en  la  ville  de  Saint-Cloud.  Et  pour  ce  qu'on  les  tenoit 
pour  excommeniez,  furent  pour  la  plus  grant  partie 
laissez  aux  champs  sans  sépulture ,  et  là  les  mengoient 
les  chiens  et  autres  bestes  très  inhumainement.  Et 
aucuns  autres  seigneurs  de  ce  parti,  c'estassavoir  mes- 
sire  Glugnet  de  Brabant ,  messire  Amé  de  Salebruce  , 
le  seigneur  de  Hutfalise  et  plusieurs  autres,  s'en  râlè- 
rent par  la  conté  de  Valois  en  leurs  propres  lieux. 
Après  lequel  département,  lendemain  très  matin  furent 
apportées  les  nouvelles  à  Paris  devers  le  duc  de  Bour- 
gongne  et  autres  seigneurs  et  cappitaines,  desquelz  les 
aucuns  montèrent  à  cheval  et  alèrent  audit  Heu  de 
Saint-Denis,  et  ce  que  les  Orléanois  avoient  laissé  fut 
par  eulx  prins ,  robe  et  pillé  ,  et  mesmement  prindrent 
et  emmenèrent  l'abbé  dudit  lieu  prisonnier  de  par  le 
Roy  ,  comme  récepteur  de  ses  ennemis,  et  aussi  furent 
prins  plusieurs  des  bourgois  d'icelle  ville  qui  là  furent 
trouvez,  et  là  furent  mis  à  finance  non  obstans  leurs 
excusacions.  Et  pareillement  alèrent  aucuns  autres  à 
la  tour  de  Saint-Cloud,  laquelle  ilz  trouvèrent  haban- 
n  14 

donnée.  Si  entrèrent  dedens.  Si  couroient,  pour  ce 
jour,  ceulx  de  ce  party  par  divers  lieux  en  plusieurs 
compaignies,  pour  sçavoir  se  ilz  trouveroient  aucuns 
desdiz  Orléanois.  Mais  c'estoit  peine  perdue.  Car  ilz 
avoient  chevauché  et  estoient  desjàbienloing.  Et  pour 
ce  retournèrent  audit  lieu  de  Paris. 

En  oultre,  aucun  peu  de  temps  après ,  par  le  pour- 
chas  et  solicitude  dudit  duc  de  Bourgongne,  le  Roy 
paia  les  raençons  de  graiit  partie  des  prisonniers  qui 
furent  prins  à  Saint-Cloud  au  duc  d'Orléans  et  à  ses 
gens.  Et  fut  décapité  et  escartelé  es  haies  de  Paris  ,  le 
xn^  jour  de  novembre ,  messire  Mansart  du  Bois  \  et 
si  V  eut  avecques  lui  cinq  de  ses  complices ,  lesquelz 
eurent  les  testes  copées  et  après  furent  leurs  corps 
pendus  par  les  aisselles  au  gibet  de  Montfaulcon^ 

Et  le  XIII®  jour  de  novembre  furent  preschez  ou 
parvis  Nostre-Dame  de  Paris  pour  ung  frère  mineur, 
où  estoit  présent  le  duc  de  Bourgongne  et  plusieurs 
autres  grans  seigneurs  et  grant  multitude  de  peuple , 
disant  comment  les  bulles  données  par  Urbain ,  pape 
quint ,  estoient  de  grant  valeur  contre  les  rebelles , 
inobédiens,  dissipeurs  du  Roy  et  de  son  royaume.  Et 
là  publiquement  déclaira  et  dénonça  la  partie  adverse, 
c'estassavoir  le  duc  d'Orléans  et  ses  complices,  pour 
excommeniez.  Et  aussi  en  plusieurs  autres  sermons  et 

1 .  a  Ung  des  beaux  chevaliers  que  on  peust  voir ,  lequel  ot  la 
teste  couppée  es  halles  de  Paris ,  et  de  sa  force  de  ses  espaules, 
depuis  qu'il  ot  la  teste  couppée,  bouta  le  tranchet  si  fort,  qu'à 
peu  tint  qu'il  ne  s'abbaty,  dont  le  bourreau  ot  tel  fréour;  car  il  en 
mourut  à  tantost  après  six  jours.  i>  {Journal  d^ un  bourgeois  de  Pa- 
ris^ p.  7.) 

2.  Voy.  plus  bas,  p.  i2i24. 

prédicacions  furent  dénoncez  pareillement.  Et  lende- 
main le  Roy  fut  en  l'église  Nostre-Dame  de  Paris ,  et  la 
messe  oye ,  retourna  au  Louvre,  et  là  print  son  disner, 
auquel  il  receut  et  fist  asseoir  à  sa  table  honorable- 
ment le  conte  d'Arondel  auprès  du  duc  de  Bour- 
gongne.  Et  là,  en  icelle  ville  de  Paris,  par  plusieurs 
jours,- furent  tenues  de  grandes  congrégacions  pour  le 
fait  de  la  guerre  qui  es  toit  encommencée,  pour  savoir 
comment  le  Roy  se  y  avoit  à  conduire  et  gouverner. 
En  la  fin  desquelz  fut  advisé  pour  le  mieulx,  que  le 
Roy,  ne  ses  princes ,  pour  cause  de  l'iver,  ne  se  mec- 
troient  point  sus  à  tout  leur  puissance,  jusques  à  Testé 
ensuivant ,  mais  tant  seulement  seroient  mis  sur  les 
frontières  des  ennemis,  aucuns  capitaines  pour  iceulx 
poursuivir  et  envayr.  Entre  lesquelz  y  furent  commis 
le  marescbal  de  France ,  nommé  Boussiquault ,  le  sei- 
gneur de  Heilly,  marescbal  d'Acquitaiue ,  Enguerran 
de  Bournonville ,  Amé  de  Viri ,  le  seigneur  de  Mirau- 
mont  et  plusieurs  autres,  avec  très  grant  nombre  de 
combatans,  lesquelz  ilz  conduirent  et  menèrent  à 
Estampes  ,  à  Bonneval  et  es  marches  d*environ  ,  avec 
lesquelz  aussi  estoitle  seigneur  de  Ronq.  Laquelle  ville 
de  Bonneval  se  rendi  tantost  en  l'obéissance  du  Roy, 
à  la  requeste  des  dessusdiz  capitaines ,  lesquelz ,  ou  la 
plus  grant  partie,  se  logèrent  en  celle  ville.  Mais  ceulx 
de  la  ville  d'Estampes  ne  furent  point  prestement  con- 
seillez d'obéir  au  Roy,  car  il  y  avoit  garnison  de  par 
le  duc  de  Berry.  Lesquelz  commencèrent  à  résister  et 
à  faire  guerre  contre  les  gens  du  Roy  et  du  duc  de 
Bourgongne,  parl'exortacion  et  ordonnance  de  messire 
Loys  Bourdon ,  qui  se  tenoit  à  Dourdan ,  et  en  estoit 
capitaine. 

En  ces  mesmes  jours,   par  le  consentement  cludit 
duc  de  Bourgongne,  messire  Jehan  de  Croy,  filz  pre- 
mier né  du  seigneur  de  Croy,  qui  estoit  encores  pri- 
sonnier* au  duc  d'Orléans,  se  parti  de  Paris,  à  tout  , 
huit  cens  combatans,  et  s'en  ala  au  chastel  de  Mon- 
cheaulx  en  la  conté  d'Eu ,  dedens  lequel  estoient  les 
enfans  au  duc  de  Bourbon  et  de  la  duchesse  sa  femme, 
c'estassaYoir  ung  filz  de  trois  ans  ou  environ ,  et  une 
fille  de  son  premier  mary,  aagé  de  neuf  ans,  avecques 
leurs  nourrices  et  autres  leurs  serviteurs ,  et  si  y  estoit 
le  filz  messire  Mansart  du  Bois  et  le  seigneur  de  Foul- 
leuse,  chevalier.  Lesquelz,  tous  ensemble,  furent  prins 
dedens  ledit  chastel  par  ledit  messire  Jehan  de  Croy, 
lequel,  avecques  tous  leurs  biens,  les  amena  ou  chastel 
de  Renti  ^,  et  là  les  tint  prisonniers  jusques  à  cç  que  le 
seigneur  de  Crouy,  son  père ,  lui  fut  rendu.  Laquelle 
prinse  venue  à  la  congnoissance  dudit  duc  de  Bourbon 
et  la  duchesse  sa  femme  ,  en  eurent  au  cuer  très  grant 
tristesse  ,  et  par  espécial  ladicte  duchesse  en  fut  si 
troublée  qu'à  peu  près  qu'elle  ne  mourut  de  dueil. 

CHAPITRE  LXXXII. 

Comment  le  conte  Waleran  de  Saint-Pol  fut  de  par  le  Roy  envoyé  en  la 
conté  de  Valois  et  à  Coussi  ;  lequel  conte  mist  plusieurs  villes  et  for- 
tresses  en  l'obéissance  du  Roy. 

Itena,  en  ensuivant  les  besongnes  dessusdictes,  Wa- 
leran, conte  de  Saint-Pol ,  fut  envoyé  de  par  le  Roy 
aux  villes  et  fortresses  de  toute  la  conté  de  Valois , 

1.  Le  père. 

2.  Renty-Assonvai  (Pas-de-Calais). 

pour  les  subjuguer  et  réduire  en  l'obéissance  du  Rov, 
et  pareillement,  à  Coucy,  avec  grant  planté  de  gens 
d'armes,  d'archers  et  d'arbaîestriers.  Et  en  la  conté 
de  Vertus  fut  envoyé  messire  Philippe  de  Cervoles, 
bailli  de  Vitri  en  Pertois ,  à  tout  grant  quantité  de 
combatans,  pour  tous  mètre  en  l'obéissance  du  Roy. 
Et  en  la  conté  de  Clermont  fut  envoyé  le  vidame 
d'Amiens.  Et  en  la  conté  de  Boulongne ,  d'Eu  et  de 
Gamaches ,  fut  envoyé  Ferry  de  Hangest ,  bailli  d'A- 
miens, pour  pareille  cause  que  les  devantdits.  Mais 
ceulx  de  Crespy  en  Valois  ,  qui  estoit  la  maistresse 
ville  de  tout  le  pays ,  quant  ilz  sceurent  la  venue 
dudit  conte  de  Saint-Pol,  se  submirent  en  l'obéissance 
du  Roy,  et  il  les  reçeut  humblement.  Et  après  s'en 
ala  au  chastel  de  Pierrefons,  qui  moult  estoit  fort  et 
défensable,  et  bien  garni  et  rempli  de  toutes  garnisons 
appartenans  à  guerre.  Et  lui ,  là  venu  ,  print  à  parle- 
ment avec  le  seigneur  de  Rosqueaulx ,  qui  en  estoit 
capitaine ,  et  en  fin  fut  le  traictié  fait ,  parmy  ce  que 
ledit  conte  lui  fist  donner  pour  ses  fraiz  deux  mil 
escuz  d'or,  et  avecques  ce,  lui  et  ses  gens  demourèrent 
tous  en  leurs  biens.  Et  moiennant  ce,  il  rendi  ledit 
chastel  en  la  main  dudit  conte ,  pour  et  ou  nom  du 
Roy,  lequel  y  mist  garnison  de  ses  gens.  Et  la  dame 
de  Gaucourt,  qui  estoit  dedens ,  s'en  ala  ou  chastel  de 
Coucv,  où  elle  fut  honorablement  receue  de  messire 
Robert  d'Esne  qui  en  estoit  capitaine.  Et  après,  dudit 
lieu  de  Pierrefons  ledit  conte  de  Saint-Pol  s'en  ala  à 
la  Ferté-Milon,  très  fort  chastel,  et  à  Yilliers  Cauderès  *, 
appartenans  au  duc  d'Orléans.  Lesquelz,  non  pas  tant 

4 .  Viilers-Cottei  ets,  anciennement  Villiers-Col-de-Rets. 

seulement  iceulx ,  mais  toutes  les  for  tresses  de  ladicte 
terre,  quant  ilz  eurent  oy  la  nouvelle  de  la  reddicion 
de  Pierrefons,  tant  fort  chastel ,  se  rendirent  sans  faire 
résistance  audit  conte,  ou  nom  du  Roy,  lequel  mist 
partout  garnison  de  ses  gens.  Et  puis,  par  Soissonnois 
s'en  ala  vers  Coucy,  ouquel  lieu,  comme  dessus  est 
dit,  estoit  messire  Robert  d'Esne  et  Rigault  de  Fon- 
taines ,  et  plusieurs  autres  gentilz  hommes  tenans  le 
parti  du  duc  d'Orléans.  Et  dedens  la  ville  dudit  lieu 
de  Coucy  estoit  capitaine  messire  Enguerran  de  Fon- 
taines, et  avecques  lui  estoient  plusieurs  autres  nobles 
hommes.  Lesquelz ,  quant  ilz  eurent  eu  conseil  l'un 
avecques  l'autre  ,  de  prime  face  rendirent  la  ville  et 
s'en  alèrent  avecques  leurs  biens.  Et  ledit  conte,  avec- 
ques ses  gens,  se  loga  dedens  icelle  ville  et  en  aucunes 
maisons  au  dehors.  Si  fist  sommer  ledit  messire  Robert 
qu'il  lui  rendeist  la  fortresse  pour  et  ou  nom  du  Roy, 
ce  que  pas  ne  voult  faire,  mais  respondi  que  le  duc 
d'Orléans ,  son  seigneur,  lui  avoit  baillé  en  garde  et 
fait  faire  serement  de  le  non  rendre  sans  son  sceu  ou 
son  commandement.  Et  aussi  estoit  elle  très  habon- 
damment  pourveue  de  vivres  et  habillemens  de  guerre 
et  autres  besongnes  neccessaires ,  pour  quoy  il  ne 
doubtoit  nullement  estre  prins  de  force,  et  avoit  espé- 
rance que  ou  temps  qu'il  le  tiendroit ,  aucuns  moiens 
se  trouveroient  par  lesquelz  sondit  seigneur  et  maistre 
rentreroit  en  la  grâce  du  Roy.  Néantmoins,  sa  response 
oye,  le  dessusdit  conte  Walerand  fist  environner  la 
fortresse  et  loger  ses  gens  assez  près,  et  icelle  très  fort 
combatre  et  traveiller  de  canons  et  autres  habillemens 
de  guerre.  Et  entre  les  autres  choses,  fist  emploier 
mineurs  à  grant  foison  pour  miner  la  porte  de  la  bas- 

tiîle,  nommée  la  Porte  maistre  Odon ,  qui  estoit  pour 
autant  de  chose  ung  aussi  beau  fort  et  aussi  nota]3]e 
édifice  qui  feust  à  ^ingt  lieues  à  la  ronde  d'iceile.  Et 
avecques  ce  minèrent  au  dessoubz  d'autres  grosses 
tours,  et  tant  continuèrent  en  ceste  oeuvre  que  la 
besongne  fut  preste  pour  bouter  le  feu  dedens.  Et  en 
fin ,  après  ce  que  iceilui  messire  Robert  de  rechef  eut 
esté  sommé  de  lui  rendre  et  que  point  n'y  vouloit 
entendre,  fut  par  ledit  conte  ordonné  par  ung  certain 
jour  que  toutes  ses  gens  se  meissent  en  armes,  prestz 
pour  assaillir  se  besoing  estoit.  Après  laquelle  ordon- 
nance et  que  tout  fut  prest ,  fist  bouter  les  feux  de- 
dens. Lequel  feu ,  par  le  moien  des  aprestemens  qui 
subtilement  estoient  faiz  dedéns,  icelle  min#^tant  con- 
tinua, que  fmablenient  la  plus  grant  partie  de  ladicte 
porte  fut  confondue  et  chey  tout  à  plat  * .  Mais  tant  de 
bien  y  eut  pour  les  asségez,  que  le  mur  qui  estoit  vers 
eulx  demoura  entier,  et  par  ainsi  lesdiz  gens  d'armes 
ne  eurent  guères  d'avantage  pour  les  envayr.  Si  y 
furent  aucuns,  tant  de  l'une  partie  comme  de  l'autre, 
à  ceste  besongne  mors  et  navrez.  Et  pareillement  fut 
partie  une  tour  cornière  %  qui  estoit  assez  puissant,  et 
ne  peut  cheoir  tous  jus,  pour  le  mur  de  la  ville  au- 
quel elle  se  apuya.  Si  demoura,  sur  ladicte  partie 
ainsi  cheue ,  ung  homme  de  guerre  qui  estoit  sus 
pour  la  défendre  contre  les  asségans,  lequel  fut  en 
très  grant  péril  de  sa  vie ,  mais  en  fin,  par  la  diligence 

1 .  A  cette  époque  l'art  du  mineur  se  bornait  à  pratiquer  des 
excavations  soutenues  par  des  piliers  de  bois  auxquels  on  mettait 
le  feu,  lequel  ne  pouvait  gagner  promptement.  Par  conséquent 
il  n'y  avait  ni  explosion  ni  résultat  instantané. 

2.  Faisant  le  coin. 

de  ceulx  de  dedens  fut  mis  à  saulveté.  Finablement , 
après  que  ledit  conte  Walerant  eut  esté  trois  mois  ou 
environ  devant  ledit  chastel  de  Coucy,  fut  traictié  fait 
entre  ledit  messire  Robert  et  lui ,  par  telle  manière 
qu'il  s'en  yroit  lui  et  toutes  ses  gens,  avecques  tous 
leurs  biens  portatifz ,  à  saulveté ,  là  où  ]3on  leur  sem- 
bleroit,  soubz  bon  sauf  conduit,  et  avecques  ce  auroit 
pour  ses  frais  douze  cens  escuz.  Si  s'en  parti ,  à  tout 
cinquante  combatans  ou  environ,  desquelz  estoient 
les  principaulx ,  son  filz ,  le  Baudrain  d'Esne ,  cheva- 
lier, Rigault  de  Fontaines  dessusdit,  et  Gaucher  de 
Bessu.  Et  si  y  estoit  la  dame  de  Gaucourt  dont  dessus 
est  faicte  mencion.  Et  s'en  ala  icellui  Robert  et  la  plus 
grant  partie  de  ses  gens  demourer  à  Crevecuer  et  ou 
Chastel-en-Cambrésis  \ 

Après  la  reddicion  dudit  chastel  de  Coucy,  ledit 
conte  de  Saint-Pol  y  mist  garnison  de  ses  gens,  et  y 
commist  capitaine  messire  Girard  de  Herbannes.  Et 
estoit  avecques  lui  en  cel  exercite  Jehan  de  Luxem- 
bourg, son  nepveu^,  le  vidame  d'Amiens,  le  seigneur 
de  Honcourt  et  plusieurs  autres  nobles  chevaliers  et 
escuiers  de  Picardie ,  et  par  espécial  de  ses  seigneu- 
ries ^.  Et  là  tantost  après ,  comme  chevalier  sage  et  de 
grant  prudence  et  digne  de  rémunéracion ,  fut  par  le 
Roy  et  son  conseil ,  esleu  et  commis  connestable  de 
France ,  et  là  lui  fut  baillé  l'espée,  en  faisant  par  ledit 
conte  le  serment  de  bien  et  loyaument  exercer  ledit 
office  ;  duquel  fut  déposé  et  jugé  comme  indigne 
messire  Charles  de  Labre  th.  Et  pareillement  le  sei- 

i.  Cateau-Cambrésis. 

2.  C'est-à-dire  du  comte  de  Saint-Pol. 

u.  Des  seigneuries  du  comte  de  Saint-Pol. 

gneur  de  Rambures,  chevalier,  fut  mis  en  l'office  de 
maistre  des  arbalestriers  de  France  ou  lieu  du  seigneur 
de  Hangest ,  lequel  fut  dépose  par  le  Roy.  Et  le  sei- 
gneur de  Longvi,  de  la  nacion  de  Bretaigne,  fut  fait 
mareschal  ;  et  en  fut  desmis  le  seigneur  de  Rieux , 
pour  ce  qu'il  estoit  trop  ancien  :  et  ce,  fut  fait  de  son 
consentement. 


CHAPITRE  LXXXIII. 

Comment  la  ville  de  Moyniers  et  autres  seigneuries  furenC  mises  en  la 
main  du  Roy  par  ses  capitaines  et  officiers. 

En  après ,  ceulx  de  la  conté  de  Vertus ,  quant  le 
bailli  de  Vitry ,  c'estassavoir  messire  Phelippe  de  Cer- 
voles,  fut  venu  lui  et  ses  gens  devant  la  ville  de  Ver- 
tus ,  tantost  se  rendirent  à  lui  ou  nom  du  Rov.  Et 
aussi  toutes  les  autres  garnisons  d'icelle  conté  donnè- 
rent obéissance,  excepté  ceulx  du  cbastel  de  Moy- 
niers *,  dedens  lequel  estoient  messire  Clugnet  de 
Brabant  et  Jehan  de  Brabant  son  frère,  et  messire  Tho- 
mas de  Hersis  et  plusieurs  autres,  lesquelz,  pour  riens 
ne  vouloient  obéir  aux  comman démens  du  Rov.  Et 
pour  ce,  ledit  bailli  et  ceulx  qui  avecques  lui  estoient 
y  mirent  le  siège  et  se  préparèrent  pour  les  assaillir. 


1.  Chastel  de  Moyniers  ou  Moymers.  A  une  demi-lieue  de 
Vertus  en  Cbampagne ,  se  trouve  une  montagne  nommée  Mont- 
Aimé  ou  Mont- Amy,  qui  est  l'emplacement  du  château  dont  parle 
ici  Monstrelet.  Voy.  Baugier,  qui  rapporte  le  fait,  mais  qui  se 
trompe  sur  la  date,  qu'il  met  en  1407,  et  sur  le  nom  du  bailli  de 
Vitry,  qu'il  appelle  Courcelle.  {Mémoires  liistoiiqaes  de  la  province 
de  Chaînpagne,  1. 1,  p.  289.) 

Mais  ce  fut  peine  perdue,  car  icellui  chastel  estoit 
moult  fort  et  bien  garni  de  tous  vivres  et  aussi  d'ar- 
tillerie ,  pour  quoy  lesdiz  asségez  doubtoient  moult 
peu  ceulx  qui  estoient  devant  eulx,  et  leur  faisoient 
souvent  des  envayes.  Néantmoins  la  besongne  se 
continua  par  l'espace  de  trois  ou  quatre  moys,  au 
bout  duquel  temps  messire  Clugnet  de  Brabant  et 
avecques  lui  ledit  messire  Thomas  de  Hersis,  eulx 
deux  montez  sur  deux  fors  chevaulx  roides  et  légers, 
à  tous  deux  pages  chevauchans  derrière  eulx ,  se  par- 
tirent dudit  chastel  et  passèrent  tout  parmy  l'ost  et  le 
siège  qui  estoit  devant  eulx.  Et  avoient  chascun  une 
lance  en  leur  poing,  et  couroient  quanque  chevaulx 
les  po voient  porter,  et  tant  firent  qu'ilz  eschapèrent 
et  s'en  alèrent  pour  avoir  secours  devers  messire  Ame 
de  Salebruce.  Mais  ilz  ne  revindrent  pas  à  tout  ledit 
secours ,  car  tantost  après  Jehan  de  Brabant ,  frère 
dudit  messire  Clugnet ,  fut  prins,  ainsi  qu'il  estoit  yssu 
dudit  chastel  de  Moyniers.  Lequel,  par  l'ordonnance 
du  Roy  et  de  son  grant  conseil ,  fut  décapité  en  la 
ville  de  Vitry.  Et  tantost  après ,  ceulx  qui  estoient 
dedens  ledit  chastel  de  Moyniers  le  rendirent  audit 
bailli  de  Vitry,  ou  nom  du  Roy,  et  s'en  alèrent ,  sauf 
leur  corp  (sic)  et  leurs  biens  ;  et  y  mist  garnison. 
Et  par  ainsi  toute  la  marche  de  là  environ  fut  mise  en 
l'obéissance  du  Roy. 

Semblablement  ceulx  de  la  conté  de  Clermont  se 
rendirent  du  tout ,  sans  avoir  violence ,  au  vidame 
d'Amiens,  qui  de  par  le  Roy  y  avoit  esté  envoie  comme 
dit  est.  Et  ceulx  des  garnisons  qui  avoient  fait  moult 
de  maulx  sur  le  plat  pays,  s'en  alèrent  soubz  sauf  con- 
duit, à  tout  leurs  bagues,  ou  pays  de  Bourbonnois.  Et, 

comme  es  autres  lieux ,  furent  mis  gens  de  par  le  Roy 
par  toutes  les  fortresses. 

En  oultre  le  bailli  d'Amiens  ala  à  Boulongne  sur  îa 
mer,  et  lui  firent  ceulx  de  la  ville  et  des  fortresses 
bonne  obéissance ,  réservé  le  chastel  dudit  lieu  de 
Boulongne,  lequel  le  séneschalde  Boulongne,  c'estas- 
savoir  messire  Loys  de  Corail ,  chevalier,  natif  d'Au- 
vergne ,  ne  voult  point  rendre  sans  le  consentement 
du  duc  de  Berry  son  seigneur,  qui  lui  avoit  baillé  en 
garde.  Et  pour  tant,  ledit  bailli  d'Amiens  et  les  Bou- 
lenois avecques  lui ,  tantost  démolirent  le  pont-levis 
dudit  chastel  devers  les  champs  et  leur  tolèrent  Pissue 
et  Testoupèrent  de  grans  fossez ,  tellement  que  par  là 
nul  homme  ne  povoit  entrer  ne  yssir.  Et  depuis  fut 
tant  pourparlé  entre  ledit  bailli  d'Amiens  et  icellui 
séneschal,  qu'il  eut  jour  d'envoier  devers  son  seigneur 
le  duc  de  Berry,  pour  sçavoir  s'il  le  tiendroit  deschargé 
dudit  chastel  de  Boulongne  et  se  il  seroit  content  qu'il 
feust  mist  en  la  main  du  Roy.  Lequel  duc  lui  manda 
qu'il  le  délivrast,  pour  et  ou  nom  du  Roy,  au  dessusdit 
bailli  d'Amiens ,  et  s'en  retournast  à  Bourges  devers 
lui;  et  ainsi  en  fut-il  fait.  Et  semblablement  furent 
mises  en  la  main  du  Roy  toutes  les  seigneuries  et  ap- 
partenances de  la  conté  d'Eu  et  de  la  terre  de  Ga- 
maches,  et  en  furent  desmis  et  boutez  hors  tous  ceulx 
qui  y  estoient  de  par  les  seigneurs  ausquelz  lesdictes 
seigneuries  appartenoient,  et  en  leurs  lieux  y  furent 
mis  de  par  le  Roy  aultres  souldoiers. 

Durant  lequel  temps  furent  cueillies  grans  sommes 
en  la  ville  de  Paris  et  ailleurs ,  pour  paier  les  Anglois 
qui  estoient  venus  servir  le  duc  de  Bourgongne  par  la 
licence   et  auctorité   du  roy  d'Angleterre.   Et   après 

qu'ilz  eurent  reçeu  ledit  payement ,  le  conte  d'Aron- 
del,  à  tout  ses  gens,  s'en  l'ala  par  Calais  en  Angle- 
terre. Mais  le  conte  de  Kent,  à  tout  sa  compaignie, 
demoura  pour  servir  ledit  duc  de  Bourgongne.  Et 
pour  ce  temps ,  tous  ceulx  tenans  la  partie  du  duc 
d'Orléans  estoient  fort  reboutez,  et  à  peine  se  sçavoient 
ilz  où  saulver,  car  tantost  en  scavoit  aucuns,  feussent 

7  a  7 

séculiers  ou  ecclésiastiques ,  ilz  estoient  prins  ou  em- 
prisonnez ,  dont  les  aucuns  estoient  exécutez,  et  les 
autres  mis  à  grant  finance.  Et  mesmement  en  celle 
saison  furent  prins  deux  maistres  moynes,  c'estassavoir 
maistre  Pierre  Fresnel ,  évesque  de  Noion  ,  lequel  fut 
prins  par  messire  Anthoine  de  Craon  et  mené  au 
chastel  de  Crotoy.  L'autre  fut  l'abbé  de  Forestmous- 
tier,  et  fut  prisonnier  au  seigneur  de  Dampierre ,  ad- 
mirai de  France.  Mais  depuis,  en  paiant  grans  finances 
furent  délivrez ,  et  s'en  r'alèrent  chascun  en  son  bé- 
néfice. 

Durant  lequel  temps  le  seigneur  de  Hangest ,  soy 
disant  encores  maistre  des  arbalestriers  de  France , 
tenant  le  parti  d'Orléans ,  s'estoit  retrait  secrètement, 
après  le  département  de  Saint-Denis  dont  dessus  est 
faicte  mencion  ,  ou  cliastel  de  Soissons.  Et  pour  ce 
qu'il  avoit  voulenté  et  entencion  de  trouver  ses  moiens 
devers  le  Roy,  envoya  par  ung  poursuivant  qviérir  un 
sauf  conduit  à  Senlis,  à  Trouilart  de  Maucruel,  qui  en 
estoit  capitaine  et  bailly,  pour  aler  audit  lieu  de  Senlis 
et  là  séjourner.  Lequel  sauf  conduit  lui  fut  envoyé,  et 
sur  ce  s'en  ala  en  ladicte  ville  de  Senlis.  Mais  pour 
tant  que  oudit  sauf  conduit  n'estoit  point  faicte  men- 
cion du  retour  dudit  de  Hangest,  ledit  Trouilart  le  fist 
prisonnier,  lui  seiziesme  de  gentilz  hommes,  et  tantost 

après ,  lui  et  ses  gens,  furent  menez  à  Paris  et  mis  en 
Chastellet,  dont  grandement  leur  despleut,  mais  il 
n'en  pot  avoir  autre  chose. 

En  oultre^  pareillement  le  conte  de  Roussy*,  qui 
s'estoit  retrait  en  son  chastel  de  Pontarcy  sur  Esne  % 
après  son  retour  de  wSaint-Denis,  fut  incontinent  envi- 
ronné  et  asségé  des  paysans  de  Laonnois  et  de  la 
marche  d'environ ,  et  se  assemblèrent  bien  quinze 
cens  ou  plus ,  autour  de  ladicte  fortresse ,  et  l'assailli- 
rent terriblement  par  plusieurs  journées,  et  tant  con- 
tinuèrent, que  nonobstant  qu'elle  feust  moult  forte 
d'eaue  et  de  muraille,  l'endommagèrent-ilz  grande- 
ment. Et  s'appeloient  lesdiz  paysans  :  Les  enjans  du 
Roy.  Si  vint  en  leur  aide  et  pour  les  conforter,  le  bailli 
de  Vermendois,  c'estassavoir  Le  Brun  de  Baris,  cheva- 
lier, et  le  prévost  de  Laon.  Et  lors  ledit  conte  voiant 
la  force  et  violence  d'iceulx ,   doubtant  estre  prins 
d'iceulx,  se  rendi  audit  bailli  de  Vermendois,  et  son 
chastel  et  ceulx  qui  estoient  avec  lui.  Lequel  bailli  les 
receut  ainsi.  Et  après  qu'il  eut  mis  garnison  dedens 
ledit  chastel  de  par  le  Boy,  envoya   ledit  conte  de 
Roussy  et  ses  gens ,  prisonniers  en  la  ville  de  Laon  , 
où  ilz  furent  bonne  espace ,  et  depuis  en'^paiant  grans 
finances  furent  délivrés.  Et  pareillement  fut  prins  l'ar- 
chidiacre de  Brie ,  dedens  la  tour  d'Andely^,  par  les 
paysans  dessusdiz.  Lequel  archidiacre  estoit  filz  natu- 
rel du  roy  d'Ermenie  ^  Et  messire  Guillaume  de  Coucy, 

1.  Roucy,  l'un  des  sept   anciens  comtés-pairies    de    Cham- 
pagne. 

2.  Pontarcy-sur- Aisne. 

3.  Le  Château- Gaillard. 

4.  Du  roi  d'Arménie. 

qui  tenoit  le  parti  d'Orléans,  se  retraliit  en  Lorraine 
devers  son  frère,  qui  estoit  évesque  de  Metz  \ 

CHAPITRE  LXXXIV. 

Comment  les  ducs  d'Acquitaine  et  de  Bourgongne  conquirent  Estampes 
et  Dourdan.  Et  la  mort  messire  Mansart  du  Bois  et  autres  prisonniers. 

Or  est  vérité  que  durant  les  tribulacions  dessus- 
dictes,  le  Roy  et  ses  princes  ^  estans  à  Paris  ,  eurent 
plusieurs  complaintes  des  maulx  et  violences  que  fai- 
soient  par  le  pays  ceulx  de  la  garnison  d'Estampes  et 
de  Dourdan  ;  et  que  pour  ce  ,  nonobstant  qu'il  eut 
esté  pieçà  conclud  que  le  Roy,  ne  le  duc  d'Aquitaine, 
ne  se  mectroient  point  sus  à  puissance  devant  ce  que 
river  seroit  passé,  néantmoins  pour  résister  aux  entre- 
prinses  des  dessusdiz ,  fut  ce  propos  rompu.  Et  le 
xxni^jour  de  novembre,  ledit  duc  d'Acquitaine,  acom- 
paigné  du  duc  de  Bourgongne,  des  contes  de  Nevers, 
de  La  Marche ,  de  Pentliièvre  et  de  Vaudémon ,  du 
mareschal  Bouciquault  et  d'autres  grans  seigneurs, 
avec  très  grant  nombre  de  piétons,  tant  de  la  commu- 
naulté  de  Paris  comme  d'ailleurs ,  se  parti  de  ladicte 
ville  de  Paris ,  en  l'intencion  de  mectre  en  l'obéis- 
sance du  Roy  les  dessusdictes  places  d'Estampes  et  de 
Dourdan,  et  aucunes  autres  qui  faisoient  guerre  de  par 
ledit  duc  d'Orléans  et  ses  aidans.  Et  s'en  ala  par  Cor- 
bueil ,  où  il  séjourna  aucuns  jours  pour  actendre  ses 
gens.  Et  de  là,  à  tout  grant  foison  d'abillemens  de 
guerre ,  tant  bombardes  comme  autre  artillerie ,  se 

i .  Il  se  nommait  Raoul  de  Coiicy. 

tira,  à  tout  son  ost,   devers  Estampes,  ouquel  lieu 
estoit  messire  Loys  Bourdon ,  qui  tantost  se  retrabi 
dedens  le  chastel.  Mais  ceulx  de  ladicte  ville  incon- 
tinent se  submirent  et  se   rendirent  en  l'obëissance 
du  duc  d'Âcquitaine ,  lequel  les  reçeut  assez  béni- 
gnement,  en  la  faveur  [du  duc  de  Berry  son  oncle. 
Mais  messire  Loys  Bourdon  ne  volt  nullement  obéir, 
combien  qu'il  en   feust  somme  par  plusieurs  et  di- 
verses fois,  et  pour  ce,  fut  sans  délay  ordonné  que 
ledit  cbastel  seroit  de  toutes  pars  environné.  Et  pour 
lors  estoit  dedens  icellui ,  prisonnier,  ung  cbevalier 
du  duc  de  Bourgongne ,  c'estassavoir  le  seigneur  de 
Ronq ,  lequel  ung  peu  devant  avoit  esté  rencontré  et 
prins  par  le  dessusdit  Bourdon.  Et  adonc  furent  dré- 
cez  et  assis  plusieurs  engins  devant  ledit  cbastel ,  les- 
quelz  en  plusieurs  et  divers  lieux  le  dérompirent  et 
dommagèrent ,  et  avecques  ce  furent  mis  grant  quan- 
tité d'ouvriers  en   oeuvre,  pour  miner  par  dessoubz 
terre  ladicte  for  tresse.  Et,  tant  en  ce  fut  continué,  que 
les  asségez  voyans  qu'ilz  estoient  en  péril  d'estre  prins 
de  force,  commencèrent  à  parlementer,  et  finablement, 
par  le  moien  dudit  seigneur  de  Ronc,  se  rendirent  à  la 
voulenté  du  duc  d'Acquitaine.  Et  par  ainsi  icellui  Loys 
Bourdon  et  aucuns  autres  gentilz  bommes  furent  en- 
volez prisonniers  dedens  le  Cbastellet  de  Paris.   Et 
après  que  les  dessusdiz  ducs  d'Acquitaine  et  de  Bour- 
gongne   eurent   garni  les  dessusdictes    fortresses   de 
leurs  gens ,  ilz  s'en  retournèrent  avec  toute  leur  exer- 
cite  en  la  ville  de  Paris ,  pour  ce  que  bonnement  ne 
povoient  icelle  conduire  par  le  temps  d'iver.  Et  aucuns 
peu  de  jours  ensuivans ,  furent  menez  dudit  lieu  de 
Paris ,  de  par  le  duc  de  Bourgongne ,  aucuns  prison- 

niers  au  chastel  de  Lisle ,  c'estassavoir  le  seigneur  de 
Hangest,  messire  Loys  Bourdon  dessusdiz,  le  seigneur 
de  GirenneSj  messire  Enguerran  de  Fontaines,  messire 
Jehan  d'Amboise  et  aucuns  autres,  lesquelz  avoient 
este  prins  en  divers  lieux ,  en  tenant  le  parti  du  duc 
d'Orléans.  Et  furent  là  par  grant  espace ,  mais  en  fin 
furent  délivrez  en  paiant  grant  finance. 

Et  en  ce  mesme  temps ,  fu  décolé  es  haies  de  Paris 
messire  Mansart  du  Bois,  natif  de  Picardie,  et  fut  son 
corps  pendu  par  les  aisselles  au  gibet  de  Montfaulcon, 
et  la  teste  demoura  sur  une  lance  es  haies  de  Paris.  Si 
fut  faicte  ceste  exécucion  à  l'instance  et  pourchas  du- 
dit  duc  de  Bourgongne ,  pour  ce  que  icelluy  messire 
Mansart  estoit  son  homme  lige  et  ce  non  obstant 
l'avoit  défié  par  lettres  scellées  de  son  séel ,  ou  temps 
que  les  trois  frères  d'Orléans,  dont  mencion  est  faicte 
cy-dessus,  défièrent  ledit  duc.  Et  ne  peut  estre  saulvé 
pour  les  prières  de  ses  amis,  jà  soit  ce  que  grande 
diligence  en  fust  faicte,  car  plusieurs  y  en  avoit  de 
grande  auctorité  qui  servoient  ledit  duc,  qui  s'en  mec- 
t oient  en  peine.  Mais  ce  porta  petit  effect  ^ 

En  ce  temps  avoit  en  Paris,  ou  Chasteilet  et  autres 
prisons  de  la  ville ,  très  grant  nombre  de  prisonniers 
Orléannois,  desquelz  très  grant  partie  mouroient  misé- 
rablement par  force  de  froit,  de  mesaise  et  de  famine. 
Et  après  qu'ilz  estoient  mors,  on  les  portoit  hors  de  la 
ville  de  Paris  et  les  gectoit  en  aucuns  fossez ,  et  là  les 
laissoit  on  menger  des  chiens,  des  oiseaulx  et  des  autres 
bestes  très  inhumainement.  Et  la  cause  pour  cjuoy  on 

1.  Monstrelet  répète  ici,  mais  avec  plus  de  détails,  ce  qu'il  a 
déjà  dit  dans  son  chapitre  81.  Voy.  plus  haut,  p.  210. 

tenoit  telle  manière  contre  eulz ,  si  estoit  pour  ce  que 
plusieurs  et  diverses  foiz  avoient  esté  publiez  et  dé- 
noncez par  les  églises  et  quarrefours  de  ladicte  ville 
de  Paris  comme  excommeniez.  Néantmoins  à  plusieurs 
preudommes,  tant  nobles  comme  gens  d'église,  ce 
sembloit  estre  grant  desrision  de  ainsi  piteusement 
traicter  ceulx  qui  estoient  chrestiens  et  tenoient  la  foy 
de  Jhésucrist. 

Et  après,  en  persévérant  en  toute  rigueur  en  ceste 
matière ,  fut  décapité  es  baies  de  Paris  ung  cbevalier, 
nommé  messire  Pierre  de  Famecbon  ,  lequel  estoit  de 
l'ostel  et  famille  du  duc  de  Bourbon ,  et  fut  sa  teste 
mise  sur  une  lance  comme  les  autres.  Pour  la  mort 
duquel,  ledit  duc  de  Bourbon  fut  grandement  troublé 
et  courroucé,  et  par  espécial  quant  il  sceut  qu'il  avoit 
esté  exécuté  et  mis  si  honteusement  à  mort.  Et  adonc 
pour  ceste  saison  tous  ceulx  qui  povoient  estre  prins 
et  appréhendez  tenans  le  parti  du  duc  d'Orléans  et  de 
ses  aliez,  estoient  en  très  grant  danger  de  leurs  vies. 
Car  peu  y  en  avoit  qui  pour  eulx  osast  parler  ne  faire 
requeste  ,  com  prouchain  qu'on  leur  feust. 

CHAPITRE    LXXXV. 

Comment  plusieurs  capitaines  furent  envoiez  de  par  le  Roy  sur  les  fron- 
tières en  divers  pays  contre  les  Orléanois.  Et  d'une  grosse  escarmouche 
qui  fut  devant  Villefranche  ou  pays  de  Bourbonnois.  Et  de  la  destrousse 
du  conte  de  La  Marche  ;  et  autres  matières. 

Item  ,  en  ce  mesme  temps  furent  envoiez  plusieurs 
seigneurs  et  capitaines  de  par  le  Roy  sur  les  marches 
et  pays  des  seigneurs,  lesquelz  il  tenoit  pour  adver- 
saires. Entre  lesquelz  le  conte  de  La  Marche  fut  com- 
II  15 

mis ,  et  avecques  lui  le  seigneur  de  Hambures  *,  à  en- 
trer dans  la  duché  d'Orléans  et  icelle  mectre  en  obéis- 
sance de  par  le  Roy.  Et  contre  le  duc  de  Bourbon,  qui 
avoit  fort  gasté  et  destruit  le  pays  de  Gharolois,  furent 
envolez  Ame  de  Viry,  Fribourg'  et  autres,  lesquelz 
très  fort  gastoient  le  pays  de  BourbonnoiSj  eulx  et  leurs 
gens,  dont  ilz  avoient  grant  planté  en  leur  compai- 
gnie;  et  aussi  le  pays  de  Beaujolois.  Et  de  fait  alèrent 
courre  à  puissance  et  esiandard  desployé,  en  très  belle 
ordonnance,  devant  \iliefranclie,  où  estoit  le  duc  de 
Bourbon,  et  avecques  lui  son  frère  le  bastard,  nommé 
messire  Hector,  lequel  estoit  vaillant  chevalier,  expert 
et  renommé  en  armes  et  en  fais  de  guerre ,  et  avec  ce 
estoit  fort  et  puissant  et  bien  formé  de  sa  personne.  Si 
estoient  avecques  eulx  pour  ce  jour  très  grant  nombre 
de  chevaliers  et  escuiers  du  pays  dudit  duc.  Lesquelz, 
quant  ilz  virent  leurs  ennemis  devant  eulx,  se  mirent 
en  moult  belle  ordonnance,  et  alors  saillirent  hors  de 
pié  et  de  cheval  en  toute  puissance,  et  mesmement  le 
duc  se  mist  hors  de  la  ville  en  bataille  pour  iceulx 
combatre.  Et  adonc  commença  l'escarmouche  très 
dure  entre  les  parties,  et  y  eut  de  grandes  entreprinses 
d'armes  tant  d'un  costé  comme  d'autre.  Et  par  espé- 
cial,  ledit  bastard  de  Bourbon,  qui  conduisoit  les  cou- 
reurs par  manière  d'avant-garde,  se  y  porta  ce  jour 
très  vaillamment  et  chevalereusement ,  et  se  féry  de 
telle   façon  dedens  ses  adversaires,  que  son  frère  le 

i.  Le  ins.  Suppl.  p.  93  ,  porte  .  Le  seigneur  de  Hambuye.  Il 
ne  faut  lire,  ni  Hambuye  ni  Hambures,  mais  Rambures,  qui  est 
le  vrai  nom  et  qui,  clans  notre  texte,  se  trouve  ainsi  écrit ,  la  der- 
nière fois  qu'il  y  est  mentionné. 

2.   «  Fierbourg.  »  {Suppl.  fr,  93.) 

duc  fut  pour  lui  en  grant  double  qu'il  ne  feust  pries 
ou  mort,  et  pour  le  rescourre  féry  son  coursier  des 
espérons  en  escriant  haultement  à  ses  gens  :  «  Or  sus , 
avant!  mon  frère  est  prios  se  nous  ne  le  secourons.  » 
Et  lors,  à  tout  grant  partie  de  sa  bataille ,  ala  le  grant 
cours  jusques  à  leurs  adversaires.  Et  y  eut  de  rechef 
moult  fort  estour  et  maint  homme  d'armes  porté  à 
terre,  mors  et  navrez,  de  chascune  partie.  Et  en  fin, 
ceulx  de  la  partie  de  Bourgogne  qui  meooient  leur 
avant-garde,  laquelle  conduisoit  Ame  de  Yiri,  se  re- 
trahirent jusques  à  leur  bataille  qui  estoit  ung  petit 
plus  loing.  Et  le  dessusdit  bastard,  qui  avoit  esté  rué 
jus  de  son  cheval,  fut  remonté  et  retourna  devers  le 
duc  son  frère.  Et  avant  ce  jour  n'estoit  homme,  de 
quelque  estât  qu'il  feust,  qui  audit  duc  l'eust  oy  nom- 
mer frère.  Si  furent  mors,  tant  d'une  partie  que  d'autre, 
environ  quarante  hommes  et  plusieurs  navrez.  Après 
laquelle  escarmouche,  pour  ce  qu'il  estoit  tard,  vers  le 
vespre,  les  deux  parties  se  retrahirent  sans  plus  avant 
procéder  l'un  contre  l'autre,  c'est  assavoir  ledit  duc  et 
ses  gens,  dedens  Villefranche,  et  l'autre  partie  se  tira, 
en  gastant  pays,  devers  la  conté  de  Charrolois. 

D'aultre  part  messire  Richard  Daulphin  *,  maistre 
d'ostel  du  Roy,  et  le  seigneur  de  saint  George,  d'un 
costé,  et  à  r autre  costé  le  seigneur  de  Heilli,  mareschal 
d'Acquitaine,  et  Enguerran  de  Bournonville,  furent 
envolez  en  Languedoc  et  au  pays  d'Acquitaine  et  en 
Poictou,  contre  le  duc  de  Berri,  le  conte  d'Armaignac 
et  Charles  d'Albreth,  lesquelz  de  la  partie  du  duc  de 
Bourgongne  dégastèrent  moult  le  pays  desdiz  seigneurs. 

\ .  Lis.  Guichart  Dauphin. 

Toiitesfois,  ung  certain  jour  que  Jedit  seigneur  de 
Heilli  estoit  logé  en  ung  gros  ^'iliage  nommé  Linières^, 
fut  au  point  du  jour  assailli  des  gens  du  duc  de  Berry, 
et  la  plus  grant  partie  de  ses  gens  furent  destroussez 
de  leurs  chevaulx,  et  les  aucuns,  en  assez  petit  nom- 
bre, mors  etprins.  Et  lui,  de  sa  personne,  avec  la  plus 
grant  partie  de  ses  gens ,  se  sauWa ,  en  défendant , 
dedens  la  forteresse  d'icelle  ville  ,  laquelle  tenoit  la 
partie  du  Roy;  et  par  ainsi  furent  saiilvez. 

Et  quant  a^i  conte  de  La  Marche  et  le  seigneur  de 
Rambures ,  qui  estoient  entrez  en  la  ducbié  d'Orléans 
comme  dit  est  dessus,  nous  fault-il  ung  petit  parler 
pour  savoir  comrtient  ilz  se  y  gouvernèrent.  ïl  est  vérité 
qu'ilz  povoient  bien  avoir  de  cinq  à  six  mille  comba- 
tans,  lesqueîz  furent  conduis  par  iceulx  seigneurs,  en 
dégastant  pays  jusques  à  Yenville  le  Chastel  ^,  et  se 
loga  ledit  conte  de  La  Marche  en  ung  village  nommé 
le  Puiset,  à  tous  ses  gens  seulement,  et  ledit  seigneur 
de  Rambures  en  ung  autre  village  aune  lieu  près.  Or 
advint  que  ceulx  de  la  garnison  de  Yenville  firent  sa- 
voir les  nouvelles  de  leur  venue  en  la  cité  d'Orléans, 
où  il  y  avoit  très  grant  nombre  de  gens  de  guerre  pour 
la  garde  du  pays.  Si  se  mirent  adonques  sus  soubz  la 
conduite  de  Barbazan  de  Gaucourt  et  messire  Galiot 
de  Gaules  et  ung  chevalier  lombard ,  environ  six  cens 
hommes  d'armes  et  trais  cens  archers ,  et  s'en  vindrent 
le  plus  secrètement  qu'ilz  porent  en  ung  certain  lieu 
où  ilz  trouvèrent  ceulx  de  la  garnison  dudit  Yenville , 
lesqueîz,   quant  ilz  furent   tous  ensemble ,  povoient 

4.  Lignières,  en  Berri,  à  iO  lieues  de  Bourges. 
2.  Janville,  àun«  lieue  de  Tourv,  dans  l'Orléanais. 

estre  mil  combatans  ou  environ.  Si  se  mirent  à  che- 
min et  chevauchèrent  toute  nuit  pour  aler  où  ledit 
conte  estoit  logië ,  et  avoient  phisieurs  guides  qui  les 
conduisoient.  Toutesfoiz  icellui  conte  en  fut  aucune- 
ment adverti.  Si  fist  armer  ses  gens  et  traire  vers  son 
bostel  la  plus  grant  partie ,  et  en  autres  lieux  les  fist 
tenir  ensemble.  Et  avec  ce,  envoya  devers  le  seigneur 
de  Rambures  lui  noncer  les  nouvelles  et  lui  signifier 
qu'il  feust  prest  pour  le  veîiir  secourre  se  besoing  en 
avoit.  Et  ainsi,  ledit  conte  et  ses  gens  furent  la  plus 
grant  partie  de  la  nuit  en  armes ,  actendans  leurs  ad- 
versaires. Mais  quant  ce  vint  vers  le  jour,  par  le  con- 
seil d'aucuns,  chascun  se  retrahi  vers  son  hostei,  ce 
que  point  faire  ne  dévoient.  Et  quant  ce  vint  ung  petit 
devant  soleil  levant,  ung  chevaucheur  de  la  partie 
d'Orléans  vint  audit  logis,  qui  ala  tout  au  long  du  vil- 
lage. Et  après,  voyant  qu'il  n'y  avoit  point  de  guet  et 
qu'ilz  n'estoient  point  ensemble,  retourna  tantost  vers 
ses  gens  qu'il  trouva  assez  près  de  ladicte  ville  ;  si  leur 
compta  ce  qu'il  avoit  trouvé.  Si  s'en  vindrent  incon- 
tinent vers  icelle ,  et  en  entrant  dedens  ledit  logis 
commencèrent  à  crier  vive  le  Roy!  et  en  après,  en 
assaillant,  iceillx  commencèrent  à  crier  vive  Orléans! 
Et  s'en  alèrent  grant  partie  ou  logis  dudit  conte,  c[ui 
vouloit  oyr  la  messe.  Ouquel  lieu  y  eut  très  grant 
butin,  car  icellui  conte,  avecques  aucuns  de  ses  gens, 
se  y  combati  moult  vaillamment.  INéantmoins  il  fut 
vaincu  et  prins  prisonnier ,  et  tout  le  logis  générale- 
ment fut  mis  à  desconfiture,  et  iceulx  prins  et  mors. 
Après  laquelle  destrousse  le  dessusdit  conte  et  lesdiz 
prisonniers  furent  hastivement  emmenez  devers  Or- 
léans. Et  ce  pendant,  ledit  seigneur  de  Rambures  fut 


230  CHRONIQUE  [1/dl] 

forvoyé  par  ung  homme  qu'il  avoit  prins  pom^  le  gui- 
der pour  venir  au  secours,  et  quant  il  y  vint  tout  estoit 
ja  départi  et  emmené.  Dont  il  fut  moult  dolent,  et 
pour  tant  sans  délay  poursuivi  lesdiz  Orléanois  par  si 
grande  vertu  qu'il  les  rataindi  et  se  bouta  en  eulx  vi- 
goreusement,  tant  qu'il  en  rua  jus  plusieurs,  et  avec- 
ques  ce  rescouyt  aucuns  prisonniers.  Mais  ledit  conte 
et  environ  quatre-vingts  de  ses  gens  furent  emmenez 
devant,  quanque  cbevaulx  porent  porter,  et  furent  mis 
prisonniers  en  la  cité  d'Orléans.  Si  fut  ledit  seigneur 
de  Rambures  moult  troublé  de  ce  qu'il  ne  pot  res- 
courre  le  conte  dessusdit.  Et  furent  mors ,  à  ces  deux 
besongnes ,  de  trois  à  quatre  cens  hommes  tant  d'un 
costé  comme  d'autre,  dont  la  plus  grant  partie  fut  des 
Orléanois.  Et  entre  les  autres  y  fut  navré  à  mort,  de  la 
partie  du  conte  de  La  Marche,  Guiot  le  Gois,  filz 
ainsné  de  Thomas  le  Gois,  grant  bourgeois  de  Paris; 
dont  les  Parisiens  furent  moult  dolens.  Et  après  ceste 
besongne,  ledit  seigneur  de  Rambures  rassembla  grant 
nombre  de  gens  d'armes  de  par  le  Roy,  et  fist  plus 
que  paravant  forte  guerre  en  la  duché  d'Orléans,  et 
eulx  à  lui.  Par  quoy  le  pays  de  tous  costez  fut  fort 
oppressé. 

Ouquel  temps  vint  en  la  ville  de  Paris,  du  pays  de 
Prouvence,  le  roy  Loys^,  à  tout  trois  cens  hommes 
d'armes  moult  bien  habillez,  et  se  loga  en  son  liostel 
d'Anjou.  Si  fut  grandement  receu  et  honnouré  du 
Roy,  du  duc  d'Acquitaine  et  des  autres  princes  et  grans 
seigneurs.  Et  se  alia  du  tout  avecques  le  roy  de  France 
et  les  ducs  d'Acquitaine  et  de  Bourgongne,  et  promist 

1 .  Louis  II,  duc  d'Anjou  et  roi  de  Sicile. 

de  tenir  leur  parti  contre  ies  enfans  d'Orléans  et  tous 
leurs  aliez.  Et  d'autre  part,  la  duchesse  deBourgongne 
ala  au  bois  de  Vinciennes,  où  estoient  la  royne  de 
France  et  la  duchesse  d'Acquitaine ,  qui  très  lionnora- 
blement  les  [lis,  la]  reçeurent.  Et  là,  les  alèrent  visiter 
lesdiz  ducs  d'Acquitaine  et  de  Bourgongne,  et  y  furent 
fais  très  grans  et  soîemnelz  esbatemens  pour  les  bien- 
veigner.  Et  depuis  demourèrent  avecques  la  Royne 
grande  espace  de  temps,  aux  despens  du  Roy. 

Et  en  ce  mesme  temps,  le  seigneur  de  Dampierre 
et  aucuns  autres  furent  envoiez  de  par  le  Roy  à  Bou- 
longoe  sur  la  mer  au  devant  des  ambassadeurs  du  roy 
d'Angleterre  qui  estoient  en  la  ville  de  Calais  ,  et  tous 
ensemble ,  convindrent  à  Lolinguen ,  et  là  traictèrent 
trêves  entre  les  deux  roys  ung  an  entier  durant.  Après 
lequel  traie tié,  ledit  admirai  et  ceulx  qui  estoient  avec- 
ques lui  retournèrent  à  Paris  devers  le  Roy.  Ouquel 
lieu  estoient  assemblez  très  grant  nombre  de  prélas  et 
autres  gens  d'église  pour  aler  devers  le  pape  lui  faire 
requeste  que  ung  lieu  feust  prins  et  esleu  à  tenir  ung 
concile  général  de  l'Eglise  chrestienne.  Mais  à  la  vérité 
dire ,  assez  peu  y  fut  besongné,  et  ne  peurent  ceulx 
d'icelle  assemblée  venir  à  une  seule  conclusion.  Si  fut 
esleu  et  prins  ung  autre  jour  pour  estre  ensemble  et 
avoir  plus  grant  nombre  desdiz  prélas  et  gens  d'église, 
que  là  n'avoit  eu. 

En  oultrCj  en  ces  propres  jours  les  Parisiens  enten- 
dans  loyaument  et  constamment  servir  le  Roy  et  son 
filz  le  duc  d'Acquitaine,  en  ses  guerres,  procurèrent 
tant  devers  lui  par  le  moien  du  duc  Jehan  de  Bour- 
gongne,  que  Testât  de  l'eschevinage  de  ladicte  ville  de 
Paris  avecques  toutes  les  franchises  d'icellui,  qui  para- 

vaut,  c'est  assavoir  Tan  mil  trois  cens  quatre  vingts 
deux  ou  mois  de  janvier,  leur  avoit  esté  osté  par 
l'auctorité  royale ,  leur  fut  rendu  de  par  le  Roy  plei- 
nement et  libéralement,  et  sur  ce  leur  en  furent  iectres 
faictes  et  baillées  ^  Dont  très  grandement  furent  res- 
jouys,  et  par  ce  moien  eurent  le  duc  de  Bourgongne, 
en  tous  ses  afaires,  en  grande  recommandacion. 


CHAPITRE  LXXXVI. 

Comment  le  duc  Jehan  de  Bourgongne  *  envoia  ses  ambaxadeurs  en 
Angleterre.  Item,  de  la  délivrance  des  enfans  du  seigneur  de  Crouy 
et  des  enfans  de  la  duchesse  de  Bourbon.  Et  du  conte  Waleran  de 
Saint-Pol  et  autres  matières. 

Item,  à  l'entrée  du  mois  de  mars,  par  la  licence  du 
roy  de  France,  le  duc  de  Bourgongne  envoia  ses  am- 
baxadeurs devers  le  roy  d'Angleterre,  c'est  assavoir 
]'évesque  d'Arras,  le  prévost  de  Saint-Donat  de  Bruges, 
le  prévost  de  Sainl-Omer  et  le  seigneur  de  la  Vielz- 
ville,  pour  traicter  le  mariage  de  l'une  des  filles  dudit 
duc  avec  le  prince  de  Gales,  premier  filz  du  roy  d'An- 
gleterre, pour  lequel  en  avoit  esté  autrefoiz  pour- 
parlé.  Lesquelz  ambaxadeurs  trouvèrent  le  roy  d'An- 
gleterre à  Rocestre^  et  furent  de  lui  et  de  ses  enfans 
bonnorablement  receuz  et  festiez,  et  aussi  des  autres 
princes  et  seigneurs ,   et  par  espécial ,    du   prince  de 

1 .  Les  lettres  de  rétablissement  de  la  prévôté  de  Paris  sont  du 
20  janvier  141 1  (V.  S.).  Elles  sont  imprimées  dans  le  Recueil  des 
Ordonnances j  t.  IX,  p.  0C8. 

i.  Le  ms.  Suppl.  fr.  93  et  les  imprimés  portent,  à  tort  :  a  Com- 
ment le  roy  de  France,  etc.  » 

3.  Roch  ester. 

Gales,  auquel  la  besongne  touchoit,  furent  moult  hon- 
norez.  Et  après  ce  que  a  un  certain  jour,  par  la  bouche 
dudit  ëvesque,  ilz  eurent  bien  et  à  point  remonstrë  en 
la  présence  du  roy,  de  ses  enfans  et  de  son  conseil , 
tout  Testât  de  leur  ambaxade ,  et  que  de  ce  ilz  eurent 
eu  la  response  assez  agréable ,  et  aussi  que  plusieurs 
dons  leur  eurent  esté  fais  par  ledit  roy,  retournèrent 
à  Douvres  et  de  là  à  Calais,  et  de  là  retournèrent  à 
Paris.  Et  là,  en  la  présence  du  roy  de  Cécile,  des  ducs 
d'Acquitaine,  de  Bourgongne  et  de  Bar,  et  de  plusieurs 
autres  du  conseil  royal ,  racontèrent  tout  au  long  ce 
qu'ilz  avoient  besongne ,  et  comment  le  roy  d'Angle- 
terre ,  ses  enfans  et  ses  princes ,  les  avoient  receuz  en 
grant  honneur,  pour  la  révérence  du  Roy  et  de  ceulx 
qui  là  les  avoient  envoiez,  et  mesmement  leur  avoient 
donné  plusieurs  joyaulx.  Dont  ilz  remercièrent  hum- 
blement le  Roy.  Lequel,  avec  ses  princes,  fut  très  con- 
tent des  choses  dessusdictes.  Et  adonc  ledit  duc  de 
Bourgongne  manda  son  filz  le  comte  de  Charrolois,  qui 
estoit  à  Gand ,  qu'il  venist  à  Paris,  pour  estre  à  la 
feste  de  Pasques  prouchainement  venant. 

En  ces  mesmes  jours,  à  la  prière  et  requeste  de  la 
duchesse  de  Bourbon,  filie  du  duc  de  Berry  \  fut  par 
ledit  duc  de  Berry  et  par  le  duc  d'Orléans  et  autres 
grans  seigneurs  de  ceste  partie,  le  seigneur  de  Crouy 
mis  à  pleine  délivrance  de  la  prison  où  il  avoit  esté 
assez  longuement^,  et  fut  convoie  par  les  gens  dudit  duc 
d'Orléans  et  conduit  jusques  au  près  de  Paris.  Et  à 
son  département  promist  sur  sa  foy  de  tant  faire  devers 

1 .  Marie,  seconde  fille  de  Jean,  duc  de  Berri,  mariée  en  1400  à 
Jean  I",  duc  de  Bourbon. 

2.  Voy.  plus  haut,  p.  109. 

son  maistre  le  duc  de  Boiirgongne ,  que  les  enfans  de 
Bourbon  qui  esloient  prisonniers,  comme  dit  est  des- 
sus, seroient  délivrés.  Et  quant  il  fut  venu  jusques 
audit  lieu  de  Paris,  le  duc  d'Acquitaine,  et  par  espécial 
le  duc  de  Bourgongne,  le  receurent  à  grant  joye.  Et 
aucuns  jours  ensuivans  ledit  seigneur  de  Croy  fist  la 
requeste  qu'il  avoit  promis,  c'estassavoir  pour  les 
enfans  dessusdiz,  laquelle  finablement  lui  fut  accordée 
par  le  Roy  et  les  autres  grans  seigneurs.  Si  furent 
mandez  au  cbastel  de  Renti,  où  ilz«estoient  sans  rien 
paier,  et  les  conduist  messire  Jeban  de  Croy,  filz  dudit 
seigneur  de  Crouy,  avec  plusieurs  de  ses  gens,  jusques 
aux  terres  du  duc  de  Berry.  Et  le  filz  messire  Mansart 
du  Bois,  qui  avoit  esté  prins  avecques  eulx,  demoura 
prisonnier  oudit  cbastel  de  Benti. 

En  oultre,  ledit  seigneur  de  Crouy,  par  l'ordonnance 
et  consentement  dudit  duc  de  Berrv  et  de  la  ducbesse, 
fut  ordonné  de  par  le  Roy  gouverneur  de  la  conté  de 
Boulongne  et  cbastellain  de  Berotb  sur  Somme  *.  Et 
avec  ce  lui  fut  donné  à  sa  revenue,  de  par  le  Roy,  à  la 
requeste  du  duc  de  Bourgongne,  l'office  de  grant  bou- 
tiller  de  France.  Et  à  messire  Pierre  des  Essars,  prévost 
de  Paris,  fut  donné  l'office  d'estre  maistre  des  eaues  et 
des  forestz,  lequel  tenoit  par  avant  Walerant,  conte  de 
Saint-Pol  ;  qui  de  ce  fut  content. 

Lequel  conte  de  Saint-Pol,  connestable  de  France, 
fist  en  ces  propres  jours  ung  grant  mandement  de  gens 
de  guerre  pour  estre  à  Vernon  sur  Seine,  et  assembla 
bien  deux  mille  bacinetz  ou  environ  et  grant  planté 
d'archers,  sur  intencion  de  faire  guerre  à  ceulx  de 

4 .   «  Brioch  sur  Somme.  »  SitppL  fr,  93.  C'est  Briot  {Somme), 

Dreux,  au  conte  d'Alençon  et  à  ses  gens,  qui  souven- 
lesfois  couroient  au  pays  de  Normandie  et  vers  Rouen, 
oii  ilz  pren oient  et  desroboient  tout  ce  qu'ilz  trou- 
voient  et  povoient  actaindre.  Pour  lequel  mandement 
et  gens  d'armes  paier  et  aussi  pour  les  autres  soul- 
doiers  et  capitaines  du  Roy  qu'il  avoit  en  plusieurs 
lieux,  fut  impose'e  et  mise  sus  une  grande  taille  par 
tout  le  royaume  de  France  à  paier  à  deux  termes , 
c'estassavoir,  le  premier  à  Quasimodo,  et  le  second  en 
la  fin  du  moys  de  juin  g  ensuivant.  Pour  laquelle  taille 
le  povre  peuple  fut  moult  travaillé.  Car  avec  ce ,  fut 
accordé  au  Roy  par  le  Saint-Père  un  plein  dixiesme,  à 
cueillir  par  tout  le  royaume  de  France  et  ou  Daulphiné, 
à  prendre  sur  ie  clergié,  à  paier  comme  dessus  à  deux 
termes,  le  premier  au  jour  saint  Jehan  Baptiste ,  et  le 
second  au  jour  de  la*  Toussains  ensuivant.  Dont  ledit 
clergié  fut  assez  mal  content  ;  mais  pour  tant  ne  laissa- 
il  point  à  estre  levé  rigoreusement,  et  y  avoit  certains 
commis  à  le  recevoir  de  par  la  dessusdicte  église. 

En  oultre  le  dessusdit  conte  de  Saint-Pol ,  connes- 
table,  se  partit  de  Paris  la  sepmaine  peneuse  *  et  s'en 
ala  audit  lieu  de  Vernon  povu^  assembler  et  entretenir, 
comme  dit  est  dessus,  les  dessus  diz  gens  d'armes, 
pour  les  mettre  en  frontière  contre  les  Orléanois. 

1 .  La  semaine  sainte. 

DE  L'AN  MCCCCXII. 

[Du   3    avril    1412  au   23  avril  1413.] 


CHAPITRE    LXXXVII. 

Comment  les  ducs  de  Berry  et  d'Orléans  et  autres  grans  seigneurs  de 
leur  aliance  en\'oièrent  leurs  ambaxadeurs  devers  le  Roy  Henry  d'An- 
gleterre, et  ce  que  depuis  leur  advint. 

Au  commencement  de  cest  an ,  les  ducs  de  Berry, 
d'Orléans,  de  Bourbon,  les  contes  de  Vertus,  d'An- 
goulesme,  d'Alençon  et  d'Armaignac  et  le  seigneur 
d'Albreth,  soy  disant  connestable  de  France^,  avecques 
eulx  aucuns  grans  seigneurs  de  leur  aliance,  envolèrent 
leurs  ambaxadeurs  devers  le  roy  d'Angleterre  ^,  garnis 
de  leurs  scellez  et  instruction,  afin  de,  avec  le  dessus- 
dit roy,  besongner  selon  la  charge  qu'ilz  avoient 
d'iceulx,  et  aussi  avec  les  enfans  et  autres  princes  du 
royaume  d'Angleterre,  Mais,  ainsi  qu'ilz  passoient 
parmy  le  pays  du  Maine  pour  aler  en  Bretaigne  et  delà 
oudit  pays  d'Angleterre,  furent  poursuys  par  le  baiily 
de  Caen  en  Normendie.  Lequel ,  à  l'aide  d'aucunes 
communes  qu'il  assembla,  les  rua  jus  et  en  print  une 
partie,  avecques  tous  lesdiz  scellez  et  instructions  et 

1.  Vers  la  fin  de  l'année  1411,  le  comte  de  Saint-Pol  avait  été 
fait  connétable  par  le  parti  Bourguignon  vainqueur. 

2.  Le  Religieux  de  Saint-Denis  et  Ju vénal  des  Ursins  donnent 
comme  le  chef  de  cette  ambassade  un  Augustin  nommé  Jacques 
Legrand. 

autres  besongnes  qu'ils  portoient.  Et  les  autres  se 
saulvèrent  où  ilz  porent  le  mieulx.  Après  laquelle 
destrousse  toutes  icelles  besongnes  furent  par  icellui 
bailli  envolées  à  Paris  devers  le  Roy  et  son  grant 
conseil j  closes  et  scellées,  en  ung  sac  de  cuir.  Et  pour 
icelles  veoir  et  visiter ,  le  premier  mercredi  après  le 
jour  de  Pasques  \  le  Roy  estant  en  personne  en  son 
hostél  de  Saint -Pol  et  tenant  son  conseil,  ouquel 
estoient  le  roy  de  Cécile,  les  ducs  d'Acquitaine  et  de 
Bourgongne,  les  contes  de  Charrolois,  de  Nevers  et  de 
Mortaigne,  messire  Giles  de  Bretaigne,  le  chancellier 
de  France,  c'estassavoir  maistre  Henry  de  Marie  ^,  les 
évesques  de  Tournay,  d'Amiens ,  de  Constances  et 
d'Aucerre,  le  recteur  de  l'Université,  le  prévost  de 
Paris  et  plusieurs  autres  tant  du  conseil  du  Roy, 
comme  les  bourgois  de  la  ville  et  les  clercs  de  l'Uni- 
versité, fut  proposé  par  le  chancelier  du  duc  d'Acqui- 
taine, c'estassavoir  le  seigneur  de  Dolehaing,  naguères 
advocat  en  parlement  et  licencié  en  lois,  comment  na- 
guères lui  avoit  esté  baillé  en  garde  par  l'ordonnance  du 
Roy  et  de  son  conseil,  ung  sac  de  cuir  ouquel  estoient 
plusieurs  lectres  et  papiers  qui  avoient  esté  trouvez  et 
prins  par  le  bailli  de  Caen  en  la  compaignie  d'un 
chevalier,  chambellan  du  duc  de  Bretaigne,  de  Foucon 
d'Encre  ^,  de  frère  Jaques  Petit,  de  l'ordre  Saint-Au- 
gustin ,  et  autres  ambaxadeurs  des  seigneurs  dessus- 

1.  Le  G  avril  1412. 

2.  Henri  de  Marie  n'était  pas  chancelier  de  France,  mais  pré- 
sident au  Parlement.  Le  chancelier  était  Eustache  de  Laistre, 
comme  on  l'a  vu  plus  haut. 

3.  Florent  d'Encre,  chevalier,  chambellan  du  duc  de  Bour- 
gogne (La  Barre,  p.  12G). 

nommez,  lequel  sac,  comme  dit  est,  avoit  esté  envoyé 
par  ledit  bailli.  Et  récita  ledit  cliancellier  d'Acquitaine, 
comment  en  icellui  sac  avoit  trouvé  quatre  blans 
scellez  de  quatre  grans  seaulx  et  signez  de  quatre 
signes  manuelz,  c'estassavoir  de  Berry,  d'Orléans,  de 
Bourbon  et  Alencon,  et  en  cbascun  blanc  estoient 
leurs  noms  escrips  dessus  leurs  seaulx  en  marge,  et 
n'y  avoit  point  autre  cbose  escript.  Et  aussi  avoit-on 
trouvé  plusieurs  lectres  closes  de  par  le  duc  de  Berry 
adrécans  au  roy  d'Angleterre ,  à  la  royne  et  à  leurs 
quatre  filz,  et  pareillement  au  duc  de  Bretaigne,  au 
comte  de  Ricbemont  et  à  autres  grans  seigneurs  d'An- 
gleterre. Si  y  avoit  plusieurs  autres  lectres  èsquelles 
point  n'y  avoit  de  suspicion,  qui  toutes  estoient  de 
crédence  pour  les  dessusdiz  Faulcon  et  frère  Jaques 
Petit,  adrécans  audit  roy  et  à  la  roy  ne,  lesquelles  furent 
là  leues  publiquement.  Et  nommoit,  le  duc  de  Berry, 
le  roy  d'Angleterre  «  mon  très  redoubté  seigneur  et 
nepveu,  »  et  la  royne  «  ma  très  redoubtée  et  bonnorée 
dame  nièpce  et  fille,  »  et  estoient  signées  de  la  propre 
main  du  duc  de  Berry,  et  en  celles  de  la  royne  avoit 
escript  deux  lignes  de  -sa  main  portant  crédence  sur 
les  devant  diz.  En  oultre  là  furent,  présens  le  Roy  et 
ses  princes  et  tout  le  conseil,  monstrez  les  blans  scellez 
dessusdiz,  et  les  tint  le  Rciy  en  ses  mains.  Et  si  y  avoit 
ung  petit  codicile  par  manière  de  libelle  contenant  une 
feuille  de  papier,  ouquel  estoit  Tinstruccion  desdiz  am- 
baxadeurs;  et  fut  leu  publiquement.  Et  estoit  contenu 
dedens  comment  ilz  réciteroient  les  proposicions  faictes 
par  la  ducliesse  d'Orléans  et  ses  enfans  contre  le  duc 
de  Bourgongne  pour  la  mort  du  duc  d'Orléans.  Réci- 
teroient aussi  comment ,  pour  icelie  mort ,  ilz  avoient 

plusieurs  foiz  sommé  et  requis  le  roy  de  France  à  (kire 
et  avoir  justice  de  ladicte  mort,  laquelle  ilz  ri'avoient 
peu  obtenir,  pour  tant  que  ledit  duc  de  Bourgongne 
avoit  tellement  séduit  et  enhorté  le  Roy  et  son  conseil, 
disant  que  le  duc  d'Orléans  estoit  faulx ,  et  en  avoit 
ledit  duc  de  Bourgongne  séduit  le  peuple  et  par  espé- 
cial  celiui  de  Paris,  et  comment  les  dessusdiz  vouloieot 
déposer  le  Roy  de  sa  couronne  et  destruire  sa  généra- 
cion  ;  lequel  aussi  estoit  faulx  et  à  quoy  n'avoit  onques 
pensé.  Et  si  y  estoit  aussi,  que  le  duc  de  Bourgongne 
avoit  mis  en  indignacion  devers  le  Roy,  Jehan ,  duc 
de  Bretaigne,  pour  cause  de  ce  qu'il  avoit  rompu  le 
voiage  de  Calais  et  plusieurs  autres  choses  que  le  duc 
vouloit  faire  contre  le  roy  d'Angleterre.  Et  comment 
ledit  duc  de  Bourgongne  avoit  tellement  séduit  le 
peuple  de  Paris  contre  le  Roy  et  son  filz  le  duc  d'Ac- 
quitaine,  que  tout  entièrement  estoit  gouverné  par 
leurs  mains,  et  devers  eulx  estoient  en  telle  subjectioo 
fpie  à  peine  osoient  ilz  dire  mot.  Et  aussi  comment 
ceulx  de  Paris,  soubz  une  bulle  donnée  par  Urbain, 
pape  quint  de  ce  nom  ,  pour  les  grans  compaignes  qui 
estoient  venus  en  France,  les  dessusnommez  et  leurs 
allez  contre  raison  avoient  fait  dénoncer  excomme- 
niez  \  Et  comment  ils  avoient  contraint  l' officiai  de 
Paris  par  grant  force  à  faire  procès  contre  eulx  afin 
qu'ilz  feussent  excommuniez,  agravez,  réagravez  et 
renforcez.  Et  après  ce  que  lesdiz  ambaxadeurs  se  gar- 

i .  Les  Ijulles  fulminées  par  Urbain  V  contre  les  Grandes  compa- 
gnies sont  au  nombre  de  dix.  La  première  est  du  27  juillet  1364, 
et  la  dernière  du  10  février  1369.  Celle  qui  commence  par  les 
mots  :  Quam  sitplena  péricidis  fut  -vidimée  par  le  pape  Jean  XXIII, 
le  15  juin  1413,  et  par  le  Roi,  dans  le  mérne  mois. 

dassent  bien  de  eulx  descouvrir  à  homme  d'Angleterre, 
s'ilz  ne  sentoient  qu'ilz  feussent  de  la  bende  des  des- 
susnommez.  Et  quant  ilz  auroient  dit  au  roy  d'Angle- 
terre ce  que  dit  est  dessus,  si  lui  deissent  qu'ilz  avoient 
à  parler  à  lui  à  part,  c'estassavoir  que  ceulx  de  Berry, 
d'Orléans,  de  Bourbon  et  d'Alencon  Youioient  du  tout 
en  tout  son  bien  et  son  honneur  et  eulx  aller  avecques 
lui ,  le  aider  et  conforter  contre  le  duc  de  Bourgongne 
et  ses  allez,  et  aussi  contre  ceulx  de  Gales  et  d'Irlande. 
Et  si  lui  deissent  oultre  que  ou  cas  qu'ilz  ne  pourroient 
venir  à  leur  conclusion  contre  les  Escossois,  et  que  si, 
et  en  cas  encores  qu'ilz  ne  pourroient  obtenir  ne  faire 
leur  voulenté,  ilz  feroient  tant  que  la  paix  seroit  faicte 
entre  lui  et  le  roy  de  France.  Et  oultre  lui  deissent 
que,  ou  cas  qu'ilz  ne  pourroient  obtenir  que  s'il  y  avoit 
aucunes  terres  sur  la  mer  ou  ilz  voulsissent  faire  au- 
cunes demandes,  ou  ilz  prétendent  aucun  droit,  qu'ilz 
feroient  tant  qu'ilz  seroient  contens.  Et  lui  deissent 
encores  comment,  par  défaulte  de  justice,  ilz  venoient 
devers  lui  pour  avoir  raison  de  la  mort  du  duc  d'Or- 
léans,  et  comment  à  roy,  par  le  nom  qu'il  porte,  lui 
appartient  de  faire  et  aider  justice ,  et  que  ce  seroit  à 
lui  et  aux  siens  ung  très  grant  bien  et  honneur  perpé- 
tuel, à  lui  faire  et  bailler  aide ,  mesmement  de  tant 
noble  sang  comme  estoit  le  duc  d'Orléans.  Et  si  lui 
deissent  que  tous  les  dessusnommez  le  serviroient  de 
tout  leur  povoir,  lui  et  ses  enfans,  et  aussi  les  siens,  ou 
temps  avenir.  Laquelle  chose  ilz  porroient  bien  faire 
contre  tous  les  plus  puissans  et  les  plus  nobles  de  ce 
royaume  de  France.  En  oultre,  pour  avoir  aide  contre 
ledit  duc  de  Bourgongne,  requeissent  lesdiz  ambaxa- 
deurs  audit  roy  d'Angleterre  d'avoir  trois  cens  lances 

et  trois  raille  archers,  lesquelz  on  paieroit  pour  quatre 


moisV 


Et  après  fut  monstre  par  ledit  chancelier  d'Acqui- 
taine  ung  petit  advisement,  lequel  ledit  frère  Jaques 
Petit  avoit  fait  sur  le  gouvernement  de  ce  royaume, 
contenant  plusieurs  articles;  et  fut  leu  publiquement. 
Entre  lesquelz  estoit  que  sur  ung  chascun  arpent  feust 
impose  ung  aide  qui  seroit  nomme  Fons  de  terre.  Et 
que  pareillement  qu'on  a  greniers  à  sel  en  ce  royaume, 
on  ait  aussi  greniers  à  blé  et  d'avoine,  au  prouffit  du 
Roy.  En  oultre  que  toutes  les  maisons  ruineuses  et 
terres  inutiles  feussent  réparées  et  cultivées,  ou  autre- 
ment feussent  forfaites  et  acquises.  En  oultre  que  tout 
homme  qui  ne  seroit  noble  feust  contraint  à  ouvrer  et 
labourer,  ou  qu'il  soit  bouté  hors  du  royaume.  Et 
aussi  que  en  ce  royaume  ne  ait  qu'une  mesure  et  un  g 
pois.  Item,  cjue  les  duchez  de  Luxembourg  et  de  Lor- 
raine   feussent  conquëstées ,    et  aussi  les  contez  de 
Prouvence  et  de  Savoye.  Item,  que  l'Université  soit 

1.  Walsirigham  parle  dans  deux  de  ses  ouvrages  {Brev.  hist., 
p.  425,  Ypodigma  Neustrias^  p.  178)  de  cette  négociation  du  parti 
Orléanais  avec  l'Angleterre.  Il  dit  que  le  roi  Henri  IV  envoya  au 
duc  d'Orléans,  Thomas,  duc  de  Clarence,  Edouard,  duc  d'York, 
et  Thomas,  comte  de  Dorset,  et  que  les  Anglais,  ne  trouvant  pas 
le  duc  d'Orléans  à  son  rendez-vous,  commencèrent  à  ravager  les 
terres  de  leurs  nouveaux  alliés  ;  mais  qu'enfin,  après  une  entrevue 
du  duc  de  Clarence  et  du  duc  d'Orléans,  les  Anglais  consentirent 
à  aller  prendre  leurs  quartiers  d'hiver  dans  l'Aquitaine.  Comme 
restait  alors  auprès  du  duc  de  Bourgogne  une  partie  des  troupes 
que  lui  avait  amenées  le  comte  d'Arondel ,  notre  auteur  en  prend 
occasion  de  faire  cette  réflexion  sur  la  pohtique  à  double  face  sui- 
vie alors  par  les  Anglais.  Unde  succrevit  multis  admiratio,  qualiter 
tam  repentina  facta  sit  matado,  ut  sub  temporis  tantilli  spatio  eon^ 
tingeret  Anglos  velut  duo  contraria  confovere» 

II  16 

mise  hors  de  Paris,  et  qu'on  en  feist  une  nouvelle , 
pleine  de  preudommie  ^ 

Item ,  et  y  avoit  plusieurs  rôles  lesquelz  ne  furent 
point  leuz ,  pour  ce  qu'ilz  ne  servoient  de  guères. 

Et  après  ce  que  ledit  chancelier  eut  récité  ce  que 
dit  est,  le  prévost  des  marchans  de  Paris  et  les  esche- 
vins  firent  faire  deux  requestes  au  Roy  par  un  g  reli- 
gieux de  Tordre  Saint-Benoist ,  docteur  en  théologie. 
L'une,  si  fut  qu'il  pleust  au  Roy  donner  et  octroier 
à  ladicte  ville   de  Paris  la  tierce  partie   des   aides 
cueillies  et  levées  en  ladicte  ville  en  la  forme  et  ma- 
nière qu'ilz  avoient  du  temps  du  roy  Charles ,  dont 
Dieu  ait  l'âme,   à  convertir  et  mettre  seulement  es 
réparacions  de  ladicte  ville  et  de  la  rivière.  Et  récita 
le  prévost  des  marchans  qu'il  en  estoit  grant  nécessité 
et  que  c'estoit  le  bien  du  Roy  et  de  sa  bonne  ville , 
et  qu'il  estoit  très  grant  nécessité  d'icelle  réparer.  Et 
mesmement  que  les  devantditz  de  Berry,  d'Orléans, 
de  Bourbon  et  d'Alençon  l'avoient  en  hayne.  Et  ré- 
cita oultre  comment  la  ville  de  Tournav  est  la  ville 
de  tout  ce  royaume  la  mieux  réparée  et  en  bonne 
ordonnance  mise ,  pour  ce  que  ceulx  de  ladicte  ville 
prennent  retenue  à  le  réparer  et  fortifier,  et  que  si 
tous  les  ennemis  de  ce  royaume  estoient  devant ,  ilz 
ne  lui  feroient  jà  nul  mal.  L'autre  requeste  fut  qu'il 
feust  recommandé  au  chancelier  de  France  qu'il  scellast 
les  lectres  d'une  office  donnée  ou  à  donner  vacant 
par  ung  Orléanois  sans  ce  qu'on  y  mist  opposicion , 
lesquelles  on  ne  vouloit  sceller.  Auxquelles  deux  re- 

1 .  Ce  détail  touchant  le  plan  de  gouvernement  du  jacobin  est 
d'autant  plus  précieux  que  Monstrelet  est  le  seul  auteur  qui  en 
parle. 

questes  fut  dit  que  le  jeudi  ensuivant  ilz  auroient  res- 
poDse. 

En  oultre  requirent  ledit  prévost  et  eschevins  audit 
chancellier  de  France,  qu'il  monstrast  au  Roy  les  lec- 
tres  qui  estoient  venues  à  la  congnoissance  du  duc 
d'Acquitaine ,    faisant   mencion    comment  lesdiz  de 
Berry,   d'Orléans  et  d'Alençon   vouloient  faire  ung 
nouvel  roy  et  despoincter  le  Roy  et  le  duc  d'Acqui- 
taine. Lequel  respondi  qu'il  n'avoit  fait  reïacion  pour 
le  présent,  si  non  des  lectres  qui  estoient  oudit  sac,  et 
qu'il  estoit  vray  qu'il  avoit  veu  ces  lectres  et  plusieurs 
autres  faisans  mencion  de  ce.  Et  certifia  ledit  d'Acqui- 
taine au  Roy,  publiquement,  que  le  grant  maistre  d'os- 
tel  ,  c'estassavoir  sire  Guichard  Daulphin ,  chevalier, 
avoit  escript  audit  duc  de  Bourgongne  comment  les 
dessus  nommez  de  Berry,  d'Orléans,  de  Bourbon  et 
d'Alençon  avec  leurs  autres  aliez ,  estoient  naguères 
tous  assemblez  à  Bourges  la  cité ,  et  là  avoient  renou- 
velé leurs  seremens,  en  concluant  de  destruire  le  Roy 
et  le  duc  d'Acquitaine,  le  royaume  de  France  et  la 
bonne  ville  de  Paris,  ou  ilz  seroient  destruis  en  ce 
faisant.   Et  lors  le  Roy   de  son  propre  mouvement 
moult  fort  pleurant  dist  et  respondi  .  «  Nous  voions 
bien  leur  mauvaistié,  pour  quoy  nous  prions  et  requé- 
rons à  vous  tous  qui  estes  de  nostre  sang  que  vous 
nous  vueillez  aider  et  conseiller  contre  eulx,   car  il 
nous  touche  et  à  vous  aussi,  et  à  tout  nostre  royaume.» 
Et  pareillement  en  pria  et  requist  à  tous  les  autres  là 
estans.  Et  adonc  le  roy  Loys  se  leva  et  se  mist  à  genolz 
devant  le  Roy  et  lui  dist  :  «  Sire,  pour  le  bien  et  hon- 
neur de  vous  et  de  vostre  royaume,  je  vous  supplie 
qu'il  vous  plaise  ceste  besongne  diligemment  solliciter, 

car  il  en  est  grant  neccessité.  ».  Et  pareillement  s'age- 
noillèrent  les  ducs  d'Acquitaine  et  de  Boiirgongne  et 
tous  les  autres  seigneurs,  et  se  offrirent  à  servir  le  Roy 
de  toute  leur  puissance.  Et  après  toutes  ces  besongnes 
ainsi  dictes  et  proférées ,  et  que  le  conseil  fut  fine , 
toutes  les  matières  dessusdictes  furent  publiées  et  di- 
vulguées parmy  Paris ,  et  à  plusieurs  baillées  par  es- 
cript.  Dont  plusieurs  gens  furent  moult  esmerveillez. 


CHAPITRE   LXXXVIÎL 

Comment  Loys  duc  en  Bavière,  frère  de  la  Royne  de  France,  fu  débouté 
de  la  ville  de  Paris,  et  depuis  ses  gens  destroussez  du  cardinal  de  Cam- 
bray.  Et  la  défense  du  roy  d'Angleterre. 

Item,  en  ces  mesmes  jours,  Loys  duc  en  Bavière, 
frère  de  la  royne  de  France ,  estant  à  Paris ,  fut  sous- 
peçonné  par  les  Parisiens  d'avoir  aucunement  dit  en 
secret  au  Roy  et  au  duc  d'Acquitaine  aucunes  paroles 
à  la  faveur  des  ducs  de  Berry  et  d'Orléans.  Et  pour 
ce,  doubtans  que  ce  ne  leur  portast  aucun  préjudice 
ou  dommage ,  sachans  que  iceulx  les  avoient  en  grant 
hayne,  s'assemblèrent  un  certain  jour  en  grant  nombre, 
et  de  fait  dirent  audit  duc  en  Bavière,  qu'il  estoit  de 
la  partie  des  dessusdiz  ducs,  et  qu'ilzr  n'estoient  point 
bien  contens  de  lui;  disans  oultre,  que  puis  qu'il  vou- 
loit  estre  de  leur  aliance,  il  s'en  alast  avecques  eulx. 
Ausquelz  fut  respondu  par  icellui  duc  Loys  en  soy 
excusant,  qu'il  n'avoit  vouloir  de  tenir  autre  partie 
que  celle  du  Roy.  Si  demoura  la  besongne  pour  le 
présent  en  cest  estât.  Mais  bien  percent  qu'ilz  n'es- 
toient point  bien  contens  de  lui.  Et  pour  ce,  doubtant 

qu'il  n'eust  aucun  incoiiYenient ,  s'en  ala  secrètement 
au  chastel  de  Marcoussis^  Mais  avant  son  départe- 
ment fist  charger,  audit  lieu  de  Paris ,  un  chariot  de 
ses  meilleures  bagues ,   avecques  sa  vaisselle  et  autres 
joyaulx ,  lesquelz  en  la  compaignie  de  quatre  gentilz 
hommes  de  son  hostel ,  dont  l'un  estoit  aagé  de  seize 
à  vingt  ans,  bien  noble  homme  de  son  pays  d'Ale- 
maigne ,  et  aucuns  varlets ,  fist  partir  pour  le  mener 
en  la  ville  de  Valenciennes,  ouquel  lieu  il  avoit  enten- 
cion  de  aler  tantost  après.  Mais  ainsi  que  iceulx  fai- 
soient  leur  chemin  pour  aler  où  il  leur  estoit  ordonné, 
advint  que  aucuns  tenans  le  parti  du  duc  de  Bour- 
gongne,  meuz  et  pleins  de  grant  convoitise  et  de  grant 
cruaulté  ,    c'estassavoir  le  bailli   de   Fouquencourt , 
Jacotin  son  frère,  et  Jaques  de  Braquencourt,  et  autres 
en  leur  compaignie,  dont  la  plus  grant  partie  estoient 
des  marches  de  Picardie ,  sachans  le  partement  dudit 
chariot  et  qu'il  estoit  ainsi  furny  de  biens,  et  par  la 
séduction  de  messire  Morelet  de  Bétencourt,  poursui- 
virent les  dessusdiz  et  les  rataingnirent  entre  la  rivière 
d'Oise  et  celle  de  Somme.  Si  les  envayrent  soudaine- 
ment, et  sans  y  trouver  aucune  défense,  en  mirent  à 
mort  la  plus  grant  partie.  Et  après  prindrent  tous  les 
biens  dessusdiz  et  le  jeune  escuier  dont  dessus  est  faicte 
mencion ,  et  s'en  vindrent  tous  loger  en  une  abbaye 
de  nonnains  nommée  Frémi,  emprès  la  cité  de  Cam- 
bray.  Ouquel  lieu  quant  ilz  y  eurent  esté  deux  ou  trois 
jours,  prindrent  par  nuit  icellui  jeune  escuier  et  le 
menèrent  hors  de  l'abbaye,  et  le  occirent  très  inhu- 

1.  Ce  château,  lors  de  la  confiscation  du  grand -maître  Jean  de 
Montaigu,  avait  été  donné  à  Louis,  duc  de  Guienne,  qui  lui-même 
le  donna  à  Louis  de  Bavière,  par  lettres  du  3  décembre  1409. 

mainement  et  puis  le  gectèrent  en  ung  fossé  plein 
d'eaue ,  et  après  ce  qu'il  fut  mort,  comme  dit  est ,  lui 
percèrent  le  corps  d'un  pieu  de  bois  pour  le  atacher 
au  fons  du  fossé ,  et  en  cest  estât  fut  trouvé  certain 
temps  après  par  les  varlets  et  familiers  d'icelle  ab- 
baye, et  de  là  fut  porté  et  mis  en  terre  saincte  ou 
pourpris  d'icelle  église.  Et  depuis  il  y  fut  fait  très  noble 
service  pour  le  salut  de  son  âme,  à  la  prière  et  des- 
pense d'aucuns  de  ses  amis,  qui  en  firent  moult  grant 
clameurs  et  lamentacions  quant  ilz  en  furent  advertis. 
En  oultre ,  les  dessusdiz  malfaicteurs  firent  fermer  en 
(jueues^  grant  partie  des  biens  dessusdiz  et  les  mirent 
en  l'ostel  dudit  Gambray  ^,  ouquel  ils  avoient  accoin- 
tance,  et  se  partirent  du  pays  de  Cambrésis  pour  aler 
en  autres  lieux  où  ilz  avoient  à  faire.  Laquelle  besongne 
venue  à  la  congnoissance  dudit  Loys  de  Bavière ,  fut 
tant  dolent  que  plus  ne  peut,  et  par  espécial  de  la 
mort  dudit  jeune  filz  et  de  ses  autres  gens,  et  aussi  de 
la  perte  de  ses  biens.  Si  en  fit  grant  complainte  au 
Roy  et  au  duc  d'Acquitaine ,  et  aussi  au  duc  de  Bour- 
gongne ,  à  qui  les  dessusdiz  se  disoient.  Lequel  duc  de 
Bourgongne  lui  promist  à  lui  faire  restituer,  et  de  pu- 
gnîr  lesdiz  malfaicteurs.  Et  aucun  peu  de  temps  après, 
icellui  duc  Loys  se  parti  de  Marcoussis,  et  fut  conduit 
par  l'ordonnance  du  Roy  et  du  duc  de  Bourgongne  et 
du  vidame  d'Amiens,  très  bien  acompaigné ,  jusques 

1.  C'est-à-dire  renfermer  dans  des  tonneaux.  Il  est  question 
dans  un  registre  du  parlement  de  cette  époque  de  pièces  de  pro- 
cès entassées  dans  des  queues  et  envoyés  ainsi  aux  Grands-Jours 
de  ïroyes. 

2.  Il  y  a  ici  deux  mots  de  passés.  Il  faut  lire  :  en  Vostel  dUm 
bourgois  dudit  Cambmj,  comme  au  ms.  SuppL  fr.  93. 

en  la  ville  de  Valenciennes ,  où  il  demoura  grant  es- 
pace. Et  environ  six  sepmaines  après ,  comment  ses 
biens  estoient  dedens  la  cité  de  Cambray,  si  en  escripvi 
devers  la  loy  d'icelle  ville,  et  aussi  en  fist  escripre  par 
le  conte  de  Haynau,  auquel  il  estoit  parent.  Et  tant  y 
fut  besongné  que  finablement  iceulx  biens,  c'est  assa- 
voir ceulx  qui  furent  trouvez  dedens  la  cité  de  Cam- 
bray,  lui  furent  rendus  et  restituez. 

De  laquelle  cité  de  Cambray  estoit  alors  évesque 
maistre  Pierre  d'Ailli ,  excellent  docteur  en  tbéologie , 
qui  adonc  fut  fait  cardinal  par  le  pape  Jehan  XXIIl% 
et  se  nommoit  le  cardinal  de  Cambray  \  Auquel  éves- 
chié  succéda  Jehan ,  filz  du  seigneur  de  Liquerque  ^, 
maistre  es  ars ,  qui  pour  ce  temps  estoit  en  court  de 
Romme. 

En  oultre,  en  ces  propres  jours,  Henry  roy  d'An- 
gleterre fist  cryer  à  son  de  trompe  en  la  ville  de  Calais 
et  autres  lieux  et  frontières  de  Boulenois,  que  nul,  de 
quelque  estât  qu'il  feust,  de  son  obéissance,  n'alast  ou 
royaume  de  France  au  mandement  d'une  partie  ou 
d'autre  des  deux  princes  discordans,  pour  les  servir  en 
armes  ne  autrement,  sur  confîscacion  de  corps  et  de 
biens. 

1 .  Il  joua  un  grand  rôle  dans  l'affaire  du  schisme. 

2.  «  Licquerke,  y>  {Suppl.  ft\  93.) 

CHAPITRE  LXXXIX. 

Comment  le  roy  Loys  de  Cécile  se  parti  de  Paris.  Du  siège  de  Danfront 
et  de  la  bataille  de  S.  Remi-ou-Plain.  Et  du  siège  de  Bellame,  et  autres 
besongnes  et  incidens. 

Le  mardi  xx^  jour  d'avril  de  cest  an  *,  se  party  de 
Paris,  par  l'ordonnance  du  Roy  et  de  son  grant  con- 
seil, le  roy  de  Cécile  ^  avecques  toutes  ses  gens  d'armes 
en  moult  bel  arroy.  Si  le  convoia  jusques  dehors,  la 
ville  et  le  prévost  de  Paris ,  avecques  eulx  plusieurs 
autres  grans  seigneurs.  Si  s'en  alla  à  Angers  et  ou  pays 
du  Maine  à  lui  appartenans ,  pour  iceulx  défendre  à 
rencontre  des  contes  d'Alençon  et  de  Richemont  qui 
moult  les  traveilloient  et  faisoient  forte  guerre.  Et  lui, 
là  venu ,  manda  tous  ses  subjectz,  tant  chevaliers  et 
escuiers  comme  autres  ,  qui  estoient  accoutumez  de 
eulx  armer,  et  les  mist  en  garnison  en  ses  villes  et 
forteresses  desdiz  pays  sur  les  frontières,  contre  ses 
adversaires.  Et  adoncques  messire  Anthoine  de  Cre- 
ton  ^,  le  Borgne  de  la  Heuse,  chevalier,  et  aucuns  au- 
tres capitaines  fwrent  envoiez  de  par  le  Roy  ou  pays 
d'Alençon  pour  le  remetre  en  l'obéissance  du  Roy.  Si 
prindrent  la  ville  de  Danfront.  Mais  le  cliastel,  qui  es- 
toit  moult  bien  furny  de  gens  de  guerre  et  autres  gar- 
nisons ,  ne  porent  ilz  avoir.  Ains  se  tindrent  contre 
leurs  ennemis  en  faisant  guerre  en  tout  ce  que  possible 

1.  L'année  1412  avait  commencé  le  3  avril.  Le  20  tombait  un 
mercredi.  11  faut  donc  lire,  ou  le  mardi  19,  ou  le  mercredi  20  avril. 

2.  Louis  II,  duc  d'Anjou,  roi  de  Sicile. 

3.  Il  faut  lire  de  Craon,  comme  dans  le  Suppl.  fr.  93  et  comme 
plus  bas.  La  forme  Creton  est  prise  du  latin  Credone, 

leur  estoit.  Et  avecques  ce  envoièrent  devers  ledit 
conte  d'Alençoii  leur  seigneur,  lui  requerre  bien  in- 
stamment qu'il  les  voulsist  secourir.  Lequel  conte  fut 
fort  troublé  pour  la  prinse  de  sa  ville.  Si  manda  par 
ung  sien  bérault  à  ceulx  de  dedans,  qu'il  les  iroit  com- 
batre  en  assez  brief  terme  se  là  ilz  le  vouloient  acten- 
dre.  Après  lequel  mandement  iceulx  capitaines  en- 
voièrent tantost  devers  le  roy  de  France,  lui  signifier 
ces  nouvelles,  en  lui  requérant  qu'il  leur  envoiast  aide. 
Lequel  Roy  manda  tantost  au  connestable  et  au  ma- 
reschal,  qui  estoient  à  Vernon,  à  tout  grant  compaignie 
de  gens  d'armes ,  que  sans  délay  ilz  alassent  audit 
lieu  de  Dan  front.  Lequel  mandement  fut  par  eulx  exé- 
cuté, et  y  alèrent.  Et  pareillement,  y  envoya  le  roy  de 
Cécile  très  grant  compaignie  de  gens  d'armes.  Mais 
au  jour  que  ledit  conte  d'Alençon  avoit  assigné  de  les 
combatre,  il  n'y  ala  ne  envoya.  Et  après  que  ledit 
connestable  et  autres  capitaines  eurent  entretenue  la- 
dicte  journée ,  voians  que  leurs  adversaires  point  ne 
venoient,  firent  faire  et  édifier  devant  ledit  cliastel  ung 
fort  boulevert  \  dedans  lequel  et  eo  la  ville ,  ilz  lais- 
sèrent grant  garnison  pour  tenir  frontière  et  résister 
contre  icellui ,  et  se  partirent  de  là.  Si  s'en  ala  ledit 
connestable  mectre  le  siège  devant  Saint-Remy  ou 
Plain^  et  envoia  messire  Antlioine  de  Craon,  bien 
acompaigné,  à  Vernon,  querre  les  bombardes,  canons^ 
et  autres  engins  de  guerre,  pour  amener  audit  lieu  de 
Saint-Remi.  Et  estoit  lors  en  la  compaignie  d'icellui 

i.  Le  ms.  Suppl.  fr.  93  écrit  :  bollevart. 

2.  Saint-Remy  du  Plain,  au  Maine. 

3.  En  général,  dans  les  textes  de  cette  époque  le  mot  homhai'de 
s'applique  aux  pièces  de  gros  calibre. 

connestable,  Jehan  de  Luxembourg  son  nepveu,  mes- 
sire  Philippe  de  Harecourt  et  son  frère  le  seigneur  de 
Beausault,  nomme  messire  Jaques,  le  vidame  d'Amiens, 
le  seigneur  d'Offemont ,  le  seigneur  de  Chauny,  le 
Borgne  de  la  Heuze,  Raoul  de  Neelle,  Rolequin  filz 
dudit  vidame  d'Amiens,  le  seigneur  de  Louroy,  le 
Galois  de  Renti ,  messire  Boort  Quieret,  le  seigneur  de 
Herbausmes  \  le  seigneur  de  Sains,  et  plusieurs  autres 
notables  chevaliers  et  escuiers  jusques  au  nombre  de 
douze  cens  bacinets,  et  grant  nombre  d'archers.  Les- 
quelz  tous  ensemble  se  logèrent  en  ladicte  ville  de 
Saint-Remi  et  alèrent  oudit  chastel ,  qui  estoit  assez 
fort  et  bien  garny  de  bonnes  gens  de  guerre.  Lesquelz 
furent  de  première  venue  sommez  à  eulx  rendre  en 
l'obéissance  du  Roy,  de  laquelle  chose  ilz  furent  refu- 
sans.  Et  pour  ce ,  furent   drëcez  à  l' encontre  dudit 
chastel  aucuns  engins,  et  de  fait  fut  fort  dommagié 
par  iceulx.  Durant  lequel  temps ,  le  sire  de  Gaucourt 
et  messire  Jehan  Dreues ,  messire  Guanes  de  Garen- 
cières,  Guillaume  Batiller,  le  seigneur  d'Argillières , 
Jehan  de  Faloise  et  autres  capitaines  tenans  la  partie 
du  duc  d'Orléans  et  du  conte  d'Alençon,  se  mirent 
ensemble  avec  grant  nombre  de  combatans,  en  enten- 
cion  de  venir  combatre  ledit  connestable  et  le  prendre 
secrètement  en  son  logis  au  point  du  jour  avant  qu'il 
feust  adverti.  Et  pour  celle  entreprinse  mener  à  fin,  le 
x^  jour  de  may  se  mirent  à  chemin  et  chevauchèrent 
toute  la  nuit  et  en  conclusion  vindrent  assez  près  de 
leurs  adversaires  ,  lesquelz  aucunement  de  jour  et  de 
nuit  estoient  sur  leur  garde,  et  avoient  leurs  coureurs 

1.  Hermaumes.  »  {Suppl.  fr.  93.) 


[1412]  D'ENGUERRAN  DE  MONSTRELEï.  251 

et  espies  par  le  pays.  Entre  lesquelz  y  estoient  à  ceste 
heure  Morelet  de  Mons  ,  Galien  ,  bastard  d' Auxi ,  et 
aucuns  autres  ,  lesquelz  furent  prins  desdiz  Orléanois. 
Mais  les  autres   eschapèrent  et  vindrent,   quanque 
chevaulx  les  porent  porter,  jusques  à  leur  ost ,  crians 
à  l'arme  !  et  qu'ilz  avoient  veu  les  Orlëanois  en  grande 
ordonnance  de  bataille  et  durement  approuchans  leurs 
logis  ,  et  que  desjà  avoient  prins  Morelet  de  Mons  et 
le  bastard  d'Auxi  et  aucuns  autres.  Lesquelz  criz  oyz 
par  le  connestable   et  autres  capitaines ,  firent  .sans 
délay  armer  leurs  gens  et  pour  mieulx  en  sçavoir  la 
yérité  envoièrent  le  seigneur  de  Saint-Léger  et  le  sei- 
gneur de  Drucat,  chevaliers  très  expers  en  guerre,  pour 
adviser  et  aussi  raporter  la  vérité  de  ceste  besongne. 
Lesquelz  ne  chevauchèrent  guères  loing ,  quant  ilz  vi- 
rent venir  leursdiz  adversaires  ainsi  et  par  la  manière 
que  paravànt  leur  avoit  esté  raporté.  Si  s'en  retournè- 
rent tantost  au  logis  et  dirent  au  connestable  ce  qu'ilz 
avoient  veu  ;  lequel  faisoit  desploier  son  estandart  et 
sonner  ses  trompètes.  Si  yssi  hors  de  son  logis  avec 
une  partie  de  ses  gens  et  se  mist  en  bataille  pour  rece- 
voir ses  ennemis,  et  fist  arrester  le  surplus.  Et  là ,  lui 
estant  armé  sur  ung  cheval ,  alant  d'un  lieu  à  l'autre  , 
mist  ses  gens  en  bonne  ordonnance ,  et  les  exhorta 
bénignement  à  bien  et  hardiement  combatre  contre 
les  adversaires  du  Roy  et  de  la  couronne  de  France. 
Et  adonc ,  par  le  conseil  des  plus  sages  de  sa  compai- 
gnie  furent  mis  au  derrière  de  sa  bataille  les  charios  et 
charètes,  les  chevaulx  et  les  varlets  qui  les  gardoient. 
Et  à  chascun  costé  de  celle  bataille  furent  mis  emprès 
les  hommes  d'armes ,  les  archers  et  arbalestriers  en 
manière  de  deux  èles,  tant  et  si  loing  qu'ilz  se  povoient 

estendre.  Après  laquelle  ordonnance  ainsi  faicte  et 
qu'ilz  veoient  leurs  ennemis  venir  vers  eulx ,  furent 
faitz  nouveaulx  chevaliers,  tant  par  ledit  connestable, 
comme  par  aucuns  autres  là  estans,  c'estassavoir, 
Jehan  de  Lucembourg,  Jehan  de  Beausault,  Rolequin, 
fils  du  vidame  d'Amiens ,  Alart  de  Herbaumes ,  Le 
Brun  de  Sains,  Raoul  de  Neelle,  Raillart  d'Escaufours, 
Regnault  d'Azincourt  et  plusieurs  autres.  Et  adonques 
ledit  connestable  se  mist  à  pie  au  plus  près  de  sa  ban- 
nière ,  et  incontinent ,  lesdiz  Orlëanois ,  lesquelz  pour 
ce  temps  on  nommoit  en  commun  langage  Armignacs, 
vindrent ,  une  partie  courant  à  grant  force  tout  à  che- 
val ,  dedens  la  ville ,  cuidans  soudainement  envayr 
leursdiz  adversaires  avant  qu'ilz  en  feussent  advertis. 
Et  quant  ilz  perçurent  qu'ils  estoient  tous  ensemble  en 
ordonnance  de  bataille ,  si  se  rassemblèrent  ensemble 
et  en  faisant  grant  bruit  et  grans  criz  se  boutèrent  tous  à 
cheval  dedens  les  archers  et  arbalestriers,  et  en  occirenl 
de  première  venue  jusques  à  douze  ou  environ.  Et  les 
autres  se  mirent  oultre  ung  fosse  assez  avantageux,  et 
commencèrent  à  tirer ,  tant  de  leurs  arcs  que  de  leurs 
arbalestes  ,  assez  continuellement ,  et  tellement  se  y 
maintindrent  qu'ilz  grevèrent  très  grandement  les  Or- 
lëanois et  les  mirent  en  desroy  par  force  de  traict,  le- 
quel les  clievaulx  ne  povoient  souffrir,  et  ruèrent  jus 
plusieurs  de  leurs  maistres.  Et  adonc  le  connestable  fist 
marcher  sa  bataille  et  aler  avant  pour  assembler  à  eulz, 
et  leur  escria  à  haulte  voix  :  «  Cà  ribaudaille ,  veez 
me  cy  que  vous  querez.  Venez  à  moy.»  Lesquelz,  qui 
résister  ne  povoient,  principalement  pour  le  desroy 
de  leurs  chevaulx ,  qui  estoient  blessez  si  qu'ilz  ne  les 
povoient  conduire  ,  commencèrent  tantost  tourner  le 

dos  et  eulx  mectre  à  la  fuite.  Et  lors  ,  les  gens  d'icellui 
connestable,  tant  hommes  d'armes  comme  archers, 
en  eslevant  grans  cris  ,  commencèrent  de  toutes  pars 
à  férir  et  effondrer  en  eulx ,  et  les  navrer  et  occire 
cruelement.  Et  par  espécial,  les  dessusdiz  archers,  qui 
estoient  légèrement  armez,  les  poursuivirent  asprement 
et  en  firent  maint  mourir  à  grant  martire.  Et  là ,  en 
ce  mesme  lieu ,  auprès  de  l'assemblée  avoit  ung  vivier 
dedens  lequel  plusieurs  des  dessusdiz  [chevaulx]  tré- 
buchèrent, à  tout  leurs  maistres.  Et  lors  de  rechef  y 
eut  ung  vaillant  homme  d'armes  breton  qui  se  féry 
dedens  lesdiz  archers,  espérant  que  ses  compaignons 
le  suivissent  ;  mais  tantost  fut  tiré  jus  de  son  cheval  et 
mis  à  mort  très  cruellement.  Et  adonc  icellui  connes- 
tabble,  voiant  ses  ennemis  estre  tournez  à  déconfiture, 
fist  incontinent  plusieurs  de  ses  gens  monter  à  cheval, 
et  les  poursuivy  vigoreusement.  En  laquelle  poursuite 
en  furent  mors  et  prins  grant  nombre  ,  et  les  autres  se 
saulvèrent  en  Alencon  et  autres  lieux  et  fortresses  de 
leur  obéissance.  En  oultre ,  iceulx  retournans  de  la 
chasse  ramenèrent  bien  quatre  vingts  prisonniers  de 
leurs  adversaires  devers  ledit  connestabie.  Lequel  ilz 
trouvèrent  avec  ses  chevaliers,  où  ilz  faisoient  grant 
joye  pour  la  victoire  qu'ilz  avoient  obtenue  contre 
leurs  ennemis.  Entre  lesquelz  prisonniers  estoit  le  sei- 
gneur d'Asnières  et  messire  Jannet  de  Garpclières  \ 
filz  du  seigneur  de  Croisy,  lequel  estoit  à  ceste  be- 
songne  avec  ledit  connestabie.  Et  qviant  il  vit  son  filz 
qui  estoit  venu  contre  lui,  il  fut  esmeu  de  si  grant  ire, 
que  se  on  ne  l'eust  tenu  il  eust  tué  sondit  filz. 

1.  Jannet  de  Garencières. 

Or  est  vérité  que  ceulx  qui  estoient  venus  à  ladicte 
journée  contre  ledit  connestable,  avoient  amené  grant 
nombre  de  paysans,  en  entencion  qu'ils  deussent  ruer 
jus  leurs  adversaires.  Mais  le  contraire  leur  advint.  Car 
ilz  furent  mors,  bien  trois  cens  ou  environ,  et  en  y  eut 
de  prins,  bien  de  six  à  sept  vingts.  Et  tantost  après  se 
retrahy  ledit  connestable ,  à  tout  son  ost ,  dedens  la- 
dicte ville  de  Saint-Remy  au  Plain  ,  dont  il  s'estoit 
deslogié  le  matin.  Duquel  Saint-Remy  ceste  journée  et 
ceste  besongne  porte  le  nom  à  tousjours.  Et  là  fist 
préparer  ses  gens  afin  d'assaillir  le  cbastel.  Mais  ceulx 
qui  estoient  dedens  ,  véans  leur  secours  mis  à  descon- 
fiture ,  se  rendirent  incontinent  au  connestable  ou  nom 
du  Roy ,  lequel  ainsi  les  reçeut.  Et  les  gens  du  roy  de 
Cécile,  qui  estoient  environ  huit  cens  bacinets  d'hom- 
mes d'armes  à  Eslite*  en  la  conté  d'Alencon  ,  tantost 
qu'ilz  sceurent  les  nouvelles  que  lesdiz  Orléannois 
estoient  assemblez  pour  courir  sus  au  siège  de  Saint- 
Remi ,  ilz  constituèrent  et  ordonnèrent  quatre  vingts 
bacinetz,  et  les  envoièrent  au  connestable  audit  lieu  de 
Saint-Remi  pour  lui  faire  secours  et  aide.  Lesquelz  y 
arrivèrent  dedens  quatre  heures  après,  et  pour  la  grande 
desconfiture  et  reddicion  du  chastel ,  duquel  ilz  ne 
sçavoient  riens  ,  eurent  moult  grant  joye.  Et  puis  se 
départirent  tous  dudit  lieu,  en  délaissant  garnison  oudit 
chastel,  et  s'en  retournèrent  lesdiz  de  Cécile  devers  le 
roy  leur  seigneur,  et  le  connestable  s'en  ala  à  Belesme 
avecques  ses  gens,  c'estassavoir  le  mareschal  de  France 
et  messire  Antoine  de  Craon.  Lesquelz,  là  venus,  tan- 
tost après,  le  roy  de  Cécile ''et  toutes  ses  gens  d'armes 

i.   «  A  Leslite.  »  {Sappl.  fr.  93.) 

!2.  Notre  texte  introduit  ici  les  mots  devers  le  roy  leur  seigneur 


[1412]  D'ENGUERRAN  DE  MONSTRELEï.  255 

vindrent  hastivement  oudit  lieu  de  Belesme,  et  en  sa 
compaignie  plusieurs  archers  et  arbalestriers  et  babil- 
lemens  de  guerre ,  lesquelz  assirent  et  ordonnèrent 
leur  siège.  C'estassavoir  le  roy  de  Cécile  et  ses  gens 
ocupèrent  la  moitié  dudit  chastel,  et  ledit  connestabie 
et  ledit  mareschal  de  France  ocupèrent  l'autre  moitié 
dudit  chastel,  et  moult  fort  le  commencèrent  à  envayr 
et  assaillir  poissamment  et  incessamment.  Et  tant  y 
continuèrent  que  les  asségez,  non  puissans  résister, 
rendirent  eulx  et  ledit  chastel  au  roy  par  condicion. 
Et  puis  après  que  garnison  fut  mise  en  la  ville  et  ou 
chastel,  de  par  le  Roy,  le  connestabie  se  parti  et  s'en 
ala,  lui  et  ses  gens,  vers  Paris,  et  le  mareschal  s'en  re- 
tourna vers  Dreux ,  et  le  roy  Loys  avecques  ses  gens 
s'en  ala  devers  le  Mans  Saint  Julien  ^  pour  garder  les 
terres  de  son  pays  d'Anjou.  Lequel  connestabie  venu 
devers  le  Roy,  le  duc  d'Acquitaine  et  le  duc  de  Bour- 
gongne,  oudit  lieu  de  Paris,  fnt  grandement  par  iceulx 
festyé  et  honnouré,  tant  pour  la  victoire  qu'il  avoit  eue 
oudit  lieu  de  Saint-Remy ,  comme  pour  autres  beson- 
gnes  qu'il  avoit  achevées  honnorablement  au  voiage 
dessusdit.  Et  lui  fut  prestement  assignée  certaine  grant 
somme  de  pécune  pour  paier  ses  gens  d'armes  qui 
Vavoient  servi  ou  voiage  dessusdit,  et  avec  ce  lui  furent 
donnez  grans  dons,  tant  de  par  le  Roy,  comme  par  le 
duc  de  Bourgongne. 

Durant  lequel  temps,  Amé  de  Viry  et  le  bastard  de 
Savoye  menèrent  forte  guerre  au  duc  de  Bourbon  ou 

et  le  connétable^  mots  qui  ne  se  trouvent  pas  dans  SuppL  fr.  93 , 
et  qui  rendraient  la  phrase  inintelligible. 

1 .  Le  Mans,  dont  la  cathédrale  est  sous  l'invocation  de  saint  Ju- 
lien. Le  ms.  Suppl.  fr,  93  porte  simplement  Le  Mans. 

pays  de  Beaujolois.  Et  environ  la  my-avril  eurent  ung 
grant  rencontre  assez  près  de  Ville  franche,  et  ruèrent 
jus  deux  capitaines  du  duc  de  Bourbon  ,  c'estassavoir 
Viguier  et  Raffort  *  et  Bernardon  de  Sères  et  avecques 
eulx  huit  vingts  hommes  d'armes  ,  tant  chevaliers 
comme  escuiers  ;  et  peu  en  eschapa  qu'ilz  ne  feussent 
tous  prins  ou  mors. 

Et  d'autre  partie,  le  seigneur  de  Heilly  etEnguerran 
de  Bournonville  mectoient  en  grant  subjection  le  pays 
de  Poictou,  et  en  ces  propres  jours  destroussèrent  deux 
cens  combatans  des  gens  du  duc  de  Berry  assez  près 
de  la  ville  de  Montfaulcon^ 

En  oultre ,  le  grand  maistre  d'ostel  du  Boy,  c'estas- 
savoir  messire  Guichard  Daulphin  ,  le  maistre  des  ar- 
balestriers  de  France  et  Jehan  de  Châlon^,  à  tout  dix 
mille  chevaulx  ,  alèrent  de  par  le  Roy  mectre  le  siège 
devant  la  ville  de  Saint-Furgeau  en  Nyvernois*,  appar- 
tenant à  Jehan  ,  fils  du  duc  de  Bar.  Et  eulx  là  estans 
actendoient  de  jour  en  jour  à  estre  combattus  par  leurs 
adversaires.  Nèantmoins  après  qu'ilz  eurent  là  esté  en- 
viron douze  jours ,  et  perdu  plusieurs  de  leurs  gens, 
qui  y  furent  mors  et  navrez  ,  la  ville  se  rendi  en  leur 
obéissance ,  et  y  fut  mise  garnison  de  par  le  Roy. 

Et  pareillement  le  seigneur  de  Saint  George  et  autres 
nobles  du  pays  de  Bourgongne,  estoient  pom  lors  en 
Gascongne,  et  faisoient  guerre  au  conte  d'Armignac. 

Messire  Helion  de  Jaqueville  se  tenoit  vers  Estampes 

i.  Le  ms.  Suppl.  fr.  93  porte  «  Viguier  de  Ruffort.  » 

2.  Montfaucon,  seigneurie  du  Poitou  dans  l'élection  de  Chatel- 
lerault. 

3.  Jean  de  Châlon,  sire  d'Arlay  et  prince  d'Orange. 

4.  Le  ms.  Suppl.  fr.  93  porte  «  Saint-Fourgau  en  Yvernois.  >» 

et  conquestoit  chascun  jour  su,r  les  Orléanois,  lesquelz 
pour  ce  temps  avecques  tous  ceulx  qui  tenoient  leur 
parti,  estoient  moult  infortunez.  Car  de  tous  costez  on 
leur  faisoit  guerre.  Et  pour  y  remédier  et  avoir  aliance 
contre  leurs  adversaires ,  envoièrent ,  les  seigneurs 
dont  mencion  est  faicte,  leurs  ambaxadeurs  solemnelz 
devers  le  roy  Henry  d'Angleterre ,  [qui]  moyennant 
les  scellez  et  lectres  de  crédence  qu'ilz  avoient  portez 
des  seigneurs  de  France  qui  là  les  avoient  envolez , 
traictèrent  tant  avec  icelluy  Roy  qu'il  fut  content 
d'envoier  ausdiz  seigneurs  huit  mille  combattans,  des- 
quelz  seroient  les  chefz  son  second  filz  Thomas,  duc 
de  Clarence^  Et  pour  de  ce  avoir  seuretë  bailla  aux 
dessusdiz  ambaxadeurs  ses  lectres  seellëes  de  son 
grand  seel.  Lesquelles  ilz  apportèrent  en  France  de- 
vers lesdiz  de  Berry,  d'Orléans,  de  Bourbon  et  d'Alen- 
çon  et  autres,  lesquelz  à  leur  retour  ilz  trouvèrent  à 
Bourges  en  Berry.  Et  furent  bien  joieux  quant  ilz 
virent  le  scellé  du  roy  Henry  d'Angleterre.  Car  chas- 
cun jour  ilz  actendoient  d'en  avoir  à  faire,  par  ce 
qu'ilz  estoient  tous  acertenez  que  le  duc  de  Bour- 
gongne  amenoit  le  roy  de  France  avecques  toute  sa 
puissance  contre  eulx ,  pour  les  conquerre  et  sub- 
juguer. 

i.  Yoy.  plus  haut, p.  247. 

CHAPITRE  XG. 

Comment  le  Roy  de  France,  à  grant  puissance,  se  parti  de  Paris  pour 
aîer  à  Bourges.  Et  des  lettres  du  roy  Henry  d'Angleterre.  Et  autres 
matières. 

Or  est  vérité  qu'en  ce  temps  le  roy  Charles  de 
France ,  pour  mectre  ses  ennemis  en  obéissance ,  par 
la  déterminacion  de  son  grant  conseil,  manda  partout 
son  royaume  gens  d'armes  et  gens  de  traict  à  venir 
devers  lui  vers  Paris  et  Meleuri.  Et  avec  ce  fut  mandé 
grant  nombre  de  charroy  et  charètes.  Et  pareillement 
les  ducs  d'Acquitaine  et  de  Bourgongne  firent  très- 
grant  mandement.  Et  quant  tout  futprest  et  que  le  Roy 
se  devoit  partir  pour  aler  en  ce  voiage ,  les  Parisiens 
en  grant  quantité,  avec  ceulx  de  l'Université  de  Paris, 
alèrent  devers  lui  en  son  liostel  de  Saint  Pol,  et,  pré- 
sent son  conseil,  lui  requirent  instamment  qu'il  ne  feist 
nul  traictié  et  accord  avecques  ses  adversaires,  sans  ce 
qu'ilz  y  feussent  expressément  comprins  et  dénommez. 
Et  remonstrèrent  comment  ses  adversaires  les  avoient 
en  grant  hayne  pour  ce  qu'en  tous  temps  ilz  avoient 
tenu  son  parti  et  le  servy  contre  eulx.  Laquelle  re- 
queste  leur  fut  octroiée  par  le  Roy  et  son  conseil.  Le- 
quel roy  yssi  de  Paris  en  noble  arroy,  le  jeudi  cin- 
quièsme  jour  de  may  de  cestan,  et  s'en  alaau  gisteau 
Bois  de  Vincennes,  où  estoit  la  royne ,  sa  compaigne. 
Et  delà,  icelle  avecques  lui,  par  Corbueil  ala  à  Meleun, 
où  il  séjourna  par  aucuns  jours  en  actendant  ses  gens. 
Et  le  dimenche  ensuivant*,  se  partirent  dudit  lieu  de 

i,  Le8maii4i2. 

Paris  les  ducs  d'Acquitaine  et  de  Bourgongne  ,  et  s'en 
alèrent  à  Meleun  devers  le  Roy.  Ouquel  lieu  et  à  l'en- 
viron ,  venoient  gens  en  grant  multitude  de  plusieurs 
parties  du  royaume  de  France.  Et  le  samedi  ensui- 
vant, xxnn"  jour  dudit  moys^  de  may,  se  parti  ledit 
roy,  de  Meleun,  en  sa  compaignie  les  ducs  d'Acquitaine, 
de  Bourgongne,  de  Bar,  et  les  contes  de  Mortaigne  et 
de  Nevers  ,  avecques  plusieurs  autres  grans  seigneurs  , 
chevaliers  et  gentilz  hommes.  Et  avoit  conclud  avec 
son  grant  conseil  à  jamais  retourner  de  son  entre - 
prinse  jusques  à  ce  qu'il  auroit  mis  en  son  obéissance 
les  ducs  de  Berry,  d'Orléans  et  de  Bourbon,  et  tous  les 
autres  aliez.  Et  s*en  alèrent  à  Moret  en  GatinoiS;,  et  de 
là  à  Monstereau  où  fault  Yonne.  Ouquel  lieu  de  Mons- 
tereau ,  le  Roy  fut  blécié  en  la  jambe  de  la  roupture 
d'un  cheval  ^  Et  de  là,  s'en  ala  à  Sens  en  Bourgongne, 
où  il  séjourna  par  six  jours  pour  cause  de  ladicte  ble- 
ceure.  Et  tousjours  estoient  la  royne  et  la  duchesse 
de  Bourgongne  en  sa  compaignie  ,  lesquelles,  reçeu  le 
congié  de  leurs  seigneurs ,  retournèrent  au  Bois  de 
Vincennes.  Et  le  conte  de  Charrolois ,  seul  filz  au  duc 
de  Bourgongne  ,  par  l'ordonnance  de  son  père  s'en 
ala  demomer  à  Gand.  Et  tantost  après  la  Boy  ne  s'en 
ala  demourer  à  Meleun,  et  y  tint  son  estât. 

Durant  lequel  temps  les  Anglois  de  la  frontière  de 
Boulenois  prindrent  d'emblée  la  forteresse  de  Bane- 

1.  Il  y  a  ici  un  dix  de  trop.  Il  faut  lire  le  44,  comme  dans  le 
ms.  Suppl.  fr.  93. 

2.  C'est-à-dire  d'une  ruade,  comme  l'indique  plus  clairement  le 
ms.  Suppl,  fr.  93  :  «  Fu  bléchié  en  la  gambe  de  la  regetture  d'ung 
cheval.  »  Voy.  le  Religieux  de  Saint -Denis,  qui  parle  plus  aq 
long  de  cet  incident.  {Chron,  de  Ch.  Fl^  t.  V,  p.  G37.) 

langeen  située  entre  Ardre  et  Calais*,  laquelle  appar- 
tenoit  au  damoiseau  de  Dixemue'  en  héritage ,  non 
obstant  que  pour  lors  y  avoit  trêves  scellées  entre  les 
deux  roys.  Et  fut  commune  renommée  que  le  capi- 
taine d'icelle  fortresse  ,  nommé  Jehan  de  Stinbèque , 
la  vendi  et  en  receut  certaine  somme  d'argent  des 
Anglois.  Pour  laquelle  prinse  ,  lendemain  quant  les 
nouvelles  en  furent  espandues  par  le  pays ,  le  peuple 
tenant  la  partie  du  Roy  en  furent  fort  troublez  %  mais 
ilz  n'en  peurent  avoir  autre  chose,  et  leur  convint  sou- 
frir.  Si  demoura  ledit  capitaine  et  sa  femme  paisible- 
ment avec  iceulx  Anglois,  et  par  ainsi  fut  assez  apper- 
ceu  que  la  prinse  du  fort  avoit  esté  faicte  de  son  gré. 
Et  avec  ce ,  certains  souldoiers  qu'il  avoit  avec  lui, 
furent  détenus  et  mis  à  finance. 

En  oultre  ,  le  roy  Henry  d'Angleterre  ,  de  l'affinité 
et  aliance  de  mariage  qu'il  avoit  voulu  avoir  pour  son 
filz  aisné  avecques  la  fille  du  duc  de  Bourgongne ,  fut 
pour  ce  temps  du  tout  refroidie  par  le  moien  des  aliances 
dont  dessus  est  faicte  mencion,  qu'il  avoit  faicte  avec 
les  adversaires  dudit  duc.  Et  aux  Gantois ,  à  ceulx  de 
Bruges,  d'Ypre  et  du  Franc,  envoya  lectresen  françois 
par  ung  sien  hérault.  Desquelles  la  teneur  s'ensuit  : 

«  Henry ,  par  la  grâce  de  Dieu  roy  d'Angleterre  et 
de  France ,  seigneur  d'Yrlande.  A  honnourez  et  sages 
seigneurs,  bourgois,  eschevins  et  advouez  des  villes  de 
Gand,  de  Bruges,  d'Ypre,  et  du  territoire  du  Francq  , 
noz  très  chers  et  espéciaulx  amis  ,  salut  et  dilection. 

i .  Balinghen,  à  3  kilomètres  d'Ardres. 

2.  Dixmude. 

3.  «  En  fu  le  peuple  tenans  la  partie  des  Franchois,  fort  tour- 
blés.  >  {Suppl.  fr.  93.) 


[i4^2]  D'ENGUERRAN  DE  MONSTRELET.  i(Jl 

Très  chers  et  honnorez  seigneurs  et  amis,  il  est  venu  à 
nostre  congnoissance  par  relacion  créable  ,  comment 
soubz  umbre  de  nostre  adversaire  de  France  ,  le  duc 
de  Bourgongne ,  conte  de  Flandres ,  prent  et  veult 
prendre  son  chemin  vers  nostre  pays  d'Acquitaine , 
pour  icellui  destruire  et  gaster  et  noz  subgetz  ,  et  par 
espécial  noz  bien  chers  et  amez  cousins  les  ducs  de 
Berry,  d'Orléans  et  de  Bourbon,  les  contes  d'Alençon, 
d'Armignac  et  le  seigneur  d'Albret.  Pour  quoy  se 
vostre  seigneur  veult  persévérer  en  son  injurieux  et 
mauvais  propos,  vous  nous  vueillés  par  le  porteur  de 
ceste  certifier  par  vos  lectres  le  plus  tost  que  vous  pour- 
rez ,  se  ceulx  du  pays  de  Flandres  veulent  pour  leur 
partie  tenir  les  trêves  entre  nous  et  eulx  derrenière- 
ment  tenues  et  eues ,  sans  vous  assister  au  mauvais 
propos  de  votre  seigneur  contre  nous.  Entendans, 
honnourez  seigneurs  et  amis ,  que  ou  cas  que  vous  et 
les  communes  de  Flandres  les  vouldroient  garder  et 
tenir  ou  prouffit  du  pays  des  Flandres,  nous  entendons 
et  avons  proposé  de  faire  pareillement  pour  nostre  par 
tie.  Très  chers  et  honnorez  amis,  le  Saint-Esperit  vous 
ait  en  sa  sainte  garde.  Donné  soubz  nostre  privé  séel, 
en  nostre  palais  de  Westmoustier,  le  xvi*  jour  demay, 
XIII®  an  de  nostre  règne  \  » 

Sur  lesquelles  lectres  les  Flamens  respondirent  et 
dirent  au  porteur  que  les  trêves  dont  lesdictes  lectres 
faisoient  mencion  ne  vouloient  nullement  enfraindre , 
et  qu'au  roy  de  France,  leur  souverain  seigneur,  et  le 
duc  de  Bourgongne,  conte  de  Flandres,  serviroient  et 

1.  Pour  constater  Texactitude  de  Monstrelet ,  cf.  Rymer(t.  IV, 
part.  II,  p.  12),  où  cette  pièce  est  imprimée. 

assisteroient  comme  autrefois  avoient  fait ,  à  leur  po- 
voir.  Lesquelles  lectres  tantost  après  envoièrent  devers 
le  Roy  et  le  duc  de  Bourgongne,  qui  estoient  encores 
en  la  ville  de  Sens  en  Bourgongne. 

Esquelz  jours,  le  duc  de  Berry,  par  le  conseil  du 
conte  d'Armaignac  ,  fist  forger  monnoye  en  sa  cité  de 
Bourges  pour  paier  les  souldoiers ,  c'estassavoir  blans 
doubles  et  escuz  d'or,  assez  semblables  à  la  monnoye 
du  coing  du  Boy,  en  escripture  et  en  armes.  Dont  le 
Roy  et  son  conseil  furent  moult  desplaisans. 

CHAPITRE   XGI. 

Comment  la  ville  de  Vrevins  fut  prinse  des  Orléanoi» ,  lesquelz  peu  de 
temps  après  s'en  partirent  et  l'abandonnèrent. 

Item,  en  ces  jours  proprement,  la  ville  de  Vrevins*, 
qui  estoit  moult  forte  et  riche ,  fut  prinse  par  décep- 
cion  de  messire  Clugnet  de  Brabant ,  de  messire  Tho- 
mas de  Liersis%  du  seigneur  de  Bosqueaulx,  cheva- 
liers ,  et  aucuns  autres  gentilz  hommes  jusques  au 
nombre  de  six  cens  combatans  ou  environ,  de  diverses 
nacions ,  lesquelz  estoient  de  la  partie  des  Orléanois. 
Et  disoit-on  que  ce  fut  par  ung  boucher  et  à  son  in- 
stance, qui  avoit  este  banny  de  ladicte  ville  par  ses  dé- 
mérites et  s'estoit  mis  en  la  compaignie  dudit  messire 
Clugnet ,  duquel  boucher  la  femme  et  les  enfans  de- 
mouroient  en  ladicte  ville.  Lesquelz  sur  le  serain  et 
requoy  de  la  nuit^  s'estoient  tapis  et  mucez  emprès 

i .   FrevinSyipour  Vervins  (en  Laonnois). 

2.  «  Thumas  de  Lersies.  »  {Suppl.  fr,  93.) 

3.  (t  Sur  le  quoy  et  serain  de  la  nuit.  »  {Suppl.  fr,  93.)  Requies^ 
repos. 

une  porte.  Et  quant  le  jour  fut  esclarcy,   environ  so- 
leil levant,  que  les  guètes  et  gardes  de  nuit  sur  les 
murs  se  partirent  et  laissèrent  leurs  gardes,  et  que  la 
porte  fut  ouverte  et  le  pont  fut  avalé  %    iceulx  qui 
estoient  mucez  en  certains  lieux,  avant  que  les  gardes 
des  portes  feussent  venues,  entrèrent  ens  et  commen- 
cèrent à  envayr  ceulx  de  ladicte  ville ,  qui  riens  n'y 
pensoient ,  et  firent  sonner  leurs  trompètes  en  criant 
à  haulte  voix  :  «  Vive  le  duc  d'Orléans  !  »  Touteffois 
il  y  eut  peu  de  gens  de  ladicte  ville  prins  ,  mais  ilz  fu- 
rent tousdesrobez.  Et  estoit  lors  le  seigneur  duditlieu 
de  Vrevins  avecques  le  Roy.  Et  y  eut  prins,  tant  en 
vaisselle  comme  en  monnoie,  la  valeur  de  moult  de 
fleurins^  Lequel  avoir  fut,  par  ledit  messire  Clugnet , 
du  gré  et  consentement  de  ses  compaignons,   tous 
porté  en  Ardenne^ ,  afin  que  ceulx  du  pays  et  des 
villes  de  sa  partie  et  qui  estoient  en  son  aide,  feussent 
tous  paiez.  Et  tantost,  tous  les  voisins  d'entour,  qui 
sceurent  la  chose  et  le  fait ,   furent  moult  esbahis  et 
eurent  grant  paour.  Pour  ce  ,  vindrent  les  communes 
d'entour ,  tant  des  bonnes  villes  comme  du  pays  d'en 
viron.  Si  les  asségèrent  et  se  mirent  en  peine  de  re- 
prendre ladicte  ville.  Là  vint  aussi  le  bailli  de  Vermen- 
dois,  nommé  Le  Brun  de  Bains,  chevalier,  le  seigneur 
de  Chin,  et  plusieurs  autres  chevaliers  et  escuiers, 
bourgois  et  autres  avecques  lui,  jusques  au  nombre  de 
quatre  cens  bacinets  et  six  ou  huit  mille  piétons  de 
gens  armez  puissamment.    Ouquel  siège  vint  le  sei- 
gneur de  ladicte  ville  ,  qui  estoit  de  grant  noblesse  et 

i .  Abaissé. 

2.  Florins,  comme  au  ms.  Suppl.  fr.  93. 

3.  «  Fu  tout  porté  en  Ardenne.  »  (Ibid,) 

moult  expert  chevalier ,  tantost  qu'il  oy  nouvelles  de 
la  prinse  de  sadicte  ville.  Si  fut  tout  le  circuile  entre- 
prins  par  ceulx  de  dehors ,  et  par  grant  force  et  puis- 
sance les  commencèrent  à  guerroier.  Et  les  asségez 
ordonnèrent  leurs  défenses  sur  les  murs ,  de  dars  et 
de  saiètes  et  d'autre  trait,  en  leur  monstrant  et  faisant 
bonne  guerre  et  bonne  défense.  Et  là  en  ladicte  ville 
furent  en  cest  estât  vingt  trois  jours.  Et  tant  que  le 
vii^jour  dumoys  de  juing,  le  seigneur  de  Bosqueaulx 
Thomas  de  Hersis  et  son  filz%  chevaliers  ,  le  bastart 
d'Esne ,  et  ceulx  qui  estoient  avecques  eulx ,  considé- 
rans  que  leurs  adversaires  croissoient  de  jour  en  jour, 
et  aussi  le  dérompement  des  tours,  des  maisons  et  des 
murs,  doubtans  qu'en  la  fin  ne  feussent  prins  de  force 
et  de  leurs  ennemis  mis  à  mort,  ce  jour,  eurent  con- 
seil ensemble  pour  sçavoir  comment  ilz  se  pôurroient 
saulver.  Si  monstrèrent  grande  apparence  de  résister 
et  eulx  défendre  contre  leurs  ennemis ,  pour  mieulx 
celer  leur  entencion.  Lesquelz,  à  l'eure  que  ceulx  de 
dehors  estoient  en  leurs  tentes  et  pavillons,  et  qu'ilz 
séoient  au  disner ,  et  avoient  leurs  guectes  devant  une 
porte  tous  armez  ainsi  que  on  avoit  accoustumé,  vin- 
drent  lesdiz  asségiez  tous  armez  et  montez  sur  leurs 
chevaulx,  et  firent  ouvrir  les  portes.  Et  tous ,  excepté 
trois  qui  dormoient  ou  qui  furent  trop  négligens,  sail- 
lirent hastivement  hors  de  la  porte ,  en  férant  très  as- 
prement  leurs  chevaulx  des  espérons  ,  et  à  course  de 
chevaulx  se  boutèrent  ou  bois  le  plus  tost  qu'ils  porent. 
Ceulx  qui  tenoient  le  siège,  voians  ceste  chose,  furent 

1.  Il  est  appelé  plus  haut  Thomas  de  Liersis.  Le  ms.  Suppl. 
fr.  93  porte  :  a  Thomars  de  Liersies,  le  filz  du  seigneur  d'Esclèbes, 
chevaliers,  » 

tous  esmerveillez.  Si  boutèrent  leurs  tables  par  terre , 
montèrent  es  chevaulx  et  coururent  après  eulx.  Si  les 
suivirent  à  grant  effort  tant  qu'ilz  porent ,  et  en  prin- 
drent  jusques  à  soixante  ou  environ ,  et  les  aultres  se 
saulvèrent  par  force  de  bien  fuyr.  Et  ceulx  qui  les  cha- 
cèrent,  retournèrent ,  à  tout  leurs  prisonniers ,  puis 
entrèrent  en  ville,  où  ilz  trouvèrent  les  trois  orléanois 
dessusdiz,  avecques  aucuns  aultres  chètifz,  lesquelz  le 
bailli  de  Vermendois  fîst  mectre  en  prison.  Et  après  ce 
qu'on  eut  oye  leur  confession ,  furent  par  sentence 
dudit  bailli  dècolez.  Et  après  se  partit  de  là  ledit  bailli 
et  s'en  ala  à  Laon  ,  où  il  mena  les  autres  prisonniers 
orléanois  bien  liez  ,  pour  là  leur  faire  coper  les  testes. 
Et  le  seigneur  de  Vrevins  demoura  en  sadicte  ville ,  et 
à  son  povoir  la  fist  refaire  et  réparer.  Et  le  seigneur 
de  Chin  et  les  autres  s'en  alèrent  chascun  en  son  lieu. 
Et  dedens  brief  temps  après ,  fut  prins  le  cbastel  de 
Gersies^,  qui  estoit  moult  fort,  des  gens  messire  Clugnet 
de  Brabant,  c'estassavoir  de  messire  Symon  de  Cler- 
mont,  et  vmg  capitaine  nommé  Mulet  Dautre,  et  aucuns 
autres.  Lesquelz  le  prindrent  d'emblée,  à  ung  matin. 
Mais  tantost  ledit  bailli  de  Vermendois,  et  avecques 
lui  les  seigneurs  dessusdiz  et  grant  multitude  de  com- 
munes ,  vindrent  devant  et  le  recouvrèrent  par  force 
d'assault.  Si  furent  prins  les  dessusdiz  Simon  et  Mulet 
Daultre  et  leurs  gens,  et  menez  à  Laon,  où  ilz  eurent 
tous  les  testes  copées.  Et  après,  pour  garder  ledit  cbas- 
tel, y  fut  mise  garnison  de  par  le  Roy. 

1 .  Gercy,  à  3  kilomètres  de  Vervins. 

CHAPITRE  XCII. 

Comment  le  Roy  de  France  oy  certaines  nouvelles  que  ses  adversaires 
estoient  aliez  avecques  le  roy  d'Angleterre.  Et  comment  le  connestable 
fut  envoie  contre  eulz  ou  pays  de  Boulenois. 

En  ces  mesmes  jours,  Charles,  roy  de  France, 
estant  encores  avecques  ses  princes  à  Sens  en  Bour- 
gongne,  oy  certaines  nouvelles  que  ses  adversaires 
estoient  aliez  avecques  le  roy  d'Angleterre ,  c'estassa- 
voir  Berry,  Orléans  et  Bourbon  et  les  autres  seigneurs 
de  leur  partie,  et  que  le  roy  d'Angleterre  si  vouloit 
envoler  aucuns  de  ses  princes  en  France ,  à  tout  une 
grosse  armée  d'Anglois,  à  leur  aide,  pour  dégaster  son 
royaume,  et  que  desjà  estoient  yssus  de  Calais  et  d'au- 
tres fortresses  des  frontières  du  Boulenois,  et  commen- 
çoient  à  courir  à  Fenviron,  en  amenant  proies  et  pri- 
sonniers, et  par  espécial  sur  la  mer.  Et  en  la  ville  de 
Berch  *  boutèrent  les  feux,  en  enfraignant  les  trêves  qui 
estoient  entre  lui  et  le  roy  d'Angleterre.  Et  pour  y 
obvier  manda  hastivement  au  conte  Walerant  de 
Saint-Pol,  son  connestable,  que,  à  tous  ses  gens  et  les 
nobles  de  Picardie,  alast  sur  les  frontières  et  meist  par 
tout  bonne  garnison  de  gens  d'armes  et  de  vivres  pour 
contrester  aux  courses  et  entreprinses  d'iceulx  Angiois, 
et  que  de  ce  il  feist  bonne  diligence.  Car  le  duc  de 
Bourgongne  avoit  amené  avecques  lui  tous  les  plus 
jeunes  et  chevalereux  qu'il  avoit  peu  trouver,  par 


1.   «  Bercq.  »  [Suppl.  fr.  93.,)  Berck-sur-Mer,  à  i4  kilomètres 
de  Montreuil. 

espécial  du  pays  de  Boulenois,  de  Ternois  %  de  Pon- 
thieu  et  d'Artois,  et  y  avoit  laissé  seulement  les  anciens 
hommes  fèbles  qui  plus  ne  se  povoient  armer.  Et  est 
vérité  que  ledit  connestable,  quant  il  oy  les  nouvelles 
des  maulx  que  faisoient  les  Anglois  dessusdiz,  plus  par 
son  gré  que  par  constrainte  ne  mandement  du  Roy , 
toutes  choses  laissées  et  mises  derrière,  se  party  et 
vint  à  Paris  tantost  et  bien  hastivement ,  avec  lui  le 
Borgne  de  la  Heuse  et  autres  chevaliers ,  lesquelz  il 
laissa,  par  la  voulenté  de  ceulx  de  Paris,  afin  de  mener 
guerre  contre  ceulx  de  Dreues  %  et  puis  s'en  ala  en 
Picardie  et  à  Saint-Pol  veoir  sa  femme,  et  de  là  print 
son  chemin  à  Saint- Omer  et  puis  à  Boulongne,  en 
fournissant  et  visitant  toutes  les  frontières.  Et  tantost 
après  fut  la  terre  et  frontière  desdiz  Anglois  esmeue  et 
pleine  de  rumeur,  et  tant  qu'ilz  se  re trahirent  à  tous 
leurs  cornes  rabaissées.  Mais  dedens  brief  temps 
recommencèrent.  Et  quant  le  connestable  vid  qu'ilz 
ne  se  absentoient  de  faire  guerre,  il  eut  conseil  avec 
aucuns  chevaliers  de  ses  gens  et  antres ,  c'estassavoir 
le  seigneur  d'Offemont,  le  seigneur  de  Chaulny,  le 
seigneur  de  Haulcourt  et  plusieurs  autres  ^  Après 
lequel  conseil  il  assembla  devers  lui  moult  de  gens 
d'armes,  jusques  au  nombre  de  mil  et  six  cens  hommes. 
Lesquelz,  soubz  la  conduite  du  seigneur  de  Louroy  et 
d'un  nommé  Aliquatin  '%  un  certain  jour  sur  le  soir 

i.  Petit  pays  répondant  au  comté  de  Saint-Pol.  On  disait  Saint- 
Pol  en  Ternois, 

2.  C'est  la  vieille  forme,  Dreux  est  la  nouvelle. 

3.  Le  sire  d'Auffemont,  le  sire  de  Cauny,  le  sire  de  Louroy, 
raessire  Phelippe  de  Harcourt  et  plusieurs  autres.  »  (  SuppL 
fr.  93.) 

4.  «  Alinquetun.  »  (Ibid.) 

fîst  armer  [et]  *  devers  la  ville  et  le  chastel  de  Guines 
les  ordonna  et  disposa  aler.  Et  quant  ilz  commencè- 
rent à  approucher  la  ville ,  eulx  estans  tous  de  pie ,  le 
connestable  avoit  par  ung  autre  costé  envoyé  messire 
Jehan  de  Renti,  à  tout  quarante  bacinetz,  lequel 
scavoit  bien  les  adresses  de  ladicte  ville,  afin  de  mons- 
trer  aux  devantdiz  comment  ilz  assauldroient  icelle. 
Laquelle  estoit  adonc  close  de  bons  palis  et  de  bons 
fossez,  et  si  estoit  garnie  de  Holandois  et  autres  soul- 
doiers,  qui  y  demouroient.  Et  le  connestable,  a  tout  six 
cens  bacinetz,  passa  oultre  la  ville  pour  garder  ung 
passage  estans  entre  Calais  et  Guynes,  afin  que  les 
Anglois  dudit  Calais  oyans  faire  l'assault  ne  venissent 
grant  armée  pour  aider  aux  Guinois,  et  aussi  que  les 
Guinois  ne  peussent  passer  ne  aler  à  Calais.  Et  ainsi, 
ou  milieu  des  deux  batailles  se  mist  le  connestable,  à 
tous  ses  gens,  et  là  fut,  tant  et  si  longuement  que 
Tassault  dura.  Lesquelz  piétons  dessusdiz  et  ceulz  qui 
les  conduisoient  vindrent  tous  ensemble  au  point  du 
jour,  de  cy  à  la  ville,  bien  affaictez  d'assaillir.  Et  tant 
firent  que  par  grans  et  cruelz  assaulz  boutèrent  le  feu 
en  la  ville,  lequel  tant  qu'il  trouva  de  quoy  ne  cessa 
d'ardoir  maisons,  et  en  ardi  plus  de  soixante.  Les  habi- 
tans  d'icelle  se  défendirent  fort  et  vertueusement  con- 
tre leurs  ennemis.  Et  les  Anglois  estans  ou  chastel  de 
Guynes,  gectoient  pierres  et  traioient  d'arbalestres 
onnyement  ^  sans  point  cesser ,  et  moult  grevèrent  les 
assaillans  Finablement,  ceulx  de  ladicte  fortresse  de 
Guines  ouvrirent  une  des  portes  et  leur  bassecourt, 
par  laquelle  ceulx  de  la  ville  entrèrent  ens  et  furent 

1.  Suppl.  fr.  93. 

2.  Il  vaudrait  mieux  omnyement  [omni  modo). 

receuz,  et  par  ainsi  eschapèrent  d'être  mors.  Et  les 
assaillans,  par  le  conseil  dudit  de  Renti  et  de  leurs  con- 
ducteurs, se  retrabirent  tous  ensemble  et  retournèrent 
en  leurs  lieux ,  mais  toutefoiz  en  y  eut  moult  de  blé- 
cez  et  navrez,  et  peu  en  mourut.  Et  le  connestable,  à 
qui  iceulx  firent  sçavoir  leur  retraite,  à  tout  son  armée, 
s'en  retourna  à  Boulongne,  laissant  garnisons ,  ainsi 
que  dit  est ,  par  toutes  les  parties  et  frontières  contre 
iceulx  Anglois.  Lesquelles  garnisons  couroient  chascun 
jour  l'un  contre  l'autre. 

CHAPITRE    XGIII. 

Comment  le  Roy  mist  siège  devant  Fontenay,  et  tost  après  à  Bourges  en 
Berry.  Et  des  besongnes  qui  advinrent  en  cellui  temps. 

Item ,  après  que  le  roy  de  France  eut  séjourné  par 
aucuns  jours  en  la  ville  de  Sens  en  Bourgongne ,  et 
qu'il  eut  eu  plusieurs  grandes  délibéracions  avec  son 
grant  conseil  sur  les  afaires  de  son  royaume ,  se  partit 
de  là  et  ala  à  Aucerre,  et  de  là  à  la  Charité  sur  Loire, 
où  il  séjourna  par  cinq  jours  ,  et  après  print  son  che- 
min devers  ung  fort  chastel  nommé  Fontenay,  lequel 
les  Orléanois  tenoient.  Lesquelz,  quant  ilz  virent  la 
grant  puissance  du  Roy,  rendirent  ledit  chastel,  par 
condicion  qu'ilz  s'en  yroient  sauf  leur  corps  et  leurs 
biens.  Et  ce  pendant,  plusieurs  capitaines  qui  avoient 
tenu  les  frontières  contre  lesdiz  Orléanois,  venoient 
chascun  jour  de  divers  pays,  à  grant  puissance,  devers 
le  Roy.  Entre  lesquelz  y  vindrent  le  seigneur  de 
Heilli,  Enguerran  de  Bournonville,  Amé  de  Viri  et 
plusieurs  autres. 

Item.  Dudit  lieu  de  Fontenay,  le  Roy  ala  loger  ou 
pays  de  Berry  devant  une  ville  nommée  Dun  le  Roy  \ 
et  la  fist  asséger  tout  à  l'environ  et  moult  fort  batre 
de  ses  engins.  Durant  lequel  siège,  Hector,  bastard  de 
Bourbon,  frère  au  duc  de  Bourbon,  vint,  à  tout  trois 
cens  hommes  d'armes,  sur  aucune  compaignie  des 
gens  du  Roy  qui  aloient  à  l'estrade  ^.  Si  en  print  et 
occist  plusieurs,  et  après  s'en  retourna  hastivement  en 
la  cité  de  Bourges,  où  estoient  les  ducs  de  Berry  et  de 
Bourbon,  aux  quelz  il  raconta  son  adventure.  Et  après, 
ceulx  de  Dun  le  Roy  furent  si  contrains  par  la  force 
des  engins  du  Roy,  que  le  neuviesme  jour  dudit  siège, 
sauf  leur  corps  et  leurs  biens,  se  rendirent,  et  livrèrent 
ladicte  ville  au  Pioy,  par  telle  condicion  que  Loys  de 
Corailles,  chevalier,  naguères  séneschal  de  Boulenois 
de  par  le  duc  de  Berry,  peust  revenir,  à  tout  ses  gens 
d'armes,  devers  ledit  duc  de  Berry,  sainement  et  saul- 
vement.  Dont,  après  l'espace  de  trois  jours,  le  Roy  et 
tout  son  ost  se  partit  de  là,  délaissant  en  ladicte  ville 
messire  Gautier  de  Rupes,  chevalier  bourguignon , 
capitaine  et  garde  d'icelle.  Et  à  trois  lieues  ou  environ, 
en  une  ville  près  d'un  bois,  le  vendredi  x®  jour  de 
juing,  le  Roy  et  tout  son  exercite  se  loga.  Et  lende- 
main matin,  c'estassavoir  le  samedi  xi^  dudit  mois,  se 
parti  et  vint  devant  Bourges  la  cité^,  forte  ville  et  peu- 

1 .  Dun-le-Roy  ou  Dun-sur-Aiiron ,  à  sept  lieues  de  Bourges 
Le  Roi  y  était  le  8  juin.  Il  existe  aux  Archives  des  lettres  de  lui 
en  faveur  de  Robert,  duc  de  Bar,  datées  du  8  juin  1412.  «  Au 
camp  devant  Dun  le  Roy.  » 

2.  C'est  encore  aujourd'hui  un  mot  de  notre  vocabulaire  de 
guerre. 

3.  Le  samedi  il  juin  1412.  La  veille  on  avait  fait  à  Paris  une 
procession  solennelle  pour  le  succès  des  armes  du  roi. 

plée,  en  provisions  superhabondant ,  et  de  tous  biens 
remplie.  Laquelle  cité  souloit  estre  royale  et  chef  de 
tout  le  pays  et  règne  d'Acquitaine,  située  sur  la  rivière 
d'Ièvre,  et  parmy  une  partie  de  la  ville  cuert  un  petit 
fleuve,  qui  cuert  de  Dun  le  Roy  ^  En  laquelle  cité,  avec 
les  habitans  et  bourgois  d'icelle  ,  monstroient  et  fai- 
soient  grande  apparence  de  résister,  c'estassavoir  les 
ducs  de  Berry  et  de  Bourbon,  le  sire  d'Albreth,  le 
conte  d'Aucerre,  Jehan,  frère  au  duc  de  Bar,  et  moult 
d'autres  qui  s'estoient  fuys  et  partis  hors  de  Paris, 
l'arcevesque  de  Sens,  l'arcevesque  de  Bourges ,  les 
évesques  de  Paris  et  de  Chartres,  le  seigneur  de  Gau- 
court,  Barbazan,  le  sire  d'Ambrecicourt  et  le  Borgne 
Foucault,  avec  mil  et  cinq  cens  cuiraces  et  quatre  cens 
hommes  de  trait ,  archers  et  arbalestriers.  Lesquelz 
voians  venir  le  Boy  avec  son  exercite,  ou  quel  estoient 
selon  commune  estimacion  mieulx  de  cent  mille  che- 
vaulx,  aucuns  yssirent  de  la  ville  armez,  en  venant 
contre  eulx  en  criant  :  Fii^e  le  Rojl  et  lesdiz  de  Berry 
et  d'Orléans,  en  assaillant  terriblement  les  coureurs 
de  devant.  Et  tant  que  d'une  partie  et  d'autre  en  y  ot 
moult  de  blécez  et  tuez.  Mais  l'avantgarde  du  Roy  qui 
les  suivoit,  les  fist  tantost  rentrer  en  leur  ville,  et  eulx 
rentrez  dedens,  laissèrent  leurs  portes  ouvertes  et 
moult  courageusement  s'ordonnèrent  et  mirent  en 
défense.  Geste  avantgarde  du  Roy  menoient  et  gou- 
vernoient  le  grant  maistre  d'ostel  du  Roy,  c'estassa- 
voir  messire  Guichard  Daulphin,  les  seigneurs  de  Croy 
et  de  Heilii ,  chevaliers,  Amé  de  Viri  et  Enguerran  de 


Bourges   esl  située  entre  deux   petites  rivières  :  l'Yèvre  et 
l'Auron. 


272  CHRONIQUE  [1442] 

BournonvîUe,  escuiers.  Ausquelz  seigneurs  de   Croy 
et  de  Heilli,  les  deux  mareschaulx  de  France,  c'estas- 
savoir  messire  Bouciquault  et  le  seigneur  de  Longin  \ 
absens  et  en  autres  besongnes  commis  de  par  le  roy 
de  France,  furent  les  devantdiz  de  Croy  et  de  Heilli, 
députez  de  par  le  Roy  à  exercer  les  offices  de  mares- 
chal  de  France.   Et  l' arrière-garde  conduisoient   les 
seigneurs  d'Erlay,  c'estassavoir  messire  Jehan  de  Chaa- 
lons  ',  le  seigneur  de  Vergy,  le  mareschal  de  Bour- 
gongne  ^,  le  seigneur  de  Ronq  et  le  seigneur  de  Basse. 
Et  en  la  bataille,  estoit  le  Roy  de  France  et  avecques 
lui  estoient  les  ducs  d'Acquitaine,  de  Bourgogne  et  de 
Bar,  les  contes  de  Mortaigne  et  de  Nevers,  messire 
Guillaume  de  Mortaigne  et  grant  planté  de  chevalerie. 
Lesquelz,  tous  là  venus  en  une  plaine  assez  près  d'un 
aulnoy  *  face  à  face  de  la  cité,  furent  bien  l'espace  de 
trois  ou  quatre  heures  en  ordonnance  pour  adviser  et 
composer  les  lieux  de  leurs  logis  et  pour  deviser  et 
bailler  à  chascun  sa  place,   ainsi  comme  à  chascun 
capitaine  appartient.  Et  là,  assez  près  d'un  gibet  de  la 
cité,  furent  fais  plus  de  cinq  cens  chevaliers.  Desquelz 
et  aussi  de  plusieurs  autres  qui  n'avoient  porté  ban- 
nières, furent  moult  de  bannières  eslevées.  Et  puis 
commencèrent  à  approucher  la  ville  de  plus  près  entre 
les  marets  d'un  petit  fleuve  devantdit^  et  l'autre  ma- 
rets.   F^t  lors  commencèrent  à  tendre  leurs  tentes  et 

1 .  C'est  Louis  de  Loigny. 

2.  Jean  de  Châlon,  prince  d'Orange  et  seigneur  d'Arlay. 

3.  C'est  un  seul  et  même  personnage  :  Jean  de  Vergy,  seigneur 
de  Fouvans ,  maréchal  de  Bourgogne. 

k.  D'un  bouquet  d'aulnes. 
5.  L'Auron, 

leurs  pa veillons ,  et  firent  plusieurs  logis  es  vignes  et 
contre  les  masures  des  maisons  du  prioré  de   Saint- 
Martin  des  Champs  de  l'ordre  de  Clugny  et  d'un  pan 
de  faulxbourgs ,  lesquelz  avoient  esté  destruiz  et  déso- 
lez parceulx  de  la  ville  avant  la  venue  desdessusdiz,  et 
contre  les  arbres  et  grans  noiers  qui  là  estoient.  Et  est 
vérité  que  aucuns  pour  la  grant  soif  qu'ilz  avoient 
tirèrent  de  l'eaue  des  puys  qui  estoient  desdiz  faulx- 
bourgs, mais  quiconques  en  buvoit  ilz  mouroient  sou- 
dainement ,  jusques  à  ce  que  l'on  s'apperceut  de  la 
mauvaistié  et  fraude.  Et  adonques  fist-on  crier  à  son 
de  trompe  et  défendre  de  par  le  Roy,  qu'il  ne  feust 
homme  nul  qui  tirast  ne  beust  eaue  du  puis,  et  qvi'elle 
estoit  empoisonnée,  mais  beussent  et  usassent  de  l'eaue 
des  fontaines  et  des  ruisseaulx  courans.  Sur  quoy  leurs 
adversaires  dirent  et  affirmèrent  depuis  pour  vray  que 
esdiz  puis  avoient  gecté  une  herbe  que  on  appelloit 
selon  les  Grecs  [ysatis]  ^  et  les  Latins  gesdo  ^,  et  cela 
avoient-ilz  lait  afin  qu'ilz  en  mourussent,  et  aussi  pour 
ce  qu'ilz  ne  povoient  bonnement  passer  les  marets  ne 
lesdiz  fleuves,  pour  la  doubte  des  asségans.  Et  ores  y 
avoient  franc  aler  et  venir  ^  Et  pareillement  povoient 
aler  à  tous  chariots  et  charètes  pourveoir  leurs  vivres 
et  neccessitez  et  les  mectre  et  mener  en  leur  ville.  Dont 
lesdiz  seigneurs  et  tout  l'ost  estoient  moult  courrou- 
cez. INéantmoins  firent  tantost  ordonner  en  certains 


1.  Suppl.  fr,  93.  Le  mot  est  omis  dans  notre  texte. 

2.  Gesdo  P  Faut-il  entendre  par  là  la  guesde  ou  guède,  plante 
tinctoriale,  mais  privée  du  reste  de  propriétés  toxiques. 

3.  «  Et  aussi  pour  ce  que  ilz  ne  povoient  bonnement  passer  es 
mares  ne  es  gués  desdiz  fleuves ,  pour  la  doubte  des  asségiez  , 
lesquelz  y  avoient  franc  aler  et  venir.  »  (Var.  du  Suppl.  fr.  93.) 

II  18 

lieux  leurs  engins  et  tout  ce  qui  à  faire  assault  leur 
estoit  convenable.  Et  la  nuit  prouchaine  fichèrent 
leurs  tentes  et  fermèrent  leurs  places,  et  y  mirent  grant 
quantité  de  gens  d'armes.  Et  commença  là  une  forte 
guerre  entre  eulx  et  ceulx  de  la  ville ,  gectant  con- 
tinuellement les  ungs  contre  les  autres  de  trait,  de 
canons,  de  bricoles  ^  et  de  bonnes  arbalestes ,  et  par 
grant  effort  de  lances  et  d'espèes  se  combatoient  sou- 
vent. Et  par  espècial ,  ceulx  de  la  ville  navrèrent  et 
occirent  plusieurs  de  leurs  adversaires ,  de  canons  et 
arbalestes.  Et  souventesfois  les  injurioient  de  paroles, 
en  les  appellant  :  «  Faulx  traistres  Bourguignons,  vous 
avez  icv  amené  le  Rov  et  enclos  en  sa  tente,  comme 
non  sain  de  propos  et  de  pensée.  »  Et  appelloient  le 
duc  de  Bourgongne  faulx  homicide,  en  disant  que  se  il 
n'eust  là  esté,  ilz  eussent  ouvert  leurs  portes  au  Roy 
et  lui  eussent  fait  toute  obéissance.  Et  d'autre  part,  au 
contraire  leurs  adversaires  les  appelloient  :  Faulx  trais- 
tres, Armaignacs,  rebelles  contre  le  Hoy  leur  seigneur 
souverain.  Et  moult  d'autres  injures  et  obprobres 
disoient  les  ungs  aux  autres.  Mais  le  duc  de  Bourgogne, 
qui  souvent  les  oioit,  n'en  disoit  mot ,  ains  pensoit 
tousjours  de  les  grever.  Et  le  mercredi  xinf  jour  du 
mois  de  juing ,  furent  trêves  données  entre  lesdictes 
parties  à  la  requeste  du  duc  de  Berry.  Durant  les- 
quelles il  advint  que  aucuns  des  familiers  du  Roy , 
espris  de  trayson,  mandèrent  à  ceulx  de  la  ville  : 
«  Yssez  dehors  il  est  temps,  »  sachansce  qu'ilz  avoient 
à  faire.  Lesquelz  incontinent  entre  une  et  deux  heures 


1 .    Bricoles ,  machines  de  jet ,   du  genre  de   la  fronde ,  mais 
d'une  tout  autre  puissance. 

après  midi,  le  Roy  estant  en  sa  tente  et  aussi  les  ducs 
d'Acquitaine  et  de  Bourgogne,  qui  reposoient,  et  aussi 
la  plus  grant  partie  de  l'ost  estans  désarmez  comme 
ceulx  qui  de  riens  ne  se  doubtoient ,  yssirent  de  la 
ville  par  deux  portes  environ  cinq  cens  hommes 
d'armes  gens  d'eslite,  lesquelz  prindrent  leur  chemin 
par  les  vignes  le  plus  quoiement  et  secrètement  qu'ilz 
porent,  non  voulans  estre  apperceuz  et  qu'ilz  peussent 
venir  sur  ceulx  de  l'ost  et  leur  courir  sus,  aians  vou- 
lenté  de  prendre  le  Roy  et  son  filz  en  leurs  tentes,  et 
occire  le  duc  de  Bourgogne.  Mais  ce  qu'ilz  doubtoient  * 
advint.  Car  deux  paiges  au  seigneur  de  Croy,  qui  lors 
menoient  deux  coursiers  rafreschir ,  en  les  abeuvrant 
apperceurent  les  dessusdiz,  lesquelz  soudainement 
tirèrent  leur  frain  et  s'en  coururent  le  plus  vistement 
qu'ilz  porent  devers  l'ost  crians  :  «  à  l'arme  !  veez  cy 
nos  ennemis  qui  viennent  et  saillent  hors  de  la  ville,  » 
et  tant  que  leurs  voix  furent  oyes.  Et  tantost  chascun 
sailli  hors  de  sa  tente  et  de  son  logis,  et  incontinent 
s'armèrent.  Si  accoururent  ceulx  de  l'avangarde  à 
rencontre  d'eulx  et  tant,  qu'ilz  vindrent  l'un  contre 
l'autre  commençans  à  férir  de  lances  et  de  glaives. 
Mais  les  asségez  sans  délay  furent  tellement  oppressez 
de  leurs  adversaires,  lesquelz  acouroient  de  toutes 
pars  en  grant  nombre,  que  plus  ne  porent  tenir  place. 
Et  prestement  en  eut  bien  six  vingts  mors  et  quarante 
prins  ou  environ,  et  les  autres  commencèrent  à  fouir 
et  à  reculer.  Et  rentrèrent  en  leur  ville  à  grant 
exploict,  le  seigneur  de  Gaucourt  ou  front  devant  ^  Et 


1.  Suppl.  fr.  93.  Notre  texte  met  :  douhtèrent. 

2.  C'est-à-dire  que  les  assiégés  eurent  à  livrer  un   vif  cora- 

entre  les  mors  y  estoit  Guillaume  Batillier,  lequel  na- 
guères  avoit  esté  prins  à  Saint  Cloud  et  délivre  à  Guil- 
laume de  Chaalons.  Lesquelz  \  après  ce  qu'ilz  furent 
despoullez,  furent  gectez  en  ung  des  puis  qu'on  disoit 
avoir  esté  empoisonnez,  et  là  eurent  leur  sépulture  et 
cimetière.  Et  entre  les  autres  qui  furent  prins ,  y 
estoit  le  grant  maistre  d'ostel  du  duc  de  Berry,  et 
avecques  lui  ung  escuier  du  seigneur  d'Albret,  et  le 
principal  queux  dudit  d'Albreth  qui  avoit  nom  Gus- 
tart.  Lequel  dist  en  la  présence  de  plusieurs,  qu'il 
diroit  et  nommeroit  les  faulx  traistres  qui  à  celle  heure 
leur  avoient  fait  faire  celle  entreprinse,  A  laquelle 
accusacion  furent  prins,  lendemain ,  maistre  Geoffroy 
de  Buillon,  secrétaire  du  duc  d'Acquitaine  et  de  la 
famille  du  seigneur  de  Boissay,  premier  maistre  d'ostel 
du  Boy  ;  après,  ung  nommé  Giles  de  Torcy,  escuier, 
natif  de  Beauvais,  son  varlet,  et  Enguerran  de  Fèvre, 
escuier,  qui  estoit  Normant  de  nacion.  Lesquelz  pour 
ceste  cause  furent  décolez  devant  la  tente  du  Boy  '\ 
Et  ledit  seigneur  de  Boissay,  par  soupeçon  fut  mis  pri- 
sonnier, et  fut  présent  à  décoler  les  dessusdiz.  Or  est 
vérité  que  aucuns  des  gens  du  Boy  et  qui  estoient  en 
son  ost,  pour  faire  et  donner  aide  aux  asségez,  ung 
certain  jour,  c'estassavoir  aucuns  Anglois  et  François, 


bat  pour  rentrer  dans  leurs  murs,  pendant  que  Gaucourt  faisait 
face  aux  assiégeants. 

1.  Les  morts. 

2.  «  Aussi  y  en  eut-il  d'autres,  qui  faisoient  sçavoir  dedans  la 
place  tout  ce  qu'ils  pouvoient  sçavoir  de  l'ost  du  Roy.  Et  se  nom- 
moient  Gilles  de  Soisy,  Enguerran  de  Senne ,  et  maistre  Geoffroy 
de  Buyllon,  secrétaire  du  Roy,  lesquels  furent  pris  et  confessèrent 
le  c^s,  par  quoy  eurent  les  testes  couppées.  »  (Juv.,  p.  241 .) 

lesquelz  estoient  soubz  Ame  de  Viri,  jusques  au  nombre 
de  trois  cens,  dont  les  deux  cens  se  partirent  pour 
eulx  en  aler  et  entrèrent  dedens  la  cité.  Mais  ains 
qu'ilz  sceussent  ou  peussent  tous  entrer  dedens  la 
porte ,  furent  si  roidement  poursuys  de  ceulx  de  Tost 
que  plusieurs  en  furent  mors  de  lances,  d'espées  et  de 
traict.  Et  aussi  la  moitié  de  la  garnison  de  Gien  sur 
Loire,  qui  estoient  environ  quatre  cens  cuiraces,  le 
samedi  xix^  jour  du  moys  de  juing,  bien  matin ,  sem- 
blablement  entrèrent  dans  la  cité.  Mais  avant  que  tous 
y  peussent  estre  receus,  aucuns  de  ceulx  de  l'ost,  des- 
quelz  ilz  furent  apperceuz,  les  assaillirent  et  envayrent 
terriblement,  et  tant  qu'ilz  en  occirent  bien  de  cent  à 


six  vmo;ts. 


En  oultre  le  Roy  estant  à  son  siège  devant  Bourges, 
comme  dit  est,  les  varlets  et  fouragers  de  son  ost,  les- 
quelz de  jour  en  jour  quér oient  vivres  pour  leurs  che- 
vaulx,  par  les  agais  de  leurs  ennemis  estoient  souvent 
poursuys,  prins  et  emmenez,  et  aucuns  laissez  pour 
mors,  et  leurs  cbevaulx  perdus ,  pour  tant  qu'il  leur 
faloit  aler  querre  lesdiz  vivres  six  ou  huit  lieues  loing. 
Par  quoy  ilz  eurent  moult  de  disète  oudit  ost,  et  aussi 
pour  ce  que  les  charues  et  cbarètes  qui  venoient  de 
France  et  de  Bourgongne ,  les  souldoiers  des  asségez 
et  leurs  complices,  c'estassavoir  ceulx  de  Saint-Cé- 
saire  *  et  d'autres  pays  qui  n'estoient  mie  de  l'obéis- 
sance du  Roy,  quant  ilz  venoient  ou  povoient  destrous- 
ser les  dessusdiz,  prenoient  toutes  leurs  vivres  et 
provisions  et  les  convertissoient  à  leur  usage.  Dont 
grant  famine  advint  soudainement  en  l'ost  du  Roy,  et 

1.  Sancerre  (Sacrum  Ceesaris), 

tellement  que  plusieurs  en  soustindrent  grant  povreté 
et  feblesse  de  cuer,  pour  la  défaulte  de  pain.  Mais  ce 
ne  dura  point  longuement  en  tel  point.  Car  au  pour- 
chas  de  messire  Guischard  Daulphin,  la  ville  et  le 
chastel  de  Saint-Césaire,  qui  plus  malement  leur  nui- 
soit,  ung  certain  jour  lesdiz  souldoiers  yssus  et  portans 
vivres  à  ceulx  de  la  cité  de  Bourges,  furent  rencontrez 
et  se  rendirent  au  Roy.  Et  par  ainsi  de  la  soufretë  et 
mésaise  qu  ilz  avoient  souffert  furent  relevez  compè- 
temment  et  rassasiez  par  les  dessusdiz.  En  la  fin  du 
mois  de  juing,  ung  jour  après  soleil  couchant,  yssirent 
de  ladicte  cité  de  Bourges  quatre  cens  hommes  d'armes 
ou  environ,  lesquelz  avoient  esté  induis  ou  advertis 
par  les  prisonniers  qu'ils  avoient,  que  le  prévost  de 
Famiral  de  France  et  le  vidame  d'Amiens  venoient  au 
siège  devers  le  Boy,  et  amenoient  de  Paris  grant  planté 
de  finances  pour  paier  les  souldoiers  du  siège.  Pour 
quoy,  iceulx  chevauchans  se  mirent  es  bois  en  certains 
passages  par  où  iceulx  dévoient  passer,  afin  que  telle- 
ment les  peussent  envayr  et  courir  sus,  qu'ilz  les  peus- 
sent  destrousser  de  ce  qu'ilz  menoient.  Laquelle  chose 
vint  à  la  congnoissance  du  seigneur  de  Bonq,  par  ses 
gens  et  guètes  qui  les  avoient  veuz  yssir,  lequel  ap- 
pella  tantost  le  duc  de  Lorraine  et  le  seigneur  de  Heilli, 
et,  à  tout  cinq  cens  hommes  d'armes  ou  environ,  ainsi 
comme  ilz  se  aloient  en  fourrage,  se  partirent  de  l'ost 
et  par  dessus  ung  vielz  pont,  lequel  ilz  refirent  le 
mieulx  qu'ilz  porent,  passèrent  l'eaue  et  se  logèrent 
quoyement  en  ung  village,  et  celle  nuit  envoièrent 
leurs  espies  pour  savoir  la  contenance  de  leurs  enne- 
mis. Et  tant  firent  que  fmablement  les  trouvèrent  où 
iiz  actendoient  sans  déiay   lesdictes  finances,   qu'ilz 

cuidoient  prendre  et  desrober.  Mais  eulx  mesmes 
furent  prins.  Car  tantost  et  incontinent  que  les  dessus- 
diz  sceurent  où  ilz  estoient,  les  \indrent  envayr  et 
courir  sus,  et  là  furent  tantost  vaincus.  Si  en  y  eut  plu- 
sieurs prins  et  mors  et  les  autres  qui  porent  eschaper 
s'en  tournèrent  en  fuite  et  se  saulvèrent.  Entre  les- 
quelz  fut  prins  ung  gentil  homme  d'armes  nommé 
Guischardon  de  Sere.  Et  ce  fait,  ledit  duc  de  Lorraine 
et  lesdiz  seigneurs  de  Ronc  et  de  Heilli ,  à  tous  leurs 
prisonniers,  s'en  retournèrent  en  l'ost  du  Roy,  joyeulx 
de  leur  victoire.  Pour  laquelle  aventure  et  aussi  pour 
plusieurs  autres  assez  pareilles,  le  duc  de  Berry  et  ceulx 
qui  estoient  avecques  lui  dedens  sa  cite  de  Bourges , 
furent  très  dolens  et  courroucez,  tant  pour  ce,  comme 
pour  le  dèsolacion  de  sa  cite  et  de  son  pays  et  pour  la 
destruction  de  ses  chevaliers  et  escuiers ,  qu'il  veoit 
estre  mors  et  navrez  chascun  jour.  INéantmoins  de 
toute  sa  puissance  mist  son  affection  de  soy  défendre 
contre  tous  ceulx  c[ui  nuire  lui  vouloient.  Et  advenoit 
très  souvent  que  ses  gens  portoient  grant  dommage  à 
ceulx  de  l'ost. 

Et  pendant  que  ces  besongnes  se  faisoient,  messire 
Philebert  de  Lignach*,  grant  maistre  de  Rodes,  qui 
estoit  en  la  compaignie  du  Roy ,  s'emploia  par  plu- 
sieurs et  diverses  foiz  à  inciter  les  deux  parties  adverses 
à  estre  d'accord  et  faire  paix  l'un  avec  l'autre.  Et 
entretant  vint  audit  siège  le  mareschal  de  Savoye ,  et 
avecques  lui  aucuns  chevaliers  et  escuiers  dudit  pays, 
lesquelz  furent  là  envoiez  de  par  leur  seigneur  le  conte 
de  Savoye  devers  les  deux  parties,  afin   de  traicter 

1 .  Philibert  de  Naillac. 


280  CHRONIQUE  [1412] 

qu'ils  feissent  paix  ensemble.  Lequel  mareschal  et 
ceulx  qui  avec  lui  estoient  venus,  se  joignirent  avec 
ledit  maistre  de  Rodes,  et  firent  grandes  diligences 
d'aler  d'un  costé  et  d'autre,  tout  par  le  consentement 
du  Roy,  et  par  espëcial  devers  le  duc  d'Acquitaine  qui 
prësidoit  et  estoit  lieutenant  du  Roy,  avecques  les- 
quelz  furent  ordonnez  le  maistre  des  arbalestriers  de 
France,  le  sënesclial  de  Haynau,  le  seigneur  de  Gau- 
court,  le  seigneur  de  Tignonville,  le  seigneur  d'Am- 
brecicourt,  le  seigneur  de  Barbasan,  et  autres  avecques 
eulx.  Lesquelles  deux  parties  entendirent  diligemment 
à  mener  leurs  traictiez  à  fin  et  conclusion.  Et  pour  y 
parvenir  furent  par  plusieurs  foiz  devers  les  princes 
d'un  costé  et  d'autre.  Mais  à  brief  dire  il  ne  fiit  point 
en  eulx  de  les  avoir  conclud  si  hastivement.  Car  une 
chascune  partie  se  disoit  grandement  estre  intéressée. 
Et  entre  les  autres  choses  estoit  fort  ramenteu  ce  que 
les  asségez  avoient  envoyé  leurs  gens  sur  l'ost  du  Roy 
à  main  armée,  pour  leur  courir  sus  durans  les  trêves 
dont  paravant  est  faicte  mencion.  Et  par  ainsi,  pour 
plusieurs  raisons  se  atargèrent  aucunement  lesdiz 
traictiez. 

CHAPITRE  XGIV. 

Comment  le  roy  Charles  de  France  se  desloga  et  ala  à  l'autre  costé  de 
la  ville  de  Bourges  à  tout  sa  puissance,  où  se  firent  les  traictiez  d'entre 
les  deux  parties. 

En  après  est  vérité  que  quant  le  Roy  et  tout  son  ost 
eurent  sis  environ  ung  moys  devant  la  cité  de  Bourges, 
du  costé  de  la  Charité  sur  Loire,  voyans  que  ladicte 
cité  ne  povoient  bonnement  dommager,  et  aussi  que 

ceiilx  de  ladicte  ville  estoient  chascun  jour  par  l'autre 
costé  rafreschis  et  bien  pourveuz  de  vivres  et  autres 
leurs  neccessitez,  se  desloga  d'ilec  et  fist  bouter  les 
feux  par  tous  les  logis.  Si  s'en  ala  loger  à  la  dextre 
partie  de  la  cité ,  à  quatre  lieues  ou  environ  sur  la 
rivière  assez  près  de  Yèvre  le  Chastel.  Et  pour  ce , 
ceulx  de  la  ville  voians  leurs  ennemis  ainsi  desloger 
soudainement,  cuidèrent  qu'ilz  s'en  fuissent  et  retour- 
nassent en  France  pour  la  doubte  des  Anglois,  lesquelz 
leur  avoient  promis  confort  et  aide;  si  en  avoient 
grant  joye.  Si  en  y  eut  plusieurs  yssans  d'icelle  ville 
en  entencion  de  gaigner  et  prendre  aucuns  de  l'ost  du 
Roy,  et  par  espècial  y  saillirent  moult  des  paysans. 
Mais  il  advint  autrement  qu'ilz  ne  pensoient.  Car  En- 
guerrant  de  Bournonville  *  demourèrent  derrière  em- 
buschez,  à  tous  quatre  cens  hommes  d'armes,  et  quant 
ilz  virent  leur  point,  ilz  fërirent  en  eulx  et  en  prindrent 
et  occirent  plusieurs,  et  après  s'en  retournèrent  en  l'ost 
du  Roy.  Et  lendemain,  le  Roy,  à  tout  son  ost,  passa 
la  rivière  pour  aler  devers  Bourges  par  l'autre  costé 
vers  Orléans ,  à  fin ,  comme  ilz  avoient  fait  à  l'autre 
costé ,  [  qu'ilz  ]  gastassent  et  destruisissent  tous  les 
vivres  du  pays  à  l'environ.  Et  quant  ceulx  de  la  cité 
perceurent  qu'ilz  passoient  l'eaue ,  tantost  et  hastive- 
ment  boulèrent  les  feux  es  faulxbourgs,  qui  estoient 
moult  beaulx,  afin  que  leurs  ennemis  ne  se  y  logassent, 
et  si  furent  arses  aucunes  églises  qui  là  estoient ,  dont 
ce  fut  pitié.  En  oultre  le  Roy  là  venu  et  son  ost ,  se 
logèrent  tout  environ  de  la  ville  et  firent  leur  ordon- 

4.  Ajoutez:  et  aultres  cappitaines ,  comme  dans  le  ms,  Suppî, 
fr.  93. 

nance.  Si  assirent  leurs  engins,  canons ,  bombardes  et 
aussi  pierres*,  es  lieux  plus  convenables  pour  plus 
grever  ladicte  ville.  Et  les  asségez  pareillement  advi- 
sèrent  toutes  les  voies  et  manières  comment  ilz  pour- 
roient  grever  leurs  ennemis  par  leur  traict  et  canons 
et  habillemens  de  guerre.  Les  seigneurs  qui  dedens 
estoient  asségez  estoient  de  cuer  tristes  et  dolens,  pour 
les  innumérables  dommages  et  démolicions  de  ladicte 
ville  et  cité.  Toutesfbiz  le  duc  d'Acquitaine ,  filz  et 
lieutenant  du  Roy,  par  l'induction  d'aucuns ,  aiant  en 
sa  mémoire  et  considéracion  la  désolacion  de  si  noble 
cité  et  qui  estoit  la  supellative  de  toute  la  région 
d'Auvergne  et  de  Berry,  de  laquelle  il  devoit  estre  hoir, 
et  que  ce  lui  pourroit  redonder  à  grant  dommage,  fist 
commandement  et  défense  aux  cannoniers  et  à  ceulx 
qui  se  mesloient  de  gecter  pierres  et  de  telz  engins 
gouverner,  qu'ilz  n'en  gectassent  plus  contre  ladicte 
cité,  sur  peine  de  perdre  la  teste.  Dont  le  duc  de  Bour- 
gongne,  qui  s'esforçoit  de  grever  icelle  et  ceulx  de 
dedens ,  fut  moult  esmerveillé  ,  et  eut  grant  souspeçon 
que  le  duc  d'Acquitaine  n'eust  sa  pensée  changée  et 
qu'il  ne  feust  meu  de  pitié  contre  ses  adversaires.  Et 
tant  que  entre  les  besongnes  sur  la  matière  dicte  et 
proférée  entre  eulx  deux,  le  duc  d'Acquitaine  son 
gendre  lui  dist  absolutement ,  qu'il  feroit  finer  la 
guerre.  Adonc  ledit  duc  de  Bourgongne  lui  pria  que  se 
il  vouloit  ce  faire ,  au  moins  feist  selon  la  conclusion 
du  conseil  du  Roy  qui  âvoit  esté  faict  à  Paris  derre- 
nièrement,   c'estassavoir  que   se  en  humilité   ne  se 

1 .  Lisez  perriers ,   c'est-à-dire  pierriers ,  comme  dans  le  ms. 
Siippl.  fr.  93. 

verioient  rendre  et  soubmectre  à  sa  voulentë ,  il  ne  les 
recevroit  pas,  et  néantmoins  quelque  chose  qu'il  lui 
requeist,  il  ne  lui  \ouloit  requérir  chose  qui  feust  à 
son  deshonneur.  A  quoy  le  duc  d'Acquitaine  répliqua 
et  dist,  que  voirement  la  guerre  avoit  trop  duré  et  que 
ce  estoit  et  avoit  esté  ou  préjudice  du  royaume  et  du 
Roy  son  père,  et  qu'à  lui  mesmes  povoit  redonder,  et 
aussi  ceulx  contre  qui  ladicte  guerre  se  faisoit  estoient 
ses  oncles ,  cousins  germains  et  prouchains  de  son 
sang,  dont  il  povoit  estre  grandement  servy  et  accom- 
paigné  en  tous  ses  afaires,  mais  bien  Youloit  qu'ilz 
venissent  à  l'obéissance  du  Roy  son  seigneur  et  père , 
ainsi  que  autrefois  au  partement  de  Paris  avoit  esté 
pourparlé.  Après  lesquelles  paroles  et  plusieurs  autres, 
ledit  duc  de  Bourgogne  se  commença  fort  à  humilier 
envers  ledit  duc  d'Acquitaine ,  et  apperçut  assez  que 
par  aucuns  grans  seigneurs  il  avoit  esté  instruit  es 
besongnes  dessusdictes,  et  entre  les  autres  choses  se 
doubta  fort  et  eut  grant  suspicion  sur  le  duc  de  Bar, 
et  depuis  certain  temps  après  monstra  assez  clèrement 
qu'il  n'estoit  point  bien  content  de  lui.  Toutesfoiz  il 
dist  là  au  duc  d'Acquitaine,  qu'il  estoit  bien  content 
que  les  traictiez  se  poursuissent  selon  son  plaisir,  à 
l'onneur  du  Roy  et  de  lui.  Adonc  fut-il  ordonné  à 
ceulx  qui  autrefoiz  s'en  estoient  entremis,  qu  ilz  pour- 
suissent leur  matière.  Lesquelz  le  firent  voulentiers. 
Et  quant  ilz  orent  mis  par  escript  les  demandes  et 
responses  des  deux  parties,  iceulx  médiateurs  et  ap- 
poincteurs  firent  requeste  aux  princes,  que  le  duc  de 
Berry  et  le  duc  de  Bourgongne  peussent  convenir  en- 
semble et  eulx  entremectre  de  traicter  la  paix .  Laquelle 
requeste  fut  accordée  de  par  le  Roy  et  son  filz  le  duc 

d'Acquitaine,  et  aussi  de  l'autre  partie.  Et  ainsi  con- 
vindrent  ensemble  Toncle  et  le  parrain,  et  le  nepveu  et 
filleul.  Et  fut  la  place  eslevé  en  ung  maretz  qui  estoit 
assez  seur,  car  cbascun  n'avoit  pas  grant  fiance  en  sa 
partie  et  pour  ce  avoit  esté  le  lieu  ordonné  et  advisé 
par  les  parties  en  ladicte  place.  Ouquel  lieu  estoient 
f'aictes  barrières  toutes  propices,  sur  lesquelles  les 
ducs  de  Berry  et  de  Bourgongne  eulx  là  venus,  se 
apuièrent  l'un  contre  l'autre  et  cbascun  son  conseil 
derrière  lui,  aux  quelz  ilz  avoient  aucunes  foiz  recours 
en  leurs  traictiez  et  responses  en  leurs  articles.  Et,  à 
cautelie,  avoient  aussi  cbascun  son  assemblée  de  gens 
d'armes  en  certains  lieux  assez  près  d'eulx ,  sans  ce 
qu'ilz  peussent  riens  oyr  de  leurs  consaulx.  Et  estoient 
tous  deux  armez  très  bien  et  bel.  Et  avoit  le  duc  de 
Berry,  non  obstant  qu'il  feust  aagé  de  plus  de  soixante 
dix  ans,  espée,  dague  et  bacbe  d'armes,  capeline 
d'acier  en  la  teste ,  et  ung  fermeillet  ^  moult  ricbe  ou 
front  devant ,  et  dessus  ses  armeures  une  jaquette  de 
pourpre  et  la  bende  ^  au  travers  toute  semée  de  mar- 
guerites. Et  environ  deux  beures  après  qu'ilz  eurent 
esté  ensemble,  ledit  duc  de  Berry  dist  au  duc  de  Bour- 
gongne par  manière  de  ramposne  ^  :  «  Beau  nepveu  et 
beau  filleul,  quant  beau  frère  vostre  père  vivoit ,  il  ne 
falloit  point  de  barrière  entre  nous  deux,  nous  estions 
bien  d'accord  moy  et  lui.  »  A  quoy  ledit  duc  de  Bour- 

1.  Fermeillet ,  petit  fermail.  On  entendait  par  ce  mot  tout  ce 
qui  ferme  ^  agrafe  ou  retient  quelque  chose. 

2.  La  bende  au  traders.  C'est  la  bande  d'étoffe  adoptée  par  les 
Armagnacs  comme  signe  de  ralliement.  De  là  vient  que  l'auteur  du 
Journal  d'un  bourgeois  de  Paris  les  appelle  communément  les  bandés» 

3.  Ramposne  y  YdiiWeYÏe. 

gongne  respondi  :  «  Monseigneur,  ce  n'est  point  par 
moy.  »  Et  lors  ledit  duc  de  Berry  remonta  sur  son 
cheval  et  s'en  retourna  à  sa  cité  avecques  ses  gens.  Et 
le  duc  de  Bourgogne  pareillement  retourna  avecques 
ses  gens  en  Post.  Et  disoient  communément  les  cheva- 
liers et  autres  estans  en  la  compaignie  dudit  duc  de 
Bourgongne,  que  les  gens  du  duc  de  Berry  en  com- 
munes devises  disoient  qu'ilz  n'avoient  point  esté  re- 
belles ne  désobéissans  au  Boy,  et  qu'il  y  avoit  long 
temps  qu'il  n'avoit  esté  en  santé,  par  quoy  il  leur 
deust  riens  commander,  et  que  s'il  eust  esté  bien  dis- 
posé, il  estoit  tout  cler  qu'il  n'eust  point  laissé  la  mort 
de  son  frère  impugnie  et  n'eust  point  amené  avecques 
lui  le  tueur  impugny.  Et  quant  est  aux  amendes  pour 
avoir  bouté  les  feux  et  prins  les  fortresses,  villes  et 
chasteaulx  et  les  avoir  despoullées  et  robées  comme 
Saint-Denis,  Boye  et  plusieurs  aulres  ou  royaume, 
respondoient  que  actendu  que  leurs  seigneurs  du  sang 
royal  povoient  aler  franchement  et  libéralement  par 
les  villes  dudit  royaume  et  mener  leurs  gens  d'armes 
pour  le  fait  de  leur  guerre  particulière ,  laquelle  ilz 
faisoient  à  bonne  et  juste  cause  contre  le  duc  de  Bour- 
gogne, disans  qu'en  ce  faisant  n'ont  point  forfait  ne 
offensé  envers  le  Boy  ;  mais ,  en  tant  qu'ilz  avoient 
tenu  la  cité  de  Bourges  close  contre  lui,  tenoient  avoir 
mesprins,  pour  ce  qu'il  y  estoit  en  personne,  et  de  ce, 
le  traictié  fait,  lui  prieroient  mercy  et  lui  rendroient 
les  clefz. 

Et  est  vérité  que  le  mercredi  ensuivant  lesdiz  ducs, 
avecques  leurs  traicteurs,  convindrent  aux  barrières 
devant  la  porte  de  la  cité  et  tindrent  leur  parlement  et 
conseil.  Lequel  fini  et  conclud,  prindrent  le  vin  en- 

semble  et  puis  se  départirent  l'un  de  l'autre  très  joieu- 
sement.  Et  le  jeudi  s'assemblèrent  tous  les  chevaliers 
et  nobles  de  l'ost  du  Roy  devant  le  duc  d'Acquitaine 
tenant  le  lieu  et  Testât  de  son  père,  et  avec  lui  estoient 
en  sa  compaignie  les  ducs  de  Bourgongne ,  de  Bar  et 
de  Lorraine  ^t  plusieurs  autres  grans  seigneurs.  Et 
lors  le  chancellier  d'Acquitaine,  c'estassavoir  messire 
Jehan  de  Neelle,  chevalier,  licencié  en  lois,  qui  avoit 
moult  belle  faconde,  très  notablement  dist  et  récita 
les  excès  et  rebellions  faiz  par  Jehan  de  Berry,  Charles 
d'Orléans,  Jehan  de  Bourbon,  Jehan  d'Alençon,  Ber- 
nard d'Armignac,  Charles  de  Labreth  et  leurs  com- 
plices. Et  aussi  dist  comment  ilz  estoient  aliez  aux 
Anglois  adversaires  du  Boy,  et  comment  ils  avoient 
destruit  le  royaume;  faisant  de  ce  et  de  plusieurs 
autres  choses  ung  long  sermon.  Et  tant  que  au  derre- 
nier,  commanda  de  par  le  Roy  et  son  filz  le  duc  d'Ac- 
quitaine que  chascun  deist  tantost  et  promptement  ce 
qui  leur  en  sembloit  bon  à  faire ,  ou  la  paix  ou  la 
guerre.  Dont  plusieurs  respondirent  qu'il  valoit  mieulx 
que  la  paix  feust  entre  les  seigneurs  et  qu'il z  feussent 
remis  et  réduis  en  la  grâce  du  Roy  que  autrement  ;  ou 
casque  elle  seroit  ferme.  Et  aucuns  dirent  autrement. 
Et  ainsi  hna  ledit  conseil.  Dont  il  y  eut  grant  murmure. 
Or  est  vérité  qu'il  faisoit  lors  très  grant  chaleur  et 
moult  estoient  ceulx  de  l'ost  malades  et  tant  que  plu- 
sieurs s'en  partirent  sans  prendre  congié,  oyans  de 
jour  en  jour  que  leurs  compaignons  se  mouroient.  Et 
par  espécial  y  moururent  grant  planté  de  clievaulx, 
dont  lost  estoit  moult  fort  empulcnty  \ 

i.  Infecté. 

CHAPITRE  XGY. 

Comment  les  seigneurs  de  la  cité  de  Bourges  alèrent  devers  le  Roy  et  le 
duc  d'Acquitaine ,  et  fut  alors  la  paix  faicte  et  accordée  entre  les 
seigneurs. 

Le  vendredi  xy^  jour  du  mois  de  juillet  les  beson- 
gnes  conclûtes  ou  assez  près,  les  dessusdiz  seigneurs, 
c'estassavoir  les  ducs  de  Berry  et  de  Bourbon ,  le  sei- 
gneur de  Labretb,  le  conte  d'Eu  et  messire  Jeban  de 
Bar,  frère  au  duc  de  Bar,  accompaignez  de  plusieurs 
cbevaliers  et  escuiers  portans  leurs  bendes,  yssirent  de 
la  cité  de  Bourges  et  vindrent  en  Fost  du  Roy  et  en  la 
tente  du  duc  d'Acquitaine,  en  laquelle  estoient  avecques 
lui  les  ducs  de  Bourgongne  et  de  Bar,  avec  plusieurs 
autres  barons,  nobles  et  gentilzbommes,  cbevaliers  et 
escuiers,  le  Roy  estant  malade  en  sa  manière  acous- 
tumee  ;  et  là  fut  le  traictié  accorde,  et  s'entrebaisèrent. 
Et  quant  le  duc  de  Berry  baisa  son  nepveu  le  duc 
d'Acquitaine,  les  lermes  lui  clieurent  des  yeulx. 

Lequel  traictié  entre  les  autres  cboses  contenoit,  que 
le  traictié  qui  avoit  esté  fait  à  Chartres  de  par  le  Roy 
et  son  conseil  entre  Charles  duc  d'Orléans  et  ses  frères 
pour  la  mort  de  feu  Loys  duc  d'Orléans  leur  père 
d'une  part,  et  Jeban  duc  de  Bourgongne  pour  la  mort 
dessusdicte  d'autre  part,  se  tiendra  perpétuellement, 
et  si  s'entretiendront  les  mariages  autre  foiz  devisez 
entre  ledit  d'Orléans  et  la  fille  audit  duc  de  Bourgo- 
gne. En  oultre  ledit  duc  de  Berry,  avecques  les  autres 
seigneurs  de  son  parti,  rendra  en  l'obéissance  du  Roy 
toutes  les  villes  et  chaste  aulx  partout  là  où  le  Roy  les 
vouldra  prendre  et  avoir,  et  lui  priera  qu'il  lui  vueille 

remectre  et  pardonner  s'il  ne  lui  a  tost  rendue  l'obéis- 
sance de  sa  cité  de  Bourges.  Et  en  oultre  les  devantdiz 
seigneurs  renonceront  à  toutes  convenances  etaliances 
faictes  les  ungs  avec  les  autres,  et  aussi  contre  tous 
autres  estrangers*  contre  le  duc  de  Bourgogne.  Et 
pareillement  renoncera  ledit  duc  de  Bourgogne  à 
toutes  aliances  et  confédéracions  quelzconques  faictes 
par  lui  contre  iesdiz  seigneurs.  En  après,  le  Roy  resti- 
tuera ausdiz  seigneurs  toutes  leurs  terres,  villes  et 
chasteaulx  et  fortresses,  entièrement  et  à  plain,  excepté 
que  ce  qui  a  esté  prins  et  démoli  demourra  sans  resti- 
tucion.  Et  entre  plusieurs  autres  choses  à  déclairer 
cy-dedens,  les  officiers  desdiz  seigneurs  et  leurs  servi- 
teurs seront  restituez  en  leurs  offices  et  bénéfices. 

Et  après  que  iceulx  eurent  disné,  le  duc  de  Berry 
présenta  et  rendi  les  clefs  de  sa  cité  de  Bourges  et  la 
garde  d'icelle  de  par  le  Roy,  au  duc  d'Acquitaine ,  et 
puis  s'en  retourna  dedens  sa  ville  avecques  les  siens. 
Et  le  duc  d'Acquitaine,  comme  lieutenant  du  Roy, 
fist  crier  de  par  le  Roy  dans  tout  l'ost  la  paix  entière 
entre  le  Roy  et  Iesdiz  seigneurs  et  princes.  Et  fut  in- 
hibé et  défendu  de  par  le  Roy,  que  doresenavant  ne 
feust  aucun  d'une  partie  ne  d'autre  qui  nuise  ou 
offense  sa  partie  adverse  en  aucune  manière,  en  corps 
ne  en  biens,  ne  nomme  armaignac  ne  bourguignon, 
ou  die  quelque  autre  obprobre  l'un  à  l'autre. 

Le  samedi  xvi°  jour  dudit  mois^,  vint  le  roy  Loys 
de  ses  pays  d'Anjou  et  du  Maine,  à  tout  deux  mille  et 

1.  Contre  tous  autres  cstrangcrs  (sic)  dans  le  Suppl.  fr.  93.  Il 
faut  entendre  que  les  seigneurs  renonceront  aux  traités  faits  entre 
eux  et  avec  les  étrangers,  contre  le  duc  de  Bourgogne. 

2.  16  juillet. 

cinq  cens  hommes  d'armes  *  ou  environ,  chevaliers  el 
escuiers ,  et  en  sa  compaignie  le  conte  de  Penthièvre 
avec  ses  Bretons;  lequel  venoit  au  siège  à  l'aide  du 
Roy.  Lequel  roy  Loys  fut  moult  joieux  et  fist  grant 
feste  du  traictië  et  accord  fait  entre  lesdiz  seigneurs. 
Et  lendemain  ala,  lui  et  le  duc  de  Bar,  acompaigne 
de  grant  nombre  de  chevaliers  et  escuiers  dedens  la- 
dicte  cité  de  Bourges,  et  là  disnèrent  moult  grande- 
ment avec  le  duc  de  Berry  et  la  duchesse  sa  femme. 
Et  les  autres  seigneurs  disnoient  ou  palais  dudit  duc, 
ouquel  il  y  avoit  grant  appareil,  et  très  excellentement 
et  grandement  furent  servis.  Après  lequel  disner  s'en 
retournèrent  en  l'ost.  Et  le  mercredi  ensuivant^,  qua- 
rantième jour  du  siège  ^  le  Boy  se  desloga  de  devant 
ladicte  ville  de  Bourges,  ouquel  il  avoit  soustenu  grans 
et  exclusifz  despens,  et  à  tout  son  exercite  s'en  retourna 
le  chemin  qu'il  estoit  venu  jusques  à  la  Charité  sur 
Loire ,  et  là  se  loga.  Ouquel  lieu  vindrent  devers  lui 
les  ducs  de  Berry  et  de  Bourbon  et  le  seigneur  de  La- 
breth,  avecquesles  procureurs  du  duc  d'Orléans  et  de 
ses  frères.  Et  là  en  la  tente  du  duc  d'Acquitaine ,  lui 
présent  et  les  autres  seigneurs  et  princes,  jurèrent  sur 
les  sainctes  Évangiles,  la  paix  pourparlée  et  accordée 
devant  la  cité  de  Bourges  tenir  fermement  et  loyau- 
ment  garder  et  observer,  et  si  promirent  de  le  jurer 
en  la  présence  du  Roy,  et  de  le  faire  jurer  par  le  duc 
d'Orléans  et  ses  frères,  lesquelz  d'Orléans  estoient  ab- 
sens.  Et  si  se  obligèrent  et  firent  fort  par  leur  serement 
de  amener  lesdiz  d'Orléans  devers  le  Roy  à  certain 

4 .   «  A  tout  deux  mille  et  deux  cens  hommes  d'armes  »  (Suppi. 

2.  Mercredi  20  juillet. 

jour,  lequel  leur  fut  assigné  à  estre  à  Aucerre.  Et  ce 
fait,  s'en  retournèrent  en  leurs  places. 

Laquelle  paix  et  promesses  de  nouvel  furent  pu- 
bliées de  par  le  Roy,  en  défendant  destroictement  que 
nul  de  quelque  estât  qu'il  feust,  sur  peine  capitale,  ne 
meffeist  l'un  à  l'autre,  en  corps  ne  en  biens ,  ne  deist 
quelque  diffame  en  nulle  manière,  ne  nommast  bour- 
guignon ne  armaignac.  Et  ce  fait,  le  roy  de  Cécile,  les 
ducs  d'Acquitaine,  de  Bourgongne  et  de  Bar  et  tous 
les  contes,  princes,  barons  et  chevaliers  s'en  alèrent. 
Et  retint  le  Boy  en  sa  compaignie  grant  nombre  de 
capitaines  de  son  ost  avec  une  partie  de  leurs  gens 
d'armes,  et  à  tous  les  autres  donna  congié  d'eulx  en 
aler.  Et  de  là  s'en  ala  à  Aucerre ,  ouquel  lieu  se  loga 
en  l'ostel  de  l'évesque  ;  et  le  roy  de  Cécile  et  le  duc 
d'Acquitaine  se  logèrent  en  la  ville,  et  leurs  gens  es 
villages  d'entour.  Et  là,  en  venant  audit  lieu  d'Aucerre, 
mourut  messire  Giles  de  Bretaigne,  de  flux  de  ventre, 
et  pareillement  le  conte  de  Mortaigne,  frère  au  roy  de 
Navarre  *,  quant  il  fut  amené  de  Saint-Césaire  à  Au- 
cerre %  mourut  de  ladicte  maladie  et  fut  porté  de  là  à 
Paris,  où  il  fut  enseveli  en  l'église  des  Chartreux. 
Amé  de  Viri ,  messire  Jehan  de  Guistelle,  Jehan  de 
Dixmude  et  plusieurs  autres  moururent  en  leur  re- 
tour. Et  tant  que  de  ceste  maladie  moururent  bien 
de  mil  à  douze  cens  chevaliers  et  escuiers ,  sans  les 
varlets,  comme  il  fut  rapporté  aux  seigneurs  qui 
estoient  à  Auxerre. 

1.  Pierre,  comte  de  Mortaiii,  frère  de  Charles  III,  roi  de  Na- 
varre. Le  parlement  alla  recevoir  le  corps  à  Saint-Antoine  des 
Champs,  le  vendredi  5  août  1412.  Voy.  nos  Pièces  justificatives. 

2.  De  Sancerre  à  Auxerre. 


[1412]  D'ENGUERRAN  DE  MONSTRELET.  291 

Et  adonques  le  mareschal  Bouciquault,  le  conte  de 
Foix  et  le  seigneur  de  Saint-Georges,  qui  faisoient 
guerre  au  conte  d'Armignac,  oyrent  nouvelles  que  la 
paix  estoit  faicte  entre  le  Roy  et  ses  adversaires,  pour 
quoy  ilz  dérompirent  leur  armée  et  donnèrent  à  leurs 
gens  congié. 

Durant  lequel  temps  et  que  le  Roy  estoit  à  Auxerre, 
au  quel  lieu  il  avoit  mandé  à  venir  vers  lui  la  plus 
grant  partie  des  seigneurs  de  son  royaume,  avecques 
ses  gens  d'église  et  ceulx  des  bonnes  villes,  pour  veoir 
faire  les  seremens  de  la  paix  dont  dessus  est  faicte 
mencion,  lui  vindrent  d'autres  nouvelles  qui  point  ne 
lui  furent  plaisans ,  ne  aux  princes  qui  estoient  avec- 
ques lui.  G'estassavoir  que  les  Anglois  estoient  arrivez, 
à  tout  leur  navire ,  à  la  Hogue  Saint-Vast ,  qui  est  ou 
pays  de  Constantin,  et  là  estoient-ilz  descendus  à  terre 
et  eulx  espandus  ou  pays  à  l'environ  ,  en  pillant ,  ro- 
bant  et  prenant  prisonniers.  Et  estoient  environ  huit 
mille  combatans,  entre  lesquelz  avoit  deux  mille  baci- 
netz  ,  et  le  surplus  ,  archers  et  varletz.  Desquelz  estoit 
le  conducteur  Thomas,  duc  de  Clatence,  second  fîlz  du 
roy  Henry  d'Angleterre  \  Lesquelz  Anglois  venoient 
au  secours  de  Bourges,  pour  aider  les  ducs  de  Berry, 
de  Bourbon  et  d'Orléans  et  tous  leurs  aliez.  Et  tantost 
alèrent  devers  eulx  les  contes  d'Alencon  et  de  Riche- 
mont,  qui  de  cuer  joieux  les  receurent,  jà  soit  ce  qu'ilz 
venoient  trop  tart  en  leur  aide.  Mais  ce  non  obstant 
les  aidèrent  de  tout  leur  povoir  à  pourveoir  de  vivres 
pour  eulx  et  leurs  chevaulx.  Et  depuis,  se  multiplièrent 
lesdiz  Anglois  de  six  cens  bacinetz  gascons  qui  avoient 

1 .  Henri  IV. 

esté  souldoiers  à  Bourges,  lesquelz  se  boutèrent  avec- 
ques  eulx  et  tous  ensemble  commencèrent  de  gaster 
moult  fort  le  pays. 

Et  oultre ,  les  prisonniers  qui  estoient  à  Lisle ,  dont 
en  autre  lieu  est  faicte  mencion,  c'estassavoir  le  sei- 
gneur de  Hangest ,  naguères  maistre  des  arbalestriers 
de  France,  messire  Loys  Bourdon,  messire  Charles  de 
Giresmes,  Enguerran  de  Fontaines  et  aucuns  autres, 
furent  délivrés  pour  le  conte  de  La  Marche,  moien- 
nant  que  ledit  conte  avec  ce  paia  une  grant  somme 
d'argent  à  ceulx  qui  l'avoient  prins.  Et  en  cas  pareil 
furent  rendus  plusieurs  prisonniers  de  costé  et  d'autre, 
les  ungs  par  eschange  et  les  autres  par  finances. 

Et  ce  pendant,  environ  la  feste  de  l'Assompcion 
Nostre-Dame ,  ceulx  qui  aboient  esté  mandez  de  par 
le  Roy  vindrent  audit  lieu  d'Auxerre.  Entre  lesquelz 
y  vindrent  en  grant  estât  les  Parisiens.  Et  aussi  y  vin- 
drent les  ducs  de  Berry  et  de  Bourbon  et  le  seigneur 
d'Albreth.  Lequel,  tantost  après  sa  venue,  voulut  user 
de  l'office  de  connestable  ;  mais  le  conte  Waleran  de 
Saint-Pol  ne  lui  voulut  point  souffrir,  et  en  usa  lui- 
mesmes.  Et  pour  ceste  cause ,  après  plusieurs  paroles 
dictes  l'un  à  l'autre,  ledit  d'Albreth  qui  jà  avoit  fait  le 
serement  de  la  paix ,  s'en  ala  par  mal  talent.  Et  lundi 
ensuivant,  le  duc  d'Orléans  et  le  conte  de  Vertus,  son 
frère,  s'en  vindrent  audit  lieu  d'Auxerre,  à  tout  trois 
mille  combatans,  et  après  que  tous  les  seigneurs  d'un 
costé  et  d'autre  furent  venus,  ilz  s'assemblèrent  dehors 
les  murs  de  la  cité  en  une  plaine  auprès  d'une  abbaye 
de  nonnains  *,  ouquel  lieu  on  avoit  fait  ung  eschafault 

1.  C'est  Saint-Julien  d'Auxerre. 

noblement  aornë,  sur  lesquel  estoit  le  duc  d'Acquitaine 
en  lieu  de  son  père,  acompaigné  du  roy  de  Cécile, 
des  ducs  de  Bourgongne  et  de  Bar,  et  de  plusieurs 
autres  grans  seigneurs.  Et  là,  en  présence  de  tousceulx 
qui  veoir  et  oyr  les  povoient ,  firent  lesdiz  seigneurs 
serement  solemnel  de  entretenir  ledit  traictié  :  c'est- 
assavoir  les  ducs  de  Berry,  d'Orléans  et  de  Bourbon , 
le  conte  de  Vertus,  Jehan  filz  au  conte  de  Bar,  et  plu- 
sieurs autres.  Et  pareillement  le  fîst  le  duc  de  Bour- 
gongne et  ceulx  de  sa  partie.  Et  Tut  de  rechef  promis 
par  iceulx  seigneurs  d'Orléans  et  de  Bourgongne,  d'en- 
tretenir le  mariage  autrefoiz  pourparlé  à  la  paix  de 
Chartres  de  la  fille  le  duc  de  Bourgongne  et  le  conte 
de  Yertus,  et  sur  les  condicions  ailleurs  déclairées.  En 
après,  tous  les  seigneurs  dessusdiz  renoncèrent  à  toutes 
confédéracions,  aliances  et  convenances  qu'ilz  avoient 
avec  le  roy  Henry  d'Angleterre,  adversaire  du  Roy,  et 
aussi  de  ses  filz  et  de  tous  autres  Anglois ,  et  aucuns 
autres  de  ce  royaume  ,  jà  soit  ce  que  le  duc  de  Bour- 
gongne affermast  par  son  serement  qu'il  n'en  avoit 
nulles.  Et  dévoient  escripre  aux  Anglois  sur  telle  forme 
que  par  le  Roy  et  son  conseil  sera  advisé.  Et  encores 
jurèrent  et  promirent  de  jurer  devant  le  Roy,  ledit 
traictié,  au  plus  tost  qu'il  sera  retourné  en  santé ,  car 
il  estoit  lors  bien  malade,  et  de  ce,  faire  telles  lettres 
comme  il  plaira  au  Roy,  et  que  jamais  ne  feront  Fun 
contre  l'autre  confédéracions  ne  aliances  ;  et  se  aucun 
d'eulx  aloit  ou  vouloit  aler  contre  ledit  traictié  ou 
accord,  tous  les  autres  seroient  contre  cellui  ou  ceulx 
qui  ce  feroient,  afin  de  les  subjuguer  et  ramener  à 
obéissance.  Auquel  traictié  veoir,  faire  et  accorder,  et 
veoir  la  forme  des  seremens  et  iceulx  oyr,  furent  par 

piandement  du  Roy  aucuns  de  la  chambre  de  Parle- 
ment et  de  la  Chambre  des  comptes,  et  de  l'Université 
de  Paris,  les  prévostz  de  Paris  et  des  marchands,  et  des 
eschevins  et  aucuns  des  bourgois ,  jà  soit  ce  que  ledit 
accord  et  traiclië  n'eussent  pas  bien  pour  agréable. 
Et  aussi  y  furent  mandez  et  présens  de  par  le  Roy, 
ceulx  de  Rouen,  de  Caen,  d'Amiens  et  de  Tournay, 
de  Laon,  de  Reins,  de  Lengres,  de  Tours  et  de  plu- 
sieurs autres  bonnes  et  principales  villes  du  royaume, 
en  grant  nombre  et  en  grande  multitude. 

Après  lequel  serement  fait  et  toutes  les  solemnitez 
fournyes,  les  seigneurs  dessusdiz  alèrent  disner  en- 
semble, en  grant  concorde ,  ou  logis  dudit  duc  d'Ac- 
quitaine ,  lieutenant  du  Roy  son  père.  Et  fut  icellui 
disner  très  habondant  de 'tous  biens,  et  après  le  disner 
alèrent  jouer  à  divers  jeux  les  ungs  aux  autres.  Et 
après  tous  ces  esbatem.ens  et  que  la  nuit  fut  venue, 
chascun  d'eulx  se  trahy  en  son  logis.  Et  lendemain  et 
aucuns  jours  ensuivans  se  rassemblèrent  par  plusieurs 
foiz,  continuans  de  faire  grant  chère  et  estre  en  grant 
concorde  les  ungs  avecques  les  autres,  comme  on 
povoit  apparcevoir  par  le  semblant  qu'ilz  monstroient. 
Et  mesmement  le  duc  d'Orléans  et  le  duc  de  Bour- 
gongne  chevauchèrent  ensemble  avecques  les  autres 
seigneurs,  tous  deux  sur  ung  cheval  ^  ;  et  monstrèrent 
apparence  de  toute  fraternité  et  amour  cjue  frères  et 
parens  pevent  monstrer  l'un  à  l'autre.  INéantmoins 
aucuns  envieux  et  mauvaises  langues  ne  s'en  tai soient 
pas  en  derrière,  mais  en  disoient  leurs  goulées.  Et 

1.  On  a  déjà  vu  plus  haut,  dans  le  récit  de  la  mort  de  Louis 
d'Orléans,  un  exemple  de  cet  usage. 

quant  au  peuple,  dont  il  y  avoit  grant  multitude ,  et 
autres  bonnes  gens,  il  ne  fault  point  demander  s'ilz 
avoient  grant  joye ,  car  ilz  crioient  souvent  à  haulx 
cris  ;  Gloria  in  excelsis  Deo,  etc.,  comme  s'ilz  voulsis- 
sent  dire  :  Louée  soit  la  gloire  des  cieulx.  Si  leur  sem- 
bloit  proprement  estre  miracle  de  Dieu ,  actendu  la 
division  qui  avoit  esté  si  grande  entre  de  si  grans  sei- 
gneurs, laquelle  estoit  si  tost  appaisée. 

Et  après  toutes  ces  besongnes  acomplies,  et  aussi 
pour  ce  que  l'épidémie  si  fort  régnoit  audit  lieu 
d'Auxerre,  le  Uoy,  avecques  ses  princes,  se  parti  de  là, 
et  par  Sens  ala  à  Meleun,  où  de  rechef  avec  la  Royne, 
ses  filles  et  d'autres  dames,  fut  faicte  une  grande  feste 
et  grant  léesse  pour  la  réconsiliacion  des  princes  du 
sang  royal,  tant  en  joustes,  danses,  boires  et  mengers, 
comme  autres  esbatemens. 

Et  est  vérité  que  le  Roy  estant  audit  lieu  de  Meleun 
retourna  en  assez  bonne  santé ,  et  pour  ce,  ung  cer- 
tain jour,  à  la  prière  de  la  Koyne  et  de  sadicte  fille, 
aussi  des  ducs  d'Acquitaine  et  de  Bourgongne  et  le 
roy  de  Cécile  ensemble,  approuva  et  eut  pour  agréable 
la  paix  devantdicte  par  la  manière  qu'elle  avoit  esté 
faicte ,  et  pour  ce ,  les  rebellions  et  les  transgressions 
passées  par  eulx  faictes  par  ses  oncles,  nepveux  et 
cousins ,  leurs  aliez  et  complices  quelconques^  il  re- 
mist  et  pardonna,  et  les  receut  en  bonne  pure  paix  et 
leur  rendi  leurs  terres  et  possessions.  Et  cecy  ainsi  fait, 
lendemain  de  la  Nativité  Nostre-Daaie  ^  furent  leues 
les  lectres  en  Parlement  de  par  le  Roy,  comment  toutes 
les  rebellions  et  offenses  du»  temps  passé  faictes  par 

1 .  Le  9  septembre. 

les  ducs  d'Orléans,  ses  frères,  ses  iiepveux  et  leurs 
complices  et  allez  quelzconques ,  tant  gens  d'église 
comme  séculiers,  de  quelconque  auctorité  et  dignité 
qu'ilz  feussent*,  il  leur  rendoit  tous  leurs  chasteaulx, 
villes,  terres,  citez  et  possessions  quelles  qu'elles  feus- 
sent,  et  de  ce  levoit  sa  main  et  mectoit  à  plaine  déli- 
vrance. Et  ainsi  lesdiz  seigneurs  et  leurs  allez  et  leurs 
complices,  furent  remis  et  receuz  en  leurs  terres,  villes, 
chasteaulx  et  citez  et  en  leurs  possessions,  sans  aucune 
réparacion  ou  restitucion  des  démolicions  d'iceulx  fais 
par  avant,  dont  plusieurs  et  par  desserte  avoient  esté 
destruis,  tant  villes,  chasteaulx  et  fortresses,  versées 
et  ruées  par  terre,  vignes,  prez,  bois  et  viviers  destruiz 
et  vuidez,  et  maintes  autres  dissolucions.  Et  afin  que 
par  tout  le  royaume  feust  celle  paix  divulguée  et  que 
par  nul  elle  ne  feust  violée  ou  enfrainte,  mais  demou- 
rast  ferme  et  estable  et  en  persévérance,  fut  faict  ung 
édict  de  par  le  Roy.  Duquel  la  teneur  s'ensuit  : 

CHAPITRE  XGVI. 

S'ensuit  le  mandement  de  la  paix  que  le  Roy  envoia  à  ses  officiers  pour 
la  publier  par  tout  son  royaume  et  en  prendre  copie.  —  Et  autres 
matières  qui  advinrent  en  ce  temps. 

a  Charles,  par  la  grâce  de  Dieu,  roy  de  France.  Au 
bailli  d'Amiens  ou  à  son  lieutenant,  salut.  Entre  les 
cures  des  besongnes  que  nous  avons  et  devons  avoir 
de  jour  en  jour  pour  le  bien,  utilité  et  conservacion 

1.  Il  y  a  évidemment  ici,  comme  aussi  dans  le  Suppl.  fr.  93, 
quelques  mots  d'omis.  Comme ,  par  exemple ,  que  ces  rebel- 
lions, etc.,  il  leur  remettoit  et  leur  rendoit,  etc. 

de  nostre  dominacion,  le  souverain  désir  que  nous 
avons  et  que  nous  devons  avoir,  c'est  de  nourrir  paix 
et  union  entre  noz  subgetz  et  iceulx  préserver  de  tout 
nostre  povoir  des  griesves  oppressions  et  inconvé- 
niens,  lesquelz  par  discensions  et  grans  guerres  sont 
advenus,  afin  que  dessoubz  nous  puissent  vivre  en 
bonne  paix  et  transquilité.  Et  pour  ce  que  plusieurs 
discors  et  divisions  ont  esté  en  nostre  royaume  contre  ^ 
plusieurs  de  nostre  sang  et  lignage  et  autres  complices 
et  adhérens ,  dont  plusieurs  dommages  se  sont  ensuys 
à  nous  et  à  noz  subgectz,  et  estoient  encores  en  adven- 
ture  de  venir  plus  grans  si  par  nous  n'estoit  sur  ce  fait 
pourveu  de  remède  convenable ,  de  laquelle  cbose 
nous  avons  eu  au  cuer  desplaisance  tant  que  plus  n'en 
povyons  ;  par  quoy  vous  faisons  savoir,  que  par  la  grâce 
du  souverain  Roy  des  roys,  qui  est  nostre  créateur  et 
saulveur,  créateur  et  donneur  de  toute  paix,  et  par  le 
moien  et  bonne  diligence  de  nostre  trèsclier  et  bien 
amé  premier  filz  le  duc  d'Acquitaine ,  Daulphin  de 
Vienne,  et  de  plusieurs  autres  qui  en  ce  ont  mis  peine 
et  labeur  de  tout  leur  povoir,  nous  avons  mis  et  or- 
donné bonne  paix  et  concorde  entre  les  devantdiz  de 
nostre  sang  et  lignage ,  par  certaine  forme  et  manière 
contenue  et  déclairée  es  traictiez  et  accords  sur  ce  fait, 
esquelz  est  expressément  contenu  que  les  devantditz 
de  nostre  sang  et  lignage  ont  pardonné  de  fait  toute  la 
rancune  et  malivolance  qu'ilz  povoient  avoir  contre 
tous  ceulx  qui  s'estoient  entremis  des  débas,  tant  d'un 
costé  comme  d'autre.  Laquelle  paix  les  devantdis  de 

1 .  Il  faut  lire  :  entre  plusieurs  de  nostre  sang ,  comme  dans  le 
ms.  Suppl.  fr,  03. 

nostre  sang  et  lignage,  en  la  présence  de  nostredit  filz 
et  de  plusieurs  prélas  et  autres  plusieurs  notables  per- 
sonnes, ont  juré  à  tenir  et  garder  ferme  et  esuble  sans 
en  aucune  manière  l'enfraindre ,  et  aussi  de  la  main- 
tenir et  observer  perpétuellement  comme  autrefoiz  ilz 
ont  juré,  et  si  comme  ce  peut  apparoir  par  noz  autres 
lectres  sur  ce  faictes.  Pour  quoy,  nous  te  commandons 
et  expressément  enjoingnons,  que  ladicte  paix,  solem- 
nellement,  à  son  de  trompe,  en  nostre  ville  d'Amiens, 
par  tous  les  quarrefours,  et  es  autres  villes  et  lieux 
acoustumez  à  faire  proclamacions  en  tout  le  bailliage, 
tu  faces  crier  et  publier,  en  faisant  commandement  de 
par  nous  à  tous  noz  subjetz,  que  ladicte  paix  ils  tien- 
gnent  ferme  et  la  gardent  sans  enfraindre  ,  sur  toutes 
les  choses  qu^ilz  pevent  envers  nous  mesfaire ,  en  leur 
défendant  de  par  nous  sur  peine  de  perdre  corps  et 
biens,  que  nul  de  quelconque  estât,  dignité  ou  condi- 
cion  qu'il  soit,  ne  soit  tant  hardi  qu'il  ose  ladicte  paix 
enfraindre,  ne  faire  ou  dire  chose  qui  puist  estre  à  ren- 
contre d'icelle.  Et  en  oultre,  par  la  teneur  d'icelles  te 
mandons,  et,  comme  dessus,  expressément  te  enjoin- 
gnons, que  tous  ceulx  qui  enfraindront  ladicte  paix, 
soit  de  fait  ou  de  parole,  et  qui  de  ce  seront  trouvez 
coulpables  par  informacion  ou  autrement  deuement 
chargez,  tu  les  punisses  et  corriges  ainsi  comme  vio- 
leurs et  enfraigneurs  de  paix  doivent  estre  punis,  telle- 
ment que  ce  soit  exemple  à  tous  autres.  Donné  à 
Meleun,  le  vu*  jour  de  septembre,  Fan  mil  quatre  cens 
et  douze,  et  de  nostre  règne  le  xxxif.  Ainsi  signé  :  par 
le  Roy,  à  la  relacion  du  conseil  tenu  par  monseigneur 
le  duc  d'Acquitaine,  messeigneurs  les  ducs  de  Berry, 
de  Bourgongne ,  Orléans  et  Bourbon  et  les  contes  de 

Vertus  et  d'Alençon,  et  Jehan  de  Bar  et  autres  présens. 
Mauregard^,  » 

Or  est  ainsi  que  les  Anglois  dessusdiz ,  qui  estoient 
venus  pour  secourir  la  cité  de  Bourges,  comme  dessus 
est  touchié,  lesquelz  furent  par  toute  la  marche  de 
Constantin  espandus,  yindrent  de  là  es  pays  du  Maine 
et  de  Touraine  et  es  environs,  tout  gastans  et  destrui- 
sans  par  feu  et  par  espée.  Pour  quoy  fut  ordonné,  à 
Meleun,  du  conseil  du  Roy,  ouquel  présidoit  le  duc 
d'Acquitaine  lieutenant  du  Roy  son  père,  et  si  y  estoit 
le  roy  de  Cécile,  les  ducs  d'Orléans,  de  Berry,  de 
Bourgongne ,  le  conte  de  Vertus,  les  chanceliers  de 
France,  d'Acquitaine  et  d'Orléans,  les  seigneurs  de 
Torsi  et  d'Offemont  et  aucuns  autres,  le  prévost  des 
marchans,  les  eschevins  et  conseil  de  Paris ,  que  tous 
les  nobles,  à  tous  leurs  habillemens  de  guerre,  feussent 
mandez  à  Chartres,  et  que  là  feussent  le  virf  jour 
d'ocfobre  prouchain  ensuivant,  auquel  lieu  ilz  rece- 
vroient  leurs  gaiges  et  souldées  pour  la  défense  du 
royaume,  afin  que  les  anciens  ennemis  du  royaume 
feussent  mis  dehors.  De  laquelle  ordonnance  furent 
faictes  lectres  royaulx  signées  par  les  secrétaires  et 
scellées  du  grant  seel  du  Roy ,  et  après  par  tous  les 
bailliages  et  séneschaucies  dudit  royaume  de  France,' 
furent  envoyées  et  publiées.  Et  les  devantdiz  princes 
et  les  autres ,  chascun  a  par  lui ,  firent  leur  mande- 
ment audit  viii^  jour  d'octobre.  Ceulx  de  Pari^,  qui 
plus  estoient  affectez  que  les  autres  ,  tantost  et  hasti- 
vement  firent  leur  assemblée  de  gens  d'armes  et  de 

1.  Cette  pièce  est  imprimée  dans  le  Recueil  des  Ordonn.,  t.  X, 
p.  23. 

traict  à  Paris ,  et  les  aucuns  à  Meleuii  ,  les  autres  ail- 
leurs en  leurs  marches.  Et  ainsi,  veues  et  receues  les 
iectres  patentes  du  Roy,  chascun  fist  son  mandement 
de  gens.  Mais  par  le  duc  de  Berry  ^  et  autres  de  son 
parti ,  qui  estoient  tenus  aux  Anglois  d'une  grant 
somme  d'argent  pour  leurs  gaiges ,  c'estassavoir  en  la 
somme  de  deux  cens  mil  escus ,  lesquelz  se  on  leur 
eust  paiez  comme  on  leur  avoit  promis,  ilz  estoient 
tous  prestz  de  retourner  en  Angleterre,  feust  par  le 
pays  d'Acquitaine  ou  de  Bordeaulx.  Mais  lesdiz  sei- 
gneurs, qui  avoient  tout  espuisié  en  leur  pays,  ne  po- 
voient  trouver  finances  pour  quelzconques  traictiez 
ne  moiens  qu'ilz  peussent  faire,  et  par  ainsi  fut  tout 
rompu  et  eslongné.  Et  ce  pendant  le  roy  Loys  s'en 
retourna  en  Anjou  pour  assembler  gens  à  puissance , 
à  défendre  ses  pays  contre  les  Angiois  qui  fort  l'aprou- 
choient. 

Esquelz  jours  aussi ,  le  duc  d'Acquitaine  remist  et 
restitua  en  l'office  de  son  chambellan,  Tainsné  filz  de 
feu  Montagu  jadis  grant  maistre  d'ostel  du  Roy^,  et  à 
la  prière  du  duc  d'Acquitaine  lui  furent  rendues  et 
restituées  de  par  le  Roy  toutes  ses  terres  et  possessions 
qu'il  avoit  de  son  patrimoine  héréditablement  de  par 
son  père.  Et  avec  ce ,  lui  fut  le  chef  de  sondit  père 
rendu  ,  non  obstans  quelzconques  confiscacions ,  et 
ainsi  receut-il  lors  l'oirrie  paternelle  de  ses  père  et 
mère.  Car  c'estoit  le  vouloir  du  Roy. 

1.  Sic  dans  Suppl.  fr.  93.  Il  faut  lire  :  Mais  pas,  ou  non  pas , 
le  duc  de  Berry ,  etc. ,  en  se  reportant  à  ce  qui  précède.  Autrement 
la  phrase  serait  inintelligible.  Peut-être  aussi  n'est-elle  pas  ter- 
minée. 

2.  Il  se  nommait  Charles. 

Et  à  ung  certain  jour  au  soir,  le  prévost  de  Paris  et 
son  bourrel ,  acompaignez  de  douze  hommes  ou  en- 
viron tenans  torches  alumées  et  portans  une  eschèle , 
avec  ung  prestre  revestu  d'une  aube  et  paré  de  fanon 
et  estole,  vindrent  es  halles.  Et  tantost,  le  bourrel  par 
ladicte  eschèle  monta  où  ledit  chef  estoit ,  lequel  il 
osta  de  la  lance  où  il  esloit  fiché,  et  là  fut  mis  en  ung 
beau  suaire  que  le  prestre  tenoit,  lequel  envelopé 
dedens  par  ledit  prestre  fut  mis  sur  son  espaule  et 
de  là  porté  par  la  compaignie  dessusdicte,  lesdiz  flam- 
beaux ardans ,  en  l'ostel  dudit  feu  Montagu  grant 
maistre  d'ostel  dessusdit.  Et  pareillement  fut  son  corps 
osté  jus  du  gibet  de  Montfaulcon  par  ledit  prévost  et 
son  bourrel ,  et  fut  rendu  et  porté  à  Paris ,  lequel  fu 
joinct  avecques  le  chef  et  enclos  en  ung  sarcus  et  fut 
porté  en  la  compaignie  des  enfans  de  lui  et  de  ses 
amis,  à  grant  compaignie  et  triumphe,  à  prestres  chan- 
tans  et  grant  luminaire,  à  Marcoussis,  et  là  en  l'église 
des  Célestins ,  laquelle  en  son  vivant  avoit  fait  fonder 
et  fait  un  couvent  de  religieux,  moult  honnorable- 
ment  fut  enterré.  Et  entre  les  autres  biens  qu'il  fîst 
quant  il  vivoit,  il  donna  à  l'église  de  Nostre-Dame  de 
Paris  celle  grande  cloche  laquelle  il  fît  nommer  Ja- 
queline^^  comme  il  appert  par  ses  armes  et  son  tymbre 
qui  sont  entour  d'icelle. 

1 .  Du  nom  de  sa  l^mme,  Jaqueline  de  Granges. 

CHAPITRE  XGVII. 

Comment  la  guerre  s'esmut  en  Boulenois.  Du  retour  du  Roy  dedens 
Paris.  Et  comment  le  duc  d'Orléans  contenta  les  Anglois;  et  autres 
matières  servans. 

Item ,  en  ce  mesme  temps  vindrent  d'Angleterre  à 
Calais ,  nagans  par  mer,  les  contes  de  Warvich  et  de 
Kent ,  envoyez  par  le  roy  Henry,  à  tout  deux  mille 
combatans  ou  environ.  Lesqcelz,  là  venus,  avecques 
les  autres  garnisons,  coururent  le  pays  de  Boulenois 
et  y  firent  de  grans  dommages.  Et  finablement  bou- 
tèrent les  feux  et  ardirent  la  ville  de  Sammer  ou  Bois  * 
et  prindrent  d'assault  le  fort  de  Russault^  Si  pillèrent 
et  robèrent  tout  et  puis  boutèrent  le  feu  dedens.  Pour 
auxquelz  résister,  le  Roy  envoia  à  Saint-Omer  le 
conte  Waleran ,  son  connestable,  le  seigneur  de  Ram- 
bures  ,  maistre  des  arbalestriers ,  et  le  seigneur  de 
Heilly,  à  tout  grant  nombre  de  gens  d'armes,  qui 
furent  mis  en  garnison  sur  les  frontières  de  Boulenois. 
Et  par  ainsy  de  tous  costez  fut  le  pays  fort  oppresse. 

Et  ce  pendant  le  roy  de  France  s'en  retourna  dedens 
Paris  et  se  loga  en  son  hostel  de  Saint-Pol.  Pour  la- 
quelle venue  les  Parisiens  firent  et  menèrent  telle  joye 
que  non  pas  sans  plus.  Fut  crie  Noël  !  par  toute  la 
ville,  mais  fist-on  feux  par  tous  les  quarrefours  de  Paris 
et  grans  luminaires  et  clartez  de  flambeaux,  et  crioit 
on  toute  la  nuit  :  «  Vive  le  Roy  I  »  et  fist-on  grant 
feste  de  boire  et  de  mengers.  Avecques  le  Roy  entrè- 

1 .  Samer-aux-Bois,  à  quatre  lieues  de  Boulogne. 

2.  ce  Ruissault  »  [Suppl.  fr.  93).  Peut-être  Ruisseauville  (Pas- 
de-Calais). 

rent  dedens  Paris  les  ducs  d'Acquitaine,  de  Bourgon- 
gne  et  de  Bourbon  et  le  conte  de  Vertus.  Et  la  Roy  ne 
avec  les  ducs  de  Berry  et  d'Orléans,  demourèrent  ou 
Bois  de  Vinciennes.  Et  de  là,  le  dimenche  ensuivant, 
ladicte  Roy  ne  vint  à  Paris  et  se  loga  à  Saint-Pol  avec 
le  Roy.  Avec  laquelle  estoit  parti  le  duc  d'Orléans, 
lequel,  quant  il  vint  près  de  Paris,  se  sépara  d'elle  et 
s'en  ala  son  chemin  par  dehors  pour  aler  à  Beaumont 
sa  conté  \  Et  le  duc  de  Berry  demoura  ou  Bois  de 
Vinciennes.  Et  combien  que  la  ville  de  Chauny  eust 
esté  rendue  au  Roy  en  entencion  qu'elle  lui  demou- 
rast  perpétuelment,  néantmoins  ledit  Roy  la  rendi  au 
duc  d'Orléans,  auquel  avecques  ce  il  octroya  cueillir 
une  taille  de  soixante  mille  florins  d'or,  à  prendre  et 
lever  sur  ses  subgetz  pour  ses  afaires.  Toutesfoiz  de  ses 
deux  chasteaulx,  Coucy  et  Pierrefons ,  ne  pot  onques 
finer  de  les  ravoir.  Et  après  qu'il  eust  esté  audit  lieu 
de  Beaumont  par  aucuns  joui^s,  il  se  parti  de  là  et  s'en 
ala  paî*devers  les  Anglois,  c'estassavoir  le  duc  de  Cla- 
rence,  qui  estoit  venu,  comme  dit  est,  à  sa  demande, 
lequel  il  contenta  de  finances  d'autant  comme  il  en 
pot  finer.  Et  pour  ce  qu'il  ne  peut  recouvrer  de  toute 
la  somme  qu'on  leur  povoit  devoir,  ledit  duc  d'Or- 
léans leur  délivra  le  conte  d'Angoulesme  son  mainsné 
frère,  en  plege  pour  le  résidu,  et  avec(|ues  lui  plu- 
sieurs gentilz  hommes,  c'estassavoir  messire  Marcel  le 
Borgne ,  Jehan  de  Saveurs  ,  Archembault  de  Villers  , 
Guillaume  Bouliller,  Jehan  David  et  aucuns  autres 
serviteurs ,  lesquelz  tous  ensemble  vindrent  et  furent 
emmenez  par  ledit  duc  de  Clarence ,  qui ,  à  tous  ses 

1.  Beaumont- sur-Oise. 

Anglois,  s'en  aîa  ou  pays  de  Guienne.  Et  fut  là  baillé 
icellui  conte  d'Angoulesme  pour  la  somme  de  trois 
cens  et  dix  mille  frans,  monnoie  de  France.  Et  quant 
ledit  duc  d'Orléans  eut  ainsi  chevy  \  il  retourna  à 
Blois.  Si  demourèrent  iceulx  hostages  ou  pays  d'An- 
gleterre par  très  long  temps,  comme  cy-après  sera 
décîairé.  Et  depuis,  ledit  duc  d'Orléans  envoya  devers 
le  Roy  aucuns  de  ses  chevaliers  notables ,  pourchacer 
pour  ravoir  ses  fortresses  de  Couci  et  de  Pierrefons 
que  tenoit  le  connestable.  Mais  non  obstant  que  le 
Roy  baillast  ses  lectres  et  man démens  royaulx  pour  les 
faire  rendre,  néantmoins  icellui  connestable  n'y  volt 
obéir,  mais  fist  response  que  jusques  à  tant  qu'il  seroit 
restitué  de  certaine  somme  d'argent  cju'il  avoit  preste 
à  ses  gens  d'armes  pour  les  conquerre,  ne  les  rendroit. 
Disant  oultre  que  le  Roy  lui  avoit  promis  *  audit  lieu 
de  Coucy  capitaine,  messire  Gérard  de  Herbaumes,  et 
à  Pierrefons  messire  Colart  de  Fiennes.  Lequel  chastel 
de  Pierrefons,  qui  estoit  moult  bel  et  puissant ,  fut  ars 
en  une  nuit.  Dont  moult  despleut  audit  duc  d'Or- 
léans, mais  il  ne  le  peut  avoir  autre  et  lui  convint 
souffrir. 

En  oultre  en  ces  propres  jours  le  duc  de  Bourgon- 
gne  qui  se  tenoit  à  Paris  d'emprès  le  Roy,  fist  prendre 
prisonnier  messire  Bourdin  de  Saligni  et  le  mener  pri- 
sonnier ou  pays  de  Flandres,  Lequel  messire  Bourdin 
estoit  moult  privé  et  familier  dudit  duc.  Et  eut  aucune 
renommée  qu'il   se   vouloit   tourner  du  parti  d'Or- 

1.  £ut  ainsi  chevy,  donné  de  son  bien.  On  entendait  parla 
chevance ,  son  bien ,  ce  qu'on  possédait. 

2.  a  Luy  avoit  promis,  et  avoit  commis  audit  Couchy,  etc.  » 
{Suppl.  fr.  93.) 

lëaiis  et  avoit  descouvert  aucuns  des  secrès  d'icellui 
duc  \ 

Et  durant  ce  temps  y  eut  aucunes  paroles  entre  le 
bastard  de  Bourbon  et  un  boucher  de  Paris  nommé 
Denisot  de  Chaumont,  assez  rigoreuses.  Et  dist  audit 
boucher  :  «  Paix,  paix  !  on  te  trouvera  une  autre  foiz.  » 
Et  tantost  après  ledit  Denisot  qui  avoit  grant  audience 
avecques  les  autres  bouchers  les  esmeut  et  fist  tant  que 
avec  grant  peuple  de  Paris  ilz  se  mirent  en  armes  et 
tendirent  leurs  chaynes.  Mais  en  fin  ilz  furent  rapaisez 
par  le  duc  de  Bourgongne. 

Et  adonc  Jehan  duc  de  Bourbon  fut  envoyé  par  le 
Roy  et  son  grant  conseil  on  pays  de  Languedoc  avec 
le  conte  d'Armignac  et  le  seigneur  d'Albreth,  pour 
résister  aux  entreprinses  du  duc  de  Clarence  et  de  ses 
Anglois  qui  adonc  séjournoient  ou  pays  d'Acquitaine 
et  traveilloient  fort  les  frontières  d'environ  tenans  la 
partie  des  François. 

CHAPITRE  XGVIII. 

Comment  le  duc  de  Berry  fut  fort  oppressé  de  maladie  en  son  hostel  à 
Paris  et  autres  besongnes  de  ce  temps. 

En  ces  jours  le  duc  de  Berry,  [qui]  estoit  venu  à 
Paris  devers  le  Roy  son  nepveu  pour  estre  au  conseil 
qui  là  se  devoit  tenir,  fut  très  griefment  oppressé  de 

1 .  Les  reg.  du  parlement  l'appellent  Lourdin.  Voici  une  note 
qui  le  concerne,  mise  en  marge  du  registre  du  Conseil  coté  XIII 
(fol.  167).  Iste  Lourdinus ^  qui  erat  familiarissimus  domini  ducis 
Burgandiœ,  suo  precepto  ductiis  fuit  ad  Flandriam^  ut  dicitur^  car- 
ceri  mancipandus  ^  circa  festum  sancti  Andrex  CCCCXII.  La 
S,  André  tombe  le  30  novembre. 

II  20 


306  CHRONIQUE  [1412] 

maladie  en  son  hostel  de  Neelle,  et  là  par  sa  fille  la 
duchesse  de  Bourbon  *,  qui  pour  ceste  cause  vint  audit 
lieu  de  Paris,  fut  très  diligemment  Yisitë  et  le  servi  et 
administra  doulcement  jusques  à  ce  qu'il  fut  en  bonne 
santé.  Et  pareillement  fut  soigneusement  visité  de  son 
nepveu  le  duc  Jehan  de  Bourgongne. 

Et  cependant,  ladicte  duchesse  de  Bourbon  impétra 
devers  le  Roy  et  les  ducs  d'Acquitaine  et  de  Bourgon- 
gne que  le  corps  de  Vignet  d'Espineuse,  jadiz  chevalier 
du  seigneur  de  Bourbon  son  seigneur  et  mary,  fust 
osté  de  Montfaulcon  et  son  chef  des  haies  où  il  avoit 
esté  mis  grant  temps  paravant  par  la  justice  du  Roy. 
Si  le  fist  porter  acompaigné  de  plusieurs  de  ses  amis 
en  la  ville  d'Espineuse  en  la  conté  de  Clermont,  où  il 
fut  enterré  dedens  l'église  assez  honnourablement. 

Et  adong  par  le  duc  de  Bourgongne  dessusnommé, 
estant  à  Paris  comme  dit  est,  se  conduisoient  la  plus 
grant  partie  des  besongnes  et  afaires  du  royaume  par 
son  conseil  et  de  ceulx  à  lui  favorables.  Et  non  obstant 
que  par  la  paix  et  traictié  d'Aucerre  eust  esté  promis 
de  par  le  Roy  et  les  seigneurs  de  son  sang  que  ung 
chascun,  de  quelque  estât  qu'il  feiist  et  quelque  partie 
qu'il  eust  tenu,  seroit  remis  en  ses  biens  et  héritages  et 
aussi  en  offices  et  bénéfices,  néantmoins  en  y  eut  plu- 
sieurs qui  celle  grâce  et  bénéfice  ne  porent  obtenir 
quelque  diligence  qu'ilz  en  feissent,  et  par  espécial 
grant  partie  de  ceulx  qui  avoient  tenu  la  partie  d'Or- 
léans ,  lesquelz  furent  mis  de  celle  grâce  en  délay.  Et 
pour  ce  et  pour  autres  causes ,  s'entretindrent  tous- 
jours  les  envies  secrètement  entre  lesdictes  parties  ,  et 

1.  Marie  de  Berri,  femme  de  Jean  P',  duc  de  Bourbon* 

quéroient  tous  en  derrière  l'un  de  l'autre  moiens,  les 
uns  d'avoir  le  Roy  de  leur  parti,  et  les  autres  le  duc 
d'Acquitaine.  Et  par  ainsi  n'avoient  point  vraie  amour 
ne  vraie  aliance  l'un  avecques  l'autre,  par  quoy  la 
guerre  de  jour  en  jour  estoit  en  grant  péril  de  recom- 
mencer plus  diverse  et  plus  cruelle  que  paravant 
n'avoit  esté,  comme  plus  à  plain  cy-après  sera  dé- 
clairié. 

Et  les  lectres  d'aliance  et  confederacion  au  roy 
Henry  d'Angleterre  ses  enfans  et  autres  princes  d'une 
part,  et  les  ducs  de  Berry,  d'Orléans,  de  Bourbon,  les 
contes  d'Alençon  et  d'Armignac,  le  seigneur  de  La- 
breth  et  autres  de  leur  aliance  d'autre  part,  seront  dé- 
clairiées  cy  après  en  la  fin  de  cest  an  mil  quatre  ceps 
et  douze  ,  selon  les  promesses  qu'ilz  firent  l'un  avec- 
ques l'autre. 

CHAPITRE  XGXIX. 

Comment  le  Roy  fist  grande  assemblée  en  la  ville  de  Paris  en  entancion 
de  réformer  ses  officiers.  Et  autres  besongnes. 

Or  est  ainsi  que  le  roy  de  France,  par  l'ennort  et 
solicitude  du  duc  de  Bourgongne,  manda  lors  à  venir 
à  Paris  la  plus  grant  partie  des  princes  de  son  royaume 
avecques  les  prélas,  les  maistres  de  l'Université,  cha- 
pitres et  ceulx  des  bonnes  villes ,  afin  d'avoir  conseil 
et  délibéracion  sur  plusieurs  grans  afaires  qui  estoient 
en  son  royaume  et  par  espécial  sur  la  réformacion  de 
tous  ses  officiers  généralment,  duquel  par  très  long 
temps  la  plus  grant  partie  s'estoient  mal  gouvernez 
envers  lui.  Et  pour  ce  quant  les  seigneurs  dessusdiz 

et  autres  furent  venus  audit  lieu  de  Paris,  et  qu'ilz 
eurent  eu  plusieurs  grans  consaulx  l'un  avecques 
l'autre  sur  les  matières  pourquoy  on  les  avoit  mandez, 
conclurent  ensemble  que  pour  tous  les  autres  l'Uni- 
versité respondroit  et  aussi  remonstreroit  au  Roy  et 
à  son  conseil  qu'il  leur  en  estoit  ad  vis  de  faire.  Et 
ainsi  en  fut  fait  à  ung  certain  jour  qu'ilz  eurent  au- 
dience en  la  court  de  Saint-Pol,  ainsi  et  par  la  manière 
qui  s'ensuit  \ 

«  A  nostre  très  hault  et  très  excellent  prince  nostre 
souverain  seigneur  et  père.  S'ensuivent  les  poins  et 
les  articles ,  lesquelz  vostre  très  humble  et  très  dévote 
fille  l'Université  de  Paris ,  vos  très  humbles  et  obéis- 
sans  subgetz  le  prévost  des  marchans,  les  eschevins  et 
bourgois  de  vostre  bonne  ville  ont  fait ,  à  vous  bailler 
confort  ,  aide  et  advis,  comme  vous  le  requérez  pour 
le  prouffit ,  honneur  et  bien  de  vous  et  pour  la  chose 
publique  de  vostre  royaume. 

Premièrement.  Sur  le  premier  point  touchant  l'en- 
tretenement  de  la  paix  entre  aucuns  seigneurs  de 
vostre  sang ,  laquelle  chose  de  vostre  majesté  royale  a 
esté  exposée ,  dient  les  devant  ditz  que  ceulx  des 
bonnes  villes  et  les  autres  qui  à  présent  sont  venus  à 
vostre  mandement  ont  ce  bénignement  juré  et  promis 
et  tendu  jusques  à  maintenant  entretenir  et  ce  Dieu 
plaist  entretenront.  Mais  il  nous  semble  que  vous  devez 
mander  autres  seigneurs  de  vostre  sang  et  leurs  prin- 
cipaulx  serviteurs  pour  semblablement  prometre  l'en- 

i .  Au  sujet  de  cette  longue  et  importante  remontrance  de  l'Uni- 
versité ,  voyez  dans  nos  Pièces  justificatives  un  extrait  du  reg. 
du  parlement,  du  47  février  1412  (v.  s.}.  Voy.  aussi  le  Religieux 
de  Saint-Denis  (t.  IV,  p.  747  et  suiv.}. 

treteriement  de  ladicte  paix,  pour  plusieurs  causes. 
Premièrement  pour  tant  qu'ilz  ne  le  promirent  onques 
en  vostre  main.  Secondement  pour  ce  que  il  en  y  a 
aucuns  qui  ne  l'entretiennent  point; 

Item.  Et  qu'il  soit  vray  il  est  notoire  ,  que  les  An- 
glois  sont  en  vostre  royaume  et  plusieurs  autres  gens, 
tant  dudit  royaume  comme  d'autres  pays ,  et  sont  en- 
semble par  manière  de  gens  de  compaignie  ,  destrui- 
sans  vostre  pays  et  vos  subgetz,  dont  plusieurs  plaintes 
et  clameurs  sont  venus  et  viennent  de  jour  en  jour  en 
plusieurs  parties  de  vostredit  royaume.  Auxquelles 
choses  on  met  trop  petit  remède. 

Item.  Aussi  le  conte  d'Armignac,  qui  est  vostre 
subject,  n'a  eu  cure  de  la  paix  et  ne  l'a  pas  entrete- 
nue ,  mais  a  tousjours  maintenu  la  guerre  en  vostre 
royaume. 

Item.  Et  afin  que  ladicte  paix  soit  mieulx  entrete- 
nue, il  semble  que  vous  devez  ordonner  vos  lectres 
royaulx  esquelles  soit  la  cédule  de  ladicte  paix  encor- 
porée,  adrécans  à  voz  officiers  et  aux  autres  à  qui  bon 
vous  semblera,  pour  estre  promulguée  et  les  transgres- 
seurs  punis  comme  il  appartiendra. 

Item.  Et  quant  au  second  point  où  vous ,  nostre 
souverain  seigneur,  demandez  advis ,  confort  et  aide  , 
vostre  très  humble  fille  et  loyaulx  subgetz,  de  toute 
leur  affection  considérans  vostre  bien  ,  utilité  et  hon- 
neur de  vostre  royaume  et  aussi  la  continuacion  et 
conservacion  de  vostre  seigneurie  et  dominacion,  plu- 
sieurs foiz  ont  sur  ce  esté  assemblez.  Et  voyans  qu'il 
est  très  grant  neccessité  de  vous  exposer  les  défaulx 
qui  sont  en  vostre  royaume ,  commencent  à  parler 
de  voz  finances,  dont  vous  devez  soustenir  et  main- 

tenir  vostre  fait  et  vostre  royaume.  Et  premièrement , 
sur  le  fait  des  finances  de  vostre  demaine  qui  se  doi- 
vent distribuer  en  quatre  manières.  Premièrement  en 
payer  les  aumosnes ,  en  la  despence  de  vous  ,  de  la 
royne  et  du  duc  d'Acquitaine  vostre  ainsné  filz ,  ou 
salaire  de  vos  serviteurs,  et  es  réparacions  des  pons, 
moulins ,  fours ,  chaussées.  Or  appert  clairement  que 
lesdictes  finances  ne  sont  point  employées  es  choses 
dessusdictes.  Laquelle  chose  est  à  la  charge  de  voz 
trésoriers  par  lesquelz  vos  finances  dessusdictes  sont 
distribuées.  Et  voit-on  souvent  les  povres  religieux  et 
religieuses,  tant  de  abbayes  comme  d'ospitaux,  des- 
pendre le  leur  en  poursuites  sans  avoir  expédicion, 
dont  leurs  églises  chéant  en  ruyne ,  et  délaisse  le  ser- 
vice divin  à  estre  fait ,  ou  préjudice  des  âmes  de  voz 
prédécesseurs  et  à  la  charge  de  vostre  conscience.  Et 
premièrement  quant  aux  aumosnes  vray  est  que  de  ce, 
peu  ou  néant  en  est  paie. 

Item,  Et  quant  est  à  la  despence  de  vous ,  de  la 
royne  et  du  duc  d'Acquitaine,  qui  est  gouvernée  de 
par  messire  Pierre  de  Fontenay,  elle  est  payée  par  les 
maistres  des  chambres  aux  deniers,  appeliez  Raymond 
Raguier  et  Jehan  Pied.  Et  il  est  trouvé  que  pour  la 
despense  de  vous  et  du  duc  d'Acquitaine  en  liève, 
tant  sur  le  domaine  que  sur  les  aides,  quatre  cens 
mille  frans,  et  pour  icelle  n'estoit  levée  on  temps  passé 
que  quatre  vins  treize  mille  frans.  Et  adonc  voz  pré- 
décesseurs menoient  ung  bel  estât,  et  les  marchans  et 
autres  gens  estoient  paiez  de  leurs  denrées.  Mais  main- 
tenant, non  obstant  ladicte  somme  les  marchans  des- 
susdiz  ne  sont  point  paiez  de  leurs  denrées,  et  souvent 
advient  que  voz  hostelz ,  les  hostelz  de  la  royne  et  du 

duc  d'Acquitaine,  chéent  en  ruyne.  Et  jeudi  derrenier 
passé  chey  ung  grant  pan  de  mur  de  Tostel  de  la 
royne.  Dont  il  appert  que  ladicte  somme  n^est  point 
toute  emploiée  en  vostre  despense,  comme  il  fut 
monstre  en  temps  et  en  lieu ,  mais  elle  est  ou  prouffit 
de  voz  gouverneurs  ou  de  ceulx  que  bon  leur  semble. 
Et  pareillement  en  l'ostel  de  la  royne,  pour  la  des- 
pense de  laquelle  on  ne  souloit  lever  que  trente  six 
mille  frans ,  et  maintenant  on  liève  sur  les  aides  cent 
quatre  mille  frans,  non  obstant  ses  domaines  et  ses 
aides.  Et  procède  ces  te  despense  du  défault  des  offi- 
ciers qui  sont  commis  au  gouvernement  de  ladicte 
despense.  Desquelles  despenses  de  la  royne  Raymonnel 
Raguier  est  principal  gouverneur  et  trésorier,  lequel 
ondit  office  s'est  tellement  gouverné  ,  que  de  l'argent 
de  la  royne  il  a  fait  grans  acquestz  et  édifices  comme 
il  appert,  aux  champs  et  à  la  ville.  Item,  et  il  fault 
scavoir  où  est  celle  finance.  Car  oultre  et  sur  la  somme, 
on  prend  certaine  quantité  de  finance  par  forme  et 
mandement  extraordinaire. 

Itern,  Et  pareillement  il  y  a  une  grande  faulte  es 
offices  de  l'Argentier  et  de  la  Chambre  aux  Deniers. 
Car  par  les  officiers  qui  tiennent  lesdiz  offices  plusieurs 
grans  sommes  d'argent  sont  levées  et  mises  en  autre 
usage  qu'en  vostre  prouffit,  et  moult  de  vos  debtes,  et 
de  voz  officiers  les  salaires,  sont  retardez  à  estre  paiez. 
Et  est  vérité  qu'ilz  appliquent  à  leur  prouffit  toutes  les 
choses  dessusdictes ,  comme  il  appert  par  les  grans 
estas  qu'ilz  mainent ,  par  les  chevaulx  qu'ilz  ont ,  par 
les  excès  et  sumptueux  édifices  qu'ilz  font  de  jour  en 
jour  et  qu'ilz  ont  fait  par  cydevant.  Prouvé  par  Ray- 
mond Raguier,  qui  a  édifié  chasteaulx  et  grandes  mai- 

sons  où  il  a  mis  comme  l'on  dit  plus  de  trente  mille 
frans.  Et  aussi  Chariot  Poupart ,  argentier,  et  maistre 
Guillaume  Budé,  maistre  des  garnisons,  ont  acheté 
grans  rentes  et  possessions  et  ont  acquis  grosses  et 
larges  substances ,  lesquelles  choses  ilz  ne  pourroient 
faire  des  salaires  de  leurs  offices.  Item.  Aussi  il  y  a 
défaulte  en  vostre  escuierie,  qui  est  office  de  très  grant 
recepte ,  et  y  sont  faictes  plusieurs  grandes  despenses 
qui  peu  tournent  à  vostre  honneur  et  prouffit. 

Item,  Et  quant  est  aux  salaires  des  serviteurs  de 
vostre  hostel,  ilz  sont  très  mauvaisement  contentez  en 
la  Chambre  des  Deniers ,  ne  les  serviteurs  ne  pevent 
avoir  leur  loier,  pour  quoy  ilz  ont  grant  povreté  et 
souffrete  et  ne  pevent  estre  entour  vous  si  honneste- 
ment  qu'il  appartient.  Non  obstant  qu'il  y  en  a  aucuns 
qui  ont  port  *,  lesquelz  sont  très  bien  paiez  desdiz  sa 
laires. 

Item,  Et  quant  à  la  réparacion  de  vosdiz  fours  et 
moulins  et  de  voz  chasteaulx,  tout  va  à  ru  y  ne  on 
temps  présent,  jà  soit  ce  que  ou  temps  passé  il  y  eut 
une  grande  somme  et  espéciallement  ou  temps  du  roy 
Phelippe,  du  roy  Jehan  et  du  roy  Charles,  ouquel 
temps  estoit  le  royaume  bien  gouverné  autrement  que 
maintenant. 

Item.  Et  quant  au  fait  des  finances,  il  fault  dire 
neccessairement  que  le  gouvernement  de  présent  a  eu 
cours  depuis  trente  ans  en  çà ,  et  para  vaut  a  esté  dé- 
voré par  plusieurs  officiers  qui  n'ont  point  eu  regard 
au  bien  de  vous  ne  de  vostre  royaume,  mais  seulement 
à  leur  singulier  prouffît.  Et  à  déclairer  les  officiers  de 

\ .  Qui  ont  du  crédit ,  qui  savent  s'arranger. 

vostredit  royaume  esquelz  il  y  a  grant  excès ,  vostre 
fille  devantdicte  et  vosdiz  subgetz  vous  exposent  les 
choses  qui  s'ensuivent  : 

Premièrement.  Vous  avez  très  grant  et  excessif 
nombre  de  trésoriers  qui  tousjours  ont  esté  puis  le 
temps  dessusdit;  et  par  la  grant  pratique  qui  est  oudit 
office ,  plusieurs  hommes  se  sont  efforcez  de  y  entrer 
et  tant  qu'il  n'est  guères  année  qu'ilz  ne  soient  muez, 
remuez  ou  déposez  à  la  requeste  des  autres  qui  ont  eu 
la  voix  en  vostre  royaume.  Et  Dieu  scel  pourquoy  ilz 
y  entrent  si  voulontiers,  sinon  pour  les  grans  lopins  et 
larrecins  qu'ilz  font  et  tirent  esdiz  offices.  Car  se  un  g 
trésorier  n'amende  de  vous  de  quatre  ou  six  mille 
frans,  ce  ne  leur  semble  rien,  en  un  an  seulement.  Et 
jà  soit  ce  que  on  temps  passé  n'en  y  eust  que  deux, 
toutesfoiz  y  en  a  il  maintenant  quatre  ou  cinq,  pour 
la  pratique  qu'ilz  y  trouvent,  Et  a  esté  telle  fois  qu'il 
y  en  avoit  six  ou  sept.  Et  ainsi  appert  plus  clèrement 
que  le  jour,  que  vous  avez  dommage  chascun  an  ondit 
office,  de  seize  à  vingt  mille  frans,  pour  le  particulier 
défault  desdiz  trésoriers.  Et  quant  est  après  de  finances 
dudit  trésor,  ilz  n'ont  eu  regard  à  paier  les  choses 
neccessaires ,  ne  tenir  les  seremens  qu'ilz  font  à  l'en- 
trer desdiz  offices,  mais  ilz  ont  entendu  à  paier  les 
grans  et  excessifs  dons  à  ceulx  qui  les  ont  soustenus 
par  plusieurs  voyes.  Lesquelz  se  lièvent,  tant  sur  le 
fait  des  coffres,  comme  sur  le  fait  de  l'espargne  des- 
susnommé. 

Et  quant  est  aux  autres  officiers ,  c'estassavoir  au 
gouvernement  des  finances  et  au  clerc ,  il  est  assavoir 
que  toutes  lesdictes  finances  sont  passées  par  leurs 
mains,    tant  qu'ilz   en   ont   acquis   innumérables  et 

haultes  possessions  comme  il  appert.  Et  sont  les  con- 
seillers pour  le  présent  Andrieu  Giffart,  Burel  de 
Dampmartin,  Renier  de  Bouligny,  Jehan  Guerin  et  le 
gouverneur  Nicole  Bonnet,  qui  fut  clerc  de  Jehan 
Chauf  son  prédécesseur ,  et  le  clerc  maistre  Gui  Bro- 
cher, qui  sont  inutiles  et  coulpables  du  mauvais  ré- 
gime devant  dit,  excepté  Jehan  Guerin  qui  est  nouvel 
et  ne  s'est  point  encores  mesfait.  Et  espécialement  en 
est  coulpable  Audry  Giffart,  lequel  jà  soit  ce  qu'il  eust 
gasté  tout  ce  que  son  père  lui  avoit  acquis ,  néant- 
moins  par  la  procuracion  du  prévost  de  Paris,  duquel 
il  est  cousin  à  cause  de  sa  femme ,  il  a  esté  fait  tréso- 
rier. Dont  il  a  esté  tellement  rempli  de  deniers,  qu'il 
est  maintenant  plain  de  rubis  et  de  dyamans,  de  safîrs 
et  autres  pierres  précieuses,  vestemens  et  chevaulx,  et 
tient  ung  excessif  estât  rempli  de  vaisselle,  c'estassa- 
voir  de  plats,  d'escuèles  et  de  pots  d'argent,  de  tasses 
et  de  hanaps. 

Item,  Et  jà  soit  ce  qu'il  ne  soit  point  neccessaire 
d'avoir  trésorier  sur  le  fait  de  la  justice  dudit  trésor , 
mais  y  soit  de  coustume  tenir  ung  clerc  conseiller, 
toutesfoiz  il  y  a  quatre  conseillers,  qui  emportent 
grans  finances  on  préjudice  de  vostre  trésor. 

Quant  est  au  régime  des  aides,  il  y  a  officiers  ordon- 
nez qui  se  appellent  généraulx,  par  l'ordonnance  des- 
quelz  se  passe  toute  l'ordonnance  des  aides  ordonnez 
pour  la  guerre,  qui  montent  à  douze  cens  mille  frans. 
Et  s'il  est  ainsi  que  lesdiz  trésoriers  se  soient  mauvai- 
sement  gouvernez  et  font  encores,  encores  se  gouver- 
nent pis  lesdiz  généraulx.  Car  premièrement  ilz  sont 
mis  ondit  office  par  force  d'amis  à  qui  les  généraulx 
font  dons  excessifz  à  vostre  préjudice.  Item,  et  les 


[1412]  D'ENGUERRAN  DE  MONSÏRELET.  315 

prouffiz  que  lesdiz  généraulx  prennent  quant  ilz  entrent 
esdiz  offices,  montans  à  chascun  d'eulx.  à  deux  ou  trois 
mille  frans  par  an.  Et  se  ung  général  est  deux  ans  ondit 
office,  il  acquestera  neuf  ou  dix  mille  frans  et  autres 
grans  sommes,  par  dons  couvers,  dont  aucunes  foiz  les 
dons  sont  levez  on  nom  des  seigneurs  sans  leur  sceu.  Et 
les  particularitez  des  défaulx  seront  trouvez  et  extrais, 
qui  furent  fais  par  la  ré  formation  derrenièrement  faicte. 

Item.  Et  après  ledit  office  est  venu  ung  autre  of- 
fice qu'on  nomme  l'Espargne,  mal  nommé.  Laquelle 
tient  Anthoine  des  Essars.  A  cause  duquel  office  on 
liève  desdictes  aides  la  somme  de  cent  et  vingt  mille 
frans  ou  environ,  jà  soit  ce  que  ladicte  finance  feust 
gardée  et  mise  en  l'Espargne  soubz  deux  clefz ,  dont 
vous  devez  porter  l'une  pour  secourre  à  vostre  nec- 
cesité  et  à  vostre  royaume.  Néantmoins  ceulx  qui  l'ont 
en  vostre  gouvernement  l'ont  tellement  dissipé  qu'il 
n'en  y  a  croix  *,  et  ne  scet-on  qu'il  en  soit  mieulx  à 
homme  du  monde,  si  non  à  aucuns  qui  l'ont  soustrait 
de  vostre  main  par  le  consentement  de  ceulx  qui  ont 
trouvé  ledit  office  ,  dont  ilz  mainent  excessifz  estas  en 
vostre  préjudice.  ïtem,  et  avec  ce  ledit  Anthoine  a  en 
garde  voz  livres  et  vos  joyaulz,  et  dit-on  que  en  ce  y 
a  un  povre  gouvernement,  en  ce  qui  est  de  jour  en 
jour  achaté  pour  vostre  corps,  et  ce  par  la  coulpe  dudit 
Anthoine. 

Item»  Et  après  cest  office  est  venu  ung  autre  office 
qu*on  appelle  La  garde  des  coffres ,  lequel  office  tient 
Marice  de  Ruilly,  pour  lequel  il  reçoit  chascun  jour 


1.  Qu'il  n'en  reste  pas  une  pièce.  De  la  croix  qui  se  gravait 
sur  les  monnaies. 

pour  r ordinaire  dix  escus  d'or  en  monnoie,  qui  se 
doit  bailler  et  donner  en  vostre  main  pour  en  faire  ce 
que  bon  vous  en  semble.  Mais  il  n'y  a  croix.  Car  il  l'a 
distribué  à  son  plaisir.  Et  soubz  umbre  de  cest  office 
sont  dissipées  plusieurs  grans  sommes  de  monnoye, 
desquelles  on  parlera  en  temps  et  en  lieu. 

Item,  Est  à  démonstrer  comment  vous,  la  royne  et 
le  duc  d'Acquitaine  estes  mengez  et  desrobez.  C'est- 
assavoir  que  quant  vous  avez  à  faire  de  promptes 
finances  pour  cause  de  vostre  guerre  ou  pour  vos  au- 
tres grans  besongnes,  il  fault  aler  à  certaines  personnes 
marchans  d  argent,  qui  par  usures  et  rapines  illicites 
trouvent  finances  de  monnoye,  moiennant  ce  qu'ilz 
ont  engaige  de  vostre  vaisselle  et  de  voz  joyaulx  d'or 
et  d'argent,  à  grans  et  clères  pertes ,  et  tant ,  que  ce 
qui  ne  vault  que  dix  mille  frans  vous  compte  quinze 
ou  seize  mille.  Et  tant  faut-il  que  vous  perdez  par 
chascun  an  en  telles  usures  qui  se  font  par  les  changes 
feins.  Et  par  ceste  manière  peut-on  juger  clèrement 
qu'il  y  a  aucuns  de  voz  serviteurs  et  officiers  qui  sont 
participans  et  acompaignez  desdiz  frais  et  usures  illi- 
cites. Et  par  ainsi  n'avez  vous  jamais  croix,  et  sont 
lesdiz  offices  et  receptes  povres  et  obligez  et  tempes- 
tez.  Et  pareillement  sont  gouvernez  les  autres  officiers 
de  vostre  lignée  sans  en  nul  excepter. 

Item.  Il  est  assavoir  comment  subtillement  et  mali- 
cieusement les  généraulx  officiers,  eulx  entremetans  de 
vos  receptes,  vous  gouvernent.  Car  puisque  ung  rece- 
veur vous  aura  preste  par  dessus  la  recepte  cinq  ou 
six  mille  escuz  ou  autre  somme ,  ilz  sont  desmis  de 
leurs  offices  afin  qu'ilz  s'en  puissent  rembourser  sur 
leur  recepte ,  et  en  son  lieu  met-on  ung  autre  receveur 

qui  recevra  presque  toute  la  recepte.  Et  quant  il  y 
aura  peu  ou  point  à  recevoir,  lors  le  premier  receveur 
sera  remis  en  sondit  office ,  moiennant  qu'il  se  obli- 
gera en  une  grande  somme  d'argent  aux  dessusdiz 
officiers.  Et  par  ce  ne  peut  le  devantdit  receveur 
estre  paie  ne  paier  ce  qu'il  doit.  Et  aussi  font  chevau- 
cher an  sur  autre,  en  quoy  vostre  finance  est  dégastée 
devant  que  le  terme  soit  venu.  Et  par  ainsi  buvez 
vous  voz  vignes  en  vert  jus. 

Item,  Et  quant  il  y  a  une  ambaxade  à  faire,  ou 
quant  il  fault  envoier  un  g  simple  chanoine  dehors ,  il 
faut  emprunter  l'argent  aux  usures.  Et  souvent  advient 
que  les  dessusdiz  ambaxadeurs  sont  inutiles,  et  par 
ce  advient  aucunesfois  que  vous  en  avez  excessifz 
dommages. 

Item,  Il  est  neccessité  que  vous  sachiez  où  est  l'ar- 
gent de  vostre  royaume  de  deux  ou  trois  ans  ençà, 
pardessus  et  oultre  le  domaine  et  les  aides,  onquel 
temps  ont  esté  levées  plusieurs  tailles,  dixiesmes,  demy 
dixiesmes,  imposicions ,  maletoltes,  réformacions  et 
plusieurs  autres  manières  d'avoir  finances.  Desquelles 
choses  le  prévost  de  Paris  s'est  entremis  comme  il  est 
notoire,  et  s'est  fait  appeler  souverain  maistre  des 
finances  et  gouverneur  général. 

Item,  IN 'est  point  à  oublier  comment  aucuns  grans 
officiers,  comme  le  prévost  de  Paris  et  autres,  qui  en- 
semble ont  tenu  grant  nombre  d'offices  et  euz  et  receuz 
les  deniers  et  iceulx  mis  en  leurs  sacs  en  vostre  préju- 
dice ,  des  ordonnances  rovaulx  et  aussi  de  la  chose 
publique,  dont  il  s'ensuit  maintesfoiz  que  gens  inutiles 
et  non  sachans  et  de  mauvais  gouvernement,  se  sont 
mis  èsdiz  offices. 

Item,  Et  naguères  le  prévost  de  Paris,  qui  depuis 
ung  peu  de  temps  tenoit  l'office  du  général  maistre  et 
gouverneur  des  eaues  et  forestz ,  a  résigné  ledit  office 
en  la  main  du  seigneur  d'Ivry.  Et  à  la  cause  d'icelles 
sont  levées  charges  de  six  mille  frans  on  nom  du  Roy, 
si  comme  on  dit.  Mais  toutesfoiz  ledit  argent  est  levé 
au  prof  fit  dudit  prévost.  Et  ainsi  ladicte  résignacion 
vous  couste  bien  six  mille  frans  et  plus.  Et  avecques 
ce  ledit  prévost  de  Paris  tient  les  capitaineries  de 
Cherebourg ,  dont  il  a  par  an  six  mille  frans,  de  Mon- 
targis,  dont  il  a  par  an  deux  mille  frans,  et  de  Nevers, 
dont  il  a  par  an  deux  mille  frans. 

ItQm,  Et  vostredicte  finance  est  gastée  et  perdue 
par  une  autre  manière.  Car  ung  grant  nombre  de  rece- 
veurs ,  grenetiers,  quatriesmiers  et  leurs  clercs  et  aussi 
autres  certains  poursuivans  et  solliciteurs  de  finances 
qui  sont  appeliez  poursuivans  généraulx  et  avec  eulx 
leurs  clercs  et  serviteurs ,  ont  obtenu  chascun  an , 
comme  se  ce  feust  leur  rente ,  lectres  et  grans  dons , 
lesquelz  ont  les  autres  officiers.  Et  est  trouvé  que  par 
le  moien  dudit  prévost  et  d'autres  gouverneurs  des- 
dictes finances ,  ilz  ont  esté  de  ce  très  bien  paiez  on 
grant  préjudice  de  voz  besongnes  et  la  recordacion  du 
paiement  de  plusieurs  preudommes  tant  chevaliers, 
conseillers  comme  autres  officiers.  Et  voit  on  commu- 
nément que  quant  ung  jeune  homme  vient  on  service 
d'un  général  ou  d'un  receveur  ou  grenetier,  jà  soit 
ce  qu'il  soit  de  petit  estât  ou  de  peu  de  science  ,  en 
peu  de  temps  il  est  fait  riche  et  maine  ung  grant  et 
excessif  estât  et  achate  grans  offices  et  héritages  à  voz 
despens. 
:    Item»  Et  par  voz  trésoriers  de  voz  guerres  ont  esté 

commises  plusieurs  grandes  faultes  au  fait  de  voz 
finances.  Et  ont  une  manière  de  prendre,  de  voz  che- 
valiers et  escuiers ,  blancs  scellez ,  desquelz  ilz  ont 
très  mauvaisement  usé ,  si  comme  scèvent  lesdiz  che- 
valiers. Et  de  ce  vous  sçauront  mieulx  informer  que 
nous.  Et  est  grant  pitié  de  oyr  les  complaintes  desdiz 
chevaliers  et  escuiers  sur  le  fait  de  leurs  paiemens,  qui 
tousjours  ont  esté  petis ,  envers  la  plus  grant  partie. 
Car  maintenant  c'est  une  reigle  générale  aux  gens 
d'armes  qu'ilz  vivent  sur  le  pays  sans  estre  paiez, 
disans  qu  ilz  ne  sont  point  paiez  de  leurs  gaiges  et  qu'il 
fault  qu'ilz  vivent  en  leur  service. 

Item.  Et  pour  ce  que  lesdiz  généraulx  et  le  souve- 
rain maistre  des  finances,  prestement  qu'il  vous  plaira 
à  les  reprendre ,  ilz  diront  pour  éviter  et  passer  le 
temps  qu'ilz  sont  prestz  de  monstrer  leur  estât,  comme 
se  ce  feust  response  prouffitable  ou  souffisante.  Et  jà 
sont  venus  en  requérant  qu'on  leur  baillast  commis- 
saires qui  visitassent  leur  estât.  Mais,  soubz  correc- 
tion, quant  ce  vient  au  fait  ceste  response  est  inutile. 
Mais  qui  vouldroit  savoir  qui  manga  le  lart,  il  fauldroit 
scavoir  quelles  substances  ilz  povoient  avoir  quant  ilz 
entrèrent  premièrement  en  leursdiz  offices  et  quelz 
gaiges  ilz  avoient  en  leurs  services  et  combien  ilz 
povoient  despendre  raisonnablement,  et  quelles  sub- 
stances ilz  ont  de  présent  et  les  grandes  rentes  et  pos- 
sessions qu'ilz  ont  acquises,  et  les  grans  édifices  qu'ilz 
font  faire. 

Item,  Soit  notoire  au  régime  des  généraulx  qu'ilz 
sont  riches  et  plains  ,  et  quant  ilz  entrèrent  première- 
ment èsdiz  offices  ilz  estoient  povres.  Mais  ilz  ont 
maintenant  acheté  maisons  de  grande  seigneurie,  si 

comme ,  maistre  Jehan  Chastenier,  Guillaume  Luce  et 
Nicaise  Buges.  Et  pour  vérité  dire,  chascun  vostre  loyal 
subject  se  doit  bien  esmerveiller  de  tel  gouvernement 
et  bien  leur  doit  douloir  le  cuer,  quant  vous,  qui 
estes  nostre  souverain  seigneur  et  prince  ,  estes  ainsi 
desrobé  de  vostre  finance  et  que  toutes  les  finances 
chéent  en  une  bourse  tirée  devant  voz  veulx,  et  les 
gouverneurs  devantdiz ,  tant  passez  comme  présens , 
sont  riches,  pleins  et  garnis  et  vous  mectent  et  laissent 
en  ceste  neccessite  et  n'ont  nulle  pitié  de  vous  ne  du 
bien  commun. 

Item.  Et  pour  ce  que  cy  dessus  est  faicte  mencion 
des  estats,  il  semble  à  vostre  fille  et  à  voz  subgetz  que 
généralement  en  ce  royaume  au  regard  de  toutes  gens 
les  estats  sont  trop  excessifz.  Et  est  fort  à  doubter  que 
pour  les  inconvéniens  qui  viennent  chascun  jour  Dieu 
ne  se  courrouce  à  son  peuple. 

Item.  Et  quant  à  ung  grant  conseil,  on  n'y  tient 
point  telle  ordonnance  qu'il  appartendroit  bien.  Car 
chascun  est  apperceu,  et  toutesfois  n'y  doivent  estre 
que  preudommes  et  sages,  tant  clercs  comme  cheva- 
liers, en  nombre  compétent,  prenans  pension  et  gaiges 
de  vous  et  non  de  quelzconques  autres  seigneurs, 
ains  Tueil  à  vostre  prouffit  et  à  vostre  honneur  et  de 
vostre  royaume  et  à  la  conservacion  de  vostre  cou- 
ronne et  seigneurie.  Et  advient  maintes  foiz  que  pour 
la  grande  multitude  qui  y  est  et  les  requestes  qui  vous 
sont  faictes,  voz  besongnes  en  sont  délaissées.  Et  quant 
une  bonne  besongne  y  est  prinse,  comme  il  advient 
aucunes  foiz,  elle  demeure  à  estre  exécutée  et  vsans 
estre  mise  à  fin ,  combien  que  souverainement  vous 
touche.    Et  aussi    devroient  les   ambaxadeurs  ,  tant 

estranges  comme  autres,  estre  expédiez.  Et  quant  une 
conclusion  est  prinse  par  meure  délibéracion,  elle  ne 
devroit  point  estre  rompue  pour  ung  peu  de  gens , 
comme  il  arrive  souvent. 

Item,  Et  est  grant  inconvénient  de  oyr  les  com- 
plaintes qui  se  font  pour  la  longue  expédicion  en  voz 
besongnes  regardans  la  débilité  de  vostre  royaume. 
Et  mesmement  on  voit  le  seigneur  de  Montberon  ,  le 
viconte  de  xMurat  et  ceulx  de  La  Rochelle  complai- 
gnans  sur  ce  que  vostre  conseil  ne  leur  fait  bonne 
expédicion  ;  et  ce  qu'ilz  poursuivent  est  pour  le  bien 
de  vostre  royaume.  Et  dient  les  aucuns  que  se  autre 
provision  n'y  est  mise,  il  fauklra  neccessairement  qu'ilz 
facent  paix  avecques  voz  ennemis.  Et  par  ainsi  estes 
vous  en  voie  de  perdre  plusieurs  de  voz  bons  vas- 
saulx. 

Item,  Et  quant  est  au  fait  de  la  justice  de  vostre 
royaume ,  et  premièrement  au  regard  de  vostre  court 
de  parlement,  qui  est  souveraine  court  de  vostre 
royaume,  laquelle  n'est  pas  gouvernée  comme  elle 
souloit.  Car  on  y  souloit  mectre  haulx  et  excellens 
clercs  et  notables  preudommes,  d'onneur,  d'aage 
et  de  meurs,  et  expers  en  droit  et  en  justice.  Et 
pour  le  grant  nom  du  droit  qui  estoit  gardé  en  celle 
court  sans  faveur  d'aucune  personne  ,  non  point  seu- 
lement les  chrestiens ,  mais  les  Sarrasins  y  sont  venus 
recevoir  jugement  aucune  foiz.  Et  depuis  ung  peu  de 
temps,  pour  la  faveur  d'amis,  de  parens  et  de  prières, 
aucuns  jeunes  hommes  ignorans  le  fait  de  justice  et 
indignes  de  si  liault  et  si  excellent  office ,  y  ont  .esté 
mis.  Dont  le  nom  de  auctorité  et  bonne  renommée 
de  ladicte  court  est  amendrie.  Et  aussi  il  y  a  autres  in- 
Il  21 

convéniens.  C'estassavoir  qu'en  icelle  court  sont  plu- 
sieurs filz ,  frères  germains,  nepveux  et  afins  ensemble, 
et  tel  y  a  qui  ainsi  est  en  lignage  comme  le  premier 
président.  Et  par  telle  affinité  se  pevent  ensuivir  plu- 
sieurs périlleux  inconvéniens  en  ladicte  court.  Jlem,  et 
en  ladicte  court  sont  plusieurs  causes  de  poyres  gens 
comme  mortes^  et  n'en  font  point  ceulx  de  parlement 
telle  expédicion  comme  par  raison  faire  devroient. 

Item,  Et  quant  est  de  la  Chambre  des  comptes ,  là 
sont  trouvez  tous  mauvais  accidens ,  car  ilz  sont  tous 
ensevelis.  Et  combien  que  puis  ung  peu  de  temps  y 
eussent  esté  mis  aucuns  nouveaulx,  touteffoiz  ne  se 
perçoit-on  pas  que  aucune  réparacion  y  ait  esté  faicte. 
Entre  lesquelz  nouveaulx  y  a  esté  mis  Alixandre  Bour- 
sier, qui  par  plusieurs  foiz  a  esté  receveur  général  des 
aides  et  n'a  pas  encore  clos  ses  comptes ,  comme  on 
dit.  Et  là  povez  vous  estre  grandement  fraudé,  car 
cellui  qui  devroit  estre  réformé ,  est  mis  à  réformer 
les  autres.  Item ,  et  à  mieulx  faire  la  besongne  ledit 
Alixandre  a  tant  pratiqué,  que  Jehan  Vautier,  qui  estoit 
son  clerc ,  a  esté  mis  oudit  office. 

Item,  Et  jà  soit  ce  que  par  les  ordonnances  royaulx 
et  par  les  seremens  que  font  les  receveurs ,  vicontes , 
trésoriers  et  autres  officiers  du  domaine ,  néantmoins 
par  eulx  doivent  estre  paiées  les  aumosnes ,  mais  par 
les  dissimulacions  et  toléracions  desdiz  offices  des 
comptes ,  ladicte  ordonnance  est  souvent  enfrainte, 
comme  on  dit. 

Item,  Et  quant  est  au  fait  de  Testât  des  généraulx 
de  la  justice ,  il  semble  et  appert  que  telle  multiplica- 
cion  d'officiers  peur  le  fait  des  aides  est  inutile,  et  est  la 
grant  dissipacion  de  la  substance  de  vostre  royaume  ; 

et  finablement  le  grant  nombre  des  esleuz  et  des  ser- 
gens  qui  sont  soubz  lesdiz  officiers,  qui  reçoivent 
grans  dons  et  grans  gaiges,  sont  cause  par  quoy  toute 
vostre  substance  est  dissipée  et  amendrie.  Item ,  et 
pareillement  est  des  autres  officiers  sans  nombre  qui 
sont  mis  es  offices  par  force  d'amis.  Et  semblablement 
fault  parler  des  généraulx  de  la  justice.  Car  au  temps 
du  roy  Charles  n'en  avoit  que  ung  ou  deux  au  plus  , 
et  néantmoins  il  en  y  a  sept,  dont  chascun  a  cent 
livres  de  gaiges,  sans  les  greffiers. 

Item,  Qui  vouldroit  parler  des  maistres  des  re- 
questes  de  l'ostel  du  Roy  et  des  autres  officiers ,  Dieu 
scet  s'il  y  auroit  à  dire.  Car  ou  temps  passé  on  y 
mectoit  anciens  hommes  et  expers ,  congnoissans  les 
coustumes  de  ce  royaume ,  et  sçavoient  respondre  à 
toutes  supplicacions  et  requestes  et  signer  celles  qui 
faisoient  à  signer,  par  quoy  elles  estoient  expédiées  en 
la  chancellerie ,  et  maintenant  on  n'y  met  que  jeunes 
gens,  non  sachans  et  non  expers ,  qui  ne  expédient 
rien  si  tost  se  ce  n'est  par  la  voix  du  chancelier.  Et  à 
ceste  cause  il  advient  que  on  y  met  plusieurs  autres 
officiers  extraordinaires  pour  suppléer  leurs  défaulx , 
lesquelz  ont  grans  gaiges,  à  vostre  préjudice. 

Item.  Et  quant  est  au  fait  de  vostre  chancellerie , 
il  est  bien  sceu  que  vostre  chancelier  de  France  a 
soustenu  maintes  grans  peines  et  est  bien  digne 
d'avoir  grans  prouffis,  voire  sans  le  préjudice  du  bien 
commun.  Mais,  combien  que  pour  ses  gaiges  il  ne 
doive  avoir  que  deux  mille  livres  parisis,  néantmoins 
d-epuis  vingt  ans  ençà  il  en  a  pris ,  ouître  les  deux 
mille ,  autres  deux  mille  livres  parisis ,  et  oultre ,  le 
don  de  deux  mille  frans  sur  les  émolumens  du  seel. 

Item,  et  oultre  ce,  il  a  prins  le  registre  des  privilèges 
et  rémissions ,  qui  montent  sur  chascune  vingt  sols 
parisis ,  lesquelles  pevent  monter  par  an  à  une  grant 
somme  d'argent.  Item,  et  avecques  ce  il  a  prins  autres 
deux  mille  frans  sur  les  aides  aians  cours  pour  le  fait 
de  la  guerre,  item ,  et  avec  ce  il  prent  par  chascun 
an.  deux  cens  frans  pour  ses  vestemens.  Item,  il  a 
prins  et  prent  chascun  an  sur  le  trésor  pour  sa  cheva- 
lerie ou  chancelerie ,  de  cinq  à  six  cens  livres  parisis. 
Item,  et  oultre  les  choses  dessusdictes,  il  a  eu  sur  les 
tailles  et  imposicions  plusieurs  grans  dons  qui  se 
pevent  estimer  à  une  grant  somme  d'argent.  Item ,  il 
a  légèrement  passé  et  scellé  lettres  de  dons  excessifz 
sans  y  faire  quelque  résistence.  Et  les  particularités 
seront  trouvées  par  les  comptes  de  Michel  du  Sabu- 
lon  \  de  AJixandre  Boursier  et  de  plusieurs  autres,  qui 
ne  se  sont  point  faings  de  y  mouller  leurs  soupes. 
Item  ,  et  à  plus  plain  déclairer  le  présent  article ,  on 
trouveroit  plus  de  six  mille  frans  de  dons  particuliers 
qui  vouldroit  visiter  les  comptes  des  dessusdiz  et  des 
autres  receveurs ,  bien  que  ladicte  finance  estoit  or- 
donnée pour  le  fait  de  la  guerre.  Item,  en  ladicte 
chancellerie  est  venu  ung  grant  émolument  d'argent , 
lequel  émolument  est  à  grant  somme  de  deniers.  Et 
sojit  gouvernées  les  finances  dudit  seel  par  maistre 
Henry  Malachienne,  par  maistre  Jehan  Budé,  contre- 
rooleur  dudit  seel  de  ladicte  chancellerie ,  et  sur  le 
droit  du  Roy  prennent  doubles  gaiges ,  c'estassavoir 
du  notaire  et  du  secrétaire  ,  sans  leurs  bourses ,  et  en 
prennent  aussi  dons  et  pensions  excessives.  Et  ainsi 

1 .  Michel  de  Sablon ,  en  latin  Michael  de  Sabulone, 

est  la  chancellerie  tellement  gouvernée  qu'il  n'en  vient 
point  grant  prouffit  à  vous ,  jà  soit  que  l'émolument 
dudit  seel  soit  bien  grant.  Et  quant  est  du  droit  des 
notaires,  jà  soit  qu'ilz  prengnent  aucuns  avecques 
eulx  telz  que  bon  leur  semble ,  comment  ilz  se  gou- 
vernent sera  plus  à  plain  déclairé  au  long  quant  be- 
soing  en  sera.  Item ,  et  aussi  en  treuve  plusieurs 
officiers  de  vostre  royaume  qui  tiennent  plusieurs  of- 
fices innumérables  et  incompatibles ,  lesquelz  ilz  font 
desservir  par  procureurs,  qui  par  diverses  manières 
extraient  les  finances  de  voz  subgetz. 

Item,  Et  n'est  point  à  oublier  comment  depuis  ung 
peu  de  temps  ençà  vostre  monnoye  est  grandement 
diminuée  en  poix  et  en  valeur,  en  tant  qu'un  escu  est 
de  mendre  valeur  qu'il  ne  souloit ,  de  deux  sols,  et 
les  blans  de  deux  blans ,  chascun  de  trois  mailles , 
laquelle  chose  est  ou  préjudice  de  vostre  peuple  et 
de  vous  premièrement.  Et  par  ainsi  est  la  bonne  mon- 
noie  expurgée,  car  les  changes  et  les  Lombars  cueil- 
lent tout  le  bon  or  et  font  leurs  paiemens  de  nouvelle 
monnoie.  Et  fault  savoir  par  quelle  procuracion 
ceste  monnoie  est  ainsi  diminuée.  Et  est  la  commune 
renommée  que  c'est  par  le  prévost  de  Paris,  par  le 
prévost  des  marchans  et  par  Michel  Lailler,  qui  ont 
actrait  à  eulx  la  congnoissance  des  monnoyes.  Item, 
et  supposé  que  les  dessusdiz  vous  facent  aucun  prouf- 
fit  à  l'occasion  de  ladicte  diminucion ,  toutesfoiz  ce 
n'est  point  comparoison  à  la  perte  que  vous  et  le 
royaume  y  avez ,  comme  plus  à  plain  sera  déclairé 
par  gens  qui  à  ce  se  congnoissent. 

Item,  Et,  jà  soit  que  vostredicte  fille  et  vosdiz  sub- 
getz vous  ayent  en  brief  exposé  les  défaulx  et  coulpes 

des  devantdiz,  toutesfoiz  ce  ne  suffist  pas.  Car  plu- 
sieurs jours  ne  souffiroient  mie  à  vous  exposer  le  mau- 
vais régime  des  dessusdiz  et  de  leurs  semblables.  Et 
pour  ce  que  plusieurs  autres  personnes  sont  coulpa- 
bles ,  lesquelles  personnes  et  plusieurs  autres  choses 
vous  seront  déclairées ,  vostredicte  fille  et  vosdiz  sub- 
getz  s'en  passent  pour  le  présent  en  espérance  de  le 
vous  déclairer  autrefoiz  plus  à  plain ,  pour  le  bien  de 
vous  et  de  vostre  royaume. 

Et  pour  venir,  nostre  très  souverain  seigneur,  aus- 
diz  aide ,  confort  et  conseil  que  vous  avez  requis  de 
voz  dessusdiz  nobles  et  bourgois ,  que  vous ,  pour  le 
présent ,  avez  mandez,  vostre  fille  et  voz  subgetz  des- 
susdiz vouldroient  bien  qu'il  pleust  à  Dieu  de  leur 
donner  grâce  de  vous  bien  conseiller  et  conforter. 
Car  à  ce  faire  sont  prestz  d'exposer  leur  corps  et  leur 
avoir  de  bon  et  loyal  cuer,  comme  ilz  y  sont  tenus  ; 
et  ainsi  ont-ilz  derrenièrement  conclud  solemnelle- 
ment  en  la  derrenière  congrégacion.  Car  ilz  se  répu- 
tent  estre  grandement  obligez  à  vostre  royale  majesté, 
tant  de  naturelle  et  loyale  obligacion ,  comme  pour 
les  innumérables  biens  que  vous  leur  avez  fais. 

Premièrement.  Pour  vous  adviser  et  afin  qu'il  vous 
plaise  remédier  aux  choses  dessusdictes ,  nous  semble 
que  pour  avoir  une  bonne  et  juste  finance  le  plus  tost 
que  faire  se  pourra,  il  est  expédient  que  vous  cloez  la 
main  ausdiz  gouverneurs,  sans  nul  excepter,  et  qu'ilz 
soient  tous  desmis  de  leurs  offices,  et  avecques  ce  tous 
leurs  biens  meubles  prins  et  mis  en  vostre  main ,  et 
que  vous  soiez  seur  des  personnes  jusques  à  ce  qu'ilz 
vous  aient  rendu  compte  de  leur  régime,  et  puis  après 
vous  leur  ferez  raison  et  justice. 

Item^  Et  si  est  neccessaire  que  vous  adnichilez  tous 
dons  assignez  et  pensions  extraordinaires ,  et  inconti- 
nent vous  manderez  tous  voz  receveurs  et  vicontes , 
tant  du  domaine  comme  des  aides ,  et  aussi  les  grene- 
tiers,  et  leur  défendez  que  doresenavant,  sur  peine  de 
confisquer  corps  et  biens ,  qu'ilz  vous  apportent  tout 
l'argent  qu'ilz  pourront  avoir,  et  que  pour  quelconque 
assignacion  que  ce  soit  ilz  ne  baillent  argent  à 
homme  de  quelque  estât  qu'il  soit ,  fors  à  ceulx  que 
vous  ordonnerez  de  nouvel  ;  et  aussi  qu'ilz  apportent 
leur  estât  et  toutes  choses  dont  ilz  se  vouldroient 
aider.  Et  quant  ilz  seront  venus,  qu'ilz  ne  parlent  à 
nulz  des  gouverneurs  dessusdiz,  sur  la  peine  devant 
dicte. 

Item.  Et  pour  avoir  autre  et  prompte  finance,  il  est 
expédient  et  neccessaire  que ,  veu  que  les  aides  ont 
esté  ordonnez  pour  le  fait  de  la  guerre  et  défense  de 
vostre  royaume  et  non  pour  autre  usage,  vous  les 
retrairez  pardevers  vous  doresenavant ,  et  mectrez  en 
vostre  main  toutes  les  aides  de  vostre  royaume;  ce 
que  vous  povez  et  devez  faire  actendu  qu'elles  sont 
vostres  et  qu'elles  ne  doivent  point  estre  emploiées 
fors  seulement  à  vostre  défense ,  quant  le  cas  le  re- 
quiert ,  et  considéré  que  vous  en  avez  grandement 
neccessité,  comme  il  appert;  ne  quelconque  personne 
n'en  devroit  estre  malcontente.  Et  sur  ce  vueillez  avoir 
en  mémoire  le  bon  gouvernement  de  vostre  père 
Charles ,  à  qui  Dieu  face  vray  mercy,  qui  tant  noble- 
ment employa  lesdictes  aides  et  fist  tant  qu'il  enchaça 
les  Anglois  et  ses  adversaires  de  son  royaume  ,  et 
recouvra  les  villes  et  fortresses  qui  estoient  hors  de 
son  gouvernement  ;  et  estoient  ses  officiers  bien  paiez, 

et  si  lui  demouroient  grans  finances ,  dont  il  a  laissé 
plusieurs  beaulx  joiaulx. 

Item,  Et  se  les  choses  devantdictes  ne  suffisent  à 
vous  aider,  il  nous  semble  que ,  considéré  que  vous 
avez  voz  finances  en  plusieurs  lieux  ,  que  vous  povez 
prendre  icelles,  car  elles  viennent  de  vous,  si  comme 
sur  plusieurs  personnes  qui  vous  seront  nommées 
jusques  au  nombre  de  mil  et  six  cens ,  qui  sont  riches 
et  puissans,  et  qui  doivent  supporter  lespovres.  Des- 
quelz  il  n'en  y  a  nul  qui  ne  puist  bien  sans  soy  grever, 
l'un  parmy  l'autre,  payer  cent  frans.  Ausquelz  res- 
titucion  sera  faicte  par  certaine  manière  qui  bien  puest 
estre  advisée. 

Item.  Que  à  recevoir  voz  finances  ,  tant  du  do- 
maine comme  des  aides,  feussent  ordonnées  notables 
personnes ,  preudommes ,  craignans  Dieu  ,  sans  ava- 
rice, qui  onques  mais  ne  se  feussent  entretenus  desdiz 
offices  ,  qui  eussent  gaiges  licites  sans  dons  extraordi- 
naires ,  par  lesquelz  toutes  lesdictes  finances  feussent 
distribuées  selon  ce  qu'il  est  neccessaire,  et  l'autre  mis 
en  espargne. 

Item.  Que  ausdictes  personnes  ainsi  esleues  seront 
contrains  lesdiz  receveurs  et  vicontes  de  monstrer  leurs 
estats,  comme  dit  est. 

Item.  Il  soit  bien  requis  que  toutes  les  cédules  de 
la  despense  ordinaire  de  vous ,  de  la  Royne  et  du  duc 
d'Acquitaine  soient  diligentement  visitées ,  et  par  ce 
pourra  l'en  trouver  et  savoir  combien  montent  les- 
dictes despenses  par  an,  qui  ne  montent  pas  à  deux 
cent  mille  frans  autant,  que  les  gouverneurs  en  lièvent, 
tant  sur  le  domaine  que  sur  les  aides. 

Item.  Quant  au  regard  de  la  court  de  parlement,  il 

est  neccessaire  que  ceulx  qui  seront  trouvez  non  souf- 
fîsans  soient  déposez ,  et  mis  en  leurs  lieux  notables 
personnes,  et  qu'on  y  garde  les  condicions  anciennes. 

Quant  aux  généraulx  des  finances  à  la  justice,  tré- 
soriers et  greffiers  et  leurs  clercs ,  y  soit  très  notable-^ 
ment  pourveu  et  réduit  selon  le  nombre  et  usage 
ancien. 

Item.  En  la  Cbambre  des  comptes  pareillement , 
combien  que  en  icelle  soient  aucuns  bons  preudommes 
anciens  qui  de  ce  vous  doivent  advertir. 

Item,,  Quant  aux  esleuz  de  vostre  royaume  et  aussi 
aux  receveurs  des  aides ,  il  nous  semble  que  pour  le 
bien  de  vous  et  de  vostre  peuple  et  afin  que  vous  aiez 
plus,  se  les  juges  eussent  eu  la  cbarge  desdiz  offices 
vous  eussiez  gaigné  une  grant  somme  de  deniers,  les- 
quelz  emportent  lesdiz  esleuz. 

Item,  Et  il  nous  semble  qu'on  devroit  eslire  par 
bonne  et  vraye  élection  certains  bons  et  sages  bommes, 
afin  qu'ilz  soient  seulz  et  pour  le  tout  à  vostre  conseil 
avec  ceulx  de  vostre  lignage  ,  afin  de  vous  loyaument 
conseiller  et  advertir  de  vos  besongnes  et  de  vostre 
royaume ,  et  qu'en  ce  faisant  feussent  gardez  et  sus- 
tentez de  vous  et  de  vostre  justice,  en  telle  manière  que 
tout  ce  qu'ilz  adviseroient  pour  le  bien  dessusdit 
feust  mis  à  exécucion  sans  contradiccion  nulle,  et 
qu'ilz  feissent  à  vous  les  seremens  qui  ont  esté  fais 
avec  encores  autres  seremens  solemnelz ,  comme  des- 
sus est  dit. 

Item,  Et  nous  semble  c[u  on  devroit  pourveoir  aux 
frontières  de  Picardie  et  d'Acquitaine  et  des  autres 
pors,  en  ordonnant  à  cbascune  partie  raisonnables 
sommes  d'argent  pour  la  défense  desdictes  frontières 

pour  résister  aux  malicieuses  courses  des  anciens  en- 
nemis de  ce  royaume,  tellement  et  si  convenablement 
que  nulz  inconvéniens  ne  s'en  puissent  ensuir. 

Item,,  Et  à  pourveoir  aux  inconvéniens  qui  viennent 
chascun  jour  par  les  prévostz  fermiers  et  espécialment 
sur  les  povres  et  simples  gens ,  il  est  expédient  de  ad- 
viser  bonnes  et  souffîsans  personnes ,  aians  gaiges  rai- 
sonnables ,  pour,  de  vostre  partie ,  avoir  regard  sur 
lesdiz  prévostz  fermiers  sans  grever  les  povres  gens , 
en  demandant  amendes  raisonnables. 

Item,  Et  pour  ce  que  lesdiz  inconvéniens  sont 
moult  grans  et  qu'il  y  a  plusieurs  autres  inconvéniens 
etlarrecins  qui  ont  jà  pieçà  duré,  ausquelz  il  ne  pour- 
roit  estre  si  tost  pourveu ,  vostre  fille  et  voz  subjetz 
devantdiz  assentent  et  promectent  de  eulx  y  emploier 
à  leur  povoir. 

Item,  Vostre  fille  et  voz  subjectz  devantditz  vous 
supplient  tant  humblement  que  faire  se  peut,  que  vous 
vueillez  remédier  aux  choses  dessusdictes ,  c'estassa- 
voir  à  ceulx  qui  excessivement  ont  eu  voz  trésors  sans 
cause  raisonnable ,  et  que  vous  vueillez  ordonner  au- 
cunes personnes  de  vostre  sang  avec  autres  bonnes 
personnes  qui  point  ne  soient  de  l'appartenance  des 
dessusdiz,  qui  puissent  réformer  tous  ceulx  qui  ont 
délinqué,  de  quelconque  estât  qu'ilz  soient.  Item ,  et 
qu'il  vous  plaise  commander  aux  bourgois  et  prélas 
des  provinces  cy  estans ,  qu'ilz  nomment  tous  ceulx 
de  leurs  provinces  qui  ont  commis  aucune  défaulte  es 
choses  dessusdictes. 

Lesquelles  choses ,  nostre  très  souverain  seigneur, 
vostre  fille  devantdicte  et  vosditz  subgetz  exposent  très 
humblement,  comme  ceulx  qui  en  toutes  les  choses  du 

monde  désirent  vostre  bien  et  honneur,  à  la  conserva- 
cion  de  vostre  couronne  et  dominacion.  Et  ne  Fa 
point  dit ,  vostredicte  fille ,  pour  en  amender  tempo- 
rellementj  mais  pour  en  faire  son  devoir.  Car  chascun 
scet  bien  qu'elle  n'a  point  acoustumé  d'avoir  les  offices 
ne  les  prouffîs,  ne  d'en  soy  entremectre,  si  non  de  son 
estude,  et  de  vous  remonstrer  ce  qui  est  à  vostre 
prouffit  et  à  vostre  honneur,  quant  le  cas  le  requiert. 
Et  jà  soit  ce  qu'elle  soit  par  plusieurs  foiz  venue  de- 
vers vous  pour  vous  remonstrer  plusieurs  des  choses 
dessusdictes,  toutesfois  provision  n'y  a  point  esté  mise, 
dont  vostre  royaume  est  en  si  grant  danger  que  plus 
ne  peut ,  et  fault  que  à  ceste  foiz  voz  bons  et  loiaulx 
subgetz  se  acquitent  devers  vous.  Et  à  donner  ladicte 
besongne  ,  vostre  fille  et  subgetz  dessusdiz  requièrent 
l'aide  de  vostre  filz  ainsné  le  duc  d'Acquitaine ,  et  le 
duc  de  Bourgongne,  qui  pieçà  a  encommencé  ladicte 
prosécucion  sans  espargner  corps  ne  chevance ,  avec 
lesquelz  s'est  adjoincte  vostre  fille  en  considérant  ces 
choses  estre  raisonnables.  Mais  par  grans  empesche- 
mens  qui  par  diverses  manières  y  ont  esté  naguères 
mis  par  aucuns  des  gouverneurs  dessusdiz ,  doubtans 
estre  reprins,  ladicte  prosécucion  a  esté  délaissée.  Car 
ilz  se  sont  efforcez  de  l'empescher,  comme  font  ceulx 
qui  présentement  sont.  Requièrent  aussi  les  dessusdiz 
à  noz  très  redoubtez  seigneurs ,  c'estassavoir  de  Ne- 
vers,  de  Vertus,  de  Charrolois,  de  Bar  et  de  Lorraine, 
aux  connestable  et  mareschaulx  de  France ,  au  grant 
maistre  de  Rodes ,  à  l'admirai ,  au  maistre  des  arba- 
lestriers  et  généralment  à  toute  Ja  seigneurie  de  ce 
royaume  que  Dieu  vueille  saulver  et  maintenir,  la- 
«0  quelle  est  ordonnée  pour  la  conservacion  de  vostre 

couronne ,  aussi  à  voz  conseillers  et  à  tous  voz  autres 
subgetz,  que  pareillement  chascun  suivant  son  estât  se 
vueille  acquitter  devers  vostre  maistre.  Et  pour  ce  que 
aucuns  des  dessusdiz  ont  dit  publiquement  que  ce 
que  vostredicte  fille  vous  expose,  que  c'est  par  liayne 
et  par  la  relacion  de  peu  de  gens,  c'estassavoir  de  cinq 
ou  six,  plaise  vous  savoir  qu'elle  n'a  point  coustume 
de  soy  informer  par  ceste  manière.  Mais  elle  a  esté 
informée  parce  que  la  chose  est  toute  clère  et  notoire, 
et  cuide  qu'il  n'y  ait  cy  homme  de  si  petit  entende- 
ment qui  ne  congnoisse  bien  la  faulte  de  dessusdiz.  Et 
aussi  en  a  esté  advertie  par  plusieurs  notables  per- 
sonnes aymans  vostre  bien.  Mais  par  telles  paroles 
n'ont-ilz  point  gaignée  leur  cause.  Car  pour  quelque 
leur  voulenté,  elle  ne  se  taira  point,  sauf  vostre  volun- 
taire  audience.  Et  conclud  vostredicte  fille  que  vous 
poursuiviez  diligemment  les  choses  dessusdictes ,  sans 
quelque  dilacion ,  et  à  ce  poursuivir  se  veut-elle  em- 
ploier  sans  faire  quelque  faulte  envers  vous.  Car  au- 
trement vostredicte  fille  ne  se  acquiteroit  point  envers 
vostre  dicte  majesté  royale.  » 

Après  laquelle  conclusion  faicte  par  l'Université  de 
Paris,  et  qu'ilz  eurent  requis  aux  princes  et  seigneurs 
et  aussi  aux  prélas  là  estans  ,  d'estre  advouez  de  ce 
qu'ilz  avoient  dit  et  proposé  pour  le  bien  du  Roy,  de 
son  royaume  et  de  la  chose  publique ,  et  que  les  des- 
susdiz les  eurent  advouez  en  leur  disant  qu'ilz  estoient 
prestz  de  les  assister  du  tout,  en  mectant  et  faisant 
mectre  toutes  les  besongnes  dessusdictes  à  pleine  exé- 
cucion  ,  les  gouverneurs  du  Roy,  c'estassavoir  ceulx 
qui  avoient  eu  le  gouvernement  des  finances  furent 
fort  esmerveillez,   et  eurent   grant  doubte  qu'ilz  ne 

feussent  arrestez  personnellement.  Et  entre  les  autres, 
maistre  Henry  de  Marie,  cliancellier  de  France,  voiant 
qu'il  estoit  accusé  comme  les  autres,  par  certains 
moiens  qu'il  trouva  se  tira  devers  le  Roy,  et  fist  tant 
par  ses  belles  paroles  qu'il  fut  bien  content  de  lui , 
moiennant  qu'il  lui  promist  paier  une  grosse  somme 
d'argent  dedens  brief  terme  lors  ensuivant. 

Et  le  samedi  ensuivant,  second  jour  de  mars,  Audry 
Giffart ,  ung  des  trésoriers ,  fut  print  et  mis  ou  Chas- 
tellet  de  Paris,  et  son  compaignon  Jehan  Guérin  s'en 
fuy  en  une  église.  Et  là  se  tint. 

Messire  Pierre  des  Essars ,  prévost  de  Paris ,  qui 
naguères  avait  eu  grant  gouvernement  ou  voiage  de 
Bourges ,  lequel  le  duc  de  Bourgongne  avoit  toujours 
soustenu ,  mais  Famour  estoit  refroidie  par  ce  que 
depuis  peu  de  temps  il  s'estoit  monstre  trop  affecté  à 
la  partie  d'Orléans,  se  partit  de  Paris,  et  envoya  à 
Charenton,  pour  prendre  le  pont  pour  avoir  passage, 
Thomelin  de  Brye  et  autres  hommes  d'armes,  lesquelz 
furent  prins  par  ceulx  de  ladicte  ville  de  Charenton 
qui  en  estoient  advertis  [et]  furent  amenez  prisonniers 
en  la  tour  du  Louvre.  Et  ledit  prévost  prenant  autre 
chemin  eschapa,  et  s'en  ala  à  Cherbourg  dont  il  estoit 
capitaine,  et  là  se  tint  aucune  espace  de  temps.  Et 
tantost  après  le  Baudrain  de  La  Heuze  fut  constitué 
prévost  de  Paris.  Et  lors  le  Roy  fut  malade  de  sa  ma- 
ladie acoustumée.  Et  pour  tant  toutes  les  besongnes 
du  royaume  furent  traictées  et  conduictes  par  le  duc 
d'Acquitaine.  Et  adonc  fut  ordonné  que  plusieurs  offi- 
ciers royaulx ,  et  par  espécial  ceulx  qui  avoient  eu  en 
main  les  finances  du  Roy,  seroient  arrestez,  jusques  à 
ce  qu'ilz  avoient  rendu  compte  de  toutes  leurs  receptes. 

CHAPITRE  C. 

Comment  le  duc  d'Acquitaine  se  courrouça  à  son  chancelier,  et  des 
envies  qui  s'esmurent  entre  les  princes  et  seigneurs  ;  et  aucunes  autres 
beàongnes. 

En  ce  jour,  en  plain  conseil  où  présidoit  le  duc 
d'Acquitaine,  s'esmurent  aucunes  paroles  entre  le  chan- 
celier de  France  *  et  maistre  Jehan  de  Neelle ,  chan- 
cellier  d'Acquitaine ,  et  tant  qu'en  leurs  paroles  fut  dit 
par  le  chancellier  de  France  à  cellui  d'Acquitaine , 
qu'il  ne  disoit  point  évangile.  Et  icellui  respondit  fel- 
lement  qu'il  mentoit  par  ses  dens.  Et  plusieurs  foiz 
lui  répéta  telles  injurieuses  paroles.  Et  adonc  le  chan- 
celier de  France  lui  dist  :  «  Vous  me  injuriez  et  avez 
autrefoiz  fait,  qui  suis  chancelier  du  Roy,  néantmoins 
je  l'ai  tousjours  porté  et  souffert  pour  l'onneur  de  mon- 
seigneur le  duc  d'Acquitaine  qui  est  cy  présent,  et  ay 
encores  empensé  de  faire.  »  Et  lors  ledit  duc  d'Acqui- 
tame  oyant  les  paroles  dessusdictes,  tout  esmeu  de  ire 
print  son  chancelier  par  les  espaules  et  le  bouta  hors 
de  la  chambre  en  disant  :  «  Vous  estes  ung  mauvais 
ribaud  et  orguilleux ,  ne  n'avons  plus  cure  de  vostre 
service ,  qui  ainsi  en  nostre  présence  avez  injurié  le 
chancelier  de  monseigneur  le  Roy.  »  Laquelle  chose 
ainsi  dicte ,  ledit  sire  de  Dolhaing  chancellier  d'Acqui- 
quitaine  rendi  ses  seaulx ,  et  en  son  lieu  fut  fait  chan- 
cellier messire  Jehan  de  Vailli,  advocat  en  parlement, 
nonobstant  que  la  Royne  mist  grant  peine  à  appaiser 
sondit  filz ,  et  mesmement  le  duc  de  Bourgongne ,  qui 

1 .  Arnaud  de  Corbie. 

l'avoit  mis  oudit  office.  Mais  ilz  le  ne  peurent  aucune- 
ment fléchir.  Car  desjà  il  commençoit  fort  à  dominer 
et  vouloit  que  tous  ses  fais  et  les  besongnes  du  royaume 
se  conduisissent  à  son  plaisir,  et  disoit  aucune  foiz  à 
ses  féables,  que  à  lui  touchoit  plus  que  à  nulz  autres. 
Et  avecques  ce  avoit  souvent  qui  lui  remonstroit  secrè- 
tement que  doresenavant  il  avoit  sens  assez  et  aage 
compétent  pour  prendre  et  avoir  le  gouvernement 
dudit  royaume ,  et  que  faire  le  devoit  actendu  la  nec- 
cessité  du  roy  son  père.  Et  entre  les  autres,  le  duc  de 
Bar,  le  duc  Loys  en  Bavière,  le  conte  de  Vertus  et  au- 
tres de  ceste  aliance,  qui  adonques  se  tenoient  à  Paris 
et  le  visitoient  très  souvent ,  ne  désiroient  autre  chose 
fors  qu'il  en  prinst  le  gouverneixient.  Et  de  tout  ce 
estoit  assez  adverti  le  duc  de  Bourgongne,  et  percevoit 
assez  que  toutes  les  besongnes  se  machinoient  en  en- 
tencion  de  le  bouter  hors  du  gouvernement  dudit 
royaume.  Si  ne  le  prenoit  pas  bien  en  gré  et  avoit  plu- 
sieurs ymaginacions  esquelles  il  lui  souvenoit  bien  de 
ce  que  ledit  duc  d'Acquitaine  lui  avoit  dit  devant 
Bourges,  qu'il  feroit  fmer  la  guerre.  Et  avoit  convenu 
que  le  traictié  se  feist  outre  les  promesses  qui  avoient 
esté  jurées  et  conclues  à  Paris,  présent  le  conseil  royal. 
Néantmoins  il  monstroit  semblant  que  riens  ne  lui  en 
feust. 

En  oultre,  en  ces  mesmes  jours,  fut  donnée  la  conté 
de  Ponthieu,  parle  Boy  et  son  grant  conseil,  à  Jehan, 
duc  de  Touraine  son  second  fîlz  \  à  l'instance  et  pour- 
chas  du  duc  Guillaume ,  conte  de  Haynau ,  duquel  il 
avoit  espousé  la  fille.  Et  nonobstant  que  ceulx  d'Abbé- 

1.  C'est-à-dire  des  survivants. 

\ille  y  résistassent,  voulaiis  demourer  soubz  la  sei- 
gneurie du  Roy,  si  en  fut  la  possession  prinse  pour 
ledit  duc  de  Touraine  par  les  seigneurs  d'Andregines 
et  de  Mouchas ,  familiers  d'icellui  duc  Guillaume.  Et 
portèrent  les  lectres  audit  lieu  d'AljbevilIe ,  lesquelles 
ilz  firent  publier. 

Esquelz  jours,  c'estassavoir  environ  la  my-quaresme, 
aucuns  bourgois  et  commun  de  la  ville  de  Soissons 
s'esmurent  soudainement  et  vindrent  au  cbastel  de 
leur  cité.  Si  rompirent  le  mur  dudit  cbastel  qui  joi- 
gnoit  aux  murs  de  la  ville  tant  d'un  costé  comme 
d'autre.  Et  tout  ce  firent  afin  que  par  tout  le  circuite 
de  leur  cité  peussent  aler  sur  la  muraille  sans  danger. 
Et  avecques  ce  démolirent  le  pont  devant  icellui  cbas- 
tel sur  la  rivière,  afin  que  nulz  ne  peussent  estre  mis 
ens,  par  navire  ne  autrement,  ce  que  paravant  se  po- 
voit  faire  sans  leur  congié.  Lequel  cbastel  appartenoit 
au  duc  d'Orléans,  qui  en  fut  très  desplaisant.  Mais 
pour  le  temps  il  n'y  povoit  remédier,  nonobstant  qu'il 
en  feist  faire  plusieurs  complaintes  envers  le  Roy  et 
son  conseil ,  pour  en  avoir  réparacion  \ 

Etadonc,  à  l'instance  du  duc  d'Acquitaine,  fu  rendu 
à  sa  femme  et  à  ses  amis  le  chef  et  corps  de  messire 
Mansart  du  Bois,  lequel  avoit  esté  décapité  à  Paris, 
comme  dit  est  devant  ^,  et  à  neuf  heures  de  nuit  fut 
son  chef  osté  des  haies,  et  son  corps  de  Montfàulcon, 
et  mis  ensemble  en  ung  sarcus,  et  fut  porté  en  la  ville 
de  Rousseval  ou  diocèse  d'Amiens ,  et  là  fut  enterré 
lîonnorablement  emprès  son  père  et  ses  précédesseurs. 

1.  Notamment  en  Parlement,  le  20  mars  1412  (V.  S.).  Voy.  nos 
Pièces  justificatives. 

2.  P.  224. 

CHAPITRE  CI. 

Comment  Henry  de  Lancastre,  roy  d'Angleterre,  trespassa  en  cest  an,  et 
de  l'aliance  d'entre  lui  et  les  princes  de  France. 

Environ  la  fin  de  cet  an  ,  Henry  de  Lanclastre ,  roy 
d'Angleterre,  qui  en  son  temps  avoit  esté  vaillant  che- 
valier, aigre  et  subtil  contre  ses  ennemis  ,  et  lequel, 
comme  en  autres  histoires  est  plus  à  plain  déclairé , 
pour  venir  à  l'onneur  et  possession  de  la  couronne 
dudit  royaume  d'Angleterre  avoit  jadis  par  certains 
moiens  assez  estranges  et  peu  honnorables,  débouté 
d'icellui  royaume  son  cousin  germain ,  Richard ,  roy 
d'Angleterre ,  après  ce  qu'il  en  avoit  joy  et  possédé 
paisiblement  l'espace  de  vingt  deux  ans  \  moult  agravé 
et  fort  oppressé  de  la  maladie  de  lèpre ,  termina  sa  vie 
et  fut  mis  en  sépulture  roy  aiment  et  honnorablement 
en  l'église  de  Wastmoustier  emprès  ses  prédécesseurs^. 
Lequel  roy  délaissa  quatre  filz,  dont  le  premier,  nommé 
Henry  qui  estoit  prince  de  Galles ,  succéda  oudit 
royaume.  Le  second  estoit  nommé  Thomas,  duc  de 
Clarence  ,  le  tiers  Jehan ,  duc  de  Bethfort ,  et  le  quart 
Humfrey,  duc  de  Clocestre.  Et  si  avoit  une  fille,  la- 
quelle fut  mariée  au  Rouge  duc  de  Bavière.  Lesquelz 
quatre  filz  dessusdiz  est  oient  tous  bien  adrécez  en 
science  et  de  beau  personnage,  et  depuis  eurent  chas- 
cun  beau  gouvernement ,  dont  aucune  mencion  sera 
faicte  après.  Toutesfoiz  fault  icy  réciter  aucunes  paroles 

1.  Il  y  a  au  texte  xxii  ans.  C'est  probablement  une  faute  du 
copiste.  Il  faut  lire  xii,  Henri  V  étant  monté  sur  le  trône  en  lo99. 

2.  Henri  IV  mourut  le  20  mars  1413  (N.  S.).  Walsingham  dit 
qu'il  fut  enterré  à  Cantorbéry  {Brev.  hist.,  p.  426). 

II  22 

que  icellui  roy  deffunct  dist  à  son  ainsné  filz  en  son 
derrenier  jour. 

Vérité  est  que  lui  estant  par  plusieurs  jours  si  lan- 
goreux  et  débilité  de  maladie  que  plus  ne  povoit ,  et 
que  ceulx  qui  de  lui  avoient  la  garde,  ung  certain  jour 
Yoyans  que  de  son  corps  n'yssoit  point  d'alaine,  cui- 
dans  de  vray  qu'il  feust  transi ,  lui  avoient  couvert  le 
visaige.  Or  est  ainsi  que  comme  il  est  acoustumé  de 
faire  ou  pays,  on  avoit  mis  sa  couronne  royale  sur  une 
couche  assez  près  de  lui ,  laquelle  devoit  prendre  in- 
continent après  son  trespas  sondit  premier  filz  et  suc- 
cesseur, lequel  de  ce  faire  fut  assez  prest  ;  si  print 
ladicte  couronne  et  l'emporta  sans  le  donner  à  en- 
tendre ausdictes  gardes.  Or  advint  que  assez  tost  après 
le  roy  dessusdit  gecta  ung  soupir,  si  fut  son  visaige 
descouvert,  et  retourna  en  assez  bonne  mémoire  et 
tant  qu'il  regarda  où  avoit  esté  sa  couronne  mise.  Et 
quant  il  ne  la  vit  point ,  il  demanda  où  elle  estoit ,  et 
ses  [chambellans]  lui  dirent  :  monseigneur  le  prince 
vostre  filz  l'a  prinse  et  emportée.  Et  lors  il  dist  qu'on 
le  feist  venir  devers  lui.  Lequel  y  vint,  et  lors  le  roy 
lui  demanda  pourquoy  il  avoit  emporté  sa  couronne. 
Et  le  prince  lui  dist  :  ((  Monseigneur,  veez  cy  en  vostre 
présence  ceulx  qui  m' avoient  donné  à  entendre  et  af- 
fermé que  vous  estiez  trespassé ,  et  pour  ce  que  je  suis 
vostre  filz  ainsné  et  que  à  moy  appartiendra  vostre 
couronne  et  royaume  après  que  vous  serez  alez  de 
vie  à  trespas,  je  l'avoye  prinse.  »  Et  adonc  le  roy  en 
souspirant  lui  dist  :  «  Beau  filz ,  comment  y  auriez 
vous  droit,  car  je  n'en  y  euz  onques  point,  et  ce  sçavez 
vous  bien  ».  —  «  Monseigneur,  respondi  le  prince, 
ainsi  que  vous  l'avez  tenu  et  gardé  à  l'espée,  c'est 

mon  entente  de  le  tenir  et  garder  toute  ma  vie.  »  Et 
adonc  respondi  le  Roy  :  «  Or  en  faictes  tout  ainsi  que 
bon  vous  semblera.  Je  me  rapporte  à  Dieu  du  surplus, 
à  qui  je  prie  qu'il  ait  mercy  de  moy.  »  Et  tost  après, 
sans  autre  chose  dire,  fina  sa  vie.  Et  après  qu'il  fut 
mis  en  terre  comme  dit  est  dessus ,  ledit  prince  de 
Gales  fut  couronne  très  honnorablement  par  tous  les 
princes  et  prëlas  du  royaume  d'Angleterre,  et  ne  fut 
homme  de  quelque  estât  qu'il  feust  qui  s'apparust  pour 
le  contredire.  Et  tantost  après ,  le  duc  de  Clarence  et 
les  autres  Anglois  qui  encore  estoient  en  la  duchié 
d' Acquitaine ,  quant  ilz  oyrent  la  nouvelle  de  la  mort 
de  leur  roy,  retournèrent  le  plus  tost  qu'ilz  peurent  ou 
royaume  d'Angleterre.  Et  jà  soit  qu'il  y  eust  trêves 
entre  les  deux  royaumes,  nonobstant  ce,  après  sa 
mort  les  Anglois  de  la  frontière  de  Calais  commen- 
cèrent à  courir  et  le  pays  très  fort  travailler,  c 'estas- 
savoir  le  Boulenois,  et  tant  qu'il  convint  que  le  con- 
nestable  renforçast  les  garnisons  d'Ardre ,  Gravelines, 
et  autres  lieux  tenans  le  parti  des  François. 

S'ensuit  la  copie  des  lectres  du  traictié  que  fîst  Henry,  roy  d'Angleterre 
et  ses  enfans  d'une  part,  et  les  ducs  de  Berry,  d'Orléans  et  de  Bour- 
bon ,  les  contes  d'Alençon  et  d'Arniaignac  et  le  seigneur  d'Albreth  et 
autres  de  leur  aliance,  d'autre  part. 

«  En  cest  an  mil  quatre  cens  et  douze,  le  viii®  jour  de 
may  *,  fut  premièrement  accordé  par  lesdiz  seigneurs 
ou  leurs  procureurs,  que  dores  en  avant  exposeroient 

1.  Le  8  mai  1412.  Monstrelet  ne  parle  pas  du  traité  de  Busan- 
çais,  signé  le  14  novembre  1412  par  le  duc  de  Clarence  et  les 
plénipotentiaires  de  parti  Orléanais.  On  le  trouvera  dans  nos 
Pièces  justificatives. 

leurs  personnes  et  toute  leur  puissance  à  servir  le  roy 
d'Angleterre,  ses  hoirs  et  successeurs,  toutes  et  quantes 
foiz  qu'ilz  en  seront  requis ,  en  toutes  ses  justes  que- 
relles; recongnoissent  que  ledit  roy  d'Angleterre  main- 
tient juste  querelle  en  la  duchié  de  Guienne  et  en  ses 
appartenances ,  et  que  ladicte  duchié  de  Guienne  lui 
appartient  par  droit  héritage  et  succession  naturelle  , 
et  déclairent  dès  maintenant  qu'ilz  ne  blecèrent  leur 
loyaulté  aucunement  en  assistant  en  ce  avecques  ledit 
roy. 

Item.  Lesdiz  seigneurs  et  leurs  procureurs  souffi- 
samment  fondez,  offrent  leurs  filz,  filles  et  nepveux, 
niepces ,  parens ,  affîns  et  tous  leurs  subgetz ,  pour 
traicter  mariages  selon  la  discrécion  du  roy  d'Angle- 
terre. 

Item.  Offrent  villes  et  chasteaulx ,  trésors  et  géné- 
ralment  tous  leurs  biens  à  l'aide  et  secours  dudit  roy 
et  de  ses  hoirs ,  et  querelles  défendre ,  saulve  leur 
loyaulté ,  laquelle  ilz  déclairent  aucunement  en  ung 
autre  appoinctement ,  dont  les  lectres  sont  faictes  et 
passées. 

Item.  Offrent  lesdiz  seigneurs  audit  roy  générale- 
ment tous  leurs  amis,  adhérens,  allez  et  bienvueillans, 
à  servir  ledit  roy  en  ses  querelles  et  en  la  restilucion 
de  la  duchié  de  Guienne. 

Item.  Toute  fraude  cessant,  lesdiz  seigneurs  sont 
prestz  de  recongnoistre  audit  roy  ladicte  duchié  de 
Guienne  estre  ferme  en  autelle  semblance  et  franchise 
quonques  aucun  de  ses  prédécesseurs  la  tint  et  posséda. 

Item.  Recongnoissent  lesdiz  seigneurs  et  procureurs 
que  toutes  les  villes  chasteaulx  et  fortresses  qu'ilz  tien- 
nent en  ladicte  duchié  de  Guienne,  ilz  les  tiennent 

du  roy  d^Angleterre  comme  de  leur  vray  duc  de 
Guienne ,  en  prometant  tous  services  et  dons  pour 
hommage,  par  la  meilleure  manière  qu'il  se  peut  faire. 

Item.  Promectent  à  bailler  et  délivrer  audit  roy 
d'Angleterre  en  tant  qu'en  eulx  est ,  toutes  les  villes 
et  chasteaulx  qu'on  dit  estre  appartenans  à  la  royaulté 
d'Angleterre,  qui  sont  en  nombre  de  vingt,  que  villes 
que  chasteaulx ,  déclairez  es  lectres  sur  ce  faictes.  Et 
au  regard  des  autres  villes  et  fortresses  qui  ne  sont 
point  en  leur  puissance  et  seigneurie ,  ilz  les  acques- 
teront  et  aideront  à  acquester  audit  roy  d'Angleterre 
et  sesdiz  hoirs  et  députez  et  à  leurs  despens ,  avecques 
leurs  gens  en  nombre  souffisant. 

Item.  Gy  après  est  contenu  et  déclairé  esdictes  lec- 
tres scellées  comment  il  plaist  au  roy  d'Angleterre  que 
le  duc  de  Berry,  son  bel  oncle,  subget  et  vassal,  le 
duc  d'Orléans ,  son  subgect  et  vassal ,  et  pareillement 
le  conte  d'Armaignac,  tiengnent  de  lui  en  foy  et  hom- 
mage les  terres  et  seigneuries  qui  s'ensuivent  :  le  duc 
de  Berry,  la  conté  de  Poictou  sa  vie  durant  ;  le  duc 
d'Orléans  tenra  la  conté  d'Angoulesme  sa  vie  durant, 
et  la  conté  de  Pierregors  à  tousjours;  et  le  conte  d'Ar- 
mignac  tendra  quatre  chastellenies  déclairées  es  lectres 
séellées,  moiennant  ce  et  parmy  certaines  seuretez  et 
condicions  déclairées  en  icelles  lectres. 

Item.  Et  par  les  promesses  dessusdictes  ledit  roy 
d'Angleterre  et  duc  de  Guienne  doit  défendre  les  des- 
susdiz  seigneurs  envers  tous  et  contre  tous ,  et  leur 
aider  à  bailler  secours  comme  leur  vray  seigneur,  et 
avecques  ce  leur  fera  et  aidera  à  faire  bon  accomplis- 
sement de  justice  du  duc  de  Bourgongne.  Et  en  oultre, 
ne  fera  ledit  roy  d'Angleterre  nulz  traictiez,  confédé- 

raclons  ne  accords  avec  ledit  duc  de  Bourgongne,  ne 
ses  enfans,  frères  ,  cousins  ne  aliez  ,  sans  le  consente- 
ment des  seigneurs  dessusdiz. 

Item.  Est  accordé  que  ledit  roy  d'Angleterre  aidera 
lesdiz  seigneurs  comme  ses  vrais  vassaulx  en  toutes 
leurs  justes  querelles,  et  en  récompensacion  des  dom- 
mages et  offenses  à  eulx  injustement  faictes  par  ledit 
duc  de  Bourgongne  et  ses  aliez. 

Item.  Leur  envoiera  présentement  ledit  roy  d'An- 
gleterre huit  mille  combatans  pour  leur  faire  secours 
contre  ledit  duc  de  Bourgongne  qui  s'efforce  de  mener 
le  roy  de  France  à  toute  sa  puissance  contre  iceulx.  » 

Lesquelles  lectres  de  confédéracions  et  aliances  entre 
lesdictes  parties  furent  passées  et  scellées  des  seaulx 
desdictes  parties  le  vni®  jour  de  may  de  cest  an  mil 
quatre  cens  et  douze. 

Toutesfoiz  les  seigneurs  dessusdiz  promirent  de  payer 
les  gens  d'armes  que  le  roy  d'Angleterre  devoit  livrer, 
et  à  ce  se  obligèrent  souffisamment. 

•      DE  I 'A.\  MCCCCXIII. 
[Du  23  avril  1413  au  8  avril  1414.] 


CHAPITRE  CIL 

Comment  les  officiers  du  Roy  estoient  en  grant  double.  La  prinse  de 
messire  Pierre  des  Essars.  Du  duc  de  Bar,  et  de  plusieurs  autres 
besongnes. 

Au  commencement  de  cest  an ,  les  officiers  du  roy 
de  France,  c'estassavoir  ceulx  qui  avoient  eu  le  gou- 
vernement des  finances  de  plus  vingt  ans  par  avant , 
estoient  moult  fort  oppressez  et  hastez  de  rendre 
compte  :  et  se  faisoient  plusieurs  informacions  à  ren- 
contre de  eulx ,  tant  publiquement  comme  secrète- 
ment. Dont  la  plus  grant  partie  d'iceulx  estoient  en 
grand  double  et  souspeçon ,  comme  dit  est  ailleurs , 
comment  ilz  pourroient  escliapper.  Car  desjà  en  y 
avoit  plusieurs  arrestez  personnellement,  et  les  au- 
cuns s'estoient  rendus  fugitifz,  desquelz  tous  les  biens 
estoient  mis  en  la  main  du  Roy.  Si  quéroient  divers 
moiens  entre  les  princes  qui  gouvernoient  le  Roy. 
Entre  lesquelz  sire  Pierre  des  Essars,  qui  s'en  estoit 
fouy  à  Chersbourg ,  par  aucuns  moiens  qu'il  eut  en- 
vers le  duc  d'Acquitaine  ,  fut  remandé  à  venir  dedens 
ledit  lieu  de  Paris.  Si  vint,  et  entra  secrètement  dedens 
la  bastide  Saint- Anthoine ,  et  avec  lui  Anthoine  des 
Essars ,  son  frère.  Mais  toulefoiz  ce  fut  aucunement 
sçeu  par  aucuns  bourgois  de  Paris  qui  point  ne 
l'amoient.  Si  le  firent  savoir  au  duc  de  Bourgongne  et 

à  ses  gens,  qui  pareillement  n'estoient  point  de  lui 
conteuse  Si  fut  assez  tost  faicte  une  grant  assemblée 
des  communes  de  Paris,  avec  lesquelles  alèrent  messire 
Elion  de  Jaqueville,  leur  capitaine^,  et  avec  eulz  au- 
cuns autres  des  gens  du  duc  de  Bourgongne ,  et  tous 
ensemble  alèrent  devant  ladicte  Bastille,  et  tant  firent 
qu'ilz  eurent  en  leurs  mains  ledit  messire  Pierre  des 
Essars  et  son  frère  Anthoine ,  et  les  menèrent  prison- 
niers ou  chastel  du  Louvre ,  et  depuis  furent  menez  au 
Palais.  Et  après  ces  besongnes  acomplies,  ladicte  com- 
mune de  rechef  s'assembla,  jusques  au  nombre  de  six 
mille  ou  environ ,  soubz  l'estandart  dudit  Jaqueville. 
Avecques  lesquelz  se  adjoingnirent  messire  Robert  de 
Mailli,  messire  Charles  de  Lens  et  plusieurs  autres 
hommes  d'armes  de  l'hostel  dudit  duc  de  Bourgongne, 
et  tous  ensemble ,  environ  dix  heures  du  matin ,  se 
alèrent  mectre  devant  l'hostel  dudit  duc  d'Acquitaine. 
Et  estoient  les  principaulz  esmouveurs  d'icelles  com- 
munes ,  Jehanninot  Caboche ,  escorcheur  de  vaches  à 
boucherie  Saint-Jaques,  maistre  Jehan  de  Troies,  cirur- 
gien  à  Paris,  et  Denisot  de  Chaumont.  Lesquelz  en- 
trèrent dedens  l'ostel  et  alèrent  devant  ledit  duc 
d'Acquitaine ,  disans  en  ceste  manière  :  «  Nostre  très- 

1.  Juvénal  des  Ursins  en  donne  une  bonne  raison.  «  La  charge 
qu'on  donnoit  audit  des  Essarts ,  estoit  qu'on  déçoit  faire  joustes 
au  Bois  de  Vincennes,  esquelles  dévoient  estre  le  Roy  et  le  duc 
de  Guyenne  Daulphin,  et  qu'il  les  devoit  prendre  et  emmener,  et 
les  mettre  hors  des  mains  de  monseigneur  de  Bourgogne  »  {Ch.  VI 
de  Gode f roi ^  p.  249). 

2.  «  Les  Cabochiens  de  Paris  voulurent  avoir  un  capitaine,  et 
prirent  un  chevalier  de  Beausse,  nommé  messire  Hélion  de  Jacque- 
ville,  qui  estoit  bien  habile  de  son  corps  »  {ibid.,  p.  250).  Cette 
émeute  des  Cabochiens  commença  le  28  avril  1 41 3. 

redoublé  seigneur,  veez-cy  les  Parisiens,  non  point 
tous ,  en  armes ,  qui  de  par  ceste  ville  de  Paris ,  pour 
le  bien  de  vostre  père  et  de  vous ,  requièrent  que  on 
leur  livre  aucuns  traistres  qui  sont  en  vostre  hostel  de 
présent.  »  A  quoy  ledit  duc  respondi  par  grant  fureur, 
que  ce  n'appartenoit  point  à  eulx,  et  aussi  qu'il  n'y 
a  voit  nulz  traistres  en  son  bostel.  Auquel  ilz  dirent 
que  se  il  les  vouloit  bailler  il  les  baillast,  ou  se  ce  non, 
en  la  présence  de  lui  ilz  les  prendroient  et  puniroient 
selon  leurs  démérites.  Et  cependant ,  le  duc  de  Bour- 
gongne  et  le  duc  de  Lorraine  *  survenans  ,  y  alèrent 
aucuns  des  Parisiens  qui  entrèrent  dedens  ledit  Jiostel 
et  de  fait  prindrent  maistre  Jehan  de  Vailli ,  nouvel 
chancelier  dudit  duc  d'Acquitaine,  Edouard,  duc  de 
Bar,  cousin  germain  du  Roy,  messire  Jaques  de  La 
Rivière,  les  deux  filz  de  monseigneur  de  Bossay,  Michel 
de  Vitry  et  son  frère  ,  les  deux  fîlz  de  messire  Re- 
gnault  ^,  les  deux  frères  du  Mesnil ,  les  deux  frères  de 
Giresmes  et  Pierre  de  Nesson.  Et  adonc  ledit  duc 
d'Acquitaine,  voiant  en  sa  présence  estre  fait  un  tel 
oultrage,  gecta  les  y  eulx  dessus  le  duc  de  Bourgongne, 
et  par  grant  courroux  lui  dist  :  «  Beau  père  ,  ceste 
esmeute  m'est  faicte  par  vostre  conseil,  et  ne  vous  en 
povez  excuser,  car  les  gens  de  vostre  hostel  sont  les 
principaulx.  Si  sachez  seurement  que  une  foiz  vous  en 
repentirez ,  et  ne  yra  pas  la  besongne  tousjours  ainsi 
à  vostre  plaisir.  »  A  quoy  ledit  duc  de  Bourgongne 
respondi  en  soy  excusant  aucunement  :  «  Monseigneur, 
vous  vous  informerez  quant  vous  serez  refroidie  de 

1.  Charles  II. 

2.  Il  y  a  ici  un  blanc  dans  le  texte.  Il  faut  lire  Regnault  d'An- 
gennes,  comme  on  le  verra  dans  nos  Pièces  justificatives. 

vostre  ire.  »  Et  adonq ,  nonobstant  les  paroles  dessus- 
dictes,  furent  emmenez  tous  ceulx  qui  avoient  esté 
priiis,  et  mis  en  diverses  prisons.  Et  après  alèrent 
requérir  maistre  Raoul  Bardoul ,  secrétaire  du  Roy, 
lequel,  ainsi  qu'ilz  le  menoient,  fu  féru  par  Fun  d'eulx 
qui  le  béoit ,  d'une  hache  en  la  teste ,  et  un  autre  le 
bouta  en  la  rivière  de  Seine,  et  fut  ilec  mort.  Et  aussi 
occirent  ung  tapissier,  riche  homme  et  bien  emparlé, 
nommé  Martin  Dane.  Et  si  occirent  ung  canonnier 
qui  avoit  esté  Orléanois ,  très  excellent  ouvrier  de  ce 
faire ,  lequel  ilz  laissèrent  deux  jours  tout  nu  devant 
Saincte  Katherine.  Et  en  après  contraignirent  le  duc 
d'Acquitaine  à  demeurer  en  Tostel  de  Saint- Pol  avec 
le  Roy  son  père,  et  gardèrent  curieusement  les  portes 
afin  qu'il  ne  s'en  alast  hors  de  la  ville  de  Paris ,  et 
disoient  aucuns  d'eulx  qu'on  le  faisoit  pour  sa  correc- 
tion. Car  il  estoit  de  jeune  aage  et  ne  povoit  souffrir 
estre  redargué  de  quelque  personne.  Les  autres  assi- 
gnoient  plusieurs  autres  causes ,  entre  lesquelles  l'une 
estoit  pour  ce  que  le  premier  jour  de  may  il  vouloit 
aller  jouster  au  bois  de  Vincennes,  et  qu'il  avoit  mandé 
à  messire  Pierre  des  Essars  qu'il  amenast  six  cens  ba- 
cinetz  et  les  paiast  pour  ung  mois ,  lequel  mandement 
estoit  jà  exécuté.  Et  aussi  que  le  duc  d'Orléans  et 
autres  de  sa  partie  faisoient  grant  assemblée  de  gens 
d'armes  pour  estre  avec  ledit  duc  d'Acquitaine  au  jour 
dessusdit.  Dont  le  duc  de  Bourgongne  et  iceidx  Pari- 
siens n'estoient  point  bien  contens.  Et  pour  vray  c*es- 
toit  lors  piteuse  chose  de  veoir  le  règne  desdictes 
communes  et  comment  ilz  se  conduisoient  dedens 
Paris,  tant  envers  le  Roy  comme  envers  les  autres 
seigneurs. 

Et  de  rechef  iceulx  Parisiens  escripvirent  leurs  lec- 
tres  à  plusieurs  bonnes  villes  du  royaume,  contenans 
que  ce  qu'ilz  avoient  fait  estoit  pour  le  bien  du  Roy, 
en  leur  requérant  que  se  besoin  g  leur  estoit,  les  voul- 
sissent  conseiller ,  aider  et  conforter  en  tous  leurs 
afaires,  et  aussi  que  tous  se  douassent  à  la  fidélité  et 
service  du  Roy  et  de  son  filz  ainsné.  Et  après ,  afin 
que  quelque  congrégacion  ne  assemblé  de  gens  d'armes 
ne  feust  faicte  par  aucuns  des  seigneurs  ,  fu  fait  ung 
édict  de  par  le  Roy  à  la  requeste  desdiz  Parisiens , 
adrécans  à  tous  les  bailliz  et  séneschaulx  de  tout  le 
royaume  de  France,  duquel  la  teneur  s'ensuit  : 

((  Charles ,  par  la  grâce  de  Dieu,  roy  de  France,  au 
bailli  d'Amiens  ou  à  son  lieutenant,  salut.  Comme  es 
divisions  et  débas  qui  naguères  estoient  en  nostre 
royaume.  Nous ,  et  nostre  très  cher  ainsné ,  duc  d'Ac- 
quitaine ,  Daulphin  de  Viennois ,  aions  tant  labouré 
que ,  Dieu  devant ,  aions  ordonné  bonne  paix  estre  et 
demourer  en  nostre  royaume,  laquelle  ceulx  de  nostre 
lignée,  pour  la  plus  grant  partie,  ont  fiancé  et  promis 
à  tenir  icelle,  en  oultre  ont  promis  de  jurer  et  le  sere- 
ment  entretenir  à  leur  povoir,  et  ne  loist  à  aucun  faire 
mandement  quelconques  ne  assemblée  de  gens  d'armes, 
si  non  de  nostre  exprès  commandement;  ce  non  ob- 
stant  nous  avons  entendu  que  aucuns  de  nostre  sang 
et  autres  se  préparent  de  assembler  gens  d'armes  et 
autres  gens  par  manière  de  compaignies ,  en  plusieurs 
parties  de  nostre  royaume,  sans  de  ce  avoir  licence 
de  nous ,  laquelle  chose  est  et  pourroit  estre  à  nostre 
grant  charge  ,  et  s'en  pourroient  ensuir  plusieurs  in- 
convéniens  se  briefment  n'y  estoit  pourveu  de  re- 
mède.   Pour  laquelle  chose    nous  vous  mandons  et 

expressément  enjoingnons ,  que  de  vostre  partie  soit 
publié  publiquement  en  tous  les  lieux  publiques  de 
vostre  bailliage,  en  défendant  de  par  nous  et  sur 
peine  de  confiscacion  de  corps  et  de  biens  ,  que  quel- 
conque personne,  de  quelque  estât  qu'il  soit ,  baron , 
chevalier  ou  autre  ,  ne  voise  en  armes  au  mandement 
de  quelque  seigneur,  sinon  au  mandement  de  nous  et 
de  nostre  filz ,  ou  de  nostre  amé  cousin  de  Saint-Pol , 
connestable  de  France,  ou  autre  nostre  commis.  Et 
afin  qu'il  vous  appare  de  ce ,  nous  vous  envolons  noz 
lectres  scellées  de  nostre  grant  seel  en  nostre  conseil. 
Et  leur  enjoinct  que  toutes  et  quantes  foiz  qu'ilz  se- 
ront mandez  par  nous  ou  par  nostredit  filz,  qu'ilz 
viengnent.  Et  pour  tant  que  noz  très  chers  oncle  et 
cousin  ,  les  ducs  de  Berry  et  de  Lorraine  ,  sont  conti- 
nuellement en  nostre  service  ,  nostre  intencion  n'est 
point  que  leurs  vassaulx  et  subgetz  ne  puissent  venir 
devers  eulx,  toutes  et  quantes  foiz  qu'ilz  seront  man- 
dez, pour  eulx  emploier  en  nostre  service.  Et  se  au- 
cuns dudit  bailliage  font  le  contraire ,  nous  voulons , 
et  par  la  teneur  de  ces  présentes  vous  mandons,  que 
vous  les  contraingnez  par  prinse  de  corps  et  de  biens 
où  qu'ilz  soient ,  comme  ilz  sont  tenus  à  leur  souve- 
rain seigneur.  Donné  à  Paris,  le  ix*  jour  de  may, 
l'an  de  grâce  mil  quatre  cens  et  treize,  et  de  nostre 
règne  le  xxxin®.  Ainsi  signées  :  par  le  Roy,  à  la  re- 
lacion  du  conseil  tenu  par  le  duc  d'Acquitaine ,  où 
estoient  les  ducs  de  Berry,  de  Lorraine  et  plusieurs 
autres  *.  » 


1.  Ces  lettres  sont   imprimées  dans  le  Recueil  des   Ordonn., 
t.  X,  p.  140. 

Lequel  mandement  fut  tantost  envoie  es  lieux  acous- 
tumez  et  publié. 

Et  alors  tous  les  Parisiens  avoient  fait  une  livrée  de 
blans  chaperons*,  lesquelz  ilz  portoient  afin  qu'ilz 
peussent  mieulx  congnoistre  ceulx  qui  estoient  de  leur 
parti  et  aliance,  et  mesmement  les  firent  porter  à  plu- 
sieurs princes  et  autres  grans  et  notables  seigneurs  et 
aussi  à  plusieurs  gens  d'église  ,  et  qui  plus  est,  de  plus 
le  porta  le  Roy  en  propre  personne.  Laquelle  besongne 
sembla  à  plusieurs  preudommes  estre  de  grant  desri- 
sion ,  actendu  les  détestables  et  cruelles  manières  que 
avoient  tenues  et  encores  tenoient  iceulx  Parisiens, 
lesquelles  n' estoient  point  à  tolérer,  ne  à  souffrir.  Tou- 
teffoiz  ilz  estoient  alors  si  puissans  et  obstinez  en  leur 
mauvaisetié ,  que  les  princes  n'y  sçavoient  comment 
bonnement  pourveoir.  Car  iceulx  avoient  grant  fiance 
et  espérance  qu'ilz  seroient  soustenus  et  aidez  du  duc 
de  Bourgongne  et  de  ceulx  de  son  parti ,  se  besoing 
leur  estoit. 

1.  In  principio  maii  fecerunt  sihi  capucla  «/^<2  (Religieux  de 
Saint-Denis,  t.  V,  p.  27  ),  l'auteur  du  Journal  d'un  Bourgeois  de 
Paris,  dit  qu'on  en  fit  bien  de  deux  à  trois  mille,  et  qu'avant  la 
fin  du  mois  tout  le  monde  en  portait,  princes  ,  gens  d'églises, 
«femmes  d'onneur  »  et  marchandes  (voy.  La  Barre,  p.  14). 
Il  est  bon  de  remarquer  ici  en  passant ,  que  c'était  un  usage  dans 
la  maison  du  roi  de  faire  des  distributions  de  vêtements  aux  gens 
de  la  cour,  le  1"  mai. 

CHAPITRE  GUI. 

Comment  lesdiz  Parisiens  en  la  présence  du   duc  d'Acquitaine   firent 
proposer  plusieurs  choses.  Et  autres  cruaultez  faictes  par  eulx. 

En  après ,  le  xi®  jour  de  may  ensuivant ,  par  ung 
jeudi ,  la  bonne  ville  de  Paris ,  laquelle  eut  audience  , 
fîst  proposer  devant  les  ducs  d'Acquitaine ,  de  Berry, 
de  Bouî'gongne  et  de  Lorraine,  et  devant  les  contes  de 
Ne  vers  et  de  Charrolois,  et  devant  plusieurs  autres  pré- 
lats, chevaliers  et  autres  gens  portans  blans  chaperons 
pour  leur  livrée,  qui  passoit  le  nombre  de  douze  mille 
personnes ,  aucunes  choses.  Et  en  la  fin  de  la  propo- 
sicion  firent  bailler  audit  duc  d'Acquitaine  ung  roole, 
lequel  il  voult  refuser,  mais  ilz  le  contraignirent  à  le 
prendre,  et  là  le  firent  lire  en  publique.  Ouquel  estoient 
dénommez  soixante  traistres,  tant  présens  comme 
ahsens.  Les  présens  furent  prestement  prins  et  mis  en 
prison ,  jusques  au  nombre  de  vingt ,  entre  lesquelz 
estoient  le  seigneur  de  Boissai,  le  maistre  d'ostel  du 
Roy,  Michel  Lallier  et  autres  jusques  au  nombre  des- 
susdit. Et  les  absens  furent  appeliez  par  les  quarre- 
fours  de  Paris  au  son  de  la  trompeté  aux  droiz  du 
Roy  et  dedens  jours  moult  briefz,  sur  peine  de  confis- 
cacion  de  corps  et  de  biens  quelque  part  et  où  qu'ilz 
feussent  trouvez. 

Et  est  vérité  que  le  xvni®  jour  dudit  mois  de  may, 
le  Roy  fut  sané  de  sadicte  maladie  ;  et  de  son  hostel 
de  Saint-Pol  vint  à  la  grant  église  de  Nostre-Dame  , 
portant  blanc  chaperon  comme  les  autres  princes.  Et 
après  qu'il  eut  faicte  son  oraison  il  s'en  retourna  en 

sondit  hostel,  acompaigné  de  grande  multitude  de 
peuple ,  tant  précédant  comme  suivant.  Et  après ,  le 
lundi  XX®  jour  de  may,  lesdiz  Parisiens  à  grant  multi- 
tude de  hommes  d'armes  environnèrent  leur  ville  et 
mirent  gardes  sur  leurs  gouverneurs,  afin  que  nul  ne 
s'en  peust  fuyr  ne  saillir  hors  de  leurdicte  ville.  Et  les 
portes  estoient  closes  et  fermées  *,  et  y  avoit  garde  de 
hommes  en  grant  multitude,  bien  armez  de  toutes 
pièces.  Et  establirent  certains  hommes  armez  en  chas- 
cune  rue  de  Paris ,  par  dizaines.  Et  ce  fait,  le  prévost 
des  marchans,  les  eschevins  et  tous  les  gouverneurs  de 
ladicte  bonne  ville  vindrent  à  grant  multitude  bien 
armez  en  l'ostel  de  Saint-Pol ,  et  es  trois  cours  dudit 
hostel  mirent  et  ordonnèrent  leurs  gens  d'armes,  et 
leur  dirent  ce  qu'ilz  dévoient  faire,  et  puis  alèrent  de- 
vers le  Roy,  qui  estoit  avecques  la  Royne  et  son  filz , 
qui  de  ce  riens  ne  sçavoient.  Et  pour  lors  avoit  à 
Paris  une  grant  assemblée  de  seigneurs  ,  c'estassavoir 
les  ducs  de  Berry,  de  Bourgongne,  de  Lorraine  et  Loys 
duc  en  Bavière  ,  frère  de  la  Koyne ,  lequel  devoit , 
lendemain  audit  lieu  de  Saint-Pol,  épouser  la  seur  du 
conte  d'Alençon  ,  laquelle  avoit  eu  espouse  le  conte 
de  Mortaigne ^,  c'estassavoir  de  Pierre  de  Navarre,  et 
y  estoient  aussi  les  contes  de  Nevers,  de  Charrolois, 
de  Saint-Pol,  connestable  de  France  et  plusieurs  au- 

1 .  Le  ms.  Suppl,  fr,  03  ,  ajoute  ,  avec  les  tappeculz  et  serrurez 
(fol.  4  69,  col.  2). 

2.  C'est  la  leçon  du  ms.  SuppL  fr.  93,  que  nous  substituons  à 
celle  de  notre  texte  qui  est  inintelligible  ;  car  on  y  lit  :  qui  avoit 
eu  espouse  la  seur  du  conte  de  Mortaigne.  Catherine  d'Alençon, 
sœur  de  Pierre  II ,  comte  d'Alençon ,  avait  épousé  en  premières 
noces  Pierre  de  INavarre,  comte  de  Mortain. 

très  grans  seigneurs ,  barons  et  prélats  en  très  grand 
nombre.  Et  là  firent  faire  une  proposicion  devant  le 
Roy  par  un  carmeliste  nonnmé  frère  Eustace  \  lequel 
print  son  theuine  tel  :  Nisi  Dominas  custodierit  cwi- 
tatem^  frustra  vigilatqui  custodit  eam^  qui  vault  autant 
à  dire  :  Se  le  seigneur  ne  garde  sa  cite ,  cellui  qui  la 
veille  labeure  en  vain.  Laquelle  proposicion  exposée 
prescha  après  moult  bien,  et  là  fîst  aucune  mencion 
des  prisonniers  et  du  mauvais  gouvernement  de  ce 
royaume ,  et  des  maulx  qui  se  y  faisoient  parla  aussi 
moult  grandement.  Et  sa  coUacion  et  prédicacion  fînée, 
le  chancelier  de  France  lui  dist  qu'il  se  feist  advouer. 
Lequel  avoit  au  dos  le  devantdit  prévôt  des  marchans 
et  les  eschevins  de  la  ville  de  Paris ,  lesquelz  incon- 
tinent le  advoerent.  Mais  pour  ce  qu'ilz  n'estoient  là 
présens  qu'un  petit  de  gens  et  qu'ilz  ne  parlèrent  point 
assez  hault  à  l'appétit  du  chancelier  %  aucuns  descen- 
dirent de  la  chambre  du  Roy  et  appellèrent  des  plus 
grans  et  notables  bourgois  et  de  la  plus  grande  nacion 
de  Paris ,  qui  estoient  avecques  les  autres  armez  es- 
dictes  cours.  Lesquelz  vindrent  tous  ensemble  devers 
le  Roy,  les  genoilz  fléchis ,  et  là  advoerent  ledit  frère 
Eustace,  en  lui  exposant  la  bonne  et  dévote  amour  et 
voulenté  qu'ilz  avoient  à  lui  et  sa  généracion  et  fa- 
mille, et  comment  à  sa  majesté  royale  vouloient  servir 
de  cuer  pur  et  net ,  et  que  tout  ce  qu'ilz  avoient  fait 
et  faisoient,  c'estoit  pour  le  bien  et  utilité  de  lui,  de  sa 
généracion  et  pour  le  bien  publique  de  son  royaume , 
et  aussi  à  la  conservacion  de  sa  dominacion  et  sei- 

1»  Eustache  de  Pavilly  (voy.  le   Religieux   de  Saint-Denis, 
V,  31). 

2.   «  A  la  voulenté  du  chancelier  »  {Suppl,  fr,  93).     5 

gneurie.  Et  cependant  le  duc  de  Bourgongne,  quant  il 
sceust  ceste  armée  et  assemblée  en  l'ostel  du  Roy, 
descendi  devers  eulx  et  leur  pria  très  acertes  qu'ilz 
s'en  alassent  de  là,  et  en  leur  demandant  qu'ilz  vou- 
loient  et  pourquoy  ilz  estoient  là  venus  ainsi  armez , 
car  il  n'estoit  point  bon  ne  expédient  que  le  Roy,  le- 
quel n'avoit  guères  qu'il  estoit  relevé  de  sa  maladie, 
les  veist  ainsi  assemblez  et  mis  en  armes,  lesquelz 
respondirent  qu'ilz  n'estoient  point  là  assemblez  pour 
mal,  mais  pour  le  bien  du  Roy  et  du  royaume  ,  en  lui 
baillant  un  g  roole  et  disant  qu'ilz  ne  se  partiroient  de 
là  pour  quelconque  cbose ,  jusques  à  ce  que  on  leur 
eust  rendu  et  baillé  ceulx  qui  estoient  en  escript  oudit 
roole,  c'estassavoir  Loys  de  Bavière,  frère  de  la  Roy  ne, 
et  les  chevaliers  qui  s'ensuivent  :  C'estassavoir  Charles 
de  Villiers ,  Conrrat  Baier,  Jehan  de  Neelle ,  seigneur 
de  Dolehaing,  l'arcevesque  de  Bourges,  nommé  maistre 
Guillaume  Bourratier  *,  confesseur  de  la  Royne,  Jehan 
Vincent ,  Colinet  de  Pieul ,  Jennet  de  Cousteville , 
Mainfroy,  trésorier  du  duc  d'Acquitaine  et  ung  cheva- 
lier ^  du  duc  d'Orléans  qui  estoit  là  adonc  venu  à  celle 
heure  et  avoit  apporté  lectres  au  Roy  de  par  son 
maistre ,  dame  Bonne  d'Armaignac ,  dame  de  Mon- 
taulban  ,  la  dame  du  Quesnoy,  la  dame  d'Avelin ,  la 
dame  du  Novion ,  la  dame  du  Chastel  et  quatre  da- 
moiselles.  Et  quant  ledit  duc  de  Bourgongne  vit  que 
riens  ne  proufîtoit  chose  qu'il  deist,  retourna  vers  la 
Royne  et  lui  dist  ce  qu'ilz  demandoient,  en  lui  mon- 
strant  ledit  roole.  Laquelle  moult  troublée  appella  son 

1.  Roisratier,  dans  le  Gall.  christ, 

2.  Mieux  dans  le  ms.  Suppl.  fr.  93  .  ung  cbevauoheur. 
II  23 

filz  d'Âcquitaine  et  lui  commanda  et  dist  qu'il  alast 
avec  ledit  duc  de  Bourgongne  devers  iceulx,  et  de  par 
elle  lui  priassent  affectueusement  que  jusques  à  huit 
jours  tant  seulement  se  voulsissent  déporter  de  la 
prinse  de  son  frère  ,  et  au  huitiesme  jour  sans  faillir 
elle  leur  baillera  à  faire  leur  voulenté ,  et  sinon  ,  au 
moins  souffrent  qu'elle  le  puist  faire  mener  après  eulx 
là  où  ilz  le  vouldront  avoir  prisonnier,  soit  au  Louvre, 
au  Palais  ou  ailleurs.  Laquelle  chose  oye  de  sa  mère, 
se  tourna  ledit  d'Acquitaine  ung  petit  arrière  en  une 
chambre  de  secret  et  là  commença  à  pleurer.  Lequel 
par  l'exortement  du  duc  de  Bourgongne  se  abstint  de 
pleurer  ce  qu'il  peust,  en  torchant  ses  lermes,  puis  yssy 
et  vint  à  eulx.  Et  là ,  ledit  duc  de  Bourgongne  leur 
exposa  la  requeste  de  la  Royne  en  brief.  Lesquelz  du 
tout  la  refusans ,  dirent  et  affermèrent  qu  ilz  monte- 
roient  en  la  chambre  de  la  Royne ,  et  en  la  présence 
du  Roy  les  prendroient  et  emmeneroient  prisonniers 
se  on  ne  leur  bailloit  prestement.  Et  quant  lesdiz  ducs 
oyrent  ceste  response,  ilz  retournèrent  devers  la  Royne 
et  lui  dirent  ce  qu'ilz  avoient  trouvé.  Adonc,  le  frère 
de  la  Royne  qui  ne  povoit  eschaper  de  leurs  mains  , 
lui  plein  d'amertume  et  de  tristesse  *,  descendi  à  eulx, 
et  leur  pria  et  dist  qu'il  feust  tout  seul  mis  en  garde, 
et  que  s'il  estoit  trouvé  coulpable  il  feust  puny  sans 
miséricorde ,  et  sinon  qu'il  feust  délivré  sans  longue 
demeure ,  et  qu'il  s'en  peust  retourner  en  Bavière  sans 
plus  revenir  en  France.  Et  les  autres  descendirent 
après  et  aussi  firent  les  dames  elles  damoiselles.  Mais 
ce  ne  fut  pas  sans  grans  pleurs  et  sans  grant  effusion 

1 .   oc  Et  de  détresse  »  {Suppl.  fr.  93j. 

de  lermes.  Lesquelz  tantost  furent  prins  et  mis  sur 
chevaulx,  deux  à  deux,  en  telle  manière  que  derrière 
les  deux  a  voit  quatre  hommes  d'armes  et  ainsi  des 
autres ,  et  estoient  montez  à  cheval ,  et  ainsi  furent 
menez ,  les  ungs  au  Louvre  et  les  autres  au  Palais.  Et 
en  ce  faisant,  ceulx  de  Paris  estoient  à  très  grande 
compaignie  de  gens  armez,  qui  devant  et  derrière  les 
prisonniers  environnoient.  Et  ce  fait ,  le  Roy  s'en  ala 
seoir  au  disner,  et  la  Royne,  avecques  son  filz,  entra  en 
sa  chambre  moult  fort  pleurant.  Et  ung  peu  d'espace 
après  ,  ledit  chevalier  *  du  duc  d'Orléans  fut  délivré  , 
et  aussi  fut  le  sire  de  Dolehaing ,  lequel  fut  fait  chan- 
celier d'Acquitaine ,  dont  il  avoit  esté  osté.  Et  le  duc 
de  Bourgongne  qui  avoit  en  garde  le  duc  de  Bar,  son 
cousin  germain,  et  Pierre  des  Essars,  et  plusieurs  autres 
prisonniers  qui  estoient  au  Louvre ,  lesquelz  il  faisoit 
administrer  par  ses  gens  et  s'en  estoit  fait  piège ,  de 
laquelle  plegerie  il  se  déporta  du  tout  et  les  restitua  et 
rendi  à  ceulx  de  Paris.  Et  de  par  le  Roy  et  de  par  lui 
furent  commis  douze  commissaires  ,  chevaliers,  et  six 
examinateurs ,  pour  congnoistre  et  juger  selon  l'exi- 
gence des  crimes  desdiz  prisonniers.  Et  après  fut 
baillé  par  escript  à  ceulx  de  Paris  qui  avoient  fait  les 
besongnes  dessusdictes,  de  par  le  duc  de  Berry,  oncle 
du  duc  de  Bar,  et  aussi  au  pourchas ,  Bonne  de  Bar, 
contesse  de  Saint-Pol  ^  et  de  ses  autres  amis,  ung  cer- 
tain traictié  lequel  ilz  envoièrent  devers  l'Université 
de  Paris  pour  avoir  leur  advis  et  consentement  sur  les 
choses  dessusdictes.  Lesquelz  respondirent  que  de  ce 

i.  Dans  le  ms.  Suppl.  fr.  93  :  chevaucheur,  comme  plus  haut. 
2.  Par  son  mari,  Waleran  de  Luxembourg ,  comte  de  Saint- 
Pol.  \JJrt  de  vérifier  les  dates  la  fait  mourir  en  4402. 

en  riens  ne  se  vouloient  entremectre  ne  empescher,  et 
dirent  oultre  en  plain  conseil  du  Roy,  que  par  eulx  ne 
de  leur  conseil  n'avoient  point  esté  prins  les  dessusdiz 
duc  de  Bar  et  autres  prisonniers,  mais  leur  en  desplai- 
soit.  Et  adonc  lesdiz  Parisiens  voians  ladicte  Univer- 
sité estre  d'eulx  desjoincte,  doubtans  aucunement  que 
des  besongnes  dessusdictes  ne  feussent  ou  temps  ave- 
nir appréhendez ,  impétrèrent  devers  le  Roy  et  son 
grant  conseil  ung  mandement  royal  pour  leur  descharge 
et  excusacion,  duquel  la  teneur  s'ensuit  : 

((  Charles ,  par  la  grâce  de  Dieu ,  roy  de  France ,  à 
tous  ceulx  qui  ces  présentes  lettres  verront ,  salut.  De 
la  partie  de  nos  très  chers  et  bien  amez  les  prévostz , 
eschevins ,  bourgois  et  habitans  de  nostre  bonne  ville 
de  Paris,  sçavoir  faisons  nous  avoir  esté  exposé  que 
pour  le  grant  et  évident  prouffit  et  utilité  de  nous 
et  de  nostre  très  cher  et  très  amé  premier  filz,  Loys, 
duc  d'Acquitaine ,  Daulphin  de  Vienne ,  pour  le 
bien  aussi  de  nostre  dominacion  et  bien  publique 
de  nostre  royaume ,  pour  nostre  salut  et  seureté  de 
nostre  dicte  ville  de  Paris ,  et  pour  obvier  aux  grans 
inconvéniens  qui  par  le  fait  de  plusieurs  officiers  et 
autres,  tant  par  défaulte  de  bonne  justice  comme  au- 
trement ,  qui  adviennent  de  jour  en  jour  et  estoient 
aventure  et  voie  d'ensuivir  plus  grans ,  à  nous  et  à 
nostre  dominacion  et  à  la  chose  publique  de  nostre 
royaume,  et  aussi  à  nostredicte  ville  de  Paris,  ont  esté 
par  lesdiz  exposans  ou  plusieurs  de  eulx  ,  naguères 
faictes  certaines  prinses  en  nostredicte  ville  sur  au- 
cunes personnes ,  hommes  et  femmes ,  tant  de  nostre 
sang  et  des  hostelz  de  nous  et  de  nostre  très  chère  et 
très  amée  compaigne  la  Royne  et  de  nostredit  filz ,  et 


[1413]  D'ENGUP:RRAN  de  MONSïRELET.  367 

des  très  amëes  et  chères  filles  la  duchesse  d^Vcquitaine 
et  la  contesse  de  Charrolois ,  comme  autres  gens  et 
officiers  de  nous  et  de  nostredicte  compaigne  et  de 
nosdiz  filles  et  filz.  Pour  lesquelles  prinses  faictes, 
considère  la  grandeur  et  qualité  des  personnes,  furent 
et  sont  prisonniers  en  nostre  chastel  du  Louvre  et  en 
noslre  Palais  Royal  à  Paris ,  et  ailleurs  à  prisons  de 
nous  et  de  nostre  ville  de  Paris,  tant  pour  certains  cas 
et  machinacions ,  conspiracions  et  autres  crimes  qui 
par  lesdictes  personnes  ou  aucunes  d'icelles  on  dit 
avoir  fait  et  este  commis  et  perpètre  contre  nous  et 
nostredit  filz  et  le  bien  publique  de  nostre  royaume  et 
de  nostredicte  ville  de  Paris,  et  desdiz  exposans  ou  de 
ce  sachans ,  consentans  et  participans  en  favorisant  et 
soustenant  lesdiz  cas  ,  conspiracions ,  machinacions , 
crimes  et  leurs  faveurs,  et  autrement  en  moult  de  ma- 
nières dèlinquans,  comme  pour  autres  certaines  causes 
touchant  le  gouvernement  de  nostre  personne ,  de 
nostredit  filz  et  de  la  police  de  nostredicte  ville  de 
Paris  et  de  tout  nostre  royaume ,  afin  que  par  nous  et 
noz  gens  et  officiers  à  ce  commis  et  ordonnez  de  par 
nous ,  soit  fait  et  ordonné  ainsi  qu'il  appartient ,  et 
que  aussi  par  icelles  personnes,  bonnes  et  neccessaires 
pour  le  bon  gouvernement  et  défense  de  nostredit 
royaume ,  du  bien  publique  et  de  nostredicte  ville  de 
Paris  qui  est  le  chef  et  principale  ville  de  tout  nostre 
royaume,  ne  soient  aucunement  empeschez  comme 
ont  esté  ou  temps  passé  pour  leur  coulpe  aucuns 
d'euk  ou  de  leurs  complices,  qui  de  ce  doubtans  estre 
punis  s'en  sont  fuys  de  la  ville  de  Paris.  Et  pour  ce 
lesdiz  exposans  nous  ont  requis  et  supplié  que  comme 
les  causes  et  motifz  devantdiz ,  la  grande  révérence 

aussi  et  l'amour  naturelle  qu'ilz  ont  à  nous  qui  sommes 
leur  souverain  et  naturel  seigneur,  et  à  nostre  premier 
filz,  afin  que  bonne  provision  et  ordonnance  soit  mise 
au  gouvernement,  tuicion  et  défense  de  nostre  royaume 
et  de  la  chose  publique  d'icellui,  pour  la  salvacion  et 
seureté  de  nous  et  de  nostredicte  seigneurie  et  aussi 
de  nostredicte  ville  de  Paris ,  et  à  oster  et  faire  cesser 
tous  les  empeschemens  qui  pourroient  venir  pour  le 
fait  desdictes  personnes  et  autres  leurs  complices,  les- 
dictes  prinses  et  emprisonnemens  soient ,  et  comme  ilz 
sont ,  par  eulx  faictes  par  bonne  et  pure  intencion , 
aians  le  regard  au  bien ,  honneur  et  prouffit  de  nous 
et  de  nostre  royaume  et  de  la  chose  publique ,  nous 
voulons  lesdictes  prinses  et  emprisonnemens  qui  ont 
esté  fais  pour  l'onneur,  utilité  et  prouffit  de  nostre 
seigneurie  et  de  nous  et  de  nostredit  filz  ,  pour  le  bien 
et  la  police  de  nostre  royaume  et  de  la  chose  publique 
et  pour  la  salvacion  et  seureté  de  nostredicte  ville  de 
Paris  comme  dit  est ,  et  pour  plusieurs  autres  causes 
et  considéracions  justes  qui  à  ce  nous  meuvent ,  les- 
dictes prinses  et  emprisonnemens,  et  aussi  lesdiz  expo- 
sans  et  tout  ce  qui  pour  ce  s'en  est  ensuy,  ainsi  et  par 
la  manière  que  par  eulx  a  esté  fait  et  les  choses  par 
eulx  faictes ,  dont  nous  sommes  adcertenez ,  pour  le 
bien ,  honneur,  prouffit  et  utilité  de  nous  et  de  nostre 
royaume  comme  dit  est,  tant  au  regard  de  eulx  comme 
au  regard  de  tous  ceulx  qui  à  faire  lesdictes  prinses 
ont  esté  en  leur  compaignie  et  qui  en  ce  leur  ont  baillé 
aide  ,  conseil  et  confort  par  quelconques  manière  que 
ce  soit  ou  puist  estre  ,  soient  nobles  ou  autres,  et  pour 
la  délibéracion   et  advisement  de  plusieurs  tant  de 
nostre  sang  et  lignage  comme  de  nostre  grant  conseil, 


[1413]  DENGUERRAN  DE  MONSTRELET.  359 

les  avons  advoez,  approuvez  et  loez ,  et  par  la  teneur 
d  icelles  et  de  nostre  science  pleine  et  certaine  les  ad- 
vouons ,  louons  et  approuvons ,  et  avons  pour  agréa- 
bles, et  ne  voulons  que  eulx  ou  aucuns  d'eulx  pour 
ceste  cause  ou  aucunes  des  deppendences  d'icelles , 
soient  pour  le  présent  ne  ou  temps  avenir,  puissent 
estre  tiaveillez ,  molestez  ou  empeschez  en  corps  ou 
en  biens ,  ne  aussi  traict ,  ne  convenu ,  ne  mis  en 
cause  en  court,  ne  en  jugement  pour  quelque  manière, 
ne  pour  quelque  couleur,  cause  ou  action  que  ce  soit 
ou  puist  estre,  mais  de  ce  soient  tous  et  cbascun  d'eulx 
tenus  quictes  et  paisibles  perpétuellement.  Si  donnons 
en  mandement  à  tous  nos  amez  et  féaulx  conseillers 
les  gens  tenans  et   qui  tiendront  nostre   parlement 
présens  et  avenir  à  Paris ,  aux  maistres  des  requestes 
de  nostre  bostel,  les  gens  tenans  les  requestes  en  nostre 
Palais  Royal  à  Paris,  aux  gens  de  nos  comptes  et  aux 
commissaires  ordonnez  sur  le  fait  des  finances  de 
nostre  domaine ,  aux  commissaires  naguères  par  nous 
mis  et  ordonnez  à  congnoistre ,  enquérir  et  sçavoir 
des  causes  et  cas  desdiz  prisonniers  en  nostre  chastel 
du  Louvre  et  ailleurs,  en  noz  prisons  en  nostredicte 
ville  de  Paris ,  et  à  tous  noz  sénescbaulx ,  bailliz ,  pré- 
vostz ,  juges  et  autres  justiciers  et  officiers  de  nous , 
présens  et  à  venir,  ou  à  leurs  lieuxtenans  et  à  cbascun 
d'eulx  si  comme  à  lui  appartiendra ,  que  ces  présentes 
lettres  et  le  contenu  d'icelles  ilz  facent  solennellement 
publier  cbascun  es  mectes  de  leur  juridiction  et  puis- 
sances, es  places  et  lieux  esquelz  publicacions  et  pro- 
clamacions  ont  esté  acoustumées  estre  faictes,  et  icelles 
tiengnent,  observent  et  acomplissent,  et  avec  ce  facent 
tenir  garder  et  acomplir  de  point  en  point  selon  leur 

forme  et  teneur,  en  faisant,  souffrant  et  permectant 
lesdiz  exposans  et  chascun  d'eulx  et  autres,  de  eulx 
joyr  et  user  pleinement  et  paisiblement.  Et  pour  ce 
que  lesdiz  exposans  pourroient  en  temps  avenir  avoir 
à  faire  de  ces  présentes  lectres  en  plusieurs  et  divers 
lieux,  nous  voulons  que  de  nosdictes  lectres  on  ajoute 
aux  copies  ou  aux  vidimus  d'icelles  faictes  soubz  le 
seel  de  Chastellet  ou  autres  seaulx  royaulx  et  aucten- 
tiques ,  pleine  et  vraye  foy  comme  l'on  feroit  à  Tori- 
ginal ,  et  qu'elles  soient  de  tel  effect  et  valeur  comme 
lesdictes  lectres  originales ,  ausquelles  en  tesmoing  de 
ce  nous  avons  fait  mectre  nostre  seel.  Donné  à  Paris 
le  XXIII®  jour  de  may  *,  Tan  mil  quatre  cens  et  treize , 
et  de  nostre  règne  le  xxxiii®.  Ainsi  signé  :  Par  le  Roy 
et  son  grant  conseil  ouquel  estoient  les  ducs  de  Berry 
et  de  Bourgongne ,  le  connestable  de  France  ,  Tarce- 
vesque  de  Bourges,  l'évesque  d'Evreux  et  l'évesque  de 
Tournay,  le  grant  maistre  de  l'ostel,  le  seigneur  de  La 
Trémoille ,   gouverneur  du  Daulphiné ,   messire  An- 
tlioine  de  Craon ,  Philippe  de  Poictiers ,  le  chancelier 
de  Bourgongne,  l'abbé  de  S.  Jehan,  maistre  Eustace 
de  Laistre,  les  seigneurs  de  la  Viefville,  de  Montberon 
et  de  La  Roche foucault ,  le  prévost  de  Paris ,  messire 
Charles  deSavoisy,  l'Ermite  de  Foie%  Jehan  de  Cour- 
celles ,   le  seigneur  d'Alègre ,    maistre  Miles   d'Orge- 
mont ,  Arnoul  Lesage ,  Miles  d'Angeul ,  Jehan  de  Lon- 
gueil  et  plusieurs  autres.  P.  Navaron.  » 

1 .  Le  Suppl.  fr.  93  met  le  24^  jour,  et  laisse  en  blanc  le  nom 
de  mois.  Dans  le  Recueil  des  Ordonn.  (L  X,  p.  08),  ces  lettres 
sont  datées  du  24  mai. 

2.  L'Ermite  de  Faye,  et  mieux  dans  Suppl.  fr,  93.  Le  vrai  nom 
est  l'Ermite  de  La  Fave. 

CHAPITRE  GIV. 

Comment  le  conte  de  Vertus  se  paiti  de  Paris  et  plusieurs  autres  nobles  ; 
Et  aussi  d'aucunes  constitucions  et  mandemens  faiz  à  la  requeste  des 
Parisiens. 

Item,  durans  les  tribulacions  dessusdictes  le  conte 
de  Vertus ,  considérant  la  prinse  du  duc  de  Bar  et  des 
autres  nobles  sans  le  sceu  et  licence  du  Roy  ne  du  duc 
de  Bourgongne,  se  parti  secrètement  de  la  ville  de 
Paris,  lui  troisième  tant  seulement  ^,  et  s'en  ala  de- 
vers le  duc  d'Orléans  son  frère ,  en  la  ville  de  Blois , 
et  là  lui  raconta  les  nouvelletez  qui  avoient  esté  faictes 
en  la  ville  de  Paris ,  tant  en  l'ostel  du  roy  comme  du 
duc  d'Acquitaine  et  ailleurs.  Dont  moult  despleut  au- 
dit duc  d'Orléans.  Pour  lequel  département  le  duc  de 
Bourgongne  fut  très  desplaisant,  car  il  tendoit  et  avoit 
espérance  que  le  mariage  dudit  conte  de  Vertus  et  de 
sa  fille  se  peust  paracomplir  tantost  après,  ainsi  que 
promis  avoit  esté  paravant. 

Et  pareillement  se  partirent  de  la  ville  de  Paris  plu- 
sieurs autres  notables  personnes  pour  la  crainte  des 
émeutes  dessusdictes.  G'estassavoir  :  messire  Jaques 
de  Chastillon  ,  ainsné  fîlz  du  seigneur  de  Dompierre  *, 
les  seigneurs  de  Croy  et  de  Roubaix^,  Copin  de  la 

1 .  Voici  ce  que  dit  de  ce  brusque  départ  du  comte  de  Vertus 
la  petite  chronique  manuscrite  que  nous  avons  déjà  eu  l'occasion 
de  citer.  «  Et  ce  véant ,  le  conte  de  Vertus  s'en  party  de  Paris , 
lui  VI®,  sans  prendre  congiet  au  duc  de  Bourgoingne,  qui  souvent 
le  visetoit.  Et  s'en  alla  par  le  conseil  du  duc  de  Ghienne,  commue 
on  dist  »  (Bibl.  imp.,  Cordeliers  16,  toi.  345  verso). 

2.  Du  seigneur  de  Dampierre  (tS«y?/?/.  fr.  93). 

3.  Roubaix  {Suppl.fr.  93). 

Viefville  ,  maistre  Raoul  Lemaire ,  prévost  de  Saint- 
Donat  de  Bruges,  Pierre  Gestes*,  naguères  prévost 
des  marchans,  et  très  grant  nombre  d'autres.  Desquelz 
les  aucuns  furent  remandez  espécialement  du  duc  de 
Bourgongne ,  néantmoins  ilz  y  retournoient  en  grant 
doubte  et  non  pas  sans  cause.  Car  de  ceulx  qui  avoient 
esté  prins  et  qu'on  prenoit  chascun  jour  tant  hommes 
comme  femmes ,  furent  les  plusieurs  noiez  en  Saine 
et  les  aucuns  mis  à  mort  piteusement,  sans  point  tenir 
de  justice. 

Et  le  venredi  xxvi^  jour  de  may,  le  Boy  ala  en  la 
chambre  de  parlement  et  là  fist  en  estât  royal,  à  l in- 
stance du  duc  de  Bourgongne  et  des  Parisiens  ,  et  fist 
aucunes  constitucions  et  ordonnances  touchans  le  gou- 
vernement de  son  royaume.  Et  par  espécial  fut  or- 
donné à  envoler  ung  mandement  par  tous  les  bail- 
liages et  autres  lieux  où  l'on  a  acoustumé  à  faire  les 
proclamacions.  Et  fut  pour  ce  principalement  que 
messire  Clugnet  de  Brabant,  messire  Loys  Bourdon  et 
autres  capitaines ,  se  tenoient  ensemble  à  grant  puis- 
sance ,  lesquelz  tenoient  le  parti  du  duc  d'Orléans. 
Duquel  mandement  la  teneur  s'ensuit  : 

«  Charles,  par  la  grâce  de  Dieu  ,  roy  de  France ,  au 
bailli  d'Amiens  ou  à  son  lieutenant ,  salut.  11  est  venu 
à  nostre  congnoissance  que  comme  pour  le  reliève- 
ment  de  nostre  peuple  et  subgetz,  et  pour  obvier  aux 
grans  maulx  et  oppressions ,  perdicions,  dommages  et 
autres  inconvéniens  irréparables  que  nostredit  peuple 
et  subgetz  en  plusieurs  parties  de  nostre  royaume  ont 
souffert  et  souffrent  encores  de  jour  en  jour  pour  la 

i .  Pierre  Gencien. 

cause  et  occasion   des  grandes  assemblées  de  gens 
d'armes  et  autres  gens  de  guerre  que  plusieurs  sei- 
gneurs de  nostre  sang  et  lignage  et  de  leurs  adhérens, 
de  leur  voulenté  et  auctoritë,  depuis  aucun  temps 
encà  ont  fait  et  assemblé ,  fait  faire  et  assembler  en 
divers  lieux  en  nostre  royaume,  lesquelz,  tant  par  ma- 
nière de  compaignies  comme  autrement ,  ou  temps 
passé  s'estoient  assemblez,  nous  eussions  donné  et 
fait  publier  et  proclamer  publiquement  et  solemnelle- 
ment  par  tout  nostre  royaume,   tant  par  messages 
comme  par  lectres  closes  et  patentes  et  autrement , 
eussions  fait  défense  sur  certaines  et  grandes  peines 
que  nul  de  quelque  estât  ou   condicion   qu'il  soit , 
soient  noz  subgetz  ou  autres  estrangers,  ne  feussent  de 
telle  ou  si  grande  présumpcion  ou  hardiesse  que  de 
assembler  gens  d'armes  en  nostredit  royaume  sans 
nostre  exprès  commandement,  licence  ou  mandement 
et  de  venir  à  nostre  mandement  et  service  et  non 
d'autres  pour  quelconques  mandement ,  commande- 
ment ou  inhibicion  qu'ilz  eussent  de  eulx  ou  d'aucuns 
d'eulx,  sur  grans  peines  et  autrement,  jà  soit  ce  qu'ilz 
feussent  de  nostre  sang  ou  autres.  Néantmoins  plu- 
sieurs d'iceulx  de  nostre  sang  et  lignage,  en  venant 
contre  le  traictié  de  paix  naguères  fait  par  nous  à 
Aucerre*  entre  aucuns  diceulx  et  de  nostre  sang  et 
lignage,  sur  les  débas  et  dissencions  qui  estoient  entre 
eulx  ,  en  venant  contre  ledit  traictié  par  eulx  ou  plu- 
sieurs de  eulx  accordé  et  juré  solemnellement,  et  contre 
nosdictes  ordonnances  et   défenses  et  ou  contempt 
d'icelles,  sans  nostre  congié  ou  licence  et  contre  nostre 

1.  Le  22  août  1412. 

gré  ou  vouîenté ,  ont  fait  et  se  préparent  eulx  en  brief 
terme  taire  et  procurer  en  nostredit  royaume  plusieurs 
grandes  congrégacions  et  assemblées  de  gens  d'armes 
et  autres  gens  de  guerre ,  et  très  grant  quantité  tant 
d'Anglois  et  estrangers,  comme  autres  subgetz  à  nous, 
pour  mectre  à  effect  de  tout  leur  povoir  leurs  entre- 
prinses  dampnables ,  lesquelles  ilz  ont  fait  et  ont  en- 
tencion  de  mectre  à  exécucion  contre  nous,  comme 
nous  avons  esté  et  sommes  souffisamment  informez. 
Et  jà  soit  ce  qu'on  les  ait  soustenu  et  favorisé  de  jour 
en  jour  et  que  ce  ait  esté  par  long  temps  et  demouré 
soubz  dissimulacion  et  paliement.  Et  plusieurs  gens  de 
guerre  lesquelz  se  sont  mis  et  assemblez   en  grant 
nombre    par     manière    de   compaignies   en   nostre 
royaume  sur  intencion  de  eulx  aider  desdictes  dissimu- 
lacions  et  mectre  à  effect  leursdictes  entreprinses,  les- 
quelles gens  desrobent  et  gastent ,  ont  robe  et  gasté  et 
despoullé  nostredit  royaume  et  nos  bons  et  loyaulx 
subgetz  et  ceulx  qui  nous  ont  loyalement  servy,  par 
espécial  ou  temps  que  nous  fusmes  à  Bourges  *,  et  qui 
ont  soustenu  nostre  fait  et  nostre  partie  contre  ceulx 
que  pour  lors  nous  tenions  et  réputions  noz  ennemis 
et  inobédiens;  ont  aussi  desrobé  et  fait  desrober  plu- 
sieurs de  noz  subgetz  en  boutant  feuz  et  tuans  hommes 
et  femmes,  et  violans  filles  à  marier  et  autres  énormi- 
tez ,  despoullans  églises  et  monastères  ;  ont  aussi  fait 
et  commis,  et  de  jour  en  jour  s'efforcent  de  faire  et 
commectre  plusieurs  autres  grans  et  énormes  maulx 
et  cruelz  excès  et  maléfices,  tout  en  telle  manière  que 
les  ennemis  povent  faire  les  ungs  aux  autres.  Lesquelles 

1.  En  juin  et  juillet  1412. 

choses  sont  de  très  mauvais  exemple  et  non  point  à 
souffrir,  veu  que  elles  sont  ou  grant  préjudice  et  dom- 
mage de  nous  et  de  nostredit  royaume,  dominacion  et 
seigneurie  ,  et  en  nostre  charge ,  destruction  de  riostre 
peuple  et  de  noz  subgetz  et  de  nostredit  royaume.  El 
de  ce  ont  esté  fais  à  nous  plusieurs  grans  pleurs  et 
lamentacions ,  complaintes  et  clameurs,  et  ont  fait  de 
jour  en  jour,  tant  par  lectres  de  noz  vassaulx  et  sub- 
getz comme  autrement,  se  par  nous  n^y  estoit  pourveu 
de  remède  convenable,  bon  et  brief.  Pour  ce  est-il 
que  Nous,  voulans  remédier  de  tout  nostre  povoir  aux 
choses  dessusdictes ,  lesquelles  nous  ont  tant  despieu 
et  desplaisent  que  plus  ne  pevent ,  et  nosdiz  subgetz 
et  nostredit  peuple  garder  et  maintenir  en  bonne  paix 
et  tranquilité ,  et  obvier  aux  inconvéniens  et  autres 
dommages  irréparables,  lesquelz  pour  vray  semblable 
sont  en  péril  d'ensuivir  par  le  fait  et  entreprinse  des 
dessusdiz  de  nostre  sang  et  autres  leurs  adhérens,  aliez 
et  complices ,  ainsi  que  par  grande  et  meure  délibéra- 
cion  de  conseil  avons  ordonné,  conclud  et  délibéré 
de  faire ,  vous  mandons ,  commandons  et  expressé- 
ment enjoingnons  en  commetant  par  ces  présentes , 
que  vous  faictes  ou  faciez  faire  de  par  nous  exprès 
commandement  et  défense  par  proclamacions  et  publi- 
cacions  à  son  de  trompe  et  autrement  solemnellement, 
à  tous  chevaliers  et  escuiers  et  autres  non  nobles  qui 
ont  acoustumé  de  suivir  les  armes  et  autrement  fré- 
quenter les  guerres,  et  généralement  à  touz  autres 
quelconques  de  vostre  bailliage  de  quelconque  estât 
et  dignité  qu'ilz  soient  ou  puissent  estre,  auxquelz  par 
nos  présentes  lectres  destroictement  commandons  que 
par  la  foy  et  loyaulté  qu'ilz  nous  doivent  et  sur  tout 

quanque  ilz  nous  peyeiit  offenser,  et  sur  peine  d'en- 
courir nostre  indignacion  perpétuelle  et  forfaire  en- 
vers nous  corps  et  biens,  eulx  ne  aucuns  d'eulx  ne 
soient  tant  hardiz  ne  osez,  de  eulx  armer  ne  assembler 
en  nostre  royaume ,  ne  venir  ou  aler  à  quelconque 
mandement  de  quelque  personne  ou  personnes  de 
quelconque  estât ,  prééminence  ou  condicion  qu'ilz 
soient,  de  nostre  sang  ou  autres,  pour  quelconques 
mandemens,  commandemens  ou  inhibicions ,  soit  de 
boucbe  ou  par  lectres ,  qu'ilz  puissent  avoir  de  ceulx 
ne  d'aucuns  d'eulx ,  ne  autrement  eulx  armer  ne  as- 
sembler en  quelconque  manière  ne  pour  quelque  cause 
ne  occasion  que  ce  soit  ou  puist  estre ,  sinon  par  noz 
lectres  nous  les  eussions  mandez  et  fait  assembler  pour 
venir  à  nostre  mandement  et  service  ,  ou  pour  aler  là 
où  nous  les  vouldrions  emploier  en  nostre  service  et 
non  autrement ,  ne  ailleurs.  Et  tous  ceulx  que  vous 
scaurez  ou  trouverez  autrement  estre  assemblez  en 
vostredit  bailliage  ou  es  ressors  d'icellui,  et  qu'ilz 
yront  au  commandement  de  ceulx  de  nostre  sang  ou 
autres  leurs  complices ,  leur  commandez  ou  faictes 
commander  de  par  nous  sur  lesdictes  peines,  que 
tantost  et  sans  délay  ilz  retournent  et  s'en  voisent  pai- 
siblement en  leurs  hostelz  où  bon  leur  semblera,  sans 
faire  ou  porter  aucun  dommage  ou  grief  à  nostre 
peuple  ou  subgetz.  Et  ou  cas  qu'ilz  soient  trouvez  en 
ce  désobéissans  ou  refusans,  différens  ou  alans  au  con- 
traire ,  ou  qu'ilz  se  arment  et  voisent  contre  noz  dé- 
fenses ou  mandement  et  en  autre  service  que  de  nous, 
ou  qu'ilz  ne  se  déparent  ou  partent  d'ensemble  comme 
dit  est,  vous  les  prenez  ou  faictes  prendre,  et  mectez 
royaument  et  de  fait  en  nostre  main  par  bon  et  loial 

inventaire  ,  leurs  biens ,  meubles  et  béritages  ,  villes , 
cbasteaulx ,  dominacions  et  possessions  d'iceulx ,  et 
icelles  en  nostre  main  gouvernez  ou  faictes  gouverner 
et  garder  par  personnes  souffisans  et  que  quant  il  ap- 
partiendra puissent  et  sachent  rendre  bon  compte  et 
reliqua  toutes  foiz  qu'il  en  sera  mestier.  Et  avec  ce 
procédez  ou  faictes  procéder  contre  eulx  par  voie  de 
fait  [comme]  contre  inobédiens  et  rebelles  est  acous- 
lumé  de  faire.  Lesquelz  en  ce  cas  nous  vous  avons 
babandonnez  et  babandonnons  par  ces  présentes ,  en 
les  mectant  en  prison  et  iceulx  [faisant]  punir  selon 
leurs  démérites  et  selon  ce  que  au  cas  appartendra,  se 
on  les  peut  prendre,  et  sinon,  soient  cbacez  et  rebou- 
tez par  toutes  forces  et  voies  de  fait ,  soit  par  voie 
d'armes  et  autrement  par  toutes  les  meilleures  ma- 
nières que  faire  se  pourra ,  en  leur  cloant  ou  faisant 
clorre  tous  les  pors  et  passages  et  en  leur  refusant  et 
empescbant  tous  vivres ,  et  autrement  les  grevant  en 
toutes  manières,  tellement  que  l'onneur  et  force  soient 
a  nous  et  à  vous ,  que  ce  soit  exemple  à  tous.  Toutes- 
foiz  n'est  point  nostre  entencion  que  iceulx  de  nostre 
sang  et  lignage  qui  pour  le  présent  sont  avecques  nous 
et  en  nostre  service,  ne  puissent  par  vostre  ordonnance 
mander  pardevers  eulx  leurs  vassaulx  et  subgetz  à 
eulx  emploier  en  nostre  service  quant  ilz  leur  notifie- 
ront en  leur  requérant  de  ce  faire ,  pourveu  que  ce 
suffisamment  apperra.  Et  que  aussi  en  venant  ilz  ne 
vivent  sur  le  pays  et  qu'ilz  ne  facent  aussi  aucuns  des- 
robemens,  pilleries  ou  dommages  à  noz  populaires  ou 
subgetz.  Et  se  aucuns  sont  trouvez  faisant  le  contraire, 
nous  voulons  et  vous  commandons  que  vous  procédez 
contre  eulx  comme  contre  les  dessusdiz ,  et  de  ce 

faictes  telle  punicion  que  dit  est ,  ou  autre  telle  que 
raison  donra,  non  obstans  quelzconques  lectres  ou 
mandemens  qu'ilz  aient  à  ce  contraires.  Pour  les- 
quelles choses  dessusdictes  mieulx  faire  et  acomplir, 
vous  avons  donné  et  donnons  pleine  puissance ,  auc- 
torité  et  mandement  espécial,  de  mander,  évoquer  ou 
assembler  et  cueillir  de  noz  vassaulx  et  subgetz,  amis, 
allez  et  bien  vueillans ,  telz  et  en  tel  nombre  que  bon 
vous  semblera  et  qu'il  sera  expédient  pour  le  bien  des 
besongnes ,  d'icelles  mener,  conduire  et  emploier  par 
tous  les  lieux  et  places  de  vostre  bailliage  et  ailleurs 
où  bon  vous  semblera,  et  là  où  vous  scaurez  aucunes 
desdictes  gens  estre  et  fréquenter.  Ausquelz  noz  sub- 
getz et  vassaulx ,  amis ,  allez  et  bien  vueillans  man- 
dons et  commandons  et  expressément  enjoingnons  sur 
la  foy  et  loyaulté  qu'ilz  nous  doivent  et  sur  la  peine 
de  confisquer  corps  et  biens,  que  sans  aucune  contra- 
diction ou  refus  ilz  voisent  à  vostre  mandement ,  en 
vous  aidant  à  faire  et  acomplir  les  choses  devant 
dictes  et  chascune  d'icelles,  en  procédant  en  icelles 
par  voie  de  fait  et  à  main  armée,  comme  dit  est.  Et 
afin  que  nul  ne  puist  ou  vueille  prétendre  quelque 
cause  d'ignorance,  faictes  ces  présentes  publier  solem- 
nellement  par  tous  les  lieux  et  villes  notables  de  vostre 
dit  bailliage ,  es  lieux  où  l'on  a  acoustumé  de  faire 
telles  publicacions ,  et  ailleurs  où  bon  vous  semblera 
estre  fait,  en  faisant  icelles  entériner,  garder  et  acom- 
plir de  point  en  point  selon  la  forme  et  teneur  d'icelles. 
Et  contraignez  à  ce  les  refusans  et  autres  qui  feront  à 
contraindre  ,  par  toutes  les  voies  et  manières  qu'en  tel 
cas  est  acoustumé  h  faire  pour  nostre  propre  fait.  Et 
de  ce  faire  vous  donnons  plein  povoir,  auctorité  et 

mandement  espécial ,  en  commandant  à  tous  autres , 
et  priant  à  noz  amis ,  aliez  et  bien  vueillans  à  nous , 
que  à  vous  et  à  voz  commis  et  députez ,  es  choses 
dessusdictes  et  es  circonstances  et  dépendences  d'icelles, 
obéissent  et  entendent  diligemment  comme  à  Nous, 
et  vous  prestent  conseil,  confort,  aide,  faveur,  et  pri- 
son se  mestier  est  et  de  ce  soient  requis.  Car  ainsi 
[l'avons]  voulu  et  octroie  et  voulons  qu'il  soit  ainsi 
fait ,  de  nostre  puissance ,  non  obstant  opposicions  et 
appellacions  faictes  ou  à  faire  et  quelconques  lectres 
impétrées  ou  à  impétrer  à  ce  contraires.  Donné  a  Paris, 
le  vi^  jour  de  juing,  Van  de  grâce  mil  quatre  cens  et 
treize,  de  nostre  règne  le  xxxiii®.*  » 

CHAPITRE   CV. 

Comment  le  roy  Lancelot  entra  à  puissance  en  la  cité  de  Romme.  —  La 
mort  de  sire  Jaques  de  La  Rivière,  et  la  déposicion  d'un  chevalier  ; 
avec  plusieurs  autres  besongnes. 

En  cest  an  Lancelot ,  roy  de  Naples  et  de  Cécile , 
lequel  avoit  esté  mandé  par  aucuns  faulx  et  desloyaulx 
Rommains ,  vint  à  Romme ,  à  tout  grant  exercite  de 
gens ,  et  sans  y  trouver  aucune  résistence  entra  de- 
dens  %  et  mist  à  sacquemen  tous  les  plus  riches  et 
plus  puissans  de  Romme  et  aussi  en  print  plusieurs 
prisonniers ,    lesquelz    furent    raenconnez  à   grande 

4 .  Ces  lettres  sont  imprimées  dans  le  Recueil  des  Ordonn,^  t.  X, 
p.  147.  Dans  le  Suppl.  f?\  93  le  chapitre  se  termine  par  ces  mots  : 
«  Lequel  mandement  comme  dit  est  dessus  fu  envoyez  par  tous 
les  bailliages  de  Franche ,  et  là  fu  publiez  ainsi  qu'il  est  accous- 
tumé»  (fol.  173,  col.  2). 

2.  Le  8  juin. 

II  24 

finance.  El  adonc  le  pape  Jehan*  et  ses  cardinaulx, 
qui  lors  résidoient  en  icelle  ville ,  oyans  les  nouvelles 
dessusdictes ,  tous  pleins  d'amerlume  et  de  paour ,  se 
saulvèrenl  de  cliastel  en  chastel  par  divers  lieux  jus- 
ques  à  Boulongne  la  Grasse,  où  ledit  pape  tint  sa  court. 
Toutesfoiz  la  plus  grant  partie  de  leurs  biens  furent 
prins  et  ravis  des  gens  dudit  roy  Lancelot ,  lequel  par 
aucun  espace  de  temps  demoura  en  ladicte  ville  de 
Romme  et  en  fist  porter  plusieurs  précieux  joiaulx, 
tant  sainctuaires  comme  autres.  Et  depuis  par  certains 
moiens  se  départi  de  là. 

En  après ,  la  vigile  de  la  Pentecouste  ^,  messire  Ja- 
ques de  La  Rivière ,  frère  au  comte  de  Dampmartin  , 
lequel  avoit  esté  prins  avec  le  duc  de  Bar  en  l'ostel  du 
duc  d'Acquitaine  et  mené  prisonnier  au  Palais,  en  soy 
désespérant ,  comme  on  lui  mist  sus ,  lui  mesme  se 
féry  d'un  pot  d'estain  plusieurs  cops  en  la  teste  tant 
qu'il  se  asservela  et  en  mouru.  Et  de  ladicte  prison  fut 
mis  sur  une  ch arrête  et  mené  es  liales  de  Paris,  où  il 
fut  décapité.  Mais  pour  dire  la  vérité,  il  fut  autrement. 
Car  messire  Hélion  de  Jaqueville,  chevalier  du  duc  de 
Bourgongne,  le  visita  en  prison,  et  entre  plusieurs  pa- 
roles l'appella  faulx  traistre ,  et  comme  sur  ce  lui  res- 
pondi  qu'il  avoit  m,enti  et  qu'il  n'estoit  point  tel,  ledit 
Jaqueville,  tout  courroucé,  d'une  petite  hachète  que 
lors  il  tenoit  en  sa  main ,  le  féri  en  la  teste  ,  tellement 
que  tantost  et  incontinent  en  mourut  ^ 

1.  Jean  XXIII. 

2.  Le  10  juin. 

3.  En  rapportant  cette  fin  malheureuse  de  Jacques  de  La  Ri 
vière,  le  Religieux  de  Saint-Denis  donne  les  deux  versions,  tout 
en  penchant  pour  celle  de  l'assassinat.  Juvénal  des  Ursins  ne  parle 

Item ,  aussi  le  Petit  Mesnil ,  trencheur  devant  le  duc 
d' Acquitaine ,  lequel  estoit  normant ,  fut  tantost  mené 
èsdictes  haies  de  Paris,  et  là  fut  décapité.  Desquelz  les 
testes  furent  fichées  sur  deux  lances  et  les  corps  pen- 
dus par  les  espaules  au  gibet  de  Monlfaulcon. 

Le  jeudi  d'icelle  sepmaine  de  Penthecouste  *,  sem- 
blablement  Thomelin  de  Brie^,  qui  naguères  avoit 
esté  page  du  roy,  fut  mis  hors  de  Chastelet  avecques 
deux  autres,  et  mené  es  haies,  et  là  furent  décolez  et 
leurs  testes  furent  mises  sur  lances  et  les  corps  pendus 
par  les  aisselles  au  gibet  de  Montfaulcon.  Et  se  fai- 
soient  toutes  ces  besongnes  à  l'instance  et  au  pourchas 
des  Parisiens. 

En  oultre,  pour  ce  que  maistre  Renault  de  Corbie, 
qui  estoit  moult  ancien  et  prudent,  et  natif  de  la  ville 
de  Beauvais,  n'estoit  point  du  tout  à  eulx  agréable,  fu 
désmis  d'estre  chancelier  de  France,  et  en  son  lieu  y 
fut  mis  et  constitué  maistre  Eustace  de  Laistre ,  à  la 
provision  du  duc  de  Bourgongne. 

Et  le  mardi  xx^  jour  de  juing ,  Phelippe ,  conte  de 
Nevers ,  espousa  ou  chastel  de  Beaumont  la  seur  ger- 
maine du  conte  d'Eu ,  et  y  estoit  la  duchesse  de  Bour- 

que  d'un  assassinat ,  et  le  Journal  d'un  Bourgeois  de  Paris ,  que 
d'un  suicide.  Voici  ce  qu'en  dit  la  chronique  manuscrite  ,  déjà 
citée.  «  Et  tantost  après  l'emprisonnement  dessusdit ,  ledit  de  La 
Rivière  se  tua  et  occist  en  la  prison  ;  et  dist  on  que  ce  fut  d'un  pot 
d'estain  dont  il  se  frappa  sur  sa  teste.  Et  pour  ce,  il  fu  depuis 
sadicte  mort,  comme  homicide  de  sa  personne,  décollé  es  halles 
de  Paris  »  (Bibl.  imp.,  Cord.  16,  fol.  345  verso). 

1.  Le  15  juin. 

2.  Le  Journal  dhm  Bourgeois  de  Paris  l'appelle  Colin  de  Brie, 
et  parle  de  ses  accointances  avec  le  prévôt  de  Paris ,  Pierre  def^ 
Essarts. 

bon,  leur  mère,  et  la  demoiselle  de  Dreux,  laquelle 
principalement  avoit  traicté  ledit  mariage.  Lesquelles 
nopces  et  solemnitez  passées,  lesdiz  conjoins  yindrent 
à  Maisières  sur  Meuze,  appartenant  au  conte  de  Ne- 
vers. 

Après  lequel  mariage  ledit  conte  d'Eu,  qui  avoit  esté 
à  tout  faire ,  s'en  retourna  en  sa  conté ,  où  il  fist  une 
grande  assemblée  de  gens  d'armes  jusques  au  nombre 
de  deux  mille  combatans,  feignant  qu'il  vouloit  faire 
guerre  au  seigneur  de  Croy,  à  l'occasion  de  l'entre- 
prinse  autrefoiz  faicte  contre  lui  par  son  filz  ainsné , 
c'estassavoir  messire  Jehan  de  Croy  dont  en  autre  lieu 
est  faicte  mencion.  Mais  il  fist  tout  le  contraire  ,  car  il 
les  mena  passer  Seine  au  Pont-de-F Arche ,  et  de  là  à 
Verneuil ,  où  estoit  le  roy  Loys  et  avecques  lui  les 
ducs  d'Orléans ,  de  Bretaigne  et  de  Bourbon ,  les 
contes  de  Vertus  et  d'Alençon  avecques  plusieurs  au- 
tres grans  seigneurs,  barons  et  chevaliers  qui  là  estoient 
assemblez,  non  point  tant  seulement  pour  l'emprison- 
nement du  duc  de  Bar,  ne  du  duc  Loys  en  Bavière, 
ne  autres  personnes ,  mais  pour  la  délivrance  du  duc 
d'Acquitaine,  lequel  leur  avoit  mandé  par  ses  lettres  et 
aussi  par  ledit  conte  de  Vertus,  comment  lui,  le  Roy, 
la  Boyne,  ses  père  et  mère,  estoient  contrains  comme 
prisonniers  soubz  le  gouvernement ,  garde  et  puis- 
sance de  ceulx  de  Paris,  non  point  en  leur  franchise  et 
liberté;  dont  il  lui  desplaisoit  très  grandement  qu'ilz 
estoient  ainsi  abaissez  de  leur  haultesse  et  majesté 
royale.  Sur  quoy  lesdiz  seigneurs,  ainsi  assemblez 
comme  dit  est,  après  que  eulx  tous  ensemble  par 
grant  délibéracion  eurent  tenu  conseil ,  escripvirent 
devers  le  Roy,  son  grand  conseil  et  la  bonne  ville  de 

Paris ,  qii'ilz  laissassent  aler  le  duc  d'Acquitaine  où 
bon  lui  sembleroit  et  délivrassent  lesdiz  ducs  de  Bar 
et  de  Bavière  avec  tous  les  autres  prisonniers ,  ou  se 
ce  non  ,  ilz  feroient  grant  guerre  à  la  ville  de  Paris  et 
destruiroient  à  leur  povoir  tous  ceulx  de  dedens ,  ré- 
servé le  Roy  et  ceulx  du  sang  royal.  Et  quant  à  ce  de 
ceulx  qui  estoient  mors  à  présent,  ilz  n'en  parloient 
plus,  pour  ce  qu'on  ne  les  povoit  ravoir.  Lesquelles 
lectres  receues  de  par  le  Roy,  furent  mises  en  conseil, 
et  sur  ce  fut  délibéré  qu'on  envoieroit  certains  am- 
baxadeurs  devers  lesdiz  seigneurs  pour  traicter  de  paix. 
Lesquelz  d'iceulx  furent  bénignement  receuz- 

Et  le  samedi  premier  jour  de  juillet ,  après  que  son 
procès  eut  esté  fait ,  fut  décolé  es  haies  de  Paris  mes- 
sire  Pierre  des  Essars,  naguères  prévost  de  Paris,  jadis 
filz  ainsné  de  feu  Phelippe  des  Essars,  citoien  de  la- 
dicte  ville  de  Paris.  Duquel  la  teste  fut  mise  es  haies 
au  bout  d'une  lance  et  le  corps  pendu  au  gibet  de 
Montfaulcon,  en  la  manière  acoustumée*.  Et  son  frère, 
messire  Anthoine ,  fut  en  grant  péril  d'estre  aussi  exé- 
cuté. Mais  pour  la  cause  du  délay  qui  se  fîst  par  le 
moien  de  ses  amis,  fut  la  besongne  retardée,  et  depuis 
fut  mis  à  pleine  délivrance- 

Esquelz  jours,  le  roy  de  France ,  qui  estoit  assez  en 
bonne  santé ,  ala  à  l'église  cathédrale  de  Paris  faire 
son  oraison  et  là  oit  la  messe.  Et  icelle  oye^  et  visitées 
les  saintes  reliques ,  yssi  hors  de  l'église  s'en  retourna 

i.  «  En  le  menant  il  sousrioit,  et  disoit-on  qu'il  ne  cuidoit 
point  mourir,  et  qu'il  pensoit  que  le  peuple  dont  il  avoit  esté  fort 
accointé  et  familier,  et  qui  encores  l'airaoit,  le  deust  rescourre.  Et 
s'il  y  en  eust  eu  un  qui  eust  commencé ,  on  i'eust  rescous  »  (Juv., 
p.  256). 

en  son  hostel.  Et  estoient  avecques  lui  le  duc  de  Bour- 
gongne ,  le  connestable  de  France ,  et  si  y  estoient 
grant  plante  de  gens  populaires  qui  là  estoient  venus 
pour  le  veoir.  Et  lendemain  vi^  jour  de  juillet  fut  or- 
donné par  le  conseil  du  roy,  ouquel  présidoit  le  duc 
d'Acquitaine ,  et  fu  commandé  à  Jehan  de  Moreul , 
chevalier  du  duc  de  Bourgongne  *,  qu'il  portast  deux 
lectres  et  mandemens  royaulx  en  deux  bailliages,  c'est- 
assavoir  ou  bailliage  d'Amiens  et  ou  bailliage  de  Ver- 
mendois  ^  et  à  toutes  les  prévostez  desdiz  bailliages  et 
à  chascune  ville  principale  desdictes  prévostez  feist 
assembler  tous  les  prélas ,  conseillers ,  gouverneurs 
desdictes  bonnes  villes  d'icelles  prévostez ,  et  eulx  as- 
semblez  en  pleine  audience  leur  feist  lire  lesdictes 
lectres  du  Roy  séellées  de  son  grant  séel,  lesquelles 
conten oient  en  substance ,  qu'ilz  se  tenissent  constans 
et  fermes  en  loyauté  et  en  obédience  envers  le  Roy, 
et  qu'ilz  feussent  prestz  touteffoiz  et  là  où  on  les  man- 
deroit,  à  le  servir,  et  aussi  son  très  cher  et  amé  fîlz  le 
duc  d'Acquitaine ,   à  l'encontre  des  ennemis  de  son 
royaume  et  de  la  chose  publique,  et  qu'ilz  adjoustassent 
foy  à  sondit  chevalier,  conseiller  et  chambellan,  Jehan 
de  Morueil ,  selon  l'instruction  qu'on  leur  avoit  char- 
gée^ soubz  le  séel  du*secret  du  Roy,  laquelle  aussi  ilz 
liront  et  feront  lire.  Laquelle  chose  il  fist.  Et  quant 
il  eut  esté  en  plusieurs  citez  et  prévostez  desdiz  bail- 
liages, le  lundi  x\f  jour  de  juillet,  vint  à  Dourlens  ou 
bailliage  d'Amiens ,  et  là  en  la  présence  des  prélats  et 
nobles  et  ceulx  des  bonnes  villes  de  ladicte  prévosté  , 

1 .   Miles  ncquam  etsubdolus  lohannes  de  Morolio  (Religieux  de 
Saint-Denis,  V,  92). 

^.   Il  faudrait  :  dont  il  étoit  chargé. 


[14t3J  D'ENGUERRAN  DE  MONSTRELET.  375 

lesdictes  lectres  leues  avec  son  instruction  devantdicte, 
très  hault  et  cler,  car  il  a  voit  belle  faconde  de  parler, 
exposa  comment  le  Roy  estoit  et  est  moult  affecté  à  la 
paix  et  union  de  son  royaume ,  et  comment  on  avoit 
fait  les  procès  de  ceulx  qu'on  avoit  décolez  à  Paris , 
par  plusieurs  notables  personnes ,  tant  de  seigneurs  et 
advocats  de  parlement ,  comme  de  bons  chevaliers  et 
bons  preudommes  et  sages ,  à  ce  commis  de  par  le 
Roy,  et  comment  messire  Jaques  de  La  Rivière  s' estoit 
désespéré  et  occis  d'un  pot  d'estain  en  quoy  on  lui 
avoit  porté  du  vin ,  et  que  chascune  informacion  de 
ceulx  qui  avoient  esté  décapitez  contenoit  bien  soixante 
feuilles  de  papier,  et  que  par  bonne  et  vraye  justice  , 
sans  faveur  et  sans  hayne,  ilz  avoient  esté  condempnez 
et  mis  à  mort ,  et  aussi  que  monseigneur  le  duc  d'Ac 
quitaine  ne  Favoit  onques  mandé  aux  seigneurs  de  sa 
lignée,  si  comme  ilz  disoient.  Et  dist  ledit  de  Moreul  à 
ceulx  qui  là  estoient  :  «  Sachez  vous  qui  cy  estes  présens, 
que  toutes  les  choses  cy  dessus  déclair ées  sont  vraies 
et  notoires,  w  Et  ce  fait  leur  demanda  se  ilz  seroient 
et  estoient  vrais  et  obéissans  au  Roy,  qu'ilz  lui  deissent 
leur  entencion.  Lesquelz  tous ,  tant  prélatz,  nobles  et 
autres  ,  respondirent  tantost  qu'ilz  estoient  et  avoient 
tousjours  esté  vrais  obéissans  au  Roy  et  qu'ilz  estoient 
tous  pretz  et  appareillez  de  le  servir,  créans  qu'il  leur 
disoit  vérité.  Et  par  ainsi,  au  prévost  de  ladicte  pré- 
vosté  ,  pour  ce  qu'il  avoit  fait  si  bonne  diligence ,  lui- 
mesme  demanda  lectres ,  lesquelles  il  eut  et  puis  s'en 
retourna.  Et  pareillement  de  par  le  Roy  furent  envoiez 
autres  seigneurs,  à  tout  semblables  lectres  et  instruc- 
tions, à  tous  les  autres  bailliages  et  séneschaucies ,  de 
celle  mesme  date ,  et  aux  prévostz  des  contez  de  tout 

le  royaume.  Lesquelz,  chascun  en  ses  termes,  dépu- 
tez *  prindrent  et  raportèrent  lectres  de  leur  diligence. 
Et  pendant  que  ce  se  faisoit,  les  Anglois  en  grant 
multitude  de  navire  descendirent  en  la  conté  d'Eu  et 
prindrent  port  en  la  ville  de  Tresport,  laquelle,  après 
qu'ilz  eurent  prins  tous  les  biens  avec  plusieurs  des 
hommes  d'icelle ,  boutèrent  le  feu  dedens.  Et  pareil- 
lement ardirent  l'église  et  monastère  dudit  lieu  de 
Tresport,  et  aucunes  villes  assez  près  d'ilec.  Et  après  ce 
qu'ilz  eurent  esté  vint  et  une  heure  sur  terre  ,  rentrè- 
rent en  leurs  vaisseaulx  et  puis  retournèrent  en  An- 
gleterre à  tout  leur  proye. 


CHAPITRE   GVr. 

Comment  de  rechef  fu  la  paix  traictée  entre  les  seigneurs  du  sang  royal 

en  la  ville  de  Pontoise. 

Item,  le  merquedi  xif  jour  du  moys  de  juillet,  re- 
tournèrent à  Paris  les  ambaxadeurs  du  Roy  et  de  son 
conseil,  qu  ilz  avoient  envoie  devers  le  duc  d'Orléans 
et  les  autres  dessusnommez.  Et  estoient  les  ambaxa- 
deurs :  l'évesque  de  Tournay ,  le  grand- maistre  de 
Rodes,  les  seigneurs  d'Offemontet  de  la  Vielzville,  mais- 
tre Pierre  de  Marigny  et  aucuns  autres,  et  raportèrent 
leur  ambaxade.  Laquelle  raportée  un  peu  de  temps 
après,  par  l'ordonnance  du  Roy  et  de  son  conseil  les 
ducs  de  Berry  et  de  Bourgongne ,  avec  eulx  les  am- 
baxadeurs dessusdiz ,  furent  envolez  à  Pontoise.  Et  le 
roy  de  Cécile  ,  les  ducs  d'Orléans  et  de  Bourbon ,  les 

i.  Lesquels  députés  ,  chacun  dans  son  département,  etc. 

contes  d'Alençon  et  d'Eu,  Yindrent  à  Vernon,  et  de  là 
envoièrent  leurs  ambaxadeurs  audit  lieu  de  Pontoise, 
pour  exposer  ausdiz  de  Berry  et  de  Bourgougne  et  aux 
autres  du  conseil  du  Roy  et  à  ceulx  de  la  ville  de  Paris 
estans  avecques  eulx,  les  causes  de  leur  complainte  et 
les  përilz  et  inconvéniens  de  la  guerre,  lesquelz  à  ceste 
cause  estoient  en  adventure  de  advenir  en  brief ,  par 
ung  de  leurs  ambaxadeurs  *,  lequel  en  beau  François , 
bien  et  hault  et  beaulx  termes ,  moult  notablement 
exposa.  Desquelz  ou  en  substance  la  teneur  s'ensuit  : 

«  A  expliquer  la  crédence  à  nous  baillée  de  la  par- 
tie de  noz  seigneurs ,  c'estassavoir  du  roy  de  Cécile  , 
du  duc  d'Orléans,  du  duc  de  Bourbon,  le  conte 
d'Alencon  et  le  conte  d'Eu,  à  vous  mes  très  redoubtez 
seigneurs  de  Berry  et  de  Bourgongne,  et  à  messeigneurs 
du  grant  conseil  du  Roy  et  de  monseigneur  d'Acqui- 
taine  qui  estes  en  leur  compaignie. 

((  Puis  qu'il  convient  que  je  die  la  parole  pour  le 
bien  de  la  paix  et  de  la  faveur  de  bonne  voulenté  des 
escoutans,  je  prens  ung  mot  du  Psaultier,  en  la 
XX  un®  pseaulme  :  Oculi  mei  semper  ad  Dominum,  qui 
vault  autant  à  dire  :  Mes  yeulx  sont  tousjours  devant 
monseigneur.  Par  l'introduction  du  sage  Platon  ,  du- 
quel j'ay  prins  mon  tbeume  ^  entré  les  autres  notables 
ditz  envoiez  à  tous  seigneurs  et  princes  aians  préémi- 
nence et  gouvernement  qui  aux  choses  publiques  sont 
préférées,  ilz  doivent  garder  les  commandemens  de 
leur  seigneur.  Premier,  qu'en  tout  ce  qu'ilz  feront  ilz 
aient  regard  à  la  chose  publique  dont  ilz  ont  le  gou- 


1.  Guillaume  Saignel.  Voy.  le  Relij^ieux  de  Saint-Denis,  qui 
donne  la  pièce  en  entier  {Chr,  de  Ch.  VI ^  p.  97). 

veriieiiient,  qui  représente  un  corps  dont  ilz  sont  le 
chef  et  les  subgetz  sont  les  membres,  en  telle  manière 
que  se  aucuns  des  membres  sont  blécez  ,  qu'il  en  des- 
cende douleur  au  chef.  Et  pour  venir  à  mon  propos  , 
je  considère  ce  royaume  chrestien  estre  ung  corps 
duquel  nostre  souverain  seigneur  le  Roy  est  le  chef,  et 
les  membres  sont  ses  subjetz.  Mais  en  quel  degré  mec- 
tray-je  messeigneurs  du  sang  royal,  qui  nous  ont  cy 
envoiez ,  et  vous  aussi  mes  très  redoublez  seigneurs  à 
qui  nous  parlons?  Je  ne  sçay.  Car  nous  n'avons  point 
de  chef  sinon  nostre  Roy  souverain  seigneur  et  prince. 
Quant  au  chef  je  ne  vous  compare  point,  ne  aussi 
aux  membres ,  démonstrant  à  vous  garder  vostre 
prééminence.  Mais  il  me  semble  que  je  vous  puis  et 
doy  comparer  membres  particuliers  de  cedit  chef.  Et 
pour  tant  que  entre  les  autres  membres  du  chef  les 
yeulx  sont  les  plus  notables  et  de  plus  grant,  singulière 
et  merveilleuse  condicion ,  je  vous  compare  comme 
les  yeux  dudit  chef,  et  pour  trois  choses  très  excel- 
lentes et  singulières,  lesquelles  ilz  ont  entre  les 
autres.  Premièrement ,  car  les  yeulx  sont  et  doivent 
estre  de  leur  nature,  en  corps  bien  disposé,  de  mesure, 
forme  et  figure  et  de  veue  sans  quelque  différence, 
comme  quant  un  œil  regarde  droit  et  l'autre  de  tra- 
vers ,  ou  que  l'un  feust  cler  et  l'autre  ouvert ,  tout  le 
corps  en  est  diffamé,  et  de  ce  prent-il  nouvel  nom 
comme  de  borgne  ou  louche.  Et  ainsi  me  semble  que 
noz  seigneurs  qui  nous  ont  icy  envoiez  à  vous  noz 
très  redoubtez  seigneurs  ausquelz  nous  parlons,  sup- 
posé que  vous  soiez  plusieurs  en  grant  nombre,  toutes- 
foiz  estes  vous  le  regard  sur  tout  le  corps ,  et  devez 
estre  tous  d'une  voulenté  tendans  à  bonne  fin,  c'estas- 

savoir  Toeil  d'entendement  par  clère  congnoissance , 
et  l'œil  d'effect  par  vraie  amour  et  sans  différence. 
Oculi  sapientis  in  capite  ejus.  Secondement,  lesyeulx 
sont  la  plus  haulte  et  évidente  partie  de  tout  le  corps, 
comme  dit  le  prophète  Ezéchiel  :  Specidalorem  declî 
le  domui  Israël.  Pareillement  sont  noz  seigneurs  du 
sang  royal.  Car  pour  la  singulière  affection  qu'ilz  ont 
à  leur  seigneur  et  prince  et  à  toute  sa  dominacion  et 
seigneurie ,  ilz  veillent  continuellement  sur  la  garde 
d'icellui.  Tiercement ,  que  pour  la  grant  noblesse  de 
de  l'œil,  qui  a  sa  forme  ronde ,  il  a  telle  subtilité  ou 
sublimité  de  tous  les  membres  de  son  corps,  que  tan- 
tost  que  aucun  membre  est  blécé  ou  grevé  de  dou- 
leur, ou  féru ,  il  en  pleure ,  comme  dit  le  prophète 
Jhérémie,  ou  xix^  chapitre.  Plorans  plorabit  et  educet 
oculus  meus  lacrimam ,  quia  captas  est  rex  Domini, 
Et  semblablement  fait  à  ce  propos  ce  que  récite  Valère 
le  Grant  en  son  VHP  livre,  de  Marins  le  Tirant,  lequel 
voiant  la  grant  désolacion  de  sa  cité  par  son  ennemi , 
lequel  il  l'avoit  prins  par  force ,  ne  se  peut  tenir  de 
pleurer,  ce  que  de  voit  faire  ung  vray  œil.  Certaine- 
ment il  doit  pleurer  de  la  douleur  des  membres  , 
comme  fîst  Codrus  de  la  douleur  des  Athéniens  ,  le- 
quel pour  gaingner  la  bataille  contre  ses  adversaires 
se  fist  tuer  de  sa  propre  voulenté  ,  comme  dit  et  narre 
Justinus  Frontenensis  *6  Et  ce  mesmes  dit,  Valère  le 
Grant  en  sondit  VHP  livre.  Et  pour  ce  que  tous  messei- 
gneurs  sont  et  doivent  estre  de  pareille  condicion,  et 
les  ay  équiparez  à  iceulx,  en  disant  :  Oculi  mei  semper 
ad  Dominum.  En  la  présence  des  seigneurs  qui  nous 

1.  Sextus  Julius  Frontinus. 

ont  cy  envolez  ,  voire  et  en  la  présence  de  nous  qui 
avons  ceste  charge  reçeue,  non  point  pour  tant  que 
aucun  de  nous  se  équipare  à  Tueil ,  mais  comme  très 
humble  serviteur  de  l'œil  et  assis  entre  les  menus 
membres  du  corps  des  devantdiz  comme  l'ongle  du 
petit  doit  nommé  le  médecin  de  la  dextre  main ,  la- 
quelle par  vraie  disposicion  de  nature  a  acoustumé  de 
servir  et  obéir  à  l'ueil,  à  l'exemple  duquel  nous 
sommes  contrains  de  parler  de  tant  haulte  matière , 
laquelle  chose  nous  est  moult  griefve,  mais  c'est  pour 
le  bien  de  la  paix  et  pour  obéir  à  l'œil  :  Oculi  mei 
semper  ad  Dominum.  Car  en  quelconque  temps  chas- 
cun  doit  avoir  regard  à  Nostre  Seigneur ,  mais  encores 
plus  en  temps  d'adversité  ,  comme  dit  Tulles  de  l'ad- 
versité, qui  dit  :  a  Viens  à  ton  ami  quant  tu  es  appelle 
lui  estant  en  prospérité ,  et  quant  il  est  en  adversité 
n'atens  point  que  tu  soies  appelle.  »  Mais  je  entens  de 
tous  seigneurs  terriens ,  supposé  qu'ilz  soient  dissolus 
et  non  faisans  les  fais  ou  les  œuvres  de  roy  ou  de  sei- 
gneur, selon  ledit  de  l'apostre  saint  Pierre ,  qui  dit  ou 
second  chapitre  :  «  Soies  subject  à  toute  créature  pour 
l'amour  de  Dieu,  et  au  roy  comme  au  plus  excellent.  » 
Et  de  rechef  :  «  Soies  obéissant  en  la  crainte  de  Nostre 
Seigneur,  non  point  tant  seulement  aux  bons  et  aux 
justes  ,  mais  aussi  aux  non  sachans.  »  Et  par  ainsi  se 
peut  dire  de  chascun  seigneur  le  mot  que  j'ay  prins  : 
Oculi  mei  semper  ad  Dominum.  Et  pour  tant,  mes- 
seigneurs  qui  nous  ont  cy  envolez ,  aians  l'œil  d'en- 
tendement par  clère  congnoissance,  sont  affectez  par 
vraie  amour  à  leur  seigneur  comme  au  chef  et  à  tout 
le  corps  de  ce  très  chrestien  royaume ,  doubtans  que 
de  eulx  on   ne  die  ce  qui   est  escript  par  Ysaye  ou 

VIII®  chapitre  :  Speculatores  ejus  ceci  ornnes  ^  les  re- 
gardans  ou  veillans,  sont  tous  aveugles.  Et  aussi  qu'on 
ne  die  qu'ilz  sont  semblables  au  porc  qui  les  fruis 
cliéans  de  l'arbre  demeure ,  ne  jamais  ne  leveroit  ses 
yeulx  à  Tarbre ,  voians  et  pensans  aucunes  manières 
que  puis  un  peu  de  temps  on  a  tenu  en  la  bonne  ville 
de  Paris ,  se  doubtent  qu'ilz  ne  voient  tout  le  corps 
devant  dit  avoir  et  souffrir  une  grande  destruction , 
par  laquelle  il  puisse  bien  tost  encourir  et  cheoir  en 
une  grande  maladie  et  périlleuse ,  et  telle  que  par 
continue  puist  estre  mortelle  ,  que  Dieu  ne  vueille. 

((  Premièrement.  Hz  ont  entendu  la  prinse  des  ser- 
viteurs du  Roy,  de  la  Royne  et  de  monseigneur  d'Ac- 
quitaine,  desquelz  à  iceulx  seigneurs  tant  seulement 
appartient  la  congnoissance  et  non  à  autres,  et  pareil- 
lement ont  entendu  que  pareillement  a  esté  fait  des 
dames  et  des  damoiselles  qui  estoient  en  la  compain- 
gnie  de  la  Royne  et  de  madame  d'Acquitaine.  Les- 
quelles choses,  tant  pour  l'onneur  de  leur  dicte  mais- 
tresse  la  Royne,  comme  pour  l'amour  du  sexe  féminin, 
on  deust  avoir  par  raison  différé  et  aussi  pour  l'on- 
neur de  chasteté.  Et  droit  dit  et  commande  sur  grans 
peines ,  que  honnestes  femmes  ne  soient  point  traictes 
en  publique.  Et  aussi,  pour  l'onneur  et  noblesse  de 
haulte  maison  dont  elles  sont  extraictes  et  yssues ,  il 
semble  qu'elles  ne  doivent  point  estre  ainsi  traictées. 
Et  oultre  ilz  se  deulent ,  car  non  obstant  que  la  con- 
gnoissance de  quelconques  seigneurs  du  sang  royal 
n'appartiengne  aucunement  fors  seulement  au  Roy  et 
aux  seigneurs  de  son  sang,  monseigneur  le  duc  de 
Bar  fut  prins,  et  si  est  cousin  germain  du  Roy  ;  dont 
moult  se  deulent  les  seigneurs  devant  diz,  et  par  espé- 

cial  le  roy  et  la  royne  de  Cécile  qui  est ,  grandement 
et  affectueusement  prient  et  requièrent  pour  leur  déli- 
vrance ,  et  aussi  pour  monseigneur  le  duc  de  Bavière , 
frère  germain  de  la  Royne.  Et  de  rechef  se  deulent 
plus  de  la  forme  et  manière  qui  fut  tenue  et  eue  à  la 
prinse.  Car  ilz  ont  entendu ,  ainsi  que  on  leur  a  rap- 
porté, qu'ilz  furent  prins  par  gens  qui  n'avoient  quel- 
que auctorité  d'office  royal,  et  en  manière  de  peuple 
plein  de  rumeur  et  tout  esmeu,  lesquelz  par  force  rom- 
pirent les  portes  de  l'ostel  du  Roy  et  de  monseigneur 
d'Acquitaine ,  en  disant  paroles  moult  hautes  et  rudes 
audit  d'Acquitaine ,  dont  il  a  prins ,  si  comme  on  dit , 
très  grant  desplaisance.  Et  par  espécial  qu'ilz  ne  scè- 
vent  encores  aucunes  justes  causes  ne  couleurs  pour 
quoy  ilz  font  lelz  exploiz,  qui  pas  ne  se  deussent  faire. 
Et  peut  estre  que  se  ilz  sçavoient  aucunes  justes  causes, 
ilz  ne  s'en  esmerveilleroient  point  tant  comme  ilz  font. 
Et  encores  oultre  ,  car  en  continuant  comme  dit  est , 
monseigneur  d'Acquitaine  a  esté  et  est  privé  de  sa 
liberté  active  et  passive  ;  active ,  car  il  ne  peut  aler 
hors  de  son  hostel,  ou  au  moins  hors  de  la  cité  de  Paris  ; 
passive,  car  nul  de  quelque  condicion  qu'il  soit,  ou 
de  sang  ou  d'autre,  n'ose  parler  ne  converser  avecques 
lui ,  fors  ceulx  qui  le  gardent ,  ainsi  qu'il  est  acous- 
tumé  de  faire  à  ung  prisonnier  honneste.  Laquelle 
chose  est  moult  griefve  à  lui  etausdiz  seigneurs,  d'estre 
privez  de  la  vision  et  conversacion  de  leur  souverain 
seigneur  en  terre ,  comme  se  c'estoit  après  leur  vie 
perdre  la  vision  de  Dieu. 

c(  Item ,  se  deulent ,  car  puisque  les  choses  sont  ad- 
venues ,  vindrent  lectres  de  par  la  ville  de  Paris  ausdiz 
seigneurs ,  et  autres  presque  semblables  aux  bonnes 

villes  de  ce  royaume ,  contenans  en  effect  les  explois 
dessusdiz  avoir  esté  faiz  sur  le  petit  régime  et  gouver- 
nement de  monseigneur  d'Acquitaine ,  et  en  le  requé- 
rant que  chascun  feist  ainsi.  Dont,  quant  aux  lectres 
envoiées  èsdictes  villes  ilz  se  deulent,  car  iml,  fors 
ceulx  qui  sont  du  sang  royal,  ne  doit  sçavoir  quelque 
charge  de  leur  gouvernement ,  ne  qui  donne  charge  à 
telz  seigneurs.  Et  aussi  n'y  avoit  cause ,  ne  feinte  ne 
vraye  ,  pour  quoy  les  villes  deussent  faire  telz  exploiz. 
Car  il  n'estoit  personne  qui  jamais  se  feust  mellé  du 
gouvernement  de  mondit  seigneur  d'Acquitaine ,  et 
semble  que  ce  n'estoit,  fors  à  induire  et  esmouvoir  le 
peuple  à  aucun  mauvais  apoinctement  faire  ou  préju- 
dice du  Roy,  de  monseigneur  d'Acquitaine  et  de  toute 
sa  seigneurie  ,  et  aussi  sur  lesdiz  seigneurs.  Et  aussi  se 
deulent ,  car  pour  Fimportunité  d'aucuns  continuans 
ladicte  matière ,  furent  impétrez  mandemens  aux  ba» 
rons,  chevaliers  et  escuiers  et  vassaulx  desdiz  sei- 
gneurs, contenans  que  pour  quelconques  mandemens 
desdiz  seigneurs  ou  d'aucuns  d'eulx,  ne  venissent  en 
leur  compaignie ,  mais  se  tenissent  en  leurs  maisons 
jusques  à  ce  que  monseigneur  le  connestable  ou  aucun 
autre  des  seigneurs  estans  dedens  Paris,  les  mande- 
roient.  Dont  grandement  se  plaignent,  car  oncques 
ne  firent,  ne  ont  entencion  de  faire  cliosepour  quoy 
on  leur  doive  oster  leurs  vassaulx.  Et  quant  le  Roy  a 
à  faire  d'eulx  ,  lesdiz  vassaulx  le  doivent  servir  en  leur 
compaignie. 

ce  Item ,  se  plaignent  de  plusieurs  autres  paroles  et 
mandemens  par  lesquelz  plusieurs  officiers ,  qui  de  fait 
ont  prins  et  encores  prennent  chasteaulx  et  forteresses 
et  s'efforcent  encore  de  faire,  en  mectant  en  iceulx  gens 

et  officiers  nouveaulx  et  en  en  déboutant  hors  leurs 
capitaines  et  chastellains  y  soient  notables  chevaliers  , 
escuiers  et  preudommes  sans  reproche ,  qui  toute  leur 
vie  ont  servi  bien  et  loyaument  le  Roy,  et  ont  enten- 
cion  de  le  servir.  Lesquelles  choses  devantdictes  et 
chascune  d'icelles  leur  sont  moult  estranges,  nouvelles 
et  desplaisans  ,  et  donnent  occasion  à  tous  estas  ,  tant 
au  chef  comme  aux  membres,  de  mauvais  exemple  et 
inobëdience ,  et  par  conséquent  de  subversion  et  de 
ruineuse  dominacion.  Et  ce  noble  et  très  chrestien 
royaume  a  esté  gouverné  longuement  en  bonne  pros- 
périté principalement  par  la  bonne  police  d'icellui  en 
bonne  et  vraie  justice  ,  dont  le  fondement  fu  par  trois 
choses,  par  lesquelles  il  a  excédé  les  autres.  Première- 
ment ,  par  science  ,  par  laquelle  la  foy  chrestienne  fut 
défendue,  et  justice  de  bonne  police  en  ce  royaume 
soustenue.  Et  après,  par  la  très  noble  multitude  de 
preudommie  en  chevalerie ,  par  laquelle ,  non  point 
seulement  ce  royaume ,  mais  toute  la  foy  chrestienne 
a  esté  doubtée  et  défendue.  Et  tiercement ,  le  grant 
nombre  de  peuple  loyal  et  subject  comme  très  vray 
obéissant  à  sa  dominacion.  Lesquelles  trois  choses  par 
telle  manière  et  par  telz  explois ,  de  léger  viendroient 
à  totale  perversité  et  perdicion ,  et  tellement  que  tout 
l'ordre  est  perverti  et  que  l'un  occupe  l'office  de  l'autre. 
Car  les  piez  qui  souloient  porter  le  chef,  les  bras  et 
le  corps ,  vont  au  dessus  et  est  le  chef  en  bas ,  dont  le 
corps  et  tous  les  membres  prenoient  toute  sa  reigle  et 
bonne  disposicion  de  nature.  Et  ainsi  que  dit  la  loi 
civile  :  Rerurn  enini  rnixtione  iurhaniur  officia, 

«  Pour  laquelle  chose ,  noz  seigneurs  qui  nous  en- 
voient à  supplier  au  Roy,  à  la  Roy  ne  et  à  monseign^iii' 

d'Acquitaine ,  en  priant  et  requérant  à  vous  mes  très- 
chers  et  très  redoublez  seigneurs  du  grant  conseil  du 
Roy  et  de  monseigneur  d'Acquitaine  qui  cy  estes ,  et  à 
chascun  de  vous  à  par  lui  et  selon  l'exigence  du  cas  et 
possibilité.  Laquelle,  pour  avoir  les  remèdes  conve- 
nables, il  leur  semble,  en  ensuivant  l'opinion  des  sages 
phisiciens ,  que  abstinence  est  la  préservacion  de  ma- 
ladie pour  la  santé  du  corps.  Et  pour  ce^  de  la  partie 
des  seigneurs  devant  ditz  nous  vous  prions  ,  et  de  la 
nostre  vous  supplions,  que  doresenavant  telz  exploiz 
et  manières  ainsi  que  dit  est  dessus,  et  toutes  commis- 
sions extraordinaires  cessent  du  tout  par  vraie  exhibi- 
eion  de  bonne  justice ,  par  laquelle  honneur,  préémi- 
nence et  vraie  liberté  soit  au  Roy,  et  à  monseigneur 
d'Acquitaine,  comme  au  chef,  soit  prérogative  et  hon- 
neur acoustumé ,  et  aux  seigneurs ,  comme  à  l'œil 
dudit  chef,  vraie  justice ,  en  eulx  préservant  de  toute 
offense  à  l'Église ,  noblesse  et  au  peuple  comme  le 
corps ,  les  bras  et  les  jambes ,  soit  vraie ,  bonne  et 
seure  paix,  et  comme  dit  le  Psalmiste  :  Quia  justicia 
et  pax  osculate  sunt.  Duquel  lieu,  dit  saint  Augustin, 
que  chascun  demande  paix  en  sa  maison ,  mais  jus- 
tice ,  qui  est  sa  seur,  se  met  en  l'ostel  d'autruy.  Et 
pour  ce ,  qui  veult  avoir  vraie  paix  ,  il  convient  avoir 
justice  sa  seur.  Et  se  aucun  veult  dire  abstinence  estre 
périlleuse  pour  la  crainte  de  deux  choses  contraires 
comme  sont  guerre  et  justice  rigoreuse,  nous  respon- 
dons  de  la  partie  des  seigneurs  que  ces  deux  là  ilz 
escheveront  de  tout  leur  povoir  et  par  effect,  et  s'em- 
ploieront de  très  bon  cuer  à  faire  ladicte  abstinence 
et  à  expulser  toutes  les  gens  d'armes ,  portans  dom- 
mage en  ce  royaume ,  par  toutes  les  voies  et  manières 

H  25 

qu'ilz  pourront.  Et  quant  au  fait  de  justice  rigoreuse , 
leur  entencion  est  d'ensuivir  la  manière  de  tous 
princes,  considërans  la  sentence  de  Platon  :  Quant  un 
prince  est  cruel  à  la  chose  publique  ,  c'est  quant  le 
chastieur  chaslie  cruellement  son  peuple  *.  Du  conseil 
qu'ilz  ont  prins  à  le  défendre  espécialement  en  ensui- 
vant la  coustume  de  leurs  prédécesseurs  de  la  noble 
maison  de  France ,  lesquelz  ont  tousjours  acoustumé 
d'avoir  en  eulx  pitié  et  débonnaireté  et  laisser  derrière 
rancune  et  malivolence  contre  ceulx  de  Paris  ou  de 
l'autre  partie  qui  de  ce  pourroient  estre  coulpables  ou 
chargez.  Et  supplient  au  Roy,  à  la  Roy  ne  et  à  monsei- 
gneur d'Acquitaine  pour  avoir  et  obtenir,  tant  d'un 
costé  comme  d'autre,  leur  absolucion  ^  Et  désirent  les 
diz  seigneurs ,  sur  toutes  les  choses  de  ce  monde  ,  à 
voir  le  Roy,  la  Royne  et  monseigneur  d'Acquitaine  en 
leurs  franchises  et  libériez ,  en  aucuns  lieux ,  comme 
à  Rouen ,  à  Chartres ,  à  Meleun ,  à  Montargis  ou  en 
autre  lieu  plus  convenable  hors  de  Paris,  pour  le  pre- 
mier accès  %  non  point  par  malivolence  qu'ilz  aient 
contre  ladicte  ville  ou  contre  les  habitans  d'icelle , 
mais  pour  eschever  toute  occasion  de  rumeur,  laquelle 
tantost  seroit  ou  pourroit  estre  entre  les  serviteurs 
des  seigneurs  et  plusieurs  de  ladicte  ville.  Et  plaise 
ausdiz  seigneurs  qu'en  toute  seureté,  expédient  et  nec- 
cessité,  soient  advisées  et  mises  avant  voies  et  manières 
à  obvier  à  toutes  suspicions  et  inconvéniens  à  ladicte 
congrégacion.  Ouquel  lieu  lesdiz  seigneurs  viendront 

4 .  a  C'est  quant  le  tuteur  chastie  cruellement  son  peuple  » 
{Suppl^fr.  93,  fol.  77). 

2.  L'absolution  des  Parisiens. 

3.  C'est-à-dire  pour  la  première  entrevue. 

de  très  bon  cuer  pour  adviser  et  pourveoir  au  bon 
estât  de  ce  royaume  et  au  vray  pacifiement  d'icellui. 
Et  sur  ce  soient  advisées  les  manières  possibles  de 
seureté.  Car  noz  seigneurs ,  et  nous  de  leur  partie  , 
serons  prestz  d'entendre  au  bien,  honneur,  prouffit 
et  à  la  vraie  union  de  très  noble  chef  et  de  tous  les 
membres  dessusdiz.  Et  se  j'ay  dit  peu ,  mes  seigneurs 
et  compaignons  sont  bien  disposez  pour  l'amender, 
et  se  j'ay  dit  trop,  ou  chose  qui  touche  au  déshonneur 
ou  à  la  desplaisance  d'aucuns ,  mes  très  redoubtez 
seigneurs,  plaise  vous  le  imputer  à  simplesse  ou  igno- 
rance de  loyaulté  très  affectez  au  bon  estât  du  Koy  et 
de  l'apaisement  de  tout  son  royaume,  veu  et  considéré 
que  j'ay  esté  et  suis  par  nature  obh'gé  par  serement  et 
service  à  ce  faire,  cuidant  de  tout  mon  petit  povoir 
ensuivir  le  singulier  désir,  lequel  le  roy  de  Cécile  mon 
seigneur  et  mon  maistre  a  au  bien  de  ceste  matière. 
Et  ne  me  soit  point ,  s'il  ne  vous  plaist ,  imputé  de 
témérité  ou  autre  mal  talent  ou  affection  désordonnée 
que  je  aye  ne  eus  onques  ne  entens  avoir.  » 

Jusques  à*  ceste  proposicion  desdiz  ambaxadeurs, 
c'estassavoir  du  roy  de  Cécile  et  des  autres  seigneurs. 

En  après  furent  dictes  et  proposées  plusieurs  pa- 
roles sur  l'advis  de  la  paix,  d'un  costé  et  d'autre,  afin 
que  ce  royaume  demourast  en  transquilité  et  union  , 
et  que  provision  feust  mise  aux  inconvéniens.  Si  fu- 
rent sur  ce  faiz  plusieurs  articles ,  lesquelz  sont  conte- 
nus en  une  cédule  de  laquelle  la  teneur  s'ensuit  : 

((  Premièrement.  Entre  les  seigneurs  du  sang  royal 

4.  Jusques  à  ceste  proposicion,  etc.  C'est-à-dire  ,  ici  se  termine 
cette  proposition. 

sera  bonne  amour  et  union ,  et  promectront  et  jure- 
ront estre  bons  et  loyaulx  parens  et  amis ,  et  de  ce 
feront  lectres  les  ungs  aux  autres  et  seremens,  et  en 
plus  grant  confirmacion  de  ce ,  jureront  et  promec- 
tront pareillement  les  plus  principaulx  serviteurs  des- 
diz  seigneurs  d'une  part  et  d'autre. 

Item,  Les  seigneurs  du  sang  royal  qui  ont  envoiez 
leurs  messages  et  ambaxadeurs ,  feront  cesser  la  voie 
de  fait  et  de  guerre,  et  ne  feront  quelque  mandement 
de  gens  d'armes. 

Item,  Feront  tous  leur  loyal  povoir  de  faire  expeller 
et  faire  rappeller  et  retourner  le  plus  bref  que  faire 
pourront ,  les  gens  de  compaignie  qui  sont  avec  Clu- 
gnet  de  Brabant  et  Loys  Bourdon,  et  autres  leurs  ad- 
liérens  ,  par  toutes  voies  et  manières  à  eulx  possibles. 
Et  se  lesdictes  gens  de  compaignes  ne  vouloient  ce 
faire ,  lesdiz  seigneurs  s'emploieroient  au  service  du 
Roy  pour  iceulx  faire  retourner  ou  destruire,  et  tous 
les  autres  ennemis  du  Roy  qui  veulent  grever  son 
royaume. 

Item,  Promectront  que  de  ces  choses  qui  sont  ad- 
venues à  Paris  ilz  ne  porteront  nulles  rancunes  y  mal- 
talens  ne  dommages  à  la  ville  de  Paris  ne  aucuns  par- 
ticuliers d'icelle ,  ne  procureront  à  eulx  estre  fait  en 
quelque  manière^  soit  soubz  umbre  de  justice  ou  en 
autre  manière  ,  comment  que  ce  soit.  Et  se  aucune 
seureté  estoit  advisèe  pour  le  bien  de  la  ville  et  le  par- 
ticulier d'icelle ,  il  s'ensuit  à  le  faire  *  et  procurer  et 
aider  de  tout  leur  povoir. 

1.  //  s'ensuit  à  le  faire  ^  etc.  Ces  mots  qui  n'ont  pas  de  sens 
sont  remplacés  par  ceux-ci   dans    le  ms.  SuppL  fr,  93  :   «  Hz 

Item,  Que  les  seigneurs  jureront  et  promectront 
par  leurs  seremens  faiz  sur  la  saincte  vraye  croix  et 
sur  les  sainctes  évangiles  de  Dieu,  en  parole  de  prince 
et  sur  son  honneur,  faire  et  faire  entretenir  et  acom- 
plir  loyaument  toutes  les  choses  dessusdictes  sans  au- 
cune défaulte  ou  calumpnie  de  vérité,  et  de  ce  baille- 
ront au  Roy  lectres  scellées  de  leurs  seaulx. 

Item.  Et  en  ce  faisant  les  messages  et  ambaxadeurs 
desdiz  seigneurs  requièrent  au  Roy  qu'il  lui  plaise  à 
adnuUer  et  révoquer,  ou  faire  adnuller  tous  les  man- 
demens  de  gens  d'armes  et  de  traict,  et  faire  cesser 
toute  voye  de  fait  et  de  guerre,  excepté  contre  les- 
dictes  gens  de  compaignes. 

Item\  Semblablement  face  cesser  et  réduire  tous 
les  mandemens  naguères  donnés  à  mettre  en  sa  main 
aucuns  chasteaulx  et  forteresses  et  d'iceulx  oster  les 
capitaines  et  y  commectre  autres  en  lieu  de  eulx  ou 
en  lieu  des  seigneurs  auxquelz  lesdiz  chasteaulx  et 
forteresses  appartiennent,  et  face  remectre  les  dessus- 
diz  ou  premier  estât  quant  à  ce.  Et  que  la  commission 
par  lui  donnée  après  certain  temps  pour  le  fait  desdiz 
prisonniers  et  autres  appeliez  ou  à  appeller  à  bannis- 
sement ,  soit  révoquée,  et  que  par  justice  ordinaire  et 
acoustumée  du  Roy,  soient  contrains  et  convenus  sans 
ce  que  aucuns  commissaires  de  ce  s'entremectent  au- 
cunement. 

Item,  Que  le  Roy,  la  Royne  et  monseigneur  d'Ac- 

sueffrent  à  le  faire  et  procurer,  »  etc.  (fol.  177  verso);  seuffrent 
ou  souffrent,  c'est-à-dire  laissent  faire  ,  permettent ,  consentent. 

1 .  Dans  notre  manuscrit  une  erreur  du  copiste  a  fait  de  cet 
article  deux  articles ,  ce  qui  en  rend  le  commencement  inintelli- 
gible. Nous  le  rétablissons  d'après  le  Ms.  Suppl.  fi\  93. 

quitaine ,  ces  choses  ainsi  faictes  et  acomplies ,  soient 
ung  certain  jour  en  aucun  lieu ,  hors  Paris ,  ou  quel 
soient  les  devantdiz  seigneurs  de  chascune  partie , 
pour  confermer  bonne  union  entre  eulx  et  adviser  aux 
besonsnes  du  Roy  neccessaires  à  lui  et  à  son  royaume. 
Et  se  aucuns  faisoient  double  que  lesdiz  seigneurs  ou 
aucuns  d'eulx  vouloient  induire  le  Roy,  la  Royne  et 
monseigneur  d'Acquitaine  à  aucune  hayne  ou  ven- 
gence  contre  la  ville  de  Paris  ou  aucuns  des  habitans 
d'icelle ,  ou  à  prendre  le  gouvernement  ou  actraire  le 
Roy  avecques  eulx  ou  monseigneur  d'Acquitaine,  ou 
que  pour  ladicte  congrégacion  feissent  aucun  doubte, 
lesdiz  seigneurs  sont  prestz  de  bailler  bonne  seureté 
possible  là  on  pourra  adviser.  » 

Lesquelles  besongnes  ainsi  mises  par  escriptes  et 
conclûtes  par  les  seigneurs  dessusdiz,  d'un  costé  et 
d'autre ,  se  départirent  ung  chascun  d'eulx  et  retour- 
nèrent es  lieux  dont  ilz  estoient  venus.  Et  après  que 
les  ducs  de  Berry  et  de  Bourgongne,  et  ceulx  qui 
estoient  alez  avecques  eulx ,  furent  retournez  à  Paris, 
remonstrèrent  en  la  présence  du  Roy  les  poins  de  leur 
ambaxade  et  le  contenu  de  la  cédule  qui  avoit  esté 
ad  visée  par  entre  eulx  parties  pour  le  bien  du  Roy  et 
de  tout  son  royaume.  Et  après  que  sur  tout  eut  esté 
ad  visé  par  grant  délibéracion  de  conseil ,  où  estoit 
l'Université  de  Paris  et  ceulx  de  la  ville  en  grant 
nombre ,  fut  accordé  de  par  le  Roy  et  le  duc  d'Ac- 
quitaine avec  le  grant  conseil  royal,  que  tout  ce  qu'ilz 
avoient  fait  et  raporté  s'entretenoit  ^  Et  sur  ce  fut 
ordonné  à  faire  certains  mandemens  royaulx  pour 

1 .  Il  faudrait  :  s'entretenroit ,  c'est-à-dire  s'entretiendroit. 

envoier  par  tous  les  bailliages  et  séneschaucies  du 
royaume  pour  estre  publiées  par  les  officiers  es  lieux 
acoustumez. 

Durant  laquelle  tribulacion,  Clugnet  de  Brabant, 
messire  Loys  de  Bourdon  et  autres  capitaines  de  la 
partie  d'Orléans,  vindrent,  à  tout  bien  seize  mille 
combatans,  en  dégastantle  pays,  jusques  en  Gastinois, 
et  baiiloient  à  entendre  qu  ilz  venoient  pour  mener 
guerre  aux  Parisiens.  Lesquelz,  de  ce  non  contens, 
envoièrent  au  devant  d'eulx  jusques  à  Monstereau-où- 
Fault- Yonne ,  seize  cens  bacinets  et  grant  nombre 
d'autres  combatans ,  desquelz  estoit  captaine  messire 
Helion  de  Jaqueville^  INéantmoins  ilz  ne  rencontrè- 
renl;  point  l'un  l'autre,  pour  quoy  ceste  armée  se  des- 
rompi  sans  combatre. 

Et  adonc  furent  envolez  le  connestable  et  admirai 
de  France,  et  avec  eulx  Tévesque  de  Tournay,  de  par 
le  Roy,  à  Boulongne  sur  la  mer,  contre  la  légacion  du 
nouvel  roy  d'Angleterre,  c'estassavoir  le  conte  de 
Warvich ,  l'évesque  de  Saint-David*  et  aucuns  autres 
qui  estoient  venus  à  Calais.  Si  convindrent  ensemble 
à  Lolinguen,  et  là  traictèrent  trêves  entre  les  deux 
royaumes  jusques  aux  Pasques  ensuivans ,  lesquelles 
furent  publiées  par  tous  les  deux  royaumes  dessusdiz. 

i .  «  Après  ces  choses  ainsi  advenues ,  party  Elion  de  Jacle- 
ville ,  de  Paris,  avoec  luy  grant  foison  de  gens  de  ceulx  de  Paris, 
et  s'en  allèrent  à  Monsteriau  ou  Fault  Yonne,  à  l'encontre  de 
Cluignet  de  Brabant  que  on  disoit  lors  venir  à  grant  puissance.  Et 
au  département  que  fist  ledit  Elion,  de  Paris  ,  il  bailla  en  garde  la 
Bastille  de  St.  Antlioine  aux  maistres  bouchiers  duditlieu,  comme 
Caboce,  Deniset  de  Chaumont ,  les  Goys  et  ceulx  de  Saint- Yon , 
affin  que  se  aucune  chose  leur  sourvenoit  ilz  se  peussent  saulver 
dedens  icelle.  >>{Cord.  16,  fol.  346.) 

Or  vous  mectray  icy  la  copie  des  mandemens 
royaulx  dont  dessus  est  faicte  mencion. 

«  Charles,  par  la  grâce  de  Dieu  roy  de  France ,  au 
bailli  d'Amiens ,  et  à  chascun  des  habitans  de  la- 
dicte  ville ,  salut.  Nous  vous  faisons  savoir  que  à 
l'occasion  des  prinses  et  emprisonnemens  indeue- 
ment  et  sans  cause,  fais  des  personnes  de  noz  très 
chers  et  très  amez  germain ,  cousin ,  et  frère  en  la 
loy,  les  ducs  de  Bar  et  de  Bavière,  et  plusieurs  autres 
nos  officiers  et  de  nostre  très  chère  et  très  amèe 
compaigne  la  Boyne ,  et  de  nostre  très  cher  et  très 
amè  fdz  le  duc  d'Acquitaine,  et  aucunes  autres  dames 
et  damoiselles  de  l'ostel  de  nostredicte  compaigne,  de 
noz  très  chers ,  très  amé  cousin  et  nepveu  le  roy  de 
Cécile  ,  les  ducs  d'Orléans  et  de  Bourbon  ,  les  contes 
d'Alençon  et  d'Eu ,  eulx  de  ce  complaignans ,  et  de 
la  manière  de  la  prinse  et  des  courroux  et  desplaisirs 
qu'en  a  prins  nostredit  filz,  et  de  plusieurs  autres 
choses  paravant  advenues  en  nostre  bonne  ville  de 
Paris ,  sont  naguères  venus  en  la  ville  de  Verneuil , 
ouquel  lieu  nous  avons  envoyé  noz  ambaxadeurs  no- 
tables, et  avecques  ce  avons  envoie  des  gens  de  noz 
très  chers  et  très  amez  oncle  et  nepveu  de  Berry  et 
de  Bourgongne  avec  lesdiz  ambaxadeurs  qui  furent 
envolez  de  par  nous ,  comme  dit  est ,  audit  lieu  de 
Vernueil;  et  aucuns  bourgois  et  habitans  de  ladicte 
ville  de  Paris  alèrent  par  nostre  ordonnance  à  Pon- 
toise,  et  nostredit  cousin  et  nepveu  le  roy  de  Cécile, 
les  ducs  d'Orléans  et  de  Bourbon,  etles  contes  d'Alen- 
çon et  d'Eu,  alèrent  en  la  ville  de  Vernon.  Et  de  là 
envolèrent  leurs  messaiges  et  ambaxadeurs  audit  lieu 
de  Pontoise,  exposer  et  signifier  à  nosdiz  oncle  et  cou- 

sin  de  Berry  et  de  Bourgongne  et  autres  de  nostre 
conseil ,  plaintes ,  et  remonstrer  les  périlz  et  incon- 
véniens  de  la  guerre  et  autrement,  lesquelz  pour  ce 
estoient  en  aventure  de  advenir  en  brief  terme.  Et 
après  plusieurs  paroles  et  consaulx  sur  ceulx ,  d'une 
part  et  d'autre,  furent  entre  eulx  conseillez  et  advisez 
sur  le  fait  de  la  paix  et  union  de  ce  royaume  afin  de 
eschever  lesdiz  inconvëniens.  Et  sur  ce  furent  fais  et 
contenus  plusieurs  articles  en  une  cédule  de  laquelle 
la  teneur  s'ensuit  \  «  Premièrement.  Entre  les  sei- 
gneurs du  sang  royal  sera  bonne  amour  et  union  vraie 
et  prometront  et  jureront  estre  bons  et  vrais  parens 
et  amis ,  et  de  ce  feront  lectres  les  ungs  aux  autres.  » 
Et  jà  soit  ce  que  le  contenu  en  icelle  cédule,  tout  bien 
veu  et  considéré ,  semble  estre  juste  et  raisonnable 
pour  le  bien  de  paix,  union  et  concorde,  à  ceulx  de 
l'Université  de  Paris,  de  nostre  court  de  parlement^ 
de  noz  gens  des  comptes,  et  aussi  des  bons  citoyens  et 
habitans  de  nostre  bonne  ville  de  Paris,  et  qu'ilz 
estoient  prestz  de  la  visiter  et  sur  ce  dire  et  raporter 
ledit  jour  de  jeudi  ^,  envers  nous,  leur  délibéracion  et 
opinion  par  la  manière  devant  dicte,  néantmoins  gens 
de  petit  estât  et  faculté,  qui  de  leur  auctorité  et  entre- 
prinse  ont  eu  une  grant  partie  du  gouvernement  de 
ladicte  ville  de  Paris,  et  lesquelz  estans  oudit  gouver- 
nement pour  continuer  guerre  et  division,  laquelle 
par  longtemps  a  esté  en  nostre  royaume,  afin  d'avoir 
tousjours  la  dominacion  ,  ont  voulu  par  leurs  faulses 
machinacions  plusieurs  seigneurs  de  nostre  sang  et 


1.  Cf.  le  Religieux  de  Saint-Denis  (t.  V,  p.  117). 

2.  3  août. 

lignage  et  autres  induire  à  la  guerre ,  doubtans  que 
des  roberies,  homicides  et  autres  grans  maléfices  et 
délitz  par  eulx  en  moult  de  manières  commis  soubz 
l'ombre  de  l'entreprinse  dudit  gouvernement,  ne  feus- 
sent  prins  et  d'eulx  prinse  vengence ,  ont  tant  fait  et 
procuré,  en  persévérant  en  leur  mauvais  propos  et 
par  leurs  faulx  macbinemens,  qu'il  leur  a  esté  octroie 
que  ledit  jour  de  jeudi  a  esté  continué  jusques  au  sa- 
medi ensuivant,  cinquiesme  jour  dudit  mois  \  afin  que 
devant  et  pendant  icellui  jour  ilz  peussent  la  paix  em- 
pescber  par  horribles  voies  et  damnables ,  et  de  quoy 
au  plaisir  de  Dieu  on  saura  enfin  la  vérité.  Mais  au 
plaisir  de  Dieu,  qui  à  ce  pourvoiera,  ladicte  Univer- 
sité assemblée  avecq  nostre  chambre  de  parlement  et 
noz  chambres  des  comptes ,  les  coléges  des  églises  et 
les  bons  citoiens  et  habitans  preudommes  de  nostre- 
dicte  ville  de  Paris,  par  espécial  des  plus  notables  et 
ou  plus  grant  nombre ,  non  contens  de  ce  et  doubtans 
les  inconvéniens  et  périlz  qui  sont  apparens,  et  qui  à 
l'occasion  de  celle  maie  et  cruelle  trahison  se  pour- 
roient  ensuivir,  désirans  de  tout  leur  cuer  bonne  paix 
et  union  entre  ceulx  de  nostre  sang  et  lignage,  mainte- 
nir justice  et  régner  à  l'onneur  et  conservacion  de 
Nous  et  de  nostredit  royaume ,  et  voulans  obvier  aux 
entreprises  damnables  et  empesclians  ladicte  paix,  sont 
venus  après  disner  devers  nous  en  nostre  hostel  de 
Saint-Pol  à  Paris,  et  nous  ont  requis  d'avoir  audience 
pour  le  bien  de  la  paix  ,  laquelle  chose  nous  leur 
avons  octroyée.  Et  ce  fait,  nous  ont  exposé  les  biens 
de  paix ,  les  maulx  et  inconvéniens  de  la  guerre ,  et  la 

i .  5  août. 

neccessité  qui  estoit  à  procéder  sur  Texécucion  de  la- 
dicte  cédule,  en  nous  requérant  le  jour  dudit  samedi 
estre  anticipé  au  jour  du  vendredi  précédent,  avec 
autres  provisions  pour  la  seureté  de  nostredicte  ville 
de  Paris.  Lequel  jour  de  vendredi,  eulx  désirans  et 
voulans  la  paix ,  s'assemblèrent  en  nostre  Maison  de 
ladicte  ville  en  Grève  \  cuidans  là  trouver  l'un  l'autre 
pour  venir  devers  nous  en  nostre  liostel  de  Saint- 
Pol,  mais  ilz  trouvèrent  empeschement.  Car  lesdiz 
empeschans  la  paix,  lesquelz  comme  dist  est  sont 
de  petit  estât  et  ennemis  de  la  paix,  si  estoient  jà 
venus  en  ladicte  Maison  de  nostredicte  ville  et  avecq 
eulx  aucuns  varletz,  tous  armez,  soubz  umbre  de  auc- 
torité  de  gouvernement,  lequel  ilz  avoient  en  nostre- 
dicte ville  de  Paris.  Pour  laquelle  cause,  les  preu- 
dommes  dessusdiz  voulans  paix ,  s'assemblèrent  en 
la  place  Saint-Germain  l'Auxerrois  à  Paris,  et  en  plu- 
sieurs lieux ,  en  grant  nombre  et  notable ,  tous  d'une 
voulenté  et  d'un  courage  quant  à  ce.  Mais  pour 
rompre  et  empescher  les  assemblées  des  dessusdiz 
notables  hommes  par  toutes  voies  et  manières  qu  ilz 
porent,  lesdiz  empescheurs  de  la  paix  se  mirent  en 
peine.  Ausquelz  fut  aucunement  obtempéré.  Car  ilz 
se  partirent  de  Saint-Germain ,  tout  par  ordre,  ainsi 
qu'il  avoit  esté  appoincté.  Lesquelz,  ainsi  venus  audit 
lieu  de  Saint-Pol  et  là  assemblez,  en  nostre  pré- 
sence,  en  la  présence  de  nostre  filz,  nostre  oncle 
et  nostre  cousin  les  ducs  d'Acquitaine,  de  Berry  et  de 
Bourgongne  et  de  plusieurs  autres  de  nostre  conseil, 

i.  Il  y  a  dans  l'original  :  «  Semblablement  en  nostre  maison 
de  ladicte  ville  engrever  »,  ce  qui  n'a  pas  de  sens.  Nous  rectifions 
la  phrase  sur  le  ms.  SuppL  fr.^Z. 

fut  par  nous  la  paix  accordée ,  et  que  ladicte  cédule 
seroit  mise  à  exécucion ,  et  que  punicion  desdiz  per- 
turbateurs seroit  faicte  par  raison  et  par  justice.  Dont 
noz  bons  et  loyaulx  subjectz  furent  moult  joieux.  Et 
incontinent  aprèz  nostre  ordonnance  et  voulenté  pro- 
férée, montèrent  à  cheval,  nostre  filz,  nostre  oncle  et 
nostre  cousin  devant  dits,  et  s'en  alèrent  desprisonner 
nostre  cousin  et  frère,  c'estassavoir  les  ducs  de  Bar  et 
de  Bavière ,  qui  longuement  avoient  esté  au  Louvre , 
et  autres  plusieurs  chevaliers  et  noz  officiers  de  nostre 
compaignie  et  de  nostre  filz,  qui  aussi  avoient  esté 
longuement  prisonniers  en  nostre  Palais  et  en  nostre 
Chastelet,  par  force,  puissance  et  voulenté  desdiz  em- 
pescheurs  delà  paix.  Lesquelz  empescheurs  ce  voyans, 
et  que  bon  gouvernement  et  justice  commençoient  à 
régner,  se  mussoient  comme  renars  et  se  absentèrent, 
et  depuis  ne  adonc  on  ne  les  peut  prendre,  ne  trou- 
ver. Par  quoy  il  fait  encores  à  doubter  que  par  leurs 
inductions  et  faulses  mençonges,  par  lesquelles  ilz 
pourroient  aucuns  actraire  à  leurs  entreprinses  et 
mauvaises  voulentez  ainsi  quHlz  ont  fait  ou  temps 
passé ,  ne  s'ensuivent  pires  inconvéniens  que  devant. 
A  laquelle  chose  est  mestier  de  obvier  diligemment  à 
Taide  de  Dieu,  mesmement  que  la  paix,  qui  est  bonne 
et  proufitable,  et  laquelle  nosdiz  nepveu  et  cousin  le 
roy  de  Cécile ,  les  ducs  d'Orléans  et  de  Bourbon ,  les 
contes  d' Alençon  et  d'Eu ,  et  puis  *  que  tout  ce  que  dit 
est ,  ont  envoyé  leurs  ambaxadeurs  à  Paris ,  lesquelz 
de  jour  en  jour  entendent  et  vaquent  diligemment  à 
Texécucion  de  ladicte  cédule ,  laquelle  ilz   ont  eue 

1.  Depuis. 

aussi  pour  agréable  et  approuvée  et  tout  ce  que  par 
nous  en  a  esté  fait,  laquelle  chose  pourroit  estre  rom- 
pue, qui  seroit  destruccion  de  Nous  et  de  nostredit 
royaume  et  aussi  de  tous  les  bons  et  vrais  subgetz  de 
nous.  Pour  ce ,  nous  vous  commandons  et  expressé- 
ment enjoingnons,  que  contre  toutes  les  choses  de- 
vantdictes,  lesquelles  nous  vous  signifions  estre  vraies 
et  telles  que  cy-dessus  sont  spécifiées  et  déclairées , 
vous  ne  créez  ne  adjoustez  foy  à  quelconques  mau- 
vaises et  faulses  relacions  qui  seroient  faictes  au  con- 
traire par  lesdiz  empescheurs  de  la  paix ,  et  que  vous 
ne  recueillez,  ne  souffrez  estre  ne  demourer  en  nostre 
ville  d'Amiens ,  ne  ou  pays  d'environ ,  lesdiz  empes- 
cheurs de  la  paix ,  ne  leur  donner  faveur  par  quel- 
conque manière  ,  mais  les  faictes  prendre  et  empri- 
sonner et  les  nous  envolez ,  pour  d'eulx  faire  justice 
et  raison,  et  les  punir  et  faire  punir  tellement  que  au 
cas  appartiendra.  Et  aussi  vous ,  bailli ,  faictes  les 
choses  dessusdictes  publier,  tenir  et  acomplir  pareille- 
ment par  toutes  les  bonnes  villes  et  autres  lieux  de 
vostre  bailliage ,  et  avecques  ce  requérez  de  par  nous 
à  toutes  les  églises  de  vostre  bailliage,  tant  collégiales 
comme  autres  ausquelles  il  appartendra,  qu'elles  facent 
et  facent  faire  processions  et  dévotes  oroisons  pour 
ladicte  paix ,  afin  que  Nostre  Seigneur  par  sa  grâce 
vueille  ladicte  paix  entretenir  perpétuellement.  Et  gar- 
dez bien  que  chascun  de  vous ,  tant  qu'en  lui  est ,  ne 
commecte  en  ce  faulte.  Car  ainsi  nous  plaist  et  vou- 
lons estre  faict.  Donné  à  Paris  le  xii®  jour  d'aoust, 
l'an  de  grâce  mil  quatre  cens  et  treize,  et  de  nostre 
règne  le  xxxiii®.  » 

Item.  Fut  fait  ung  autre  édict  de  par  le  Roy  contre 


398  CHRONIQUE  [1413] 

les  gens  d'armes  et  autres  gens  de  guerre  ,  à  préserver 
et  garder  le  peuple  contre  eulx  et  tenir  en  paix ,  le- 
quel fut  envoie  par  tous  les  bailliages  et  séneschaul- 
cies  du  royaume.  Duquel  je  me  tais  à  présent  à  cause 
de  briefté.* 

CHAPITRE  CVII. 

Comment  le  duc  d'Acquitaine  fîst  délivrer  les  prisonniers.  Du  départe- 
ment du  duc  de  Bourgongne,  et  de  la  venue  de  plusieurs  princes 
dedens  Paris,  et  ce  qu'ilz  firent  depuis. 

Item.  Le  quatriesme  jour  du  mois  de  septembre, 
le  duc  d'Acquitaine ,  par  le  commandement  du  roy 
son  père  ,  fist  délivrer  tous  les  prisonniers  du  Palais. 
Et  tantost  après ,  tous  les  biens  de  maistre  Jehan  de 
Troyes ,  adonc  garde  du  Palais ,  lequel  estoit  aie  de- 
hors pour  aucunes  besongnes ,  furent  par  le  comman- 
dement du  duc  d'Acquitaine  tous  vuidiez  dudit  Palais 
par  ceulx  de  Paris  ,  lesquelz  avoient  acoustumé  de  le 
acompaignier,  et  l'office  de  concierge  qu'il  tenoit  lui 
fut  aussi  osté,  ou  quel  fut  mis  et  restitué  cellui  qui 
paravant  l'exerçoit.  Et  pareillement  en  autres  lieux 
parmy  Paris  furent  restituez  plusieurs  officiers  en  leurs 
offices^,  comme  Anthoine  des  Essars.  Et  les  deux  ducs, 
c'estassavoir  de  Bar  et  de  Bavière,  furent  ordonnez 
capitaines  de  la  Bastille  Saint-Anthoine  ^,  comme  para- 

1.  Ces  lettres  sont  datées  de  Paris,  5  août  1413.  Elles  se  trou- 
vent dans  le  Suppl.  fr,  93,  et  sont  imprimées  au  t.  X,  p.  159  du 
Recueil  des  Ordonnances, 

2.  «  Ils  firent  les  deux  ducs  devant  dis,  de  Bavière  et  de  Bar, 
cappitaines,  l'uiig  de  S.  Antoine  et  l'autre  du  Louvre.  »  {Journal 
dun  Bourgeois  de  Paris,  p.  18.)  Le  ms.  Suppl.  fr,  93  dit  la  même 

vant  ilz  avoient  esté.  Et  après  ce  que  lesdiz  prison- 
niers furent  délivrez  des  prisons  par  le  duc  d'Aqui- 
taine ,  furent  sonnées  toutes  les  cloches  de  Paris  tout 
à  une  heure ,  et  si  furent  deux  jours  et  deux  nuis  fait 
grant  joye  et  grant  léesse  par  toute  la  ville  pour  amour 
de  la  paix,  tellement  que  c'estoit  grant  plaisir  à  veoir. 
En  oultre  ,  furent  prins,  de  l'ostel  du  duc  de  Bour- 
gongne,  le  seigneur  de  La  Yiefville  et  messire  Charles 
de  Lens,  frère  au  chastellain  de  Lens.  Mais  messire 
Robinet  de  Mailli ,  pour  doubte  qu'il  ne  feust  prins , 
s'enfuy.  Le  seigneur  de  La  Yiefville ,  à  la  requeste  du 
duc  de  Bourgongne  et  de  sa  fille  la  duchesse  d'Acqui- 
taine  ,  fut  délivré  de  la  prison,  et  ledit  messire  Charles 
fut  mis  en  Chastellet ,  et  l'autre  qui  s'en  estoit  fouy, 
fut  banny  du  royaume  \  Le  seigneur  de  Jaqueville,  lui 
absent ,  f  u  desmis  de  la  capitainerie  de  Paris ,  lequel 
avec  plusieurs  autres  bouchers  de  Paris  ses  principaulx 
facteurs ,  qui  estoient  avecques  lui  ou  Monstereau 
où  Fault  Yonne ,  les  nouvelles  dessusdictes  par  eulx 
oyes,  s'en  alèrent  en  Bourgongne.  Et  Jehan  Caboche, 
maistre  Jehan  de  Troies  et  ses  enfans^  et  moult  d'autres 
de  Paris,  s'enfouirent  en  Flandres.  Maistre  Eustace  de 
Laistre,  nouvel  chancellier  de  France  ,  s'en  fouy  de 
Paris  comme  les  autres,  et  en  son  lieu  fut  remis  maistre 
Regnault  de  Corbie^,  autrefoiz  chancelier,  lequel  à 


chose.  «Les  deux  diicz,  c'est  assavoir  de  Bar  et  de  Bavière,  furent 
ordonnez  cappitaines,  celuy  de  Bar,  du  Louvre  ,  et  celui  de  Ba- 
vière, de  la  Bastille,  comme  paravant  avoient  esté.  »  (Fol.  181, 
col.  1 .) 

1.  Cf.  le  Religieux  de  Saint-Denis  (t.  V,  p.  14b),  qui  nomme 
encore  d'autres  proscrits,  et  entre  autres  Charles  de  Savoisy. 

2.  Lis,  Arnaud  de  Corbie. 

l'instance  de  lui-mesme  et  à  son  pourchas ,  pour  tant 
qu'il  estoit  ancien  ,  fu  déporté  dudit  office  de  chance- 
lier, ou  lieu  duquel  fut  mis  le  premier  président  de 
parlement  *  et  l'advocat  du  Roy  fut  fait  chancelier  du 
duc  d'Acquitaine  ^  Et  de  Paris  aussi  s'enfouirent  tous 
les  chevaliers  comme  les  commissaires  qui  avoient 
esté  ordonnez  à  congnoistre  des  causes  des  prisonniers, 
tant  criminelles  comme  autres. 

Et  adonc  le  duc  de  Bourgongne  voiant  ce  que  fai- 
soit  le  duc  d'Acquitaine  son  gendre,  doubtant  qu'il  ne 
feust  pas  bien  content  de  lui  et  qu'il  n'eust  souve- 
nance des  oultrages  qui  lui  avoient  esté  faiz  et  à  ses 
gens,  tant  en  son  hostel  comme  ailleurs,  si  comme 
dit  est  en  autre  lieu ,  fut  en  grant  souspeçon  qu'il  ne 
feust  arresté  en  personne.  Car  avec  ce  il  veoit  chascun 
jour  que  les  plus  féables  de  ses  gens  se  partoient  cou- 
vertement  sans  prendre  congié  à  lui ,  et  que  aucuns 
d'iceulx  estoient  jà  prisonniers;  et  si  estoit  adverti 
qu'on  avoit  fait  aucuns  aguetz  de  nuit  entour  son 
hostel  d'Artois ,  et  chascun  jour  venoient  devers  le 
duc  d'Acquitaine  en  grant  nombre  ceulx  qui  paravant 
avoient  esté  ses  adversaires ,  et  pour  ce ,  afin  de  ob- 
vier et  résister  aux  périlz  qui  s'en  povoient  ensuir, 
trouva  manière  que  le  Roy  ala  chasser  en  la  foret  de 
Villeneufve  Saint-George,  si  ala  avecques  lui,  et  quant 
il  vit  son  point ,  il  print  congié  du  Roy  en  disant  qu'il 
avoit  oy  nouvelles  de  son  pays  de  Flandres  où  il  faloit 
qu'il  retournast  pour  aucuns  grans  afaires  qu'il  avoit. 

1 .  Henri  de  Marie. 

2.  «  Et  maistre  Jehan  Jovenel,  quy  estoit  en  parlement  advocat 
du  Roy,  fu  faiz  chancellier  de  monseigneur  d'Acquitaine.  »  {Suppl. 
fr.  93,  fol.  181,  col.  2.) 

Et  de  fait  se  parti  ^  et  s'en  ala  passer  en  grant  doubte 
parmy  le  bois  de  Bondis ,  et  sans  arrester  chevaucha 
jusques  au  Pont-Saincte-Maxence,  à  petite  compai- 
gnie ,  et  là  jut  celle  nuit.  Et  lendemain,  très  malin, 
le  vint  quérir  le' seigneur  de  Ronq,  à  tout  deux  cens 
combatans,  et  de  là  chevaucha  en  assez  briefz  jours 
jusques  à  Lisle  en  Flandres*.  Et  lors  que  son  parle- 
ment fut  sceu,  commencèrent  les  Parisiens,  et  autres 
de  la  partie  d'Orléans ,  fort  à  murmurer  contre  lui , 

1 .  Le  23  août.  Voy.  le  Religieux  de  Saint-Denis  (t.  V,  p.  149). 

2.  Voici  comment  la  chronique  manuscrite  déjà  citée  raconte 
le  brusque  départ  du  duc  de  Bourgogne  :  «  Quant  le  duc  de  Bour- 
goigne  apperchut  la  manière  de  ceulx  de  Paris  ^  lesquelz  aloient 
partout  quérir  et  prendre  ses  gens,  il  se  doubta  moult.  Car  il  se 
trouva  tout  seul  parce  que  ses  gens  s'esconssoient  et  fuyoient  que 
mieulx  que  mieulx,  et  se  partirent  les  pluiseurs  de  Paris  en  moult 
petit  estât  descouvenem'ent  et  hastivement.  Et  ce  nonobstant  s'en 
ala  ledit  de  Bourgoigne  devers  le  Roy  et  lui  requist  que  le  sei- 
gneur de  La  Viesville  et  plusieurs  autres  de  ses  gens,  prisonniers 
comme  dit  est,  luy  fussent  renduz  ,  actendu  que  ilz  ne  avoient 
mesfait  ne  mesdit  à  personne.  Laquelle  requeste  le  Roy  lui  accorda 
voîentiers ,  et  commanda  très  expressément  que  toutes  sesdictes 
gens  lui  fussent  rendus  et  délivrés.  Et  ainsi  fu  fait.  Et  après  clie , 
mena,  ledit  de  Bourgoigne,  çachier  le  Roy  en  la  forest  de  Bondis. 
En  laquelle  forest  il  prinst  de  luy  congié  moult  humblement  et  de 
cuer  courouchié.  Car  il  veoit  bien  que  i)  n'estoit  point  bon  de  luy 
retourner  à  Paris.  Et  le  Roy  fu  moult  dolent  de  se  départie,  et  luy 
demanda  où  il  voloit  aller.  Et  le  duc  lui  respondi  que  il  c^toit 
mandé  de  ses  gens  pour  retourner  hastivement  en  son  pais  pour 
aucuns  grans  afaires  qui  y  estoient  sourvenus,  et  que  au  plaisir  de 
Dieu ,  il  retourneroit  briefment  pardevers  luy.  Et  à  tant ,  se  party 
le  duc  de  Bourgoigne  du  Roy,  à  bien  petit  estât.  Mais  il  estoit 
bien  montez.  Se  chevauça  fort  et  hastivement  tant  que  il  vint  en 
son  pais  d'Artoix.  Et  sur  le  chemin,  trova  beaucop  de  ses  gens, 
qui  s'en  estoient  fuys  de  la  ville  de  Paris  comme  dit  est.  »  {Cord,  \  6, 
fol.  346  verso.) 

disans  qu'il  s'en  estoit  fuy  pour  double  qu'il  ne  feust 
arresté  ,  comme  dit  est  dessus.   Et  adoncques  ceulx 
qui  estoient  demourez  dedens  Paris  tenans  son  parti, 
furent  en  grant  souspeçon.  Car  chascun  jour  en  pre- 
noit-on  aucuns  dont  on  faisoit  justice  assez  hastive. 
Et  mesmement  furent  exécutez  les  deux  nepveux  Je- 
han Caboche,  après  qu  ilz  eurent  esté  traynez  parmy 
Paris  grant  espace.  Et  pareillement  le  fut  l'oste  de 
rUis  de  fer  de  Paris,  nommé  Jehan  de  Troies^  cou- 
sin germain  à  messire  Jehan  de  Troies,  cirurgien,  dont 
dessus  est  faicte  mencion.  Et  quant  est  à  la  Roy  ne, 
les  ducs  d' Acquitaine ,  de  Berry,  de  Bar  et  de  Bavière, 
ilz  furent   assez  joieux  du  département  du  duc  de 
Bourgongne.  Et  aussi  furent  plusieurs  autres  seigneurs, 
et  en  assez  briefz  jours  se  tournèrent  du  tout  contre 
lui  et  les  siens,  tant  de  fait  comme  de  paroles. 

Et  en  après ,  le  roy  de  Cécile ,  les  ducs  de  Bourbon 
et  d'Orléans,  les  contes  d'Alençon ,  de  Vertus,  d'Eu, 
de  Vaudémont  et  de  Dampmartin  ,  l'arcevesque  de 
Sens ,  frère  Jaques  le  Grant  et  le  Borgne  Foucault , 
tous  ensemble  vindrent  à  Paris  ^  à  grant  compaignie 
de  gens  d'armes  en  très  noble  ordonnance.  A  ren- 
contre desquelz  yssirent  les  ducs  de  Berry  et  de  Ba- 
vière ,  l'évesque  de  Paris  et  autres  plusieurs  prélatz  et 
bourgois.  Si  s'entrefirent  grant  joye  les  ungs  aux  autres^ 
et  alèrent  tout  à  cheval  jusques  au  Palais,  où  estoient 
le  Boy,  la  Boyne  et  le  duc  d'Acquitaine,  qui  les  reçeu- 
rent  bien  notablement,  et  soupèrent  là  tous  les  sei- 
gneurs, et  puis  s'en  alèrentloger  en  leurs  hostelz  parla 

1 .  «  Qui  avoit  esté  bien  extrême  es  maux  qui  s'estoient  faits  au 
temps  passé.  »  (Juv.,p.  264.) 

2.  Le  Religieux  de  Saint-Denis  dit  que  ce  fut  le  dernier  août. 

ville.  Et  lendemain  vint  audit  lieu  de  Paris  messire 
Charles  d'Albreth ,  auquel  prestement  fut  rendu  son 
office  de  connestable.  Et  le  viii^  jour  de  septembre 
ensuivant,  à  l'instance  et  faveur  desdiz  seigneurs,  le 
Roy  fist  en  la  chambre  de  parlement  en  son  lieu 
acoustumé ,  et  là  fist  et  constitua  par  son  grant  con- 
seil un  édict,  lequel  il  ordonna  estre  prononcé  et  pu- 
blié par  tout  son  royaume;  lequel  je  passe  à  cause  de 
briefté  ^  pour  tant  qu'il  ensuit  avecques  les  autres  cy- 
devant  déclairez,  et  est  en  confondant  et  contempnant 
les  prinses  et  les  emprisonnemens  dessusdiz,  c'estassa- 
voir  des  ducs  de  Bar  et  de  Bavière  et  des  officiers  du 
Roy  et  du  duc  d'Acquitaine  et  les  autres  dessusdiz.  Et 
contient  aussi  la  descharge  des  ducs  de  Berry  et  d'Or- 
léans et  les  autres  princes  du  sang  royal  de  la  partie 
d'Orléans.  Et  comme  dessus  est  dit,  je  le  délaisse 
pour  la  prolixité  desdictes  lectres ,  et  vieng  à  la  ma- 
tière ensuivant. 

CHAPITRE  CVIII. 

Comment  le  duc  de  Bretaigne  vint  à  Paris.  Et  du  conseil  que  le  duc  de 
Bourgongne  tint  en  la  ville  de  Lisle.  Du  fait  du  conte  Waleran  de 
Saint-Pol.  Et  d'autres  diverses  besongnes  qui  lors  advindrent. 

En  ce  temps  Jehan ,  duc  de  Bretaigne  ^,  vint  en  la 
cité  de  Paris,  et  son  frère  le  conte  de  Richemont.  Et 
si  y  vindrent  aussi  le  duc  d'Evreux  et  le  conte  de  Ros- 
telant,  anglois ,  pour  traicter  le  mariage  du  roy  d'An- 
gleterre et  de  Katherine  ,  fille  du  roy  de  France ,  afin 

1.  Voy.  aux  additions. 

2.  Le  Suppl.  fr.  93  ajoute  :  gendre  du  Roi.  Il  avait  épousé 
Jeanne  de  Fiance,  fille  de  Charles  VI,  en  1396. 

de  empescber  l'aliance  que  le  duc  de  Bourgongne 
vouloit  faire  de  sa  fille  et  dudit  roy  d'Angleterre.  Les- 
quelz  ambaxadeurs,  après  ce  qu'ilz  eurent  fait  et  mon- 
stre au  Roy  et  à  son  conseil  pourquoy  ilz  estoient 
venus,  s'en  retournèrent. 

Ce  pendant  le  duc  de  Bourgongne  tint  grant  con- 
seil à  Lisle  lez  Flandres,  où  estoient  les  Gantois,  ceulx 
de  Bruges ,  d'Ipre  et  les  quatre  mestiers,  et  moult  de 
nobles,  entre  lesquelz  estoit  Walerand,  conte  de 
Saint- Pol ,  naguères  connestable  de  France ,  lequel 
venoit  de  Boulongne  et  de  Loliguen  *  de  traicter  avec 
les  Anglois,  c'estassavoir  le  conte  de  Varvich,  Tèvesque 
de  Saint-David  et  aucuns  autres,  pour  avoir  trêves 
entre  les  deux  roys,  lesquelles  furent  ottroiées  jusques 
à  la  feste  de  saint  Jehan  Baptiste.  Et  là  reçeut  ledit 
connestable  lectres  du  Roy,  par  lesquelles  lui  mandoit 
qu'il  alast  à  Paris  rendre  l'espèe  de  connestable.  Le- 
quel voiant  ce  ,  et  qu'on  le  vouloit  déposer  dudit  of- 
fice ,  s'en  conseilla  au  duc  de  Bourgongne  et  eut 
conseil,  c'estassavoir  de  non  rendre  ladicte  espée.  Si 
se  parti  de  là  et  s^en  ala  à  Saint-Fol  en  Ternois  en  son 
chastel ,  où  estoit  sa  femme ,  et  de  là  s'en  ala  à 
Amiens,  où  il  fut  par  l'espace  de  quatre  jours.  Duquel 
lieu  envoya  ambaxadeurs  à  Paris  devers  le  Roy , 
c'estassavoir  le  conte  de  Conversen  ,  son  nepveu ,  et 
le  vidame  d'Amiens.  Avec  lesquelz  àla  maistre  Robert 
le  Jeune  ,  advocat  à  Amiens  ,  pour  proposer  devers  le 
Roy  leur  lègacion  pour  la  partie  dudit  conte  de  Saint- 
Pol  5  et  en  plein  conseil  ouquel  estoit  le  Roy  présent 
et  ses  princes  et  le  chancelier  et  autres  conseillers,  disl 

1,  Lelinghen. 

que  onques  son  seigneur  et  son  maistre  ne  fut  en  ce 
royaume  parcial,  ne  avoit  tenu  bende,  et  aussi  n'avoit 
villes  ne  chasteaulx  contre  le  Roy  envay  ne  ocupé, 
comme  avoient  fait  plusieurs  autres.  Après  lesquelles 
choses  ainsi  dictes  lui  fut  requis  qu'il  se  feist  advouer 
sur  ces  paroles ,  comme  avoient  fait  autres  qui  avoient 
proposé  en  cas  pareil  ou  autre.  Lequel  ne  fut  point 
advouë  desdiz  ambaxadeurs,  et  pour  ce  fut  tantost 
prisonnier  en  Chastelet ,  où  il  fut  deux  jours ,  et ,  à 
grant  peine,  à  la  prière  du  duc  de  Bar,  serourge  dudit 
conte  de  Saint-Pol^,  fut  délivré.  Et  le  samedi  ensui- 
vant, lendemain  du  jour  Saint-Mor%  ledit  connestable 
se  parti  d'Amiens  et  s'en  retourna  en  sa  conté  ,  triste 
et  pensif. 

Et  après ,  de  rechef  furent  envoiez  mandemens 
royaulx  par  toutes  les  parties  du  royaume  de  France, 
à  estre  publiez  par  les  lieux  acoustumez,  lesquelz  con- 
tenoient  les  desroys  naguèrcs  fais  en  la  ville  de  Paris 
par  les  Parisiens  à  la  desplaisance  du  Roy,  de  la  Royne 
et  du  duc  d'Acquitaine.  Desquelz  mandemens  je  me 
tais ,  car  la  substance  et  les  fais  énormes  desdiz  Pari- 
siens ont  esté  cy-devant  souffisamment  déclairez\ 

1 .  Waleran  de  Luxembourg ,  comte  de  Saint-Pol ,  avait  épousé 
en  secondes  noces  Bonne  de  Bar,  sœur  d'Edouard  III,  duc  de 
Bar. 

2.  La  fête  de  Saint-Maur  se  célèbre  au  15  janvier.  Or  en  1413, 
le  lendemain  tombait  un  lundi.  C'est  la  veille  qui  tombait  un 
samedi. 

3.  Voy.  aux  additions  ces  lettres,  qui  sont  du  17  septembre 
1413. 

CHAPITRE   CIX. 

Comment  le  duc  de  Bourgongne  feist  plusieurs  assemblées  et  tint  plu- 
sieurs consaulx  pour  avoir  ad  vis  sur  ses  afaires ,  doublant  que  ses 
adversaires  ne  retournassent  le  Roy  contre  lui ,  si  comme  ilz  firent 
depuis. 

En  ce  temps  le  duc  de  Bourgongne  se  tenoit  en  la 
ville  de  Lisle  lez  Flandres,  ouquel  lieu  il  assembla  plu- 
sieurs grans  seigneurs  pour  avoir  advis  et  conseil  sur 
ses  afaires.  Car  moult  souvent  lui  venoient  nouvelles 
de  la  ville  de  Paris,  comment  ceulx  qui  avoient  esté  ses 
adversaires  gouvernoient  le  Roy  et  le  duc  d'Acquitaine, 
et  tendoient  à  eslonger  lui  et  les  siens  de  leur  grâce  et 
bienvueillance.  Si  avoit  icellui  duc  sur  ce  plusieurs 
ymaginacions,  desquelles  bien  doubtoit  que  la  fin  ne 
tendist  à  ce  que  depuis  en  advint ,  c'estassavoir  qu'ilz 
ne  tournassent  le  Roy  et  le  duc  d'Acquitaine  du  tout 
contre  lui,  pour  en  conclusion  lui  mouvoir  guerre. 
Néantmoins  il  estoit  assez  réconforté  d'atendre  toutes 
aventures  qui  advenir  lui  povoient.  Et  adonc  vindrent 
d'Angleterre  devers  lui,  le  conte  de  Warvicli,  l'évesque 
de  Saint-David  et  aucuns  autres,  pour  traicter  le  ma- 
riage du  roy  d'Angleterre  et  de  la  fille  d'icellui  duc , 
non  obstant  qu'il  y  eust  autre  ambaxade  devers  le  roy 
de  France  pour  pareille  matière.  Toutesfoiz  ilz  ne 
porent  estre  d'acord,  et  par  ainsi  s'en  retournèrent 
lesdiz  ambaxadeurs. 

Et  après  ces  besongnes,  le  quatriesme  jour  d'oc- 
tobre, les  seigneurs  d'Offemont  et  de  Moy  vindrent  a 
Saint-Pol  en  Ternois ,  envoiez  de  par  le  Roy  devers  le 
conte  de  Sainl-Pol ,  pour  cause  qu'il  raportast  ou  ren- 

voiast  l'espée  de  la  connétablie.  Mais  il  respondi  que 
de  son  gré  et  sans  le  conseil  de  ses  amis  il  ne  le  ren- 
droit  point ,  mais  lui ,  eu  conseil  avecques  eulx ,  il 
respondroit  en  brief  terme  tellement  que  le  Roy  se 
tenroit  content  de  lui.  Laquelle  response  oye  iceulx 
seigneurs  après  que  ledit  connestable  les  eut  très  hon- 
norablement  festiez  ,  retournèrent  à  Paris  et  racontè- 
rent au  Roy,  en  la  présence  de  son  conseil,  Testât  de 
leur  ambaxade.  Dont  on  ne  fut  pas  bien  content. 

Et  ce  mesmes  jour  fut  fait  un  édict  royal  contre 
ceulx  qui  ne  se  confioient  point  bien  en  la  paix ,  les- 
quelz  adevent  et  sèment  paroles  au  contraire  mal  son- 
nans ,  et  qui  ne  se  pevent  ou  veulent  abstenir  d'ap- 
peler et  surnommer  l'un  l'autre  par  paroles  souvent 
sonnans  divisions  pour  mectre  et  esmouvoir  gens  à 
commocion ,  discorde  ou  rumeur  pour  engendrer 
nouveaulx  débas.  Duquel  édict  je  me  tais  à  cause  de 
briefté/ 


CHAPITRE  GX. 

Comment  Loys ,  duc  en  Bavière  ,  se  maria.  De  ceulx  qui  furent  bannis. 
Du  discord  des  ducs  d'Orléans  et  de  Bretaigne*.  Et  d'autres  ma- 
tières suivans. 

En  après,  en  ces  propres  jours ^  Loys,  duc  en  Ba- 
vière, frère  de  la  royne  de  France ,  espousa  en  l'ostel 
Saint-Pol  la  vesve  de  messire  Pierre  de  Navarre ,  jadis 

i.  Voy.  aux  additions. 

2.  Il  y  a  au  texte  :  et  de  Bourgongne.  C'est  une  faute  du  copiste, 
qui  se  corrige  lui-même  plus  bas. 

3.  Le  !*"•  octobre  1413. 

conte  de  Mortaigne  \  et  en  ce  mesme  jour  le  Roy  en 
sa  personne  jousta,  et  plusieurs  autres  de  ses  frères.  Si 
y  fut  faicte  très  grant  feste. 

Et  le  lendemain  ,  messire  Robinet  de  Mailly,  mes- 
sire  Hèlion  de  Jaqueville,  les  Liegois  ',  c'estassavoir  le 
père  et  le  filz ,  maistre  Jehan  de  Troies ,  Denisot  de 
Ghaumont ,  Caboche  et  plusieurs  autres  dont  dessus 
est  faicte  mencion,  par  procès  fait  en  parlement  contre 
eulx,  furent  bannis  à  tousjours  du  royaume  de  France. 
Et  tantost  après  en  alèrent  les  nouvelles  au  duc  de 
Bourgongne,  qui  estoit  à  Saint-Omer  et  là  avoit  assem- 
blé les  nobles  du  pays  d'Artois  pour  avoir  une  taille, 
qui  accordée  lui  fut ,  pareille  à  celle  que  le  Roy  levoit 
annuellement ,  lequel  duc  ne  fut  point  bien  content 
dndit  bannissement ,  car  avecques  lui  estoient  la  plus 
grant  partie  de  ceulx  qui  avoient  esté  bannis  ^  Les- 
quelz  chascun  jour  l'exhortoient  de  retourner  à  puis- 
sance à  Paris ,  disans  qu'ilz  estoient  tous  acertenez 
que  se  il  y  vouloit  aler,  les  Parisiens  seroient  pour  lui 
et  chasseroient  hors  ses  adversaires,  Néantmoins ledit 


1.  Catherine  d'Alençon ,  fille  de  Pierre  II,  comte  d'Alençon. 
C'était  sa  seconde  femme.  Il  avait  épousé  en  premières  noces 
Anne  de  Bourbon,  veuve  de  Jean  de  Berri ,  comte  de  Mont- 
pensier. 

2.  Lis.  Les  Le  Gois. 

3.  C'est  ce  que  dit  aussi  la  chronique  déjà  citée  :  «  Par  celle 
esmutacion,  se  party  de  Paris  maistre  Witasse  de  Laistre,  chan- 
cellier  de  France ,  Jehan  et  Guillaume  Legoys ,  frères  ,  Garnot  de 
Saint- Yon  et  deux  frères  qu'il  avoit,  Denisot  deChaumont  et  plu- 
sieurs aultres  bourgois  et  marchans  de  Paris  qui  avoient  tenu  le 
party  de  Bourgoigne.  Et  retournèrent  en  Artoix  après  iceluy  duc  , 
et  furent  les  aucuns  retenus  de  hostel  et  mis  en  divers  offices.  >» 
{Cord.  16,  fol.  347.) 

duc  n'avoit  point  conseil  de  ses  principaulx  conseil- 
lers de  y  aller  par  telle  manière. 

Ouquel  temps  s'esmeut  dissencion  entre  les  ducs 
d'Orléans  et  de  Bretaigne  pour  savoir  lequel  devoit 
aler  devant  en  toutes  honneurs ,  et  tant  que  ce  vint  à 
la  congnoissance  du  Roy,  lequel  juga  pour  le  duc 
d'Orléans.  Et  pour  ce,  ledit  duc  de  Bretaigne  se  parti 
de  Paris  par  mal  talent ,  et  devant  son  parlement  eut 
paroles  avecques  son  serourgele  duc  d'Alençon*,  et  lui 
dist,  ledit  duc ,  qu'il  avoit  oucuer  ung  lion  aussi  grant 
qu'un  enfant  d'un  an.  Dont  icellui  fut  mal  content,  et 
par  ainsi  demourèrent  en  hayne  l'un  contre  l'autre. 

En  ces  jours  le  Borgne  de  La  Heuze  fut  par  le  Roy 
desmis  de  la  prévosté  de  Paris,  et  en  son  lieu  y  fut 
constitué  maistre  Audry  Marchant,  advocat  en  parle- 
ment^, et  Pierre  Gencien  fut  fait  prévost  des  mar- 
chans.  Et  adonc  furent  licenciez  de  l'ostel  du  Roy  par 
le  duc  d'Acquitaine,  le  grant  maistre  d'ostel,  c'estassa- 
voir  messire  Guischard  Daulphin,  le  seigneur  de  Ram- 
bures  ,  maistre  des  arbalestriers  de  France,  et  messire 
Anthoine  de  Craon ,  et  leur  fut  dit  qu'ilz  ne  retour- 
nassent point  se  le  Roy  ne  les  mandoit.  Et  pareille- 
ment furent  boutez  hors  de  la  ville  de  Paris  bien  trois 
cens,  que  hommes  que  femmes,  pour  ce  qu'ils  estoient 
favorables  au  duc   de  Bourgongne.  Et  le  conte   de 


1 .  Jean  IV  ou  I"  dit  Le  Sage ,  comte  du  Perche  et  duc  d' Alen- 
çon ,  avait  épousé  Marie  de  Bretagne ,  sœur  de  Jean  VI,  duc  de 
Bretagne. 

2.  «  Item  le  25«  jour  de  septembre  1413  ,  démistrent  le  Borgne 
de  La  Heuse  de  la  prévosté  de  Paris ,  et  firent  prévost  de  Paris 
ung  de  leur  bande,  nommé  André  Marchant.  »  {Journal  d'un  Bour- 
geois de  Paris  ,  p.  19.) 

Vendosme  ^  fut  fait  grant  maistre  d'ostel  du  Roy,  et 
le  seigneur  de  Hangest ,  maistre  des  arbalestriers  ;  et 
plusieurs  autres  furent  restituez  en  leurs  offices. 

En  ce  temps,  les  Bourguignons,  environ  seize  cens 
chevaulx ,  mandez  par  le  duc  de  Bourgongne  vinrent 
par  Champaigne  ou  pays  de  Cambrësis  et  de  là  en 
Artois.  Lequel  duc  estoit  à  Lisle,  avecques  lui  le  conte 
de  Saint-Pol,  qui  se  conseilla  audit  duc,  savoir  s'il 
rendroit  l'espée  de  la  connestablie  de  France ,  ou 
non.  Mais  il  lui  conseilla  du  tout  qu'il  ne  la  rendeist 
point,  et  que  sur  ce  il  lui  aideroit  de  tout  son  povoir 
et  le  soustenroit.  Et  cela  lui  promist  il  sans  faillir. 
Si  envoya  de  rechef,  ledit  conte,  le  vidame  d'Amiens 
à  Paris  pour  ceste  cause,  devers  le  Roy  et  son  grant 
conseil. 

Le  Roy  fist  en  ces  jours  un  nouvel  édict  afin  que 
nul  de  son  royaume ,  de  quelque  estât  qu'il  feust,  ne 
se  meist  sus  en  armes.  Dont  je  me  tais  à  cause  de 
briefté  ^ 

1 .  Louis  de  Bourbon,  second  fils  de  Jean  de  Bourbon,  comte  de 
La  Marche,  et  de  Catherine  de  Vendôme. 

2.  Ces  lettres,  qui  se  trouvent  dans  XeSuppI.fr.  93,  sont  datées 
de  Bois  de  Vincennes,  .23  octobre ,  et  du  22  ,  dans  le  Recueil  des 
Ordonn.  où  elles  sont  imprimées,  t,  X ,  p.  180. 

CHAPITRE  CXI. 

Comment  le  duc  d'Orléans  recouvra  les  chasteaulx  de  Coucy  et  de 
Pierrefons.  Et  d'un  mandement  que  le  Roy  envoia  au  duc  de  Bour- 
gongne  *. 

Item,  en  ce  temps  ou  environ,  le  duc  d'Orléans, 
selon  les  convenances  de  la  paix  requeist  au  Roy  qu'il 
lui  feist  rendre  ses  deux  chasteaulx ,  c'estassavoir 
Coucy  et  Pierrefons,  lesquelz  le  conte  de  Saint-Pol  ne 
lui  avoit  voulu  rendre.  Si  lui  fut  sa  requeste  accordée, 
et  fut  ordonné  messire  Gasselin  du  Bois ,  bailli  de 
Sens ,  pour  aler  recevoir  l'obéissance  de  par  le  Roy  ; 
et  par  ainsi  furent  restituez  audit  duc  d'Orléans  ^ 

En  oultre ,  le  samedi  ensuivant  vint  à  Paris  le 
conte  d'Armaignac  et  Clugnet  de  Brabant,  chevalier, 
à  très  grant  compaignie  de  gens  d'armes.  Lequel 
conte  d'Armaignac  fut  par  le  Roy  amiablement  reçeu 
et  honnorablement ,  et  aussi  de  par  tous  les  autres 
seigneurs.  Et  alors  tous  ceulx ,  ou  au  moins  la  plus 
grant  partie  de  ceulx  qui  avoient  tenu  ]a  partie  d'Or- 
léans ,  vindrent  audit  lieu  de  Paris  ;  et  si  se  condui- 
soient  toutes  les  besongnes  du  royaume  par  leur 
moien  et  du  tout  à  leur  plaisir.  Car  le  Roy  et  le  duc 
d'Acquitaine  estoient  pour  ce  temps  conduis  et  gou- 
vernez par  eulx.  Et  quant  à  ceulx  de  la  partie  de 
Bourgongne,  ilz  estoient  du  tout   boutez  arrière  et 

i .  Cette  rubrique,  qui  est  celle  du  chapitre  cxi  dans  notre  texte, 
ne  se  trouve  ni  dans  le  Suppl.  fr.  93  ,  ni  dans  les  imprimés. 
Les  uns  et  les  autres  continuent  ici  le  chapitre  ex. 

2.  Cet  alinéa  et  le  suivant  se  trouvent,  dans  le  Suppl.  fr.  93  et 
dans  les  imprimés,  à  la  fin  du  chapitre  cviii. 

n'avoient  quelque  audience.  Si  faloit  que  ceulx  qui 
estoient  demourez  dedens  la  ville  de  Paris  baissassent 
les  testes  et  oyssent  plusieurs  paroles  qui  pas  ne  leur 
estoient  plaisans  \ 

Item ,  le  dimanche  devant  la  feste  de  la  Toussains  ', 
le  duc  de  Bourgongne  tint  grant  feste  à  Lisle  et  le 
lundi  ensuivant,  et  eut  grant  nombre  de  chevaliers  et 
d'escuiers  avec  lui.  Premièrement ,  y  estoit  le  conte 
de  Charrolois  son  filz ,  le  duc  de  Brabant  et  le  conte 
de  Nevers ,  ses  frères ,  et  plusieurs  autres  grans  sei- 
gneurs. Après  laquelle  feste  et  eulx  départis,  peu  de 
temps  après  ladicte  feste  de  Toussains  vindrent  à  Lisle 
les  ambaxadeurs  du  Boy,  c'estassavoir  le  seigneur  de 
Dompierre ,  l'admirai  de  France,  l'èvesque  d'Evreux 
et  aucuns  autres  de  par  le  Boy,  et  lui  commandèrent 
par  vertu  de  lectres  royaulx  que  sur  peine  de  confîs- 
cacion  de  corps  et  de  biens  ne  feist  aucun  pact  ou 
convenance  au  roy  d'Angleterre  sur  le  mariage,  ne 
autrement  en  quelconque  manière  ,  et  qu'il  rendeist 
au  Boy  tous  ses  chasteaulx ,  lesquelz  il  tenoit  ou  fai- 
soit  tenir  par  ses  gens,  c'estassavoir  Cherebourg, 
Caen  et  le  Crotoy,  et  qu'il  tenist  la  paix  telle  qu'il 
avoit  autre  fois  sur  sa  foy  promise  et  loyaument  jurée 

1 .  a  En  ce  tamps ,  se  moustrèrent  ceulx  de  Paris  à  plainement 
tenir  le  party  d'Orléans,  et  mandèrent  icelui  duc  à  venir  à  Paris, 
et  il  y  vint,  et  commencha  à  gouverner  à  sa  guise.  Dont  ceulx  de 
Paris  se  repentirent  depuis.  Car  les  ducqs  de  Berry  et  d'Orléans 
se  mirent  si  fors  dedens  Paris  que  en  grant  tamps  après  ilz  n'en 
furent  les  maistres ,  et  furent  d'iceulx  tenus  en  grant  subgection. 
El  ce  nonobstant ,  ceulx  du  quartier  des  halles  demourèrent  tous- 
jours  bourguignon  {sic)  couvertement.  Mais  ilz  n'en  osèrent  faire 
samblant.  »  {Cord.  16,  fol.  347.D 

2.  Le  29  octobre  1413. 

au  duc  d'Orléans  et  à  ses  frères,  adhérens,  allez  et 
bien  vueillans.  Mais  quant  le  duc  de  Bourgongne  eut 
oy  ledit  mandement  royal,  tantost  sans  y  iceulx  am- 
baxadeurs  faire  aucune  response ,  demanda  ses  bou- 
seaiilx ,  si  se  fist  bouser,  puis  monta  à  cbeval  et  s'en 
ala  à  Audenarde.  Et  ainsi  lesdiz  ambaxadeurs  retour- 
nèrent par  Rolaincourt ,  ung  chastel  qui  est  audit  ad- 
mirai, la  vigile  de  saint  Martin  *,  et  de  là  s'en  vindrent 
à  Paris. 

Item  ^,  en  ce  temps  ou  environ ,  le  Roy  doubtant 
que  la  paix  naguères  faicte  à  Pontoise  ne  feust  en- 
frainte  d'aucuns  qui  semoient  paroles  venans  à  sédi- 
cion  pour  venir  contre  icelle,  et  mesmement  doubtant 
que  les  princes  et  seigneurs  de  son  sang ,  et  espècia- 
lement  le  duc  de  Bourgongne  et  ceulx  de  son  party  ne 
se  resmeussent  et  recommençassent  la  guerre ,  le  Roy 
donques  doubtant  trop  grandement  l'infraction  de  la 
paix,  icelle  voulant  et  désirant  du  tout  garder  et  main- 
tenir, fist  plusieurs  édiclz  et  mandemens  défendant  sur 
quanque  on  peut  meffaire,  à  tous  ceulx  de  son  sang  et 
lignage  et  à  tous  autres,  qu'ilz  ne  feissent  aucun  man- 
dement de  gens  d'armes,  et  de  ce  et  autres  cboses  à  la 
seureté  et  entretenement  de  la  paix ,  fist  ung  édict 
entre  les  autres  plus  fort  qu'il  n'avoit  onques  fait.  Et 
mesmes  en  fist  aussi  ung  sur  le  fait  de  ses  monnoies. 
De  tous  lesquelz  édictz  et  mandemens  je  me  tais  pour 
le  présent  à  cause  de  briefté ,  car  certainement  ilz  ne 
me  semblent  que  ralongues  ^ 

1.  Le  10  novembre. 

2.  Ici  commence  le  chapitre  cxi  du  Suppl.  fr,  93  et  des  im- 
primés. 

3.  Voir  aux  additions. 

CHAPITRE  CXir. 

Comment  le  roy  Loys  de  Cécile  renvoya  la  fille  du  duc  de  Bourgongne. 
Et  la  matière  sur  laquelle  s'assembla  l'Université  de  Paris. 

Item ,  le  xx''  jour  du  mois  de  no\'embre  ,  le  roy  de 
Cécile  fist  ramener  en  la  cité  de  Beauvais  Katherine , 
fille  au  duc  Jehan  de  Bourgongne ,  laquelle  de  voit 
estre  espousée  à  Loys,  filz  ainsné  dudit  roy  de  Cécile, 
ainsi  comme  paravant  du  consentement  des  deux  par- 
ties avoit  esté  traicté,  et  sur  ce  luy  avoit  par  ledit  duc 
esté  menée  en  très  honnorable  estât.  Mais,  comme 
dit  est,  le  roy  de  Cécile  lui  renvoya  acompaignée  du 
seigneur  de  Longni ,  mareschal  de  France ,  et  aucuns 
autres,  jusques  au  nombre  de  six  vings  chevaucheurs, 
chevaliers  et  escuiers ,  dames  et  damoiselles,  et  autres 
officiers  dudit  roy  Loys.  Laquelle  fut  rendue ,  ou  lieu 
de  son  père ,  aux  seigneurs  de  Dours ,  de  Brimeu  et 
de  Humbercourt  et  Witars  de  Bours,  chevaliers,  et 
autres  escuiers ,  dames  et  damoiselles  dudit  duc  de 
Bourgongne,  pour  ceste  cause  par  lui  là  envolez.  Et 
d'iceulx  fut  reçeue  et  ramenée  en  grant  tristesse  jus- 
ques à  Amiens,  et  de  là  à  Lisle,  devers  le  duc  son 
père ,  lequel  de  ce  fut  grandement  troublé ,  et  pour 
ceste  cause  conçeut  grant  liayne  à  l'encontre  du  roy 
de  Cécile ,  laquelle  dura  toute  leur  vie.  Et  depuis , 
icelle  Katherine  de  Bourgongne,  sans  avoir  esté  ma- 
riée ,  mourut  en  la  ville  de  Gand  ;  laquelle  ,  selon  sa 
jeunesse,  estoittrès  gracieuse  fille. 

1.  Ce  chapitre  est  coté  cxiii  dans  le  Suppl.  fr.  93  et  les  impri- 
més, qui  n'ont  pas  de  chapitre  coté  cxit. 

Ouquel  moys  ledit  duc  de  Bourgongne  envola  à 
Paris  devers  le  Roy  unes  lectres  missives^  contenans 
ses  très  révërentes  salutacions,  les  complaintes  de  lui 
et  ses  excusacions  et  les  accusacions  qu'il  faisoit  contre 
ses  adversaires.  Lesquelles  lectres  furent  présentées 
au  Roy  par  le  roy-d'armes  de  Flandres.  Lequel  les 
reçeut  assez  agréablement,  non  obstant  que  ceulx  qui 
gouvernoient  alors  n'en  furent  pas  bien  contens,  et 
ne  souffrirent  point  que  le  Roy  feist  response  par 
escript ,  ne  autrement.  Mais  fut  dit  à  icellui  roy-d'ar- 
mes par  le  chancelier  de  France,  que  le  Roy  avoit  bien 
veu  et  oy  ce  que  son  maistre  le  duc  de  Bourgongne 
avoit  envoyé,  et  avoit  advis  sur  ce  de  lui  faire  response 
en  temps  et  en  lieu.  Et  après  ceste  response  le  dessus- 
dit roy-d'armes  s'en  retourna  de  Paris  en  Flandres, 
devers  son  maistre.  Et  non  obstant  les  lectres  que 
avoit  envolées  le  dessusdit  duc  de  Bourgongne  pour 
ses  excusacions ,  ne  demoura  pas  que  ceulx  qui  gou- 
vernoient le  Roy  comme  dit  est,  ne  procédassent  contre 
lui  en  toute  rigueur. 

Et  dedens  briefz  jours  ensulvans ,  fu  faicte  à  Paris 
une  grant  assemblée  de  maistres  en  théologie  ^  par 
l'évesque  de  Paris  et  l'Inquisiteur  de  la  foy,  afin  qu'ilz 
déterminassent  sur  aucunes  proposicions  faictes  contre 
feu  Loys  duc  d'Orléans  par  maistre  Jehan  Petit ,  dont 
jà  pieçà  est  faicte  mencion,  à  savoir  se  lesdictes  pro- 
posicions sont  hérétiques  et  erronées.  Pour  laquelle 
assemblée  aucuns  furent  moult  troublez,  doubtans  que 
pour  ceste  cause  ledit  duc  de  Bourgongne  ne  les  eust 

1.  Voy.  aux  additions. 

2.  Le  16  janvier  1414  (N.  S.). 

en  son  indignacion,  et  que  ou  temps  avenir  aucune 
chose  n'en  sourdist. 


CHAPITRE   CXIir. 

Comment  l'évesque  de  Paris  et  l'inquisiteur  de  la  foy  baillèrent  à  aucuns 
maistres  en  théologie  aucunes  cédules  sur  lia.  matière  dessusdicte  ,  et 
la  copie  d'icelles  *. 

a  Maistre  Révérend,  on  vous  fait  assavoir  que  nous 
vous  envoions  la  cédule  contenant  aucunes  assercions 
avecques  leurs  réprobacions.  Pour  quoy  nous  vous 
requérons  sur  peine  de  droit  que  vous  donnez  vostre 
délibéracion  publiquement  par  escript  ou  par  paroles, 
se  icelles  assercions,  desquelles  est  venu  notoirement 
esclande ,  si  comme  dit  le  conseil  du  Roy,  sont  erro- 
nées et  à  condempner,  afin  que  nous  puissions  con- 
séquemment  procéder  si  comme  ordre  de  droit  le 
requiert ,  et  ce  dedens  mercredi  xx®  jour  de  ce  mois 
de  décembre. 

(c  La  première  assercion  est  :  chascun  tirant  doit  et 
peut  estre  loablement  et  par  mérite  occis  de  quelque 
son  vassal  ou  subject  et  par  quelque  manière,  mesme- 
ment  par  aguetz  et  par  flateries  ou  adulacions ,  non 
obstant  quelconque  serement  ou  confédéracion  faicte 
envers  lui ,  sans  actendre  la  sentence  ou  mandement 
de  juge  quelconques.  C'estassavoir  l'assercion  ainsi 
mise  généralment  pour  maxime  est  erreur  en  nostre 
foy  et  en  doctrine  de  bonnes  meurs ,  et  est  contre  le 

1 .  Ce  chapitre  est  la  continuation  du  chapitre  cxii  dans  le 
SuppL  fr.  93  et  les  imprimés,  qui  n'ont  pas  de  chapitre  cxiii. 

2.  Cf.  le  Religieux  de  Saint-Denis  (t.  V,  p.  271  etsuiv.). 

commandement  de  Dieu.  Non  occises  ,  glos  :  propria 
auctoritate.  Tu  ne  occiras  pas,  glose  :  De  ton  auctorité. 
Item ,  ceste  assercion  touche  à  la  subversion  de  toute 
la  chose  publique  et  de  chascun  roy  ou  prince  ;  item, 
donne  voie  et  licence  à  plusieurs  autres  maulx,  comme 
à  fraudes  et  violacions  de  foy  et  de  seremens ,  et  de 
trahisons ,  mençonges  et  dëcepcions,  et  mesmement  à 
toute  inobédience  de  subject  à  son  seigneur,  à  toute 
desloiaulté  et  différence  des  ungs  aux  autres,  et  consé- 
quemment  à  perdurable  dampnacion.  Item,  celluiqui 
afferme  obstinéement  tel  erreur  et  les  autres  qui  s'en- 
suivent ,  est  hérétique,  et  comme  hérétique  doit  estre 
puny,  et  mesmement  après  sa  mort.  No,  decre,  q.  i. 

L'autre  assercion  :  Saint  Michel,  sans  mandement 
quelconque  de  Dieu  ne  d'autre ,  mais  tant  seulement 
meu  d'amour  naturelle  occist  Lucifer  de  mort  perdu- 
rable, et  pour  ce  il  eut  des  richesses  espirituelles  autant 
qu'il  en  peut  recevoir.  Cette  assercion  commet  plu- 
sieurs erreurs  en  la  foy.  Car  saint  Michel  n'occist 
point  Lucifer,  mais  Lucifer  occist  soy  mesmes  par  son 
pécliié,  et  Dieu  l'occist  par  la  mort  de  la  peine  pardu- 
rable.  Item,  saint  Michel  eut  mandement  de  Dieu  de 
bouter  Lucifer  hors  du  Paradis.  Quia  oninis  potes  tas 
est  Deo^  et  hoc  sciebat  Michael  quia  constitutus  erat  a 
Deo  pr  inceps  y  que  m  honoreni  non  sibi  assumpsit. 

Nota  quomodo  Michael  non  est  ausus  inferre  adituni 
blasphemie  ,  sed  dixit  :  imper at  tibi  Domine,  In  Epi- 
stola  Jude.  Item ,  Dieu  eust  peu  bailler  plus  de  ri- 
chesses espérituelies  et  il  en  eust  peu  plus  recevoir,  et 
ainsi  il  ne 'desservit  point  telles  richesses  espérituelies 
par  amour  naturelle. 

L'autre  assercion  :    Planées   occist    Zambri    sans 

quelque  mandement  de  Dieu  ne  de  Moyse  ,  et  Zambri 
ne  fist  point  ydolatrie.  Geste  assercion  est  contre  le 
libelle  où  est  ceste  histoire,  selon  l'entendement  des 
gloses  des  sains  docteurs  et  de  raison.  No.  num,  xxv. 
Dixit  Moyses  ad  judices  Israël^  Israël  occidat  unus- 
quiqiie  parentes  suos  qui  iniciati  surit  Belphegor,  et 
ecce  unus ,  etc.  Glosa  :  Joseph  in  tribu  sua  duxerat 
filiam^  etc. 

L'autre  assercion  ;  Moyse  sans  commandement  ou 
auctorité  quelconques  occist  l'Egipcien.  Ceste  asser- 
cion est  contre  le  texte  de  la  Bible  :  Actuum  VIT  selon 
l'entendement  des  sains  docteurs,  Textus  existimabant 
autem  intelligere  fratres  quoniam  Deus  per  nomen 
ipsius  daret  salutem  Israël^  etc. 

L'autre  assercion  :  Judith  ne  pëclia  point  en  flatant 
Holofernes  ne  Hieu  en  mentant  qu'il  vouloit  honorer 
Baal.  Ceste  assercion  est  favorisant  à  Terreur  de  ceulx 
qui  ont  dit  qu'en  aucuns  poins  on  peut  léalement 
mentir;  contre  lequel  erreur  saint  Augustin  escript  à 
saint  Jhérosme  :  Si  inquit  admissa  fuerint  ^el  offi- 
dosa  mendacia^  tota  scripture  divine  vacillabit  aucto- 
ri  tas. 

L'autre  assercion  :  Joab  occist  Abner,  depuis  la 
mort  Absalon.  Ceste  assercion  est  contre  le  texte  ex- 
près de  la  Saincte  Escripture  Reg.  III.  On  récite  que 
longtemps  avant  la  mort  Absalon  Joab  occist  Abr^er. 

L'autre  assercion  :  toutes  les  foiz  que  aucun  fait 
aucune  bonne  chose  jà  soit  ce  qu'il  ait  juré  le  non 
faire,  ce  n'est  point  parjufement,  mais  à  parjurement 
est  contraire.  Ceste  assercion  ainsi  généralement  mise 
est  fausse ,  et  ne  proufite  rien  à  ceulx  qui  jurent  à 
escient  faulses  aliances,  car  c'est  fraude  et  décepcion 

et  cler  parjurement ,  et  dire  que  ce  faire  soit  chose 
licite  5  c'est  erreur  en  la  foy.  » 

Lesquelles  besongnes,  après  qu'elles  eurent  esté 
diligemment  visitées,  comme  dit  est,  furent  lesdiz 
articles,  que  ledit  maistre  Jehan  Petit  avoit  proposez, 
condempnez  comme  hérétiques  et  contre  la  foy. 

CHAPITRE  GXIV^ 

Comment  le  duc  Jehan  de  Bonrgongne  tint  un  grant  conseil  en  la  ville 
d'Amiens.  Et  la  prinse  de  messire  Jehan  de  Croy  el  d'autres  chevaliers 
et  escuiers.  Et  plusieurs  autres  grans  besongnes. 

En  après ,  en  ce  mesme  temps ,  le  duc  Jehan  de 
Bourgongne  tint  en  la  ville  d'Amiens  un  grant  et  des- 
troit  conseil  pour  plusieurs  ses  afaires,  ouquel  estoient 
avecques  lui  son  frère  de  Brabant  et  ses  deux  serourges, 
c'estassavoir  le  duc  Guillaume  de  Haynau  et  Jehan  de 
Bavière ,  évesque  de  Liège  \  les  contes  de  Saint-Pol  et 
de  Clèves,  avec  plusieurs  autres  notables  seigneurs.  Et 
là  les  avoit  assemblez,  principalment  pour  savoir  quel 
aide  il  auroit  d'eulx  se  guerre  lui  sourdoit  de  la  partie 
de  France.  Si  lui  promirent  tous  de  le  servir  à  ren- 
contre de  tous  ses  adversaires,  réservé  la  personne  du 
Roy  et  ses  enfans.  Lequel  conseil  fine,  ledit  duc  de 
Bourgongne  retourna  en  son  pays  de  Flandres  et  les 
autres  seigneurs  es  lieux  dont  ilz  estoient  venus. 

1 .  C'est  ici  que  se  rétablit  la  concordance  entre  notre  manuscrit 
et  le  Suppl,  fr.  93  suivi  par  les  imprimés. 

2.  Ses  deux  beaux-frères.  Guillaume  IV,  duc  de  Bavière  et 
comte  de  Hainaut,  avait  épousé  Marguerite  de  Bourgogne ,  sœur 
du  duc  Jean  s-ans  Peur,  et  celui-ci  avait  épousé  Marguerite  de 
Bavière,  sœur  de  Guillaume  de  Hainaut  et  de  Jean  de  Bavière, 

Et  le  jour  de  la  Circonsicion  Nostre  Seigneur  *,  vint 
à  Saint-Pol  en  Ternois  devers  le  conte  Walerant  un 
sergent  d'armes ,  lequel  lui  présenta  lectres  contenant 
que  le  Roy  lui  mandoit  et  défendoit  sur  grans  peines, 
qu'il  ne  s'armast  ou  feist  assemblée  de  gens  d'armes 
nullement ,  pour  accompaigner  le  duc  de  Bourgongne 
ne  autre  de  son  royaume ,  sans  son  exprès  comman- 
dement ,  et  que  après  la  récepcion  desdictes  lectres 
il  baillast  ses  lectres  de  récépissé  comment  il  avoit 
reçeu  ledit  mandement  royal.  Ce  que  fîst  ledit  conte. 

En  ce  temps  le  duc  d'Acquitaine  ,  à  tout  son  estât , 
demouroit  à  Paris  ou  cliastel  du  Louvre ,  et  la  du- 
chesse d'Acquitaine,  sa  femme,  demouroit  à  Saint-Pol. 
Advint  que  le  mercredi  xii®  jour  de  janvier,  ladicte 
Roy  ne,  qui  adpnc  estoit  venue  oudit  cliastel  du  Louvre 
pour  veoir  son  filz,  aiant  ladicte  duchesse  d'Acqui- 
taine, sa  belle  fille,  en  sa  compaignie,  ladicte  Royne , 
paravant  conseillée  aux  ducs  de  Berry,  d'Anjou,  d'Or- 
léans et  autres  princes  du  sang  royal,  fist  prendre 
quatre  des  chevaliers  et  plusieurs  escuiers  et  autres 
serviteurs  de  sondit  filz  d'Acquitaine  et  les  fist  mener 
hors  du  Louvre.  Dont  ledit  duc  fut  moult  rempli  de 
courroux  et  grant  fureur,  et  tant  qu'il  voult  yssir 
dehors  pour  esmouvoir  le  peuple  de  Paris  en  son  aide, 
pour  défendre  et  rescourre  lesdiz  prisonniers.  Mais 
iceulx  princes  ses  parens  ne  le  laissèrent  point  yssir. 
Et  la  Royne  sa  mère,  tant  comme  elle  peut,  le  rapaisa 
et  abaissa  son  yre.  Et  puis  s'en  ala  à  Saint-Pol  où 
estoit  le  Roy,  et  laissa  avecques  son  filz  les  princes 
dessusdiz ,  qui  par  belles  et  doulces  paroles  le  rapai- 

i.  Le  i"  janvier  1414  (N.  S.). 

sèrent.  Et  estoient  les  quatre  chevaliers  dessusdiz, 
messire  Jehan  de  Croy,  le  seigneur  de  Moy,  messire 
David  de  Brimeu,  messire  Bertran  de  Montauban  et 
plusieurs  autres ,  lesquelz  assez  tost  après  furent  déli- 
vrez par  condicion  qu'ilz  firent  secrètement  de  plus 
retourner  devers  ledit  duc  d' Acquitaine  ,  excepté  ledit 
messire  Jehan  de  Croy  qui  fut  mené  à  Montlehéry  et  là 
détenu  prisonnier.  Toutesfoiz  non  obstant  que  icellui 
duc  d'Acquitaine  monstrast  aucunement  semblant 
d'estre  rapaisié ,  par  ung  sien  serviteur  manda  secrè- 
tement le  duc  de  Bourgongne,  que  hastivement  venist 
à  Paris  à  tout  sa  puissance  ,  et  depuis  lui  escripvi  plu- 
sieurs lectres  de  sa  main,  sans  le  sceu  de  la  Rovne  ne 
des  princes  dessusdiz.  Et  pour  tant,  ledit  duc  de 
Bourgongne  oiant  ces  nouvelles  ,  lequel  ne  désiroit 
autre  chose  que  d'avoir  occasion  d'aler  à  Paris,  par 
celle  couleur  commença  à  faire  ung  grant  mandement 
de  gens  d'armes  par  tous  ses  pays,  et  leur  assigna  jour 
à  estre  audevant  de  luy  à  Espehy  vers  Saint-Quentin 
en  Vermendois.  Et  pour  sa  descharge,  afin  qu'on  sceut 
pourquoy  on  faisoit  ledit  mandement,  escripvy  ses 
lectres  à  toutes  les  bonnes  villes  de  Picardie ,  des- 
quelles la  copie  s'ensuit. 

«  Trèschers  et  bons  amis ,  Il  est  bien  vérité  que 
vous  avez  bien  mémoire  comment  en  l'an  passé,  ou 
mois  d'aoust,  monseigneur  le  Roy  après  son  retour 
de  la  cité  de  Bourges,  ordonna  en  sa  ville  d'Auxerre 
bonne  paix  estre  et  demourer  tousjours  entre  les  sei- 
gneurs de  son  sang  et  lignage,  et  voulut  et  ordonna 
qu'elle  feust  jurée  et  promise  d'entretenir,  tant  par  nous 
de  sang  et  lignage,  comme  par  tous  prélas,  nobles, 
universitez  et  bonnes  villes  de  son  royaume.  Et  ainsi 

que  vous  sçavez,  tous,  présens  audit  lieu  d'Auxerre,  le 
jurèrent  et  promirent  solempnellement  tant  pour  eulx 
en  leurs  [noms],  comme  pour  ceulx  de  la  partie  dont 
ils  estoient  venus  audit  lieu  d'Auxerre.  Et  puis  après, 
monseigneur  le  Roy  envoia  sur  ce  ses  lectres  patentes 
à  plusieurs  nobles  et  bonnes  villes  de  son  royaume , 
pour  icelle  paix  garder  et   entretenir.    Et  derechef 
naguères  et  derrenièrement  le  jurasmes  en  propres 
personnes  du  commandement  de  monseigneur  le  Roy, 
et  aussi  les  autres  seigneurs  de  son  sang  et  lignage.  Et 
jurèrent  selon  la  forme  d'une  cèdule  faicte  à  Auxerre  , 
par  laquelle  entre  les  autres  choses  il  ordonna  estre 
et  demourer  entre  lesdiz  seigneurs  bonne  amour  et 
union ,  et  qu'ils  feussent  bons  parens  et  amis  les  ungs 
aux  autres.  Et  jà  soit  ce  que  ladicte  paix,  laquelle  nous 
avons  toujours  désirée,  feust  par  nous  bien  et  entière- 
ment gardée,  sans  faire  ne  souffrir  estre  fait  de  nostre 
costé  quelque  chose  au  contraire,  néantmoins  nous 
est  bien  fait  tout  le  contraire ,  par  injures  détestables 
que  plusieurs  se  sont  efforcez  de  faire  à  ma  très  re- 
doublée  dame ,  ma  fille   la  duchesse  d'Acquitaine , 
comme  il  est  assez  notoire  en  ce  royaume  sans  plus 
oultre  déclairer  la  chose,  et  aussi  les  despis  injures 
et  excès  qni  nous  ont  esté  faiz,  en  prenant  de  noz 
gens  et  en  déchassant  tous  ceulx  qu'on  sçavoit  ou  po- 
voit  ymaginer  estre  favorables  à  noslredit  seigneur  et  à 
nous.  De  nous  aussi  avoir  diffamé  en  prédicacions  et 
collacions  publiques  en  plusieurs  lieux  et  en  plusieurs 
manières.  Laquelle  chose  nous  a  esté  dure  à  porter. 
Néantmoins  nous  l'avons  portée  paciemment,  et  en- 
cores  pour  l'observance  de  ladicte  paix,  qui  est  le  sou- 
verain bien  de  ce  royaume,  et  entre  les  plus  grands 

maulx,  iiiconvéniens  et  dommages  qui  autrement  s'en 
pourroient  ensuir,  le  eussions  voulu  porter,  jusques  à 
tant  que  mon  trèsredoubté  seigneur  et  fils,  le  duc 
d'Acquitaine ,  nous  a  fait  sçavoir  que  après  plusieurs 
excès  et  despis  à  lui  fais  en  son  grant  desplaisir,  il 
estoit  tenu  au  Louvre  comme  prisonnier,  à  pont  levé, 
oudit  chastel  du  Louvre.  Qui  est  chose  abhominable 
et  qui  bien  doit  desplaire ,  non  pas  tant  seulement  à 
nous,  mais  aussi  à  tous  autres  subjects  et  bien  vueil- 
lans  de  nostredit  seigneur  le  Roy.  Sur  quoy  mon 
trèsredoubté  seigneur  et  fils,  plusieurs  foiz  par  ses 
lectres  et  messagers  nous  a  requis  nostre  aide  et  se- 
cours pour  le  délivrer  du  danger  où  il  est.  Et  pour  ce 
que  nous,  qui  en  gardant  nostre  loyauté  envers  mon- 
dit  seigneur  le  Roy  et  mon  trèsredoubté  seigneur  et 
fils,  le  duc  d'Acquitaine,  son  premier  fils,  auxquels 
par  lignage  et  confédéracion  de  mariage,  foy  et  hom- 
mage, et  en  tant  d'autres  manières  sommes  obligez  à 
eulx  que  ne  leur  pourrions  nullement  faillir  à  ceste 
nécessité,  nous  sommes  délibérez  d'aler  incontinent 
devers  Paris,  à  tout  de  gens  d'armes  que  nous  pour- 
rons finer.  Lesquelz  pour  la  seureté  de  nostre  per- 
sonne ^  afin  que  au  plaisir  de  Dieu  nous  puissions  aler 
veoir  en  bonne  prospérité  mondit  seigneur  le  Roy,  ma 
dame  la  Roy  ne,  mon  trèsredoubté  seigneur  monsei- 
gneur d'Acquitaine  et  ma  trèsredoubtée  fille  sa  com- 
paigne ,  et  pour  eulx ,  à  mon  povoir,  oster  hors  de 
danger  ouquel  ilz  sont,  et  eulx  mectre  en  leur  liberté 
et  voulenté  comme  il  est  de  raison ,  sans  ce  que  nous 

1 .  Sic  dans  le  Suppl.  fr.  93.  Il  y  a  évidemment  ici  une  omission. 
On  peut  lire  :  Lesquelz  nous  rassemblons  pour  la  seureté  de  nostre 
personne,  etc. 

aions   entencioii  d'enfraindre  ladicte    paix.    Si  vous 
signifions,  trèschers  et  bons  amis,  afin  que  vous  nous 
sachiez   et  congnoissiez  estre  très  bien  vueillans  et 
vray  obëdient  à  monseigneur  le  Roy,  sachiez  vraie- 
ment  que  nostre  entencion  et  voulenté  est  telle  comme 
dit  est  et  non  autre.  Et  vous  prions  tant  acertes  et  de 
cuer  que  plus  povons,  que  en  ce  fait  cy,  qui  tant  est 
favorable  pour  mesdiz  seigneurs  et  pour  paix ,  tran- 
quillité et  utilité  de  ce  royaume ,  vous  nous  vueilliez 
assister  et  venir  en  nostre  aide  le  plus  brief  que  vous 
pourrez,  pour  consummer  et  acomplir  ce  fait  cy,  à 
l'onneur  de  moy  et  de  monseigneur  le  Roy  et  de  mon- 
dit  seigneur  d'Acquitaine,  et  du  bien  commun  de  ce 
royaume,  et  vous  tellement  porter  qu'on  s'apperçoive 
de  vostre  bonne  voulenté  envers  monseigneur  le  Roy 
et  mondit  seigneur  d'Acquitaine,  si  comme  nous,  qui 
ne  désirons  que  paix.  Car  nous  avons  parfaicte  fiance 
en  vous.  Trèschers  et  bons  amis,  nostre  seigneur  vous 
ait  en  sa  saincte  garde.  Escript  en   nostre  ville  de 
Lisle,  le  xxiif  jour  de  janvier,  l'an  mil  quatre  cens 
et  treize.   Bien  en  haste  sur  mon  département.  »  Et 
estoit  la  suscription  telle  :  «  A  mes  trèschers  et  bien 
amez  les  bourgois,  manans  et  habitans  de  la  ville 
d'Amiens.  » 

Lesquelles  lectres  ainsi  envoiées  par  le  duc  de  Bour- 
gongne ,  et  aussi  l'assemblée  des  gens  d'armes  qu'il 
faisoit,  fut  tantost  sceue  en  la  ville  de  Paris.  Et  pour 
tant,  afin  d'obvier  à  l'entreprinse  dudit  duc,  fut  tant 
traictié  devers  ledit  duc  d'Acquitaine  par  le  conseil 
du  Roy,  qu'il  escripvi  lectres  aux  bonnes  villes  pour 
rompre  le  voyage  du  duc  de  Bourgongne.  Dont  la  te- 
neur s'ensuit  :  / 

((  Loys,  premier  filz  du  roy  de  France,  duc  d'Acqui- 
taine  et  Dauphin  de  Vienne.  Au  bailli  d'Amiens  ou  à 
son  lieutenant,  salut  et  dileccion.  Savoir  faisons  que 
pour  ce  qu'il  est  venu  de  nouvel  à  nostre  cognois- 
sance  que  nostre  trèsclier  et  amé  père  le  duc  de  Bour- 
gongne,  a  naguères  fait,  et  fait  encores  de  jour  en  jour 
grant  mandement  et  grande  assemblée  de  gens  d'ar- 
mes, en  entencion  si  comme  on  dit  de  venir  devers 
nous,  laquelle  chose  pourroit  estre  préjudiciable  à 
monseigneur  le  Roy  mon  père ,  à  son  royaume,  à  sa 
seigneurie  et  à  ses  subgetz,  et  par  espécial  à  l'entrete- 
nement  de  la  paix  dessusdicte ,  par  mondit  seigneur 
derrenièrement  faicte  à  Auxerre  entre  aucuns  grans 
seigneurs  de  son  sang  et  lignage  et  du  nostre,  nous 
plainement  escripvons  à  nostredit  père  par  lectres, 
desquelles  la  teneur  s'ensuit  : 

Loys,  premier  filz  du  roy  de  France,  duc  d'Acqui- 
taine  et  Daulphin  de  Vienne.  A  nostre  trèscher  et  amé 
père,  le  duc  de  Bourgongne,  salut  et  dileccion.  Vous 
sçavez  les  mandemens  et  défenses  que  par  plusieurs 
foiz,  tant  par  lectres  patentes  comme  par  ambassa- 
deurs notables ,  Monseigneur,  pour  le  cler  et  évident 
prouffit  de  son  royaume^  a  fait  et  fait  faire  défense  de 
faire  assemblées  ou  mandemens  de  gens  d'armes,  et 
aussi  vous  sçavez  les  seremens  que  sur  ce  vous  feistes 
tant  à  Auxerre  comme  à  Paris,  et  néantmoins  il  est 
venu  à  nostre  cognoissance  et  à  la  cognoissance  de 
Monseigneur,  que  encontre  lesdictes  inhibicions  et 
défenses  faictes  par  mondit  seigneur  après  ladicte  paix 
faicte  à  Auxerre,  laquelle  vous  avez  promis  et  juré  à 
tenir,  vous  avez  fait  et  faictes  encores  de  jour  en  jour 
grans  mandemens  et  assemblées  de  gens  d'armes  en 

entencion,  si  comme  on  die,  de  venir  à  nous,  a  tout 
grant  puissance ,  et  que  pour  avoir  couleur  de  faire 
ledit  mandement  vous  feistes  et  faictes  publier  que 
nous,  par  noz  lectres  vous  avons  mandé  de  venir  à 
nous,  à  tout  grant  puissance,  laquelle  chose  nous 
n'avons  point  fait  ne  pensé,  et  pour  ce  que  nous  sça- 
vons  vraiment  que  vostre  venue  devers  nous  seroit 
de  présent  nuisible  et  préjudiciable  et  contraire  à  Ten- 
tretenement  de  ladicte  paix  et  bien  de  sondit  royaume 
et  seigneurie  et  de  ses  subgetz,  et  que  pour  ces  causes 
mondit  Seigneur  de  rechef  vous  envoie  ung  huissier 
de  parlement  sur  ce  faire  défense ,  nous  vous  requé- 
rons et  néantmoins  vous  commandons  et  défendons, 
de  par  mondit  Seigneur,  sur  la  foy,  loyaulté  et  obé- 
dience que  vous  lui  devez,  et  aussi  pour  l'amour  que 
vous  avez  à  lui  et  à  nous,  et  vous  dictes  tousjours 
avoir  eue  au  bon  estât  de  ce  royaume,  et  sur  quanque 
vous  povez  encourir  de  malivolence  envers  nous,  que 
non  obstant  lesdiz  mandemens  et  commandemens  que 
par  noz  lectres  vous  dictes  avoir  obtenu  de  nous  ou 
d'autres  quelzconques  que  vous  de  ce  povez  avoir, 
ou  soubz  quelque  cause  ou  occasion  ou  quelque  cou- 
leur que  ce  soit  ou  ait  esté,  vous,  pour  le  présent  lais- 
sez de  venir  à  nous,  et  que  les  mandemens  et  assem- 
blées de  gens  d'armes  que  jà  vous  avez  faictes  et 
assemblées,  contremandez  iceulx,  et  ceulx  qui  en- 
cores  ne  sont  venus  à  vous  où  là  vous  les  avez  mandez 
de  venir.  Et  se  il  estoit  aucune  chose  dont  vous  eussiez 
cause  de  vous  douloir,  ou  que  aucunement  ce  feust 
à  l'infraction  de  ladicte  paix  ou  autrement,  faictes  le 
sçavoir  à  mondit  Seigneur  ou  à  INous,  et  nous  sçavons 
de  vérité  que  mondit  Seigneur  y  pourverra  par  telle 

manière  que  vous  devrez  estre  content.  Donné  à  Paris 
le  xxin®  jour  de  janvier,  l'an  mil  quatre  cens  et  treize. 

Si  vous  requérons  et  néantmoins  mandons ,  par 
mondit  Seigneur,  que  ces  présentes  vous  faictes  publier 
par  tous  les  lieux  où  publicacions  et  proclamacions 
se  doivent  faire  en  vostre  bailliage.  En  défendant  de 
par  mondit  Seigneur  à  ses  vassaulx  et  subgetz,  comme 
autre  fois  par  ces  présentes  leur  a  esté  notifié,  que  au 
mandement  de  nostredit  père  de  Bourgongne,  soubz 
umbre  de  la  cause  devant  dicte  ou  autres  quelcon- 
ques ,  ils  ne  voisent  aucunement  sans  avoir  comman- 
dement de  mondit  Seigneur,  dont  il  leur  appère  pas  ses 
lectres  de  date  subséquente  à  ces  présentes.  Donné  à 
Paris  le  xxnf  jour  du  mois  de  janvier.  Tan  mil  quatre 
cens  et  treize  \  » 

Item,  depuis  que  le  duc  de  Bourgongne  ne  se  voult 
désister  de  son  entreprise  non  obstant  la  défense  du 
Roy  et  de  son  filz  le  duc  d' Acquitaine ,  le  Roy  manda 
ses  gens  d'armes  pour  résister  audit  duc  de  Bourgon- 
gne, et  à  ceste  cause  fist  un  édict  et  mandement  du- 
quel je  me  tais  et  le  passe  à  cause  de  briefté  ^ 

4 .  Juvénal  des  Ursins  donne ,  à  la  même  date,  des  lettres  cir- 
culaires de  la  ville  de  Paris ,  adressées  aux  autres  villes  du 
royaume  :  a  Lesquelles  contredisoient  par  certains  poincts  bien 
évidens  et  véritables,  aux  lettres  du  duc  de  Bourgongne.  »  {Ch.  VI 
de  Gode f roi,  p.  269.) 

2.  Vov.  aux  additions. 


4-28  CHRONIQUE  [l'*13] 

CHAPITRE  GXV. 

Comment  le  duc  Jehan  de  Bourgongne  ala  à  puissance  devers  Paris  et  se 
loga  à  Saint-Denis.  Et  plusieurs  choses  qui  s'en  ensuivent. 

Or  est  vérité  que  le  duc  de  Bourgongne  pour  par- 
fournir  son  entreprinse  à  aler  à  Paris,  lui  partant 
d'Arras  se  tira  vers  Péronne  pour  avoir  le  droit  pas- 
sage. Mais  ceulx  de  la  ville ,  qui  jà  avoient  eu  défense 
de  par  le  Roy  de  le  non  laisser  passer,  envolèrent  au- 
devant  de  lui  le  seigneur  de  Longueval,  leur  capitaine, 
pour  eulx  excuser  en  denyant  icellui  passage.  Et  jà 
soit  ce  que  ledit  duc  ne  le  print  point  bien  en  gré , 
néantmoins  que  de  ce  ne  lui  chaloit ,  s'en  ala  par 
dehors  et  passa  la  rivière  de  Somme  à  Esclusier*,  et 
s'en  ala  à  Roye  en  Vermendois.  Et  de  là  envoia  de- 
vant à  Compiengne  le  conte  de  Nevers  son  frère , 
qui  desja  s'estoit  joinct  à  lui  à  tout  belle  compaignie. 
Lequel  conte  de  Nevers  traicta  tant  avecques  eulx , 
non  obstant  qu'ilz  avoient  défense  au  contraire  de 
par  le  Roy,  qu'ilz  furent  contens  de  livrer  passage 
audit  duc  de  Bourgongne.  Et  la  cause  qui  plus  les 
inclina  à  ce  faire  ,  fut  que  on  leur  moustra  la  copie  et 
vidimus  des  lectres,  lesquelles  le  duc  d'Acquitaine 
avoit  envolées  au  duc  de  Bourgongne ,  contenans  qu'il 
alast  devers  lui ,  si  comme  vous  avez  oy  par  cy-devant. 
Et  au  tiers  jour,  ledit  duc  ala  de  Roye  à  Compiengne. 
Et  après  qu'il  eut  en  convenances  des  plus  notables 
de  la  ville  de  tenir  son  party,  print  son  chemin  pour 
aler  à  Senlis,  où  il  avoit  jà  envoie  le  seigneur  de  Rom- 

4 .  Éclusier  {Sommé). 

baix  *  pour  sçavoir  s'ilz  le  recevroient.  Mais  ilz  le  refu- 
sèrent à  laisser  entrer  en  leur  ville ,  pour  la  défense 
du  Roy  qu'ilz  avoient  eue.  Pour  quoy  ledit  duc  print 
son  chemin  par  Barron  ^  à  Dampmartin,  là  où  estoient 
jà  venus  au  devant  de  lui  les  seigneurs  de  Bourgongne 
à  grande  compaignie. 

Et  tandis  que  ledit  duc  de  Bourgongne  approchoit 
ainsi  Paris,  en  alèrent  les  nouvelles  au  duc  d'Acqui- 
taine  et  autres  princes  du  sang  royal.  Lequel  duc 
d'Acquitaine  disnoit  en  l'ostel  d'un  chanoine  ou 
cloistre  Nostre  Dame  de  Paris.  Lesquelles  nouvelle^ 
oyes,  s'assemblèrent  oudit  cloistre  le  roy  Loys,  le 
duc  d'Orléans ,  le  conte  des  Vertus ,  le  conte  de 
Richemont,  le  conte  d'Eu,  le  conte  d'Armaignac  et 
plusieurs  autres  grans  seigneurs,  à  tout  grant  com- 
paignie de  gens  d'armes,  et  là  monta  à  cheval  ledit 
duc  d'Acquitaine.  Lesquelz  firent  et  ordonnèrent  trois 
batailles  c'estasavoir  la  grosse  bataille,  lavant-garde 
et  l'arrière -garde,  et  ce  fait  vindrent  devant  le  portail 
de  Nostre  Dame  et  de  là  devant  l'Ostel  de  la  ville,  et 
là  s'arrestèrent.  L'avant-garde  conduisoient  trois  con- 
tes ,  c'estassavoir  les  contes  de  Vertus ,  d'Eu  et  de 
Richemont,  lesquelz  chevauchoient  tous  trois  de  front 
et  leurs  gens  les  sui voient  au  dos.  La  grande  bataille 
les  suivoit  ung  peu  après,  de  laquelle  estoit  devant 
le  roy  Loys,  et  les  ducs  d'Acquitaine  et  d'Orléans  le 
suivoient ,  et  puis  les  ensuivoient  grant  multitude  de 
gens  d'armes.  Et  F  arrière-garde  conduisoient  Bernard, 
conte  d'Armaignac,  messire  Loys  Bourdon  et  le  sei- 

i.   «  Robaiz.  »  {Siippl,  fr.  93.)  C'est  Roubaix. 

2.  Dans  le  Supp.  fr.  93  il  y  a  Baron ,  qui  est  la  bonne  leçon. 

gneur  de  Gaule ,  lesquelz  trois  chevauchoient  de  front 
devant  les  gens ,  lesquelz  on  estimoit  à  quatorze  mille 
chevaulz.  Et  eulx  estans  devant  ledit  hosteP  commen- 
cèrent à  sonner  une  trompeté ,  et  tantost  le  chancelier 
d'Acquitaine  vint  devant  le  duc  son  seigneur,  qui  dist 
au  peuple  de  Paris  qui  là  estoit ,  que  monseigneur  le 
duc  d'Acquitaine ,  premier  filz  du  Roy,  les  regracioit 
du  bon  devoir  et  de  la  bonne  amour  qu'ilz  avoient 
eu  et  qu'ilz  avoient  à  lui,  et  du  service,  loyaulté  et 
obédience  qn'à  ceste  fois  ilz  lui  moustroient  et  qu'il 
avoit  espérance  qu'encores  feroient,  et  que  tous  se 
appointassent  de  tout  leur  povoir  et  puissance  pour 
résister  au  duc  de  Bourgongne  et  à  sa  très  mauvaise 
emprise,  lequel  contre  la  voulenté  du  Roy  en  venant 
contre  sa  défense^  en  venant  aussi  contre  ladicte  paix 
et  en  enfraingnant  icelle ,  et  aussi  qu'il  leur  ratifioit  et 
affermoit  qu'il  ne  l'avoit  point  mandé  ne  n'avoit 
escript  qu'il  venoit  à  Paris,  jà  soit  ce  qu'il  deist  avoir 
les  lectres  devers  lui.  Et  puis  demanda  au  duc  d'Ac- 
quitaine s'il  le  advouoit.  Lequel ,  avec  son  adveu ,  dist 
qu'il  disoit  vérité  et  ainsi  le  afferma.  Lesquelles  choses 
ainsi  dictes  et  plusieurs  autres  par  ledit  chancelier 
d'Acquitaine,  les  devant  ditz  seigneurs  se  partirent 
par  la  manière  dessusdicte  et  chevauchèrent  tout  droit 
vers  la  Croix  du  Tirouer^,  et  là  s'arrestèrent.  Et  là  le 
chancelier  estant  à  cheval  devant  le  duc  d'Acquitaine, 
lequel  devant  le  peuple  qui  là  estoit  assemblé  sans 

1.  L'hôtel  de  ville. 

2.  La  Croix  du  Tiroir,  ou  Trahoir,  était  située  à  l'extrémité  de 
la  rue  de  l'Arbre-Sec  qui  donne  dans  la  rue  Saint-Honoré. 
Comme  ce  point  était  un  des  débouchés  des  halles ,  il  a  joue  son 
rôle  dans  toutes  les  commotions  de  Paris. 

nombre,  dist  ce  qu'il  avoit  dit  et  récité  en  Grève,  et 
comme  devant  se  fîst  de  rechef  advouer  dudit  duc 
d'Acquitaine.  Lequel  advoué,  iceliui  duc  entra  au 
Louvre,  le  duc  d'Orléans  s'en  ala  ou  prieuré  de  Saint 
Martin  des  Champs ,  le  roy  Loys  en  la  Bastille  Saint 
Anthoine,  le  conte  d'Armaignac  et  Bourdon  en  l'ostel 
d'Artois  ,  et  les  autres  ailleurs. 

Le  duc  de  Berry  après  ce  fait,  vint  de  son  hostel  de 
Neelle*  au  Louvre,  visiter  le  duc  d'Acquitaine,  et  de 
là  s'en  ala  au  Temple  et  se  logea  avecques  ses  gens. 
Et  les  seigneurs ,  soigneusement  et  souvent  aloient 
parmy  la  ville  afin  que  aucune  rumeur  ne  s'esmeust 
ou  peuple.  Et  firent  clorre  toutes  les  portes,  excepté 
la  porte  Saint  Anthoine  et  la  porte  Saint  Jacques.  Si 
estoient  en  grand  doubte  non  obstant  qu'ilz  eus- 
sent grant  puissance  de  gens  d'armes,  qu'en  la  faveur 
du  duc  de  Bourgongne  et  en  sa  venue  le  peuple  ne 
s'esmeut  contre  eulx,  et  par  espécial  ceux  du  quartier 
des  halles. 

Or  vous  diray  du  duc  de  Bourgongne,  lequel  à 
toute  sa  puissance ,  de  Dampmartin  vint  loger  en  la 
ville  de  Saint  Denis ,  qui  lui  fut  ouverte  et  haban- 
donnée  par  les  hahitans  d'icelles  ^  Si  se  loga  en 
l'ostel  de  l'Espée.  Si  povoit  bien  avoir  en  sa  compai- 
gnie  deux  mille  bacinetz ,  chevaliers  et  escuiers  du 
pays  d'Artois  et  de  Picardie ,  comme  de  Flandres ,  de 
Rethelois  et  de  Bourgongne,  avec  de  deux  à  trois 

1 .  Nous  avons  déjà  fait  remarquer  qu'il  y  avait  à  Paris  deux 
hôtels  de  ce  nom.'j  Celui-ci  était  sur  l'emplacement  actuel  de 
l'Institut. 

2.  Le  9  février,  d'après  le  Journal  et  un  Bourgeois  de  Paris 
(p.  20). 

mille  combatans,  tant  archiers  comme  arbalestriers  et 
autres  varletz  armez.  Et  estoit  avecques  lui  messire 
Jehan  de  Luxembourg,  et  si  y  estoient  les  gens  du 
conte  Waleran  de  Saint  Pol,  son  oncle.  Après  laquelle 
venue  dudit  duc  de  Bourgongne  dedens  Saint  Denis, 
le  troisiesme  jour  ensuivant,  il  envoya  à  Paris  son  Roy- 
d'armes  d'Artois  portant  lectres  au  Roy,  à  la  Royne, 
au  duc  d'Acquitaine  et  à  ceulx  de  la  ville,  par  les- 
quelles il  leur  escripvoit  qu'ils  voulsissent  estre  contens 
qu'il  alast  devers  eulx  pour  dire  la  cause  de  sa  venue, 
laquelle  comme  il  disoit  estoit  toute  tendant  à  bonne  fin 
et  bonne  entencion,  et  qu'il  n'estoit  venu  aucunement 
pour  faire  guerre  ne  pour  porter  dommage  à  quelque 
personne  du  monde ,  mais  seulement  au  mandement 
de  son  seigneur  le  duc  d'Acquitaine,  pour  le  servir  et 
lui  obéir  comme  il  appartient  ainsi  que  tenu  y  estoit. 
Lequel  Roy-d'armes  venu  audit  lieu  de  Paris  fut  mené 
en  ung  hostel,  et  tantost  vint  devers  lui  ung  homme 
qu'il  ne  congnoissoit ,  lequel  lui  dist  qu'il  s'en  alast 
ou  l'on  lui  feroit  desplaisir  de  sa  personne.  Et  tantost 
après,  ainsi  qu'il  devoit  monter  à  cheval  pour  s'en 
retourner,  voiant  qu'on  ne  le  vouloit  oyr  ne  recevoir 
ses  lectres,  vint  de  rechef  à  lui  le  conte  d'Armaignac 
qui  lui  dist,  que  se  lui,  ne  autre  de  par  le  duc  de  Bour- 
gongne, retourneroit  plus  dedens  Paris^  on  leur  cope- 
roit  les  testes.  Et  sur  ce  ledit  Roy-d'armes  s'en  retourna 
à  Saint  Denis  devers  son  maistre  le  duc  de  Bourgon- 
gne, auquel  il  racompta  les  besongnes  dessusdictes  et 
la  rudesse  qu'on  lui  avoit  dit  et  fait.  Si  en  fut  icellui 
duc  très  mal  content,  et  se  conclud  avecques  ceulx  de 
son  conseil  de  y  aler  à  puissance.  Sise  mist  lendemain 
très  matin  aux   champs  avec  toutes  ses  gens,   qui 

estoient  tous  armez  comme  se  prestement  deussent 
entrer  en  bataille ,  et ,  en  belle,  ordonnance,  se  tira 
assez  près  de  la  porte  de  Montmartre,  et  là,  par  grant 
espace,  sur  ung  mont  furent  tous  ordonnés  en  bataille, 
qui  estoit  belle  chose  à  veoir^  Et  ledit  duc  ainsi  là 
estant  envoya  de  reclief  son  Roy-d'armes  à  la  porte 
Saint  Honoré,  laquelle  aussi  estoit  close ,  en  disant  et 
requérant  à  ceulx  qui  estoient  sur  ladicte  porte  que 
quatre  de  ses  plus  féables  chevaliers,  lesquelz  il  avoit 
envoyez  azsez  près  d'icellui  Roy-d'armes,  ilz  voulsis- 
sent  oyr  dire  les  causes  de  sa  venue  tendans  à  toute 
bonne  paix.  Mais  il  fut  respondu  [à]  ^  icellui  que  se  il 
ne  s'en  aloit  bien  tost  on  tireroit  après  lui  de  bons 
quarreaux  d'arbalestes ,  disant  oultre  qu'ilz  n'avoient 
cure  de  oyr  ledit  duc,  ne  ses  chevaliers.  Et  par  ainsi 
retournèrent  devers  leur  maistre.  Cependant  Enguer- 
ran  de  Bournonville,  à  tout  environ  quatre  cens  com- 
batans,  estoit  descendu  à  pied  et,  à  tout  l'estendart 
dudit  duc,  estoit  alez  assez  près  de  ladicte  porte  Saint 
Honnoré  pour  veoir  s'il  n'y  pourroit  riens  faire,  car 
leur  espérance  estoit  que  le  peuple  se  mectroit  sus  à 
puissance  pour  les  mectre  dedens  par  aucune  porte. 
Ce  que  pas  n'advint.  Si  [ot]^  par  ledit  Enguerrant 
aucunes  paroles  à  messire  Loys  Bourdon  qui  là  estoit  ; 
lequel  ne  respondit  mot.  Et  pour  tant  icellui  Enguer- 
ran,  voyant  qu'il  ne  povoitrien  besongner,  se  retrahy, 
mais  en  lui  retraiant  on  tira  d'arbalestes  après  lui  et 

4 .  A  la  manière  dont  Monstrelet  parle  ici  et  en  d'autres  en- 
droits, on  pourrait  croire  qu'il  était  alors  à  Paris ,  ou  bien  encore, 
si  l'on  veut,  qu'il  suivait  l'armée  du  duc  de  Bourgogne. 

2.  Il  y  a  au  texte  :  par  icellui, 

3.  11  y  a  un  mot  d'omis.  Comme  ot  ou  fut  dit^ 

II  28 

fut  l'un  de  ses  gens  navré,  et  jà  soit  ce  que  lui,  ne  nul 
de  ses  gens  n'eussent  monstre  semblant  de  faire  au- 
cune guerre  par  trait  ne  autrement  à  ceulx  de  Paris, 
pour  la  révérence  du  Roy  et  du  duc  d'Acquitaine,  car 
il  leur  estoit  défendu  dudit  duc.  Lequel,  quant  il  vy 
que  riens  ne  prouffitoit,  s'en  retourna  audit  lieu  de 
Saint- Denis  et  fîst  escripre  lectres  lesquelles  il  fist 
atacher  par  nuit  par  aucuns  de  ses  favorisans  aux 
portaulx  de  l'église  Nostre  Dame ,  du  Palais  et  ailleurs 
aval  Paris,  et  lesquelles  il  envoya  en  plusieurs  bonnes 
villes.  Desquelles  la  teneur  suit  : 

«  Nous ,  Jehan ,  duc  de  Bourgongne ,  conte  de 
Flandres,  d'Artois  et  de  Bourgongne  palatin,  seigneur 
de  Salins  et  de  Malines.  Certifions  à  tous  que  par 
vertu  de  plusieurs  lectres  escriptes  et  signées  de  la 
main  monseigneur  d'Acquitaine,  sommes  venus  de- 
vers Paris  pour  nous  emploier  au  bien  du  Roy  et 
commandement  de  mondit  seigneur  d'Acquitaine,  et 
avecques  ce  le  mectre  hors  de  danger  et  servitute  où 
il  est  pour  le  présent.  Nous  voulons  emploier  nostre 
corps ,  nostre  puissance ,  et  tout  ce  que  Dieu  nous  a 
preste  en  ce  monde ,  en  signifiant  à  tous  les  bienveil- 
lans  du  Roy  et  de  monseigneur  d'Acquitaine  qu'ilz 
seront  mis,  si  nous  povons,  à  leur  pleine  franche 
délivrance,  voulenté  et  seigneurie,  et  ceulx  qui  les  ont 
mis  et  tiennent  en  servage  seront  ostez  d'avec  eulx, 
et  chascun  se  retraira  en  son  pays.  Et  afin  que  nul 
n'entende  que  nous  soions  venus  pour  quelque  ambi- 
cion  ou  concupiscence  d'avoir  l'administracion  et 
gouvernement  de  ce  royaume,  et  que  nous  vueillons 
aucunement  endommager  la  bonne  ville  de  Paris, 
sommes  prestz  et  appareillez  d'entretenir  tout  ce  que 

par  Tordonnance  du  Roy  avons  juré  et  promis,  et 
semblablement  de  retourner  en  aucun  de  nos  pays, 
pourveu  qu'il  soit  ainsi  fait  des  autres  qui  l'ont  juré, 
lesquelz  ont  fait  et  font  tout  le  contraire.  Et  voulons 
bien  que  Dieu  et  chascun  sache ,  que  jusques  adonc 
que  nous  sentirons  le  Roy  et  monseigneur  le  duc 
d'Acquitaine  ou  devantdit  estât,  et  les  autres  pareille- 
ment avecques  leurs  gens  et  qui  tiennent  leur  parti 
estre  départiz  et  retournez  en  leurs  pays,  et  que  mon- 
seigneur le  Roy  soit  pourveu  de  bons  et  notables 
chevaliers,  conseillers  et  serviteurs,  et  pareillement 
mondit  seigneur  d'Acquitaine,  nous  ne  nous  dépar- 
tirons ne  déporterons  de  nostre  entreprise.  Car  nous 
aurions  plus  cher  à  mourir  que  veoir  monseigneur  le 
Roy  et  monseigneur  d'Acquitaine  ainsi  estre  et  de- 
mourer  en  servage.  Et  ne  nous  povons  assez  esmer- 
veiller  comment  les  bons  bourgois  et  loyaulx  subgetz 
de  monseigneur  le  Roy  ont  tel  cuer  envers  lui,  et 
povent  souffrir  telle  durté  qu'on  lui  fait  et  tient.  Et 
avecques  ce,  nous  qui  sommes  si  prouchains  comme 
chascun  scet,  sommes  moult  esmerveillez  de  ce  que 
nulz  n'ont  voulu  oyr  ne  recevoir  noz  chevaliers,  ne 
hérault,  ne  autre  qui  ait  voulu  souffrir  de  présenter 
noz  lectres  à  monseigneur  le  Roy,  à  madame  la 
Royne,  ne  à  monseigneur  d'Acquitaine,  ne  à  la  bonne 
ville  de  Paris.  [Et  jà  soit  ce  que  sans  invasion  de 
traict  ou  aucunement  faire ,  fuissiesmes  devant  la 
bonne  ville  de  Paris  parle  mandement]^  devant dict, 
pour  exposer  aucunes  besongnes  touchans  le  bien  de 

1 .  Ce  qui  est  entre  crochets  est  pris  au  ms.  SuppL  fr,  93  pour 
réparer  une  omission  de  notre  texte  causée  par  la  répétition  des 
mots  bonne  ville  de  Paris ,  et  qui  rendait  )a  phrase  inintehigible. 

paix  et  de  tout  ce  royaume,  ont  esté  traictez*  de  nos 
gens,  sans  ce  que  pour  beau  parler  on  les  ait  voulu 
oyr.  Mais  par  le  comte  d'Armaignac  fut  dit  à  nostre 
Roy-d'armes  que,  se  il  retournoit  plus,  la  teste  lui  seroit 
ostëe.  Lesquelles  choses  nous  sont  moult  dures  à 
porter  et  souffrir,  et  mesmement  que  nous  et  nostre 
compaignie  sommes  venus  en  paiant  par  tout  noz 
despens,  comme  prouchain  et  parent  de  monseigneur 
le  Roy  et  mondit  seigneur  d'Acquitaine.  Requérant  à 
tous  les  bien  vueillans  et  loyaulz  subjects  qu'ilz  nous 
vueillent  aider,  conforter  et  nous  servir  contre  tous 
ceulx  qui  ainsi  ont  mis  en  danger  et  servitute  mondit 
seigneur  d'Acquitaine,  en  les  signifiant  du  fait  con- 
traire en  temps  et  en  lieu  de  accuser  du  fait  contraire 
de  desloiaulté  envers  leur  souverain  seigneur.  Et  de 
ce  n'ai  point  eu  de  doubte^  Car  à  l'aide  de  Dieu  et  du 
bon  droit  que  nous  avons  en  ceste  querelle,  nous  le 
porterons ,  soustenrons  et  conforterons ,  et  de  ce 
sommes  nous  puissans  et  en  bonne  voulenté  avec 
plusieurs  et  notables  bonnes  villes  de  ce  royaume, 
lesquelles  nous  avons  trouvé  qui  demourront  avec- 
ques  nous.  Donné  à  Saint-Denis,  soubz  nostre  seel 
de  secret  en  l'absence  du  grant%  le  xi^  jour  de  février 
l'an  mil  quatre  cens  et  treize.  » 

Lesquelles  lectres  quant  elles  furent  ainsi  trouvées 
que  dit  est,  atachées  en  plusieurs  lieux  dedens  Paris, 

1.  a  Et  bléchiez.  «  [Suppl.  fr.  93.) 

2.  Au  lieu  de  ces  mots  :  Et  de  ce  n'ai  point  eu  de  doubte  le 
ms.  Suppl,  fr.  93  continue  la  phrase  par  les  mots  :  et  de  ce 
n'ayant  point  de  doubte,  qui  valent  mieux. 

3.  Il  y  a  au  texte  :  du  grant  conseil  y  faute  qui  ne  se  trouve  pas 
(ians  Suppl.  fr.  93. 

ceulz  qui  estoient  contraires  audit  duc  de  Bourgongne 
furent  en  plus  grant  suspicion  que  devant.  Néant- 
moins  ils  pourveurent  si  bien  à  la  garde  de  ladicte 
ville  que  nul  inconvénient  ne  leur  en  advint. 

En  après,  durant  le  temps  que  ledit  duc  de  Bour- 
gongne estoit  à  Saint-Denis  comme  dit  est,  le  seigneur 
de  Croy  qui  estoit  en  sa  compaignie,  envoya  jusques  à 
vint  hommes  d'armes  ou  environ ,  des  plus  expers  et 
aventureux  de  sa  charge,  passer  la  rivière  de  Seine, 
très  bien  montez ,  devers  Conflans ,  et  chevauchèrent 
le  plus  secrètement  qu'ils  peurent,  la  lance  au  poing, 
jusques  en  la  ville  de  Montlehery,  et  là  se  logèrent  en 
deux  hosteleries  assez  près  l'un  de  l'autre,  et  fei- 
gnoient  qu'ilz  feussent  au  duc  d'Orléans.  Or  est  ainsi 
que  messire  Jehan  de  Croy,  filz  dudit  seigneur,  qui 
estoit  prisonnier  ou  chastel  comme  dit  est  ailleurs, 
estoit  aucunement  adverti  de  leur  venue  par  le  moien 
d'un  chapelain  qui  léans  se  gouvernoit* .  Si  trouva 
manière  d'aler  oyr  messe  à  l'église  qui  étoit  assez  près 
dudit  chastel.  Et  adonc  iceulx  hommes  d'armes  qui  es- 
toient tous  prestz  et  advisez  de  ce  qu'ilz  vouloient  faire 
montèrent  es  chevaulx  et  vinrent  audit  messire  Jehan 
de  Croy,  lequel  ilz  firent  monter  habilement  sur  ung 
bon  cheval ,  et  incontinent  partans  de  là  chevauchè- 
rent très  roidement  en  tirant  vers  Pontoise ,  et  depuis 
prindrent  leur  chemin  pour  retourner  au  passage  par 
où  ilz  avoient  passé  la  rivière  de  Seine.  Et  finable- 
ment  firent  si  bonne  diligence  qu'ilz  ramenèrent  icellui 
franchement  à  son  père,  oudit  lieu  de  Saint-Denis» 

1.   «  Qui  léans  le  gouvernoit.  »  {Suppl.  fr.  93.)  Au  reste  les 
deux  sens  peuvent  s'entendre. 

Pour  laqueiie  entreprise  ainsi  par  euix  achevée  ilz 
furent  grandement  recommandez,  tant  du  duc  de 
Bourgongne  comme  dudit  seigneur  de  Croy.  Et  furent 
les  principaulx  conduisans  ceste  besongne,  Laniont 
de  Launoy,  Willemet  de  Monchat,  Jeminet  de  Mol- 
liens,  Jehan  Roussel  et  autres  jusques  au  nombre 
dessusdit.  Toutesfois  ils  furent  poursuys  assez  roi- 
dement  de  la  garnison  dudit  lieu  de  Montlehery,  mais 
ilz  ne  les  porent  trouver  pour  les  divers  chemins  qu'ilz 
tindrent. 

En  oultre  le  duc  de  Bourgongne  envoia  encores  le 
Roy-d'armes  de  Flandres  à  Paris,  portans  lectres  au 
roy  de  Cécile  et  au  duc  de  Berri  et  d'Orléans,  pour 
leur  signifier  les  causes  de  sa  venue,  en  leur  requérant 
qu'ilz  le  souffrissent  parler,  ou  au  moins  ses  gens,  au 
Roy  ou  au  duc  d'Acquitaine,  et  qu'il  estoit  venu  pour 
tout  bien,  et  que  ce  qu'il  avoit  juré  et  promis  il 
vouloit  entretenir,  et  que  ainsi  voulsissent  faire  de 
leur  partie  ;  disant  oultre  qu'ilz  laissassent  le  Roy  et 
le  duc  d'Acquitaine  gouverner  son  royaume  sans  les 
tenir  en  servitute,  et  espécialment  icellui  duc  d'Acqui- 
taine, leque  ilz  détenoient  à  sa  très  grande  desplai- 
sance. Mais  quant  ledit  Roy-d'armes  vint  à  la  porte 
Saint-Anthoine ,  il  lui  fut  dit  qu'il  n'entreroit  point 
dedens  et  qu'on  ne  recevroit  point  ses  lectres,  et  se 
il  ne  s'en  aloit  bien  hastivement,  qu'on  lui  feroit 
desplaisir.  Lequel  oyant  ce,  se  conseilla  à  soy  mesmes. 
Si  print  sesdictes  lectres  et  les  bouta  en  ung  baston 
fendu,  lequel  il  ficha  en  terre,  et  là  les  laissa,  et  puis, 
le  plus  tost  qu'il  peut,  s'en  retourna  à  Saint  Denis 
devers  son  maistre  le  duc ,  qui ,  en  persévérant ,  fut 
plus  mal  content  que  devant.  INéantmoins,  lui  voiant 

que  riens  ne  povoit  là  achever  de  son  entencion, 
délibéra  avec  son  conseil  de  retourner  en  son  pays, 
et  par  aucuns  peu  de  jours  vint  à  Compiengne  le 
chemin  qu'il  avoit  tenu.  Dedens  laquelle  ville  et 
dedens  la  cité  de  Soissons ,  il  laissa  garnison  de  gens 
d'armes  et  de  traict,  et  laissa  audit  lieu  de  Com- 
piengne pour  capitaines,  messire  Hue  de  Langny*,  les 
seigneurs  de  Saint  Léger  et  de  Sèves ,  Hector  et  Phe- 
lippe  de  Saveuses,  Bonnelet  de  Masengion  et  plusieurs 
autres  expers  hommes  de  guerre  jusques  à  cinq  cens 
combatans  ou  environ.  Et  à  Soissons  fut  mis  en  gar- 
nison Enguerran  de  Bournon ville ,  messire  Colard  de 
Fiennes ,  Lanier  de  Launoy,  Guiot  le  Bouteiller,  nor- 
mant,  messire  Pierre  de  Menault  et  plusieurs  autres 
gens  de  guerre.  Et  fut  conclud  par  ledit  duc  et  sa 
chevalerie ,  avecques  lesdictes  bonnes  villes ,  que 
jusques  à  tant  que  le  Roy  et  le  duc  d'Acquitaine 
seroient  en  plein  régime  et  franchise  sans  estre  ainsi 
détenus ,  et  que  lesdiz  seigneurs  qui  ainsi  les  domi- 
noient  et  les  gens  de  leur  bande  seroient  chascun  en 
leurs  pays,  si  comme  lui  le  duc  de  Bourgongne  et 
ceulx  de  son  parti  se  offrant  à  eulx  en  aler  en  leurs 
terres  et  pays ,  ilz  ne  se  départiront  de  celle  opinion 
et  ne  donneront  point  d'obéissance  aux  man démens 
donnez  par  le  conseil  et  advis  desdiz  seigneurs  ne  de 
ceulx  de  leur  parti.  Et  tout  ce  que  ledit  de  Bourgongne, 
ses  nobles  et  bonnes  villes  signifièrent  et  veulent 
signifier  à  toutes  personnes  de  ce  royaume,  et  ce 
mesme  leur  mande  ledit  duc  de  Bourgongne,  et  de  par 
le  Roy  et  le  duc  d'Acquitaine,  il  requiert  qu'à  celle 

1.   «  5ue  de  Lannoy.  »  {Suppl.  fr.  93.) 


440  CHRONIQUE  [1413] 

fin  le  vueillent  aider  et  eulx  adjoindre  avecques  lui. 
Et  en  ce  faisant  eulx  et  chascun  d'eulx  acquiteront 
leur  loyaulté  et  en  seront  recommandez  toute  leur 
vie.  Et  ledit  duc  leur  promist  de  leur  aider  et  con- 
forter de  tout  son  povoir,  et  de  ce  leur  bailla  ses 
lectres.  En  après  se  parti  de  Compiengne  et  s'en 
retourna  à  Arras.  Si  envoya  ses  Bourguignons,  qui 
estoient  environ  sept  cens  lances,  vivre  ou  pays  de 
Cambrésis  et  en  Thérasche,  ou  contempt  du  roy  Loys 
de  Cécile  qu'il  héoit  *,  et  aussi  de  messire  Robert  de 
Bar  qui  point  ne  l'avoit  voulu  servir  en  ce  voiage, 
et  si  estoit  son  homme  lige.  Ouquel  lieu  d' Arras  il 
manda  venir  devers  lui,  le  deuxiesme  jour  de  mars, 
les  trois  estas  du  pays  d'Artois,  et  par  espécial  les 
nobles,  avec  lesquelz  il  eut  grant  parlement  sur  ses 
afaires,  et  leur  fist  moustrer  par  le  seigneur  de  Dole- 
haing  les  trois  lectres  que  lui  avoient  escriptes  le  duc 
d'Acquitaine.  Et  après  qu'elles  furent  leues,  afferma 
par  sa  foy,  présens  tous  les  seigneurs  là  estans  et 
autres,  qu'elles  estoient  signées  et  escriptes  de  la  main 
dudit  duc  d'Acquitaine.  Et  après  que  tous  ceulx  qui 
là  estoient  lui  eurent  promis  de  le  servir  encontre 
tous  ses  adversaires ,  excepté  le  Roy  et  ses  enfans ,  et 
aussi  qu'il  eut  ordonné  par  son  conseil  à  escripre 
lectres  à  plusieurs  bonnes  villes  du  royaume  de  France, 
il  se  départi  et  s'en  ala  en  son  pays  de  Flandres  pour 
faire  pareillement. 

La  substance  des  lectres  que  ledit  duc  envoya  par 
les  bonnes  et  citez  du  royaume  povez  assez  ymaginer. 
Car  c'estoit  en  leur  remoustrant  la  requeste  du  duc 

1.  Pour  lui  avoir  renvoyé  sa  fille.  Voy.  plus  haut,  p,  4i4. 

d'Acquitaine  de  venir  à  lui  à  puissance  et  comment  il 
Favoit  mandé  par  trois  lectres  escriptes  et  signées  de 
sa  propre  main.  Et  en  après  leur  remonstra  comment 
il  estoit  aie  en  France,  et  comment  les  princes  et 
grans  seigneurs  gouvernoient  le  Roy  et  le  dessusdit 
duc  d'Acquitaine ,  dont  il  lui  desplaisoit  grandement , 
et  tout  ce  qu  il  avoit  fait  en  ce  voiage  dont  il  estoit 
retourné,  estoit  traveil  en  vain  sans  riens  besongner 
de  son  fait,  et  requéroit  leur  confort  et  aide  pour  venir 
au  dessus  de  son  emprinse*. 

CHAPITRE  CXVI. 

Comment,  après  que  le  duc  Jehan  de  Bour^ongne  fut  retourné  de  France 
et  revenu  en  son  pays,  le  Roy  fîst  grans  mandemens  en  tout  son 
royaume  pour  aler  contre  luy. 

Item ,  après  le  département  dudit  duc  de  Bourgon- 
gne  de  la  ville  de  Saint-Denis  en  France  et  qu'il  fut 
retourné  en  son  pays  et  qu'il  fut  venu  à  la  congnois- 
sance  du  Roy,  du  duc  d'Acquitaine  et  des  autres 
princes  lors  estans  en  Paris,  avecques  ceulx  de  son 
grant  conseil ,  comment  ledit  duc  de  Bourgongne 
avoit  mis  et  laissié  ses  gens  d'armes  es  villes  de  Com- 
piengne,  Soissons  et  autres,  lesquelles  estoient  au  Roy 
ou  du  moins  soubz  sa  dominacion,  ilz  furent  de  ce 
moult  esmerveillez,  et  leur  sembloit  qu'il  n'avoit  point 
cause  de  ce  faire.  Et  pour  tant,  afin  de  y  obvier  et 
résister ,  furent  prestement  envolez  par  tous  les  bail- 
liages et  séneschaulcies  du  royaume  certains  mande- 
mens royaulx,  contenant  que  pour  y  pourveoir  et 

1 .  Voy.  aux  additions. 

résister  chascun  se  meist  sus  pour  servir  le  Roy. 
Duquel  je  me  tais  à  cause  de  briefté*.  Et  adoncq  tous 
ceulx  qui  tenoient  ou  avoient  tenu  le  parti  du  duc 
de  Bourgongne,  tant  en  Paris  comme  en  la  marche 
d'environ,  furent  et  estoient  fort  oppressez  et  tra- 
vaillez. Et  en  y  eut  plusieurs  prins  et  décapitez,  et  les 
autres  emprisonnez  et  leurs  biens  appréhendez  et 
saisis  comme  confisquez.  Et  de  rechef  par  la  délibéra- 
cion  du  grajit  conseil  royal,  par  toutes  les  parties  du 
royaume  de  France  fut  envoyé  ung  autre  édict  et 
mandement,  par  lequel  ledit  duc  de  Bourgongne  fut 
privé  de  toutes  les  grâces  par  le  Roy  à  lui  autre  foiz 
faictes,  et  avecques  ce,  lui  et  tous  ses  favorables 
bannis  et  haban donnez.  Duquel  mandement  la  copie 
s'ensuit. 

«  Charles  par  la  grâce  de  Dieu  roy  de  France.  A  tous 
ceulx  qui  ces  présentes  lectres  verront,  salut.  Comme 
après  le  très  cruel  et  dampnable  homicide  naguères 
commis  et  perpétré  du  commandement  et  ordonnance 
de  Jehan,  nostre  cousin  de  Bourgongne ,  en  la  per- 
sonne de  bonne  mémoire  nostre  trèscher  et  trèsamé 
seul  frère,  Loys  duc  d'Orléans,  à  qui  Dieu  face  mercy, 
et  depuis  ledit  homicide  ledit  de  Bourgongne  feust 
venu  en  nostre  bonne  ville  de  Paris,  à  tout  grant 
quantité  de  gens  d'armes  et  de  traict,  contre  nostre 
voulenté  et  oultre  nostre  défense  à  lui  sur  ce  faicte , 
et  qu'il  se  feust  efforcié  de  soy  cuidier  justifier  dudit 
terrible  et  détestable  homicide  par  le  moien  d'au- 
cunes choses  notoirement  faulses  et  non  véritables , 
et  par  plusieurs  erreurs  et  autres  choses  frauduleuses 

\ .  Voy.  aux  additions. 


[1413]  D'ENGUERRAN  DE  MONSTRELET.  443 

et  périlleuses  pour  nostre  seigneurie  et  pour  toute  la 
chose  publique ,  Nous ,  considérans  les  trèsgrans 
maulx,  inconvëniens  et  dommages  irréparables ,  les- 
quelz  par  l'occasion  dudit  homicide  estoient  en  ad- 
venture  de  advenir  à  nous  et  à  nostre  peuple  et  à  tous 
noz  subgectz,  voulant  obvier  de  tout  nostre  povoir 
aux  périlz  et  inconvéniens  et  garder  nostredit  peuple 
desdiz  dommages,  eussions  mandez  et  fait  venir  en 
nostre  ville  de  Chartres  nostre  trèscher  filz  et  nostre 
nepveu,  le  duc  d'Orléans  qui  est  à  présent,  et  nostre 
trèscher  et  trèsamé  nepveu  le  comte  de  Vertus  son 
frère,  enfans  de  nostredit  frère,  adonc  mendres  d'ans. 
Et  adonc  eussions  fait  certains  traictiez  et  appaise- 
mens  entre  noz  devantditz  nepveux  d'une  part,  et  ledit 
duc  de  Bourgongne  d'autre  part.  Et  jà  soit  ce  que  ledit 
traictié  fut  moult  dur  et  estrange  à  nostredit  nepveu, 
néantmoins  pour  à  nous  obéir  et  pour  pitié  qu'ilz 
avoient  des  dommages  qui  par  la  guerre  povoient  ad- 
venir au  peuple,  ilz  Font  ainsi  soufert  pareillement. 
Mais  jà  soit  ce  que  en  icellui  traictié,  entre  les  autres 
choses,  ledit  de  Bourgongne  eust  juré  et  promis  en  mes 
mains  que  delà  en  avant  il  seroit  bon,  vray  et  léal  amy 
à  nos  nepveux  et  de  ceulx  qui  les  avoient  soustenus  et 
aidez,  toutesfois,  ce  non  obstant,  assez  tost  après  il  fîst 
tout  le  contraire  de  son  serement  et  promesse  devant 
diz,  pour  soy  venger  d'aucuns  de  noz  serviteurs,  les- 
quelz  il  soupeçonnoit  nous  avoir  conseillé  de  faire 
justice  et  raison  de  la  mort  de  nostredit  frère,  et  aussi 
pour  pourveoir  à  la  chose  à  quoy  il  tendoit  tousjours 
et  pour  laquelle  il  avoit  fait  faire  ledit  détestable  et 
dampnable  homicide,  c'estassavoir  afin  qu'il  eust  seul 
et  pour  le  tout  le  gouvernement  de  ce  royaume  et  de 

nostre  personne ,  fist  prendre  plusieurs  de  noz  bons 
et  loyaulx  serviteurs ,  dont  les  plusieurs  fîst  mourir, 
et  les  autres  par  voies  estranges  et  desraison nables  à 
grandes  et  excessives  sommes  de  deniers  rançonna- 
Et  pour  ce,  noz  nepveux  d'Orléans  devant  ditz,  voiant 
comment  ledit  de  Bourgongne  ledit  traictié  de  Char- 
tres par  plusieurs  manières  avoit  rompu  et  riens  ne 
tenoit  quoy  qu'il  eust  juré  et  promis,  nous  requirent 
et  supplièrent  humblement  et  par  plusieurs  foiz  que 
nous  leur  voulsissions  faire  et  administrer  justice  de 
leur  père,  si  comme  nous  y  estions  tenus.  Et  qui  pis  est, 
pour  ce  que  iceulx  noz  nepveux  veoient  qu'ils  ne  po- 
voient  avoir  justice  pour  l'empeschement  que  y  mec- 
toit  ledit  duc  de  Bourgongne,  voldrent  aucunement 
procéder  contre  lui  par  voye  de  fait  pour  venger  la 
mort  de  leurdit  père,  si  comme  naturellement  ils 
estoient  tenus,  ledit  de  Bourgongne  leur  imposa  et 
fist  publier  faulsement  et  contre  toute  vérité,  comme 
nous  sommes  pleinement  informez  et  acertenez,  que 
eulx  et  autres  de  nostre  lignée  estans  en  leur  compai- 
gnie  nous  vouloient  destituer  de  nostre  estât  et  de 
nostre  dignité  royal ,  et  faire  nouvel  roy  en  France. 
Et  soubz  umbre  desdictes  mençonges  et  adevinemens, 
contre  toute  vérité ,  esmeut  nostre  peuple  contre 
iceulx,  et  par  ce  voulant  couvrir  sa  mauvaise  et  damp- 
nable  querelle,  et  nous  fist  prendre  nouvelle  querelle 
fondée  sur  mençonge,  dont  tant  de  maux  et  inconvé- 
nienssont  venus  et  advenus  comme  chascun  scet.  Car 
soubz  umbre  de  ladicte  guerre  ledit  de  Bourgongne 
a  fait  prendre  et  emprisonner  en  nostre  Chastellet  de 
Paris  et  ailleurs  plusieurs  notables  gentilz  hommes , 
escuiers  et  autres,  pour  ce   qu'il  maintenoit  qu'ilz 

estoient  favorables  aux  bienvueillans  de  la  partie  de 
noz  iiepveux  ou  de  plusieurs  autres  de  nostre  sang  et 
lignage  estans  en  leur  compaignie.  Desquelz  il  fist 
plusieurs  questionner  et  cruellement  tourmenter  et 
puis  après  mourir  soubz  umbre  de  justice,  sans  cause 
et  sans  raison  ,  et  les  autres  mourir  de  fain  et  de 
mésaise  èsdictes  prisons ,  et  leur  denyer  confession  et 
artres  sacremens  ecclésiastiques,  puis  les  gecter  aux 
champs  aux  chiens  et  aux  oiseaulx  et  tiranniquement 
dévorer  aux  loups ,  aux  bestes  sauvages,  sans  vouloir 
souffrir  qu'ilz  eussent  sépulture  ecclésiastique  ou  au- 
trement, ne  que  leurs  enfans  nouvellement  nez  feus- 
sent  baptisez  ;  qui  est  expressément  fait  contre  nostre 
foy .  Et  en  ces  choses  fist  faire  horribles  et  cruelles  et 
les  plus  grandes  inhumanitez  qui  onques  feussent 
veues  ne  oyes.  Et  oultre  plus,  soubz  umbre  de  ladicte 
guerre,  qui  point  n'estoit  nostre  ne  devoit  estre,  mais 
la  sienne  et  pour  son  fait  particulier,  icellui  de  Bour- 
gongne  fist  lever  et  exiger  et  sur  noz  subgetz  moult 
excessives  et  merveilleuses  finances,  tant  par  tailles, 
par  emprunts  et  aussi  par  réformacions ,  comme  en 
prenant  ou  trésor  des  églises  et  en  nos  cours  de  Par- 
lement ,  Chastellet  et  ailleurs  mises  en  dépostz  et 
autres  sommes  de  deniers  qui  estoient  mises  et  con- 
signées et  disposées  èsdiz  lieux  au  prouffit  des  femmes 
vesves  et  des  enfans  mineurs  d'ans,  pour  cause  de 
retraicte  ou  de  rachas  de  revenues  et  d'éritages  ou 
autrement,  en  plusieurs  manières.  Fist  oultre  ledit  de 
Bourgongne  en  noz  monnoies  grandes  débilitacions 
et  vilipendence  de  valeur,  dont  il  print  et  par  long 
temps  cueilla  moult  grans  prouffîs  ou  préjudice  de 
nous,  de  nostre  peuple  et  de  la  chose  publique.  Et 

tant  que  par  telles  voyes  et  extorcions  ledit  de  Bour- 
gongne  depuis  trois  ans  en  ça  a  appliqué  à  son  singu- 
lier prouffit  la  valeur  de  dix  cent  mil  florins  d'or  et 
plus ,  tant  de  nos  finances  comme  de  l'argent  de  noz 
subgetz,  comme  nous  a  esté  clèrement  moustré  par 
les  comptes  estans  en  la  chambre  des  comptes,  et  sans 
ce  que  aucune  chose  en  ait  esté  converti  à  nostre 
prouffît.  Pour  laquelle  occasion  le  fait  de  marchan- 
dise et  autres  affaires  nécessaires  pour  le  bien  de 
nous  et  de  nostre  peuple  ont  cessé  et  esté  empeschez 
par  aucun  temps  et  les  revenues  de  nostre  demaine, 
si  comme  tout  ce  est  notoire.  Et  lui  non  content 
de  ce,  mais  à  entencion  de  destruire  totalement  noz 
nepveux  devantditz,  et  aussi  nostre  trèscher  et  très- 
amé  oncle  le  duc  de  Berry,  et  plusieurs  autres  de 
nostre  sang  et  lignage ,  afin  que  le  gouvernement  de 
nostre  royaume  demourast  audit  de  Bourgongne  seul 
et  pour  le  tout ,  nous  fist  mectre  en  armes  et  nostre 
trèscher  et  amé  premier  filz  le  duc  d'Acquitaine ,  à 
tout  très  grant  puissance  de  gens  d'armes  et  de  traict, 
en  contraignant  à  là  venir  plusieurs  de  nostre  sang, 
barons  et  chevaliers  et  autres,  soubz  couleur  qu'il 
disoit  la  guerre  estre  nostre,  dont  il  n'étoit  riens, 
comme  dit  est.  Et  nous  mena  hors  de  Paris  pour  aler 
envayr,  combattre  et  assembler  contre  noz  oncles  et 
nepveux  et  autres,  comme  se  ilz  eussent  esté  tous  jours 
noz  ennemis  et  adversaires,  jà  soit  ce  qu'ilz  eussent 
tous  jours  esté  noz  bons,  vrais  et  loyaulx  amis,  pa- 
rents et  subgetz  et  obéissans.  Et  de  fait  nous  fist 
mectre  le  siège  devant  la  ville  de  Bourges  où  estoit 
nostre  devant  dit  oncle,  et  là  nous  fist  tenir  par  l'es- 
pace de  cinq  sepmaines  et  plus,  à  nostre  grand  des- 

plaisir  j  nous  et  aussi  nostre  filz  en  grant  péril  et 
danger  de  nostre  personne,  tant  pour  les  chaleurs  qui 
couroient ,  comme  pour  les  instances  qui  survindrent 
en  nostre  exercite  et  autrement,  en  moult  de  manières, 
et  tant,  qu'il  convint  que  dudit  lieu  nous  retournissions 
en  nostre  ville  d'Aucerre.  Ouquel  lieu  pareillement 
nous  feismes  venir  et  assembler  nozdiz  oncle,  filz  et 
nepveux ,  et  plusieurs  de  nostre  sang  et  lignage ,  et  là 
par  la  grâce  et  aide  de  Dieu,  et  du  commandement 
et  ordonnance  de  nous  et  de  nostredit  premier  filz, 
furent  fais  certains  accords,  traictiez  et  appaisemens 
entre  nosdiz  oncles,  filz ,  nepveux  et  cousins ,  et 
ceulx  qui  lors  estoient  allez  d'une  part,  et  ledit  de 
Bourgongne  d'autre  part  et  ceulx  de  son  aliance. 
Lesquelz  traictiez  et  accords  fais,  les  deux  parties  ju- 
rèrent et  promirent  solennellement  tenir,  garder  et 
entretenir  sans  enfraindre.  Mais  ce  non  obstant,  assez 
tost  après  ce  que  nous  feusmes  revenus  en  nostre  cité 
de  Paris,  le  dit  de  Bourgongne  en  venant  contre  sondit 
serement  et  sa  promesse ,  pour  vouloir  briser  et  adni- 
chiler  ladicte  paix  par  lui  faicte  et  par  nous  jurée, 
comme  dit  est,  fist  faire  et  ordonner  certaines  lectres 
parlans  en  nostre  nom ,  lesquelles  furent  appliquées  à 
édict,  par  lesquelles  il  nous  faisoit  rappeller  et  mectre 
à  néant  grant  partie  de  ce  qui  par  nous  et  nostredit 
filz  avoit  esté  promis  et  octroyé,  en  faisant  le  contraire 
de  ladicte  paix,  c'estassavoir  la  restitucion  des  terres 
et  héritages,  bénéfices  et  offices  de  ceulx  qui  avoient 
tenu  la  partie  de  nostre  oncle,  de  nostre  filz,  et  nep- 
veux devantdiz  et  autres  de  nostre  sang  et  lignage,  de 
leurs  allez  et  de  ceulx  de  leur  costé.  Et  qui  plus  est, 
a  fait  tenir  de  fait  par  long  espace  de  temps  ,^  contre 

nostre  plaisir  et  voulenté  et  contre  noz  délibéracions 
et  lectres  sur  ce  faictes,  et  contre  son  serement,  les 
chasteaulx  de  Coucy  et  de  Pierrefons  appartenans  à 
nostredit  nepveu  d'Orléans ,  et  plusieurs  autres  chas- 
teaulx, maisons,  terres  et  héritages  appartenans  à  au- 
tres qui  avoient  tenu  leur  party,  sans  ce  que  pour 
lectres  quelconques  par  nous  octroiëes  ne  pour  véri- 
ficacion  sur  ce  faicte  par  nostre  cour  de  Parlement  ne 
autrement,  nostredit  nepveu  d'Orléans  et  plusieurs 
autres  de  ses  bienvueillans  ne  purent  avoir  restitucion 
et  délivrance  de  leursdiz  chasteaulx,  terres,  maisons 
et  biens  dessusdiz,  en  opprimant  et  efforçant  justice 
es  choses  dessusdictes  et  en  plusieurs  autres,  et  mes- 
mement  celle  de  nostre  souveraine  court  de  Parle- 
ment ,  qu'à  peine  estoit-il  homme  qui  osast  dire 
quelque  chose  contre  les  voulentez  et  entreprinses 
dudit  duc  de  Bourgongne  et  de  ses  complices.  Et 
oultre,  pour  tousjours  détenir  le  gouvernement  de 
nous,  lequel  il  avoit  emprins ,  et  cellui  de  nostre  très- 
chère  et  trèsamée  compaigne  la  Royne  et  de  nostredit 
premier  filz,  et  aussi  de  tout  le  fait  de  nostre  royaume, 
et  pour  nous  tenir  en  subjection,  ledit  de  Bourgongne 
fîst  eslever  et  mectre  sus  en  nostredicte  ville  de  Paris 
gens  populaires  de  meschant  et  bas  estât ,  lesquelz  sur 
la  confidence ,  puissance  et  auctorité  de  lui  et  par  son 
enhort,  entreprindrent  de  gouverner  les  personnes  de 
nostredicte  compaigne  et  premier  filz,  et  tous  les  fais  de 
nostre  royaume.  Lesquelz  souventesfoiz  sont  venus  es 
consaulx  de  nous  et  de  nostre  court  de  Parlement  moult 
impétueusement  et  violentement ,  en  portant  à  noz 
bons  conseillers  et  officiers  grants  menaces,  tellement 
que  justice  n'y  avoit  point  de  lieu,  et  qu'il  convenoit 

que  tout  ce  qu'ilz  entreprenoient  feust  fait  et  passé 
comment  qu'il  feust.  Et  en  persévérant  en  leurs  maulx 
et  en  leurs  dampnables  entreprinses,  vérité  est  que  le 
vendredi  xxviii®  jour  du  moys  d'avril  derrenier  passé, 
pour  ce  que  ledit  de  Bourgongne,  lesdictes  gens  de 
bas  estât  et  ses  complices  et  aliez,  sentirent  et  apper- 
çeurent  que  plusieurs  de  nostre  sang  et  lignage  et 
autres,  tant  de  nos  officiers,  de  nostredicte  compaigne 
et  de  nostredit  fîlz,  comme  de  l'Université  et  bons 
bourgois  et  marchans  de  ladicte  ville  de  Paris,  estoient 
mal  contens  du  gouvernement  et  de  l'auctorité  que  ' 
ledit  duc  de    Bourgongne  et  ses  complices  avoient 
entreprins,  doubtans  qu'ilz  ne  les  voulsissent  expulser 
dudit  gouvernement  et  puis  après  punir  et  corriger  de 
leurs  maulx ,  firent  faire  une  grant  assemblée  de  gens 
dont  la  plus  grant  partie  ne  savoient  pour  quoy  ne  à 
quelle  cause  ilz  les  faisoient  assembler.  Et  de  fait, 
sans  auctorité  de  justice,  viendrent  en  armes  par  ma- 
nière de  bataille ,  à  estandart  desploié,  devant  Tostel 
de  nostredit  fîlz,  ouquel,  contre  son  gré  et  voulenté 
et  à  son  grant  desplaisir ,  ils  prindrent  de  fait  nostre 
trèscher  et  très  amé  cousin  le  duc  de  Bar,  et  plusieurs 
autres  des  plus  espéciaulx  conseillers  et  serviteurs  de 
nostredit  fils ,  qui  estoient  escrips  en  ung  roole  lequel 
portoit  le  duc  de  Bourgongne  en  sa  main ,  lequel  les 
fist  mener  en  son  hostel  d'Artois  et  puis  après  en 
diverses  prisons.  Et  à  ung  autre  jour  assez  tost  après 
ensuivant,   revindrent  lesdiz  gens  de  bas  estât  par 
l'ennort  dudit  duc  de  Bourgongne  et  par  la  manière 
dessusdicte,  c'estassavoir  à  tout  grant  armée  de  gens 
et  estandart  déployé,  en  nostre  hostel  de  Saint-Pol, 
ouquel,  par  force  et  violence  [contre  nostre  gré  et 
II  29 

volenté]*  et  aussi  de  nostredicte  compaigne  et  pre- 
mier filz ,  ils  prindrent  de  fait  iiostre  trèscher  et  amé 
frère,  Loys  duc  en  Bavière,  et  certains  autres  officiers  de 
nostre  premier  filz,  et  aussi  certaines  dames  et  damoi- 
selles  estans  en  la  compaignie  et  service  de  la  Royne, 
lesquelles  ilz  prindrent  en  sa  chambre ,  elle  présente. 
Lesquelz  tous  ensemble  ilz  emmenèrent  et  menèrent 
en  diverses  prisons ,  èsquelles  ilz  les  ont  longuement 
tenus  en  très  grant  péril  de  leurs  personnes.  Et  avec- 
ques  ce ,  lesdictes  gens  de  bas  estât,  par  le  consen- 
tement, port,  faveur  et  entreprinse  dudit  duc  de 
Bourgongne,  firent  plusieurs  autres  excès,  crimes  et 
délitz,  si  comme  de  nuit  et  de  jour  prendre  sans 
auctorité  de  justice  plusieurs  officiers  de  nous  et  autres 
halDitants  de  nostredicte  ville  de  Paris,  et  eulx  mis 
en  prison,  tanstost  après  plusieurs  d'iceulx  occirent  et 
tuèrent  et  les  autres  gectèrent  en  la  rivière  et  les 
noièrent,  et  les  autres  firent  mectre  en  chartre  et 
composer  à  grant  sommer  de  deniers ,  sans  ce  que 
pour  lesdiz  excès  on  les  osast  reprendre  ne  corriger, 
et  tout  par  le  port  et  faveur  dudit  duc  de  Bourgongne, 
qui  par  ces  moiens  nous  a  tenus  et  nostre  compaigne 
la  Royne  et  aussi  nostredit  fils  Loys,  en  grant  servitute 
et  danger,  et  en  telle  que  nous  n'avions  franchise  ne 
liberté  de  quelque  chose  faire  à  nostre  plaisance.  Mais 
nous  avoit  baillé  et  baille  depuis  lesdictes  prinses,  tous 
officiers  et  serviteurs  à  sa  poste  et  mesmement  de  gens 
de  petit  estât,  jusques  à  ce  qu'il  pleut  à  Nostre  Sei- 
gneur, que  par  bon  moien ,  provision  et  diligence  de 
nostre  trèscher  et  bien  amé  cousin  le  roy  de  Cécile, 

1,  Addition  du  ms.  Suppl.  fr,  93. 

de  nostre  fils  et  nepveu  d'Orléans,  et  de  uos  trèschers 
et  amés  cousins  le  duc  de  Bourbon,  le  conte  d'Alen- 
çon,  le  conte  d'Eu  et  plusieurs  autres  de  nostre  sang 
et  lignage,  et  de  plusieurs  prélas,  barons,  chevaliers 
et  escuiers  et  plusieurs  de  nostre  court  de  Parlement 
et  plusieurs  de  nostre  fille  TUniversité  et  bons  bour- 
gois  et  marchans  de  nostre  ville  de  Paris,  Nous, 
nostredicte  compaigne  et  filz,  feusmes  remis  en  nostre 
franchise  et  liberté  en  tel  estât  que  nous  par  raison 
devions  estre,  et  que  ladicte  paix  par  nous  faicte, 
audit  lieu  d'Aucerre  confermée,  est  de  nouvel  jurée, 
tant  par  ledit  de  Bourgongne  comme  par  autres  de 
nostre  sang  et  lignage.  Jà  soit  ce  que  ledit  de  Bour*- 
gongne,  devant  la  chevaulchée  que  nostredit  nepveu 
et  filz  fist  par  le  moien  de  la  ville  de  Paris,  le  ven- 
redi  uif  jour  du  mois  d'aoust  derrenièrement  passé, 
se  feust  efforcé  de  tout  son  povoir  de  rompre  et  em- 
pescher  ladicte  paix  le  venredi  luf  jour  du  mois 
d'aoust  derrenièrement  passée  en  faisant  publier  et 
dire  en  plusieurs  hostelz  et  en  moult  de  places  com- 
munes de  nostredicte  ville  de  Paris,  que  accorder  et 
consentir  à  ladicte  paix  estoit  toute  destruccion  des 
bonnes  gens  de  nostredicte  ville  de  Paris;  qui  estoit 
une  très  mauvaise,  faulse  et  dampnable  induction, 
comme  il  est  assez  notoire.  Et  depuis  ladicte  paix 
ainsi  renouvelée  et  réformée  comme  dit  est ,  ledit  de 
Bourgongne  aiant  grant  desplaisance  d'icelle  et  de  ce 
aussi  que  l'une  des  parties  desdictes  gens  de  bas  estât 
troubleurs  et  violeurs  de  paix  s'estoient  absentez  et 

1 .  «  Le  premier  jour  d'aoust,  qui  fut  un  mardy,  les  articles  de 
la  paix  furent  lenes  devant  le  Roy,  monseigneur  de  Guyenne,  et 
plusieurs  seigneurs  présens,  m  [Jui^.  des  Ursins,  p.  259.) 

rendus  fugitifz  de  nostredicte  ville  de  Paris,  feignans 
qu'il  s'en  vouloit*  aler  en  Bourgongne,  jà  soit  ce  qu'il 
n'y  alast  point  mais  s'en  ala  en  Flandres  et  en  ses  pays 
ailleurs  et  en  ses  terres  et  seigneuries,  où  il  recueilli 
et  récepta  lesditz  criminelz  et  violeurs  de  paix  et  aussi 
faulx  traistres  homicides,  lesquelz  de  son  commande- 
ment et  ordonnance  occirent  et  tuèrent  nostredit  frère 
de  bonne  mémoire,  comme  dit  est.  Et  jà  soit  ce  que 
depuis  le  département  dudit  de  Bourgongne  nous 
eussions  envoyé  devers  lui  noz  messagers  solemnelz, 
par  lesquelz  entre  les  autres  choses  nous  lui  feismes 
requérir  et  commander  de  par  nous,  que  lesdiz  mal- 
faicteurs ,  lesquelz  il  retenoit  devers  lui ,  desquelz  les 
plusieurs  ont  esté  convaincus  de  crime  de  lèze-majesté 
devers  nous  et  pour  ceste  cause  banny  perpétuelle- 
ment de  nostre  royaume,  et  les  autres  sont  appelez  au 
droit  de  nous,  qu'il  les  nous  voulsist  envoyer  pour 
faire  justice  selon  leurs  démérites,  et  aussi  qu'il  nous 
voulsist  rendre  ou  faire  rendre  et  restituer  plusieurs 
de  noz  chasteaulx ,  lesquelz  il  détenoit  et  faisoit  dé- 
tenir pour  lui  et  à  son  prouffit  contre  nostre  gré  et 
voulenté,  c'estassavoir  les  chasteaulx  de  Crotoy,  de 
Caen  et  Cherbourg  %  néantmoins  de  toutes  ces  choses 
a  esté  inobédient.  Et  qui  pis  est,  soubz  umbre  d'au- 
cunes faulses  et  décevables  couleurs  par  lui  exquises, 
fist  le  plus  grant  mandement  qu'il  peut  de  gens 
d'armes  et  de  traict,  tant  de  ses  pays  de  Bourgongne, 
de  Savoie,  comme  de  Flandres,  d'Artois  et  d'ailleurs, 
afin  de  venir  et  approucher  vers  nostre  dicte  ville  de 

1 .  Notre  texte  porte  :  Qu'ilz  s'en  vouloient.  Ce  qui  n'a  pas  de 
sens.  Cette  faute  ne  se  trouve  pas  dans  le  Suppl.  fr.  93. 

2.  Ici  le  nis.  Suppl.  fr,  93  met  à  tort  :  Cliinon. 

Paris.  Et  pour  avoir  passage,  port  et  faveur,  escripvi 
et  envoya  lectres  closes  à  plusieurs  de  nos  bonnes 
villes,  en  requérant  à  elles  confort,  soubz  couleur  de 
ce  qu'il  disoit  qu'il  vouloir  venir  à  Paris  par  le  man- 
dement de  nostredit  premier  fîlz,  pour  nous  mettre 
hors  de  servage  et  de  prison,  en  quoy  il  disoit  que 
nous  estions  détenus.  Laquelle  chose  estoit  une  faulse 
et  notoire  mençonge.  Car  nous  ne  fumes  onques  en 
plus  grande  liberté  et  franchise  que  nous  sommes 
ores  à  présent  et  que  nous  avons  esté  depuis  son 
département  de  nous.  Et  ainsi*  il  n'est  point  vray 
que  sur  ce  il  ait  eu  mandement  de  nous,  mais  est  vray 
que  par  noz  lectres  patentes,  nous  et  nostredit  filz  lui 
avons  mandé  et  défendu  surtout  quanqu'il  se  povoit 
meffaire  envers  nous,  qu'il  ne  feust  si  osé  de  venir 
devers  nous  à  tout  compaignies  ne  assemblées  de  gens 
d'armes,  dont  il  ne  lui  a  chalu  ne  n'a  tenu  cure.  Mais 
qui  pis  est,  détint  et  détient  ung  des  huissiers  de 
notre  dicte  court  de  Parlement,  lequel  nous  avions 
envoie  devers  lui  garny  de  nos  lectres  patentes  à  lui 
faire  les  défenses,  lesquelles  il  lui  a  faictes  bien  et 
solemnellement.  Et  en  persévérant  de  mal  en  pis  et 
continuant  en  son  mauvais  et  dampnable  propos,  et 
en  vilipendant  et  contemptant  lesdiz  mandemens  et 
défenses  de  nous  qui  sommes  son  souverain  seigneur, 
et  en  soy  rendant  rebelle  et  inobédient  à  nous,  de  fait 
icellui  de  Bourgongne  se  mist  en  chemin  contre  nosdiz 
mandemens  et  défenses,  en  approchant  nostredicte 
ville  de  Paris  à  tout  le  plus  grant  effort  et  puissance 
de  gens  d'armes  et  de  traict  qu'il  a  peu  procurer,  par 

4 .  Et  aussi  (  Suppl.  fr.9Z). 

manière  de  guerre  et  hostilité ,  en  troublant  et  rom- 
pant de  fait  en  tant  qu'en  lui  est,  ladicte  paix  tant 
solemnellement  jurée  comme  dit  est,  en  lui  consti- 
tuant et  rendant  ingrat  et  indigne  des  biens  et  grâces 
par  nous  à  lui  faictes  ou  temps  passé.  Et  tient  et 
amaine  en  sa  compaignie  les  faulx  traistres,  homi- 
cides, violeurs  de  paix,  crimineîz  et  convaincus  de 
crime  de  lèze-majesté  et  bannis  de  nostre  royaume, 
pour  se  esforcer  de  esmouvoir  nostre  peuple  à  faire 
grande   sédicion  en  nostre  bonne  ville  de  Paris  et 
ailleurs.  Et  de  fait  s'est  bouté  en  nostre  ville  de  Com- 
piengne  contre  certaines  noz  lectres  de  défense  par 
nous  faicte  aux  habitants  de  ladicte  ville  qu'ilz  ne  le 
souffreissent  point  entrer  à  puissance  ne  à  compai- 
gnie de  gens  d'armes ,  et  desquelles  lectres  il  estoit 
adverti  et  certifié,  dont  il  n'a  tenu  compte.  Mais  qui 
pis  est,  icelle  nostre  ville  a  fait  tenir  et  ocuper  pour 
soy  aider  contre  nos  défenses.  Et  pareillement  a  fait 
prendre  et  ocuper  nostre  ville  de  Soissons  par  aucuns 
de  ses  gens,  non  obstant  que  les  habitants  de  ladicte 
ville  eussent  de  par  nous  lectres  de  défenses  comme 
dit  est,  et  dont  les  gens  dudit  duc  de  Bourgongne  ont 
esté  adcer tenez  et  advertis.  Et  tellement  s'est  approu- 
ché  ledit  duc  de  Bourgongne,   qu'il  s'est  bouté  en 
nostre  ville  de  Saint-Denis  en  France,  et  icelle  détient 
et  ocupe  contre  nostre  gré,  plaisir  et  voulenté,  en 
faisant  d'icelle  bastille  et  frontière  contre  nostre  ville 
de  Paris.  Et  en  démoustrant  par  effect  sa  mauvaise 
et  dampnable  voulenté,  vint  à  tout  sa  puissance  de 
gens  d'armes  par  manière  d'hostilité,  à  tout  sadicte 
puissance,  à.  estendart  desploié,  devant  nostredicte 
ville  de  Paris,  et  là  se  tint  en  bataille  ordonnée  par 

longtemps ,  et  envoya  des  coureurs  jusques  aux 
portes  d'icelle  ville ,  cuidant  faire  en  icelle  sédicion 
et  esmouvoir  le  peuple,  en  cuidant  en  icelle  entrer 
par  force  et  violence  contre  nostre  voulenté ,  en  fai- 
sant fait  d'ennemi  et  en  commetant  crime  de  lèze- 
majesté  envers  nous,  dont  plusieurs  complaintes  nous 
sont  venues  et  viennent  de  jour  en  jour  incessam- 
ment. Savoir  faisons  que  nous,  les  choses  dessus- 
dictes  considérées,  et  autres  plusieurs  à  ce  nous 
mouvans,  et  mesmes  eu  considéracion  aux  manières 
qu'il  a  tousjours  tenues  devers  nous  depuis  la  mort 
de  nostredit  frère  jusques  à  présent,  lequel  en  tous 
ses  fais  a  tousjours  procédé  par  voye  de  fait  et  par 
puissance  et  force  d'armes,  et  qui  par  plusieurs  foiz 
n'a  point  obéy  à  nous  en  pareil  cas,  c'estassavoir  aux 
commandemens  lesquelz  lui  ont  esté  fais  de  non 
venir  devers  nous  en  nostre  ville  de  Paris  à  tout 
puissance  d'armes,  et  ne  voult  oncques  obéir  à  nous 
ne  à  noz  commandements  si  non  en  ce  qui  lui  a  pieu, 
pour  quoy  il  est  et  doit  estre  tenu  pour  ingrat  et 
privé  de  tous  les  biens  et  grâces  que  nous  lui  avons 
autre  foiz  faictes.  Et  eue  sur  ce  très  grande  et  meure 
délibéracion  de  conseil  avec  plusieurs  de  nostre  sang 
et  lignage  et  autres  noz  subgetz  et  preudommes  tant 
de  nostre  grant  conseil  comme  de  la  court  de  nostre 
Parlement  et  de  nostre  fille  l'Université,  des  bons 
bourgois  et  marchans  de  nostre  bonne  ville  de  Paris 
en  très  grand  nombre ,  icellui  de  Bourgongne  et  tous 
autres  qui  contre  nosdictes  défenses  et  ordonnances 
se  tendront  avecques  lui  et  qui  lui  donront  conseil, 
confort  et  aide,  après  la  préseiitacion  de  ces  pré- 
sentes ,  tenons  et  réputons ,  tendrons  et  réputerons 

pour  rebelles  et  inobédiens  à  nous ,  pour  violeurs  et 
infracteurs  de  paix,  et  par  conséquent  pour  ennemis 
et  adversaires  de  tout  le  bien  publique  de  ce  royaume. 
Et  pour  ces  causes  avons  ordonné  et  délibéré  de  man- 
der et  convoquer  devers  nous  par  forme  de  arrière- 
ban  et  autrement,  le  plus  tost  que  faire  se  pourra, 
tous  noz  hommes  et  vassaulx  tenans  de  nous  en  fiefs 
ou  arrière-fiefs,  et  aussi  des  gens  des  bonnes  villes  de 
nostre  royaume  qui  ont  acoustumé  d'estre  en  armes 
et  suivre  les  guerres,  pour  nous  servir,  aider  et  con- 
forter, et  résister  à  la  puissance  et  perverse  voulenté  et 
entreprinse  du  duc  de  Bourgongne  et  de  ses  com- 
plices, et  pour  les  mectre  et  réduire  en  nostre  subjec- 
tion  et  obéissance  comme  ilz  doivent  estre,  et  pour 
les  punir,  corriger  et  chastier  de  leurs  méfais  et  entre- 
prinses,  tellement  que  Tonneur  nous  en  demeure.  Si 
donnons  en   mandement   que  ces   présentes  à  noz 
amez  et  féaulx  conseillers  gens  tenans  nostre  Parle- 
ment, au  prévost  de  Paris,  au  bailli  d'Amiens  et  à 
tous  noz  autres  justiciers  et  officiers  et  à  leurs  lieuxte- 
nants,  et  à  chascun  d'eulx  si  comme  à  lui  appartiendra, 
que  ces  présentes  lectres  publient  ou  facent  publier 
en  leurs  sièges  et  auditoires  et  hors ,  en  lieux  publi- 
ques, par  toutes  villes  et  lieux  à  faire  proclamacions 
acoustumées ,  afin  que  aucuns  n'y  puissent  prétendre 
ignorance.  En  faisant  commandement  de  par  nous  à 
tous  noz  subgetz  et  autres  qui  ont  acoustumé  de  user 
d'armes ,  que  incontinent  et  le  plus  tost  que  faire  se 
pourra,  viengnent  devers  nous  à  tout  la  plus  grant 
puissance  de  gens  d'armes  qu'ilz  pourront,  faire*  en 

1 .  Le  ms.  Suppl.  fr.  93  ajoute  ici  les  mots  :  Pour  nous  servir. 

ce  que  es  choses  dessusdictes  nous  leur  vouldrons 
commander  sur  tout  quanque  ilz  se  pourront  meffaire 
envers  nous,  en  les  contraignant  à  ce  par  prinse  et 
explectacion  de  leurs  biens,  par  arrest  et  détencion 
de  leurs  personnes,  se  meslier  est,  tous  ceulx  qu'ilz 
trouveront  estre  négligens  ou  en  défault  de  obéir  à 
nos  commandemens  et  ordonnances  devant  dictes. 
En  tesmoing  desquelles  choses  nous  avons  fait  mectre 
à  ces  présentes  nostre  seel.  Donné  à  Paris  le  x®  jour 
du  mois  de  février ,  l'an  mil  quatre  cens  et  treize ,  et 
de  notre  règne  le  xxxin®.  Ainsi  signé  :  par  le  Roy,  à  la 
relacion  du  grant  conseil  tenu  par  la  Royne  et  monsei- 
gneur d'Acquitaine.  » 

Lequel  mandement  fut  publié  à  Amiens  et  puis  après 
es  prevostez  et  par  tout  le  bailliage,  par  la  commission 
dudit  bailly. 

CHAPITRE  GXVII. 

Comment  les  chaynes  de  Paris  furent  ostées.  Et  des  mandemens  royaulx 
qui  de  rechef  furent  publiez. 

Item,  après  que  le  duc  de  Bourgongne  se  fut  retrait 
de  France  en  ses  pays,  comme  dit  est  dessus,  Tane- 
gui  du  Chastel ,  chevalier,  qui  naguères  avoit  été  fait 
prévost  de  Paris,  avecques  lui  Remonnet  de  La  Guerre, 
furent  commis  de  par  les  ducs  de  Berry  et  d'Orléans 
à  faire  oster  et  destaclier  toutes  les  chaynes  estant  es 
carrefours  de  la  ville  de  Paris  et  les  faire  aporter  en 
la  bastille  Saint-Anthoine  et  ou  chastel  du  Louvre. 
Et  aussi  prindrent  et  ostèrent  toutes  les  armeures  des 
bourgois  et  manans,  et  les  firent  porter  es  forteresses 
dessusdictes ,   chevauchans   parmy  Paris  en  armes , 

tous  les  jours,  à  grant  compaignie.  Et  avoient  cha- 
rioz  et  charrètes  qui  menoient  lesdictes  chaynes  et 
armures  es  lieux  dessusdiz.  Et  n'y  avoit  pour  ce 
temps  si  hardi  bourgois  qui  osast  porter  baston  dé- 
fensable.  Et  avecques  ce  lesdictes  gens  d'armes  fai- 
soient  le  guet  de  nuit  et  de  jour  aux  portes  et  aux 
murs  aux  despens  desdiz  bourgois  et  manans,  et  ne  se 
fîoit  on  de  riens  en  eulx.  Pourquoy  lesdiz  bourgois 
furent  moult  troublez  et  ennuyeux  ou  cuer,  quant  ilz 
virent  qu'on  tenoit  telles  manières  contre  eulx.  Et  y 
en  avoit  plusieurs  qui  moult  se  repentoient  de  ce  qu'ilz 
s'estoient  mis  en  la  subjeccion  des  adversaires  du  duc 
de  Bourgongne,  mais  semblant  n'en  osoient  faire  ^ 

i.  Voici  le  récit  des  mêmes  faits  tiré  de  la  chronique  manu- 
scrite que  nous  avons  déjà  plusieurs  fois  citée  :  a  Après  le  retour 
du  duc  de  Bourgoingne  du  voiage  de  Saint-Denis,  Taneghy  du 
Chastel,  chevalier  et  prévost  de  Paris,  et  Remonnet  de  La  Guerre 
furent  compiis  de  par  les  ducqs  de  Berry  et  d'Orléans ,  à  faire 
hoster  et  destacquier  toutes  les  cainnes  des  rues  et  quarefours  de 
Paris,  et  de  les  faire  mener  en  la  Bastille  St.  Anthonne  et  au 
chastel  du  Louvre ,  et  de  faire  prendre  et  oster  toutes  les  armeures 
des  bourgois  et  manans  de  Paris,  et  de  faire  porter  esdictes  forte- 
resches  icelles  armures.  Et  ainsi  le  firent.  Et  chevaulçoient  parmy 
Paris  en  armes  tous  les  jours  à  grant  compaignie,  et  avoient  cars 
et  carectes  qui  menoient  lesdictes  caines  et  armeures  es  lieux  des- 
susdiz. Et  firent  tant  que  il  n'y  avoit  nul  bourgois  ne  manant  qui 
osast  porter  quelque  baston  ne  armeure ,  fors  ung  petit  coutel  à 
taillier  son  pain.  Et  ne  furent  creus  à  garder  porte  he  tour  de 
ladicte  ville  par  nuit  ne  par  jour,  mais  on  les  faisoit  garder  par 
les  gens  d'armes  de  la  garnison  de  ladicte  ville  de  Paris,  aux  des- 
pens desdiz  bourgois  et  manans.  «  (Bibl.  imp,,Corc?.  16,  fol.  348.) 
Comme  on  le  voit,  les  deux  récits  sont  tellement  semblables,  qu'il 
faut  que  l'un  ait  été  pris  sur  l'autre.  Nous  penchons  à  croire  que 
c'est  Monstrelet  qui  est  ici  l'emprunteur.  Il  est  bon  de  remarquer 
que  cette  chronique  manuscrite  s'arrête  à  Pan  1 431 ,  et  que  l'écri- 
ture est  certainement  de  ce  temps-là. 

A  rencontre  duquel  duc  furent  de  rechef  envoyez 
par  tout  le  royaume  divers  mandemens,  contenant 
en  substance  comment  le  duc  de  Bourgongne  avoit 
esté  devant  Paris  comme  vous  avez  oy  dessus ,  et 
comment  par  ses  lectres  et  autrement  il  vouloit  dé- 
cevoir et  séduire  le  peuple,  en  faisant  afficher  ses 
lectres   aux  portaulx  des  églises  de  ladicte  ville  et 
ailleurs,   et  en  plusieurs  autres  manières;  et  aussi 
comment  il  donnoit  à  entendre  que  les  ducs  de  Berry 
et  d'Orléans  le  tenoient  en  servage^  et  son  filz  le  duc 
d'Acquitaine ,    laquelle   chose  le   Roy  dénie  en   ses 
lectres  entièrement;  disant  oultre  qu'iiz  ne  furent  on- 
ques  en  plus  grant  franchise  qu'iiz  estoient  pour  lors, 
depuis  la  mort  du  duc  d'Orléans  son  frère.  Et  puis 
mectoit  oultre  comment  le  duc  de  Bourgongne  voulut 
entrer  en  la  ville  de  Paris  pour  prendre  et  usurper  le 
régime  de  lui,   du  duc  d'Acquitaine   et  de  tout  le 
royaume;  en   disant  que    depuis  l'omicide  du    duc 
d'Orléans  son  frère ,  ledit  duc  et  les  siens  ont  receu 
plus  de  soixante   cens  mille   frans.   Pour  lesquelles 
choses  et  autres  plus  à  plain  déclairées  en  autres 
lectres  de  ce  faictes,  le  Roy  déclaire  icellui  duc  estre 
rebelle,  inobédient,  briseur  et  violeur  de  paix,   et 
ennemi  de  lui  et  de  tout  son  royaume,  et  a  entencion 
de  toute  sa  puissance  obvier  et  résister  audit  duc,  et 
lui  et  tous  les  siens  adhérens  aidant  et  confortans, 
mectre   en    telle    subjeccion  et   obédience  que    par 
raison   doivent  estre  mis  subjectz  inobédiens  à  leur 
souverain  seigneur  ^ 


1.  Le  Roi. 

2.  Voy.  aux  additions. 

Item,  depuis  fut  renvoyé  ung  autre  mandement 
presque  semblable  au  dessusdit ,  en  mandant  destroi- 
tement  que  nul,  de  quelque  estât  qu'il  soit,  ne  voise 
servir  ledit  duc  de  Bourgongne,  et  que  tous  ceulx  qui 
y  sont  alez,  tantost  et  sans  délay  retournent  en  leurs 
maisons,  sur  peine  de  confîscacion  de  corps  et  de 
biens.  Lesquelles  lectres  et  mandemens  furent  pu- 
bliées à  Amiens,  du  bailly  et  par  le  prévost  d'icelle 
ville  \ 

En  après  furent  envoiées  lectres  patentes  de  par  le 
Roy  aux  nobles  d'Artois,  et  d'autre  part  au  bailliage 
d'Amiens  et  de  Tournay  et  aussi  en  Vermandois,  qui 
paravant  estoient  alez  devers  le  duc  de  Bourgongne 
devant  Paris,  et  en  expédicion  l'avoient  acompaigné. 
Et  à  autres  qui  n'avoient  point  esté  avecques,  furent 
envoiées  lectres  scellées  du  petit  rond  seel.  Les  pre- 
mières défendoient  de  par  le  Roy  sur  les  peines  des- 
susdictes,  que  doresenavant  les  dessusdiz  nobles  ne 
se  tenissent  ne  accompagnassent  avec  ledit  duc  de 
Bourgongne,  et  que  à  lui  ne  aux  siens  ne  promeissent, 
ne  donnassent  conseil  ne  aide,  mais  se  préparassent 
en  armes  et  chevaulx  pour  servir  le  Roy  contre  ledit 
de  Bourgongne  et  contre  ses  aidans.  Les  secondes 
lectres  faisoient  mencion  que  les  dessusdiz  nobles  se 
préparassent  en  armes  et  en  chevaulx ,  à  la  plus  grant 
puissance  qu'ilz  pourroient,  et  que  tost  venissent  à 
Paris  audit  Roy,  ou  en  quelque  lieu  qu'il  seroit,  et  par 
l'aide  d'iceulx,  de  tout  en  tout,  avoit  entencion  de 
impugner  et  humilier  ledit  duc  de  Bourgongne,  ses 
favorables  et  compaignons.    Et  en  après ,   les  deux 

4 .  Voy.  aux  additions. 

manières  de  leclres  dessusdictes  furent  envoiées  à 
Amiens  par  le  chancelier  et  furent  baillées  au  bailly 
d'Amiens,  et  ledit  bailly  les  envoya,  selon  ce  qu'on 
lui  mandoit,  aux  gardes  des  prévostez  et  bailliages, 
afin  que  une  chascune  garde  desdictes  prévostez  et 
bailliages  les  baillast  à  ceulx  qui  demouroient  en 
leurs  prévostez  et  bailliages,  et  que  lesdictes  gardes 
receussent  lectres  s'ilz  povoient  et  que  icelles  en- 
volassent à  Paris,  et  aussi  que  iceulx  escripvissent 
comment  ilz  les  avoient  baillées.  Et  s'ilz  ne  povoient 
avoir  lectres  de  réception ,  que  aussi  les  rescrip vis- 
sent à  Paris,  afin  qu'où  sceut  que  icelles  lectres 
feussent  receues  par  ceulx  à  qui  le  Roy  les  envoioit, 
et  qu'ilz  ne  peussent  ignorer  qu'ilz  ne  les  eussent 
receues. 

Item_,  en  ce  temps  l'évesque  de  Paris  %  à  la  requeste 
de  l'Université,  envoya  le  duc  de  Bourgongne  pour 
scavoir  s'il  vouloit  advouer  maistre  Jehan  Petit  des 
articles  que  autrefoiz  avoit  proposez  à  sa  requeste 
contre  le  duc  d'Orléans  défunct.  Lequel  de  Bourgon- 
gne respondi  aux  messages  que  ledit  maistre  Jehan  ne 
vouloit  porter  ne  advouer,  si  non  en  son  bon  droit. 
Après  laquelle  response  iceulx  retournez  à  Paris  de- 
vers ledit  évesque  et  l'inquisiteur  de  la  foy,  fut  or- 
donné que  les  articles  dessusdiz  seroient  condempnez 
à  estre  ars  publiquement,  présent  le  clergié  et  tous 
autres  qui  veoir  le  vouldroient,  et  ainsi  fut  fait.  Et 
adonc  fut  renommé  que  on  yroit  quérir  les  os  dudit 
maistre  Jehan  Petit,  qui  estoit  trespassé  et  enterré  en 
la  ville  de  Hesdin.  Mais  en  fin  riens  n'en  fut  fait.  Et 

1,  C'était  Gérard  de  Montaigu,  frère  du  grand-maître. 

vouloit  on  iceulx  ardoir  en  la  ville  de  Paris,  ou  lieu 
où  lesdiz  articles  avoient  esté  ars. 

CHAPITRE   CXVIII. 

Comment  le  duc  de  Bourgogne  eut  grand  parlement  avec  les  nobles  de 
ses  païs ,  à  Arras ,  qui  lui  promeirent  de  le  servir  contre  ses  adver- 
saires *. 

Item,  le  duc  de  Bourgongne  qui  chascun  jour  avoit 
nouvelles  comment  le  Roy  et  le  duc  d'Acquitaine 
estoient  chascun  jour  tournez  contre  lui  par  le  moien 
de  ceulx  qui  pour  lors  gouvernoient,  fist  assembler 
en  la  ville  d' Arras  tous  les  nobles  hommes  d'Artois  et 
de  Picardie.  Ouquel  lieu,  quant  il  y  fut  venu,  en  la 
présence  d'iceulx ,  premièrement  s'excusa  de  ce  qu'il 
avoit  tant  tardé  à  venir ,  et  leur  dist  qu'il  estoit  aie  à 
Paris  au  mandement  du  duc  d'Acquitaine.  Et  de  re- 
chef fist  là  lire  les  lectres  escriptes  de  la  main  dudit 
duc  :  dist  oultre  qu'il  avoit  laissié  ses  gens  es  villes  de 
Compiengne  et  Soissons,  à  la  requeste  d'iceulx  et  pour 
le  bien  du  Roy,  par  lesquelles  villes  il  sçavoit  vérita- 
blement que  le  Roy,  par  l'induccion  de  ses  adver- 
saires, faisoit  grant  assemblée  de  gens  d'armes  pour 
icelles  reconquerre.  Pour  quoy  il  requéroit  aux  nobles 
dessusdiz,  que  sur  ce  lui  voulsissent  donner  conseil  et 
aide.  A  quoy  par  iceulx  lui  fut  respondu,  que  voulen- 
tiers  le  serviroient  à  l'encontre  de  tous  ses  adversaires, 
réservé  le  Roy  et  ses  enfans.  Et  ainsi  lui  promirent, 
excepté  le  seigneur  de  Ronq,  qui  dist  qu'il  le  serviroit 
contre  le  Roy  et  tous  autres. 

1.  L'intitulé  de  ce  chapitre  est  pris  sur  l'édit.  de  4  572. 

Et  adonc  régnoit  par  toutes  les  parties  du  royaume 
de  France  et  en  divers  pays,  une  maladie  qui  se  tenoit 
en  la  teste.  De  laquelle  moururent  plusieurs  per- 
sonnes, tant  vielz  que  jeunes.  Et  nommoit-on  ladicte 
maladie,  la  coqueluche. 


CHAPITRE  GXIX. 

Comment  le  grant  conseil  du  Roy  fut  assemblé,  présent  la  Royne  et  le 
duc  d'Acquitaine ,  où  il  fut  conclud  de  fai^^e  guerre  au  duc  de 
Bourgongne. 

Item ,  le  second  jour  du  mois  de  mars  de  cest  an, 
furent  assemblez  en  Fostel  de  Saint-Pol,  en  présence 
de  la  Royne  et  du  duc  d'Acquitaine,  pour  ce  que  le 
Roy  estoit  malade ,  plusieurs  princes  et  prélas,  avec- 
ques  le  conseil  royal.  z\uxquelz  par  la  bouche  du  chan- 
celier de  France  fu  remonstré,  bien  et  au  long,  tout 
Testât  et  gouvernement  dudit  duc  de  Bourgongne ,  et 
comment  il  s'estoit  conduit  rigoreusement  devers  le 
Roy  et  les  seigneurs  de  son  sang  par  plusieurs  et  di- 
verses foiz,  depuis  la  mort  du  duc  Loys  d'Orléans 
défunct,  et  mesmement  comment  derrenièrement, 
oultre  les  défenses  du  Roy  et  du  duc  d'Acquitaine, 
il  estoit  venu  à  puissance  de  gens  d'armes  et  à  estan- 
dart  de'sploié  devant  la  ville  de  Paris ,  en  faisant  plu- 
sieurs violences  irréparables  ou  royaume.  Et  de  fait 
avoit  mis  garnison  de  ses  gens  à  Compiengne  et  à 
Soissons ,  lesquelz  chascun  jour  faisoit  guerre  ouverte 
aux  pays  et  aux  subgetz  du  Roy,  ainsi  et  par  la  ma- 
nière que  pourroient  faire  ses  anciens  ennemis  d'An- 
gleterre, en    enfreignant  du  tout  la  paix  derreniè- 

rement  faicte  à  Aucerre  et  depuis  refaicte  et  recon- 
fermée  à  Pon toise.  Requérant  oultre  icellui  chan- 
celier à  iceulx ,  bien  instamment ,  que  sur  la  foy , 
serement  et  loyaulté  qu'ilz  avoient  au  Roy,  ilz  voulsis- 
sent  dëclairer  présentement  ce  que  le  Roy  et  le  duc 
d'Acquitaine  avoient  à  faire  sur  ceste  matière  contre 
le  duc  de  Eourgongne.  Lesquelz  princes ,  c'estassavoir 
le  roy  de  Cécile,  les  ducs  de  Berry,  d'Orléans,  de 
Bourbon  et  de  Bar,  les  contes  d' Alençon ,  de  Vertus, 
de  Richemont,  d'Eu,  de  Dampmartin,  d'Armaighac, 
de  Vendosme,  d'Aumarle  et  de  Touraine,  le  seigneur 
de  Labreth  connestable  de  France,  Tarcevesque  de 
Sens  et  plusieurs  autres  prélaz,  avec  grant  nombre  de 
notables  barons,  chevaliers  et  escuiers  du  grant  con- 
seil Royal ,  après  ce  qu'ilz  eurent  bien  au  long  et  en 
grande  délibéracion  débatu  ladicte  matière,  finable- 
ment  conclurent  et  firent  respon§e  par  la  bouche  du  dit 
arcevesque,  en  disant  que  licitement  et  de  raison  le 
Roy  povoit  et  devoit  faire  guerre  audit  duc  de  Bour- 
gongne,  actendu  comme  dit  est  les  manières  qu'il  avoit 
tousjours  tenues  et  encore  tenoit  à  l'encontre  de  lui. 
Et  alors  fu  conclud  que  le  Roy  en  sa  personne  se 
mectroit  sus  avec  sa  puissance  totale,  pour  aler  à 
rencontre  dudit  duc,  pour  icellui  du  tout  subjuguer  et 
mectre,  lui  et  tous  ses  pays,  en  obéissance.  Et  mesme- 
ment  la  Royne,  le  duc  d'Acquitaine  son  filz,  tous  les 
princes  là  estans,  et  ceulx  qui  estoient  oudit  conseil, 
promirent  et  jurèrent  solemnellement  par  la  foy  et 
serement  de  leur  corps,  que  jamais  n'entendroient 
à  quelque  ambaxade,  lectres  ou  autres  choses  qui 
peussent  venir  de  par  icellui  duc,  jusques  à  ce  que, 
lui  et  tous  les  siens,  seroient  destruiz,  ou  du  moins 


[1413]  D'ENGUERRAN  DE  MONSTRELET.  405 

humiliez  et  remis  en  Tobéissance  dn  Roy  et  de  son 
conseil. 

Après  lequel  conseil  fixe  furent  clercs  mis  en  œuvre, 
et  lectres  escriptes  et  en  divers  lieux  envoiëes  ou 
royaume  de  France.  Et  tant  que  pour  ceste  foiz  fist 
plus  grant  mandement  qu'il  n'avoit  fait  durant  son 
règne.  Et  pour  tant,  en  assez  brief  terme,  tant  par 
les  princes  dessusdiz,  comme  par  le  mandement  du 
Roy,  s'assemblèrent  très  grande  multitude  de  gens  de 
guerre  en  tour  la  ville  de  Paris  et  es  marches  de  l'Isle 
de  France.  Si  furent  envoiez  aucuns  capitaines  avec 
grant  nombre  de  gens  de  guerre  devant  la  ville  de 
Compiengne  où  estoient  les  gens  dudit  duc  de  Bour- 
gongne,  comme  dit  est  ailleurs,  c'estassavoir  messire 
Charles  d'Albreth,  connestable  de  France,  messire 
Hector,  bastard  de  Bourbon,  RemonnetdeLa  Guerre, 
le  seigneur  de  Gaucourt  et  plusieurs  autres.  Et  au 
mectre  le  siège  y  eurent  de  grandes  et  dures  escar- 
mouches contre  ceulx  de  la  ville ,  qui  très  souvent  de 
jour  et  de  nuit  yssoient  contre  ceulx  de  dehors  aux 
pleins  champs ,  et  leur  firent  de  première  venue  plu- 
sieurs dommages.  Néantmoins  ilz  estoient  très  sou- 
vent par  lesdiz  asségëans  reboutez  assez  rudement 
en  ladicte  ville.  En  laquelle  estoient  principaulx  capi- 
taines de  par  le  duc  de  Bourgongne,  comme  dit  est 
ailleurs,  messire  Mauroy,  messire  Hue  de  Launoy,  le 
seii^neur  de  Saint-Liger  et  son  fils  Hector,  Philippe 
et  le  Bon  de  Saveuses,  frères ,  le  seigneur  de  Sores, 
chevalier,  et  Louvelet  de  Lolinhen,  et  plusieurs  autres 
notables  hommes,  roides  et  experts  en  armes,  les- 
quelz  très  diligemment  se  mirent  à  résister  contre 
leurs  adversaires.  Et  afin  qu'ilz  ne  se  peussent  loger 
Il  30 

à  leur  aise  ardireiit  et  démolirent  les  faulxbourgs  et 
à  l'environ  d'icelle  ville  plusieurs  notables  édifices, 
tant  maisons  comme  églises.  Toutesfoiz  tantost  après 
ce ,  les  François  asségans  firent  faire  deux  ponts  par 
dessus  la  rivière  d'Aise*  pour  passer  plus  à  leur 
aise  et  pour  secourir  l'un  l'autre ,  se  besoing  en 
estoit.  Et  commencèrent  à  asseoir  les  gros  engins 
du  Roy  pour  gecter  contre  les  portes  et  murailles 
de  ladicte  ville  en  plusieurs  lieux  ;  qui  moult  la  tra- 
veillèrent. 

En  oultre ,  le  mercredi  de  la  semaine  peneuse , 
III®  jour  d'avril ,  le  Roy  yssi  hors  de  la  ville  de  Paris, 
à  grant  triumphe  et  notable  estât,  et  s'en  ala  en  la 
ville  de  Senlis  pour  là  actendre  ses  gens.  Ouquel  lieu 
il  solemniza  la  feste  de  la  Résurection  Nostre  Seigneur 
Jhésus  Christ. 

En  laquelle  armée  on  fist  porter  aux  personnes  du 
Roy  et  du  duc  d'Acquitaine  la  bende  et  enseigne  du 
conte  d'Armignac,  en  délaissant  sa  noble  et  gentille 
enseigne  que  lui  et  ses  prédécesseurs  roys  de  France 
avoient  toujours  porté  en  armes,  c'estassavoir  la 
droite  cnoix  blanche.  Dont  moult  de  notables  barons, 
chevaliers  et  autres ,  anciens  et  loyaulx  serviteurs 
d'icellui  Roy  et  aussi  dudit  duc  d'Aquitaine,  furent 
assez  malcontens ,  disant  que  pas  n'appartenoit  à  la 
très  excellente  majesté  royale  de  porter  l'enseigne  de 
si  povre  seigneur  comme  estoit  le  conte  d'Armignac, 
veu  encores  que  c'estoit  en  son  royaume  et  pour  sa 
querelle,  et  encores,  que  icelle  bende  dont  on  faisoit 
à  présent  si  grant  feste  et  joye ,  avoit  esté  baillée  ou 

i.  L'Oise. 

temps  passé  aux  prédécesseurs  d'icellui  conte,  à  la 
porter  à  tousjours  lui  et  ses  hoirs,  pour  la  condamna- 
tion d'un  pape,  en  signe  d'amende ,  pour  ung  forfait 
que  les  devantdiz  d'Armaignac  a\' oient  fait  et  commis 
contre  l'église,  au  temps  dessusdit. 


FIN    nu    DEUXIEME    VOLUME. 

